Produced by Ruei-An Lin






Title: Sui yuan shi hua （隨園詩話）
Author: (Yuan Mei) 枚 袁


《卷一》
一
古英雄未遇時，都無大志，非止鄧禹希文學、馬武望督郵也。晉文公有妻有馬，不肯去齊。光武貧時，與李通訟逋租於嚴尤。尤奇而目之。光武歸謂李通曰：「嚴公寧目君耶」窺其意，以得嚴君一盼為榮。韓蘄王為小卒時，相士言其日後封王。韓大怒，以為侮己，奮拳毆之。都是一般見解。鄂西林相公《辛丑元日》云：「攬鏡人將老，開門草未生。」《詠懷》云：「看來四十猶如此，便到百年已可知。」皆作郎中時詩也。玩其詞，若不料此後之出將入相者。及其為七省經略，《在金中丞席上》云：「問心都是酬恩客，屈指誰為濟世才」《登甲秀樓》絕句云：「炊煙卓午散輕絲，十萬人家飯熟時。問訊何年招濟火，斜陽滿樹武鄉祠。」居然以武侯自命，皆與未得志時氣象迥異。張桐城相公則自翰林至作首相，詩皆一格。最清妙者：「柳陰春水曲，花外暮山多。」「葉底花開人不見，一雙蝴蝶已先知。」「臨水種花知有意，一枝化作兩枝看。」《扈蹕》云：「誰憐七十龍鐘叟，騎馬踏冰星滿天」《和皇上〈風箏》》云：「九霄日近增華色，四野風多仗寶繩。」押「繩」字韻，寄托遙深。
二
楊誠齋曰：「從來天分低拙之人，好談格調，而不解風趣。何也格調是空架子，有腔口易描；風趣專寫性靈，非天才不辦。」餘深愛其言。須知有性情，便有格律；格律不在性情外。《三百篇》半是勞人思婦率意言情之事；誰為之格，誰為之律而今之談格調者，能出其範圍否況皋、禹之歌，不同乎《三百篇》；《國風》之格，不同乎《雅》、《頌》：格豈有一定哉許渾云：「吟詩好似成仙骨，骨里無詩莫浪吟。」詩在骨不在格也。
三
前明門戶之習，不止朝廷也，於詩亦然。當其盛時，高、楊、張、徐，各自成家，毫無門戶。一傳而為七子；再傳而為鐘、譚，為公安；又再傳而為虞山：率皆攻排詆呵，自樹一幟，殊可笑也。凡人各有得力處，各有乖謬處；總要平心靜氣，存其是而去其非。試思七子、鐘、譚，若無當日之盛名，則虞山選《列朝詩》時，方將搜索於荒村寂寞之鄉，得半句片言以傳其人矣。敵必當王，射先中馬：皆好名者之累也!
四
於耐圃相公，構蔬香閣，種菜數畦，題一聯云：「今日正宜知此味；當年曾自咬其根。」鄂西林相公，亦有菜圃對聯云：「此味易知，但須綠野秋來種；對他有愧，只恐蒼生面色多。」兩人都用真西山語；而胸襟氣象，卻迥不侔。
五
落第詩，唐人極多。本朝程魚門云：「也應有淚流知己，只覺無顏對俗人。」陳梅岑云：「得原有命他休問，壯不如人後可知。」家香亭云：「共說文章原有價，若論僥幸豈無人」又云：「愁看僮僕淒涼色，怕讀親朋慰藉書。」王菊莊云：「親朋共悵登程日，鄉里先傳下第名。」皆可與唐人頡頏。然讀姚武功云：「須鑿燕然山上石，《登科記》里是閒名。則爽然若失矣。讀唐青臣云：「不第遠歸來，妻子色不喜。黃犬恰有情，當門臥搖尾。」則吃吃笑不休矣!其他如：「不辭更寫公卿卷，恰是難修骨肉書。」「失意雅不愜，見花如見仇。路逢白面郎，醉簪花滿頭。」「枉坐公車行萬里，譬如閒看華山來。」「鄉連南渡思菰米，淚滴東風避杏花。」俱妙。
六
餘作詩，雅不喜疊韻、和韻及用古人韻。以為詩寫性情，惟吾所適。一韻中有千百字，憑吾所選，尚有用定後不慊意而別改者；何得以一二韻約束為之既約束，則不得不湊拍；既湊拍，安得有性情哉《莊子》曰：「忘足，履之適也。」餘亦曰：忘韻，詩之適也。
七
常州趙仁叔，有一聯云：「蝶來風有致，人去月無聊。」仁叔一生，只傳此二句。某《擬古》云：「莫作江上舟，莫作江上月。舟載人別離，月照人離別。」其人一生，所傳亦只此四句。金聖嘆好批小說，人多薄之；然其《宿野廟》一絕云：「眾響漸已寂，蟲於佛面飛。半窗關夜雨，四壁挂僧衣。」殊清絕。孔東堂演《桃花扇》曲本，有詩集若干，佳句云：「船衝宿鷺排檣起，燈引秋蚊入帳飛。」其他首未能稱是。
八
嵩亭上人《題活埋庵》云：「誰把庵名號『活埋』令人千古費疑猜。我今豈是輕生者只為從前死過來。」周道士鶴雛，有句云：「大道得從心死後，此身誤在我生前。」兩詩於禪理俱有所得。
九
乾隆丙辰，餘二十一歲，起居叔父於廣西。撫軍金震方先生一見，有國士之目，特疏薦博學宏詞：首敘年齒，再誇文學，並云：「臣朝夕觀其為人，性情恬淡，舉止安詳。國家應運生才，必為大成之器。」一時司道爭來探問。公每見屬吏，談公事外，必及餘之某詩某句，津津道之，並及其容止動作。餘在屏後聞之竊喜。探公見客，必隨而竊聽焉。呈七排一首，有句云：「萬里闕前修薦表，百官座上嘆文章。」蓋實事也。公有詩集數卷，歿後無從編輯；僅記其《答幕友祝壽》云：「浮生虛逐黃雲度，高士群歌《白雪》來。」《題八桂堂》云：「盡日天香生畫戟，有時鶴舞到匡床。」想見撫粵九年，政簡刑清光景。
一O
己未朝，考題是《賦得「因風想玉珂」》。餘欲刻畫「想」字，有句云：「聲疑來禁院，人似隔天河。」諸總裁以為語涉不莊，將置之孫山。大司寇尹公，與諸公力爭曰：「此人肯用心思，必年少有才者；尚未解應制體裁耳。此庶吉士之所以需教習也。倘進呈時，上有駁問，我當獨奏。」群議始息。餘之得與館選，受尹公知，從此始。未幾，上命公教習庶吉士。餘獻詩云：「琴爨已成焦尾斷，風高重轉落花紅。」
一一
尹文端公總督江南，年才三十，人呼「小尹」。海寧詩人楊守知，字次也，康熙庚辰進士。以道員詿誤，候補南河，年七十矣。尹知為老名士，所以獎慰之者甚厚。楊喜，自指其鬢嘆曰：「蒙公盛意，惜守知老矣!『夕陽無限好，只是近黃昏。』」公應聲曰：「不然!君獨不聞，『天意憐幽草，人間重晚晴』乎」楊駭然，出語人曰：「不渭小尹少年科甲，竟能吐屬風流。」
一二
尹文端公好和韻，尤好疊韻。每與人角勝，多多益善。庚辰十月，為勾當公事，與嘉興錢香樹尚書相遇蘇州，和詩至十餘次。一時材官慊從，為送兩家詩，至於馬疲人倦。尚書還嘉禾，而尹公又追寄一首，挑之於吳江。尚書覆札云：「歲事匆匆，實不能再和矣!願公遍告同人，說香樹老子，戰敗於吳江道上。何如」適枚過蘇，見此札，遂獻七律一章，第五六云：「秋容老圃無衰色，詩律吳江有敗兵。」公喜。從此又與枚疊和不休。押「兵」字，有「消寒須用美人兵」、「莫向床頭笑曳兵」之句，蓋探枚方娶妾故也。其好諧謔如此。己卯八月；枚江北獲稻歸，飲於公所。酒畢，與諸公子夜談。公從後堂札示云：「山人在外初回，家姬必多相憶。盍早歸乎」餘題札後云：「夜深手札出深閨，勸我新歸應早回。自笑公門懶桃李，五更結子要風催。」除夕，公賜食物。枚以詩謝，末首云：「知公得韻便傳箋，倚馬才高不讓先。今日教公輸一著，新詩和到是明年。」公見之，大笑。
一三
托塚宰庸，字師健，作江寧方伯時，潘明府涵，極言公風雅，強餘入謁。果一見如平生歡。讀其《送人赴陝》詩云：「潞河冰合悲風生，欲曙不曙鳥飛鳴。寒山歷歷路不盡，班馬蕭蕭君獨行。公孫閣下正延士，博望關西方用兵。北去知君未即返，月明空有相思情。」音節可愛。遂獻公二律，前四句云：「七十神仙海鶴姿，六年人悔見公遲。學窮宋理談偏妙，詩合唐音自不知。」次日，公過訪隨園。坐定，忽正色曰：「吾欲借君一貴重之物，未知肯否」餘愕然，問何物。公笑出神中和韻詩，第二句仍是「六年人悔見公遲」七字耳。彼此囅然。兩人詩都遺失。餘只記押「心」字韻。尹相國和云：「若非元老憐才意，爭動閒雲出岫心」
一四
以昌黎之崛強，宜鄙俳體矣；而《滕王閣序》曰：「得附三王之末，有榮耀焉。」以杜少陵之博大，宜薄初唐矣；而詩曰：「王、楊、盧、駱當時體，不廢江河萬古流。」以黃山谷之奧峭，宜薄西昆矣；而詩云；「元之如砥柱，大年若霜鵠。王、楊立本朝，與世作郛郭。」今人未窺韓、柳門戶，而先掃六朝；未得李、杜皮毛，而已輕溫、李：何蜉蝣之多也!
一五
「懷仁輔義天下悅，阿諛順旨要領絕。」子陵語也。「崇山幽都何可偶，黃鉞一下無處所。」光武語也。兩人同學，故言語相同，皆七古中硬句。
一六
古無類書，無志書，又無字匯；故《三都》、《兩京》賦，言木則若干，言鳥則若干，必待搜輯群書，廣採風土，然後成文。果能才藻富艷，便傾動一時。洛陽所以紙貴者，直是家置一本，當類書、郡志讀耳；故成之亦須十年、五年。今類書、字匯，無所不備；使左思生於今日，必不作此種賦。即作之，不過翻摘故紙，一二日可成。可抄誦之者，亦無有也。今人作詩賦，而好用雜事僻韻，以多為貴者，誤矣!
一七
「樂府」二字，是官監之名，見霍光、張放兩傳。其《君馬黃》、《臨高台》等樂章，久矣失傳。蓋因樂府傳寫，大字為辭，細字為聲，聲詞合寫，易至舛誤。是以曹魏改《將進酒》為《平關中》、《上之回》為《克官渡》，共十二曲，並不襲漢。晉人改《思悲翁》為《宣受命》、《朱鷺》為《靈之祥》，共十二曲，亦不襲魏。唐太白、長吉知之，故仍其本名，而自作己詩。少陵、張、王、元、白知之，故自作己詩，而創為新樂府。元稹序杜詩，言之甚詳。鄭樵亦言：「今之樂府，崔豹以義說名，吳兢以事解目，與詩之失傳一也。《將進酒》而李餘乃序烈女，《出門行》而劉猛不言別離，《秋胡行》而武帝云『晨上散關山，此道當何難』：皆與題無涉。」今人猶貿貿然抱《樂府解題》為秘本，而字摹句仿之，如畫鬼魅，鑿空無據；且必置之卷首，以撐門面，猶之自標門閥，稱乃祖乃宗絕大官銜，而不知其與己無干也。
—八
《左氏》：鄭伯享趙孟於垂隴，七子賦詩。伯有賦《鶉奔》。趙孟斥之曰：「床笫之言不逾閾，非使人之所聞也。」然則其他之賦《野有蔓草》、《有女同車》及《萍兮》者，其非淫奔之詩，明矣。
一九
「庚」字古音同「岡」，故字法「康」從「庚」，漢以前無讀「羹」者。「慶」字古音同「羌」，漢姒前無讀「磬」者。「令」字古音同「連」，入「先」「仙」韻，轉去聲作「戀」，漢以前無讀「靈」者。
二O
《文選》詩，有五韻、七韻者，李德裕所謂「意盡而止，成篇不拘於只偶」也。
二一
陸放翁「燒灰除菜蝗」，「蝗」字作仄聲。徐騎省「莫折紅芳樹，但知盡意看」，「但」字作平聲。李山甫《赴舉別所知》詩：「黃祖不憐鸚鵡客，志公偏賞麒麟兒」，「麒」字作仄聲。王建《贈李僕射》詩：「每日城南空挑戰」，「挑」字作仄聲。《贈田侍中》：「綠窗紅燈酒」』「燈」字作仄聲。皆本白香山之以「司」為「四」，「琵」為「別」，「凝脂」為「佞」，「紅橋三百九十橋」，「十」字讀「諶」也。韓愈《岳陽樓》詩：「宇宙隘而妨」，「妨」作「訪」音。《東都》詩：「新輩只朝評」，「評」作「病」音。元稹《東南行百韻》詩：「征俸封魚租」，「封」音「俸」。《痞臥》詩；「一生長苦節，三省詎行怪」，「怪」音「乖」。《嶺南》詩：「聯游虧片玉，洞照失明鑒」，「鑒」音「間」。《夜池》詩：「高屋無人風張襆」，「張」音「丈」。「苦思正旦酬白雲，閒觀風色動青臍」，「正旦」讀作「真丹」。又白居易《和令狐相公》詩：「仁風扇道路，陰雨膏閭閻」，「扇」平聲，「膏」去聲。李商隱《石城》詩：「簟冰將飄枕，簾烘不隱鉤。」自注：「『冰』去聲。」陸龜蒙《包山》詩：「海客施明珠，湘蕤料淨食。」自注：「『料』平聲。」朱竹坨《山塘紀事》詩：「殷勤短主簿，端笏立阼階」，「阼」音「徂」。杜少陵用「中興」、「中酒」、「王氣」、「貞觀」等字，忽平忽仄，隨其所便。大抵「相如」之「相」、「燈檠」之「檠」、「親迎」之「迎」、「親家」之「親」、「寧馨」之「馨」、「葡萄」之「葡」、「贊侯」之「贊」、「馬援」之「援」、「別離」之「離」、「急難」之「難」、「上應」之「應」、「判舍」之「判」、「量移」之「量」、「處分」之「分」、「範蠡」之「蠡」、「禰衡」之「禰」、「伍員」之「員」，皆平仄兩用。
二二
宋人《雪》詩：「待伴不嫌鴛瓦冷，羞明常怯玉鉤斜。」已新矣。鄭所南《雪》詩：「拇戰素手白相敵，酒潮上臉紅不鮮。」更新。蕭德藻《梅花》詩：「湘妃危立凍蛟背，海月冷挂珊瑚枝。」已新矣。徐巢友《梅》詩：「過牆新水滴眠鶴，壓屋冷雲眠定僧。」更新。
二三
《三餘編》言：「詩家使事，不可太泥。」白傅《長恨歌》：「峨嵋山下少人行。」明皇幸蜀，不過峨嵋。謝宣城詩：「澄江淨如練」，宣城去江百餘里，縣治左右無江。相如《上林賦》：「八川分流。」長安無八川。嚴冬友曰：「西漢時，長安原有八川，謂涇、渭、灞、滬、灃、漓、潦、湧也；至宋時則無矣。」
二四
人稱才大者，如萬里黃河，與泥沙俱下。餘以為：此粗才，非大才也。大才如海水接天，波濤浴日，所見皆金銀宮闕，奇花異草，安得有泥沙污人眼界耶或曰：「詩有大家，有名家。大家不嫌龐雜，名家必選字酌句。」餘道：作者自命當作名家，而使後人置我於大家之中；不可自命為大家，而轉使後人屏我於名家之外。嘗規蔣心余太史云：「君切莫老手頹唐，才人膽大也。」心余以為然。
二五
凡神廟扁對，難其用成語而有味。或造倉頡廟，求扁。侯明經嘉縉，提筆書「始制文字」四字。人人叫絕。或求戲台對聯。姚念茲集唐句云：「此曲只應天上有；斯人莫道世間無。」又，張文敏公戲台集宋句云：「古往今來只如此；淡妝濃抹總相宜。」蘇州戲館集曲句云：「把往事，今朝重提起；破工夫，明日早些來。」俱妙。或題諸葛廟，用「丞相祠堂」四字，亦雅切。
二六
餘不喜黃山谷詩，而古人所見有相同者。魏泰譏山谷：「得機羽而失鷳鵬，專拾取古人所吐棄不屑用之字，而矜矜然自炫其奇，抑末也。」王弁州曰：「以山谷詩為瘦硬，有類驢夫腳跟，惡僧藜杖。」東坡云：「讀山谷詩，如食蝤蛑，恐發風動氣。」郭功甫云：「山谷作詩，必費如許氣力，為是甚底」林艾軒云：「蘇詩如丈夫見客，大踏步便出去。黃詩如女子見人，先有許多妝裹作相。此蘇、黃兩公之優劣也。」余嘗比山谷詩：如果中之百合，蔬中之刀豆也，畢竟味少。
二七
徐凝詠《瀑布》云：「萬古常疑白練飛，一條界破青山色。」的是佳語。而東坡以為惡詩，嫌其未超脫也。然東坡《海棠》詩云：「朱唇得酒暈生臉，翠袖卷紗紅映肉。」似比徐詩更惡矣!人震蘇公之名，不敢掉罄。此應邵所謂「隨聲者多，審音者少」坦。
二八
某孝廉有句云：「立誓乾坤不受恩。」蓋自矜風骨也。餘不以為然，寄書規之，云：「人在世間，如何能不受人恩古人如陶靖節之高，而以乞一頓食，至於冥報相貽。杜少陵以稷、契自許，而感孫宰存恤，至於願結弟昆。範文正公是何等人，而以晏公一薦故，終身執門生之禮。蓋太上貴德，其次務施報，聖人之所不諱也。」若商寶意太史之詩則不然，曰：「名心未了難遺世，晚景無多怕受恩。」蔣苕生太史之詩亦不然，曰：「不是微禽敢辭惠，只愁無處覓金環。」此皆不立身份，而身份彌高。
二九
山陰胡天游稚威，以曠代才，受知於大宗伯任香谷先生。其待之之厚，不亞於令狐相公之待玉溪生也。館於其家。八月五日，宗伯指庭前葡萄曰：「彼實垂垂矣。若能以『儕』、『淮』險韻，刻劃其狀，當令某伶進酒為歡。」稚威刻燭二寸，成四十韻。其警句云：「一樹微藏曉，添幽得小齋。孥藤高屋起，縛架碧霄排。翻水層篩網，行天爪擲釵。枚驚千釘錯，結古百繩偕。見擬通身膽，環雕出目蛙。巧懸漚泡住，危累彈丸佳。多覺欺鄰棗，貧猶敵庾鮭。粉粘雲母膩，光逼水晶揩。軟謝金刀切，津宜貝齒消。人窺雨餘館，涼破日斜階。寒別關門遠，肥憐壤性乖。豈知根入塞，不比橘逾淮!」一時傳誦。後乾隆辛卯冬日，嚴冬友侍讀在沈學士云椒席上，偶談及稚威以險韻詠葡萄事。沈因指席間橄欖，命其門人陳梅岑云：「汝能以十三『覃』韻賦此乎」陳即席成二十韻。警句云：「青子當秋熟，評芳自嶺南。嘉名忠可喻，真意諫同參。種類炎方別，林園壯月探。陰還連野屋，高欲逼層嵐。摘去梯難架，收來杖易擔。求溫憑箬裹，致遠藉筒函。買或論千百，嘗應只二三。顰眉今莫訝，苦口舊曾諳。細共檳榔嚼，香逾豆蔻含。討尋偏耐久，風格在回甘。核試花生燭，仁桃粟綴簪。幸登君子席，佳話並傳柑。」餘亦在席上，命門人楊蓉裳仿之，詠《錢》云：「魚伯飛來後，平添利海波。斫銅耶水曲，鑄幣歷山阿。輕影翻鯨甲，花紋皺鳳羅。五銖工剪鑿，四柱細摩挲。輪郭分烏漉，文章備隸蝌。好從床腳繞，誰向夢中磨蕭庫懸標榜，吳宮衛甲戈。營中贖才士，帳下買青娥。藏處同牛吼，行來倩馬馱。無緣休慕『孔』，有癖定歸和。積窖千緡朽，當筵一擲多。裁皮嗤大業，剪葉記閣婆。只我偏窮薄，終年嘆憾軻。逐貧空有賦，得寶不成歌。壁立已如此，囊空將奈何!畫叉三十塊，挂壁羨東坡。」陳、楊二君，年未弱冠。
三O
方望溪刪改八家文，屈悔翁改杜詩；人以為妄。餘以為八家、少陵複生，必有低首俯心而遵其改者，必有反覆辯論而不遵其改者。要之，抉摘于字句間，雖「六經」頗有可議處；固無勞二公之舍其田而蕓人之田也。
三一
餘甲戌春，往揚州，過宏濟寺，見題壁云：「隨著鐘聲入梵宮，憑誰一喝耳雙聾桫欏不解無言旨，孤負拈花一笑中。」「山水爭留文字緣，腳跟猶帶九州煙。現身莫問三生事，我到人間廿四年。」末無姓名，但著「苕生」二字。餘錄其詩，歸訪年餘。熊滌齋先生告以苕生姓蔣，名士銓，江西才子也。且為通其意。苕生乃寄餘詩云：「鴻爪春泥跡偶存，三生文字系精魂。神交豈但同傾蓋，知己從來勝感恩。」已而入丁丑翰林，假歸，僑寓金陵，與餘交好。壬申春，餘過良鄉，見旅店題詩云：「滿地榆錢莫療貧，垂楊難系轉蓬身。離懷未飲常如醉，客邸無花不算春。欲語性情思骨肉，偶談山水悔風塵。謀生消盡輪蹄鐵，輸與成都賣卜人。」末亦無姓名，但書「篁村」二字。餘和其詩，有「好疊花箋抄稿去，天涯沿路訪斯人」之句。隔十三年，勞宗發觀察來江南，云渠宰良鄉時，見店壁有此二詩，為館欽差故，主人將圬去；心甚愛之，抄詩請於制府方敏愨公。方亦欣賞，諭令勿圬。然彼此不知篁村何許人。壬辰，在梁瑤峰方伯署中，晤篁村。方知姓陶，名元藻，會稽諸生也。以此語告陶。陶感三人之知己，而傷方、勞二公之已亡，重賦云：「匹馬曾從燕、薊趨，橋霜店月已模糊。人如曠世星難聚，詩有同聲德未孤。自笑長吟忘歲月，翻勞相訪遍江湖。秦淮河上敦檠會，應識今吾即故吾。」「三間老屋夕陽村，底事高軒過此門飛蓋翠搖新蘸墨，華鐙紅照舊題痕。不教畫墁佣奴易，便勝紗籠佛殿尊。惆悵憐才青眼客，幾番剪紙為招魂。」
三二
本朝王次回《疑雨集》，香奩絕調，惜其只成此一家數耳。沈歸愚尚書選國朝詩，擯而不錄，何所見之狹也!嘗作書難之云：「《關雎》為《國風》之首，即言男女之情。孔子刪詩，亦存《鄭》、《衛》，公何獨不選次回詩」沈亦無以答也。唐李飛譏元、白詩「纖艷不逞，為名教罪人」。卒之千載而下，知有元、白，不知有李飛。或云飛此言見於杜牧集中。牧祖佑，年老不致仕，，香山有詩譏之；故牧假飛語以詆之耳。
三三
餘戲刻一私印，用唐人「錢塘蘇小是鄉親」之句。某尚書過金陵，索餘詩冊。餘—一時率意用之。尚書大加訶責。餘初猶遜謝，既而責之不休，餘正色曰：「公以為此印不倫耶在今日觀，自然公官一品，蘇小賤矣。誠恐百年以後，人但知有蘇小，不複知有公也。」一座囅然。
三四
高文良公夫人，名琬，字季玉，蔡將軍毓榮之女，尚書埏之妹也。其母國色，相傳為吳宮舊人。夫人生而明艷，嫻雅能詩。公巡撫蘇州，與總督某不合，屢為所傾，而公卓然孤立。詠《白燕》第五句云：「有色何曾相假借」沉思未對。適夫人至，代握筆曰：「不群仍恐太分明。」蓋規之也。夫人博極群書，兼通政治。文良公之奏疏、文檄等作，每與商定。詩集不傳。記其詠《九華峰寺》云：「蘿壁松門一徑深，題名猶記舊鋪金。苔生塵鼎無香火，經蝕僧廚有蠹蟑。赤手屠鯨乾載事，白頭歸佛一生心。征南部曲今誰是剩有枯禪守故林。」此為其父平吳逆後，獲咎歸空門而作也。
三五
《宋蓉塘詩話》譏白太傅在杭州，憶妓詩多於憶民詩。此苛論也，亦腐論也。《關雎》一篇，文王輾轉反側，何以不憶王季、太王，而憶淑女耶孔子厄於陳、蔡，何以不思魯君，而思及門耶
三六
詩人陳制錦，字組云，居南門外，與報恩寺塔相近。樊明徵秀才贈詩云：「南郊風物是誰真不在山巔與水濱。仰首陸離低首誦，長幹一塔一詩人。」陳嫌不佳。餘曰：「渠用意極妙，惜未醒耳。若改『仰首欲攀低首拜』，則精神全出，僅易三字耳。」陳為雀躍。樊博學好古，尤精篆隸之學。餘所得兩漢金石文字，皆所贈也。卒後，餘挽聯云：「地下又添高士伴；生前原當古人看。」
三七
靖逆侯張勇，字非熊，國初定鼎，即仗劍出關，求見英王。王大奇之。提督甘肅，知吳三桂將反，命子雲翼間道入都，首發其奸。聖祖親解禦袍賜之。功成後，謚襄壯。相傳其封公夢夏侯敦而生侯。薨後葬墳，掘地得夏侯碑碣，亦一奇也。性好吟詩，《過崆峒》云：「蚩尤戰後久消兵，此處猶存訪道名。萬里山河塵不起，松風常帶鳳鸞聲。」
三八
人謀事久而不得，則意思轉淡。何士頤秀才《感懷》云：「身非無用貧偏暇，事到難圖念轉平。」真悟後語也。其他如：「貧猶買笑為身累，老尚多情或壽徵」，「書因補讀隨時展，詩為留刪盡數抄」，皆不愧風人之旨。歿後，余聞信，飛遣人到其家，搜取詩稿，得三百餘首。為付梓行世，板藏隨園。
二九
余宰沭陽時，淮安諸生呂文光，館于沭之吳姓家。其弟子某赴童子試，呂為代倩文字，被餘偵獲。愛其能文，不加之罪，且延為西席，以姨妻之。和餘《春草》云：「綿力漫言承露薄，靈根自信濟人多。」又云：「托根何必蓬萊上得氣均沾雨露中。」余笑曰：「此縣令詩，不能作翰林者。」已而果中辛未進士，出知滑縣。
四O
江西魏允迪，字懋堂，豪邁不羈，官中書侍讀。以撫軍公子，而家資散盡，因之失官。詠《山中積雪》云：「寂寞山涯更水濱，漫天匝地白如銀。前村報道溪橋斷，可喜難來索債人。」「幹霄篁竹翠盈眸，雪壓風欺撲地愁。莫訝此君無勁節，一經淪落也低頭。」又，《出門》云：「憑著牽衣兒女送，只揮雙淚不回頭。」讀之令人神傷。與餘同召試友也。
四一
蘇州舁山轎者最狡獪，游冶少年多與錢，則遇彼姝之車，故意相撞，或小停頓。商寶意先生有詩云：「直得輿夫爭道立，翻因小住飽看花。」虎丘山坡五十餘級，婦女坐轎下山，心怯其墜，往往倒抬而行。鮑步《江竹枝》云：「妾自倒行郎自看，省郎一步一回頭。」
四二
李義山詠《柳》云：「堤遠意相隨。」真寫柳之魂魄。與唐人「山遠始為容，江奔地欲隨」之句，皆是嘔心鏤骨而成。粗才每輕輕讀過。吳竹橋太史亦有句云：「人影水中隨。」
四三
陸魯望過張承吉丹陽故居，言：「保佑善題目佳境，言不可刊置別處。此為才子之最也。」餘深愛此言。自古文章所以流傳至今者，皆即情即景，如化工肖物，著手成春，故能取不盡而用不竭。不然，一切語古人都已說盡；何以唐、宋、元、明，才子輩出，能各自成家而光景常新耶即如一客之招，一夕之宴，開口便有一定分寸，貼切此人、此事，絲毫不容假借，方是題目佳境。若今日所詠，明日亦可詠之，此人可贈，他人亦可贈之；便是空腔虛套，陳腐不堪矣。尹文端公在制府署中，冬日招秦、蔣兩太史及餘飲酒，曰：「今日席上，皆翰林，同衙門，各賦一詩。」蔣詩先成，首句云：「卓午人停問字車。」公笑曰：「此教官請客詩也。」秦懼不肯落筆。餘亦知難而退。公不許。乃呈一律云：「小集平泉夜舉觴，春風座上不知霜。偶然元老開東閣，難得群仙共玉堂。」公大喜，曰：「開口已包括全題。白傅誇劉禹錫《金陵懷古》詩『前四句已探驪珠』，此之謂矣!」
四四
餘每作詠古、詠物詩，必將此題之書籍，無所不搜；及詩之成也，仍不用一典。嘗言：人有典而不用，猶之有權勢而不逞也。
四五
熊掌、豹胎，食之至珍貴者也；生吞活剝，不如一蔬一筍矣。牡丹、芍藥，花之至富麗者也；剪彩為之，不如野蓼、山葵矣。味欲其鮮，趣欲其真；人必知此，而後可與論詩。
四六
襄勤伯鄂公容安，好吟詩，如有宿悟。《竹林寺》云：「初地相逢人似舊，前身安見我非僧」《悼亡》云：「傷心最是懷中女，錯認長眠作暫眠。」
四六
《記》曰；「學然後知不足。」可見知足者，皆不學之人，無怪其夜郎自大也。鄂公《題甘露寺》云：「到此已窮千里目，誰知才上一層樓。」方子云《偶成》云：「目中自謂空千古，海外誰知有九州」
四七
昔人言白香山詩無一句不自在，故其為人和平樂易；王荊公詩無一句自在，故其為人拗強乖張。愚謂荊公古文，直逼昌黎，宋人不敢望其肩項；若論詩，則終身在門外，尤可笑者，改杜少陵「天闕象緯逼」為「天閱象緯逼」，改王摩詰「山中一夜雨」為「一半雨」，改「把君詩過日」為「過目」，「關山同一照」為「同一點」：皆是點金成鐵手段。大抵宋人好矜博雅，又好穿鑿，故此種剜肉生瘡之說，不一而足。杜詩：「天子呼來不上船。」此指明皇白龍池召李白而言。船，舟也。《明道雜記》以為：「船，衣領也。蜀人以衣領為船。謂李白不整衣而見天子也。」青蓮雖狂，不應若是之妄。東坡《赤壁賦》：「而吾與子之所共適。」適，閒適也。羅氏《拾遺》以為：「當是『食』字。」引佛書以睡為食，則與上文文義平險不倫。東坡雖佞佛，必不自亂其例。杜詩：「王母晝下雲旗翻。」此王母，西王母也。《清波雜志》以「王母」為鳥名，則與雲旗杳無干涉。王勃《滕王閣序》：「落霞與孤鶩齊飛。」此落霞，雲霞也。與孤鶩不類而類，故見妍妙。吳獬《事始》以落霞為飛蛾，則蟲鳥並飛，味同嚼蠟。杜牧《阿房宮賦》：「未云何龍」，用《易經》「雲從龍」也。《是齋日記》以為用《左氏》「龍見而雩」。宮中，非雩祭地也。《文選》詩：「挂席拾海月」，妙在「海月」之不可拾也。注《選》者，必以「海月」為蚌蛹之類，則作此詩者，不過一摸蚌翁耳。少陵詩：「無風雲出塞，不夜月臨關。」其妙處在無風而云，不夜而月故也。注杜者以「不夜」、「無風」為地名，則何地無雲，何地無月，何必此二處才有風、月耶「三峽星河影動搖」，即景語也。注杜者必引《天官書》「星動為用兵之象」，未必太平詩，星光不動也；宋子京手抄杜詩，改「握節漢臣歸」為「禿節」。「禿」字不如「握」字之有神也。劉禹錫《滾西》詩「春水毅紋生」，明是春水方生之義。而晏元獻以「生」為生熟之生。豈織綺觳者，定用生絲，不用熟絲耶東坡《雪》詩，用「銀海」、「玉樓」，不過言雪色之白，以銀玉·字樣襯托之，亦詩家常事。注蘇者必以為道家肩目之稱，則當下雪時，專飛道士家，不到別人家耶《明道雜志》云：「坡詩：『客行萬里半天下，僧臥一庵初白頭。』黃元以為『白』字不可對『天』字，遂妄改為『日』字。對則工矣，其如『初日頭』三字文理不通」袁瑾《秋日》詩：「芳草不複綠，王孫今又歸。」此「王孫」，公子王孫之稱也。宋人云：「王孫，蟋蟀也。」引《詩緯》云：「楚人名蟋蟀為王孫。」又以為「猿」，引柳子厚「憎王孫」為証。博則博矣，意味索然。《冷齋夜話》云：「太白詩：『昔作夫容花，今為斷腸草。』本陶弘景《仙方注》『斷腸草一名夫容』故也。乃知詩人無一字閒話。」方密之笑曰：「太白冤哉!草不妨同名，詩人何心作藥師父耶」凡此種種，其病皆始於鄭康成。康成注《毛詩》「美目清兮」：「目上為明，目下為清。」然則「美目盼兮」，「盼」又是何物注「亦既覯止」，為男女交媾之媾。注「五日為期」，為「妾年未五十，必與五日之御。五日不御，故思其夫」。注「胡然而天，胡然而帝」，便是「靈威仰，赤嫖怒」。注「言從之邁」，言「將自殺以從之」，其迂謬已作俑矣］堯之時，老人擊壤。壤，土也。周處《風土記》則曰；「壤，以木為之，長三尺四寸。」引皇甫元晏十七歲與從姑子擊壤於路為証。不知堯之時，安得有木壤果有之，又何得歷夏、商、周而不一見於詠樂耶要知周處《風土記》，亦宋人偽作。
四八
本朝有某孝廉獻吳逆詩云：「力窮楚覆求秦救，心死韓亡受漢封。」聖祖愛其巧於用典，遣人訪之。其人逃。餘以為此仿宋汪彥章為張邦昌雪罪表也。其詞云：「孔子從佛腫之召，卒為尊周；紀信乘漢王之車，將以誑楚。」可謂善於文過者。
四九
有妓與人贈別云：「臨歧幾點相思淚，滴向秋階發海棠。」情語也。而莊蓀服太史《贈妓》云：「憑君莫拭相思淚，留著明朝更送人。」說破，轉覺嚼蠟。佟法海《吊琵琶亭》云：「司馬青衫何必濕留將淚眼哭蒼生。」一般殺風景語。
五O
有人哭一顯者云：「堂深人不知何病，身貴醫爭試一方。」說盡貴人患病情狀。
五一
吾鄉陳星齋先生《題畫》云：「秋似美人無礙瘦，山如好友不嫌多。」江陰翁徵士朗夫《尚湖晚步》云：「友如作畫須求淡，山似論文不喜平。」二語同一風調。
五二
本朝開國時，江陰城最後降。有女子為兵卒所得，紿之曰：「吾渴甚!幸取飲，可乎」兵憐而許之。遂赴江死。時城中積尸滿岸，穢不可聞。女子嚙指血題詩云：「寄語路人休掩鼻，活人不及死人香。」
五三
同征友萬柘坡光泰，精於五、七古。程魚門讀之，五體投地。近體學宋人，有晦澀之病。陳古漁專工近體，宗七子；故聞魚門贊萬詩，大相抵牾。餘為作跋，釋兩家之憾，且摘柘坡近體之佳者，以曉古漁。其《題開元寺》云：「古樹鳥巢密，疏寮客到稀。」「鈴空隨瓦墜，碑斷入牆填。」《方鏡》云：「自笑相逢同枘鑿，封侯誰有面如田」《金鰲玉煉橋》云：「曉來濃翠東西映，也算蛾眉對仗班。」陳乃折服。
五四
餘長姑嫁慈溪姚氏。姚母能詩，出外為女傅。康熙間，某相國以干金聘往教女公子。到府，住花園中，極珠簾玉屏之麗。出拜兩姝，容態絕世。與之語，皆吳音；年十六七，學琴、學詩，頗聰穎。夜伴女傅眠，方知待年之女，尚未侍寢於相公也。忽一夕，二女從內出，面微紅。問之，曰：「堂上夫人賜飲。」隨解衣寢。未二鼓，從帳內躍出，搶地呼天，語呶呶不可辨；顛僕片時，七竅流血而死。蓋夫人賜酒時，業已⺶之矣!姚母踉蹌棄資裝，即夜逃歸。常告人云：「二女，年長者尤可惜。」有《自嘲》一聯云：「量淺酒痕先上面，興高琴曲不和弦。」
五五
詠物已難，而和前人之韻則更難。近惟陳其年之和王新城《秋柳》，奇麗川方伯之和高青丘《梅花》，能不襲舊語，而自出新裁。陳云：「盡日郵亭挽客衣，風流放誕是耶非將軍營裏年光晚，京兆街前信息稀。愁黛忍令秋水見柔條任與夜烏飛。舞腰女伴如相憶，為報飄零願已違。」「鵝黃搓就便相憐，記得金城幾樹煙。未到阿那先屬鬏，任為拋擲也纏綿。由來春好惟三月，待得花開又一年。此日秋山太迢遞，株株搖落畫樓邊。」又云：「似爾陌頭還拂地，有人樓上怕開箱。」俱妙。方伯云：「枝頭何處認輕痕，霜亦精神雪亦溫。一徑曉風尋舊夢，半林寒月失孤村。吟情欲鏤冰為句，離恨難招玉作魂。寄語溪橋橋上客，莫從香裏誤柴門。」「點額誰教入漢宮，凍雲合處路難通。朧朧照去月疑落，瓣瓣擎來雪又空。無夢不隨流水去，有香只在此山中。松間竹外誰知己地老天荒玉一叢。」又云：「珊珊仙骨誰能近，字與林家恐未真。」「隴首只今春意薄，山中自昔故人稀。」其高淡之懷，梅花有知，當呼知己。
五六
康熙間，於清端公總督江南，舉其族弟襄勤公來守江寧。二人俱名成龍，不以為嫌；且俱以清節卓行，名震海內，洵聖朝佳話也。襄勤巡撫京畿，不避權貴，故演戲者有「紅門寺誅奸僧」一節。事雖附會，非無因也。其孫紫亭先生，名宗瑛者，甲戌翰林，人品高逸，善畫工詩。餘戊申游虞山，紫亭之子靜夫明府適宰昭文，以《來鶴堂詩》見示。如《題畫》云：「寒聲兩岸蟲，秋懷千頃荻。雨斷月初明，孤篷猶滴瀝。」《游馬氏園》云：「隔樹未知處，緣溪已到門。」《折杏花贈某》云：「燈紅人影搖芳樹，手動花陰落滿身。」《歸車》云：「急雨驚風翻碧沼，歸雲學水亦東流。」皆超超玄箸，不食人間煙火。靜夫雲清端、襄勤二公，亦有詩集；他日撿出，為余寄來。
五七
李尚書雍熙學道，散遣歌姬。王西樵責以詩云：「聽歌曾入忘憂界，不應忽縛枯禪戒。未是香山與病緣，何妨樊子同春在安石攜妓自不凡，處仲開閣終無賴。誰為公畫此策者，狂奴恨不鞭其背！」阮亭亦云：「萬種心情消未盡，忍辭駱馬遣楊枝」餘惜秦少游未聞此言。
五八
江西某太守，將伐古樹。有客題詩於樹云：「遙知此去棟梁材，無複清陰覆綠苔。只恐月明秋夜冷，誤他干歲鶴歸來。」太守讀之，愴然有感，乃停斧不伐。
五九
南宋宮嬪墓在越中者甚多，質湖之濱，獅山之側，塋址可識者，二十四處，俗傳「廿四堆」是也。山陰邵姜畦先生詩云：「質湖湖水瑩如鏡，照出興亡事可哀。『二十四堆』春草綠，錢塘風雨翠華來。」綽有深情。先生尤長五言，詠《濟南趵突泉》云：「倒翻廬阜瀑，長湧浙江潮。」一時諸名士，為之擱筆。又有句云：「溪澄花影偶，山靜屐聲孤。」
六O
江南黃梅時節，潮濕可厭。徐金粟云：「不待雨來先地濕，並無雲處亦天低。」
六一
丁巳前輩沈云蜚先生館選後，乞假歸娶。逾年入都，以習國書故，僦屋鄰餘，欲彼此宣究。未半年，以瘵疾亡。餘入奠，見紙墨叢殘，家僮殯殮，為之泣下。哭以四絕句，五十年來，全不省記。忽內子誦之琅琅，乃追錄之，以存其人。詩云：「仙山樓閣本茫茫，容易青年到玉堂。底事曇花才一現，已蒙上帝遣巫陽」「明知病體頹唐甚，何事間關萬里來想是神仙厭鄉土，特教玉骨葬蓬萊。」「幾度蓬門歇小車，揮毫同習上清書。而今難字從誰問旅櫬灰停一寸餘!」「半年湯藥滯天涯，腰瘦何人報沈家少婦昨宵家信到，催君迎看帝城花。」
六二
錢塘洪防思升，相國黃文僖公機之女孫婿也。人但知其《長生》曲本，與《牡丹亭》並傳，而不知其詩才在湯若士之上。《曉行》云：「咿喔晨雞鳴，僕夫駕輪鞅。四野絕無人，但聞征鐸響。」《夜泊》云：「竹篾隨潮落，蒲帆逐月飛。維舟已深夜，還上釣魚磯。」性落拓不羈。晚年渡江，老僕墜水。先生醉矣，提燈救之，遂與俱死。《送高江村宮詹入都》五排一百韻，沉鬱頓挫，逼真少陵。先生為王貞女作《金鑲曲》云：「王家有女字秀文，少小綽約蘭慧芬。項郎名族學《詩》、《禮》，金鑷為聘結婚姻。十餘年來人事變，富兒那必歸貧賤。一朝別字豪貴家，三日悲啼淚如霰。手摘金鑷自吞食，將死未死救不得。柔腸九曲斷還續，臥地只存微氣息。詎料國工賜靈藥，吐出金鑷定魂魄。至性由來動彼蒼，一夜銀河駕烏鵲。嗟哉此女貞且賢，項郎對之悲複憐。朝來笑倚鏡台立，代系金鑷雲鬢邊。」其事、其詩，俱足千古。篇終結句，餘韻悠然。
六三
蘇州徐文靖公，明季殉難。二子昭文、貫時，俱守父志，不仕。尤西堂為貫時作傳，言其少時美好，自稱「三十六帝外臣」。《過平原有見》云：「玉面珠擋坐錦車，蟠雲作髻兩分梳。春風解下貂回脖，露出蝤蠐雪不如。」「曲水池頭倚玉闌，祓除初起曉妝寒。新來傳得江南樣，也是梳頭學牡丹。」摩寫燕、趙佳人，風流可想。貫時先生名柯。其孫龍飲，精賞鑒，與餘交好。
六四
洪防思詠《燕女》云：「燕姬生小習原野，春草茸茸獵城下。身輕不許健兒扶，捉鞭自上桃花馬。」胡稚威亦詠此題，中四句云：「蝤蠐明處緣裁領，荑手讖時為攬妝。雲髻半籠花壓額，巾羅斜挂水成行。」
六五
梅定九先生以算法、《易》理，受知聖祖。人但知其樸學，而不知詩故風雅。其《斷藤坑夜雨》云：「萬壑連為瀑，千峰撼欲平。虛堂漁艇似，短燭月華明。」《答周昆來》云：「墨妙時看珍共璧，心期今見托雙魚。」周故奇士，舞刀奪槊，豪氣逼人。畫龍一幅，人以千金相購。識戴雪村學士於未濟時，以女妻之。
六六
餘翰林歸娶，長安贈行詩甚多，記其佳者。鄒太和學士云：「菊黃楓紫小春天，送爾南歸是錦旋。才子掃眉宜赤管，洞房停燭有金蓮。歸鞍尚帶同文課，時餘方習清書。吟篋新添《卻扇》篇。此日和鳴誰不羨鳳凰山下看神仙。」張南華宮詹云：「艷雪飛新句，紅絲系夙緣。人間留玉杵，天上撤金蓮。官柳縈袍綠，宮花壓帽鮮。君恩許歸娶，仍彈曲江鞭。」「遙識催妝日，金花艷擘箋。湖山留粉黛，毫墨亂雲煙。兩美應空越，雙飛佇入燕。綠窗眉畫早，銀燭看朝天。」沈椒園御史云：「金閨才子愛袁絲，年少承恩出玉墀。丹詔命趨雙鶴發，繡幃交護兩瓊枝。笙歌院落時衣錦，梅柳江村曉畫眉。佇看還朝成《博議》，文章報國正相期。」蔣御史和寧，時作諸生，云：「金蓮銀燭數行低，照見鴛鴦兩兩棲。風動流蘇侵夜漏，應疑鈴索海棠西。」魏允迪中翰，以餘文捷，戲云：「爭傳才子擅文詞，頃刻千言不構思。若使畫眉須緩款，那容橫掃筆尖兒」大司空裘叔度，時為庶常，云：「袁郎走馬出京華，折得東風上苑花。一路香塵南國近，苧蘿村是阿儂家。」「畫壁旗亭句浪傳，藍橋歸去會神仙。從今厭看閒花草，新種湖頭並蒂蓮。」蓋調餘狎許郎也。又云：「玉鏡台前一笑時，石螺親為畫雙眉。烏絲競艷《催妝》句，只恐流傳惱雪兒。」「雙綰同心帶一條，華燈椽燭好良宵。錦衾宛轉留春住，莫忘鳴珂趁早朝。」毗陵相國程聘三，時作庶常，詩云：「金燈花下沸笙歌，寶帳流香散綺羅。此日黃姑逢織女，漫言『人似隔天河』。」蓋戲用餘朝考句也。座主蔣文恪公，時為學士，詩云：「群仙艷羨送天涯，重疊詩箋壓小車。馬上玉郎春應醉，滿身香雪落梅花。」「我聞堂上兩親居，劃荻含丸廿載餘。此日江南花燭好，承歡同上紫泥書。」
六七
餘以翰林改官江南，一時送行詩甚多。其佳者如：劉文定公綸，時官編修，詩云：「弱水神仙少定居，詞頭草罷領除書。蔣山南去秦淮路，好雨倚倚梅熟初。」「三載頭銜共冷官，幾人鄉夢出長安。君行若過吾廬外，五月江深草閣寒。」「定子當筵唱《石城》，離堂燭跋不勝情。芰荷香動三千里，誰共編詩記水程」宗伯齊公召南，時為侍講，詩云；「尊前言別重踟躇，一向推袁話豈虛才子何妨為外吏，名山況可讀奇書。攜將佳偶花能笑，吟得新詩錦不如。轉眼蒲帆催北上，未容風物戀鱸魚。」「官河柳色雨餘新，故里風光更絕倫。書畫一船煙外月，湖山十里鏡中人。浣衣香襄芙蓉露，評史清澆竹葉春。回首同時趨直客，蓬萊猶是在紅塵。」莊參政有恭，時為修撰，詩云：「廬陵事業起夷陵，眼界原從閱歷增。況有文章堪潤色，不妨風骨露峻峭。廉分杯水餘同況，明徹晶籠爾獨能。儒吏風流政多暇，新詩好與寄吳綾。」副憲申甫，時為孝廉，詩云：「鷯行驚失鳳池春，百里初除墨綬新。簿領竟須煩史筆，朝廷原自重詞臣。交情未免憐今別，公論尤應惜此人。終是讀書能有用，他時端不負斯民。」「鶴書到日廣求賢，殿上揮毫各少年。遭遇未嘗非盛事，滯留或恐是前緣。公卿譽滿君猶出，僕婢詩成我自憐。可憶僧窗風雨夜，燈花只為一人妍戊午，榜發前一日，與張少儀諸人同飲，喜燈有花，惟君獲雋。」「平台縹緲見煙巒，客至能令眼界寬。談笑每欣多舊雨，杯盤常愧累貧官。由來氣類關偏切，此後風流繼必難。說與能詩姚秘監，豪情略為洗儒酸。戲南奇。」「臨期草草話難窮，高柳涼飄弄袖風。客裏驚心多聚散，酒邊分手又西東。對衙山色濃於染，繞郭溪光淡若空。此景江南曾不少，有人時在夢魂中。」其時長安諸公，以笏山四首為獨絕。少宗伯劉公星煒，時為諸生，仿昌穀體作七古一篇，云：「壬之年，癸之月，一鯨驅云云不行，走上江南木蘭楫。」詩長，不能備錄。



《卷二》
一
丁巳餘流落長安，寓刑部郎中王公諱琬者家。同寓人常熟孝廉趙貴璞，字再白，傾蓋相知，西林相公門下士也。欲薦餘見西林，有尼之者，因而中止。未幾，王公出守興化。餘僳然無歸。趙以寒士而留餘仍住王公舊屋，供其饔飧，彼此倡和。趙詩才清警，《過仙霞嶺》云：「萬竹掃天青欲雨，一峰受月白成霜。」其曾祖某，生天啟間，《題天聖閣》云：「天在閣中看世亂，民從地上作人難。」
二
丙子九月，餘患暑瘧。早飲呂醫藥，至日咐，忽嘔逆，頭眩不止。家慈抱餘起坐，覺血氣自胸僨起，性命在呼吸間。忽有同征友趙藜村來訪。家人以疾辭。曰：「我解醫理。」乃延入，診脈看方，笑曰：「容易。」命速買石膏，加他藥投之。餘甫飲一勺，如以千鈞之石，將腸胃壓下，血氣全消。未半盂，沉沉睡去，顙上微汗，朦朧中聞家慈啃曰：「豈非仙丹乎」睡須臾醒，君猶在坐，問：「思西瓜否」曰：「想甚。」即命買瓜，曰：「憑君盡量，我去矣。」食片許，如醍醐灌頂，頭目為輕。晚便食粥。次日來，曰：「君所患者，陽明經瘧也。呂醫誤為太陽經，以升麻、羌活二味升提之，將君妄血逆流而上，惟白虎湯可治。然亦危矣！」未幾，君歸。餘送行詩云：「活我自知緣有舊，離君轉恐病難消。」先生亦見贈云：「同試明光人有幾一時公幹鬢先斑。」藜村《雞鳴埭訪友》云：「佳辰結良覿，言採北山杜。雞鳴古埭存，登臨渾漫與。蕭梁此化城，貽為初地祖。六龍行幸過，金碧現如許。欲辨六朝蹤，風亂塔鈴語。江南山色佳，玄武湖澄澈。豁開幾盎間，秀出庭木末。延陵敦夙尚，藉以紓蘊結。山能使人澹，湖能使人闊。聊共發嘯吟，無為慕禪悅。」趙名寧靜，江西南豐人。
四
少陵云：「多師是我師。」非止可師之人而師之也。村童、牧豎，一言一笑，皆吾之師，善取之皆成佳句。隨園擔糞者，十月中，在梅樹下喜報云；「有一身花矣!」餘因有句云：「月映竹成千『個』字，霜高梅孕一身花。」餘二月出門，有野僧送行，曰：「可惜園中梅花盛開，公帶不去廣餘因有句云：「只憐香雪梅乾樹，不得隨身帶上船。」
五
凡古人已亡之作，後人補之，卒不能佳，由無性情故也。束皙補《由庚》，元次山補《咸英》、《九淵》，皮日休補《九夏》，裴光庭補《新宮》、《茅鴟》，其詞雖在，後人讀之者寡矣。
六
唐人詠《柳》云：「長條亂拂春波動，不許佳人照影看。」宋人詠《柳》云：「愛把長條惱公子，惹他頭上海棠花。」
七
張燕公稱閻朝隱詩，炫裝倩服，不免為風雅罪人。王荊公因之作《字說》云：「詩者，寺言也。寺為九卿所居，非禮法之言不入，故曰『思無邪』。」近有某太史恪守其說，動雲「詩可以觀人品」。餘戲誦一聯云：「『哀箏兩行雁，約指一勾銀。』當是何人之作」太史意薄之曰：「不過冬郎、溫、李耳!」余笑曰：「此宋四朝元老文潞公詩也。」太史大駭。餘再誦李文正公防《贈妓》詩曰：「便牽魂夢從今日，再睹嬋娟是幾時」一往情深，言由衷發，而文正公為開國名臣。夫亦何傷於人品乎《孝經·含神霧》云：「詩者，持也。持其性情，使不暴去也。」其立意比荊公差勝。
八
劉昭禹曰：「五律一首，如四十賢人，其中著一屠沽兒不得。」餘教少年學詩者，當從五律入手：上可以攀古風，下可以接七律。
九
孔子與子夏論詩曰：「窺其門，未入其室，安見其奧藏之所在乎前高岸，後深谷，泠泠然不見其里，所謂深微者也。」此數言，即是嚴滄浪「羚羊挂角」、「香象渡河」之先聲。
一O
盧雅雨《塞外接家書》云：「料來狼狽原應爾，便說平安那當真。」何南園《都中寄家書》云：「每因疾病愁家遠，強說平安下筆難。」
一一
《宋稗類抄》第一卷《遭際類》云：「陳了翁之父尚書，與潘良貴義榮之父交好。潘一日謂陳曰：『吾二人官職、年齒，種種相似，恨有一事不如公。』陳問之。潘曰：『公有三子，我乃無之。』陳曰：『吾有妾，已生子矣，可以奉借。他日生子，當即見還。』既而遣至，即了翁之母也。未幾，生良貴。後其母遂往來兩家。一母生二名儒，前所未有。」此事太通脫，今人所斷不為，而宋之賢者為之，且傳為佳話。高南阜太守題詩曰：「贈妾生兒古人有，兒生還妾古人無。宋賢豁達竟如此，寄語人間小丈夫!」杭州馮山公先生，以春秋盧蒲瞥為齊之忠臣，云：「替莊公報仇，要滅崔氏，非慶封不可；欲輸心慶封，非易內不可。五倫中，君、父最大，夫、妻為小。盧顧大倫，故不顧小倫也。」其言甚創，人多怪之。余按東漢《獨行傳》：犍為任永避王莽之亂，偽病青盲，妻淫於前，佯為不見。似山公之言，未嘗無証。
一二
唐翰林學士最榮，入值，許借飛龍廄馬。白香山《贈錢翰林》詩曰：「分班皆命婦，對苑即儲皇。」蓋最親宮禁也。是以韋綬，學士也，而覆以蜀擷之袍；韓渥，學士也，而暗藏金蓮之燭。《十國春秋》載：「後蜀王建待翰林過優，人尤之。建曰：『我昔值禁軍，見唐天子待翰林之厚，雖朋友不如也。我不過萬分之一耳。」』
一三
古稱狀元，不必殿試第一名。唐鄭穀登第後，《宿平康里》詩曰：「好是五更殘酒醒，耳邊聞喚狀元聲。」按穀登趙昌翰榜，名次第八，非第一也。周必大有《回姚狀元穎啟》、《回第二人葉狀元適啟》。當時新進士，皆得稱狀元。惟南漢狀元不可作。《十國春秋》載：「劉龔定例，作狀元者，必先受宮刑。」羅履先《南漢宮詞》云：「莫怪宮人誇對食，尚衣多半狀元郎。」古稱探花，不必第三名。《天中記》「唐進士杏園初會，使少俊二人探花游園，若他人先折名花，則二人被罰」。《蔡寬夫詩話》云：「故事：進士朝集，擇年少者為探花使。」是探花者，年少進士之職，非必第三名也。進士帽上多插花。太宗曰：「寇准少年，正插花飲酒時。」溫公性嚴重，不肯插花。或曰：「君恩也。」乃插一枝。大概以年少者為貴。某《及第》詩曰：「人老簪花不自羞，花應羞上老人頭。醉歸扶杖人多笑，十里珠簾半下鉤。」或又曰：「平康過盡無人間，留得宮花醒後看。」皆傷老之詞。熙寧間，餘中請禁探花，以為傷風化，遂停此例。後中以贓敗，人咸鄙之。王弁洲曰：「禁探花之說，譬如新婦入門，不許妝飾，便教績麻、造飯。理非不是也，而事太早矣。」余按李燾《長編》載：「陳若拙中進士第三名，以貌陋，人稱瞎榜。」蓋宋以第三名為榜眼，亦探花不必第三名之証。
一四
商寶意有甥吳鑒南潢，為詩人尊萊之子，亦能詩。嚴海珊贈云：「何無忌酷似其舅，嚴挺之乃有此兒。」真巧對也。鑒南以主事從溫將軍征金川，大軍潰於木果，中炮墜溪死。未死時，知不免，寫詩兩冊，以一冊付其妻叔周某逃歸，以一冊自置懷中。今秋帆先生所刻者，周帶回之一冊也。與程魚門交好。程誦其《陶然亭》云：「偶著芒鞋策策行，到來心跡喜雙清。短蘆一片低如屋，空翠千層遠入城。野曠每留殘照久，地高先覺早涼生。老僧解得登臨意，勸聽殘蟬曳樹聲。」《贈人》云：「波雖無恨終歸·海，人到忘情卻省才。」與乃舅寶意「人因福薄才生慧，天與才多恰費心」之句相似。
一五
近今風氣，有不可解者：士人略知寫字，便究心於《說文》、《凡將》，而束歐、褚、鐘、王於高閣；略知作文，便致力於康成、穎達，而不識歐、蘇、韓、柳為何人。間有習字作詩者，詩必讀蘇，字必學米，侈然自足，而不知考究詩與字之源流。皆因鄭、馬之學多糟粕、省費精神，蘇、米之筆多放縱、可免拘束故也。
一六、
改詩難於作詩，何也作詩，興會所至，容易成篇；改詩，則興會已過，大局已定，有一二字於心不安，千力萬氣，求易不得，竟有隔一兩月，於無意中得之者。劉彥和所謂「富於萬篇，窘於一字」，真甘苦之言。荀子曰：「人有失針者，尋之不得，忽而得之；非目加明也，眸而得之也。」所謂「眸」者，偶睨及之也。唐人句云：「盡日覓不得，有時還自來。」即「眸而得之」之謂也。
一七
香亭弟出守廣東，餘賦詩送行云：「君恩深處忘途遠，家運隆時惜我衰。」一時和者甚多。惟押「衰」字頗難。胡書巢妹夫和云：「江南政績新遺愛，海外文章舊起衰。」餘作書深美之。胡答書云：「為押『衰』字頗費心，今果見許，足徵兄之能知此中甘苦也。」書巢尤長五古，《途中望二華》云：「連山如洪濤，一瀉不得住。散作平岡低，萬壑此爭赴。奔騰勢未已，倔強有餘怒。數里漸逶迤，坡陀相錯互。草木何繁滋，容畜欽美度。落日下翠微，蒼蒼群峰暮。白雲幻奇形，屢顧有時誤。」《大散關》云：「蜀門自此通，穀口望若合。日月互蔽虧，陰陽隱開闔。微徑臨深溪，馬蹄畏虛踏。泉流亂石中，砰訇肆擊磕。時節已初春，氣候如殘臘。黃葉間青條，風吹鳴颯颯。時見採樵人，行歌互相答。」《朝天峽》云：「旬月去雲棧，登頓勞下上。輿中困掀簸，厭聞馬蹄響。今晨改水涉，失喜聽雙槳。羌舟小如葉，羌水平如掌。健疑青鶻飛，疾類枋榆搶。灘轉峽角來，雙峙袤千丈。石裂怒欲落，畏壓不敢仰。洞陰中慘慄，白日迷惝恍。其深蟠蛟龍，其毒聚蛇蟒。側目望天關，閣道更渺茫。行人偶失足，一墜詎可想!」《寄香亭》云：「攜手天水橋，送我北新關。君歸我夜泊，咫尺不能攀。何況萬餘里，遠隔千重山。子來既無期，我行猶未還。至今夢寐中，橋下聞潺潺。流水無已時，思君如連環。森森九種竹，燦燦十樣箋。六六雙鯉鱗，泠泠三峽泉。險易雖有殊，窮達何與焉自惜結隆愛，金石貫貞堅。與子同一心，豈與時俗遷!寓書奈不達，在遠情空延。子即能我諒，我衷胡由宣相思如萱草，憂忿何時捐」書巢受業於嘉禾布衣張庚，而詩之超拔，青出於藍。因書巢全集未梓，為代存數章。
—八
尹文端公論詩最細，有「差半個字」之說。如唐人：「夜琴知欲雨，晚簟覺新秋。」「新秋」二字，現成語也。「欲雨」二字，以「欲」字起「雨」字，非現成語也，差半個字矣。以此類推，名流多犯此病。必云「晚簟恰宜秋」，「宜」字方對「欲」字。
一九
詩無言外之意，便同嚼蠟。杭州俞蒼石秀才《觀繩伎》云：「一線騰身險複安，往來不厭幾回看。笑他著腳寬平者，行路如何尚說難」又：「雲開晚霽終殊旦，菊吐秋芳已負春。」皆有意義可思。嚴冬友壯年不仕，《韋曲看桃花》云：「憑君眼力知多少，看到紅雲盡處無」
二O
痘神之說，不見經傳。蘇州名醫薛生白曰：「西漢以前，無童子出痘之說。自馬伏波征交恥，軍人帶此病歸，號曰『虜瘡』，不名痘也。」語見《醫統》。余考史書，凡載人形體者，妍媸各備，無載人面麻者。惟《文苑英華》載：「潁川陳黯，年十三，袖詩見清源牧。其首篇《詠河陽花》，時痘痂新落，牧戲曰：『汝藻才而花面，何不詠之』陳應聲曰：『玳瑁應難比，斑犀點更嘉。天憐末端正，滿面與妝花。』」似此為痘痂見歌詠之始。
二一
唐人有「南宮歌管北宮愁」之句，蓋賦體也。不如方子云《晚坐》云「西下夕陽東上月，一般花影有寒溫」，以比興體出之，更妙。
二二
安徽方伯奇麗川，席間誦和親王《風箏》詩云：「風高欲上不得上，風緊求低不得低。」方伯《詠梅》云：「淡影是雲還是夢，暗香宜雨亦宜煙。」風調相似。
二三
康熙間，曹練亭為江寧織造。每出，擁八騶必攜書一本，觀玩不輟。人間：「公何好學」曰：「非也。我非地方官，而百姓見我必起立，我心不安，故藉此遮目耳。」素與江寧太守陳鵬年不相中。及陳獲罪，乃密疏薦陳。人以此重之。其子雪芹撰《紅樓夢》一部，備記風月繁華之盛。明我齋讀而羨之。當時紅樓中有某校書尤艷，我齋題云：「病容憔悴勝桃花，午汗潮回熱轉加。猶恐意中人看出，強言今日較差些。」「威儀棣棣若山河，應把風流奪綺羅。不似小家拘束態，笑時偏少默時多。」
二四
青陽秀才陳蔚，字豹章，能文，愛客，受業隨園。《江行雜詠》云：「日沉遠樹青，煙起遙山失。何處艤孤舟一燈古渡出。昨發螃蟹磯，今泊針魚觜。秋風一夜生，吟冷半江水。」隨其兄芳鬱庭遠行云：「江梅開遍雨霏霏，同駐郵亭整客衣。今日反嗟人似雁，一行齊向異鄉飛。」鬱庭有《草堂雜詠》云：「處士應門惟使鶴，高人去榻更無賓。小橋時有雲遮斷，不使游人過水西。」兄弟俱耽吟詠，人以雙丁、二陸比之。
莆田有吳荔娘者，庖人之女也。性愛潔而能詩。豹章聘為旁妻。未二年，卒。豹章為寫其《蘭坡剩稿》，有《春日偶成》云：「瞳瞳曉日映窗疏，荏苒韶光一枕餘。深巷賣花新雨後，開門插柳嫩寒初。鶯兒有語遷喬木，燕子多情覓舊廬。那用踏青郊外去，芊芊草色上階除。」又：「深院不知春色早，忽驚牆外賣花聲。」
二五
向讀金陵孫秀才韶詠《小孤山》云：「江心突兀聳孤巒，飄渺還疑月裏看。絕似凌雲一支筆，夜深橫插水精盤。」後過此山，方知此句之妙。
二六
河南撫軍畢秋帆先生篷室周月尊，字漪香，長洲人也。酷嗜文墨，禮賢下士。詠《水仙》云：「影疑浮夜月，香不隔簾櫳。」《偶成》云：「家如夜月圓時少，人似秋雲散處多。」夫人還吳門，先生七夕寄詩云：「汴水吳山同悵望，今宵兩地拜雙星。」
二七
泗州選貢毛俟園藻，辛卯秋赴金陵鄉試，主試為彭蕓楣侍郎。其友羅孝廉恕，彭門下士也。寓書索觀近藝，戲為《催妝》俳語。毛答以詩云：「月影空瀠柳影疏，秦淮水漲石城隅。小姑獨處無郎慣，爭似羅敷自有夫」榜揭，毛獲雋。羅往賀，入門狂叫曰：「今日小姑亦嫁彭郎矣！」一時傳為佳話。
二八
古人官貴行船多伐鼓，少陵詩曰：「打鼓發船誰氏郎」白香山詩曰：「兩岸紅燈數聲鼓，使君樓牒下巴東。」皆伐鼓之証也。今人開船鳴鉦，未知起於何時。
二九
劉曾燈下誦《文選》，倦而就寢，夢一古衣冠人告之曰：「魏、晉之文，文中之詩也；宋、元之詩，詩中之文也。」既醒，述其言於餘。餘曰：「此餘夙論如此。」
三O
餘畫《隨園雅集圖》，三十年來，當代名流題者滿矣，惟少閨秀一門。慕漪香夫人之才，知在吳門，修札索題，自覺冒昧。乃寄未五日，而夫人亦書來，命題《採芝小照》。千里外，不謀而合，業已奇矣!餘臨《採芝圖》副本，到蘇州，告知夫人，而夫人亦將《雅集圖》臨本見示，彼此大笑。乃作詩以告秋帆先生曰：「白髮朱顏路幾重英雄所見竟相同。不圖劉尹衰頹日，得見夫人林下風。」
三一
王夢樓太守，精於音律。家中歌姬輕雲、寶云，皆餘所取名也。有柔卿者，兼工吟詠。成嘯崖公子贈以詩云：「侍兒原是紀離容，紅豆拈來意轉慵。時方示疾。一曲未終人不見，可堪江上對青峰」柔卿和云：「生小原無落雁容，秋風偶覺病身慵。挂帆公子金陵去，望斷青青江上峰!」
三二
杭州孫令宜觀察，餘世交也。女公子雲鳳，幼聰穎，八歲讀書，客出對云：「關關雎鳩。」即應聲曰：「邕邕鳴雁。」觀察大奇之。和餘《留別杭州》詩四首，錄其二云：「撲簾飛絮一春終，太史歸來去又匆。把菊昔為三徑客，盟鷗今作五湖翁。囊中有句皆成錦，閨裏聞名未識公。遙憶花間揮手別，片帆天外挂長風。」「未曾折柳倍留連，縱得重來又隔年。遠水夕陽青雀舫，新蒲春雨白鷗天。三千歌管歸花縣，十二因緣屬散仙。安得講筵為弟子；名山隨處執吟鞭!」
三三
羊後答劉曜語，輕薄司馬家兒：「再醮之婦，媚其後夫；所謂閨房之內，更有甚於畫眉者。」床笫之言不逾閾，史官何以知之楊妃洗兒事，新、舊《唐書》皆不載，而溫公《通鑒》乃採《天寶遺事》以入之。豈不知此種小說，乃委巷讕言，所載張嘉貞選婿，得郭元振，年代大訛，何足為典要，乃據以污唐家宮閫耶余詠《玉環》云：「《唐書》新、舊分明在，那有金錢洗祿兒」蓋雪其冤也。第李義山《西郊百韻》詩，有「皇子棄不乳，椒房抱羌渾」之句。天中進士鄭蝸《津陽門》詩，亦有「祿兒此日侍御側」、「繡羽褓衣日質質」之句。豈當時天下人怨毒楊氏，故有此不根之語耶至於楊妃縊死佛堂，《唐書》、《通鑒》俱無異詞，獨劉禹錫《馬嵬》詩云：「貴人飲金屑，倏忽舜英暮。」似貴妃之死，乃飲金屑，非雉經矣。傳聞異詞，往往如是。
三四
唐人詩話：「李山甫貌美。晨起方理發，雲鬟委地，膚理玉映。友某自外相訪，驚不敢進。俄而山甫出，友謝曰：『頃者誤入君內。』山甫曰：『理發者即我也。』相與一笑。」餘弟子劉霞裳有仲容之姣，每游山必載與俱。趙雲松調之云：「白頭人共泛清波，忽覺沿堤屬目多。此老不知看衛蚧，誤誇看殺一東坡。」
三五
「忍凍不禁先自去，釣竿常被別人牽。」宋人句也。默禪上人一聯云：「水藻半浮苔半濕，浣紗人去不多時。」俱眼前語，而餘韻悠然。
三六
餘過袁江，蒙河督李香林尚書將所坐船親送渡河。席間讀尚書詩，《野行》云：「香聞春酒熟茅店，紅惜秋花開野塘。」《宿永平》云：「樹樹鳥相語，山山水上看。」皆佳句也。又見贈二律，已梓入集中矣。其尊人湛亭尚書，先督南河，《遙灣夜泊》云；「風雪荊山道，春帆滯水涯。幾聲深夜犬，知近野人家。」《赴南河》云：「過顙應知因搏致，徹桑須及未陰時。」用《孟子》語，而治河之道，思過半矣。
三七
錢文端公少時，鄉試落第。其科主試者趙侍郎也，別號長眉公，觀演《小尼姑下山》，戲題云：「三寸黃冠綰碧絲，裝成十六女沙彌。無情最是長眉佛，訴盡春愁總不知。」毛西河選閨秀詩，獨遺山陰女子王端淑。王獻詩云：「王嬙未必無顏色，爭奈毛君筆下何」一藏其名，一切其姓。
三八
尹似村有句云：「自與情人和淚別，至今愁看雨中花。」蔣廷鎔有句云：「自從環鞏無消息，簷馬丁東不忍聽。」
二九
阮亭先生，自是一代名家。惜譽之者，既過其實；而毀之者，亦損其真。須知先生才本清雅，氣少排異，為王、孟、韋、柳則有餘，為李、杜、韓、蘇則不足也。余學遺山，《論詩》一絕云：「清才未合長依傍，雅調如何可詆緝嫫我奉漁洋如貌執，不相菲薄不相師。」
四O
本朝古文之有方望溪，猶詩之有阮亭：俱為一代正宗，而才力自薄。近人尊之者，詩文必弱；詆之者，詩文必粗。所謂佞佛者愚，闢佛者迂。
四一
鄭夾瀠笑韓昌黎《琴操》諸曲為《兔園冊子》，薄之太過。然《羨裏操》一篇，末二句云：「臣罪當誅，天王聖明。」深求聖人，轉失之偽。按《大雅》：「文王曰咨，咨汝殷商，汝焦哮於中國，斂怨以為德。」文王並不以紂為聖明也。昌黎豈不讀《大雅》耶東坡言孔子不稱湯、武。按《革卦·系詞》：「湯、武革命，順乎天而應乎人。」《系詞》，孔子所作也。東坡豈不讀《易經》耶劉後村為吳恕齋作《詩序》云：「近世貴理學而賤詩賦，間有篇章，不過押韻之語錄、講章耳。」餘謂此風，至今猶存。雖不入理障，而但貪序事、毫無音節者，皆非詩之正宗。韓、蘇兩大家，往往不免。故餘《自訟》云：「落筆不經意，動乃成蘇、韓。」
四二
為人不可不辨者：柔之與弱也，剛之與暴也，儉之與嗇也，厚之與昏也，明之與刻也，自重之與自大也，自謙之與自賤也，似是而非。作詩不可不辨者：淡之與枯也，新之與纖也，樸之與拙也，健之與粗也，華之與浮也，清之與薄也，厚重之與笨滯也，縱橫之與雜亂也，亦似是而非。差之毫厘，失之千里。
四三
明季以來，宋學太盛。於是近今之士，競尊漢儒之學，排擊宋儒，幾乎南北皆是矣。豪健者尤爭先焉。不知宋儒鑿空，漢儒尤鑿空也。康成臆說，如用麒麟皮作鼓郊天之類，不一而足。其時孔北海、虞仲翔早駁正之。孟子守先王之道，以待後之學者，尚且周室班爵祿之制，其詳不可得而聞。又曰：「盡信書，不如無書。」況後人哉善乎楊用修之詩曰：「三代後無真理學，『六經』中有偽文章。」
四四
後之人未有不學古人而能為詩者也。然而善學者，得魚忘筌；不善學者，刻舟求劍。
四五
韓倔胄伐金而敗，與張魏公之伐金而敗，一也。後人責韓不責張，以韓得罪朱子故耳。然金人葬其首，謚曰忠繆，以其忠於為國，繆於謀身也。錢辛楣少詹過安陽吊之曰：「匆匆函首議和親，昭雪何心及老秦。一局殘棋偏汝著，千秋公論是誰伸橫挑強敵誠非計，欲報先仇豈為身一樣北征師挫衄，符離未戮首謀人。」少詹又吊姚廣孝云：「空登北郭詩人社，難上西山老佛墳。」
四六
唐僧大雅《半截碑》，頌吳大將軍李夫人曰：「圓儀替月，潤臉呈花。」邯鄲淳作《孝女曹娥碑》曰：「令色孔儀，巧笑倩兮。」頌其德，及其貌，皆涉輕佻，與題不稱。然大旨是仿《碩人》一章。迂儒讀之，必起物議。
四七
方敏愨公三妹能詩，自畫牡丹，題云：「菊瘦蘭貧植謝家，愧無春色繪年華。剩來井底胭脂水，學畫人間富貴花。」公詠《清涼山桃花》云：「傾將一井胭脂水，和就六朝金粉香。」似襲乃妹詩，而風趣轉遜。
敏愨公未遇時，祖、父俱以罪戍塞外。公南北奔走，備極流離。清涼寺僧號中州者，知為偉人，時周恤之。公贈詩云：「須知世上逃名易，只有城中乞食難。」後官制府，為中州弟子麗雅重建清涼寺，殿宇煥然。餘過而有感，亦題詩云：「細讀紗籠數首詩，尚書回首憶前期。英雄第一心開事，揮手干金報德時。」蘇州薛皆三進士有句云：「人生只有修行好，天下無如吃飯難。」意與方公相似。
四八
虞山王次山先生峻，風骨嚴峭；館蔣文肅公家，晚不戒於酒，肆口嫂罵。蔣家人群欲毆之。文肅呵禁。次日，待之如初。先生不自安，辭去。餘己未會試，出文恪公門下，聞此說而疑之。後讀先生《哭文肅公》詩云；「回首卻傷門下士，少時無賴吐車茵。」方知此事信有，愈徵文肅之賢，而先生之不諱過也。先生少所許可，獨譽枚不絕於口。以故，枚雖報罷鴻詞科，而名聲稍起公卿間。惜無所樹立，以酬先生之知。而先生自劾罷都御史彭茶陵，直聲震天下。後竟臥病不起，悲夫!
博陵尹元孚先生，少孤貧，以母教成名。督學江南，好教人讀《小學》，宗程、朱。餘時宰江寧，意趣不合。一日，先生騶唱三山街，為某大將軍家奴所窘，詐稱某王遣來。太守不敢詰，予收縛置獄。先生以此見重。適高相國斌有事來江寧，先生面稱枚云：「才如子建，政如子產。」亡何，先生薨。予感知己之恩，將賦挽詩，見次山先生四章，不能再出其右，遂擱筆焉。其警句云：「母教成三徙，君恩厚兩朝。」又曰：「士幸方知向，天何遽奪公！」從古文人得功於母教者多，歐、蘇其尤著者也。次山題錢古亭《夜紡授經圖》曰：「辛勤篝火夜燈明，繞膝書聲和紡聲。手執女工聽句讀，須知慈母是先生。」
四九
尹元孚先生，任兩淮鹺務時，布衣鮑皋以詩受知。今有《海門集》行世，皆先生為之提倡。鮑《奉陪先生泛海口》詩云：「蓬萊清切逢仙侶，蛟鱷威棱避顯官。」其相得如此。因憶明大學士劉健好理學，惡人作詩，曰：「汝輩作詩，便造到李、杜地位，不過一酒徒耳。」嘻!《記》云：「不能詩，於禮繆。」孔子教人學詩，在《論語》中，至於十一見；而劉公乃為此言，不如尹公遠矣!
五O
隨園有對聯云：「此地有崇山峻嶺茂林修竹；是能讀《三墳》《五典》《八索》《九丘》。」故是李侍郎因培所贈，懸之二十餘年。忽一日，岳大將軍鐘琪之子參將名潛者來謁。入門先問此聯有否，現懸何處。予指示之。端睇良久，曰：「此後書舍，可有蔚藍天否」予問：「何以知之」曰：「餘在四川時，夢先大人引游一園，有此聯額，且曰：『將我交此園主人。』潛驚醒，遍訪川中，無人知者。今來補官江病起不知秋幾許，飛來黃葉滿庭中。」《七夕》云：「銀漢橫斜玉漏催，穿針瓜果釘妝台。一宵要話經年別，那得工夫送巧來」
五四
顧東山有女，美而不嫁，好服壞色衣，持念珠，作六時梵語。其母哂之，曰：「汝故是優婆夷耶」女微哂而已。行年三十，操修益堅。父母知其志，為築即是庵處之，因號即是庵主人。許太夫人題其庵云：「上界遭淪謫，人言萼綠華。十年貞不字，一室語無嘩。遣興惟吟絮，逢春欲避花。結庵殊可羨，萱草傍蘭芽。」
五五
嘉善曹六圃廷棟，少宰蓼懷之孫，隱居不仕。自號慈山居士，自為壽藏，不下樓者二十年，著作甚富。餘愛其晚年佳句，如：「廢書只覺心無著，少飲從教睡亦清。」「病教揖讓虛文減，老覺婆娑古意多。」「詩真豈在分唐、宋，語妙何曾露刻雕」餘稱其詩，專主性情。慈山寄札謝云：「老人生平苦心，被君一語道破。」屢招餘往，而竟不遂其願。卒已八十五矣。
五六
餘性不飲酒，又不喜唱曲，自慚窶人子。故音律一途，幼而失學。偶讀桐城張文和公《元夕寄弟藥齋》詩云：「亦知令節休虛度，其奈疏慵本性何天與人間清淨福，不能飲酒厭聞歌。」公為大學士文端公之子，一生富貴，而獨缺東山絲竹之好，何耶豈金星不入命之故耶餘親家徐題客，健庵司寇孫也，五歲能拍板歌。見外祖京江張相國，相國愛之，抱置膝上。乳母在旁誇曰：「官官雖幼，竟能歌曲。」相國怫然曰：「真耶」曰：「真也！」相國推而擲之，曰：「若果然，兒沒出息矣!」兩相國性情相似。後徐竟坎凜，為人司音樂，以諸生終。《自嘲》云：「文章聲價由來賤，風月因緣到處新。」此語，題客親寧，有人談及，故來相訪。」因出將軍行狀二十餘頁，稽首求傳。予讀之，雜亂舛錯，為編纂七日方成。而岳又調往金川，不複再見矣。今年夏間，偶抄選鮑海門詩二十餘首，其子之鐘適渡江來。余告以選詩之事，問：「尊人有餘集否」鮑不覺泣下，曰：「異哉］餘今而知夢之有靈也J吾渡江前三日，夢與先人游隨園：先人與公同修船，以紙補其窗欞。醒而不解。今思之：夫船者，傳也；紙者，詩之所附以傳者也。今公抄選先人之詩，豈不暗相吻合耶」甚矣鬼神之好名也!
五一
詩貴翻案。神仙，美稱也；而昔人曰：「丈夫生命薄，不幸作神仙。」楊花，飄蕩物也；而昔人云：「我比楊花更飄蕩，楊花只有一春忙。」長沙，遠地也；而昔人云：「昨夜與君思賈誼，長沙猶在洞庭南。」龍門，高境也；而昔人云：「好去長江千萬里，莫教辛苦上龍門。」白雲，閒物也；而昔人云：「白雲朝出天際去，若比老僧猶未閒。」「修到梅花」，指人也；而方子雲見贈云：「梅花也有修來福，著個神仙作主人。」皆所謂更進一層也。
五二
苕溪女子姚益鱗，嫁嚴林溪，以夭亡。《送姊之洚溪》云：「姊妹花窗下，相依兩意同。拈針五夜火，拜月一襟風。忽逐分飛雁，都為斷梗蓬。擬將苕水闊，送盡別離衷。」《閏七夕》云：「微雲依約接銀河，一月佳期兩度過。倘把重逢歡較昔，翻教添得別愁多。」
五三
沈學子有女弟子徐瑛玉，字若冰，昆山人，嫁孔氏，能詩，早亡。與王蘭泉夫人許雲清，及吾鄉方宜照之女芷齋，唱和甚多。和學子《送春》云：「春光心事兩蹉跎，愁見飛花檻外過。漫說窮愁詩便好，算來詩不敵愁多。」《病起》云：「重開鸞鏡施膏沐，卷上珠簾怯曉風。病起不知秋幾許，飛來黃葉滿庭中。」《七夕》云：「銀漢橫斜玉漏催，穿針瓜果釘妝台。一宵要話經年別，那得工夫送巧來」
五四
顧東山有女，美而不嫁，好服壞色衣，持念珠，作六時梵語。其母哂之，曰：「汝故是優婆夷耶」女微哂而已。行年三十，操修益堅。父母知其志，為築即是庵處之，因號即是庵主人。許太夫人題其庵云：「上界遭淪謫，人言萼綠華。十年貞不字，一室語無嘩。遣興惟吟絮，逢春欲避花。結庵殊可羨，萱草傍蘭芽。」
五五
嘉善曹六圃廷棟，少宰蓼懷之孫，隱居不仕。自號慈山居士，自為壽藏，不下樓者二十年，著作甚富。餘愛其晚年佳句，如：「廢書只覺心無著，少飲從教睡亦清。」「病教揖讓虛文減，老覺婆娑古意多。」「詩真豈在分唐、宋，語妙何曾露刻雕」餘稱其詩，專主性情。慈山寄札謝云：「老人生平苦心，被君一語道破。」屢招餘往，而竟不遂其願。卒已八十五矣。
五六
餘性不飲酒，又不喜唱曲，自慚窶人子。故音律一途，幼而失學。偶讀桐城張文和公《元夕寄弟藥齋》詩云：「亦知令節休虛度，其奈疏慵本性何天與人間清淨福，不能飲酒厭聞歌。」公為大學士文端公之子，一生富貴，而獨缺東山絲竹之好，何耶豈金星不入命之故耶餘親家徐題客，健庵司寇孫也，五歲能拍板歌。見外祖京江張相國，相國愛之，抱置膝上。乳母在旁誇曰：「官官雖幼，竟能歌曲。」相國怫然曰：「真耶」曰：「真也！」相國推而擲之，曰：「若果然，兒沒出息矣!」兩相國性情相似。後徐竟坎凜，為人司音樂，以諸生終。《自嘲》云：「文章聲價由來賤，風月因緣到處新。」此語，題客親為餘言。
五七
吾鄉孝廉王介眉，名延年，少嘗夢至一室，秘帖古器，盎然橫陳。榻坐一叟，短身白須，見客不起，亦不言。又有一人，頎而黑，揖介眉而言曰；「餘漢之陳壽也，作《三國志》，黜劉帝魏，實出無心；不料後人以為口實。」指榻上人曰：「賴彥威先生以《漢晉春秋》正之。汝乃先生之後身，聞方撰《歷代編年紀事》，夙根在此，須勉而成之。」言訖，手授一卷書，俾題六絕句而寤。寤後僅記二句曰：「慚無《漢晉春秋》筆，敢道前身是彥威」後介眉年八十餘，進呈所撰《編年紀事》，賜翰林侍讀。
五八
同年儲梅夫宗丞，能養生，七十而有嬰兒之色。乾隆庚辰，奉使祭告岳瀆，宿搜敦郵旅店。是夕，燈花散彩，倏忽變現，噴煙高二三尺。有風霧回旋。急呼家童觀之，共為詫異，相戒勿動。夢群仙五六人，招至一所，上書「赤雲岡」三字，呼儲為雲麾使者。諸仙列坐聯句，有稱海上神翁者首唱，曰：「蓮炬今宵獻瑞芝。」次至五松丈人，續曰：「群仙佳會飄吟髭。」又次，至東方青童，曰：「春風欲換楊柳枝。」旁一女仙曰：「此雲麾《過凌河》句也，汝何故竊之」相與一笑，忽燈花如爆竹聲，驚而醒。
五九
蔣苕生太史序玉亭女史之詩，曰：「《離》象文明，而備位乎中；女子之有文章，蓋自天定之。玉亭名慎容，姓胡，山陰人，嫁馮氏；所天非解此者，遂一旦焚棄之。然其韻語，已流播人間，有《紅鶴山莊詩》行世。其女兄弟採齊、景素，亦皆能詩，俱不得志。玉亭尤鬱鬱，未四旬，歿矣尸其《病中》云：「惚惚魂無定，飄飄若夢中。扶行驚地軟，倚臥覺頭空。放眼皆疑霧，聞聲似起風。那堪窗下雨，寂寞一燈紅。」《窺採齊曉妝》云：「徘徊明鏡漫凝神，個裡伊誰解效顰一樹梨花一溪月，隔窗防有斷魂人。」《女郎詞》云：「相呼同伴到簾幃，偷看新來客是誰。又恐被人先瞥見，卻從紈扇隙中窺。」《殘梅》云：「才發疏林便褪妝，冰姿空對月昏黃。東風只顧吹零雨，那惜枝頭有暗香」採齊，名慎儀。《早起》云：「一番花信五更風，那管春宵夢未終。起傍芳叢頻檢點，夜來曾否損深紅」《夜眠》云：「銀蟾朗徹有餘光，靜坐庭軒寄興長。地僻不知更漏永，瞥驚花影過東牆。」《贈苕生》云：「沽酒每聞捐玉佩，濟人時複典宮袍。」殊貼切苕生之為人。餘問苕生：「玉亭貌可稱其才否」苕生乃誦其《菩薩蠻》一闋云：「人言我瘦形同鶴，朝朝攬鏡渾難覺。但見指尖長，羅衣褪粉香。若能吟有異，不管腰身細。清減肯如梅，凋零亦是魁。」可想見風調，使人之意也消。
《紅鶴山莊詩》，乃王菊莊孝廉為之刊行。玉亭作詞謝云：「多謝詩人，深蒙才士，不憎戚末堪因倚。吳頭楚尾一相逢，白雲紅鶴傳千里。南浦悲吟，西窗閒技，居然卷附秋香裏。寸心從此莫言愁，人間已有人知己。」其女思慧，嫁劉侍郎秉恬，亦才女也，《過嶺》云：「半嶺梅花成故舊，兩肩書本是行裝。」
六O
孔葒穀扶乩，有女仙，自稱袁苗君，名沅，年十五，入蜀王昶宮中，給事花蕊夫人。未進御，而唐兵下蜀，苗君匿民間，被人搜得，將獻之大帥，行次劍閣，投水死，年才十八。今石壁間有垂紅珊瑚樹者，即其稿葬所也。菊莊為題詩云：「劍閣崔巍萬古存，西川宮殿總成塵。可憐殉國磨笄者，不是昭陽寵幸身!」
六一
蘇州楊文叔先生，掌教吾鄉敷文書院，以實學教人。餘年十九，即及門焉。後宰江寧，而先生掌教鐘山，又複追隨絳帳。近聞其家式微，詩稿遺失，僅傳《孝陵》二首，云：「鼎湖龍去上升天，弓劍埋藏四百年。金碗玉魚無恙在，不須清淚滴銅仙。」「豎儒瞻拜舊山陵，落日平蕪百感生。欲奏通天台下表，只憐才謝沈初明。」先生名繩武，康熙癸已翰林，維斗先生孫也。
六二
江寧方伯永公之子明新，字竹岩，性耽風雅。其弟亮，字鐵崖，亦聰穎。在江寧時，與餘交好，選勝徵歌，時時不絕。後永公內用。竹岩留別詩云：「春風幾度坐瓊筵，玉屑霏霏細雨天。盛會忽然成往事，別情無那到尊前。挂帆江上三秋雨，寫恨銀燈五色箋。此後夢魂來不易，琴聲重聽是何年」鐵崖云：「雁唳空天氣沆寥，驪歌未唱已魂消。兩年師弟情何重，一別關山路正遙。海上瑤琴驚忽斷，岩前叢桂悵難招。離懷此際憑誰說，只可長亭折柳條尸其師嚴翼祖孝廉，亦留別四首，末云：「子雲筆札君卿舌，到處聽人說感恩。」鐵崖《游河房》云：「水深不覺漁舟過，櫓動先看月影搖。」
六三
詠物詩無寄托，便是兒童猜謎。讀史詩無新義，便成《廿一史彈詞》；雖著議論，無雋永之味，又似史贊一派：俱非詩也。餘最愛常州劉大猷《岳墓》云：「地下若逢於少保，南朝天子竟生還。」羅兩峰詠《始皇》云；「焚書早種阿房火，收鐵還留博浪椎。」周欽來詠《始皇》云：「蓬萊覓得長生藥，眼見諸侯盡入關。」松江徐氏女詠《岳墓》云：「青山有幸埋忠骨，白鐵無辜鑄佞臣。」皆妙。尤雋者，嚴海珊詠《張魏公》云：「傳中功過如何序為有南軒下筆難。」冷峭蘊藉，恐朱子在九原，亦當幹笑。
海珊自負詠古為第一，余讀之果然。《三垂岡》云：「英雄立馬起沙陀，奈此朱梁跋扈何赤手難扶唐社稷，連城猶擁晉山河。風雲帳下奇兒在，鼓角燈前老淚多。蕭瑟三垂岡下路，至今人唱《百年歌》。」
六四
桐城張藥齋宗伯，三任江南學政，獎擢名流，詩尤清婉。《題三妹澄碧樓》云：「小軒近對碧波澄，隔著疏楊喚欲應。最好淡雲微月夜，半簾相望讀書燈。」《寄女》云：「香羹洗手調晨膳，書案分燈補舊襦。」《喜若需歸里》云：「一匹絹堪憐宦況，五車書足艷歸裝。」餘以翰林改官，公向其兄文和公作元相語曰：「韓愈可惜！」
六五
崔念陵進士《鄱陽道中》云：「班鳩呼雨兩三處，毛竹編籬四五家。流水聲中行半日，薰風不動晚禾花。」《折柳》云：「陌頭楊柳正垂絲，泣雨含風送別離。今日兒心正飄蕩，折枝休折帶花枝。」崔有如此才，而以微罪褫職，漂泊江寧僧舍。當事者欲逐回籍，予力為護持，久之乃行。
六六
年家子任進士大椿，詩學選體，獨《了義寺》一首，脫盡齊、梁金粉。詞曰：「過塢指歸林，到寺停雙楫。風吹煙穗斜，入戶氣騷屑。境僻罕來蹤，日落見殘雪。不識此何人，隔竹聞僧說。」又有句云：「抱琴看月去，吹鬢愛風來。」
六七
壬申冬，陽羨詩人汪溥，落魄金陵。餘小有周濟，蒙贈詩云：「邂逅得蒙青眼顧，此生今已屬明公。」還家後，寄其弟玉珩《圖山草堂詩》來，有「屋角響松濤，晴日長疑雨」之句。又《柳絮》云：「明知繡閣多春思，故傍簾前款款飛。」
六八
竹筠女子早卒。自焚詩稿，僅傳其《宮詞》云：「中官宣詔按新箏，玉指輕彈別恨聲。恰被東風吹散去，君王乍聽未分明。」高東井題云：「叢殘私字疊鴛鴦，零亂殘脂盡斷腸。賴是六丁收不盡，一編擎出返魂香。」
六九
同年邵叔岩太史《玉芝堂四六》一編，直逼齊、梁，詩亦高雅。掌教常州，餘泊舟相訪。別後寄七律四章，有句云：「興來不覺風吹帽，坐久方知露濕衣。」《北歸》云：「終朝濟水隨船尾，盡日淮山在眼中。」
七O
曹學士洛梗言：少時過市，買《椒山集》歸。夜閱之倦，掩卷臥，聞叩門聲，啟視，則同學遲友山也。攜手登台聯句云：「冉冉乘風一望迷，」遲「中天煙雨夕陽低。來時衣服多成雪，」曹「去後皮毛盡屬泥。但見白雲侵月冷，」遲「微聞黃鳥隔花啼。行行不是人間象，手挽蛟龍作杖藜。」曹吟罷，友山別去。學士歸語其妻，妻不答；呼僕，僕不應。複坐北窗，取《椒山集》，掀數頁，回顧，則身臥竹床上。大驚，始知夢也。少頃，友山訃至。
七一
周少司空青原未遇時，夢人召至一處，金字榜云「九天玄女之府」。周入拜，見玄女霞帔珠冠，南面坐，以手平扶之，曰：「無他相屬，因小女有像，求先生詩。」出一卷，漢、魏名人筆墨俱在，淮南王劉安隸書最工，自曹子建以下，稍近鐘、王風格。周題五律四首。玄女喜，命女出拜。神光照耀，周不敢仰視。女曰：「周先生富貴中人，何以身帶暗疾我為君除之，作潤筆資。」解裙帶，授藥一丸。周幼時誤吞鐵針，著腸胃間，時作隱痛。服後霍然。醒來詩不能記，惟記一聯云：「冰雪消無質，星辰系滿頭。」
七二
尤琛者，長沙人，少年韶秀，過湘溪野廟，見塑紫姑神甚美，題壁云：「藐姑仙子落煙沙，冰作闌干玉作車。若畏夜深風露冷，槿籬茅舍是郎家。」夜有叩門者。啟之，曰：「紫姑神也。讀郎詩，故來相就。」手一物與尤曰：「此名紫絲囊。吾朝玉帝時，織女所賜。佩之，能助人文思。」生自佩後，即登科出宰。女助其為政，有神明之稱。余按尤詩頗蘊藉，無怪神女之相從也。其始末甚長，載《新齊諧》中。
七三
先祖旦釜公有詩一冊，皆蠅頭草書。予幼時曾手錄之。一行為吏，屢移眷屬，竟爾遺失。僅記其《詠雪》云：「忽然卷幔如逢月，可惜開窗不見山。」《途中遇雪》云：「四望平林飛鳥絕，一肩行李店房疏。」《鞏縣幕中五十自壽·沁園春》二闋，云：「自壽三杯，仰天稽首，屈指徘徊。嘆一經糟粕，挂名入泮；八場傀儡，逐隊登台。漸漸消磨，人生老矣，富貴功名安在哉!休傷感，且搜尋禿管，別作生涯。佣書事屬吾儕，權混跡藩籬學賣呆。任紆青拖紫，名齊北斗；論黃數白，富比長淮。與我無干，事皆前定，何苦攢眉不放開與君約，在醉鄉深處，不飲休來。」又云：「自壽三杯，從今客邸，追數年華。憶金燈縱飲，呼盧喝雉；雕鞍馳射，問柳尋花。此興非遙，廿年前事，倏忽皤然老缺牙。憂來處，把唾壺敲缺，羯鼓頻撾。幾年浪跡天涯，若個是狂夫不憶家。看零丁弟妹，睜睜望我；嬌柔兒女，悄悄呼爺。恨不乘風，飄然歸去，可奈關河道路賒!黃昏後，問有誰伴我，數點寒鴉。」先祖慈溪籍，前明槐眉侍御之孫。槐眉與其父茂英方伯，有《竹江詩集》行世。
七四
叔父健磐公，游西粵三十餘年。卒時，香亭弟年才十歲，以故詩多散失。餘歸其喪，搜簏中，僅存見寄五律云：「獨向空庭立，詩思入沭陽。才先施簡邑，俸可養高堂。汝豈池中物吾愁鬢上霜。何時一尊酒，相對話滄桑」「吾生最飄泊，淚跡滿征衣。紫陌春猶在，青年事已非。水寬魚未活，樹密鳥難依。朽骨埋何處秋原瘴雨飛。」
七五
尹似村《小園》絕句云：「春草自來芟不盡，與花無礙不妨多。」深得司馬溫公所云「草非礙足不芟」包容氣象。
七六
揚州郭元鐱，字於宮，江左十五子之一也。秋闈文卷，偶誤一字，乃挖小孔，補綴書之。收卷官勘以違例，不許入場。於宮作《挖孔》詩云：「吾道真成一喟然，仰高未已忽鑽堅。甲午首題：《仰之彌高》。似餐脈望三枚字，未補媧皇五色天。眼底金錕昏待刮，年來玉楮刻將穿。海山伴侶飛騰盡，慚愧偏為有漏仙。」「一罅虧成抵海寬，功名贏得齒牙寒。世情畢竟吹毛易，筆力須知透背難。混沌畫眉良可已，虛空著楔本無端。些些紕繆無多子，勞動諸君反覆看。」又：「誰知百步穿楊手，如此誇張洞札工。」「身世自憐還自笑，此生相誤只毛錐。」真不愧才人吐屬。
七七
餘在王孟亭太守處，翻閱舊簏。得劉大山先生手書詩冊。賀其祖樓村修撰移居云：「官如蠶受繭絲纏，鬱鬱惟將邸舍遷。家具無多移校易，街坊太遠住堪憐。月逢廟市剛三日，俸算詞林已六年。閉戶忍飢都不患，只愁囊乏買書錢。」「碧山堂裏老尚書，二十年前此卜廬。任防交游今在否羊曇涕淚痛何如!頹廊有甓奔飢鼠，廢圃無牆種野蔬。此日君居最相近，教餘一到一躊躕。」大山名岩，江浦人，人但知其工作時文，而不知詩才清妙乃爾。所云碧山堂尚書者，即東海徐健庵司寇，領袖名場者也。查浦先生亦有詩云：「分明萬壑歸東海，不到朝宗轉自疑。」可謂善於推尊者矣。
七八
蕪湖範兆龍，字荔江，館江寧宰陸蘭村署中，時以詩見示，歸後身亡。記其《雨宿韓家廟》一首云：「陰雲蔽空白日冥，疾風滿路驅雷霆。幸接招提投一宿，空廊寂寂飛鼯鼯。齋廚無人煙火熄，佛前幾卷堆殘經。燃燈枯坐雙耳冷，側聽萬斛松濤傾。簷溜須臾聲漸止，門外潺諼猶未已。開軒月露浩盈階，仰看天光淨如洗。」
七九
上虞陳少亭愛童二樹五言，為《摘句圖》，仿阮亭之摘施愚山也。餘尤喜其「早煙山際重，春霧水邊多」、「看花蜂立帽，問水鷺隨人」、「晴流鳴斷壑，山影臥空田」數聯。



《卷三》
一
余嘗語人云：「才欲其大，志欲其小。才大，則任事有餘；志小，則願無不足。孔北海志大才疏，終於被難。邴曼容為官不肯過六百石，沒齒晏然。」童二樹詩云：「所欲不求大，得歡常有餘。」真見道之言。
二
夫用兵，危事也；而趙括易言之，此其所以敗也。夫詩，難事也；而豁達李老易言之，此其所以陋也。唐子西云：「詩初成時，未見可訾處，姑置之，明日取讀，則瑕疵百出，乃反複改正之。隔數日取閱，疵累又出，又改正之。如此數四，方敢示人。」此數言，可謂知其難而深造之者也。然有天機一到，斷不可改者。餘《續詩品》有云：「知一重非，進一重境；亦有生金，一鑄而定。」
三
《西河詩話》載：曹能始先生《得家信》詩：「驟驚函半損，幸露語平安。」以為佳句。一客謂：「『露』字不如『剩』字之當。大抵『平安』注函外，損余曰『剩』；若內露，不必巧值此字矣。」人以為敏。餘獨謂不然。「剩」字與「半」字不相叫應，函不過半損，則剩者正多，不止「平安」二字。「幸露語平安」，正是偶然觸露，所以羈旅之情，為之驚喜耳。若曰「不必巧值」，則又何以知其必不巧值耶
四
盧雅雨先生與蔣蘿村副憲，同謫塞外。蔣年老，慮不得歸。盧戲作文生祭之。文甚譎詭。尹文端公一日謂餘曰：「汝見盧《出塞集》乎」曰：「見矣。」曰：「汝最愛何詩」餘未答。公曰：「汝且勿言，我猜必是《生祭蔣蘿村》文。」餘不覺大笑，而首肯者再：喜師弟之印可也。其詞曰：「先生之壽，七十有七。先生之壯，如其壯日。先生曠達，不諱其恤。先生有教，乃載之筆。先生書來，示我云云。昔同轉運，與君為寅。今同謫戍，與君為鄰。我欲生祭，乞君一言。僕謝不敏，非甘懶惰。詛老咒生，無乃不可!既而思之，公非欺我。辱公之教，奈何弗果!爰卜吉日，乃駕黃驪。羔羊熏炙，酪酥淋漓。乾餱窨酒，載攜載隨。造廬展笑，大放厥詞。昔公早達，久食天祿。遭際堯廷，而登憲副。有其志之，非僕所錄。僕識公晚，蓋始投荒。過公信宿，示我周行。何以圖報祝壽而康。今年聞公，報三周歲。憶公語我：『軍台有制；諸弛形徒，考績為例；瓜代為常，喜而不寐。』何期命宮，磨蠍流連!帝聞臣罪，未聞臣年。草霜風燭，能否再延有死之心，無生之氣。僕忝同群，敢忘敦慰。言之違心，聽之無味。破涕用奇，於是乎祭。世之祭者，羅鼎列牲。豈無酹奠，誰進一觥豈無呼告，誰應一聲禱爾曰誄，莫若及生。我聞設台，防厄魯特：雪山為窟，師老難克。鬼能為厲，殊便殺賊。生不如人，死當報國。我聞西域，佛教常新：恆河沙數，皆不壞身。此去天竺，無間關津。一靈不昧，便入法門。我聞閻羅，即包孝肅：其家廬州，僕曾為牧。牧不負神，神應電矚。為問年來，神頗憶不我聞冥司，分隸城隍。我輩頭銜，頗與相當。定容抗禮，謙尊而光。豈如井底，妄肆蛙張我聞此地，李陵所竄：苗裔及唐，猶通祖貫。游子河梁，妙絕詞翰。地下相逢，定非冰炭。我聞歸化，葬古昭君：青塚表表，血食為神。乃心漢闕，同鄉是親。死如卜宅，請傍佳人。凡諸幻想，謂死有覺；有覺而死，不改其樂。若本無知，何嫌沙漠滄桑以來，誰非委壑公曰信哉，君言慨慷。君浮我白，我奉君觴。飲既盡興，食亦充腸。飲食醉飽，是為尚饗。」
五
松江曹黃門先生陸夫人，自號秀林山人。歸先生時，年才十七；奩具旁，皆文史也。尤愛《楚詞》，針黹暇，必朗誦之。侍婢私語曰：「夫人所誦，與在家時何異」先生因贈詩云：「幽意閒情不自知，碧窗吟遍楚人詞。添香侍女聽來慣，笑說書聲似舊時。」因戒夫人曰：「卿愛屈子詞，此生不當得意。」已而果亡。先生為梓其《梯山閣遺稿》。《冬日病起》云：「病裏生涯百事賒，一弦一柱譜《平沙》。彈來卻怪人偷聽，閒倚欄桿看雪花。」《寄外》云：「煙水迢迢泛木蘭，寒風殘雪怯衣單。客裘自著江邊雨，莫作臨行淚點看。」余聞方問亭宮保，少時亦愛《離騷》。自懺云：「愛讀《離騷》便不祥。」其後功名顯赫。然則黃門先生之言，亦未必盡然與先生諱一士，官御史。
六
人或問餘以本朝詩誰為第一，餘轉問其人：《三百篇》以何首為第一其人不能答。餘曉之曰：詩如天生花卉，春蘭秋菊，各有一時之秀，不容人為軒輊。音律風趣，能動人心目者，即為佳詩；無所為第一、第二也。有因其一時偶至而論者，如「不愁明月盡，自有夜珠來」一首，宋居沈上。「文章舊價留鸞掖，桃李新陰在鯉庭」一首，楊汝士壓倒元、白是也。有總其全局而論者，如唐以李、杜、韓、白為大家，宋以歐、蘇、陸、範為大家是也。若必專舉一人，以覆蓋一朝，則牡丹為花王，蘭亦為王者之香。人於草木，不能評誰為第一，而況詩乎
七
王陽明先生云：「人之詩文，先取真意；譬如童子垂髫肅揖，自有佳致。若帶假面傴僂，而裝須髯，便令人生憎。」顧寧人與某書云：「足下詩文非不佳。奈下筆時，胸中總有一杜一韓放不過去，此詩文之所以不至也。」
八
王夢樓侍講云：「詩稱家數，猶之官稱衙門也。衙門自以總督為大，典史為小。然以總督衙門之擔水夫，比典史衙門之典史，則亦寧為典史，而不為擔水夫。何也典史雖小，尚屬朝廷命官；擔水夫衙門雖尊，與他無涉。今之學杜、韓不成，而矜矜然自以為大家者，不過總督衙門之擔水夫耳。」葉橫山先生云：「好摹仿古人者，竊之似，則優孟衣冠；竊之不似，則畫虎類狗。與其假人餘焰，妄自稱尊，孰若甘作偏裨，自領一隊」
九
東坡近體詩，少蘊釀烹煉之功，故言盡而意亦止，絕無弦外之音、味外之味。阮亭以為非其所長，後人不可為法，此言是也。然毛西河詆之太過。或引「春江水暖鴨先知」，以為是坡詩近體之佳者。西河云：「春江水暖，定該鴨知，鵝不知耶」此言則太鶻突矣。若持此論詩，則《三百篇》句句不是：在河之洲者，班鳩、鳴鳩皆可在也，何必「雎鳩」耶止丘隅者，黑鳥、白鳥皆可止也，何必「黃鳥」耶
一O
富貴詩有絕妙者。如唐人：「偷得微吟斜倚柱，滿衣花露聽宮鶯。」宋人：「一院有花春晝永，八荒無事詔書稀。」「燭花漸暗人初睡，金鴨無煙卻有香。」「人散秋千閒挂月，露零蝴蝶冷眠花。」「四壁宮花春宴罷，滿床牙笏早朝回。」元人：「宮娥不識中書令，問是誰家美少年。」「袖中籠得朝天筆，畫日歸來又畫眉。」本朝商寶意云：「簾外濃雲天似墨，九華燈下不知寒。」「那能更記春明夢，壓鬢濃香侍宴歸。」湯西崖少宰云：「樓台鶯蝶春喧早，歌舞江山月墜遲。」張得天司寇云：「願得紅羅千萬匹，漫天匝地繡鴛鴦。」皆絕妙也。誰謂「歡娛之言難工」耶
一一
貧士詩有極妙者。如陳古漁：「雨昏陋巷燈無焰，風過貧家壁有聲。」「偶聞詩累吟懷減，偏到荒年飯量加。」楊思立：「家貧留客幹妻惱，身病閒游惹母愁。」朱草衣：「床燒夜每借僧榻，糧盡妻常寄母家。」徐蘭圃：「可憐最是牽衣女，哭說鄰家午飯香。」皆貧語也。常州趙某云：「太窮常恐人防賊，久病都疑犬亦仙。」「短氣莫書賒酒券，索逋先長按：民國本作「畏」扣門聲。」俱太窮，令人欲笑。
一二
楊花詩最佳者，前輩如查他山云：「春如短夢初離影，人在東風正倚闌。」黃石牧云：「不宜雨裏宜風裏，未見開時見落時。」嚴遂成云：「每到月明成大隱，轉因云熱得佯狂。」薛生白云：「飄泊無端疑『白也』，輕盈真欲類『虞兮』。」王菊莊云：「不知日暮飛猶急，似愛天晴舞欲狂。」虞東皋云：「飄來玉屑緣何軟看到梅花尚覺肥。」意各不同，皆妙境也。近有人以此命題，燕以均云：「小院無端點綠苔，問他來處費疑猜。春原不是一家物，花竟偏能離樹開。質潔未堪污道路，身輕容易上樓台。隨風似怕兒童捉，才撲闌幹又卻回。」蔡元春云：「沾裳似為衣添絮，撲帽應憐鬢有霜。似我辭家同過客，憐君一去便無歸。」李莢云：「偶經墮地時還起，直到為萍恨始休。」楊芳燦云：「掠水燕迷千點雪，窺窗人隔一重紗。」「願他化作青萍子，傍著鴛鴦過一生。」方正澍云：「春盡不堪垂老別，風停亦解步虛行。」錢履青云：「風便有時來硯北，月明無影度牆東。」嚴海珊詠《桃花》云：「怪他去後花如許，記得來時路也無」暗中用典，真乃絕世聰明。
一四
最愛周櫟園之論詩曰：「詩以言我之情也，故我欲為則為之，我不欲為則不為。原未嘗有人勉強之，督責之，而使之必為詩也。是以《三百篇》稱心而言，不著姓名，無意於詩之傳，並無意於後人傳我之詩。嘻!此其所以為至與!今之人，欲借此以見博學，競聲名，則誤矣!」
一五
英夢堂相公，詩才清絕。作里河同知，與余游揚州僧寺云：「蕭寺廊回水一層，闌幹閒處有人憑。書生自笑酸寒甚，不看春燈看佛燈。」後三十年，金陵弟子龔元超有一首云：「煙蘿暗處石棱蹭，翠竹玲瓏月作燈。聽是誰家吹玉笛，畫欄清冷夜深憑。」何其風韻之相似也!
一六
合肥進士田實發，庚戌會試，夢其母浴小兒於盆，意頗惡之。過黃河，資盡，不能雇車，意闌珊欲返。有驢夫苦勸前行。問夫：「何姓」曰：「姓孟。」因憶夢中：兒者，子也；盆者，皿也：或者此行其有益乎果以是科獲售。詠《曉鐘》云：「雨雲魂夢初驚後，名利心思未動前。」又：「鳥立樹梢徐墜果，風來簷隙自翻書。」頗近放翁小品。詠《花下鴛鴦》云：「翠幄紅幬夢未闌，頻傾香露不知寒。除非花上蜂兒落，才肯抬頭仔細看。」
一七
余嘗謂：詩人者，不失其赤子之心者也。沈石田《落花》詩云：「浩劫信於今日盡，癡心疑有別家開。」盧仝云：「昨夜醉酒歸，僕倒竟三五。摩挲青莓苔，莫嗔驚著汝。」宋人仿之，云：「池昨平添水三尺，失卻搗衣平正石。今朝水退石依然，老夫一夜空相憶。」又曰：「老僧只恐雲飛去，日午先教掩寺門。」近人陳楚南《題{背面美人圖)》云：「美人背倚玉闌幹，惆悵花容一見難。幾度喚他他不轉，癡心欲掉畫圖看。」妙在皆孩子語也。
一八
詩有認假為真而妙者。唐人《宿華山》云：「危欄倚遍都無寐，猶恐星河墜入樓。」宋人《詠梅花帳》云：「呼童細掃瀟湘簟，猶恐殘花落枕旁。」有認真為假而妙者。宋人《雪中觀妓》云：「恰似春風三月半，楊花飛處牡丹開。」元人《美人梳頭》云：「紅雪忽生池上影，烏雲半卷鏡中天。」
一九
黃梨洲先生云：「詩人萃天地之清氣，以月露、風雲、花鳥為其性情。月露、風雲、花鳥之在天地間，俄頃滅沒；惟詩人能結之於不散。」先生不以詩見長，而言之有味。
二O
江州進士崔念陵室許宜嫫，七歲《玩月》云：「一種月團圓，照愁複照歡。歡愁兩不著，清影上闌幹。」其父嘆曰：「是兒清貴，惜福薄耳！」宜英不得於姑，自縊死。其《春懷》云：「無窮事業了裙釵，不律閒拈小遣懷。按曲填詞調玉笛，摘詩編譜入牙牌。淒涼夜雨謀生拙，零落春風信命乖。門外艷陽知幾許，兼花雜柳鳥喈喈。」《寄外》云：「花缸對月相憐夜，恐是前身隔世人。」進士已早知其不祥，解環後，顏色如生。進士哭之云：「雙鬟雙綰嬌模樣，翻悔從前領略疏。」崔需次京師，又聘女鸞嫫為妾。崔故貧士，歸來省親，嫫之養父強售之於某千戶，嫫不從，詭呼乾戶為爺，而訴以原定崔郎之故。千戶義之，不奪其志，仍以歸崔。嫫生時，母夢鳳集於庭。崔贈云：「柳如舊皺眉，花比新啼頰。挑燈風雨窗，往事從頭說。」崔有《灌園餘事》一集，載宜嫫事甚詳。陳淑蘭女子閱之，賦詩責崔云：「可惜江州進士家，灌園難護一枝花。若能才子情如海，爭得佳人一念差」「自說從前領略疏，阿誰牽繞好工夫宜嫫此後心宜淡，莫再人間挽鹿車。」嗚呼!淑蘭吟此詩後十餘年，亦縊死，可哀也!然宜嫫死於怨姑，淑蘭死於殉夫：有泰山、鴻毛之別矣。
二一
常寧歐永孝序江賓穀之詩曰：「《三百篇》：《頌》不如《雅》，《雅》不如《風》。何也《雅》、《頌》，人籟也，地籟也，多後王、君公、大夫修飾之詞。至十五《國風》，則皆勞人、思婦、靜女、狡童矢口而成者也。《尚書》曰：『詩言志。』《史記》曰：『詩以達意。』若《國風》者，真可謂之言志而能達矣。」賓穀自序其詩曰：「予非存予之詩也；譬之面然，予雖不能如城北徐公之面美，然予寧無面乎何必作窺觀焉」
二二
吾鄉吳修撰鴻，督學湖南。壬午科，湖南主試者為嘉定錢公辛楣、陝西王公偉人。諸生出闈後，各以闈卷呈吳。吳所最賞者，為丁牲、丁正心、張德安、石鴻翥、陳聖清五人，曰：「此五卷不售，吾此後不複論文矣。」榜發日，吳招客共飲，使人走探。俄而抄榜來，自第六名至末，只陳聖清一人。吳旁皇莫釋。未幾，五魁報至，則四生已各冠其經，如聯珠然。吳大喜過望。一時省下傳為佳話。先是，陳太常兆崙在都中，以書賀吳云：「今科楚南得人必盛。」蓋預知吳、錢、王三公之能知文，能拔士也。吳首唱一詩，云：「天鼓喧傳昨夜聲，大宮小徵盡含鳴。當頭玉筍排班出，入眼珠光照乘明。喜極轉添知己淚，望深還慰樹人情。文昌此日欣連曜，誰向西風訴不平」一時和者三十餘人。後甲辰三月，餘游匡廬，遇丁君宰星子，為雇夫役，作主人，相與序述前事，彼此慨然。且曰：「正心管領廬山七年，來游者先生一人耳。」
二三
錢香樹先生為侍讀時出都，泊濟寧，立船頭為霜所滑，失足入水，家人救以篙，得不死。笑謂賓客曰：「吾聞墜水死者，必有鬼物憑之。倘昨夜遇李太白，便把臂去矣！」明日過李白樓，題云：「昨夜未曾逢李白，今朝乘興一登樓。樓中人已騎鯨去，樓影當空占上游。」
二四
予在轉運盧雅雨席上，見有上詩者，盧不喜。餘為解曰：「此應酬詩，故不能佳。」盧曰：「君誤矣!古大家韓、杜、歐、蘇集中，強半應酬詩也。誰謂應酬詩不能工耶」予深然其說。後見粵西學使許竹人，先生自序其《越吟》云：「詩家以不登應酬作為高。餘曰：不然。《三百篇》行役之外，贈答半焉。逮自河梁，洎李、杜、王、孟，無集無之。己實不工，體於何有萬里之外，交生情，情生文；存其文，思其事，見其人，又可棄乎今而可棄，昔可無贈；毋寧以不工規我」
二五
比來閨秀能詩者，以許太夫人為第一。其長嗣佩璜，與餘同征鴻博。讀太夫人《綠淨軒自壽》云：「自分青裙終老婦，濫叨紫綽拜鄉君。」《元旦》云：「剩有濕薪同爆竹，也將紅紙寫宜春。」《喜雨》云：「愆期休割乖龍耳，破塊粗安野老心。不獨清涼宜翠簟，可知點滴盡黃金。」皆佳句也。夫人為徐清獻公季女，名德音，字淑則。王太倉相公撥出清獻之門，其視學浙江也，遣人告墓。夫人有句云；「魚菽薦羹惟弱女，松楸酹酒屬門人。」
二六
尹望山制府在途中寄鄂夫人詩云：「正因被冷想裝綿，又接音書短榻前。暖閣遙思春雪冷，長途更犯曉冰堅。不言家事知予苦，頻寄征衣賴汝賢。依舊疏狂應笑否偷閒時複聳吟肩。」夫人為鄂文端公之從女，賢淑能詩。常侍尹、鄂兩公小飲。鄂公老矣，向尹公云：「閣務殷繁，何日得抽身是好」夫人正色曰：「女聞聖人云『事君能致其身』，其次則明哲保身，未聞有抽身之說。」公為莞然。
二七
遼東三老者：戴亨，字遂堂；陳景元，字石閭；馬大缽，字雷溪。三人皆布衣不仕，詩宗漢、魏，字學二王，不與人世交接，來往者李鐵君一人而已。戴詩不傳。陳有《崇兆寺》詩云：「世外招提境，浮生寄一時。鈴聲吟殿角，澗影落松枝。鳥語留歸念，山僧笑索詩。東方明月上，若遇此心期。」馬《聞西師振旅寄寧遠大將軍》云：「雪飄組練歸榆海，花滿弓刀入玉關。」《偶成》云：「曬藥偶然來竹外，修琴不複到人間。」石閭弟景鐘，字橘洲，有《夜闌曲》云：「春夜頻傾金叵羅，胡姬按板對筵歌。低徊笑語牽紅袖，如此風光可奈何!」明七子論詩，蔽於古而不知今，有拘墟皮傅之見。遼東三老，亦複似之。鐵君作《尚史》，專搜三代以上事，而竟不知本朝有馬輔之《繹史》，亦囿於聞見之一端。然近今士人，先攻時文，通籍後始學為詩，大概從宋、元入手，俗所稱「半路上出家」是也。源流不清，又不若三家之力爭上乘矣。
鐵君名鍇，父為總督，而能隱居不仕，自稱鹿青山人，有《瞧螟齋集》行世。錄其《梅花》云：「眾木正如夢，一枝方自春。遂令江水上，真見獨醒人。」《詠月》云：「清絕自成照，何曾挂樹生有時通夜白，一片得秋明。遠水若相接，浮雲或並行。年年圓便缺，誰悟善持盈」
二八
康熙初，吳兆騫漢槎謫戍寧古塔。其友顧貞觀華峰館於納蘭太傅家，寄吳《金縷曲》云：「季子平安否」「諒絕塞、苦寒難受。廿載包胥曾一諾，盼烏頭馬角終相救。置此札，兄懷袖。」「詞賦從今須少作，留取心魂相守。」「歸日急翻行戍稿，把空名料理傳身後。言不盡，觀頓首。」太傅之子成容若見之，泣曰：「河梁生別之詩，山陽死友之傳，得此而三。此事三千六百日中，我當以身任之。」華峰曰：「人壽幾何公子乃以十載為期耶」太傅聞之，竟為道地，而漢槎生入玉門關矣。顧生名忠者，詠其事云：「金蘭倘使無良友，關塞終當老健兒。」一說：華峰之救吳季子也，太傅方宴客，手巨觥，謂曰：「若飲滿，為救漢槎。」華峰素不飲，至是一吸而盡。太傅笑曰：「餘直戲耳!即不飲，餘豈遂不救漢槎耶雖然，何其壯也！」嗚呼!公子能文，良朋愛友，太傅憐才，真一時佳話。餘常謂：漢槎之《秋笳集》，與陳臥子之《黃門集》，俱能原本七子，而自出精神者。
二九
阮亭《池北偶談》笑元、白作詩，未窺盛唐門戶。此論甚謬。桑瞍父譏之云：「大辨才從覺悟餘，香山居士老文殊。漁洋老眼披金屑，失卻光明大寶珠。」余按：元、白在唐朝所以能獨豎一幟者，正為其不襲盛唐窠臼也。阮亭之意，必欲其描頭畫角若明七子，而後謂之窺盛唐乎要知唐之李、杜、韓、白，俱非阮亭所喜。因其名太高，未便詆毀；於少陵亦時有微詞，況元、白乎阮亭主修飾，不主性情。觀其到一處必有詩，詩中必用典，可以想見其喜怒哀樂之不真矣。或問：「宋荔裳有『絕代消魂王阮亭』之說，其果然否」餘應之曰；「阮亭先生非女郎，立言當使人敬，使人感且興，不必使人消魂也。然即以消魂論，阮亭之色，亦並非天仙化人，使人心驚者也。不過一良家女，五官端正，吐屬清雅；又能加宮中之膏沐，熏海外之名香，傾動一時，原不為過。其修詞琢句，大概捃摭於大歷十子，宋、元名家，取彼碎金，成我風格，恰不沾沾於盛唐，蹈七子習氣，在本朝自當算一家數。奈歸愚、子遜奉若斗山，嶼沙、心餘棄若芻狗：余以為皆過也。」
三O
杭州周汾，字蓉衣，詠《春柳》云：「西湖送我離家早，北道看人得第多。」不脫不粘，得古人未有。惜客死於清江。壬寅餘過天台，齊侍郎召南亡久矣。其昆季延餘小飲，捧侍郎全集，高尺許，乞作序。盡半日之暇，為之翻擷，見其鴻富，美不勝收。僅記其《詠漢武》七律一首，後四句云：「親承文景升平業，開闢唐虞未有天。到底英雄晚能悔，輪台一詔是神仙。」其兄周南、弟世南，俱以甲科作廣文，龐眉白髮，年八十餘。
三二
陶篁村置屋孤山。餘月夜訪之，憐其孤寂，勸置燕玉，為暖老計。篁村以為然，購一小鬟。梁山舟侍講調以詩云：「病來久不見陶潛，隔著重城似隔天。昨夜中庭看星象，小星正在少微邊。」「見說榕江泛櫓枝，已成陰後未涼時。一根柳慄無人管，分付樵青好護持。」「不比朝雲侍老坡，也如天女伴維摩。對門有個林和靖，冷抱梅花奈爾何」「好將班管畫眉雙，莫染星星鬢上霜。比似詩人張子野，鶯花還有廿年狂。」山舟又有句云：「畢竟人間勝天上，不然劉阮不歸來。」餘適從天台山歸，誦此，為之一笑。
三三
餘寓西湖漱石居，有徽州汪明府見訪，名喬年，字繡林，年八十矣。適余外出，未獲相見。蒙其題壁云：「無人不識元才子，今我來尋李謫仙。底事閒雲無處捉教儂空蕩釣魚船。」
三四
詩如言也，口齒不清，拉雜萬語，愈多愈厭。口齒清矣，又須言之有味，聽之可愛，方妙。若村婦絮談，武夫作鬧，無名貴氣，又何藉乎其言有小涉風趣，而嚅嚅然若人病危，不能多語者，實由才薄。
三五
詩不可不改，不可多改。不改則心浮，多改則機窒。要像初拓《黃庭》，剛到恰好處。孔子曰：「中庸不可能也。」此境最難。予最愛方扶南《滕王閣》詩云：「閣外青山閣下江，閣中無主自開窗。春風欲拓滕王帖，蝴蝶入簾飛一雙。」嘆為絕調。後見其子某云：「翁晚年嫌為少作，刪去矣。」予大驚，卒不解其故。桐城吳某告予云：「扶南三改《周瑜墓》詩，而愈改愈謬。」其少作云：「大帝君臣同骨肉，小喬夫婿是英雄。」可稱工矣。中年改云：「大帝誓師江水綠，小喬卸甲晚妝紅。」已覺牽強。晚年又改云：「小喬妝罷胭脂濕，大帝謀成翡翠通。」真乃不成文理!豈非朱子所謂「三則私意起而反惑」哉扶南與方敏恪公為族兄。敏恪寄信，苦勸其勿改少作，而扶南不從。方知存幾句好詩，亦須福分。
三六
詩雖奇偉，而不能揉磨入細，未免粗才。詩雖幽俊，而不能展拓開張，終窘邊幅。有作用人，放之則彌六合，收之則斂方寸，巨刃摩天，金針刺繡，一以貫之者也。諸葛躬耕草廬，忽然統師六出；靳王中興首將，竟能跨驢西湖：聖人用行舍藏，可伸可屈，於詩亦可一貫。書家北海如象，不及右軍如龍，亦此意耳。余嘗規蔣心餘云：「子氣壓九州矣；然能大而不能小，能放而不能斂，能剛而不能柔。」心余折服曰：「吾今日始得真師。」其虛心如此。
三七
夢中得詩，醒時尚記，及曉，往往忘之。似村公子有句云：「夢中得句多忘卻，推醒姬人代記詩。」予謂此詩固佳，此姬人尤佳。魯星村亦云：「客裏每先頑僕起，夢中常惜好詩忘。」
三八
徐雨峰中丞士林，巡撫蘇州。人以為繼湯文正公之後，一人而已。母喪去官，有詔奪情，不起。其方正如此。然其詩極綿麗。宮中書時有句云：「歸來惹得山妻問：侍女熏香近有無」
三九
金陵僧藥根，工楷法，住揚州某庵。商人洪姓者，欲買其庵旁隙地起花園。藥根意不欲，乃投以詩云：「自笑蝸廬傍寺開，鄰園樹木迥崔巍。儂家院小難栽樹，但有青青一片苔。」洪知其意，乃不果買。藥根"白瓜渚》云：「星光全在水，漁火欲浮天。」《喜晴》云：「雨收亦似痊沉病，日出渾如見故人。」
四O
賢者為情，每離所官之地，動致留連。韓魏公離黃州，依依不舍。尹太保四督江南，三十餘年。乙酉入相，正值重九之時，先別棲霞，再辭蜀阜，淒然泣下。公不能舍江南，猶江南之人亦不能舍公也。餘送至清江浦，每晚必見。及渡黃河，公猶教以明晨作別。臨期，餘乍盥面，而公遣家人來，云：「公已上馬行矣尸蓋恐面別之難為情耳。後從京師寄詩云：「歌到離亭聲斷續，人分淮浦影東西。」又曰：「三年只覺流光速，一別方知見面難。」
四一
古之忠臣、孝子，皆情為之也。胡忠簡公劾秦檜，流竄海南，臨歸時，戀戀於黎倩。此與蘇子卿娶胡婦相類。蓋一意孤行之士，細行不矜。孔子所謂「觀過知仁」，正此類也。乃朱子譏之云：「十年浮海一身輕，歸對黎渦恰有情。世上無如人欲險，幾人到此誤平生」高守村和云：「批鱗一疏死生輕，萬死投荒尚有情。不學遁翁捧蓍草，甘心鉗口自偷生。」
四二
閨秀能文，終竟出於大家。張侯家高太夫人著《紅雪軒稿》，七古排律至數十首，盛矣哉!其本朝之曹大家乎夫宗仁襲封靖逆侯，家資百萬，以好客喜施，不二十年，費盡而薨。夫人暗埋三十萬金於後園，交其兒謙，始能襲職：其識力如此。夫人名景芳，父琦，為浙閩總督。作女兒時，年十五，《晨妝》云：「妝閣開清曉，晨光上畫欄。未曾梳寶髻，不敢問親安。妥貼加釵鳳，低徊插佩蘭。隔簾呼侍婢，背後與重看。」又《示謙兒》云：「高捧名花求插髻，遍尋佳果勸嘗新。」
四三
餘不喜佛法，而獨取「因緣」二字，以為足補聖經賢傳之缺。身在名場五十餘年，或未識面而相憎，或未識面而相慕：皆有緣、無緣故也。己亥省墓杭州。王夢樓太守來云：「商丘陳藥洲觀察，願見甚切。」予不解何故。晤後，方知其尊人諱履中者，曾在尹制府署中讀餘詩而愛之，事已三十餘年。其夫人李氏見餘名紙，詫曰：「是子才耶吾先君門下士也。」蓋夫人為存存先生之女。先生名惺，宰錢塘時枚年十二，應童子試，受知入泮。因有兩重世好，歡宴月餘。別後，觀察見懷云：「早從仙佛參真諦，且向漁樵伴此身。」又曰：「猶記何郎年少日，新詩賞共沈尚書。」
四四
汪度齡先生中狀元時，年已四十餘。面麻身長，腰腹十圍。買妾京師，有小家女陸氏，粗通文墨，觀彈詞曲本，以為狀元皆美少年，欣然願嫁。結婚之夕，於燭下見先生年貌，大失所望。業已鬱鬱矣。是夕，諸同年嬲飲巨杯，先生量宏興豪，沉醉上床，不顧新人，和衣酣寢；已而嘔吐，將新制枕衾盡污腥穢。陸女恚甚，未五更，雉經而亡。或嘲之曰：「國色太嬌難作婿，狀元雖好卻非郎。」
四五
商寶意詩集刻成，有人摘其疵累，餘為悵然。仲小海曰：「但願人生一世，留得幾行筆墨，被人指摘，便是有大福分人。不然，草亡木卒，誰則知之而誰議之」餘謂此言沉痛，深得聖人疾沒世無名之意。然古來曹蜍、李志，又轉以庸庸而得存其名，豈非不幸中之幸耶寶意先生有句云：「明知愛惜終須割，但得流傳不在多。」
四六
黃允修云：「無詩轉為讀書忙。」方子云云：「學荒翻得性靈詩。」劉霞裳云：「讀書久覺詩思澀。」餘謂此數言，非真讀書、真能詩者不能道。
四七
諺云：「死棋腹中有仙著。」此言最有理。餘平生得此益，不一而足；要之，能從人而不徇人，方妙。樂取於人以為善，聖人也；無稽之言勿聽，亦聖人也。作史三長：才、學、識，缺一不可。餘謂詩亦如之，而識最為先；非識，則才與學俱誤用矣。北朝徐遵明指其心曰：「吾今而知真師之所在。」其識之謂歟』
四八
汪舟次先生作周櫟園詩序曰：「《賴古堂集》欲小試神通，加以氣格，未必不可以怖作者；但添出一分氣格，定減去一分性情，於方寸中，終不愉快。」
四九
淡蓮洲明府稱蕪湖胡漱泉秀才，有「日影度花輕」五字，得五言妙境。江君旭東亦賞沙鬥初「花氣半湖陰」五字，所見與蓮洲同。
五O
詩境最寬，有學士大夫讀破萬卷，窮老盡氣，而不能得其閫奧者。有婦人女子、村氓淺學，偶有一二句，雖李、杜複生，必為低首者。此詩之所以為大也。作詩者必知此二義，而後能求詩於書中，得詩於書外。
五一
陶悔軒方伯任衡陽時，署中小池，為署外居民所買。先生贖歸，置軒其上。朱玉階督學贈句云：「官廨買歸三徑內，夜窗補惜寸陰餘。」一詠其事，一切其姓。石君文成為序云：「先失楚弓，旋歸趙璧。汶陽田反，合浦珠還。支公之鶴可高飛，子產之魚真得所。鯤鵬待化，行看君去朝天；台榭長存，知是誰來作主」
五二
癸酉春，餘在王孟亭太守處，見建德布衣徐鳳木席間吟一絕云：「自笑不如原上草，春風吹到也開花。」《除夕在外》云：「閱歷深知客路難，非關白首戀江幹。歲除一，息爭千古，莫作尋常旅夜看。」武進莊念農初宰建德，即往相訪，贈詩云：「玉峰花影揚簾旌，罨戶閒雲靜不扃。未必山城無綺皓，斯人即是少微星。」「粗官未敢師嚴武，泥飲無由續舊題。劇喜少陵居杜曲，得閒還過浣花溪。」鳳木得詩喜，刻之集中。後莊歿十餘年，詩多散失，其子宸選搜尋不可得，予於鳳木集中抄此與之。嗚呼!使無鳳木代為之存，則人琴俱亡矣；豈非愛才之報乎
五三
蔣用庵侍禦罷官後，與姚雲岫觀察同修《南巡盛典》。《過隨園詠菊》云：「名花自向閒中老，浮世原宜淡處看。」後姚為廣西巡撫，寄信來猶吟及之。
五四
餘年二十三，館今相國稽公家，教其幼子承謙。今四十三年矣。承謙官侍讀，行走上書房，假滿赴都，過隨園，贈云：「萬事由來夙有緣，七齡問字記當年。讀書好處心先覺，立雪深時道已傳。每盼鳳巢阿閣上，果摩麟頂絳帷前。德門善慶知無限，佇見驪珠顆顆圓。」餘附書相國云：「當日七齡公子，為問字之佳兒；此時白發詞臣，作青宮之師傅。能無對之欣然，思之黯然也乎」
五五
千古善言詩者，莫如虞舜。教夔典樂曰：「詩言志。」言詩之必本乎性情也。曰：「歌永言。」言歌之不離乎本旨也。曰：「聲依永。」言聲韻之貴悠長也。曰：「律和聲。」言音之貴均調也。知是四者，於詩之道盡之矣。
五六
每見熱中人銳進不已，身家交瘁，未嘗不隆隆而升；一旦化去，若烘開花，精神已竭，次年必萎。嘗詠《唐花》云：「百花開落雖天定，倘不烘開落或遲。」又見媚長官者，損下益上，徒招怨尤，而於己毫無享受。《戲詠箸》云：「笑君攫取忙，送入他人口。一世酸咸中，能知味也否」
五七
己未翰林五十人。蔣君麟昌，年才十九，大京兆晴崖公諱炳之長子也；目空一世，嘗言：「同館中，吾服叔度、子才耳。歸愚先生雖耆年重望，意不屬也。」和皇上《消夏》詩，援筆立就，賜葛二匹。旁觀者疑君正笨青雲，而竟一病以卒。餘《別後寄懷》云：「干將莫邪虞缺折，我有數言贈李邕。」乃成讖語。詩有奇氣，詠《七夕》云：「一報人間簫鼓喧，羊燈無焰秋雲碧。」《中元》詩云：「兩岸紅沙多旋舞，驚風不定到三更。」劉相國綸序其詩曰：「十八載夜燔太白，知臣則但問王公；廿七年晝見緋衣，召汝而重呼阿奶。阿翁投杖，誰當荷此析薪；稚子牽衣，未得預其元草。」蓋靜存亡時，大父猶存，子尚幼故也。同年金質夫哭之云：「漸看豪氣籠人上，不料英年似夢中。」餘哭之云：「一榜少年今剩我，九原才子又添君。」
五八
某侍郎督學江蘇，羅致知名之士。所選五古最佳；七古則不拘何題，動輒千言，引典填書，如塗塗附，杳不知其命意之所在。程魚門閱之，掀髯笑曰：「欲嚇人耶此揚子云所謂『鴻文無範也』，吾不受其嚇矣！」
五九
乾隆辛未，予在吳門。五月十四日，薛一瓢招宴水南園。座中葉定湖長楊、虞東皋景星、許竹素廷銖、李客山果、汪山樵俊、俞賦拙來求，皆科目耆英，最少者亦過花甲；惟餘才三十六歲，得遇此會。是夕大雨，未到者沈歸愚宗伯、謝淞洲徵士而已。葉年八十五，詩云：「瀟瀟風雨滿池塘，白發清尊掃葉莊。不有忘形到爾汝，那能舉座盡文章軒窗遠度雲峰影，幾席平分水竹光。最是葵榴好時節，醉吟相賞晝方長。」虞八十有二，句云：「入座古風堪遠俗，到門新雨欲催詩。」俞六十有九，句云：「社開今慄里，樹老古南園。」次月，一瓢再招同人相會，則餘歸白下，竹素還太倉，客山死矣。主人之孫壽魚賦云：「照眼芙蕖半開落，滿堂名士各西東。」
六O
升平日久，海內殷富，商人士大夫慕古人顧阿瑛、徐良夫之風，蓄積書史，廣開壇坫。揚州有馬氏秋玉之玲瓏山館，天津有查氏心穀之水西莊，杭州有趙氏公千之小山堂，吳氏尺鳧之瓶花齋：名流宴詠，殆無虛日。許鞏璜刺史贈查云：「庇人孫北海，置驛鄭南陽。」其豪可想。此外，公卿當事，則有唐公英之在九江，鄂公敏之在西湖，皆以宏獎為己任。不四十年，風流頓盡。唐公號蝸寄老人，司九江關，懸紙墨筆硯於琵琶亭，客過有題詩者，命關吏開列姓名以進。公讀其詩，分高下，以酬贈之。建白太傅祠，肖己像於旁。甲辰冬，餘過九江，則太傅祠改作戲台，唐公像亦不見。
六一
馬氏玲瓏山館，一時名士如厲太鴻、陳授衣、汪玉樞、閔蓮峰諸人，爭為詩會，分詠一題，裒然成集。陳《田家樂》云：「兒童下學惱比鄰，拋墮池塘日幾巡。折得松梢當旗纛，又來呵殿學官人。」閔云：「黃葉溪頭村路長，挫針負局客郎當。草花插鬢偎籬望，知是誰家新嫁娘」秋玉云：「兩兩車乘觳觫輕，田家最要一冬晴。秋田曬罷村醪熟，翻愛糟床滴雨聲。」汪《養蠶》云：「小姑畏人房闥潛，採桑那惜春蔥纖。半夜沙沙食葉急，聽作雨聲愁雨濕。」陳云：「蠶娘養蠶如養兒，性知畏寒飢有時。籬根賣炭聞蕩槳，屋後鄰園桑剪響。」皆可誦也。餘題甚多，不及備載。至今未三十年，諸詩人零落殆盡；而商人亦無能知風雅者。蓮峰年八十三歲，僳然尚存；聞其飢寒垂斃矣!
六二
金陵女徐氏，適桐城張某，夫久客不歸，寄詩云：「殘漏已催明月盡，五更如度五重關。」又有魯月霞者，嫁徽邑程生而寡，有《掃花》詩云：「觸我朱欄三日恨，費他青帝一春功。」陳淑蘭讀兩詩而慕之，題其集云：「吟來恍入班昭座，恨我遲生二十年。」
六三
本朝詩家，序事學古樂府《孔雀東南飛》而絕妙者，如陳元孝之《王將軍歌》，許衡紫之《伍節女歌》，馬墨麟之《戴烈婦歌》，胡稚威之《孝女李三行》，皆古藻淋漓。惜篇頁繁重，不能盡錄。
六四
乾隆初，杭州詩酒之會最盛。名士杭、厲之外，則有朱鹿田樟、吳鷗亭城；汪抱樸台、金江聲志章、張鷺洲湄、施竹田安、周穆門京，每到西湖堤上，掎裳聯（衣藝），若屏風然。有明中、讓山兩詩僧留宿古寺，詩成傳抄，紙價為貴。《南屏坐雨》，朱云：「一角山昏秋欲晚，滿窗葉戰雨來初。」張云：「荷聲冷帶跳珠雨，鐸語遙飛潑墨山。」汪云：「雲氣半遮山下塔，秋光早入水邊村。」施云：「濃雲擁樹湖先暝，涼雨到窗山欲應。」讓山句如：「多情無過鳥，到處似留人。」「室敞許雲住，竹深無暑通。」「樹聲滿壑秋初到，山影一池泉洗青。」明中句如：「燒煙隔岸水猶靜，初日到窗山自移。」皆可愛也。四十年來，儒、釋兩門，一齊寂滅，竟無繼起者。
六五
山陰吳修齡有句云：「雁將秋色去，帆帶好山移。」人因呼之曰「吳好山」。好山《晚晴》云：「江皋收宿雨，征雁卷簾聞。野戍空千里，高秋無片雲。海明天落日，風響馬歸群。賦罷衫巾岸，應書白練裙。」與胡稚威交好，兩序皆胡所作。胡和其《寒夜》一聯云：「凍苦星辰白，霜明鼓角幹。」真乃不愧孟郊。
六六
或云：「詩無理語。」予謂不然。《大雅》：「於緝熙敬止」、「不聞亦式，不諫亦入」，何嘗非理語，何等古妙!《文選》：「寡欲罕所缺，理來情無存。」唐人：「廉豈活名具，高宜近物情。」陳後山《訓子》云：「勉汝言須記，逢人善即師。」文文山《詠懷》云：「疏因隨事直，忠故有時愚。」又，宋人：「獨有玉堂人不寐，六箴將曉獻宸旒。」亦皆理語，何嘗非詩家上乘至乃「月窟」、「天根」等語，便令人聞而生厭矣。
六七
詩家有不說理而真乃說理者。如唐人詠《棋》云：「人心無算處，國手有輸時。」詠《帆》云：「恰認己身住，翻疑彼岸移。」宋人：「君王若看貌，甘在眾妃中。」「禪心終不動，仍捧舊花歸。」《雪》詩：「何由更得齊民暖，恨不偏於宿麥深。」《云》詩：「無限旱苗枯欲盡，悠悠閒處作奇峰。」許魯齋《即景》云：「黑雲莽莽路昏昏，底事登車尚出門直待前途風雨惡，蒼茫何處覓煙村」無名氏云：「一點緇塵浣素衣，瘢瘢駁駁使人疑。縱教洗遍千江水，爭似當初未洗時」
六八
蘇州黃子云，號野鴻，布衣能詩。有某中丞欲見之，黃不可，題一聯云：「空穀衣冠非易覯，野人門巷不輕開。」《郊外》云：「村角鳥呼紅杏雨，陌頭人拜白楊煙。」《上王虛舟先生》云：「兩晉而還誰翰墨，九州之內獨聲名。」皆佳句也。子云於城外構一草屋，客至，則具雞黍，夜留榻焉。父子終夜讀書。客嘆其好學。曰：「非也。我父子只有一被，撤以供客，夜無以為寢，故且讀書耳。」
六九
己卯鄉試，丹陽貢生於震，負詩一冊，踵門求見，年五十餘矣。曰：「苦吟半生，無一知己；今所望者惟先生，故以詩呈教。如先生亦無所取，則震將投江死矣。」餘駭且笑，急讀之。是學前明七子者，於唐人形貌，頗能描摹，因稱許數言。其人大喜而去。黃星岩戲吟云：「虧公寬著看詩眼，救得狂人蹈海心。」
七O
劉春池賦《白牡丹》云：「神仙隊里風流易，富貴場中本色難。」陳紫瀾宮詹浩賦《白桃花》云：「後庭歌罷酲初醒，前度人來鬢已華。」蔣用庵御史亦賦《白桃》云：「亡息國因紅粉累，避秦人是白衣尊。」皆妙。
七一
山陰胡西坨素行詭激，落魄揚州，屢謁盧轉運不得見，乃除夕投詩云：「莽莽乾坤歲又闌，蕭蕭白髮老江幹。布金地暖回春易，列戟門高再拜難。庾信生涯最蕭瑟，孟郊詩骨劇清寒。自憐七字香無力，封上梅花閣下看。」雅雨先生見之，即呼騶往拜，饋朱提數笏。
七二
盧招人觀虹橋芍藥，諸名士集二十餘人；獨布衣金司農詩先成，云：「看花都是白頭人，愛惜風光愛惜身。到此百杯須滿飲，果然四月有餘春。枝頭紅影初離雨，扇底狂香欲拂塵。知道使君詩第一，明珠清玉比精神。」盧大喜，一座為之擱筆。
七三
詩家閨秀多，青衣少。高明府繼允有蘇州薛筠郎，貌美藝嫻，賦《秋月》云：「風韻亂傳杵，雲華輕入河。」《旅思》云：「如何野店聞鐘夜，猶是寒山寺里聲。」《曉行》云：「並馬忽驚人在後，貪看山色又回頭。」皆有風調。筠郎隨主人入都，卒於保陽。高刻其遺稿，屬餘題句。餘書三絕，有云：「絕好齊、梁詩弟子，不教來事沈尚書。」
七四
沈歸愚選《明詩別裁》，有劉永錫《行路難》一首云：「雲漫漫兮白日寒，天荊地棘行路難。」批云：「只此數字，抵人千百。」予不覺大笑。「風蕭蕭兮白日寒」，是《國策》語。「行路難」三字是題目。此人所作，只「天荊地棘」四字而已，以此為佳，全無意義。須知《三百篇》如「採採苯苜」、「薄言採之」之類，均非後人所當效法。聖人存之，採南國之風，尊文王之化；非如後人選讀本，教人摹仿也。今人附會聖經，極力贊嘆。章菔齋戲仿云：「點點蠟燭，薄言點之。點點蠟燭，薄言剪之。」注云：「剪，剪去其煤也。」聞者絕倒。余嘗疑孔子刪詩之說，本屬附會。今不見於《三百篇》中，而見於他書者，如《左氏》之「翹翹車乘，招我以弓」，「雖有姬姜，無棄憔悴」；《表記》之「昔吾有先正，其言明且清」；古詩之「雨無其極，傷我稼穡」之類：皆無愧於《三百篇》，而何以全刪要知聖人述而不作。《三百篇》者，魯國方策舊存之詩，聖人正之，使《雅》、《頌》各得其所而已，非刪之也。後儒王魯齋欲刪《國風》淫詞五十章，陳少南欲刪《魯頌》，何迂妄乃爾!
七五
宋人好附會名重之人，稱韓文杜詩，無一字沒來歷。不知此二人之所以獨絕千古者，轉妙在沒來歷。元微之稱少陵云：「憐渠直道當時事，不著心源傍古人。」昌黎云：「惟古於詞必己出，降而不能乃剽賊。」今就二人所用之典，証二人生平所讀之書，頗不為多，班班可考；亦從不自注此句出何書，用何典。昌黎尤好生造字句，正難其自我作古，吐詞為經。他人學之，便覺不妥耳。
七六
女寵雖自古為患，而地道無成，其過終在男子。使太宗不死，武氏何能為禍李白云：「若教管仲身常在，宮內何妨更六人！」楊誠齋云；「但願君王誅宰韶，不愁宮裡有西施。」唐人詠《明皇》云：「姚、宋不亡妃子在，胡塵那得到中華」《僖宗幸蜀》詩云：「地下阿瞞應有語，這回休更怨楊妃。」範同叔云：「吳國若教丞相在，越王空送美人來。」此數首，皆為美人開脫。余詠《陳宮》云：「若教褒妲逢君子，都是《周南》傳裏人。」亦此意也。唐人又有句云：「吳王事事都顛倒，未必西施勝六宮。」尤妙。
七七
余雅不喜四皓事，著論非之；且疑是子長好奇附會，非真有其人也。後讀杜牧「四皓安劉是滅劉」、錢辛楣先生「安呂非安劉」二詩，可謂先得我心。顧祿伯亦有詩誚之云：「垂老與人家國事，幾聞巢、許出山來」
七八
己酉夏間，鰲靜夫圖明府與張荷塘過訪隨園，蒙見贈云：「太史藏書地，因山得一園。西風吹蠟屐，涼雨叩蓬門。霜重楓將老，秋酣菊已繁。十年荒舊學，詩律待深論。」此詩雖成，逾年不寄。直至鰲公調任金山，餘過松江，舟中相晤，方出以相示。予問：「何不早寄」曰：「荷塘道不佳。」余笑曰：「此詩通首清老，一氣卷舒，不求工於字句間。古大家往往有之，頗可存也。想荷塘引《春秋》之義，必欲責備賢者，誘出君驚人之句耶」彼此囅然。鰲第三句是「西風吹倦客」。荷塘道：「『倦』字對不過『蓬』字。」為改作「西風蠟山屐」。餘道；「『蠟』字又與『風』字不相聯貫，不如改『西風吹蠟屐』，益覺清老也。」
七九
奇麗川方伯，篤友誼而愛風雅。辛亥清明後三日，寄札云：「有惠山侯生，名光第，字枕漁者，嘗攜之同至黔中。詩多清妙，而身亡後，散失無存，向其家搜得古今體一卷，特揣函寄上。倘得採錄入《詩話》中，則鯫生附以不朽，而餘亦有以報故人也。」余讀之，頗近中唐風格，為錄其《送友之河南》云：「親老難為別，家貧耐遠行。東風吹客夢，落日已孤征。盡此一樽酒，相將無限情。梁園春正好，莫聽鷓鴣聲。」《山塘竹枝詞》云：「當壚十五鬢堆鴉，稱體單衫淺碧紗。玉盞勸郎拼醉飲，更無花好似儂家。」「陂塘春水碧於油，樹樹垂楊隱畫樓。樓上玉人春睡足，一簾紅日正梳頭。」其他佳句，五言如：「蟬吟出高樹，山色落孤篷。」「隔水犬爭吠，斷橋僧獨歸。」七言如《吊李白》云：「千載比肩惟杜甫，一生低首只宣城。」《落花》云：「丁寧落向春波去，不許東西兩處流。」



《卷四》
一
凡作詩者，各有身份，亦各有心胸。畢秋帆中丞家漪香夫人，有《青門柳枝詞》云：「留得六宮眉黛好，高樓付與曉妝人。」是閨閣語。中丞和云：「莫向離亭爭折取，濃陰留覆往來人。」是大臣語。嚴冬友侍讀和雲；「五里東風三里雪，一齊排著等離人。」是詞客語。夫人又有句云：「天涯半是傷春客，飄泊煩他青眼看。」亦有慈雲護物之意。張少儀觀察和云：「不須看到婆娑日，已覺傷心似漢南。則的是名場耆舊語矣。
惲南田壽平之父遜庵，遭國變，父子相失，壽平賣杭州富商某為奴。其故人諦暉和尚，在靈隱坐方丈，苦無救策。會二月十九日觀音生辰，天竺燒香者，過靈隱寺必拜方丈。諦暉道行高，貴官男女來膜拜者，以萬數，從無答禮。富商夫人從蒼頭婢僕數十人，來拜諦暉。諦暉探知頎而纖者，惲氏兒也，矍然起，跪兒前，膜拜不止，曰：「罪過!罪過!」夫人驚問故。甲：「此地藏王菩薩也。托生人間，訪人善惡。夫人奴畜之，無禮已甚；聞又鞭撲之，從此罪孽深重，奈何尸夫人惶急，歸告某商。次早，某商來，長跪不起，求開一線佛門之路。諦暉曰：「非特公有罪，僧亦有罪。地藏王來寺，而僧不知迎，僧罪大矣!請以香花清水，供養地藏王入寺，緩緩為公夫婦懺悔，並為僧自己懺悔。」某商大喜，布施百萬，以兒付諦暉。諦暉教之讀書、學畫，一時聲名大起。壽平佳句，如：「蟬移無定響，星過有餘光。」「送迎人自老，新舊歲無痕。」「只為花陰貪坐久，不須歸去更熏衣。」皆清絕也。《十四夜望月》云：「平開圖畫含千嶺，盡掃星河占一天。」真乃自喻其筆墨之高矣。其時，石揆僧與諦暉齊名。石揆有弟子沈近思，後官總憲。人問諦暉：「孰優」曰：「近思講理學，不出周、程、張、朱範圍；壽平作畫，能脫文、沈、唐、仇窠臼：似惲優矣。」
詩用經書成語，有對仗極妙者。前輩盧玉岩云：「頭既責余餘責頭，腹亦負公公負腹。」近人吳文溥云：「人非磨墨墨磨人，我自注經經注我。」姚念慈云：「野無青草霜飛後，菊有黃花雁到初。」汪韓門云：「白鳧化後成衰老，黃雀飛來謝少年。」胡稚威云：「春水綠波芳草色，雜花生樹亂鶯飛。」朱鹿田《得子》云：「我求壯艾三年藥，汝似王瓜五月生。」皆用經書、樂府成語也。餘戲集樂府云：「背畫天圖，子星歷歷；東升日影，雞黃團團。」
四
題古跡能翻陳出新最妙。河南邯鄲壁上或題云：「四十年中公與侯，雖然是夢也風流。我今落魄邯鄲道，要替先生借枕頭。」嚴子陵釣台或題云；「一著羊裘便有心，虛名傳誦到如今。當時若著蓑衣去，煙水茫茫何處尋」凡事不能無弊，學詩亦然。學漢、魏《文選》者，其弊常流於假；學李、杜、韓、蘇者，其弊常失於粗；學王、孟、韋、柳者，其弊常流於弱；學元、白、放翁者，其弊常失於淺；學溫、李、冬郎者，其弊常失於纖。人能吸諸家之精華，而吐其糟粕，則諸弊盡捐。大概杜、韓以學力勝，學之，刻鵠不成，猶類鶩也。太白、東坡以天分勝，學之，畫虎不成，反類狗也。佛云；「學我者死。」無佛之聰明而學佛，自然死矣。
五
昔人稱謝太傅「功高百闢，心在一丘」。範希文經略西邊，猶戀戀於曩日之圭峰月下，與友人書，時時及之。秋帆尚書巡撫陝西，有《小方壺憶梅》詩，節其大概云：「仙人家住梅花村，寒香萬頃塞我門。門巷寂寂嵌空谷，冷艷繁枝環破屋。塵緣未了出山去，回頭別花花不語。北走燕雲西入秦，問梅精舍知何處歲雲暮矣風雪驟，驛使音稀斷隴首。天涯人遠乍黃昏，料得花還如我瘦。松林翠羽最相思，夢繞南枝更北枝。花神曩日盟言在，重訂還山在幾時香落琴弦彈一曲，爾音千里同金玉。花如不諒餘精誠，請問鄧尉山樵徐友竹。」徐名堅，蘇州木瀆人，能詩工畫，餘舊交也。張文敏公《題橫山西廬》云：「壺中長日靜中緣，我亦曾經四小年。不及蒼髯牆外叟，梅花看到菊花天。」與畢公同有「心在一丘」之想。
六
尹文端公年七十七而薨。薨時，滿榻紛披，皆詩草也。病革，聞皇上有駕臨之信，才略收拾。前一月，命諸公子作送春詩。西席解吉庵賦云：「也知住已經三月，其奈逢須隔一年。遺愛只留庭樹好，餘暉空托架花鮮。」公甚賞之，動筆加圈。歿後方知皆讖。公第四公子樹齋為尚書，應第三句。又一聯云：「千紅萬紫費安排，底事功成駕便回」亦暗藏騎箕之意，皆無心偶觸雲。
七
副憲趙學齋先生提倡後學，愛才如命。掌教萬松書院，識拔英俊少年，一時遂有《北史》張雕武之謗。不數年，所識拔者，雲蒸霞起，如：吳雲岩、葉登南輩，皆作狀元詞翰，浮言始息。有項春台秀才早卒，先生哭之云：「文章靈氣歸何處師弟情緣結再生。」餘在京師，《送王卿華歸里》云：「風懷似我能憐我，客路逢君又別君。」先生讀之，謂卿華曰：「此種人才，當鑄黃金事之。」先生諱大鯨。
八
蔣南莊守潁州，有句云：「人原是俗非因吏，仕豈能優且讀書。」謙而蘊藉。《過瀧喉》云；「亂石磨舟泉有骨，雙橈撥霧水生塵。」與徐鳳木布衣「水淺擱舟沙怒語，山彎轉舵月回眸」相似。蔣名熊昌，常州人。
九
湯潛庵巡撫江蘇，《出郭》云：「按部雨餘香稻熟，課農花發曉雲輕。」人言公理學名儒，何詩之清婉也余記座師孫文定公亦有詠《梅》云：「天地心從數點見，河山春借一枝回。」詩不腐，而言外俱含道氣。
一O
朱子立中丞，高顴長髯，多權謀，人稱「雙料曹操」；與西林相公共事云南，彼此抵牾。朱，有句云：「畏暑鋪長簟，思風去短屏。」頗閒雅，不類其為人。康熙間，施漕帥諱世綸者，亦剛不可犯。有句云：「愛山移舫對，隔水問花多。」與中丞同調。朱名綱。
一一
己未冬，餘乞假歸娶；路過揚州，轉運使徐梅麓先生止而觴之。席無雜賓，汪度齡應銓、唐赤子建中，皆翰林前輩。餘科最晚，年最少，終席敬慎威儀，不敢發一語。但見壁上有赤子先生《端午竹枝》云：「無端鐃鼓出空舟，賺得珠簾盡上鉤。小玉低言嬌女避，郎君倚扇在船頭。」
2湖南張少廷尉名璨，字豈石，紫髯偉貌，議論風生，能赤手捕盜。與魯觀察亮儕，俱權奇自喜。題所居云：「南軒北牖又東扉，取次園林待我歸。當路莫栽荊棘草，他年免挂子孫衣。」言可風世。又《戲題》云：「書畫琴棋詩酒花，當年件件不離他。而今七事都更變，柴米油鹽醬醋茶。」殊解頤也。又謂人云；「見鬼莫怕，但與之打。」人問：「打敗奈何」曰：「我打敗，才同他一樣。」
馮古浦在西林相公席上詠《牡丹》云：「詩到清平能動主，花雖富貴不驕人。」西林喜，贈遺甚厚。此詩若在他人席上作，便覺無謂。
一四
丙辰，餘在都中，受知於張鷺洲先生。先生作御史，立朝侃侃，頗著風績。有《柳魚集》行世。餘購得，被人攫去，時為惱悶。甲午歲，餘泊舟丹陽，旁有小舟相並。時天暑，彼此窗開。餘艙中詩稿堆積幾上。鄰舟一女子，容貌莊姝，每伺餘出艙，便注目偷視，若領解者。餘心疑之。問其家人，乃先生女，嫁汪文端公從子某。因招汪入艙話舊。問先生詩，不能記。入問夫人，夫人乃誦其《巡台灣作》云：「少寒多暖不霜天，木葉長青花久妍。真個四時皆是夏，荷花度臘菊迎年。」
一五
宛平黃昆圃先生，康熙辛未詞林子告後，在長安主持風雅。人有一技一長，必為揄揚，無須識面。李方伯渭來江南，餘往衙參。一見，便云：「昆圃先生交好耶」餘曰：「未也。」方伯云：「我出都時，黃公以足下再三托我。」方知先生憐才，有古人風。《庚午重赴鹿鳴》詩曰：「蕊榜新開敞盛筵，漫勞車馬問衰年。雀羅門巷群相訝，鶴發重聯桂籍仙。」《辛未重赴瓊林》詩曰：「天鼓聲喧曉漏餘，春風吹雨灑庭除。婆娑老眼看新榜，仿佛青雲接敝廬。」「鶴返故巢無宿侶，花開仙洞見新枝。輔軒南國追疇昔，風雨橋山愴夢思。」先生巡撫浙江，追感兩朝恩遇，故詩中及之。
一六
姜白石云：「人所易言，我寡言之；人所難言，我易言之：詩便不俗。」
一七
古人詩有全篇用平聲者，天隨子《夏日》詩，四十字皆平聲。有全篇用仄聲者，梅聖俞《酌酒與婦飲》一篇皆仄聲。有通首不用韻者，古《採蓮曲》是也。有平仄各押韻者，唐末章碣以八句詩平仄各有一韻是也。詩家變體，宋魏菊莊《詩人玉屑》，言之最詳。
—八
稅關巡攔書吏，如捕役緝賊，虎視眈眈；但一見書冊，興便索然。姚雲上作七古，前四句云：「劬勞王事前旌驅，咿唔星夜關山逾。筍束牛腰橐負載，關吏疾呼書書書尸此輩聲口宛然，讀之欲笑。南豐謝鳴篁有句云：「近海風濤壯，當關僕隸尊。」或和云：「客久囊雖破，船裝書便尊。」
一九
鄭所南井中《心史》，雖用鐵匣浸水中，然年歷二百，紙墨斷無不壞之理。所載元世祖剖割文天祥，食其心肺，又好食孕婦腹中小兒，語太荒悖，殊不足信。惟四言詩一首殊妙，曰：「今日之今，霍霍栩栩；少焉矚之，已化為古。」
二O
女心外向，自古為然。南越古蠻洞，秦時最強，俗尤善弩；每發錮箭，貫十餘人。趙佗畏之。蠻王有女蘭珠，美而艷，制弩尤精。佗乃遣子某贅其家。不三年，盡得其制弩、破弩之法。遂起兵伐之，虜蠻王以歸。此事見《粵嶠志》。餘賦詩云：「趙王父子開邊界，賴種蘭珠一朵花。銅弩三千隨婿去，女兒心太為夫家。」按後世開邊，往往收功於婦人。洪武時，貴州宣慰使靄翠妻奢香，為都督馬聘所裸撻，乃走訴京師。太祖問：「朕為汝報仇，何以報我」曰：「願立龍場九驛，通黔、蜀之道。」後果如其言。吳明卿詩云：「君不見蜀道之闢五丁神，犍為萬卒迷無津。帳中坐叱山河走，誰道奢香一婦人」
二一
古來奇女子，如馮燎及冼夫人，事載史書，惜見於詩者絕少。惟石柱土司之秦良玉，能為國殺賊。明懷宗賜詩云：「桃花馬上請長纓。」又云：「試看他年麟閣上，丹青先畫美人圖。」本朝朱鹿田先生作七古美之，警句云：「一時巾幗盡須眉，馬上紅旗馬前酒。蜀亡不肯樹降旗，殘疆猶為君王守。」又曰：「綠沉槍舞春星轉，花桶裙拖錦帶紅。」
二二
僧無稱「郎」之理，而北魏諺云：「支郎眼中黃，形軀似智囊。」是僧可稱「郎」之一証。魏有三高僧：支謙、支諒、支讖也。
二三
香山詩：「楊柳小蠻腰。」妓名也。後《寄禹錫》詩：「攜將小蠻去，招得老劉來。」自注云：「小蠻，酒植也。」「小蠻」竟有二解。
二四
汪舒懷先生云：「錢箋杜詩，穿鑿附會，令人欲嘔。如以黃河十月冰為櫝蓋之冰，煎弦續膠為美饌愈疾，以《洗兵馬》、《收兩京》二篇為刺肅宗，比之商臣、楊廣，此豈少陵忠君愛國之心耶尤可笑者，跋元人汪水雲詩：『客中忽忽又重陽，滿酌葡萄當菊觴。謝後已叨新聖旨，謝家田土免輸糧。』『第二筵開八九重，君王把酒勸三宮。酡酥割罷行酥酪，又進椒盤剝嫩蔥。』就此二首，遂以為謝後有失節之事。按《宋史》：理宗謝後寶慶三年冊立，垂四十年，而度宗嗣位，尊為太皇太后，已老病不能聽政。德祜二年，宋亡，徙越，七年而崩，壽七十四。是至燕時，已六十七矣；寧有劉曜、羊後之慮哉水雲又詠宋宮人分嫁北匠云：『君王不重色，安肯留金閨』則世祖為人可知。《元史》又稱宏吉剌皇后見幼主入朝而不樂，為全太后不習水土，代奏乞放還江南。帝雖不許，而封幼主為瀛國公。則別置邸第，完全眷屬可知。水雲詩云：『昭儀別館香雲暖，手把詩書授國公。』是昭儀亦未入元宮也。」
二五
陳後山吟詩最刻苦，《九日》云：「人事自生今日意，寒花只作去年香。」鄭毅夫云：「夜來過嶺忽聞雨，今日滿溪都是花。」此種句，似易實難。人能知易中之難，可與言詩。
二六
雍正甲寅，海寧陳文簡公予告在家，來游西湖。人知三朝元老，觀者如堵。餘年十九，猶及仰瞻風採。先生仙風道骨，年已八十，猶替人題陳章侯《蓮鷺圖》云：「墨花吹得綠差差，小景分來太液池。白鷺不飛蓮不謝，搖風立雨已多時。」書法絕似董香光。餘生平所見翰林前輩，如徐蝶園相國、陳文簡公、黃昆圃中丞、熊滌齋太史，皆魯靈光也。
二七
諺云：「讀書是前世事。」餘幼時，家中無書，借得《文選》，見《長門賦》一篇，恍如讀過，《離騷》亦然。方知諺語之非誣。毛俟園廣文有句云：「名須沒世稱才好，書到今生讀已遲。」
二八
凡作人貴直，而作詩文貴曲。孔子曰：「情欲信，詞欲巧。」孟子曰：「智譬則巧，聖譬則力。」巧，即曲之謂也。崔念陵詩云：「有磨皆好事，無曲不文星。」洵知言哉!
或問：「詩如何而後可謂之曲」餘曰：古詩之曲者，不勝數矣!即如近人王仔園《訪友》云：「亂烏棲定夜三更，樓上銀燈一點明。記得到門還不扣，花陰悄聽讀書聲。」此曲也。若到門便扣，則直矣。方蒙章《訪友》云：「輕舟一路繞煙霞，更愛山前滿澗花。不為尋君也留住，那知花里即君家。」此曲也。若知是君家，便直矣。宋人詠《梅》云：「綠楊解語應相笑，漏洩春光恰是誰」詠《紅梅》云：「牧童睡起朦朧眼，錯認桃林欲放牛。」詠梅而想到楊柳之心，牧童之眼，此曲也；若專詠梅花，便直矣。
二九
詩雖貴淡雅，亦不可有鄉野氣。何也古之應、劉、鮑、謝、李、杜、韓、蘇，皆有官職，非村野之人。蓋士君子讀破萬卷，又必須登廟堂，覽山川，結交海內名流，然後氣局見解，自然闊大；良友琢磨，自然精進。否則，鳥啼蟲吟，沾沾自喜，雖有佳處，而邊幅固已狹矣。人有鄉黨自好之士，詩亦有鄉黨自好之詩。桓寬《鹽鐵論》曰：「鄙儒不如都士。」信矣!
三O
吾鄉宋笠田明府女，名右妍，能詩，有「殘溜積來頻洗硯，爐灰撥去屢添香」之句。嫁婿徐金粟，亦少年能詩。《七夕》云：「一灣河漢影，萬國女兒情。」《晚坐》云：「風帶殘雲歸遠岫，樹搖餘滴亂斜陽。」
三一
丙辰以布衣薦鴻詞者，海內四人：一江西趙寧靜，一河南車文，一陝西屈複，一嘉禾張庚。車之著作，餘未經見。張善畫，長於五古，人亦樸誠。獨屈叟傲岸，自號悔翁，出必高杖，四童扶持。在京師，見客，南面坐；公侯學詩者，入拜床下。專改削少陵，訾詆太白，以自誇身份。耳食者抵死奉若神明。山左顏懋倫心不平，獨往求見。坐定，即問曰：「足下詩，有《書中乾蝴蝶》二十首，此委巷小家子題目，李、杜集中，可曾有否」屈默然慚。人以為快。沈歸愚刻《別裁集》，僅錄屈《王母廟》一首，云：「秦地山河留落日，漢家宮闕見孤燈。如今應是蟠桃熟，寂寞何人薦茂陵」
三二
慶雨峰玉觀察蕪湖，因舊署荒蕪，前任劉公未加修葺。雨峰抵任，為培花樹，戲題一絕寄劉云：「笑殺河陽舊吏來，地無青草長莓苔。嶺梅岩桂江幹竹，都是劉郎去後栽。」
三三
辛未聖駕南巡，西湖僧某迎於聖因寺。上以手撫其左腕，其僧，遂繡團龍於袈裟之左偏；客來相揖者，以右手答之，而左臂不動。杭堇浦嘲之云：「維摩經院境清嘉，依舊紅塵送歲華。誇道賜衣曾借紫，竹邊留客曬袈裟。」
三四
丙辰征士王藻，字載揚，吳江人，販米為業。《偶題<桃源圖>》云：「相看何物同塵世只有秦時月在天。」以此受知於沈腧翁先生，四處揄揚，遂棄業讀書。吳大宗伯荊山薦舉鴻詞科，廷試報罷，往來揚州，與詩人結社吟詠。貌瑣瘦急遽，小聲音，好蓄宋板書、青田石印章。有友借觀，誤墮地碎，載揚垂泣三日。其風趣如此。《讀{梅村集>》云：「百首淋浪長慶體，一生慚愧義熙民。」《剪梅》云：「大抵端相求入畫，最難割愛似刪詩。」
三五
餘少時過江西瀘溪，舟中把書吟詠。岸上兒童指曰：「此學士船也。」餘喜而成句，云：「衣冠僧識江南客，翰墨兒呼學士舟。」後三十年，讀無錫顧公奎光《赴辰州》詩云：「村民久識瀘溪令，笑指篷窗滿幾書。」兩意相同，而俱成於瀘溪，亦奇。顧詠《傀儡》云：「閒來惟挂壁，用我也登場。」《過沅江》云：「名場似弈無同局，吏道如詩有別才。」
三六
陳滄州先生守蘇州，《重游虎丘》詩云：「雪艇松龕閱歲時，廿年蹤跡鳥魚知。春風再掃生公石，落照仍銜短薄祠。雨後萬松全邏匝，雲中雙塔半迷離。夕佳亭上憑闌處，紅葉空山繞夢思。」「塵鞅刪餘半晌閒，青鞋布襪也看山。離宮路出雲霄上，法駕春留紫翠間。代謝已憐金氣盡，再來偏笑石頭頑。楝花風後游人歇，一任鷗盟數往還。」其時總督噶禮，以詩為誹謗，句句旁注，而劾奏之，摘印下獄。聖祖詔云：「詩人諷詠，各有寄托。豈可有意羅織，以入人罪」命複其官。尋擢霸昌道。
三七
杭州趙鈞台買妾蘇州。有李姓女，貌佳而足欠裹。趙曰：「似此風姿，可惜土重。」土重者，杭州諺語：腳大也。媒嫗曰：「李女能詩，可以面試。」趙欲戲之，即以《弓鞋》命題。女即書云：「三寸弓鞋自古無，觀音大士赤雙趺。不知裹足從何起，起自人間賤丈夫尸趙悚然而退。
三八
古閨秀能詩者多，何至今而杳然余宰江寧時，有松江女張氏二人，寓居尼庵，自言文敏公族也。姊名宛玉，嫁淮北程家，與夫不協，私行脫逃。山陽令行文關提。餘點解時，宛玉堂上獻詩云：「五湖深處素馨花，誤入淮西估客家。得遇江州白司馬，敢將幽怨訴琵琶」餘疑倩人作，女請面試。予指庭前枯樹為題，女曰：「明府既許婢子吟詩，詩人無跪禮；請假紙筆立吟，可乎」餘許之。乃倚幾疾書曰：「獨立空庭久，朝朝向太陽。何人能手植，移作後庭芳」未幾，山陽馮令來。予問：「張女事作何辦」曰：「此事不應斷離。然才女嫁俗商不稱，故釋其背逃之罪，且放歸矣。」問：「何以知其才」曰：「渠獻詩云：『泣請神明宰，容奴返故鄉。他時化蜀鳥，銜結到君旁。」馮故四川人也。
三九
雍正間，京師伶人劉三，色藝冠時，獨與翰林李玉洲先生交好。蘇州張少儀觀察為諸生時，封公謫戍軍台，徒步入都，為父贖罪。一時有三子之稱，蓋云公子、才子、孝子也。沿門托缽，尚缺五百餘金。偶於先生席上言及此事，劉慨然曰；「此何難公子有此孝心，我能相助。」遂遍告班中人云：「諸君助張，如助我也。」擇日設席江南會館，請諸豪貴來，已乃纏頭而出。一座傾靡，擲金錢者如雨，果得五百餘金。盡以與張，而封公之難遂解。余丙辰入都，在先生處見劉，則已老矣。但聞先生未第時甚貧，劉愛其才，以身事之。餘疑而不信。偶過蕹髮鋪壁上，無名氏題云：「欲得劉三一片心，明珠十斛萬黃金。一錢不費偏傾倒，妒殺江南李翰林。」方知果實事也。先生在吳門，《與朱約岑送採官北上》云：「莫惜當筵舞鬢斜，多情曾為損才華。玉郎此會成長別，飛盡江南陌上花。」朱和之，有「春燈紅照一枝花」之句。朱為張匠門先生之故人，相見京師，年已八十，惡見發須之白，日日薤之，與翁霽堂同癖。
四O
乾隆己未，京師伶人許雲亭名冠一時。群翰林慕之，糾金演劇。餘雖年少，而敝車羸馬，無足動許者。許流目送笑，若將暱焉。餘心疑之，未敢問也。次日侵晨，竟叩門而至，情款綢繆。餘喜過望，贈詩云：「笙清簧暖小排當，絕代飛瓊最擅場。底事一泓秋水剪，曲終人反顧周郎」
四一
李桂官與畢秋帆尚書交好。畢來第時，李服事最殷：病則稱藥量水，出則授轡隨車。畢中庚辰進士，李為購素冊界烏絲，勸習殿試卷子，果大魁天下。溧陽相公，康熙前庚辰進士也，重赴櫻桃之宴，聞桂郎在坐，笑曰：「我揩老眼，要一見狀元夫人。」其名重如此。戊子年，畢公官陝西。李將往訪，路過金陵，年已三十，風韻猶存。餘作長歌贈之，序其《勸畢公習字》云：「若教內助論勛伐，合使夫人讓誥封。」
四二
今人論詩，動言貴厚而賤薄，此亦耳食之言。不知宜厚宜薄，惟以妙為主。以兩物論，狐貉貴厚，鮫蛸貴薄。以一物論，刀背貴厚，刀鋒貴薄。安見厚者定貴，薄者定賤耶古人之詩，少陵似厚，太白似薄；義山似厚，飛卿似薄：俱為名家。猶之論交，謂深人難交，不知淺人亦正難交。
四三
庚寅元旦，皇上登保和殿受朝賀，望見遠處有煙騰空而起，問大學士曰：「得毋民間有失火者乎」首相舒文襄公奏曰：「似煙非煙。」諸公服其吐屬典雅。古語：「似煙非煙，是謂慶雲。」
四四
杭人土音，呼「朋」作「蓬」之本音，「崩」為「蓬」之陽音，皆「一東」韻也。韻書都收入「十丞」，則與「一東」遠矣。然《左傳》：「翹翹車乘，招我以弓；豈不欲往，畏我友朋。」《三國志》：「張昭作《陶謙哀詞》曰：『喪複失恃，民知困窮。曾不旬月，五郡潰崩。」』是將「朋」、「崩」二字，俱押入「一東」也。
四五
彭城李涓，字蓉湄，以選拔入京師。一日，欲救某友之窘，賣所乘小駟贈之。賦詩云：「從此蹣跚懶行步，好花都讓別人看。」亡何，不第而亡。人以為讖。蓉湄貌美。揚州綢鋪女兒，有國色，好養鸚鵡，每早喂食。一日方提籠，而目有所睇，不覺籠落於地。旁人咸訝之，察所睇，則蓉湄方過其門故也。劉霞裳聞而賦詩云：「貪看野鴛鴦，忘墮手鸚鵡。可惜此時情，鸚鵡不能語。」
四六
陸陸堂、諸襄七、汪韓門三太史，經學淵深，而詩多澀悶，所謂學人之詩，讀之令人不歡。或誦諸詩：「秋草馴龍種，春羅狎雉媒。」「九秋易灑登高淚，百戰重經廣武場。」差為可誦，他作不能稱是。相傳康熙間，京師三前輩主持風雅，士多趨其門。王阮亭多譽，汪鈍翁多毀，劉公戩持平。方望溪先生以詩投汪，汪斥之。次以詩投王，王亦不譽。乃投劉，劉笑曰：「人各有性之所近，子以後專作文，不作詩可也。」方以故終身不作詩。近代深經學而能詩者，其鄭璣尺、惠紅豆、陳見複三先生乎
四七
吟詩自注出處，昔人所無。歐公譏元稹注《桐柏觀碑》，言之詳矣。況詩有待於注，便非佳詩。韓門先生《蚊煙詩》十二韻，注至八行，便是蚊類書，非蚊詩也。《贈友》云：「知來匪鵲休論往，為主如鴻喜得賓。」上句注：「《淮南子》：『乾鵲知來而不知往。」』下句注：「《孔疏》：『鴻以先至者為主，後至者為賓。」』作詩何苦乃爾惟張雪子雲南典試歸，將近長安而歿，先生哭之云：「路紓雙節重，天近一星沉。」便覺清妙。又有詠《柳絮》一絕云：「沾襟撩袖自矜妍，未化為萍絕可憐。嘆息春風竟何意，團揉無處不成綿。」
四八
惲南田少時受知王太倉相國。有監司某延之作畫，不即赴；乃迫致蘇州，拘官廳所，明旦將辱之。南田以急足至婁水乞援，時已二更，相國急命呼舟；將出，複擊案曰：「馬最速，舟不如。」遽跨馬，命僕以竹竿挑燈縛背上，行九十里，抵郡城，尚未五鼓也。守門者知為相國，遽啟門，直詣監司署，問南田所在，攜之以歸。監司隨詣太倉謝過，乃釋。南田畫《拙修堂宴集圖》，題詩云：「花殘江國滯征纓，綠浦紅潮柳岸平。芳草有心抽夜雨，東風無力轉春晴。艱難抱子還鄉國，落拓浮家仗友生。只為躊躇千里別，歸期臨發又重更。」
四九
黃莘田妻月鹿夫人，與莘田同有研癖。先生罷官時，囊餘二千金：以千金市十研，以千金購侍兒金櫻以歸。有二女：長曰淑窕，字姒洲；次日淑畹，字紉佩。《題杏花雙燕圖》云：「艷陽天氣試輕衫，媚紫嬌紅正鬥酣。記得春明池館靜，落花風裡話呢喃。」「夕陽亭院曲欄東，語燕時飛扇底風。不管春來與春去，雙雙長在杏花中。」金櫻明艷，能詩。許子遜酒間舉其《夜來香》絕句云：「知隔絳紗帷暗坐，謝娘頭上過來風。」
五O
白雲禪師作偈曰：「蠅愛尋光紙上鑽，不能透處幾多難。忽然撞著來時路，始覺平生被眼瞞。」雪竇禪師作偈曰：「一兔橫身當古路，蒼鷹才見便生擒。後來獵犬無靈性，空向枯椿舊處尋。」二偈雖禪語，頗合作詩之旨。
五一
冬友侍讀出都，過天津查氏，晤佟進士溶；言其母趙夫人苦節能詩，《祭灶》云：「再拜東廚司命神，聊將清水餞行塵。年年破屋多灰土，須恕夫亡子幼人。」查恂叔言其叔心穀《悼亡姬》詩，和者甚眾。有佟氏姬人名艷雪者，一絕甚佳，其結句云：「美人自古如名將，不許人間見白頭。」此與宋笠田明府「白髮從無到美人」之句相似。
五二
乙丑歲，予宰江寧。五月十日，天大風，白日晦冥。城中女子韓姓者，年十八，被風吹至銅井村，離城九十里。其村氓問明姓氏，次日送女還家。女已婚東城李秀才之子。李疑風無吹人九十里之理，必有奸約，控官退婚。餘曉之曰：「古有風吹女子至六千里者，汝知之乎」李不信。予取元郝文忠公《陵川集》示之，曰：「郝公一代忠臣，豈肯作誆語者第當年風吹吳門女，竟嫁宰相，恐汝子沒福耳！」秀才讀詩大喜，兩家婚配如初。制府尹公聞之，曰：「可謂宰官必用讀書人矣尸其詩曰：「八月十五雙星會，花月搖光照金翠。黑風當筵滅紅燭，一朵仙桃落天外。梁家有子是新郎，芊氏負從鐘建背。爭看燈下來鬼物，雲鬢欹斜倒冠佩。須臾舉目視旁人，衣服不同言語異。自說吳門六千里，恍惚不知來此地。甘心肯作梁家婦，詔起高門榜天賜。幾年夫婿作相公，滿眼兒孫盡朝貴。須知伉儷有因緣，富者莫求貧莫棄。」
五三
或問：「明七子摹仿唐人，王阮亭亦摹仿唐人。何以人愛阮亭者多，愛七子者少」余告之曰：「七子擊鼓鳴鉦，專唱宮商大調，易生人厭。阮亭善為角徵之聲，吹竹彈絲，易入人耳。然七子如李崆峒，雖無性情，尚有氣魄。阮亭於氣魄、性情，俱有所短：此其所以能取悅中人，而不能牢籠上智也。」
五四
近有《聲調譜》之傳，以為得自阮亭，作七古者，奉為秘本。余覽之，不覺失笑。夫詩為天地元音，有定而無定，到恰好處，自成音節。此中微妙，口不能言。試觀《國風》、《雅》、《頌》、《離騷》、樂府，各有聲調，無譜可填。杜甫、王維七古中，平仄均調，竟有如七律者；韓文公七字皆平，七字皆仄；阮亭不能以四仄三平之例縛之也。倘必照曲譜排填，則四始、六義之風掃地矣。此阮亭之七古所以如杞國伯姬，不敢挪移半步。
五五
南朝人云：「鵝性最傲，鶴更甚焉。」余嘗畜一鶴，偶過池堤甚窄，鶴故意張翅攔之，頗為所窘。後讀陸甥詩云：「境仄鶴妨人去路，窗虛云攪雨來天。」方賞其詞之工。
五六
詩雖小技，然必童而習之。入手先從漢、魏、六朝，下至三唐、兩宋，自然源流各得，脈絡分明。今之士大夫，已竭精神於時文八股矣；宦成後，慕詩名而強為之，又慕大家之名而挾取之。於是所讀者，在宋非蘇即黃，在唐非韓則杜，此外付之不觀。亦知此四家者，豈淺學之人所能襲取哉於是專得皮毛，自誇高格，終身由之，而不知其道。《書》曰：「德無常師，主善為師。」子貢曰：「夫子焉不學而亦何常師之有」此作詩之要也。陶篁村曰：「先生之言固然，然亦視其人之天分耳。與詩近者，雖中年後，可以名家；與詩遠者，雖童而習之，無益也。磨鐵可以成針，磨磚不可以成針。」
五七
餘於古人之詩，無所不愛，恰無偏嗜者。於今人之詩，亦無所不愛，恰於高文良公《味和堂集》、黃莘田先生《香草齋詩》，有偏嗜焉。豈亦性之所近耶
五八
丙戌年，慶樹齋、雨林兩公子過蘇州。餘招飲唐氏棣華書屋，一時都知、錄事佳者雲集。三人各有所屬。雨林即席云：「度曲花猶遮半面，迎眸春已透三分。」別後又寄詩云：「天河落向碧窗紗，十二瑤台霧不遮。香暖繡幃春似海，一鴛鴦抱一枝花。」友人陶夔典贈餘一姬；載還家，方知已有娠，乃送還之。雨林所暱，以事到官，有困於株木之慘。雨林和餘《懊惱詞》云：「無奈別春何，詩筒驢背馱。花開仍散影，水小亦生波。頓改繁華夢，惟餘《懊惱歌》。金釵雖十二，難解此情多。」「滄浪煙水際，無複蕩舟來。完璧仍歸趙，明珠別有胎。倚欄頻繾綣，對月暗低徊。環鞏聲偏遠，銷魂又幾回」「猶記旗亭夜，』紅燈語不休。芙蓉經雨損，風蝶為花愁。薄命原應爾，無情笑此流。心同天外月，空自照蘇州。」又寄《游仙》一首云：「吹殘瓊樹下蓬萊，自斷仙緣萬念灰。底事無風花也落方知立地有輪回。」樹齋公子後一年為威遠將軍，出鎮伊犁，予寄七律三章，末二句戲云：「倘奪胭脂好顏色，江南兒女要平分。」
五九
乙丑餘知江寧，救火水西門；見喧嚷時，一美少年著單縑衣，貌頗閒雅，異而問焉。曰：「秀才也。姓龔，名如璋，號云若。」次日，以文作贄，來往甚歡。後十年，中進士，改名孫枝。過隨園見贈云：「早結山堂水竹緣，朝簪重脫未華顛。有詩何但稱循吏，不老方知是謫仙。細雨漸消寒食候，穠花爭放曲塵天。謝公墩外峰峰好，屐齒逡巡又一年。」龔後出宰山西榆次縣，王師西征，烹羊享兵，得奇句云：「拔刀割肉目眥裂，太平時羊亂時妾。」
六O
詩得一字之師，如紅爐點雪，樂不可言。餘祝尹文端公壽云：「休誇與佛同生日，轉恐恩榮佛尚差。」公嫌「恩」字與佛不切，應改「光」字。《詠落花》云：「無言獨自下空山。」邱浩亭云：「空山是落葉，非落花也；應改『春』字。」《送黃宮保巡邊》云：「秋色玉門涼。」蔣心餘云：「『門』字不響，應改『關』字。」《贈樂清張令》云：「我慚靈運稱山賊。」劉霞裳云：「『稱』字不亮，應改『呼』字。」凡此類，餘從諫如流，不待其詞之畢也。浩亭詩學極深，惜未得其遺稿。
六一
苕生分校禮闈，作詩云：「再燃丹炬照波心，恐有遺珠碧海沉。記得當時含水石，十年辛苦作冤禽。」朱香南太史有句云：「寄語群公高著眼，青衫明日淚痕多。」餘甲子分校，亦有句云：「帶入秋闈示同伴，當時落第淚痕衫。」
六二
桐城女子方筠儀嫁左君文全而寡，年二十有六，即守節以終，有《含貞閣集》。其《偶檢先夫遺草》云：「鸚鵡才高屈數奇，未開篋笥淚先垂。平生映雪囊螢力，不見騰蛟起鳳時。獄底龍埋光詎掩，墓門鶴返事難期。九京應悔嘔心血，百卷文章待付誰」
六三
春江公子，戊午孝廉，貌如美婦人；而性倜儻，與妻不睦，好與少俊游，或同臥起，不知烏之雌雄。嘗賦詩云：「人各有性情，樹各有枝葉；與為無鹽夫，寧作子都妾。」其父中丞公見而怒之。公子又賦詩云：「古聖所制禮，立意何深妙!但有烈女祠，而無貞童廟。」中丞笑曰：「賤子強詞奪理，乃至是耶!」後乙丑入翰林，妻楊氏亡矣。再娶吳氏，貌與相抵，遂歡愛異常。餘贈詩云：「安得唐宮針博士，喚來趙國繡郎君。」嘗觀劇於天祿居，有參領某，誤認作伶人而調之，公子笑而避之。人為不平。公子曰：「夫狎我者，愛我也。子獨不見《晏子春秋·諫誅圉人》章乎惜彼非吾偶耳，怒之則俗矣。」參領聞之，踵門謝罪。
六四
詩少作則思澀，多作則手滑；醫澀須多看古人之詩，醫滑須用剝進幾層之法。
六五
蕭子顯自稱：「凡有著作，特寡思功；須其自來，不以力構。」此即陸放翁所謂「文章本天然，妙手偶得之」也。薛道衡登吟榻構思，聞人聲則怒；陳後山作詩，家人為之逐去貓犬，嬰兒都寄別家：此即少陵所謂「語不驚人死不休」也。二者不可偏廢：蓋詩有從天籟來者，有從人巧得者，不可執一以求。
六六
己未殿試，予傲諸同年云：「霓裳三百都輸我，此處曾來第二回。」蓋試鴻博曾在保和殿也。同征友蘧云墀曾與章藻功太史、蔣文肅相公，同時角逐名場，而流落不偶，誓不登科不娶妻；寓京師晉陽庵五十餘年而卒。康熙庚子中北闈副車。妻年五十，竟以處女終。餘有詩吊之云：「五十四年蕭寺老，終身一曲《雉朝飛》。」云墀名駿，常熟人。
云墀七十生日，金江聲觀察率同人攜樽晉陽庵，即席賦詩云：「卅年京洛已成翁，經學人推軒子弓。酒熟漫將孤影勸，詩成先揀妙香烘。龕燈清晝同彌勒，慧業前生定玉童。天眼視君多道氣，紛紛真愧可憐蟲尸』
圃東張學林為京江相公之孫，守河南時，云墀薦餘司記室事，公欣然相延。餘以道遠，不果往。記其贈蘧云：「征塵才拂卸行滕，亟叩禪扉訪舊朋。七度春明惟剩爾，卅年蕭寺竟同僧。賣文自昔家懸磐，愛士於今局似冰。我亦棲棲倦行役，二毛相對感霸髫。」公暮年升觀察，閱河工，憊甚。有女六歲，泣曰：「爺何不歸家」婢戲云：「作官豈不好耶」女答曰：「大家原好，爺一個獨苦耳。」公淒然泣下，賦詩云：「恩重難抽七尺身，愧她黃口語酸辛。」
六七
康熙中年，金陵詩人有三布衣：一馬秋田，一袁古香，一芮瀛客。古香年老，在都中館康親王府。芮年少後至，意頗輕之，常短袁於王前。一日，王命宦者封一紙出付客，題是《賀人新婚》，韻限「階」、「乖」、「骸」、「埋」四字，外銀二封，一重一輕，能作此詩者取重封，留邸；不能者持輕封，作路費歸。芮辭不能；而袁獨詠云：「裴航得踐游仙約，簇擁紅燈上綠階。此夕雙星成好會，百年偕老莫相乖。芝蘭氣吐香為骨，冰雪心清玉作骸。更喜來宵明月滿，團圓不為白雲埋。」王大欣賞。芮慚沮，即日辭歸。馬客中有句云：「二更聞雁月在水，半夜打鐘天有霜。」
六八
宋王禹稱詠《月波樓》，自注：「不知月波出處。」按漢樂府「月穆穆以金波」，昌黎詩「微風吹空月舒波」，已用之矣。
六九
松江張夢喈之妻汪氏，名佛珍，能詩而有幹才。夢喈外出，有偷兒入其室；汪佯為不知，啃曰：「今夕賴得某在家相護，可無憂矣。」某者，其戚中之有勇力者也。偷兒聞之潛逃。夫人佳句，如《對月》云：「萬戶恍臨城不夜，千年惟有兔長生。」《對雪》云：「自攜尊酒酬滕六，莫損籬邊竹外枝。」兩子興載、興鏞，皆能詩。來江寧秋試，興載見贈云：「海內論交皆後輩，江南何福著先生」興鏞見贈云：「絕地通天雙管擅，登山臨水一筇先。」人誇其妙，不知皆母訓也。興載云：「桐鄉有程拱宇者，畫《拜袁揖趙哭蔣圖》，其人非隨園、心餘、雲松三人之詩不讀。」想亦唐時之任華、荊州之葛清耶程字墨浦，廩膳生。
七O
李敏達公撫浙時，威不可犯，獨能敬讀書人。設志局修書，所延皆一時名士。公餘之暇，放艇西湖，屢開文宴。汪西顥沆賦詩云：「西湖大好作春游，環鞏如雲簇水頭。誰似尚書能愛士日斜堤外未回舟。」其時，餘才九歲。後五十年，西顥在莊相國席上見贈云：「花卮同泛小山堂，回首星霜三載強。野叟尚能誇舊政，群公每見譽文章。君卿老去言逾妙，陶令歸來樂未央。莫道隨園秋色淡，萱庭日月閉門長。」與餘在席上論元次山文，有《惡圓》一篇。餘道：「天體尚圓，何可見惡」西顥因指身上衣袖冠領、席上盤碗壺碟，曰：「諸物皆圓，才適於用。」彼此大笑。
七一
詩文用字，有意同而字面整碎不同、死活不同者，不可不知。楊文公撰《宋主與契丹書》，有「鄰壤交歡」四字。真宗用筆旁抹批云：「鼠壤糞壤」楊公改「鄰壤」為「鄰境」，真宗乃悅。此改碎為整也。範文正公作《子陵祠堂記》，初云：「先生之德，山高水長。」旋改「德」字為「風」字，此改死為活也。《荀子》曰：「文而不採。」《樂記》曰：「聲成文謂之音。」今之詩流，知之者鮮矣!
七二
昔人有「王琨回面避家姬」之句，嗤其迂也。元相燕帖木兒侍妾數百。一日宴侍郎趙世延家，見簾內人，驚為絕色，竄取至家，即其第二十九房妾也。虞啟，蜀秀才，題其事云：「一簾相隔未模糊，上眼心驚即故夫。絕似採桑相遇處，大元宰相作秋胡。」
七三
《唐書》載：「賀知章在禮部選挽郎，取舍不公，門蔭子弟喧鬧盈門。知章不敢出，乃於後園舁一梯，出頭牆外，以決事。」康熙辛丑會試，李穆堂先生用通榜法，所取皆一時名士。落第者糾眾作鬧，新進士無由入謁。或呈一詩云：「門生未必敢升堂，道路紛紛鬧未央。我獻一梯兼一策，牆頭高立賀知章。」丙辰，予在都中，見先生白須偉貌，有泰山岩岩氣象。待後輩，當面必訓斥，逢人必贊揚，人以故畏而服之。餘謂此張乖崖待彭公乘法也。前輩率真，亦可不必。
七四
周青原云：「不知誰把芙蓉摘，枝上分明見爪痕。」劉悔庵云：「鏡影不知雙鬢白，書聲寧識此翁衰」餘謂：「不知得妙。」王至淳云：「水邊紅影一燈過，知有人從堤上行。」楊子載云：「忽驚雨後青龍爪，知是蒼松倒挂枝。」餘謂：「知得妙。」喬慕韓云：「夢回枕上窗
微白，知是天明是月明了」餘謂：「似知非知得妙。」
七五
宜興儲氏多古文經義之學，少吟詩者。吾近今得二人焉：一名潤書，字玉琴，《贈梅岑》云：「一曲吳歌酒半醺，當筵爭識杜司勛。天花作骨絲難繡，春水如情剪不分。話到西窗剛近月，人於東野願為雲。應知此後相思處，日日江頭倚夕曛。」又句云：「山氣作寒啼鳥外，春陰如夢落花初。」其一名國鈞，字長源。《梁溪》云：「紙鳶輕揚午晴開，雜沓游人傍水隈。多半畫船猶未攏，知從池上飼魚來。」《即目》云：「日午橫塘緩棹過，風吹花氣蕩層波。依篷不肯輕回首，近水樓台茜袖多。」晚年飄泊，《六十自壽》云：「誰言老去離家慣轉恐歸來卒歲難。」窘狀可想。他如：「樹涼宜散帙，梅盡始熏衣。」「煙消松翠淡，雪墮柳枝輕。」「酒旗翻凍雪，土銼燎征衣。」「嵐翠忽從亭午變，扇紈都向嫩晴開。」「銀箏度曲徐牽舫，鏡檻懸燈不隔紗。」皆詩人之詩。歿後，知之者少矣!
七六
余宰江寧時，查宣門居士開贈《蔗塘詩》一集，蓋其族人心谷先生為仁所作。本籍海寧，寓居天津，十九歲即經患難，在獄八年，始得釋歸；憐才愛士，置驛通賓，其詩清妙，蓋深得初白老人之教者。《同友集空谷園》云：「郊居塵埃少，幽訪共沿回。柳下孤篷泊，花間白版開。高人還掩臥，稚子識曾來。小立窺鷗鷺，忘機客不猜。」《秋夜病中》云：「巷尾迢迢報柝聲，虛堂如水斷人行。雲移一朵月吞吐，竹嘯幾聲風送迎。不向枚生求《七發》，只憑曲部覓三清。調糜煮藥經旬臥，白髮蕭蕭又幾莖。」他如：「酒無干日醉，事有百年忙。」「風愁撼樹響，鼠厭數錢聲。」「為問亭邊三五樹，春來花發幾多枝」皆可誦也。己未餘乞假歸娶，杭堇蒲前輩為餘通書。先生命其子儉堂禮登船厚贐，至今未敢忘也。
先生有《蓮塘詩話》（按：據《清詩話》本應名《蓮坡詩話》，蓋查為仁號蓮坡也。）載初白老人教作詩法云：「詩之厚在意不在辭，詩之雄在氣不在句，詩之靈在空不在巧，詩之淡在妙不在淺。」其言頗與吾意相合，特錄之。



《卷五》
一
餘春圃、香亭兩弟，詩皆絕妙。而一累於官，一累於畫，皆未盡其才。春圃有《揚州虹橋》二律云：「出郭聊為汗漫游，虹橋曉放木蘭舟。芰荷香氣宜初日，鷗鷺情懷赴早秋。自喜琴尊今雨共，敢誇風雅昔賢儔。盈盈綠水依依柳，暫擬名園作小留。」「雁落平沙古調稀，冰弦聲徹樹間扉。荷亭避暑茶煙揚，竹院尋僧木葉飛。山雨暗移游客舫，水風涼上酒人衣。林鴉櫪馬都喧散，賓從傳呵子夜歸。」又：「山堂勝跡先賢重，蓮界慈云大士尊。」皆佳句也。
二
戊辰秋，餘初得隋織造園，改為隨園。王孟亭太守，商寶意、陶西圃二太史，置酒相賀，各有詩見贈。西圃云：「荒園得主名仍舊，平野添樓樹盡環。作吏如何耽此事，買山真不乞人錢。」寶意云：「過江不愧真名士，退院其如未老僧。領取十年卿相後，幅巾野服始相應。」蓋其時，餘年才過三十故也。惟孟亭詩未錄，只記「萬木槎丫綠到簷」一句而已。嗟乎!餘得隨園之次年，即乞病居之。四十年來，園之增榮飾觀，迥非從前光景；而三人者，亦多化去久矣!
三
西林鄂公為江蘇布政使，刻《南邦黎獻集》；沈歸愚尚書時為秀才，得與其選。後此本進呈御覽，沈之受知，從此始也。公《春風亭會文贈華豫原》一律，中四句云：「謬以通家尊世講，敢當老友列門生。文章報國科名重，洙泗尋源管樂輕。」其好賢禮士，情見乎詞。公亡後，門下生楊潮觀梓其詩五百餘首。《苦熱》云：「未能作霖雨，何敢怨驕陽」《偶成》云：「楊柳情多因帶水，芭蕉心定不聞雷。」《題某寺》云：「飛雲倚岫心常住，明月沉潭影不流。」《別貴州》云：「身名到底都塵土，留與閒人袖手看。」嗚呼!公出將入相，垂二十年，經略七省。諸郎君兩督、兩撫，故吏門生亦多顯貴。而平生詩集，終傳於一落托書生。檀默齋詩云：「不有三千門下客，至今誰識信陵君」
四
揚州孝廉馬力畚，自負古文作家，與汪可舟會於盧轉運席上。汪雖布衣，詩才實出馬上。馬意頗輕之，汪又不肯自下。於是二人終席不交一語。後五日，馬病卒。沙鬥初戲可舟曰：「汝與馬君前日席間，已陰陽分界矣。」汪《送方守齋之白下兼懷隨園》云：「此邦賴有舊神君，除卻斯人孰與群久臥林泉猶未老，只談風月別無聞。山中白石同誰煮座上名香待爾焚。聽說扁舟去吳會，料應歸看早秋雲。」
五
丁丑，餘覓一抄書人，或薦黃生，名之紀，號星岩者，人甚樸野。偶過其案頭，得句云；「破庵僧賣臨街瓦，獨井人爭向晚泉。」余大奇之，即餉米五斗。自此欣然大用力於詩。五言句云：「雲開日腳直，雨落水紋圓。」「竹銳穿泥壁，蠅酣落酒尊。」「釣久知魚性，樵多識樹名。」「筆殘蘆並用，墨盡指同磨。」七言云：「小窗近水寒偏覺，古木遮天曙不知。」「舊生萍處泥猶綠，新落花時水亦香。「舊甓恐閒都貯水，破牆難補盡糊詩。」「有簾當檻雲仍入，無客推門風自開。」
六
曾南村好吟詩，作山西平定州刺史，仿白香山將詩集分置聖善東林故事，乃將《上黨詠古》諸作，命門人李珍聘書藏文昌祠中。身故十餘年，陶悔軒來牧此州，過祠拈香，見此藏本；既愛詩之清妙，而又自憐同為山左人，乃序而梓之，並附己作於後。曾《過盤石關》云：「盤石關前石路微，離離黃葉小村稀。斜陽忽送奇峰影，千疊層雲屋上飛。」陶詠《遺詩軒》云：「一代文章擅逸才，開軒吟罷興悠哉。官閒且喜能醫俗，為與詩人坐臥來。」陶又詠《嘉山書院》云：「新開藝苑育群英，文學風傳古艾城。借得公餘無俗累，攜朋來聽讀書聲。」
七
吳門名醫薛雪，自號一瓢，性孤傲。公卿延之不肯往；而予有疾，則不招自至。乙亥春餘在蘇州，庖人王小餘病疫不起，將掩棺，而君來；天已晚，燒燭照之，笑曰：「死矣!然吾好與疫鬼戰，恐得勝亦未可知。」出藥一丸，搗石菖蒲汁調和，命輿夫有力者，用鐵箸鍥其齒灌之。小餘目閉氣絕，喉汩汩然似咽似吐。薛囑曰：「好遣人視之，雞鳴時當有聲。」已而果然。再服二劑而病起。乙酉冬，餘又往蘇州，有廚人張慶者，得狂易之病，認日光為雪，啖少許，腸痛欲裂，諸醫不效。薛至，袖手向張臉上下視曰：「此冷痧也，一刮而愈，不必診脈。」如其言，身現黑瘢如掌大，亦即霍然。餘奇賞之。先生曰：「我之醫，即君之詩，純以神行。所謂『人居屋中，我來天外』是也。」然先生詩亦正不凡，如《夜別汪山樵》云：「客中憐客去，燒燭送歸橈。把手各無語，寒江正落潮。異鄉難跋涉，舊業有漁樵。切莫依人慣，家貧子尚嬌。」《嘲陶令》云：「又向門前栽五柳，風來依舊折腰枝。」詠《漢高》云：「恰笑手提三尺劍，斬蛇容易割雞難。」《偶成》云：「窗添墨譜搖新竹，幾印連環按覆盂。」
八
張文敏公以書法掩詩名。餘見手書《春鶯囀》云：「綢壓香筒墜宿雲，花魂愁殺月如銀。獨聽魚鑰西風冷，又是深秋一夜人。」
九
方敏恪公勛位隆赫，而詩情極佳。未第時，《途中看花》三絕云：「數枝紅艷困輕塵，隴後風前別有春。袖底飛英吹特地，似憐驢背有詩人。」「女兒裝罷鬢鬈鬈，鬢底桃花一面酣。結伴前村攜手去，每逢花處又重簪。」「稽首茅庵古白華，道旁人獻道旁花。慈云座下無多願，每到花時婿在家。」
一O
己卯夏，蔣秦樹中翰偶過金陵，篋中藏海寧許衡紫名燦者詩一卷。《湖上》云：「秋思動孤往，凌波遂渺然。湖雲多上樹，山雨忽如煙。白鷺來菱外，紅蕖落檻前。淡妝西子笑，風急莫回船。」作《河西雜詩》，有明七子氣魄。如：「龍沙掃雪秋馳馬，兔魄凝霜夜照旗。」「邊丁日課屯田麥，使者星馳屬國瓜。」皆極雄健。又絕句云：「鐵馬寒風日日秋，繡旃獵獵卷蚩尤。何緣身作平安火，一夜東還過肅州。」餘慕其人，遍訪卅年，卒無知者。
一一
丙辰秋，召試者同領月俸於戶部。同鄉程挪渠指一人笑曰：「此吾家『娘子秀才』也。」入學時，初名默，寓居金陵，工詩，今遁而窮經，改名廷祚，別字綿莊，以其閒靜修潔，故號「程娘子」。因與數言而別。讀其《海澱園林》一絕云：「隔岸迢遙禦路明，林間倒影見人行。朝天多少朱輪過，添入山泉作水聲。」《京中憶女》云：「三齡幼女縈離夢，一自能言未得看。戲罷頗聞知記憶，書來漸解問平安。慰情欲比真男子，努力應加遠客餐。啼笑更教聽隔舍，茫茫愁思到更闌。」《武林懷古》云：「一自休兵國怨除，君王酣醉九重居。雲開鳳嶺笙歌滿，夢冷龍城驛使疏。海日忽驚宮漏盡，春潮猶笑將壇虛。誰知立馬吳山客，不惜千金買諫書。」詩甚綿麗，不作經生語。後蘇撫雅公薦先生經學，卒報罷。年七十七，無子而卒。著書盈尺，俱付隨園。
一二
乙亥秋，餘吊於綿莊家。綿莊指一少年告我曰：「此嚴冬友秀才也，年未弱冠。前日學使問《笙詩》有聲無辭，生條舉十六家之說，以辨其非。」余心敬之。已而見過，以《秀容小草》相示。《晚眺》云：「別院鳴鐘鼓，登樓報晚晴。一山清有待，千樹暖無聲。漸得東風信，彌傷旅客情。滄洲明發早，應負好春生。」《舟次仇湖》云：「際天雙岸失，出霧一帆輕。」一三
通州保井公，工填詞；自號四鄉主人，蓋言睡鄉、醉鄉、溫柔鄉、白雲鄉也。詠《崔鶯鶯》一闋，甚佳，末二句云：「交相補過，還他一嫁。」癸酉秋，見訪隨園，相得甚歡。別三十年，餘游狼山，井公久亡矣。其子款接甚殷。壁上糊余手札數行，視之，乃游客某所假也；然已厚贐之矣，其兩代之好賢若此。
一四
陝州鞏、洛間，人多鑿土而居。餘自西秦歸，遇雨，住窯中三日，吟詩未成。後二十年，年家子沈孝廉琨有《過陝》一聯云：「人家半鑿山腰住，車馬都從屋上過。」直是代予作也。又《過高淳湖》云：「涼生宿鷺眠初穩，風靜游魚聽有聲。」
一五
宋維藩字瑞屏，落魄揚州。盧雅雨為轉運，未知其才，拒而不見。餘為代呈《曉行》云：「客程無晏起，破曉跨驢行。殘月忽墮水，村雞初有聲。市橋霜漸滑，野店火微明。不少幽居者，高眠夢不驚。」盧喜，贈以行資。蘇州浦翔春《曉行》云：「早出弁山口，秋風袱被輕。背人殘月落，何處曉雞聲客冬影俱瘦，宵闌氣更清。行行遠樹裏，紅日自東生。」二人不相識，而二詩相似，且同用「八庚」韻，亦奇。浦更有佳句云：「舊塔未傾流水抱，孤峰欲倒亂雲扶。」又：「醉後不知歸路晚，玉人扶著上花驄。」
一六
杭州宴會，俗尚盲女彈詞。予雅不喜，以為女之首重者目也，清臚不盼，神採先無。有王三姑者，雅好文墨，對答名流，人人如其意之所出。王夢樓侍講作七古一章，中有八句云：「成君浮磬子登教，金醴曾經侍玉霄。謫降道緣猶未減，不將青眼看塵囂。紈質由來兼黠慧，傳神豈待秋波媚輕雲冉冉月宜遮，香霧瀠瀠花愛睡。」杭堇浦贈詩云：「曉妝梳掠逐時新，巧笑生春又善顰。道客勝常知客姓，目中莫謂竟無人。」「檀槽圓股曉生寒，也學曹剛左手彈。眾裏自嫌衰太甚，幸無老態被卿看。」
一七
乾隆戊寅，盧雅雨轉運揚州，一時名士，趨之如云。其時劉映榆侍講掌教書院，生徒則王夢樓、金棕亭、鮑雅堂、王少陵、嚴冬友諸人，俱極東南之選。聞餘到，各捐餼廩延飲於小全園。不數年，盡入青雲矣。鮑見贈《玉堂仙人篇》，不及省記；僅記夢樓《偕全公魁使琉球》二首云：「一行金埒響瓊琚，公子群過水竹居。卯發也須千萬值，綺年多是十三餘。將離更唱紅蘭曲，相憶應看青李書。鸚鵡香醪斟酌遍，不知涼月透交疏。」「那霸清江接海門，每隨殘照望中原。東風未與歸舟便，北里空銷旅客魂。盡夜華燈舞鶴鵒，三秋荒島狎鯨鯤。他時若話悲歡事，衣上濤痕並酒痕。」余按：琉球國王貴戚子弟，皆傅脂粉，錦衣玉貌，能歌，以敬天使，故移尊度曲。汪舟次先生集中所詠，與夢樓同。
—八
有某太史以《哭父》詩見示。餘規之曰：「哭父，非詩題也。《禮》：『大功廢業。』而況於斬衰乎古人在喪服中，三年不作詩。何也詩乃有韻之文，在衰毀時，何暇揮毫拈韻況父母恩如天地，試問：古人可有詠天地者乎六朝劉晝賦六合，一時有『疥駱駝』之譏。歷數漢、唐名家，無哭父詩。非不孝也，非皆生於空桑者也。《三百篇》有《蓼莪》，古序以為刺幽王作。有『陟岵』、『陟屺』，其人之父母生時作。惟晉傅咸、宋文文山有《小祥哭母》詩。母與父似，略有間，到小祥哀亦略減；然哭二親，終不可為訓。」
一九
常州莊蓀菔太史《冬日》詩云：「磨來凍墨無濃色，典後朝衣有皺痕。」揚州程午橋太史贈唐改堂前輩云：「春生秋扇隨新令，霉久朝衣檢舊斑。」
二O
常州顧文煒有《苦吟》一聯云：「不知功到處，但覺誦來安。」又云：「為求一字穩，耐得半宵寒。」深得作詩甘苦。
二一
人畏冷，臥必彎身。高翰起司馬《宿明港驛》云：「燈昏妨睡頻移背，衾薄愁寒屢曲腰。」野行者嘗見牛背上負群鳥而行。魯星村云：「春田牛背鳩爭落，野店牆頭花亂開。」船小者，人不能起立。程魚門云：「別開新樣殊堪哂，跪著衣裳臥讀書。」
黃星岩《隨園偶成》云：「山如屏立當窗見，路似蛇旋隔竹看。」厲樊榭詠《崇先寺》云：「花明正要微陰襯，路轉多從隔竹看。」二人不謀而合。然黃不如厲者，以「如」字與「似」字犯重。竹坨為放翁摘出百餘句，後人當以為戒。
戊戌九月，餘寓吳中。有嘉禾少年吳君文溥來訪，袖中出詩稿見示，雲將就陝西畢撫軍之聘，匆匆別去。予讀其詩，深喜吾浙後起有人，而嘆畢公之能憐才也。錄其《游孤山》云：「春風欲來山已知，山南梅萼先破枝。高人去後春草草，萬古孤山跡如掃。巢居閣畔酒可沽，幸有我來山未孤。笑問梅花肯妻我，我將抱鶴家西湖。」其他佳句，如：「不知新月上，疑是水沾衣。」「底事春風欠公道，兒家門巷落花多」深得唐人風味。
二四
巢縣湯郎中，名懋綱，性高淡，如其吟詠。《早起》云：「老杏著東風，紅芳幾回變。何必遠尋春，日日牆頭見。昨夜雨無聲，地上青苔遍。早起快登樓，鉤簾進雙燕。」他如：「溪清山影入，風動竹陰移。」「游山心在山，合眼飛嵐繞。」真得靜中三昧者。其子擴祖能詩，有父風；過隨園見訪不值，寄詩云：「花含宿雨柳含煙，隱士園林別有天。高臥白雲人不見，一家雞犬翠微巔。」
二五
杭州符郎中，名曾，字幼魯，詩主高淡。嵇相國為餘誦其「三日不來秋滿地，蟲聲如雨落空山」一聯。餘同召試，記其《齋宮》云：「寒雲添暝色，老屋聚秋聲。」詠《唐花》云：「當時不藉吹噓力，少待陽和也自開。」《哭揚州馬秋玉》云：「心死便為大自在，魂歸仍返小玲瓏。」小玲瓏山館者，馬氏花園也；屬對甚巧。《賀周石帆學士納妾》云：「藥爐經卷都拋卻，只向燈前喚夜深。」尤蘊藉。
二六
吳中七子，有趙損之而無張少華，二人交好，忽中道不終，都向餘嘖嘖有言；而餘亦不能為兩家騎驛也。未十年，張一第而卒，趙亦殉難金川。史彌遠云：「早知泡影須臾事，悔把恩仇抵死分。」信哉!少華《蘇堤》三首云：「拍堤新漲碧於羅，堤上游人連臂歌。笑指紛紛水楊柳，那枝眠起得春多。」「碧琉璃淨夜雲輕，簫管無聲露氣清。好是柳陰花影里，月華如水踏莎行。」「沙棠銜尾按箏琶，鄰舫停橈靜不嘩。雲母窗中雙鬢影，亭亭低映小紅紗。」《消夏》云：「水厄不辭茶七碗，火攻愁對燭三條。」
二七
王道士至淳有句云：「東風大是無知物，吹老春光晝轉長。」黃星岩有句云：「飯餘一睡都成例，五月何曾覺晝長。」陳古漁有句云：「靜坐晴冬晝亦長。」三押「長」字，俱妙。
二八
朱草衣《哭槎兒》云：「羅浮南海歷秋冬，煙水雲山隔萬重。前日寄書書面上，紅簽猶寫汝開封。」洪鑾《贈徐小鶴》云：「早離講席賦離居，知己逢難別易疏。正是開門逢去使，接君三月十三書。」嚴冬友《憶女》云：「料得此時依母坐，看封書札寄長安。」三詩，人傳誦以為天籟；不知藍本皆出於王次回。其《過婦家感舊》云：「歸寧去日淚痕濃，鎖卻妝樓第二重。空剩一行遺墨在，丙寅三月十三封。」
二九
餘挂冠四十年，久不閱《縉紳》，偶有送者，擷之都非相識。偶讀趙秋穀《題{縉紳)》云：「無複堪容位置處，漸多不識姓名人。」為之一笑。先生康熙己未翰林，至乾隆己未，而身猶強健，惟兩目不能見物；與餘為先後同年。相傳所著《談龍錄》痛詆阮亭，余索觀之，亦無甚抵牾。先生名執信，以國忌日演戲被劾，故有句云：「可憐一曲《長生殿》，直誤功名到白頭！」
三O
祝太史芷塘以詩集見示，予小獻蔦蕘，太史深為嘉納。別後從京師寄懷云：「蓋世才名大，游仙福量深。江河不廢業，松柏後凋心。酌兕祈難老，將雛得好音。平生行樂處，古少莫論今。」孤蹤淹丙舍，公亦返鄉閭。一見笑談劇，廿年傾倒餘。定文丁敬禮，賦海木元虛。何日秦淮曲，相逢重起予」
三一
詠古詩有寄托固妙，亦須讀者知其所寄托之意，而後覺其詩之佳。盧雅雨先生長不滿三尺，人呼「矮盧」，故《題李廣廟》云：「明梗自有千秋貌，不在封侯骨相中。」薛皆三進士，門生甚少，《題{桃源圖)》云：「桃花不相拒，源路自家尋。」餘起病補官，年未四十，《題邯鄲廟》云：「黃粱未熟天還早，此夢何妨再一回」
三二
從古權貴在朝，未有能和協者。宋人《登山》詩云：「直到天門最高處，不能容物只容身。」唐人《閨情》云：「若非形與影，未必肯相容。」《宮詞》云：「聞有美人新進入，六宮無語一齊愁。」又曰：「三千宮女如花貌，幾個春來沒淚痕」皆可謂說盡世情。
三三
人有滿腔書卷，無處張皇，當為考據之學，自成一家；其次，則駢體文，盡可鋪排。何必借詩為賣弄自《三百篇》至今日，凡詩之傳者，都是性靈，不關堆垛。惟李義山詩，稍多典故；然皆用才情驅使，不專砌填也。餘續司空表聖《詩品》，第三首便曰《博習》，言詩之必根於學，所謂「不從糟粕，安得精英」是也。近見作詩者，全仗糟粕，瑣碎零星，如剃僧發，如拆襪線，句句加注，是將詩當考據作矣。慮吾說之害之也，故續元遺山《論詩》，末一首云：「天涯有客號玲癡，誤把抄書當作詩。抄到鐘嶸《詩品》日，該他知道性靈時。」
三四
宋人論詩，多不可解。楊蟠《金山》詩云：「天末樓台橫北固，夜深燈火見揚州。」的是金山，不可移易。而王平甫以為是牙人量地界詩。嚴維：「柳塘春水慢，花塢夕陽遲。」的是靜境，無人道破。而劉貢父以為「春水慢」不須「柳塢」。孟東野詠《吹角》云：「似開孤月口，能說落星心。」月不聞生口，星忽然有心。穿鑿極矣，而東坡贊為奇妙。皆所謂好惡拂人之性也。
三五
餘素慕山左高鳳翰之名，不得一見。初之樸太守為誦其《送人》一首，云：「君胡為者昨日來青燈綠酒歡無涯。君胡為者今日去挽斷征鞭留不住。君來君去總傷神，不如悠悠陌路人。」高字南阜，晚年病臂，以左手作書。盧雅雨哭之云：「再散千金仍托缽，已殘一臂尚臨池。」高珍藏衛青印一方，臨終，贈陝中劉介石刺吏。斗紐方寸，篆法雖佳，而玉已經火炙。餘見之，頗不當意。按《明史》亦有衛青，此印未必便是漢大將軍之物。
三六
蘇州袁秀才鉞，自號青溪先生，嫉宋儒之學，著書數千言，專駁朱子；人以怪物目之。年八十餘，猶生子；善醫工書，詩多自適，不落古人家數。《明覺寺題壁》云：「燈火熒熒滿法堂，僧家愛靜卻偏忙。亦知世上逍遙客，踏月吟詩到上方。」《夏日寫懷》云：「風過靜聽松子落，雨餘閒數藥苗抽。」《冬暖》云：「似閔敝裘留質庫，為開薄霧送朝暾。」頗見性情。青溪解「唯求則非邦也與」「惟赤則非邦也與」皆夫子之言，非曾點問也。人以為怪。不知《論語》何晏古注，原本作此解。宋王旦怒試者解「當仁不讓於師」，「師」字作「眾」字解，以為悖古。不知說本賈逵，並非杜撰。少所見之人，以不怪為怪。
三七
元遺山譏秦少游云：「『有情芍藥含春淚，無力薔薇臥晚枝。』拈出昌黎《山石》句，方知渠是女郎詩。」此論大謬。芍藥、薔薇，原近女郎，不近山石；二者不可相提而並論。詩題各有境界，各有宜稱。杜少陵詩，「光焰萬丈」；然而「香霧雲鬟濕，清輝玉臂寒」，「分飛蛺蝶原相逐，並蒂芙蓉本是雙。」韓退之詩，「橫空盤硬語」，然「銀燭未銷窗送曙，金釵半醉坐添春」，又何嘗不是「女郎詩」耶《東山》詩：「其新孔嘉，其舊如之何」周公大聖人，亦且善謔。
三八
抱韓、杜以凌人，而粗腳笨手者，謂之權門托足。仿王、孟以矜高，而半吞半吐者，謂之貧賤驕人。開口言盛唐及好用古人韻者，謂之木偶演戲。故意走宋人冷徑者，謂之乞兒搬家。好疊韻、次韻，刺刺不休者，謂之村婆絮談。一字一句，自注來歷者，謂之骨董開店。
三九
余詠《春草》，一時和者甚多；獨徐緒和「人」字韻云：「踏青渺渺前無路，埋玉深深下有人。」餘為嘆絕。其他則周青原云：「拾翠暗遺金鈿小，踏青微礙繡裙低。」嚴冬友云：「坐來小苑同千里，夢去朱門又一年。」龔元超云：「春回地上人難測，綠到門前柳未知。」李參將炯云：「曠野有人知醉醒，荒園無主自高低。」諸作雖佳，皆不如徐之沉著也。惟程魚門有「長共春來不共歸」，七字殊覺大方；惜忘其全首。
四O
作古體詩，極遲不過兩日，可得佳構；作近體詩，或竟十日不成一首。何也蓋古體地位寬餘，可使才氣卷軸；而近體之妙，須不著一字，自得風流，天籟不來，人力亦無如何。今人動輕近體，而重古風，蓋於此道，未得甘苦者也。葉庶子書山曰：「子言固然。然人功未極，則天籟亦無因而至。雖雲天籟，亦須從人功求之。」知言哉!
四一
詩人家數甚多，不可硜硜然域一先生之言，自以為是，而妄薄前人。須知王、孟清幽，豈可施諸邊塞杜、韓排募，未便播之管弦。沈、宋莊重，到山野則俗。盧仝險怪，登廟堂則野。韋、柳雋逸，不宜長篇。蘇、黃瘦硬，短於言情。悱惻芬芳，非溫、李、冬郎不可。屬詞比事，非元、白、梅村不可。古人各成一家，業已傳名而去。後人不得不兼綜條貫，相題行事。雖才力筆性，各有所宜，未容勉強；然寧藏拙而不為則可，若護其所短，而反譏人之所長，則不可。所謂以宮笑角、以白詆青者，謂之陋儒。範蔚宗云：「人識同體之善，而忘異量之美。此大病也。」蔣苕生太史《題〈隨園集〉》云：「古來只此筆數枝，怪哉公以一手持。」餘雖不能當此言，而私心竊向往之。
四二
古人門戶雖各自標新，亦各有所祖述。如《玉台新詠》、溫、李、西昆，得力於《風》者也。李、杜排募，得力於《雅》者也。韓、孟奇崛，得力於《頌》者也。李賀、盧仝之險怪，得力於《離騷》、《天問》、《大招》者也。元、白七古長篇，得力於初唐四子；而四子又得之於庾子山及《孔雀東南飛》諸樂府者也。今人一見文字艱險，便以為文體不正。不知「載鬼一車」、「上帝板板」，已見於《毛詩》、《周易》矣。
四三
詩宜樸不宜巧，然必須大巧之樸；詩宜淡不宜濃，然必須濃後之淡。譬如大貴人，功成宦就，散發解簪，便是名士風流。若少年紈挎，遽為此態，便當笞責。富家雕金琢玉，別有規模；然後竹幾藤床，非村夫貧相。
四四
牡丹詩最難出色。唐人「國色朝酣酒，天香夜染衣」之句，不如「嫩畏人看損，嬌疑日炙消」之寫神也。其他如：「應為價高人不問，恰緣香甚蝶難親。」別有寄托。「買栽池館疑無地，看到子孫能幾家」別有感慨；宋人云：「要看一尺春風面。」俗矣!本朝沙鬥初云：「艷薄嚴妝常自重，明明薄醉要人扶。」裴春台云：「一欄並力作春色，百卉甘心奉盛名。」羅江村云：「未必美人多富貴，斷無仙子不樓台。」胡稚威云：「非徒冠冕三春色，真使能移一世心。」程魚門云：「能教北地成香界，不負東風是此花。」此數聯，足與古人頡頏。元人貶牡丹詩云：「棗花似小能成實，桑葉雖粗解作絲。惟有牡丹如斗大，不成一事又空枝。」晁無咎《並頭牡丹》云：「月下故應相伴語，風前各自一般愁。」
四五
詩以比興為佳。王孟亭箴輿守懷慶時，與盧中丞焯同寅。王被劾罷官。二十年後，盧為浙江巡撫。王往見之，盧相待甚優，許其薦舉。而王自傷老矣，不欲再談往事。《西湖小集》詩云：「再移畫舫春應老，重撥朱弦恨轉生。」
四六
江陰翁明經照，字朗夫，館嵇相國家。相公非朗夫倡和不吟詩，人呼為「詩媒」。雍正乙卯，以鴻博薦。朗夫謝詩云：「此身得遇裴中令，不向香山老一生。」一時傳誦。朗夫有《春柳》云：「千里因依惟夜月，一生消受是東風。迎來桃葉如相識，猜得楊枝是小名。」皆佳句也。平生有謙癖，拜起紆遲；年登八十，猶熏衣飾貌，寸髭不留。餘初相見，知其多禮，乃先跪叩頭，逾時不起。先生愕然。余告人曰：「今日謙過朗夫矣!」
四七
李嘯村《虎丘竹枝詞》，已極新艷。而楊次也先生《西湖竹枝》，乃更過之。李云：「橫塘七里路西東，侍女如雲踏軟紅。才到寺門歡喜地，一時花下筍輿空。」「仰蘇樓畔石梯懸，步步弓鞋劇可憐。五十三參心暗數，欹斜扶遍阿娘肩。」「佛座燒香一瓣新，慈雲低覆落花塵。不妨訴盡癡兒女，那有如來更笑人」「女冠裝裹認依稀，只少穿珠百八圍。豈是閨人真好道，阿儂愛著水田衣。」楊云：「自翻黃歷揀良辰，幾日前頭約比鄰。郎自乞晴儂乞雨，要他微雨散閒人。」「斟酌衣裳稱體難，回時暄熱去時寒。侍兒會得人心意，半臂輕綿隔夜安。」「乍晴時節好天光，紈綺風來撲地香。花點胭脂山潑黛，西湖今日也濃妝。」「烏油小轎兩肩扶，紕縵窗紗有若無。裏面看人原了了，不知人看可模糊。」「時樣梳妝出意新，鄂王墳上小逡巡。抬頭一笑匆匆去，不避生人避熟人。」「游人魚貫各分行，就裏妍媸略自量。老婢當頭娘押尾，垂髫嬌女在中央。」「珠翠叢中逞別才，時新衣服稱身裁。誰知百襉羅裙上，也畫西湖十景來」「白石敲光細火紅，繡襟私貯小金筒。口中吹出如蘭氣，僥幸何人在下風」「苔陰小立按雙鬟，貼地弓鞋一寸彎。行轉長堤無氣力，累人攙著上孤山。」「白舫青尊挾妓游，語音輕脆認蘇州。明知此地湖山勝，偏要違心譽虎丘。」「悄密行蹤自戒嚴，朱藤轎子綠垂簷。輕風畢竟難防備，故揀人叢揭轎簾。」「朋儕游興略相同，里外湖橋宛轉通。覿面幾番成一笑，剛才分路又相逢。」「畫舫人歸一字排，半奩春水淨如揩。斜陽獨上長堤立，拾得花間小鳳釵。」黃莘田先生《虎丘竹枝》云：「昏崖老樹落朱藤，漏出紅紗隔葉燈。不畏霓裳有風露，吹笙樓上坐三層。」「斑竹薰籠有舊恩，湘妃節節長情根。吳娘酷愛衣香好，個個將錢買淚痕。」「千點琉璃八角亭，劍池寒水浸華星。天生一片笙歌石，留與千人廣坐聽。」「畫鼓紅牙節拍繁，昆山法部鬥新翻』匝郎年少何戡老，海燕亭前較一番。」「樓前玉杵搗紅牙，簾下銀燈索點茶。十五當壚年少女，四更猶插滿頭花。」「湘簾畫楫趁新涼，衣帶盈盈隔水香。好是一行烏桕樹，慣遮珠舫坐秋娘。」又《西湖竹枝》云：「畫羅紈扇總如云，細草新泥簇蝶裙。孤憤何關兒女事，踏青爭上岳王墳。」「梨花無主草堂青，金縷歌殘翠黛凝。魂斷蕭蕭松柏路，滿天梅雨下西陵。」三人《竹枝》，皆冠絕一時。又，程太史午橋《虹橋竹枝》云：「青溪碧草兩悠悠，酒地花場易惹愁。月暗玉鉤人散後，冷螢飛上十三樓。」「米家舫子只琴書，秋水新添二尺餘。一帶管弦歸棹晚，橋邊簾幕上燈初。」「游人爭喚酒家船，兒女心情更可憐。未出水關三四里，家家開閣整花鈿。」「不厭朝陰愛曉晴，園林相倚百花生。梨紅杏白休輕喚，簾底防人認小名。」「法海橋頭酒半闌，水嬉煙火盡餘歡。笑他避客雙環女，一半搴簾側鬢看。」
四八
岳大將軍鐘琪，為一代名將；容狀奇偉，食飲兼人，而工於吟詩。丙辰赦歸後，種菜於四川之百花洲。尹文端公贈詩云：「他日玉書傳詔日，江天何處覓漁翁」未幾，王師征金川，果複起用。《過邯鄲題壁》云：「只因未了塵寰事，又作封侯夢一場。」周蘭坡學士祭告西嶽，所過僧壁山岩，見題詩甚佳，字亦奇古，款落「容齋」，不知即岳公也。
四九
明將軍瑞殉節緬甸，賜謚忠烈，工於吟詩。《雨中過石門》云：「自憐馬上囊鍵客，獨立溪邊問渡船。」《元夜歸省》云：「陌上晚煙飛素練，渡頭殘雪踏銀沙。」《送弟瑤林使烏斯藏》云：「寒分百戰袍，渴共一刀血。」皆名句也。弟明義、字我齋，詩尤嫻雅。其《醉後聽歌》云：「官柳蕭蕭石路平，歡場回首隔重城。可憐驕馬情如我，步步徘徊不肯行。」「涼風吹面酒初醒，馬上敲詩鞭未停。寄語金吾城慢閉，夢魂還要再來聽。」又，《偶成》云：「東風不解瞞人度，才入竹來便有聲。」《早起》云：「平明鐘鼓嚴寒夜，不負香衾有幾人」將軍三娶名媛，皆見逐於姑，有放翁之恨。最後娶都統常公季女，伉儷甚篤。征緬時，夫人送行詩，有「但願同凋並蒂蓮」之句。公果死節，而夫人亦自縊。
五O
京師故事：凡縉紳陪吊於喪家者，聞前輩至，則易吉服相見；然有易有不易者，以來客之未必皆前輩也。餘陪吊於座主甘大司馬家，忽聞徐蝶園相公來，則滿堂盡吉服矣。公名元夢，康熙癸丑進士，與韓慕廬同年，滿朝公卿，皆其後輩。時年九十餘，短身赤鼻，面少須髯。詩宗盛唐。《送人出塞》云：「君到居庸北，應憐一雁回。沙平疑地盡，山豁訝天開。落日重關閉，秋風萬馬來。勉旃從此役，莫上望鄉台。」大學士舒公赫德，其孫也。
五一
蘇州逸園，離城七十里，在西磧山下，面臨太湖，古梅百株，環繞左右，溪流潺潺，渡以石橋；登騰嘯台，望飄渺諸峰，有天際真人想。主人程鐘，字在山，隱士也。妻號生香居士。夫婦能詩。有絕句云：「高樓鎮日無人到，只有山妻問字來。」可想見一門風雅。予探梅鄧尉，往訪不值。次日，程君入城作答，須眉清古，勸續前游，而予匆匆解纜。逾年再至蘇州，程君已為異物。記其《雜詠》一首云：「樵者本在山，山深沒樵徑。不見採樵人，樵聲穀中應。」
五二
詩家活對最妙。宋人《贈某》云：「每憐民若子，還喜稻成孫。」真山民詠《杜鵑》云：「歸心千古終難白，啼血萬山都是紅。」華亭李進《哭友》云：「誄詞作自先生婦，遺稿歸於後死朋。」王介祉詠《牡丹》云：「相公自進姚黃種，妃子偏吟李白詩。」李穆堂《賀安溪相公生子》云：「其間原必有，幾日辨之無。」沈淑園《登陶然亭》云：「每來此地皆重九，有約同游至再三。」胡宗緒祭酒《贈友》云：「兩人拍手齊大笑，一路同行到小姑。」皆活對也。
揚州為鹽賈所居，風尚侈靡。崔尚書應階詩云：「青山也厭揚州俗，多少峰巒不過江。」鄭板橋詩云：「千家生女先教曲，十里栽花當種田。」
五四
常熟陳見複先生為海內經師，而詩極風韻。《悼亡》云：「出門交寡入門求，晤語居然近上流。寂寞於陵停織屨，他時誰與謚黔婁」「何必他生訂會期，相逢即在夢來時。烏啼月落人何處又是一番新別離。」中進士，不殿試而歸，曰：「馬力健知游冀北，櫓聲柔覺到江南。」「題名浪逐看花伴，去國還同落第人。」
五五
錢稼軒司寇之女，名孟鈿，嫁崔進士龍見，為富平令。嚴侍讀從長安歸，夫人厚贈之。嚴問：「至江南，帶何物奉酬」曰：「無他求，只望寄袁太史詩集一部。」其風雅如此。因誦其五言云：「啼烏空繞樹，殘夢只隨鐘。」有《浣青集》行世。其號「浣青」者，欲兼浣花、青蓮而一之也。夫人通音律，嘗在秋帆中丞座上，聽客鼓琴，曰：「角聲多，宮聲少，且多殺伐之音。何也」問客，果從塞外軍中來。餘庚申夏，乘舟北上，遇稼軒南歸：時未中狀元也。見其手抱幼女，才周啐，今四十八年矣。在杭州見夫人，談及此事。夫人笑云：「所抱者，即年侄女也。」餘故題其詩冊有云：「爾翁南下賦歸歟，值我新婚北上初。水面匆匆通數語，懷中正抱女相如。」
五六
詩有有篇無句者，通首清老，一氣渾成，恰無佳句令人傳誦。有有句無篇者，一首之中，非無可傳之句，而通體不稱，難入作家之選。二者一欠天分，一欠工夫。必也有篇有句，方稱名手。
五七
杭州布衣吳穎芳，字西林，博學多聞，嘗自序其詩曰：「古人讀書，不專務詞章，偶爾流露謳吟，僅抒所蓄之一二。其胸中所貯，淵乎其莫測也。遞降而下，傾瀉漸多。逮至元、明，以十分之學，作十分之詩，無餘蘊矣。次焉者，或溢其量以出。故其經營之處，時露不足；如舉重械，雖同一運用，而勞逸之態各殊。古人勝於近代，可准是以觀。」予嘗試武童，見有開弓至十石而色變手戰者。曉之曰：「汝務十石之名，而醜態盡露；何若用五石、六石之從容大方乎」頗與吳言相合。
西林與杭、厲諸公同時角逐。及諸公俱登科第，而西林如故也。故詠《筍臘》結句云：「回頭看同隊，一一上雲煙。」又，《答客至》曰：「田間住卻攜鋤手，來與諸公話白雲。」
五八
詩須善學，暗偷其意，而顯易其詞。如《毛詩》：「嗟我懷人，置彼周行。」唐人學之，云「提籠忘採葉，昨夜夢漁陽」是也。唐人詩云：「憶得去年春風至，中庭桃李映瑣窗。美人挾瑟對芳樹，玉顏亭亭與花雙。今年花開如舊時，去年美人不在茲。借問離居恨深淺，只應獨有庭花知。」宋入學之云：「去年除夕歸自北，行李到門天已黑。今年除夕客南方，雪滿關山歸不得。老妻望我眼將穿，只道今年似去年。古樹夕陽鴉影亂，猶同小女立門前。」
五九
白香山詩云：「周公恐懼流言日，王莽謙恭下士時。若使當時身早死，兩人真偽有誰知」宋人反其意，曰：「少年胯下安無忤，老父圯邊愕不平。人物若非觀歲暮，淮陰何必減文成」
六O
毗陵王藝山明府，女玉瑛，字採薇，嫁孫星衍秀才，伉儷甚篤，年二十四而夭。秀才求予志墓。其《舟過丹徒》云：「幽行已百里，村落半柴扉。只鳥時依樹，孤螢不上衣。月高人影小，潮定櫓聲稀。沿水星星火，歸驚宿鷺飛。」其他佳句，如：「戶低交葉暗，徑小受花深。」「研墨污羅袖，看魚落翠鈿。」「蟲依香影垂簾網，蛾怯晨光墮帳紗。」「一院露光團作雨，四山花影下如潮。」皆妙絕也。秀才後中丁未榜眼；採薇竟不及見，悲夫!
六一
李北海見崔顥投詩曰：「十五嫁王昌。」罵曰：「小兒無禮!」秦少游見孫莘老投詩曰：「平康在何處十裏帶垂楊。」孫罵曰：「小子又賤發尸二前輩方嚴相似，而考其生平，均非能作詩者。
六二
鎮江布衣李琴夫詠《佛手》云：「白業堂前幾樹黃摘來猶似帶新霜。自從散得天花後，空手歸來總是香。」詠佛手至此，可謂空前絕後矣。
六三
餘少貧不能買書，然好之頗切。每過書肆，垂涎翻閱；若價貴不能得，夜輒形諸夢寐。曾作詩曰：「塾遠愁過市，家貧夢買書。」及作官後，購書萬卷，翻不暇讀矣。有如少時牙齒堅強，貧不得食；衰年珍羞滿前，而齒脫腹果，不能饜飫，為可嘆也!偶讀東坡《李氏山房藏書記》，甚言少時得書之難，後書多而轉無人讀：正與此意相同。
六四
黃石牧太史言：「秦禁書，禁在民，不禁在官；故內府博士所藏，並未亡也。自蕭何不取，項羽燒阿房，而書亡矣。」年家子高樹程詠《蕭相》云：「英風猶想入關初，相國功勛世莫如。獨恨未離刀筆吏，只收圖籍不收書。」
六五
揚州轉運使朱子穎，工畫能詩。王夢樓為誦其佳句云：「一水漲喧人語外，萬山青到馬蹄前。」
六六
老年之詩多簡練者，皆由博返約之功。如陳年之酒，風霜之木，藥淬之匕首；非枯槁簡寂之謂。然必須力學苦思，衰年不倦，如南齊之沈麟士，年過八旬，手寫三千紙，然後可以壓倒少年。
六七
上官儀詩多浮艷，以忠獲罪。傅玄善言兒女之情，而剛正嫉惡，台閣生風。揚子雲自擬《周易》，乃附新莽。餘中請禁探花，而後以贓敗。席豫一生不作草書，而薦安祿山公正無私。
六八
餘門生談羽儀，字毓奇，家富而好買書；自署一聯曰：「閉戶自知精力減；貯書還望子孫賢。」
六九
宋嚴有翼詆東坡詩，「誤以蔥為韭，以長桑君為倉公，以摸金校尉為摸金中郎。」所用典故，被其捃摘，幾無完膚。然七百年來，人知有東坡，不知有嚴有翼。
七O
用事如用兵，愈多愈難。以漢高之雄略，而韓信只許其能用十萬。可見部勒驅使，談何容易!有梁溪少年作懷古詩，動輒二百韻。予笑曰：「子獨不見唐人《詠蜀葵》詩乎」其人請誦之。曰：「能共牡丹爭幾許，被人嫌處只緣多。」
七一
某太史掌教金陵，戒其門人曰：「詩須學韓、蘇大家，一讀溫、李，便終身入下流矣。」余笑曰：「如溫、李方是真才，力量還在韓、蘇之上。」太史愕然。餘曰：「韓、蘇官皆尚書、侍郎，力足以傳其身後之名。溫、李皆末僚賤職，無門生故吏為之推挽，公然名傳至今，非其力量尚在韓、蘇之上乎且學溫、李者，唐有韓倔，宋有劉筠、楊億，皆忠清鯁亮人也。一代名臣，如寇萊公、文潞公、趙清獻公，皆西昆詩體，專學溫、李者也，得謂之下流乎」
七二
「傳」字「人」旁加「專」，言人專則必傳也。堯、舜之臣只一事，孔子之門分四科，亦專之謂也。唐人五言工，不必七言也；近體工，不必古風也。宋以後，學者好誇多而鬥靡。善乎方望溪雲；「古人竭畢生之力，只窮一經；後人貪而兼為之，是以循其流而不能溯其源也。」
七三
乾隆丙辰，召試博學宏詞。海內薦者二百餘人。至九月而試保和殿者一百八十人。詩題是《山雞舞鏡》七排十二韻，限「山」字。劉文定公有句云：「可能對語便關關。」上深嘉獎，親拔為第一，遂以編修，致身宰相。二百人中，年最高者，萬九沙先生諱經；最少者為枚。全謝山庶常作《公車徵士錄》，以先生居首，枚署尾。己亥枚還杭州，先生之少子名福者，持先生小像索詩。餘題一律，有「當年丹詔召耆英，驥尾龍頭記得清」之句。詩載集中。
七四
明洪紫溪自言：「三十年讀書，才消得胸中『狀元』二字。」陋哉言乎！如欲狀元之名副其實，則「狀元」二字，胸中不可一日忘也。如倚狀元為驕人之具，則「狀元」二字，胸中不可一日不忘也。何待讀書三十年哉味其言，紫溪自以為忘，正其終身不忘之証。同年錢文敏公《臚唱第一口號》云：「自慚才出劉蕢下，獨對春風轉厚顏。」其胸襟出紫溪上矣!
七五
鄭夾漈極誇杜征南之注《左傳》、顏師古之注《漢書》，妙在不強不知以為知。杜不長於鳥獸蟲魚，顏不長於天文地理，故俱缺之，不假他人以訾議也。餘謂作詩亦然，青蓮少排律，少陵少絕句，昌黎少近體。善藏其短，而長乃愈見。
七六
《大雅》：「文王在上」。《毛傳》：稱文王受命而作。然則文王生而謚文乎自以為「於昭於天」乎鄭箋「平王之孫」為「平正之王」，「成王不敢康」為「成此王功，不敢自安逸」，「不顯成康」亦解為「成安祖考之道」：皆舍先王之謚法，而逞其穿鑿之臆說。朱子駁而正之，是矣。
七七
顧寧人曰：「夫其巧於和人者，其胸中本無詩，而拙於自言者也。」又曰：「舍近今恆用之字，而借古字之通用以相矜者，此文人之所以自文其陋也。」
七八
人悅西施，不悅西施之影。明七子之學唐，是西施之影也。
七九
皋陶作歌，禹、稷無聞；周、召作詩，太公無聞；子夏、子貢可與言詩，顏、閔無聞。人亦何必勉強作詩哉
八0
《宋史》：「嘉祜間，朝廷頒陣圖以賜邊將。王德用諫曰：『兵機無常，而陣圖一定；若泥古法，以用今兵，慮有僨事者。」《技術傳》：「錢乙善醫，不守古方，時時度越之，而卒與法會。」此二條，皆可悟作詩文之道。
八—
崔念陵進士，詩才極佳；惜有五古一篇，責關公華容道上放曹操一事。此小說演義語也，何可入詩何屺瞻作札，有「生瑜」、「生亮」之語，被毛西河誚其無稽；終身慚悔。某孝廉作關廟對聯，竟有用「秉燭達旦」者；俚俗乃爾，人可不學耶
八二
宋曾致堯謂李虛己曰：「子詩雖工，而音韻猶啞。」《愛日齋詩話》曰：「歐公詩，如閨中孀婦，終身不見華飾。」味此二語，當知音韻、風華，固不可少。
八三
某太史自誇其詩：不巧而拙，不華而樸，不脆而澀。余笑謂曰：「先生聞樂，喜金絲乎喜瓦缶乎入市，買錦繡乎買麻臬乎」太史不能答。



《卷六》
一
王荊公作文，落筆便古；王荊公論詩，開口便錯。何也文忌平衍，而公天性拗執，故琢句選詞，迥不猶人。詩貴溫柔，而公性情刻酷，故鑿險縋幽，自墮魔障。其平生最得意句云：「青山捫虱坐，黃鳥挾書眠。」餘以為首句是乞兒向陽，次句是村童逃學。然荊公恰有佳句，如：「近無船舫猶聞笛，遠有樓台只見燈。」可謂生平傑作矣。
二
宋沈朗奏：「《關雎》，夫婦之詩，頗嫌狎褻，不可冠《國風》。」故別撰《堯》、《舜》二詩以進。敢翻孔子之案，迂謬已極；而理宗嘉之，賜帛百匹。余嘗笑曰：「《易》以《乾》、《坤》二卦為首，亦陰陽夫婦之義。沈朗何不再別撰二卦以進乎」且《詩經》好序婦人：詠姜螈則忘帝嚳，詠太任則忘太王：律以宋儒夫為妻綱之道，皆失體裁。
三
顧寧人言：「《三百篇》無不轉韻者。唐詩亦然。惟韓昌黎七古，始一韻到底。」余按《文心雕龍》云：「賈誼、枚乘，四韻輒易，劉歆、桓譚，百韻不遷：亦各從其志也。」則不轉韻詩，漢、魏已然矣。
四
今詩稱「篇什」者，本《左傳》所謂「以什其車，必克」之義。「什」者，十人為耦也。《國風》詩少，可以同卷；《雅》、《頌》篇多，故每十為卷，而即以卷首之篇為什。
五
晏子以二桃殺三士，事本荒唐；後人演為《梁父吟》，尤無意味。而孔明好吟之，殊不可解。秋胡一妒婦，劉知幾《史通》詆之甚力。乃樂府外，前人又有詩云：「郎心葉蕩妾冰清，郎說黃金妾不應。若使偶然通一語，半生誰信守孤燈」
六
楊用修笑今之儒者，皆宋儒之應聲蟲。吾以為孔穎達真鄭康成之應聲蟲也。最可笑者，鄭注「曾孫來止，以其婦子」，以「曾孫」為成王，「婦子」為王後太子。王肅非之云：「勸農不必與王後太子同行。」而孔穎達以為：「聖賢所訓，與日月同懸。」其識見之謬如此，安得不誤認王世充為真主乎
七
安徽方伯陳密山先生，諱德榮，人淳樸而詩極風趣。每瞻園花開，必招余游賞，不以屬吏待。適階下蟻鬥，公用扇拂之，作詩云：「退食展良覿，逍遙步深院。樹根見群蟻，紛紛方交戰。呼童前布席，拂以蒲葵扇。頃刻緣草根，求穴各奔竄。伊有記事臣，載筆應上殿。大書某日月，兩軍正相見。忽然風揚沙，師潰互踏踐。收隊各依壘，蓄銳更伺便。人生亦惈蟲，擾擾盈赤縣。嗜欲各有求，情偽遞相煽。吞噬蠢然動，吉凶見常變。豈無飛仙人，乘鸞注遐盼」余按宋人詩云：「瞧螟殺敵蚊眉上，蠻觸交爭蝸角中。何異諸天觀下界，一微塵裏鬥英雄」即此意也。先生《郊行》云：「芳園青草綠離離，好是人家祭掃時。何處紙錢燒不盡，東風吹上野棠枝」又，《女兒曲》云：「睡眼朦朧春夢覺，不知額上有梅花。」
八
魯星村《得雨》詩云：「一雨人心定，歌聲四野聞。」何南園《春雨》詩云：「芳草不知春，—一雨猛然省。」曹澹泉《偶成》云：「東風力尚微，一雨眾山綠。」同用「一雨」二字，俱可愛。
九
福建鄭王臣，為蘭州太守，年未六十，以弟喪乞病歸。《留別寅好》云：「畏聞使過頻移疾，懶答人言但托聾。」《閨情》云：「最憐待月湘簾下，銀燭煙多怕點燈。」俱暗用故事，使人不覺。杭堇浦題其《歸來草》云：「東京風俗由來厚，每為期功便去官。陳實、譙玄吾目汝，蓴鱸人錯比張翰。」「東皋舒嘯複西疇，人較柴桑更遠游。《七錄》異時標別集，竟應題作鄭蘭州。」在隨園小住，一日，買書兩船，打槳而去。
一O
湖州徐溥雨亭，在金陵為人司織局；每吟詩，與機聲相和。《錢塘竹枝》云：「芳心脈脈夜迢迢，郎在江南第幾橋欲寄尺書寫腸斷，西湖只恨不通潮。」「落盡楊花郎未歸，空煩刀尺制羅衣。人前怕卷珠簾看，蝴蝶一雙相對飛。」《虎丘題壁》云：「好景半藏峰頂寺，美人多住水邊樓。」
一一
常熟王介祉之弟，名岱，字次岳，能繼其家風。宿隨園見贈云：「貧分鶴俸還留客，老惜鴻才尚著書。」其他句云：「片雨前村過，微雲半嶺陰。」「故山解慰歸人望，隔水先迎一髻青。」《清明》云：「忽忽春光過半時，浴蠶天氣雨如絲。無端柳色侵書幌，憶著河橋折處枝。」
一二
錫山鄒世楠過孟廟，夢懸對句云：「戰國風趨下，斯文日再中。」覺而異之。遍觀廊廡，無此十字。後數年過蘇州，得黃野鴻集讀之，乃其集中句也。豈孟子愛之，而冥冥中書以自娛耶田實發《題孟廟》云：「孔門功冠三千士，周室生虛五百年。」似遜黃作。黃以論詩忤沈歸愚，故吳人多擯之。然其佳句，自不可掩。《夜歸》云：「兒童喧笑各紛紛，未解燈前刺繡紋。夜半醉歸人不覺，叩門獨有老妻聞。」
一三
在都，餘與金質夫文淳、裘叔度日修居最相近。金棋劣於裘，而偏欲饒裘。金移居，裘以詩賀云：「追趨秘閣兩年餘，一日何曾賦索居雪苑對裁新著稿，風簾同校舊抄書。吟筒惠我寧嫌數，棋局饒人實自譽。早有聲華傳白下，故知名士定無虛。」餘作七古一首，中四句云：「我願同年如春樹，枝枝葉葉相依附。不願同年如落花，鸞漂鳳泊飛天涯。」裘讀而嘆曰：「子才終竟有性情。」嗚呼!此皆四十年前事。今裘官至尚書，聲施赫奕；而質夫為太守，兩遭罪遣，謫戍以死。豈亦如花之飛茵飛溷，各有前因耶金死後，餘搜其遺詩，了不可得；僅得其《游張園》云：「綠楊門外板橋橫，新水如船接岸平。三月春寒花尚淺，一簾煙重雨初成。欹危瘦竹扶衰步，高下疏畦入晚晴。莫便酒闌催晚棹，野懷吾欲與鷗盟。」《偶成》云：「一蟲吟到曉，兩客淡無言。」
一四
閻百詩云：「百里不同音，千年不同韻。《毛詩》凡韻作某音者，乃其字之正聲，非強為押也。」焦氏《筆乘》載：古人「下」皆音「虎」：《衛風》云：「於林之下」，上韻為「爰居爰處」；《凱風》云：「在浚之下」，下韻為「母氏勞苦」；《大雅》云：「至於岐下」，下云：「率西水滸」。「服」皆音「迫」：《關雎》云：「寤寐思服」，下韻為「輾轉反側」；《候人》云：「不濡其翼」，下句為「不稱其服」；《離騷》云：「非時俗之所服」，下句為「依彭咸之遺則」。「降」皆音「攻」：《草蟲》云；「我心則降」，下句為「憂心忡忡」；《旱麓》云：「福祿攸降」，上韻為「黃流在中」。「英」皆音「央」：《清人》云：「二矛重英」，下句為「河上乎翱翔」；《有女同車》云：「顏如舜英」，下句為「佩玉將將」；《楚詞》云：「華採衣兮若英」，下句為「爛昭昭兮未央」。「風」皆讀「分」：《綠衣》云：「淒其以風」，下句為「實獲我心」；《晨風》云：「鴕彼晨風」，下句為「鬱彼北林」；《熏民》云：「穆如清風」，下句為「以慰其心」。「憂」皆讀「口要」：《黍離》云：「謂我心憂」，上句為「中心搖搖」；《載馳》云：「我心則憂」，上句為「言至於漕」；《楚詞》云：「思公子兮徒離憂」，上韻為「風颯颯兮本蕭蕭」。其他則「好」之為「吼」，「雄」之為「形」，「南」之為「能」，「儀」之為「何」，「宅」之為「托」，「澤」之為「鐸」：皆玩其上下文，及他篇之相同者，而自見。「風」字，《毛詩》中凡六見，皆在「侵」韻，他可類推。朱子不解此義，乃以後代詩韻，強押《三百篇》，誤矣!至於「委蛇」二字有十二變，「離」字有十五義，「敦」字有十二音：徐應秋《談薈》言之甚詳。
一五
王氏《續通考》言：「唐武夷山人吳械深惡沈約、周頤之韻，以為穿鑿無理。乃稽考《毛詩》、《周易》、《尚書》，而別為韻書，分『麻』『遮』、『歸』『飛』為二，合『東』『冬』、『江』『陽』為一。」予以為此《洪武正韻》之先聲也。然積習已久，雖帝王之力，尚不能挽；況其下乎文公逆祀，去者三人；定公順祀，叛者三人。商鞅廢井田而天下怨，王莽複井田而天下怨。一改舊習，人以為怪。從前解經者，河北宗王，河南宗鄭。今之經解，專宗程、朱，亦《詩韻》類耳。
一六
山左朱文震，字青雷，在慎郡王藩邸；善畫，能詩，兼工篆刻。偶宿隨園，為鐫小印二十餘方。餘驚其神速。君笑曰：「以鐵畫石，何所不靡凡遲遲雲者，皆故作身份耳。」記其《紅橋晚步》云：「西風開遍野棠花，垂柳絲絲數點鴉。多少畫船歸欲盡，夕陽偏戀玉鉤斜。」《過揚子江》云：「笑對篷窗酒一罌，黃梅時節恰揚齡。憑君說盡風波惡，貪看金、焦漫不聽。」《雨霽》云：「雨霽碧天闊，夕陽蟬複吟。偶然行樹下，餘點濕衣襟。」
一七
楊公子搢，父笠湖公，刺邛州。公子自任上歸，其弟蓉裳索蜀中土宜。公子贈蜀椒、雅蓮，附詩云：「宦久並無囊，土物置何許且開藥籠看，贈子辛與苦。」有《雨後》一聯云：「坐吹紫玉樹聲雜，行近白蓮人影香。」《漁父詞》云：「若使樵青絕世，閒身願作漁童。」
一八
隨園西有放生庵。余偶至其地，見僦居一寒士，衣敝履穿，幾上有詩稿，題是《夏日雜吟》，云：「香焚寶鴨客吟哦，萬軸牙簽手遍摩。此事未知何日了，著書翻恨古人多。」餘驚問姓名。曰：「丁珠，字貫如，懷寧人，訪親不值，流落於此。」因小有饋贈，勸其攻詩。作札，薦與安慶太守鄭公時慶。鄭拔作府案首入學，次年即舉鄉試。記其《遣懷》云：「我口所欲言，已言古人口。我手所欲書，已書古人手。不生古人前，偏生古人後。一十二萬年，汝我皆無有。等我再來時，還後古人否」《詠淮陰侯》云：「淮陰當窮時，乞食一餓殍。及其封王後，被誅尤草草。窮不能自保，達不能自保：萬古稱人傑，為之一笑倒。」陳古漁尤愛其「江心浪險鷗偏穩，船裏人多客自孤」之句。
一九
乙酉鄉試，徽州汪秀才廷防，以詩受業。《路過淳安》云：「扁舟一葉枕江濱，邑小如村俗尚淳。出郭千家圍竹木，浪游五日識風塵。雲垂有腳疑成雨，水落無聲欲斷津。僂指故園歸信早，天涯極目倚閭人。」俄而竟以丁憂歸。
二O
盧抱經學士，有《張遷碑》，拓手甚工。其同年秦澗泉愛而乞之，盧不與。一日，乘盧外出，入其書舍，攫至袖中。盧知之，追至半途，仍篡取還。未半月，秦暴亡。盧往奠畢，忽袖中出此碑，哭曰：「早知君將永訣，我當時何苦如許吝耶今耿耿於心，特來補過。」取帖出，向靈前焚之。予感其風義，為作詩云：「一紙碑文贈故交，勝他十萬紙錢燒。延陵挂劍徐君墓，似此高風久寂寥。」
二一
盧抱孫先生轉運揚州，名流畢集，極東南壇坫之盛。己卯十月，餘飲署中，見其少子謨，年甫十五六，玉雪可念。後三十年，家籍沒矣。公子雖舉孝廉，而飄泊無歸。《上渤海公》二首，云：「城旦餘生剩藐孤，十年飄泊到江湖。桐花久墮懷中羽，香飯誰拋屋上烏踽踽葛衣留凍骨，棲棲蹇足耐征途。年來雞鶩同爭食，不是當年小鳳雛。」「拂拭知誰眼獨青縭徙弱鳥許梳翎。量來碧海輸愁淺，嗅到黃粱感涕零。將母誰憐棲逆旅忍飢猶勉誦殘經。簫聲吹徹吳門市，敢望山陽舊雨聽」
二二
用巧無斧鑿痕，用典無填砌痕，此是晚年成就之事。若初學者，正要他肯雕刻，方去費心；肯用典，方去讀書。
二三
寶山範秀才起鳳，字瘦生，有詩癖。詠《梅》云：「微月雲際升，獨鶴踏花影。」又：「風急眾香齊渡水，夜深孤月獨當天。」皆可喜也。萬華峰應馨贈云：「瘦真同鶴立，命若與仇謀。」其困躓可想。《送別》云：「酒惟可化當前淚，詩尚能傳別後情。」詠《桃源》云：「樹木自生無稅地，子孫常讀未燒書。」「避地不知誰日月，成仙可惜廢君臣。」範後遭奇禍，竟得脫免，終落托以死。
二四
吳下進士蘇汝礪，宰黃陂。有句云：「水面星疑落，船頭樹似行。」與宋人「山遠疑無樹，湖平似不流」相似。吾鄉王麟徵有句云：「鳥翻仍戀樹，波定尚搖人。」與宋人「窺魚光照鶴，洗缽影搖僧」相似。李鐵君：「斗禽雙墮地，交蔓各升籬。」與唐人「驚蟬移別樹，鬥雀墮閒庭」相似。
二五
詩情愈癡愈妙。紅蘭主人《歸途贈朱贊皇》云：「大漠歸來至半途，聞君先我入京都。此宵我有逢君夢，夢裏逢君見我無」許宜嫫《寄外》云：「柳風梅雨路漫漫，身不能飛著翅難。除是今宵同入夢，夢時權作醒時看。」
二六
吳竹橋太史見訪湖上，贈詩，有「湖氣逼人將上樓」之句。範瘦生《觀梅太湖》亦云：「湖光都欲上樓來。」兩意相同。吳《題揚州天寧寺》云：「鈴聲得露清如語，塔勢隨雲遠欲奔。」尤妙。
二七
歐公學韓文，而所作文，全不似韓：此八家中所以獨樹一幟也。公學韓詩，而所作詩頗似韓：此宋詩中所以不能獨成一家也。
二八
七律始於盛唐，如國家締造之初，宮室粗備，故不過樹立架子，創建規模；而其中之洞房曲室，網戶罘恩，尚未齊備。至中、晚而始備，至宋、元而愈出愈奇。明七子不知此理，空想挾天子以臨諸侯；於是空架雖立，而諸妙皆捐。《淮南子》曰：「鸚鵡能言，而不能得其所以言。」
二九
朱竹君以學士降編修，分校得老名士程魚門，京師傳為佳話。歿後，張中翰塤哭以一律，後四句云：「丹腕書銘前學士，青山送葬老門生。從今前輩無人哭，拼與先生淚盡傾。」瘦銅詩多雕刻，而此獨沉著。
三O
鄭板橋愛徐青藤詩，嘗刻一印云：「徐青藤門下走狗鄭燮。」童二樹亦重青藤，《題青藤小像》云：「抵死目中無七子，豈知身後得中郎」又曰：「尚有一燈傳鄭燮，甘心走狗列門牆。」
三一
二樹名鈺，山陰詩人。幼時，女史徐昭華抱置膝上，為梳髻課詩；及長，少所許可。獨於隨園詩，矜寵太過。奈從未謀面。今春在揚州，特渡江見訪。適余游天台，相左。嗣後，寄聲欲秋間再來。餘以將往揚州，故作札止之。旋為他事滯留。到揚時，則童已歿十日矣。聞其臨終時，簾開門響，都道餘之將至也。故餘入哭，作挽聯云：「到處推袁，知君雅抱千秋鑒；特來訪戴，恨我偏遲十日期。」童病中夢二叟，自稱紫閣真人、浮白老人，手牽鶴使騎。童辭衣裝未備。真人曉以詩曰：「昔從赤身來，今從赤身去。一絲且莫挂，何論麻與絮不若五銖衣，隨風自高舉。」童答云：「多謝群真招我歸，殷勤持贈五銖衣。相從化鶴吾真願，要傍先人隴上飛。」吟畢，求寬期。紫閣真人立二指示之。果越二十日而卒。二樹臨終，滿床堆詩，高尺許；所以殷殷望餘者，為欲校定其全稿而加一序故也。餘感其意，為編定十二卷、作序外，錄其《黃河》云：「一氣直趨海，中含萬古聲。劃開神禹甸，橫壓霸王城。幾見榮光出，剛逢徹底清。浮槎如可借，應犯斗、牛行。」《金山》云：「三山名勝豈尋常彼岸居然一葦航。重疊樓台知地少，奔騰江海覺天忙。梵音只許魚龍聽，佛面時分水月光。回首蓬萊應不遠，幾聲長嘯極蒼茫。」五言如：「落花隨棹轉，隔樹看山移。」「蟻閒緣水過，蜂健負花歸。」「山遠雲平過，天空月直來。」《觀潮》云：「一氣自開闢，眾星相動搖。」《齒落》云：「無煩重漱石，所恨不關風。」七言如：「秋聲如雨不知處，落月帶霜還照人。」「風梅落紙畫猶濕，松雪撲弦琴一鳴。」「客感每從孤館集，老懷常覺暮秋多。」「茶聲響雜花梢雨，簾影晴通竹塢煙。」「詎有庚寅同正則敢誇丁卯是前生。」「花猶解媚開如笑，水不忘情去有聲。」皆可傳也。二樹畫梅，題七古一篇，疊「須」字韻八十餘首，神工鬼斧，愈出愈奇。余雅不喜疊韻，而見此詩，不覺嘆絕。易簀時，令兒扶起，畫梅贈我。梅成，題詩三句，而氣絕矣。餘裝潢作跋，傳子孫，以表不識面之交情，拳拳如此。
三二
蕪湖觀察張茝亭先生，性耽風雅，工詩善書。有《散步》一首云：「霜林落葉點人衣，散步郊原趁夕暉。禾熟更經新雨潤，雀馴常傍舊簷飛。餘霞近水添紅艷，遠岫排空接翠微。洗卻纖塵天宇近，閒吟不覺帶星歸。」乙酉秋，來江寧監試。餘以竹葉裹粽饋之，附詩云：「勸公莫負便便腹，不嚼紅霞嚼綠雲。」公和云：「倘得攜筇親奉訪，管教嚼盡嶺頭云。」漢軍董元鏡，在京師市上買端硯，中有黃氣一縷，即《硯譜》中所謂「黃龍」也。旁題云：「雖有虹貫日，竟無客入秦。可憐易水上，愁殺白衣人。」
三四
尹文端公於近體詩，推敲最細。嘗招陳太常星齋、申副憲笏山小集。申和「廉」字云：「得天厚只論詩刻，待客豐惟自奉廉。」余按宋人亦有句云：「詩律傷嚴似寡恩。」
三五
唐有無名氏詩云：「烈風拔大樹，未拔根已露。上有寄生草，依依猶未悟。」明季國事危矣，姚雪庵大司馬在朝，有友畫猴兒抱藤眠枯樹上寄之，題云：「猴兒要醒而今醒，莫待藤枯樹倒時。」
三六
白門張啟人句云：「書為重看多折角，詩因待酌暫存雙。」陳古漁亦有句云：「卻恐好書輕看過，折將餘頁待明朝。」
三七
桐城張文端公，賀同館翰林某新婚云：「坐對玉人無辨處，只分雲鬢與花鈿。」可想見其人之美。餘，故史文靖公門生，而其子抑堂少司馬，則兒女親家也。壬寅二月，訪抑堂於溧陽，席間出文靖公《玉堂歸娶圖》，命題。畫美少年騎馬、行親迎禮於揚州許氏。事在康熙庚辰，公才十九歲，至今八十餘年矣。抑堂笑謂餘曰：「親家當日亦系翰林歸娶。何不歸娶人題《歸娶圖》乎」卷中前輩詩之最佳者：郭元鐱云：「彩燈十道簇香輪，花滿游纓踏路塵。似有路人傳盛事，公然許史是天親。」徐葆光云：「華燈夾道擁鳴騶，詔許乘鸞衣錦游。十里珠簾春盡卷，誰家少婦不登樓」蔣仁錫云：「宴罷紅綾樂事賒，翩翩走馬帽簷斜。似聞卻扇先私語，誰奪迎門利市花」餘題四絕，末一首云：「愧作彭宣拜後堂，絕無衣缽繼安昌。算來只有歸迎事，曾學黃粱夢一場。」
三八
人問：「妓女始於何時」餘云：「三代以上，民衣食足而禮教明，焉得有妓女惟春秋時，衛使婦人飲南宮萬以酒，醉而縛之。此婦人當是妓女之濫觴。不然，焉有良家女而肯陪人飲酒乎若管仲之女閭三百，越王使罷女為士縫衽：固其後焉者矣。」戴敬咸進士，過邯鄲，見店壁題云：「妖姬從古說叢台，一曲琵琶酒一杯。若使桑麻真蔽野，肯行多露夜深來」用意深厚，惜忘其姓名。
三九
霞裳從余游琴溪歸。次日，同游之盛明經複初以二律見投。餘問：「盛公何句最佳」霞裳應聲云：「惟『赤鯉去千載，青山留一峰』。」餘曰：「然。果近太白。」後三日，路遇雨。霞裳曰：「偶得『雨過濕雲忙』五字。」餘極稱其得雨後云走之神，代作出句云：「風停乾鵲噪。」家春圃觀察曰：「『噪』字對不過『忙』字，為改『喜』字。」霞裳《過鄱陽湖》云：「風能扶水立，雲欲帶山行。」亦佳。
四O
餘在安慶許司獄席上，見小伶扇上畫一白頭翁，題曰：「山中一只鳥，獨立心悄悄。所歡胡不來相思頭白了。」又《題蠟嘴鳥》云：「世味嚼來渾似蠟，莫教開口向人啼。」
四一
高文端公第七公子，字雨亭，從京師寄小照索題：畫美少年，著縑單衣，坐松石上。餘題就寄去，而公子死矣。其弟廣德搜其遺稿，屬餘為序。錄其《七夕》一首，云：「女伴穿針乞巧時，半彎新月動相思。天邊星宿人間客，一樣明朝有別離。」詠《柳》云：「柳色連溪碧，依依傍玉台。門前無知己，青眼為誰開」又：「懷人隨夢去，隔世帶愁來。」皆不似富貴人語。
四二
有某以詩見示，題皆「雁字」、「夾竹桃」之類。餘謂之曰：「尊作體物非不工；然享宴者，必先有三牲五鼎，而後有葵菹螈醢之供；造屋者，必先有明堂大廈，而後有曲室密廬之備。似此種題，大家集中非不可存；終不可開卷便見。韓昌黎與東野聯句，古奧可喜。李漢編集，都置之卷尾：此是文章局面，不可不知。」
四三
凡作詩，寫景易，言情難。何也景從外來，目之所觸，留心便得；情從心出，非有一種芬芳悱惻之懷，便不能哀感頑艷。然亦各人性之所近：杜甫長於言情，太白不能也；永叔長於言情，子瞻不能也。王介甫、曾子固偶作小歌詞，讀者笑倒，亦天性少情之故。
四四
甬東顧鑒沙，讀書伴梅草堂，夢一嚴裝女子來見，曰：「妾月府侍書女，與生有緣。今奉敕賚書南海，生當偕行。」顧驚醒，不解所謂。後作官廣東，於市上買得葉小鸞小照，宛如夢中人，為畫《橫影圖》索題。錢相人方伯有句云：「怪他才解吟詩句，便是江城笛裏聲。」余按：小鸞粵人，笄年入道，受戒於月朗大師。佛法；受戒者，必先自陳平生過惡，方許懺悔。師問：「犯淫否」曰：「征歌愛唱《求凰曲》，展畫羞看《出浴圖》。」「犯口過否」曰：「生怕泥污嗤燕子，為憐花謝罵東風。」「犯殺否」曰：「曾呼小玉除花虱，偶挂輕紈壞蝶衣。」
四五
餘在杭州，杭人知作《詩話》，爭以詩來，求摘句者，無慮百首。餘只愛朱亦接《春晚書懷》云：「春當三月原如客，人過中年欲近僧。」沈菊人一聯云：「雙雀露濃移別樹，孤螢風靜引歸人。」福建女子林氏《賀黃莘田重赴鹿鳴》云：「丹桂花開六十秋，振衣人到廣寒游。嫦娥細認曾相識，前度人來竟白頭。」
四六
周德卿之言曰：「文章徒工於外者，可以驚四筵，不可以適獨坐。」斯言也，餘頗非之。文章非比陰德，不求人知。景星慶雲，明珠美玉，誰不一見即知寶貴哉吟蛩唧唧，囈語愔愔，彼雖自鳴得意，豈足傳之不朽得之雖苦，出之須甘；出人意外者，仍須在人意中：古名家皆然。況四座之驚，有知音，有不知音；獨坐之適，有敝帚之享，有寸心之知：不可一概而論。
四七
司空表聖論詩，貴得味外味。餘謂今之作詩者，味內味尚不能得，況味外味乎要之，以出新意、去陳言，為第一著。《鄉黨》云：「祭肉不出三日；出三日，則不食之矣。」能詩者，其勿為三日後之祭肉乎!
四八
博士賣驢，書券三紙，不見「驢」字，此古人笑好用典者之語。餘以為：用典如陳設古玩，各有攸宜：或宜堂，或宜室，或宜書舍，或宜山齋；竟有明窗淨幾，以絕無一物為佳者，孔子所謂「繪事後素」也。世家大族，夷庭高堂，不得已而隨意橫陳，愈昭名貴。暴富兒自誇其富，非所宜設而設之，置械窬於大門，設尊罍於臥寢：徒招人笑。吳西林云：「詩以意為主，以辭採為奴婢。苟無意思作主，則主弱奴強；雖僮指乾人，喚之不動。古人所謂詩言志，情生文，文生韻：此一定之理。今人好用典，是無志而言詩；好疊韻，是因韻而生文；好和韻，是因文而生情。兒童鬥草，雖多亦奚以為！」
四九
欲作佳詩，先選好韻。凡其音涉啞滯者、晦僻者，便宜棄舍。「葩」即「花」也，而「葩」字不亮；「芳，，6曠香」也，而「芳」字不響：以此類推，不一而足。宋、唐之分，亦從此起。李、杜大家，不用僻韻；非不能用，乃不屑用也。昌黎斗險，掇《唐韻》而拉雜砌之，不過一時游戲：如僧家作盂蘭會，偶一布施窮鬼耳。然亦止於古體、聯句為之。今人效尤務博，竟有用之於近體者：是猶奏雅樂而雜侏儒，坐華堂而宴乞丐也，不已慎乎J
五O
唐人近體詩，不用生典：稱公卿，不過皋、夔、蕭、曹；稱隱士，不過梅福、君平；敘風景，不過「夕陽」、「芳草」；用字面，不過「月露風雲」：一經調度，便日月嶄新。猶之易牙治味，不過雞豬魚肉；華陀用藥，不過青粘漆葉：其勝人處，不求之海外異國也。餘《過馬嵬吊楊妃》詩曰：「金舄錦袍何處去只留羅襪與人看。」用《新唐書·李石傳》中語，非僻書也，而讀者人人問出處。餘厭而刪之，故此詩不存集中。
五一
王夢樓云：「詞章之學，見之易盡，搜之無窮。今聰明才學之士，往往薄視詩文，遁而窮經注史。不知彼所能者，皆詞章之皮面耳。未吸神髓，故易於決舍；如果深造有得，必愁日短心長，孜孜不及，焉有餘功，旁求考據乎」予以為君言是也。然人才力各有所宜，要在一縱一橫而已。鄭、馬主縱，崔、蔡主橫，斷難兼得。余嘗考古官制，撿搜群書，不過兩月之久；偶作一詩，覺神思滯塞，亦欲於故紙堆中求之。方悟著作與考訂兩家，鴻溝界限，非親歷不知，或問；「兩家孰優」曰：「天下先有著作，而後有書；有書而後有考據。著述始於三代『六經』，考據始於漢、唐注疏。考其先後，知所優劣矣。著作如水，自為江海；考據如火，必附柴薪。『作者之謂聖』，詞章是也；『述者之謂明』，考據是也。」
五二
餘任江寧時，送尹文端公移督廣州，云：「天上本無常照月，人間還有再來春。」未五年，果仍督江南。
五三
元相稱韓舍人詩：「欲得人人服，能教面面全。」又曰：「玉磬聲聲徹，金鈴個個圓。」韓舍人，即昌黎也。昌黎硬語橫空，而元相以此二聯稱之。此中消息，非深於詩者不知。
五四
懷古詩，乃一時興會所觸，不比山經、地志，以詳核為佳。近見某太史《洛陽懷古》四首，將洛下故事，搜括無遺，竟有一首中，使事至七八者。編湊拖沓，茫然不知作者意在何處。因告之曰：「古人懷古，只指一人一事而言，如少陵之《詠懷古跡》；一首武侯，一首昭君，兩不相羼也。劉夢得《金陵懷古》，只詠王涪樓船一事，而後四句，全是空描。當時白太傅謂其『已探驪珠，所餘鱗甲無用』。真知言哉!不然，金陵典故，豈王溶一事而劉公胸中，豈止曉此一典耶」
五五
松江有徐媛者，十峰先生之女。黃石牧太史述其《續繡餘集》一絕云：「仰視天無星，俯視月如霜。月正人影短，月斜人影長。」其母張夫人能詩，所云《續繡餘》者，以母夫人先有此集名也。
五六
黃石牧太史未遇時，館於青浦盛氏。範笏溪先生訪之，為閽人所阻，懊惱而返。華亭至青浦，已百里矣。黃知之，深不自安。贈詩云：「高鴻渺渺過無跡，凡鳥匆匆去未題。妒殺綠楊絲萬縷，曾牽範舸在長堤。」後海寧陳文簡公延石牧於家，範所薦也。範於黃為先輩。範卒後，黃為序其《四香樓詩集》，而述其在葉忠節公席上《贈欠山》詩云：「有客夜歸迷舊路，隔村樹黑遠疑山。」
五七
餘幼時家貧，除「四書」、「五經」外，不知詩為何物。一日，業師外出，其友張自南先生攜書一冊，到館求售，留札致師云：「適有亟需，奉上《古詩選》四本，求押銀二星：實荷再生，感非言罄。」予舅氏章升扶見之，語先慈曰：「張先生以二星之故，而詞哀如此，急宜與之。留其詩可，不留其詩亦可。」予年九歲，偶閱之，如獲珍寶：始《古詩十九首》，終於盛唐。伺業師他出，及歲終解館時，便吟詠而摹仿之。嗚呼!此余學詩所由始也。自南先生其益我不已多乎!
五八
阮亭尚書自言一生不次韻，不集句，不聯句，不疊韻，不和古人之韻。此五戒，與餘天性若有暗合。
五九
甲辰秋，餘在廣州，有傳蔣苕生物故者。未幾，接苕生手書，方知訛傳。到桂林，告岑溪令李獻喬明府。李喜，《口號》一絕云：「狂生有待兩公裁，未便先期一嶽摧。豈為路逢章子厚，端明已自道山回。」李心折袁、蔣兩家詩，與趙雲松同癖。
六O
餘在桂林，淑蘭女弟子偶過隨園，題壁見懷云：「為訪桃源偶駐車，仙雲何處落天涯喜看幾筆簪花字，猶領春風護絳紗。」「幾度蒙招未得過，居然人似隔天河。偷公朝考句。非關學得嵇康懶，半為風多半病多。」
六一
戊辰秋，餘宰江寧，將乞病歸；適長沙陶士橫方伯調任福建；路過金陵，謂餘曰：「子現題升高郵州，憲眷如此；年方三十，忽有世外之志，甚非所望於賢者也。」餘雖未從其言，而至今感其意。甲辰在廣州，遇方伯之孫，誦乃祖《買書歌》曰：「十錢買書書半殘，十錢買酒酒可餐。我言舍酒僮曰『否』，咿唔萬卷不療飢。斟酌一杯酒適口，我感僮言意良厚。酒到醒時愁複來，書堪咀處味逾久。淳於豪飲能一石，子建雄才得八斗。二事我俱遜古人，不如把書聊當酒。雖然一編殘字半蠹魚，區區蠡測我真愚!秦灰而後無完書。」
六二
同年李湖，字又川，巡撫廣東，以清嚴為政。輿人歌云：「廣東真樂土，來了李巡撫。」聖眷甚隆，而積勞成疾。薨時，香亭往送入殮，見公面目手足作黃金色，光耀照人，亦一奇也!巡撫貴州，《入境口號》云：「雙旌遙指貴陽城，紫蓋紅旗夾道迎。自愧書生當重任，不知何以報升平。」
六三
周櫟園論詩云：「學古人者：只可與之夢中神合；不可使其白晝現形。」至哉言乎!
六四
乙丑，餘宰江寧。有張漱石名堅者，持故人陳長卿札，求見，贈云：「他年霖雨知何處記取煙波有釣徒。」後歲丙子，同楊洪序來隨園，年七十餘，喜所居不遠，月下時時過從。別三十年，杳無音耗。丙午二月，過洪武街，遇老人，乃其子也；方知先生八十三歲，委化陝中。為黯然者久之。次日，其子抱先生全集，屬為點定。《偶成》云：「細雨瀟瀟欲曉天，半床花影伴書眠。朦朧正作思鄉夢，隔院棋聲落枕邊。」鄂文端公為蘇藩司，選《南邦黎獻集》，擢君第三。
六五
苕生攜婦游攝山，餘寄詩調之。苕生答云：「樵夫汲婦互穿雲，老佛低眉苦不分。客路偶然攜眷屬，游蹤未必感星文。漫勞史筆傳佳語，卻被山靈識細君。誰與洪崖描小影鹿皮冠伴水田裙。」
六六
餘得紹興十八年《題名碑》，朱子乃五甲進士也。王葑亭中翰戲題云：「若使當時無五甲，先生也合落孫山。」朱子小名沈郎，亦載碑中。
六七
武將能詩，皆由天授。劉大刀名挺，本姓龔，湖廣人。其七世孫某來作江寧都司，誦其先人遺句云：「剪發接韁牽戰馬，拆袍抽線補旌旗。胸中多少英雄淚，灑上云藍紙不知!」戚繼光亦有警句云：「風塵已老塞門臣，欲向君王乞此身。一夜秋霜零短鬢，明朝不是鏡中人！」
六八
乾隆丙辰，唐公莪村為太常寺卿。餘鴻詞報罷後，袖詩走謁。公奇賞之。次日，即托其西席朱君佩蓮道意，欲以從女見妻。餘以聘定辭，公為惋惜。至今感不能忘，垂五十年矣。甲辰到端州，見公《贈關廟瑞公上人》一律云：「何因來古寺冷落二年羈。性拙宜僧樸，身危仗佛慈。險夷無定象，夢幻有醒時。一笑成今別，前途最汝思。」紙尾注云：「甲子冬，緣事來肇慶，羈棲二年。今丙寅夏，將之任山左，賦詩留別。」蓋公任廣西方伯時，待鞫到此所作；後巡撫江西，三仕三已，以官壽終。名綏祖，揚州人。
六九
餘過永州，時值冬月，遠望禿樹上立數鷺鷥，疑是木蘭花開，方憶戴雪村先生「高湍散作低田雨，白烏棲為遠樹花」二句之妙。
七O
周元公云：「白香山詩似平易；間觀所存遺稿，塗改甚多，竟有終篇不留一字者。」余讀公詩云：「舊句時時改，無妨悅性情。」然則元公之言信矣。
七一
王荊公矯揉造作，不止施之政事也。王仲圭「日斜奏罷《長楊賦》，閒拂塵埃看畫牆」句，最渾成。荊公改為「奏賦《長楊》罷」，以為如是乃健。劉貢父「明日扁舟滄海去，卻從雲裏望蓬萊」，荊公改「雲裏」為「雲氣」，幾乎文理不通。唐劉威詩云：「遙知楊柳是門處，似隔芙蓉無路通。」荊公改為「漫漫芙蓉難覓路，蕭蕭楊柳獨知門」。蘇子卿詠《梅》云：「只應花是雪，不悟有香來。」荊公改為「遙知不是雪，為有暗香來」。活者死矣，靈者笨矣!
七二
余游南嶽，往謁衡山令許公。其僕人張彬者，沅江人，年二十許，見餘名紙，大喜，奔告諸幕府，以得見隨園叟為幸。既而許公招飲，命彬呈所作詩，有「湖邊芳草合，山外子規啼」、「遠岫碧雲高不落，平湖螢火住還飛」之句：果青衣中一異人也。性無他嗜，酷好吟詠：主人賞婚費，乃不聘妻，而盡以買書。
七三
全祖望字謝山，以丙辰春闈先入詞館，故九月間不與鴻博之試。丁巳散館外用，謝山不樂，賦詩呈李穆堂侍郎云：「生平坐笑陶彭澤，豈有牽絲百里才秫未成醪身已去，先幾何待督郵來」有乩，仙傳謝山為錢忠介公後身者，故有《舉子》詩云：「釋子語輪回，聞之輒加嗔。有客妄附會，云我具夙根。琅江老督相，於我乃前身。一笑妄應之，燕說謾云云。」按謝山年三十六，方娶滿洲學士春台之女，逾年舉子。時忠介公後人名芍亭者，侵晨入賀。謝山驚曰：「何知之神耶」芍亭曰：「夜來寒影堂中，不知何人揚言曰：『謝山得子。』故來賀耳。」此事，朱心池為餘言之。餘悔在都見謝山時，不曾一問。
七四
餘在粵，自東而西，常告人曰：「吾此行，得山西一人，山東一人。」山西者，普寧令折君遇蘭，字霽山；山東者，岑溪令李君憲喬，字義堂。二人詩有風格，學有根柢，皆風塵中之麟鳳也。折君見贈五首，錄其二云：「南國多芙蓉，北地饒冰雪。風土固自殊，氣類有差別。如何邂逅間，投契若符節蘭馨蕙自芬，松茂柏乃悅。物理有如斯，心知不容說。」「經年廢吟詠，對客類喑啞。豈無風人懷所嗟和者寡。今逢袁夫子，方寸有爐冶。只字精搜羅，篋衍重包裹。敬宗詎不聰能知世有我。自慚苦窳姿，一顧成碩果。於我雖無加，益以成公大。誰能充是心，用以宰天下」李君於餘起行時，道送不及，到泉州後寄詩云：「岸邊雙樹林，來對兀沉沉。挂席去已遠，別醪空自斟。煙寒過客少，江色暮樓深。誰識此時際，寥寥千載心」《湘上》云：「孤月無人處，扁舟先雁來。」皆高淡可喜。
七五
己亥三月，小住西湖。有李明府名天英者，號蓉塘，四川詩人，時來見訪。錄其《雪後寄施南田》云：「雪汁初融瓦，寒光已在天。大江回望處，清影兩蕭然。忽發山陰興，思乘訪戴船。風濤夜未息，目斷小姑前。」他如：「遠夢搖孤榜，殘星落酒旗。」「野鷗時避槳，旅雁自為群。」李松圃郎中稱其詩有奇氣。信然。
七六
金陵閨秀陳淑蘭，受業隨園，繡詩見贈云：「儂作門生真有幸，碧桃種向彩雲邊。」張秋崖孝廉見而和云：「書生未列扶風帳，慚愧佳人賦彩雲。」秋崖詩筆清雅，《鄴城九日》句云：「楓葉落殘孤閣雨，菊花開盡故鄉心。」
七七
明鄭少穀詩學少陵，友林貞恆譏之曰：「時非天寶，官非拾遺，徒托於悲哀激越之音，可謂無病而呻矣尸學杜者不可不知。
七八
康熙間，杭州林邦基妻曾如蘭能詩。邦基死，招之相從。曾矢之曰：「有如皎日。」後立其兄子光節，葬畢舅姑，吞金而亡。吟詩曰：「鏡裏菱花冷，三年淚未幹。已終姑舅老，複咽雪霜寒。我自歸家去，人休作烈看。西陵松柏古，夫子共盤桓。」一時和者數百人。未死前十日，先具牒錢塘令周公。周加批，用駢語慰留之，竟不從而死。可謂從容之至矣!
七九
詩分唐、宋，至今人猶恪守。不知詩者，人之性情；唐、宋者，帝王之國號。人之性情，豈因國號而轉移哉亦猶道者人人共由之路，而宋儒必以道統自居，謂宋以前直至孟子，此外無一人知道者。吾誰欺欺天乎七子以盛唐自命，謂唐以後無詩，即宋儒習氣語。倘有好事者，學其附會，則宋、元、明三朝，亦何嘗無初、盛、中、晚之可分乎節外生枝，頃刻一波又起。《莊子》曰：「辨生於末學。」此之謂也。
八零
餘引泉過水西亭，作五律，起句云：「水是悠悠者，招之入戶流。」隔數年，改為：「水澹真吾友，招之入戶流。」孔南溪方伯見曰：「求工反拙，以實易虛，大不如原本矣!」餘憬然自悔，仍用前句。因憶四十年來，將詩改好者固多，改壞者定複不少。
八—
詩人用字，大概不拘字義。如上下之「下」，上聲也；禮賢下士之「下」，去聲也。杜詩：「廣文到官舍，系馬堂階下。」又：「朝來少試華軒下，未覺千金滿高價。」是借上聲為去聲矣。王維：「公子為贏停四馬，執轡愈恭意愈下。」是借去聲為上聲矣。
八二
時文之學，有害於詩；而暗中消息，又有一貫之理。余案頭置某公詩一冊，其人負重名。郭運青侍講來，讀之，引手橫截於五七字之間，曰：「詩雖工，氣脈不貫。其人殆不能時文者耶」餘曰：「是也。」郭甚喜，自誇眼力之高。後與程魚門論及之，程亦韙其言。餘曰：「古韓、柳、歐、蘇，俱非為時文者，何以詩皆流貫」程曰：「韓、柳、歐、蘇所為策論應試之文，即今之時文也。不曾從事於此，則心不細，而脈不清。」餘曰：「然則今之工於時文而不能詩者，何故」程曰：「莊子有言：『仁義者，先王之蘧廬也；可以一宿，而不可以久處也。』今之時文之謂也。」
八三
前朝番禺黎美周，少年玉貌，在揚州賦《黃牡丹》詩。某宗伯品為第一人，呼為「牡丹狀元花主人」。鄭超宗，故豪士也，用錦輿歌吹，擁「狀元」游廿四橋。士女觀者如堵。還歸粵中，郊迎者千人。美周被錦袍，坐畫舫，選珠娘之麗者，排列兩行，如天女之擁神仙。相傳：有明三百年真狀元，無此貌，亦無此榮也。其詩十章，雖整齊華贍，亦無甚意思。惟「窺浴轉愁金照眼，割盟須記赭留衣」一聯，稍切「黃」字。後美周終不第，陳文忠薦以主事，監廣州軍，死明亡之難。《絕命詞》云：「大地吹黃沙，白骨為塵煙。鬼伯舐複厭，心苦肉不甜。」一時將士為之隕涕。此外，尚有「蓮花榜眼」，其詩不傳。
八四
廣西岑溪縣最小且僻，有諸生謝際昌者，送其邑宰李少鶴云：「官貧歸棹易，民愛出城難。」此生可謂陽山之區冊矣。或《贈查聲山宮詹》云：「地高投足險，恩重乞身難。」
八五
甲戌春，餘與張司馬蕓墅游棲霞，見僧雛墨禪，才七歲。其時，山最幽僻，游者絕稀，惟揚州商人構靜室數間，春秋一到而已。自尹文端公請聖駕巡幸，乃增榮益觀。方修葺時，餘屢從公游，有「山似人才搜更出」之句。其時墨禪漸長成，花前燈下，時時以一聯相示。隨入京師。別十餘載，丁未秋相見於紫峰閣下，則年已三十九矣。追談往事，彼此愴然。誦其《盤山》詩云：「偶來浮石上，疑是泛滄浪。一鳥墮寒翠，千峰明夕陽。無人垂釣去，有約看雲忙。即此愜真賞，蕭然世慮忘。」其他如：「樹隨崖腳斷，山到寺門深。」「月白鳥疑晝，山空樹欲秋。」「樹偏饒曲折，僧不礙逢迎。」皆可愛也。相別又一年，遽示寂而去。
八六
尹公三次迎鑾。幽居庵、紫峰閣諸奇峰，皆從地底搜出，刷沙去土，至三四丈之深。所用朱龍鑒、莊經畬、潘涵等州縣官，皆一時名士。又嫌攝山水少，故於寺門外開兩湖，題曰「彩虹」、「明鏡」。餘戲呈詩云：「尚書抱負何曾展展盡經綸在此山。」
八七
揚州四十年前，平山樓閣寥寥，溝水一泓而已。自高、盧兩榷使，費帑無算，浚池簣山，別開生面，而前次游人，幾不相識矣!劉春池有句云：「兩堤花柳全依水，一路樓台直到山。」
八八
山陰陶篁村得汪氏舊莊於葛嶺下，葺而新之，自云：「詩不能寫者，付之於畫；畫不能寫者，付之於詩。」號曰泊鷗山莊。題云；「高士門庭雲亦懶，荷花世界夢俱香。」四詩甫成，忽奉有官檄，占去養馬，如催租人敗興一般。
八九
永州太守王蓬心，為麓台司農之後，工詩畫。余游南嶽，過永州，與其子訪愚溪、鈷母潭諸處；夕歸，太守出小像索詩，而自畫《芝城話舊圖》見贈。題云：「一別東吳思舊雨，重來南楚鬢添霜。談天猶是蘇玉局，縮地難逢費長房。江水悠悠不知遠，山風習習漸加涼。兩人情態都如昨，作畫吟詩愛夜長。」彼此落筆時，各挑燈倚幾。蓬心笑謂餘曰：「此夕光景，可似五十年前，同赴童子試耶」記其書齋對聯云：「豈易片言清積牘；還留一息理殘書。」
九O
沈子大先生，夢至一處：上坐二儒者，皆姓周；素不識面，笑向沈云：「『羲畫破天煩妹補』，君可對之。」沈沉吟良久，忽唐孫華太史從外來，曰：「我代對『羿弓饒月待妻奔』，何如」兩周為之拍手。唐字實君，沈之業師也。
九一
陳古漁嘗為餘誦「馬過聞沙響，拖霜看雁飛」之句，余甚愛之。後知是曲沃詩人秦紫峰明府所作。紫峰有句云：「看花須看花盛時，盛時難再花亦知。」尤妙。紫峰與客觀方竹，客戲云：「世有方竹無方人。」紫峰曰：「有。」問：「何人」曰：「子貢。」問：「何以知之」曰「《論語》云：『子貢方人。」』
九二
吾鄉金長儒先生以時文名，世不知其能詩也。有人為述其《禹廟》云：「授笈儼陪蒼水使，奉香猶剩白頭僧。」《晚步》云：「打頭黃葉忽飄墜，知是隔林松鼠來。」
九三
梅耦長詠《綠梅》云：「聞說綠珠真絕世，我來偏見墜樓時。」歸安有五亭山人者，姓吳，名斯洺，詠《桐子》云：「墮地綠珠人不見，至今但覺畫樓高。」二詩相似。又，《嘲牡丹》云：「蝶使蜂媒齊用力，萬花叢裏看擒王。」可雲奇絕。
九四
乾隆己未，餘乞假歸娶，諸公卿有送行詩冊，題簽者為吳江陸虔石先生。今五十餘年矣。甲辰，其子朗夫，巡撫湖南。餘從西粵過長沙，中丞款接甚殷，云：「當初先人題簽時，我年才十七，侍旁磨墨。」餘感其意，到家寄詩謝之。不料詩未到，而中丞已亡。僅傳其《夢中自贈》云：「能開衡嶽千重雲，只飲湘江一杯水。」至今楚人受德者，揮淚誦之。名曜，吳江人。
九五
蘇州惠天牧先生，督學廣東，訓士子以實學；一時英俊，多在門牆。去後，人立生祠，如潮州之奉韓愈也。先生以《珠江竹枝詞》試士。何夢瑤賦云：「看月誰人得月多，灣船齊唱浪花歌。花田一片光如雪，照見賣花人過河。」公喜，延入幕中。此雍正年間事。後吾鄉杭堇浦太史掌教粵東，與何唱和。《嘲杭病起》云：「門外久疏參學侶，簾前漸立犯齋人。」《詠史》云：「趙宋若生燕太子，肯將金幣事仇人」餘慕何君之名，到海南訪之，則已逝矣。
九六
沈方舟《磁溪早發》云：「北風獵獵水茫茫，多謝吳門鼓樞娘。鐵鹿長檣四千里，送人夫婿早還鄉。」方問亭宮保未遇時，在漢上，亦有句云：「寄語湘波連夜發，十年我是未歸人。」
九七
英夢堂相公，與裘文達公，同在戶部，謂裘曰：「有句云；『官久真成強弩末，歸遲空望大刀頭。』君猜是何人之作。」裘以為放翁逸詩。已而知是桐城石曉堂，乃大驚嘆。石屢欲訪餘，以官楚南路遠，時時托方綺亭明府寄聲道意。方誦其《舟行》云：「擊汰過解洲，人在煙中語。中流一舟來，空漾數聲櫓。少婦善操舟，小兒能蕩槳。漁翁不捕魚，船頭坐補網。」曉堂，名文成。曉堂亡後，其子某抱遺集來，索餘作序，云：「先人志也。」餘摘其佳句，五言如：「角聲沉暮雨，雁影起寒沙」；「水喧村碓急，雲墮寺門低。」七言如：「沙邊水退猶存跡，煙際帆遙似不行」；「買田陽羨宵宵夢，作客並州處處家」；「窺魚淺渚翹雙鷺，待渡斜陽立一僧」；「入店已非前度主，拂牆猶有舊題詩」；「僮嫌解橐尋詩稿，客忌登舟算水程」：皆妙。
九八
張君五典，字敘百，秦中人，九世同居，蒙恩題獎。作宰上元時，時攏詩袖中，入山見訪，絕非今之從政者。《祁陽訪友》云：「示病手揮群吏散，著書心喜好朋來。」《示安奴》云：「孺人日課郎君讀，去就書聲認畫船。」孺人亡，乃悼之云：「好我果能長入夢，把君竟可當長生。」安奴者，遣接家眷船也。
九九
杭州方夫人芷齋，名芳佩，適汪又新太史。翁霽堂徵君，向餘誦其《西湖》佳句云：「曉市花間搖短幟，夕陽柳外數歸舟。」「煙迷山失浮圖影，風緊帆歸盞飯僧。」皆有畫意。隨太史入都，《憶西湖》云：「清涼世界水晶宮，亞字闌幹面面風。今夜若教身作蝶，只應飛入藕花中。」《贈霽堂》云：「四海長留知己感，一生惟有愛才忙。」有《在璞草堂集》，一時唱和者，許太夫人而外，杭堇浦之妹清之，嫁趙萬曝上舍，寡居守志，有句云：「盡日支床深擁被，不知戶外幾峰青。」同一能詩女子，方榮貴而杭艱辛，何耶
一OO
王陽明集中云：「正德庚辰八月，夢見郭璞，極言王導奸邪在王敦之上。故公詩責導云：『事成同享帝王貴，事敗仍為顧命臣。』璞亦有詩云：『倘其為我一表揚，萬世萬世萬萬世。」』余按此說，與蘇子瞻夢中人告以唐楊綰之好殺；陶貞曰《真誥》言晉太尉郗鑒之貪酷：皆與史冊相反。
一O一
《樂府解題》云：「《毛詩》之『兮』，《楚詞》之『些』，曹操所不喜。」餘頗以操為知音。蓋詩有關詠嘆者，不得不用虛字，以伸長其音。若直敘鋪陳，一用虛字，便成敷衍。近有作七古者，排比未終，無端忽插「兮」字，以致調軟氣松，全無音節。
一O二
劉霞裳之弟某，風貌遠不及其兄，而際遇甚奇。有揚州女子姓陳名素蓮者，與交好，抽簪勸學，臨別贈詩云：「深閨獨醒起常遲，愁上眉峰有鏡知。縱使天風能解意，萍蹤吹聚又何時」
一O三
酒肴百貨，都存行肆中。一旦請客，不謀之行肆，而謀之於廚人。何也以味非廚人不能為也。今人作詩，好填書籍，而不假爐錘，別取真味；是以行肆之物，享大賓矣。
一O四
杭州沈觀察世濤妻陳氏，名素安，字芝林。詠《賣花聲》云：「房櫳寂寂閉春愁，未放雕梁燕出樓。應怪賣花人太早，一聲聲似促梳頭。」《水墨裙》云：「百疊波紋縐墨痕，疏花細葉淡生春。窈娘病後腰肢減，鈿尺休量舊日身。」《病起》云：「幾日無心課小娃，晴窗睡起自分茶。重簾不卷紗幃靜，落硯何來數點花」
一O五
王梅坡妻張氏，能詩。幼子汝翰，初上學，嫌衣服不華。張訓以詩云：「簟食應知顏子樂，組袍誰笑仲由寒」其他佳句，如：「花因寒重難舒蕊，人為愁多易斂眉。」生女美絕，年十三；時皇太后駕過見之，抱置膝上，賞藏香一枝。
一O六
鄧英堂秀才偕妻陳淑蘭，各畫蘭竹數枝，贈毛俟園廣文。毛謝以詩，曰：「閨中清課剪冰紈，夫寫筼簹婦寫蘭。料得圖中愛雙絕，水精簾下並肩看。」未幾，英堂無故自沉於水。越三月，淑蘭殉夫自縊。毛追憶詩中「雙絕」二字、「水精簾」三字，早成詩讖，嘆悔莫及。餘作《陳烈婦傳》，兼梓其詩。
一O七
四川崇寧縣蔡酣紫先生，好道術，與漢陽太守王某交好。王年九十餘，能馭空而行。言元時玉山堂主人顧阿瑛已成地仙，至今猶在青城山中。引蔡見之：綠鬢朱顏，不食不飲，談笑不異常人；說元末明初之事尤詳。王善畫古松，題云：「煙墨一螺香一炷，寫出長松兩三樹。月明老鶴忽飛來，踏枝不著空歸去。」
一O八
有人詠《風箏美人》詩曰：「薄憐妾命風吹紙，瘦到腰肢骨是柴。」魯星村云：「切則切矣，何窮薄乃爾!」因誦台怡庵句云：「紅線只今為近侍，飛瓊當日是前生。」是何等風華!
一O九
魯溫卿席上嫌酒不佳，調主人云：「詩近老成多帶辣，酒逢寒士不嫌酸。」俞又陶喜席上酒佳，謝主人云：「疏花似月將殘夜，好友如醇欲醉時。」
一一O
餘屢娶姬人，無能詩者；惟蘇州陶姬有二首，云：「新年無處不張燈，笙鼓元宵響沸騰。惟有學吟人愛靜，小樓坐看月高升。」「無心閒步到蕭齋，忽有春風拂面來。行過小橋池水活，梅花對我一枝開。」生女，嫁蔣氏。姬年三十而亡。
康熙間，蘇州名妓張憶娘，色藝冠時。蔣繡谷先生為寫《簪花圖》小照。乾隆庚午，餘在蘇州，繡穀之孫漪園，以圖索題。見憶娘戴烏紗髻，著天青羅裙，眉目秀媚，以左手簪花而笑，為當時楊子鶴筆也。題者皆國初名士。萊陽姜垓云：「十年前遇傾城色，猶是雲英未嫁身。今日相逢重問姓，尊前愁殺白頭人。」蘇州尤侗云：「當場一曲《浣溪紗》，可是陳宮張麗華恰勝狀元新及第，瓊林宴裡去簪花。」沈歸愚云：「曾遇當年冰雪姿，輕塵短夢悵何之。卷中此日重相見，猶認春風舞《柘枝》。」「繡穀留春春可憐，傾城名士總寒煙。老夫莫怪襟懷惡，觸撥閒情五十年。」餘題數絕，有「國初諸老鐘情甚，袖角裙邊半姓名」之句，人皆莞然。按萊陽兩姜先生，以孤忠直節，名震海內；而詩之風情如此。聞憶娘與先生本舊相識，一別十年，尊前問姓，故詩中不覺情深一往雲。
前人《過虎丘》句云：「妒他怒馬隨車客，出色花枝不避人。」陸湄君《過彭城》句云：「休誇洛浦能投枕，不是天台懶看花。」一羨之，一厭之，兩人心事，易地則皆然。
——三
「君子思不出其位。」又曰：「素其位而行。」余雅不喜解組人好說在官事跡。錢璵沙方伯有句云：「劇憐到處皆為客，生怕逢人尚說官。」余讀之，距躍三百。



《卷七》
一
同年葉書山太史，掌教鐘山。生平專心經學，而尤長於《春秋》，自稱啖助、趙匡，不足多也。注《毛詩》「佻兮達兮」一章為兩男子相悅之詩，人多笑之。然作詩頗有性情。《出都》云：「行年七十古來稀，東、馬、嚴、徐事已非。檢點良方醫老病，所須藥物是當歸。」「白石清泉故自佳，九衢車馬漫紛孥。欲知此後春相憶，只有豐台芍藥花。」「行色匆匆鬢影疏，騎驢猶憶入京初。蒯緱一劍酸寒甚，今日歸裝有賜書。」太史諱酉，桐城人。
二
壬戌歲，餘改官金陵，寓王俁岩太史家，遇戚晴川太守言：「書生初任外吏，參見長官，不慣屈膝，匆遽間，動致聲響。」餘試之果然。戲吟云：「書銜筆慣字難小，學跪膝忙時有聲。」戚《宿承恩寺》句云：「瓦溝落月印孤榻，簷隙入風吹短檠。」殊冷峭。戚諱振鷺，湖州人。三
舒城任自舉學坡，為莊明府記室，好吟詠。一日餘訪莊公，聞書齋中高唱拍案，細聽之，乃餘詩也。莊出笑曰：「幸而任先生大賞公詩；如其大罵，則奈何」後任死，伏魄時口號別親友云：「六旬失足下蓬瀛，今日才欣返玉京。直以聰明還造化，但憑樵牧話子生。花當春盡應辭樹，鳥際冬殘合罷聲。見說群仙同抗手，遲余受代主蓉城。」
四
通州李方膺晴江，工畫梅，傲岸不羈。罷官，寓江寧項氏花園，日與沈補蘿及餘游覽名山，人觀者號「三仙出洞」。《題畫梅》云：「寫梅未必合時宜，莫怪花前落墨遲。觸目橫斜千萬朵，賞心只有兩三枝。」《秋葵》云：「肅瑟風吹永巷長，採衣非複舊時黃。到頭只覺君恩重，常自傾心向太陽。」晴江牧滁州，見醉翁亭古梅，伏地再拜。其風趣如此。
五
上猶令方綺亭，名求義，聵於耳而聰於心；與人言，必大聲高呼，諧謔百出，而一本於天真。《辭官歸里》云：「三年政罷喜忘機，老去仍思竹裏扉。攜取清風隨棹去，添來白發湖頭歸。不妨琴鶴為行李，那計妻孥說是非。力倦眼昏貪穩臥，誤傳高尚遂初衣。」死後，餘為銘墓。陳古漁哭之云：「不見白頭憑幾坐，尚疑朱履出堂來。」
六
予過蘇州，常寓曹家巷唐靜涵家。其人有豪氣，能羅致都知錄事，故尤狎就之。兩家妻女無嫌，如龐公之於司馬德操，不知誰為主客也。靜涵有句云：「苔痕深院雨，人影小窗燈。」《花朝分韻》云：「薄醉微吟答歲華，春寒十日掩窗紗。多情昨夜樓頭雨，吹出滿牆紅杏花。」其少子七郎詠《落花》云：「零落嫣紅歸不得，楊花相約過鄰家。」真佳句也。長子湘昀居隨園，吟云：「小住名園又一年，石闌幹畔聽流泉。夜深怕作還鄉夢，月到南窗尚未眠。」「小窗閒坐夕陽斜，對此教人不憶家。喜見香荷才出水，一枝高葉一枝花。」從來荷葉高出水者，必有花；湘昀居園久，故知之。靜涵有姬人王氏，美而賢；每聞餘至，必手自烹飪。先數年亡，餘挽聯云：「落葉添薪，心傷元相貧時婦；為誰截髮，腸斷陶家座上賓。」
七
元人詩曰：「老不甘心奈鏡何」李益《覽鏡》云：「縱使逢人見，猶勝自見悲。」本朝鄭璣尺先生云：「朱顏誰不惜白發爾先知。」皆嫌鏡之示人以老也。宋人云：「貧女如花只鏡知。」又曰：「鏡裏自應諳素貌，人間只解看紅妝。」又曰：「自家憐未了，臨去複徘徊。」本朝高夫人有句云：「乍見不知誰覿面，細看真覺我憐卿。」是鏡有恩於女子，有怨於老翁也。容成侯何容心哉
八
蘇州楓橋西沿塘，有餘本家漁洲居士，乃前明六俊之後，愛客能詩。家有漁隱園，水木明瑟，餘為作記，鐫石壁間。每過姑蘇，必泊舟塘下，與其叔春鋤、弟又愷，為剪燭之談。年甫五十而亡。有《新柳》一律云：「二月韶光媚，春風嫩柳條。含煙初作態，泡露不勝嬌。腰細柔難舞，眉疏淡欲描。豐神與誰並好女乍垂髫。」
九
香亭弟偶吟，往往如吾意所欲出，不愧吾家阿連也。餘三十年前，選妾姑蘇，所需花封甚輕；今動至數金。香亭《過吳門》云：「傳聞近日選花枝，百兩纏頭費莫支。爭及當年吳市好，一錢便許看西施。」《消夏雜詠》云：「科頭赤足徜徉過，一領蕉衫尚覺多。不信熱場人不熱，紅燈圍著聽笙歌。」
一O
《南史》言：「阮孝緒之門閥，諸葛璩之學術，使其好仕，何官不可為乃各安於隱退，豈非性之所近，不可強歟」近今吾見二人焉；一為尹文端公之六公子似村，一為傅文忠公從子我齋。似村舉秀才，終日閉戶吟詩；我齋雖官參領、司馬政，而意思蕭散，不希榮利。有人從都中來，誦其《環溪別墅》詩云：「將官當隱稱畸吏，未老先衰號半翁。」又曰：「不是門前騎馬過，幾忘身現作何官。」長洲女子陶慶餘，嫁大司馬彭公孫希洛，年二十二而亡。有《瓊樓吟》行世。詠《鸚鵡》云：「一夢喚回唐社稷，千秋留得漢文章。」《婢去》云；「院從汝去長青苔，小榻香消午夢回。不覺疏簾搖樹影，風前誤認摘花來。」
一一
己卯秋，在揚州遇萬近蓬秀才，屬題《紅袖添香圖》。近蓬少時托李硯北寫此圖，虛擬娉婷，實無所指。裘姓友見畫中人，驚笑，以為絕似其家婢；遂延近蓬至其家，出婢贈之。婢姓花。一時題者紛然。餘獨愛吳玉墀詩曰：「紅樓翠被知多少，如此消魂定姓花。」又曰：「聘錢若許名流斂，第一須酬作畫人。」廿年後，餘至杭州，花姬已下世矣。近蓬訪餘湖上，不值，投詩云：「惜花人早出，載酒客遲來。」
一二
辛丑秋，忽有浙中校官入山見訪，方知即玉墀，字小谷，是吾鄉尺鳧先生之少子、鷗亭居士之季弟。予少時，乞假歸娶，飲於鷗亭之瓶花齋，其時小谷才四歲。故見贈云：「園林心契卅年餘，今日真來大隱居。修贄忙於投要路，扣門快比訪奇書。相看共訝須眉古，久別渾忘問訊疏。細認雙瞳點秋水，依然竹馬識君初。」嗚呼!四十餘年鄉里故人，二十年前詩中知己，彼此茫茫，絕無晤期，而天必為兩人作合，文章有神，信矣！小谷在隨園賞芙蓉，賦五古千言，以太長，不能全錄。托羅兩峰畫《板橋遺跡》，題云：「談罷羅家《鬼趣圖》，去尋舊院影模糊。蘆根瑟瑟如人語，中有鶯鶯燕燕無」「綠蕪一片眾香埋，半沒橋身半沒街。艷跡但餘殘礎在，也曾親近玉人鞋。」「此柏婆娑似舊人，盤桓幾度板橋春。只憐生長煙花裏，猶作亭亭倩女身。」「者番游緒已愴然，又對風斜雨細天。畫最淒涼天最慘，看君筆上起蒼煙。」
一四
餘自幼，詩文不喜平熟。丙辰，諸征士集京師，獨心折於山陰胡天游稚威。嘗言：「吾於稚威，則師之矣；吾於元木、循初，則友之矣；其他某某，則事我者也。」元木者周君大樞，循初者萬君光泰也。稚威駢體文，直掩徐、庾，散行恥言宋代，一以唐人為歸。詩學韓、孟，過於澀拗。今錄其近人者。如《明妃》云：「天低海水西流處，獨有琵琶堪解語。斷絲枯木本無情，猶勝人心百千許。」詠《諫果》云：「苦口眾所揮，餘甘幾人賞。置蜜錕鋙端，或者如舐掌。」《贈某營將》云：「大聲當鼓急，片影落槍危。劍血看生癭，天狼對持髭。」皆奇句也。亦有風韻獨絕者，《曉行》云：「夢闌鶯喚穆陵西，驛吏催詩雨拂衣。行客落花心事別，無端俱趁曉風飛。」
丁巳春，予與元木、循初同在稚威寓中，夜眠聽雨，元木見贈一篇云：「文章之家無不有，袁郎二十膽如斗。」詩甚奇詭，不能備錄。壬申歲，餘起病至長安，元木再贈七古。起句云：「憶昔相見長安邸，志氣如虹挂千里。狂飛大句風雨來，頭沒酒杯笑不已。」真乃替余少時寫照。元木廷試報罷，果毅公訥親延為上客。每公餘之暇，命講《通鑒》數則，亦想見當日公卿風雅也。元木詩最堅瘦，獨詠《桃花》頗婉麗。其詞曰：「寂寂朱塵度歲華，又驚春色到桃花。五陵游客知何限，只有漁人最憶家。」《管仲墓》云：「浪說儒門羞五尺，至今江左幾夷吾」
早行詩，二人同調，而皆有妙境。梁藥亭云：「鴻雁自南人自北，一時來往月明中。」元木云：「行人飛鳥都何事，一樣衝寒度曉堤。」周蘭坡學士多髯，冬日同元木詠雪，和東坡「尖叉」韻。元木押「鹽」字韻云：「修髯繞作離離竹，妙句清於《昔昔鹽》。」
一五
予宰江寧時，俞來溪秀才見贈云：「誰道樓前多鼓響，只聞花外有琴聲。」餘道：「不如宋人『雨後有人耕綠野，月明無犬吠花村』。」又有人贈云：「事到眼前亮於雪，民從心上養如春。」餘道：「不如餘《沭陽雜興》云『獄豈得情寧結早，判防多誤每刑輕』。」
一六
人言通天文者不祥。四川高太史名辰，字白雲，向為岳大將軍西席。嘗在金陵觀星象，言山東有事。次年，果有王倫之逆，而太史已先亡矣。過隨園，命其子受業門下，贈詩云：「名重隨園詎偶然興來神妙寫毫顛。已知葛井來勾漏，豈但香山數樂天入座嵐光時拱揖，依人鶴影自翩躚。荀香近處瞻先輩，慰我調飢三十年。」《過定軍山吊武侯》云：「三代而還論出處，兩朝之際見權宜。」
一七
孫過庭《書譜》云：「學書者初學先求平正；進功須求險絕；成功之後，仍歸平正。」予謂學詩之道，何以異是
—八
為人，不可以有我，有我則自恃恨用之病多；孔子所以「無固」、「無我」也。作詩，不可以無我，無我則剿襲敷衍之弊大；韓昌黎所以「惟古於詞必己出」也。北魏祖瑩云：「文章當自出機杼，成一家風骨，不可寄人籬下。」
一九
詩有現前指點語最佳。香樹尚書《題紅葉》云：「一夜流傳霜信遍，早衰多是出頭枝。」程魚門《觀打漁》云：「旁人束手休相怪，空網由來撒最多。」張哲士《觀弈》云：「笑渠斂手推枰後，始羨從旁攏袖人。」宋人詩云：「無事閉門防俗客，愛閒能有幾人來」哲士《月夜》云：「恐有閒人能見訪，滿庭涼影未關門。」兩意相反，而皆有味。
二O
唐以前，未有不熟精《文選》理者，不獨杜少陵也。韓、柳兩家文字，其濃厚處，俱從此出。宋人以八代為衰，遂一筆抹殺，而詩文從此平弱矣。漢陽戴思任《題文選樓》云：「七步以來誰抗手，『六經』而外此傳書。」
二一
近日文人，常州為盛。趙懷玉字映川，能八家之文；黃景仁字仲則，詩近太白；孫星衍字淵如，詩近昌穀；洪君亮吉字稚存，詩學韓、杜：俱秀出班行。黃不幸早亡。錄其《前觀潮行》云：「客有不樂游廣陵，臥看八月秋濤興。偉哉造物此巨觀，海水直挾心飛騰。龍堂誰作天吳介，對此茫茫八埏隘。才見銀山動地來，已將赤岸浮天外。砰崖槌岳萬穴號，雄呿雌吟六節搖。是豈乾坤共呼吸，乃與晦朔為盈消。殷天怒為排山入，轉眼西追日輪及。一信將無渤湃空，再來或恐鴻漾濕。唱歌踏浪輸吳儂，曾將何物齎海童。答言三千水犀弩，至今猶敢攖其鋒。我思此語等兒戲，員也英靈實難避。只合回頭撼越山，那因抉目仇吳地。吳顛越蹶曾幾時，前胥後種誰見知潮生潮落自終古，我欲停杯一問之。」《後觀潮行》云：「海風卷盡江頭葉，沙岸千人萬人立。怪底山川忽變容，又報天邊海潮入。鷗飛艇亂行雲停，江亦作勢如相迎。鵝毛一白尚天際，側耳已是風霆聲。江流不合幾回折，欲折潮頭如折鐵。一折平添百丈飛，浩浩長空卷晴雪。星馳電掣望已遙，江塘十里隨低高。此時萬戶同屏息，但見窗欞齊動搖。濤頭障天天亦暮，蒼茫卻望潮來處。前陣才平羅剎磯，後來又沒西興樹。獨客吊影行自愁，大地與身同一浮。願乘世外鹿盧趼，孰職就裏陰陽韝。賦罷觀潮長太息，我尚輸潮歸即得。回首重城鼓角哀，半空純作魚龍色。」
二二
余嘗謂孫淵如云：「天下清才多，奇才少。君天下之奇才也。」淵如聞之，竊喜自負。《登千佛樓》云：「城東佛樓幾年閉，塞徑秋棍刺芒利。飛磷射屋鳥啄牆，鬼風吹簷斷佛臂。此間非墓非戰原，豈有厲魄號煩冤青狸捧骨夜窺月，日氣不足羅神奸。迎廊一僧病枯瘠，見慣妖蹤訝人跡。老莎出戶曲複斜，反鎖空堂晝深黑。樓前慘碧竹作圍，逼袖細影明寒暉。殘霖滴階漬幽血，敗粉剝壁生陰苔。竹梢朦朧上無路，疑墮中宵夢游處。回頭不憶隔世來，過眼複恐今生去。簷牙壓肩樓腳搖，驚起穴棟千年鴉。屏聲獨立瓦爭落，失勢一墜魂難招。原頭日落樹蒼莽，既下心神久惝悅。林端卻顧寺角移，那得騰身立平壤。」又，《妻病》云：「眉痕只覺瘦來濃，指爪都從病後長。」抑何哀艷!
二三
洪稚存題某官《散賑圖》云：「河流東來不可當，憶昨魚鱉升君堂。官卑方攝丞簿尉，天險欲合江淮黃。河流決城已旬日，散賑遂呼尉官出。尉官耳聾年六十，驗粟呼人百無失。大者屋角狂狐奔，小者樹底飢鷹蹲。頭顛頸縮三日餓，共聞賑粟來空村。持瓢舉釜複攜鬥，已見千人立沙阜。黃衫小吏足不停，村後村前更招手。深泥沒髁無肩輿，尉來村北跨一驢。行籌散盡整鞭去，不遣索米來豪胥。淮陰太守知君績，早晚台端奏賢跡。君今所補非寸尺，不見遺黎活千百」
二四
裴晉公笑韓昌黎恃其逸足，往往奔放。近日才人，頗多此病。惟王太守夢樓能揉之使遒，煉之使警，篇外尚有餘音。錄其《在西湖寄都中同年》云：「星河雲海望迢迢，八度花朝與雪朝。徼外蠻煙空目極，楚南芳草易魂銷。抽身我本疏慵慣，奮翅君方搏擊遙。豈是升沉關氣類輕舟相繼返林皋。」「增城瓊苑蕊珠宮，香案西偏紫閣東。夢裏似曾聞廣樂，歸來但覺任樵風。蓬瀛消息無清鳥，煙水生涯有雪鴻。近日愈諳禪悅味，繁華清淨兩俱空。…『每向東華散玉珂，相於花下酌紅螺。歐、梅自許賢豪聚，蘇、李偏教闊別多。棋局居然更甲子，酒壚真自邈山河。何戡解話當年事，也與樽前喚奈何。」「棧道連雲粵海霏，星軺先後有光輝。去歲芷塘典試四川，頃竹虛典試廣東。吟詩喜得江山助，問字欣添玉筍圍。舊雨定知縈遠夢，野雲端不耐高飛。年來自署西湖長，占取蘇堤作釣磯。」
二五
唐人句云：「鄉心正無限，一雁度南樓。」宋人句云：「正思秋信到，一葉墜中庭。」古今人下筆，往往不謀而合。
二六
吳中詩人，沙鬥初、張昆南外，有張玉穀，詩工古風，在家漁洲處一見後，遂成永訣。僅記其《烏夜啼》云：「參橫月落庭烏啼，窗前有女猶鳴機。聞聲停梭低頭思，烏何夜啼想烏飢。老烏辛苦飢常忍，小烏啾啾老烏憫。勸烏且莫啼高聲，嬌兒甫眠恐驚醒。」玉穀尤長樂府。有義婦袁氏因夫作竊，勸之不從，乃沉水死。其事其詩，俱足千古。惜太長，不能備錄。
二七
佳句有無心而相同者。張寶臣宗伯《晚步》云：「竹枝風影更宜月，荷葉露香偏勝花。」厲樊榭《游智果寺》云：「竹陰入寺綠無暑，荷葉繞門香勝花。」王夢樓《游曲院》云：「煙光自潤非關雨，水藻俱香不獨花。」梁守存《看新荷》云：「似經雨過風猶揚，未到花時葉早香。」
二八
周幔亭：「山光含月淡，僧影入松無。」魯星村：「酒中萬愁散，詩外一言無。」方子云：「香篆舞來簷際斷，水痕圓到岸邊無。」陳古漁：「花陰拂地香方覺，橋影橫波動即無。」四押「無」字，俱妙。前人《詠始皇》云：「憐君未到沙丘日，知道人間有死無」尤奇。
二九
七夕，牛郎、織女雙星渡河。此不過「月桂」、「日烏」、「乘槎」、「化蝶」之類，妄言妄聽，作點綴詞章用耳。近見蔣苕生作詩，力辨其誣，殊覺無謂。嘗調之云：「譬如贊美人『秀色可餐』，君必爭『人肉吃不得』，算不得聰明也。」高郵露筋祠，說部書有四解：或云：「鹿筋，梁地名也；有鹿為蚊所嚙，露筋而死，故名。」或云；「路金者，人名也；五代時將軍，戰死於此，故名。」或云：「有遠商二人，分金於此，一人忿爭不已，一人悉以贈之，其人大慚，置金路上而去。後人義之，以其金為之立祠，故名路金，訛為露涇。」所云「姑嫂避蚊者」，乃俗傳一說耳。近見雲松觀察詩，極褒貞女之貞，而痛貶失節之婦：笨與苕生同。不如孫豹人有句云：「黃昏仍獨自，白鳥近如何」李少鶴有句云：「湖上天仍暮，門前草自春。」與阮亭「門外野風開白蓮」之句，同為高雅。
三O
詩有乾無華，是枯木也。有肉無骨，是夏蟲也。有人無我，是傀儡也。有聲無韻，是瓦缶也。有直無曲，是漏卮也。有格無趣，是土牛也。
三一
古詞奇奧，多不可解。大抵本其時之方言，而流傳失真。如《盤庚》之「吊由靈」，《國語》之「暇豫之吾吾」，《巾舞歌》之「來吾嬰」，伯牙》之「軟欽傷宮」，古樂府之「收中吾，羊無夷，何何，吾吾」，《尚書大傳》之「舟張闢雍，鴿鴿相從」，皆是也。北魏繆襲仿其體，作《尤射經》，拗澀不可句讀，殊覺無謂。
三二
選詩如用人才，門戶須寬，採取須嚴。能知派別之所由，則自然寬矣；能知精採之所在，則自然嚴矣。餘論詩似寬實嚴，嘗口號云：「聲憑宮徵都須脆，味盡酸咸只要鮮。」
三三
楊、劉詩號西昆體，詞多綺麗。《宋史》：楊文公之正直，人皆知之。劉筠知制誥時，不肯草丁謂複相之詔。真宗不得已，命晏元獻草之。後晏見劉自慚，至掩扇而過，其剛正不在楊下。可見「桑間」、「濮上」之音，未必非賢人所作。
三四
楊龜山先生云：「當今祖宗之法，不必分元祜與熙豐也。國家但取其善者而行之，可也。」予聞人論詩，好爭唐、宋，必以先生此語曉之。
三五
從古講六書者，多不工書。歐、虞、褚、薛，不硜硜於《說文》、《凡將》。講韻學者，多不工詩。李、杜、韓、蘇，不斤斤於分音列譜。何也空諸一切，而後能以神氣孤行；一涉箋注，趣便索然。
三六
《三百篇》不著姓名，蓋其人直寫懷抱，無意於傳名，所以真切可愛。今作詩，有意要人知有學問、有章法、有師承，於是真意少而繁文多。予按：《三百篇》有姓名可考者，惟家父之《南山》，寺人孟子之《萋菲》，尹吉甫之《崧高》，魯奚斯之《閟宮》而已。此外，皆不知何人秉筆。
三七
人但知寥寥短章之才短，而不知喋喋千言之才更短。人但知滿口公卿之人俗，而不知滿口不趨公卿之人更俗。予嘗箴一名士云：「吟詩羞作野才子，行己莫為小丈夫。」
三八
阮亭《詩話》，道晚唐人之「布穀啼春雨，杏花紅半村」，不如盛唐人之「興闌啼鳥緩，坐久落花多」。餘以為真耳食之論。阮亭胸中，先有晚、盛之分，故不知兩詩之各有妙境。若以渾成而言，轉覺晚唐為勝。
二九
或言八股文體制，出於唐人試帖，累人已甚。梅式庵曰：「不然。天欲成就一文人、一儒者，都非偶然。試觀古文人如歐、蘇、韓、柳，儒者如周、程、張、朱，誰非少年科甲哉蓋使之先得出身，以捐棄其俗學，而後乃有全力以攻實學。試觀諸公應試之文，都不甚佳；晚年得力於學之後，方始不凡。不然，彼方終舊用心於五言八韻、對策三條，豈足以傳世哉就中晚登科第者，只歸熙甫一人。然古文雖工，終不脫時文氣息；而且終身不能為詩：亦累於俗學之一証。」
四O
休寧布衣陳浦，字楚南，白髯偉貌。壬辰年，與陳古漁同來，投一冊詩而去。餘當時未及卒讀，庋之架上，蠹蝕者過半。庚子春，偶擷讀之，乃學唐人能得其神趣者。問古漁。曰：「死數年矣。」餘深悔交臂而失詩人。其《廬山瀑布》云：「噴雪萬峰巔，風吹直下天。長懸一匹練，飛作百重泉。松近無晴鬣，村遙有濕煙。因知元化大，江海與周旋。」《秋月》云：「秋月一何皎，照人生遠哀。閉門不忍看，自上紙窗來。」《孤雁》云：「月因孤影冷，夜以一聲長。」《鄱陽湖》云：「岸闊山沉水，天低浪入雲。」七言如：「遠水無邊天作岸，亂帆一散影如鴉。」「割愛折花因贈妾，攢眉入社為吟詩。」皆不凡也。其可憐者，《醉後題壁》云：「貧歸故里生無計，病臥他鄉死亦難。放眼古今多少恨，可憐身後識方幹。」嗚呼!餘亦識方干於死後，能無有愧其言哉
四一
明季秦淮多名妓，柳如是、顧橫波，其尤著者也。俱以色藝受公卿知，為之落籍。而所適錢、龔兩尚書，又都少夷、齊之節。兩夫人恰禮賢愛士，俠骨棱增。閻古古被難，夫人匿之側室中，卒以脫禍。厲樊榭詩云：「蛾眉前後皆奇絕，莫怪群公欠致身。」較梅庚「蘼蕪詩句橫波墨，都是尚書傳裏人」之句，更覺蘊藉。
四二
或問：「太白樂府『元氣是文康之老親』作何解」余按：周舍《上雲樂》曰：「西方老胡，厥名文康。」此其所本。然樂府語多不可解，如：《烏棲曲》之「目作宴填飽，腹作宛惱飢，刀作離婁僻」，措語奧僻。又曰：「既死明月魄，無複玻璃魂。…『明月魄」，可解也；「玻璃魂」，不可解也。周宣王時《採薪歌》曰：「金虎入門吸元泉。」「金虎」、「元泉」，的是何物
四三
聯句，始《式微》。劉向《烈女傳》謂：「《毛詩》『泥中』、『中露』，衛二邑名。《式微》之詩，二人同作。」是聯句之始。《文心雕龍》云：「聯句共韻，《柏梁》餘制。」
四四
集句，始傅咸。傅咸有《回文反複詩》；又作《七經詩》：其《毛詩》一篇，皆集經語。是集句所由始矣。
四五
詩文集之名，始東京。《隋經籍志》曰：「集之名，東京所創。」蓋指班史某人文幾篇，某人詩幾篇而言。後人集之，非自為集也。齊、梁間始有自為集者：王筠以一官為一集，江淹自名前後集，是也。有一人之集，止一題者：《阮步兵集》五言八十篇，四言十三篇，題皆曰《詠懷》；應休璉詩八卷，總名曰《百一詩》：是也。亦有一集止為一事者：梁元帝為《燕歌行》，群臣和之，為《燕歌行集》；唐睿宗時，李適送司馬承禎《還山詩》，朝士和者三百餘人，徐彥伯編而序之，號《白雲記》：是也。有一集止一體者：崔道融《唐詩》二卷，皆四言，是也。有數人唱和而成集者：元、白之《因繼集》，皮、陸之《松陵集》，溫飛卿之《漢上題襟集》，是也。
四六
余嘗鑄香爐，合金、銀、銅三品而火化焉。爐成後，金與銀化，銀與銅化，兩物可合為一；惟金與銅，則各自凝結；如君子小人不相入也。因之，有悟於詩文之理。八家之文、三唐之詩，金、銀也。不攙和銅、錫，所以品貴。宋、元以後之詩文，則金、銀、銅、錫，無所不攙，字面欠雅馴，遂為耳食者所擯，並其本質之金、銀而薄之，可惜也!餘《哭鄂文端公》云：「魂依大袷歸天廟。」程夢湘爭云：「『袷』字入禮不入詩。」餘雖一時不能易，而心頗折服。夫「六經」之字，尚且不可攙入詩中；況他書乎!劉禹錫不敢題「糕」字，此劉之所以為唐詩也。東坡笑劉不題「糕」字為不豪，此蘇之所以為宋詩也。人不能在此處分唐、宋，而徒在渾含、刻露處分唐、宋；則不知《三百篇》中，渾含固多，刻露者亦複不少。此作偽唐詩者之所以陷入平庸也。
四七
無題之詩，天籟也；有題之詩，人籟也。天籟易工，人籟難工。《三百篇》、《古詩十九首》，皆無題之作，後人取其詩中首面之一二字為題，遂獨絕千古。漢、魏以下，有題方有詩，性情漸漓。至唐人有五言八韻之試帖，限以格律，而性情愈遠；且有「賦得」等名目，以詩為詩，猶之以水洗水，更無意味。從此，詩之道每況愈下矣。餘幼有句云：「花如有子非真色，詩到無題是化工。」略見大意。
四八
秦澗泉修撰將朝考，關廟求簽，得句云：「靜來好把此心捫。」不解所謂。朝考題是《松柏有心賦》。通篇忘押「心」字韻。總裁列之高等，被上看出，乃各謝罪。上笑曰：「狀元有無心之賦，試官無有眼之人。」按宋莒公試《德車結旌賦》，亦忘押「結」字。《謝表》云：「掀天破浪之中，舟人忘楫；動地鼓鼙之下，戰士遺弓。」
四九
香亭宰南陽，大將軍明公瑞之弟諱仁者，領軍征西川，路過其邑。於未到前三日，飛羽檄寄香亭；合署大駭，拆視，乃詩一首，云：「雙丁、二陸聞名久，今日相逢在道途。寄問南陽賢令尹，風流得似子才無」嗚呼］枚與公絕無一面，蒙其推挹如此。因公在京時，曾托尹似村索詩，枚書扇奉寄，而公已歿軍中，故哭公云：「團扇詩才從北寄，雕弓人已賦西征。」
五O
襄城劉芳草先生，名青芝，雍正丁未翰林。與兄青藜友愛，築江村七一軒同居。所謂「七一」者，仿歐陽六一居士之義，多一弟，故名七一。先生初入詞館，即請假省兄。座主沈近思留之曰：「頃閱子上張儀封書、與王豐川札，知君有經濟之人，何言歸也」先生誦其兄寄詩云：「今生不盡團圓樂，那有來生未了因」沈憐而許之。丙辰秋，同征友張雄圖引見先生於僧寺中，須已盡白，德容粹然。秀水張布衣庚為之立傳。初，先生與張訣，脫佩玉為贈。後聞訃，張奉玉為位以哭云。
五一
或誦詩句云：「鳥聲穿樹日當午，燈影隔簾人讀書。」問：「當是何人之句」餘曰：「似宋、元名家。」其人曰：「非也。近人李松圃所作。」
五二
雲南蒙化有陳把總，名翼叔。《即景》云：「斜月低於樹，遠山高過天。」《從軍》云：「壯士從來有熱血，秋深不必寄寒衣。」有如此才，而隱於百夫長，可嘆也!陳鑿一山洞，命子俟其死，藏而封焉。
五三
廣東珠娘皆惡劣，無一可者。余偶同龍文弟上其船，意致索然。問：「何姓名」龍文笑曰：「皆名春色。」餘問：「何以有此美名」曰：「春色惱人眠不得!」
五四
唐殷璠選《河岳英靈集》，不選杜少陵；高仲武選《中興間氣集》，不選李太白：所謂各從其志也。
五五
吳中多閨秀。崔夫人之子景儼娶婦莊素馨，能詩，早卒。夫人為梓其《蒙楚閣遺草》。詠《蟬》云：「吟風雙翅薄，飲露一身輕。」《新月》云：「簾卷西風小院門，玉階涼動近黃昏。蛾眉一曲橫天半，疑是嫦娥指爪痕。」洪稚存為志墓云：「景儼感逝既殷，傷心屢賦。十二時之內，欲廢黃昏；《三百篇》之間，竟刪《蒙楚》。」彭希涑孝廉之妻顧韞玉，亦能詩，早卒。詠《白燕》云：「銀剪輕風送曉寒，穿來飛絮訝春殘。那知暫向林間宿，猶作枝頭霽雪看。」《舟行》云：「鳥啼知月上，犬吠報村來。」
五六
味甜自悅口，然甜過則令人嘔；味苦自螫口，然微苦恰耐人思。要知甘而能鮮，則不俗矣；苦能回甘，則不厭矣。凡作詩獻公卿者，頌揚不如規諷。餘有句云：「厭香焚皂莢，苦膩慕蒿芹。」
五七
古無小照，起於漢武梁祠畫古賢烈女之像。而今則庸夫俗子，皆有一《行樂圖》矣。古無別號，起於史衛王，紈挎子弟創「雲麓」、「十洲」之號，互相稱栩。而今則市井少年，皆有一別字矣。索題者累百盈千，餘不得已，隨手應酬。嘗口號云：「別號稱非古，題圖詩不存。」偶然翻擷《全集》，存者尚多；可見割愛甚難。然所存，亦十分中之一二。
五八
東坡云：「作詩必此詩，定知非詩人。」此言最妙。然須知作此詩而竟不是此詩，則尤非詩人矣。其妙處總在旁見側出，吸取題神；不是此詩，恰是此詩。古梅花詩佳者多矣!馮鈍吟云：「羨他清絕西溪水，才得冰開便照君。」真前人所未有。余詠《蘆花》詩，頗刻劃矣。劉霞裳云：「知否楊花翻羨汝，一生從不識春愁。」餘不覺失色。金壽門畫杏花一枝，題云：「香驄紅雨上林街，牆內枝從牆外開。惟有杏花真得意，三年又見狀元來。」詠梅而思至於冰，詠蘆花而思至於楊花，詠杏花而思至於狀元：皆從天外落想，焉得不佳
五九
餘家藏古剌水一罐，上鐫：「永樂六年，古剌國熬造，重一斤十三兩。」五十年來，分量如故。鑽開試水，其臭香、色黃而濃，裏面皆黃金包裹：方知水歷數百年而分量不減者，金生水故也。《池北偶談》：「左蘿石《詠古剌水》云：『瓶中古刺水，制自文皇年。列皇飲祖澤，旨之如羹然。』又曰；『再拜嘗此水，含之不忍咽。」似乎古刺水可飲也。明人《宮詞》云：「聞道內人新浴罷，一杯古刺水橫陳。」似乎宮人浴罷染體之水也。厲太鴻詩曰：「一灑羅衣常不滅，氤氳願與君恩終。」又似乎熏灑衣服之用矣。三君子者，不知何考耶。嚴分宜籍沒時，其家有古剌水十三罐，人以為奇。則此水之貴重可知。
六O
骨董家相傳：雨過天青色磁，始於柴世宗。按晚唐早有之。陸龜蒙詩曰；「九天風露越窯開，奪得千峰翠色來。」
六一
宋人詞云：「斜陽何處最消魂樓上黃昏，馬上黃昏。」陳古漁《詠月》云：「閨中少婦關山客，樓上無眠馬上看。」《清波雜志·詠望後月》云：「昨夜三更後．，嫦娥墮玉簪。馮夷不敢受，捧出碧波心。」本朝楊文叔先生《詠十六夜月》云：「休言三五團圓好，二八嬋娟更可憐。」《玉壺清話·詠新月》云：「一二初三四，蛾眉影尚單。待奴年十五，正面與君看。」近人方子云《詠新月》云：「宛如待嫁閨中女，知有團圓在後頭。」心思之妙，孰謂今人不如古人耶
六二
前朝廣東惠州，有蘇神童《詠月》三十首。其最佳者：《初一月》云：「氣朔盈虛又一初，嫦娥底事半分無卻於無處分明有，渾似先天《太極圖》。」《初二月》云：「三足金烏已斂形，且看兔魄一絲生。嫦娥底事梳妝懶終夜蛾眉畫不成。」《初三月》云：「日落江城半掩門，城西斜眺已黃昏。何人伸得披雲手，錯把青天搦一痕。」《初四月》云：「禁鼓才聞第一敲，忽看新月挂林梢。誰家寶鏡新藏匣蓋小參差掩不交。」《十八月》云：「二九良宵此夜當，鏡輪雖破有餘光。勸君夜飲停杯待，二鼓初敲管上窗。」《二十一月》云：「破鏡緣何少半規，陽精倒迫若相催。弓弦過滿知何似，正是彎弓欲射時。」《二十二月》云：「三更半夜未成眠，殘月今宵正下弦。若有遠行人早起，也應相伴五更天。」神童年十四而卒。人問；「幾時再生」應聲曰：「五百年。」
六三
吳雲岩殿撰，在潮州眷一妓。妓持紙乞詩，吳書一絕云：「濤箋親捧剪輕霞，小立當筵蹙錦靴。休訝老坡難忍俊，多因無奈海棠花。」此妓聲價頓增，人呼「狀元嫂」。
六四
譚默齋進士掌教嶺南。其同年謝興士新納寵，不肯告人。譚寄詩調之，云：「玉指丹唇鴉髻盤，東山絲竹妙吹彈。定知鐘得夫人愛，簾卷常教太傅看。」謝笑曰：「既吾家有此故事，敢不自首」譚著《楚庭稗珠錄》，皆游黔、粵所得。自序云：「人有到南海得大蟻尺許者，漬鹽帶歸，以誇示人。東坡食蚝而甘，戒其子勿告人，慮有公卿謀謫南海，以奪其味者。餘為此書，當蟻以誇人，不學東坡之饞，慮人奪味也。」其言甚雋。譚名萃。
六五
杜云川太史，送周震夫之天長，僕馬俱已戒途。《口號》一首云：「招尋有約竟何嘗，判袂匆匆語未遑。半晌花前嫌日短，」至第四句久停，乃疾書曰：「一帆江上到天長。」真巧對也!
六六
詩難其真也，有性情而後真；否則敷衍成文矣。詩難其雅也，有學問而後雅；否則俚鄙率意矣。太白鬥酒詩百篇，東坡嬉笑怒罵皆成文章：不過一時興到語，不可以詞害意。若認以為真，則兩家之集，宜塞破屋子；而何以僅存若干且可精選者，亦不過十之五六。人安得恃才而自放乎惟糜惟芑，美穀也，而必加舂揄揚簸之功；赤堇之銅，良金也，而必加千闢萬灌之鑄。
六七
用典一也，有宜近體者，有宜古體者，有近古體俱宜者，有近古體俱不宜者。用典如水中著鹽，但知鹽味，不見鹽質。用僻典如請生客入座，必須問名探姓，令人生厭。宋喬子曠好用僻書，人稱「孤穴詩人」，當以為戒。或稱予詩云：「專寫性情，不得已而適逢典故；不分門戶，乃無心而自合唐音。」雖有不及，不敢不勉。
六八
高青丘笑古人作詩，今人描詩。描詩者，像生花之類，所謂優孟衣冠，詩中之鄉願也。譬如學杜而竟如杜，學韓而竟如韓：人何不觀真杜、真韓之詩，而肯觀偽韓、偽杜之詩乎孔子學周公，不如王莽之似也；孟子學孔子，不如王通之似也。唐義山、香山、牧之、昌黎，同學杜者；今其詩集，都是別樹一旗。杜所伏膺者，庾、鮑兩家；而集中亦絕不相似。蕭子顯云：「若無新變，不能代雄。」陸放翁曰：「文章切忌參死句。」黃山谷曰：「文章切忌隨人後。」皆金針度人語。《漁隱叢話》笑歐公「如三館畫筆，專替古人傳神」，嫌其描也。五亭山人《嘲鸚鵡》云：「齒牙餘慧雖偷拾，那識雷同轉可羞。」又曰：「爭似流鶯當百囀，天真還是一家言。」
六九
人莫不有五官百體，而何以男誇宋朝，女稱西施昌黎《答劉正夫》云：「足下家中百物，皆賴而用也；然其所珍愛者，必非常物。」皇甫持正亦云：「虎豹之文必炳，珠玉之光必耀。」故知色彩貴華也。聖如堯、舜，有山龍藻火之章；淡如仙佛，有瓊樓玉宇之號。彼擊瓦缶、披短褐者，終非名家。
七O
老學究論詩，必有一副門面語。作文章，必曰有關系；論詩學，必曰須含蓄。此店鋪招牌，無關貨之美惡。《三百篇》中有關系者，「邇之事父，遠之事君」是也。有無關系者，「多識於鳥獸草木之名」是也。有含蓄者，「棘心天天，母氏劬勞」是也。有說盡者，「投畀豺虎」、「投畀有昊」是也。
七一
鐘、譚論詩入魔，李崆峒作詩落套。然其佳句，自不可掩。鐘云：「子侄漸親知老至，江山無故覺情生。」《慰人下第》云：「似子何須論富貴，旁人未免重科名。」皆妙。李《游黃曾嶺》云：「搔首黃曾霄漢近，舊題應被紫苔封。」《舟飲》曰：「貪數岸花杯不記，已衝江雨纜猶牽。」《春暮》云，「荷因有暑先擎蓋，柳為無寒漸脫綿。」俱有風味，不似平時闊落。
七二
乙未冬，餘在蘇州太守孔南溪同年席上，談久夜深。餘屢欲起，而孔苦留不已，曰：「小坐強於去後書。」予為黯然，問是何人之作。曰：「任進士大椿《別友》詩也。首句云：『無言便是別時淚』。」
七三
人有生而瀟灑者，不關學力也。傅玉笥先生有句云：「鶯花日辦三春課，風月天生一種人。」
七四
嚴冬友最愛陳梅岑「怕鋤野草傷新筍，偶檢殘書得舊詩」之句；以為閒中鋤地、翻卷，往往有之。
七五
張南華先生，畫白頭鳥立桃花上。題者難之。李玉洲先生云：「桃花紅滿三幹歲，青鳥飛來也白頭。」
七六
程魚門多須納妾，尹公子璞齋戲賀云：「鶯囀一聲紅袖近，長髯三尺老奴來。」文端公笑曰：「阿三該打！」
七七
熊蔗泉觀察詠《蘭》云：「伴我三春消永晝，垂簾一月不燒香。」予謂第二句並非蘭花，的是蘭花。
七八
桐城孫容克《題採石》詩云；「從古江山閒不得，半歸名士半英雄。」蓋一指太白，一指常開平也。虞山陳見複先生《過桐城》云：「彌天險手高人筆，如此村墟大有人。」一指姚廣孝，一指李公麟也。
七九
方制府問亭栽棉花，招幕府吟詩，多至數十韻。桐城馬蘇臣曰：「我止兩韻。」提筆云：「五月棉花秀，八月棉花幹。花開天下暖，花落天下寒。」方公擊節不已。常州楊公子措一聯云：「誰知奼紫嫣紅外，衣被蒼生別有花」
八0
同年舒瞻，字云亭，作宰平湖，招吾鄉詩人施竹田、厲樊榭諸君，流連倡和，極一時之盛。同時，杭郡太守鄂筠亭先生，亦修禊西湖，名流畢集，各有歌行。臨去時，布衣丁敬送哭失聲。雲亭《偶成》一首云：「芳草青青送馬蹄，垂楊深處畫樓西。流鶯自惜春將去，銜住飛花不忍啼。」鄂公《修禊序》云：「詩者，先王之教也。山水清音，此邦為最。無與合之則調孤，有與倡之則和起。餘安得拘俗吏之規規乎此擬《蘭亭》之所由作也。」嗚呼!似此賢令尹、賢太守，何可再得鄂公名敏，上改名樂舜。
八一
丙辰入都，一時耆士中，得見前輩甚少。惟翁霽堂照曾見西河、竹坨，謝皆人芳蓮曾見阮亭。謝風調和雅，如春風中人。阮亭有《香祖筆記》，故自號香祖。其詩淡潔，而蹊徑殊小。尚茶洋比部稱為盆景詩。《溪村早起》云：「早起杏花白，飯牛人出門。野田多傍水，深柳自為村。比屋盡耕稼，服疇皆弟昆。炊煙猶未散，林鳥亂朝暾。」其弟子王繼祖敬亭能傳其派。《曉起》云：「曉起臨幽檻，無人一徑清。淡煙縈竹翠，微露點花明。梁燕梳新羽，林鴉雜乳聲。偶然忘盥櫛，得句且怡情。」敬亭與餘同校甲子科鄉試，闈中自誦其《過古墓》云：「古墓鬱嵯峨，荒鴟立華表。當時會葬時，車馬何擾擾！」餘不覺其佳。王笑云：「君且閉目一想。」敬亭牧泰州，為太守楊重英所劾，落職後，《游朝陽洞》云：「洞古層崖上，藤蘿挂石扉。白雲時出沒，一半濕僧衣。」《雨過》云：「陰雲初過雨，一半夕陽開。閒立豆棚下，蜻蜓去複來。」
八二
常州陳明善，字亦園，鄉居甚富，家有園亭，性好吟詠。《種蔬》云：「閒種半畦蔬，芳葉紛滿目。天意答小勤，盤餐遂餘欲。」亦清才也。錫山邵辰煥主其家。有《柳枝詞》云：「前溪煙雨後溪晴，桃葉、桃根慣送迎。誰似小紅橋畔柳，系儂畫舫過清明」亦園忽有仕宦之志，盡賣其田，出仕遠方，家業蕩然，園歸他姓。餘為誦白傅詩曰：「我有一言君應記：世間自取苦人多。」
八三
詩占身份，往往有之。莊容可未遇時，詠《蠶》云：「經綸猶有待，吐屬已非凡。」後果以狀元致官亞相。唐郭代公元振詠《井》云：「鑿處若教當要路，為君常濟往來人。」亦此意也。齊次風宗伯，年十二，《登巾子山》云：「江水連天白，人煙滿地浮。巾山山上望，一覽小東甌。」龍為霖太史改官為令，詠《大樹》云：「但教能覆地，何必定參天」陸雙橋貧困，《有感》云：「老驥尚懷千里志，枯桐空抱五音材。」
八四
馬觀察維翰，字墨麟，嘉興人，貌不逾中人，而抱負甚大。中康熙辛丑進士，內大臣看驗時，諸人皆跪，公不可；九門提督隆科多呵之，公夷然不動。隆轉笑曰：「不料渺小丈夫，乃風骨如許！」公曰：「區區一跪，尚未見維翰風骨也。」隆大奇之。從部郎擢四川建昌道。忤總督某，直揭部科，被逮入都。皇上登極，授江南常鎮道。在都時，餘以後輩禮見，蒙有「三異人」之稱。其二，則尚君廷楓、萬君光泰也。公《南行漫興》云：「西方多說無生法，但演刀山即下乘。」詠《梅》云：「雅值心知原欲笑，淡無人賞亦終開。」其心胸可想。與盧雅雨同年，一時號「南馬北盧」。亡後，盧哭之云：「前輩典型亡北斗，中原旗鼓失南軍。」
八五
眼前欲說之語，往往被人先說。餘冬月山行，見桕子離離，誤認梅蕊；將欲賦詩，偶讀江岷山太守詩云：「偶看桕子梢頭白，疑是江梅小著花。」杭堇浦詩云：「千林烏桕都離殼，便作梅花一路看。」是此景被人說矣。晚年好游，所到黃山、白岳、羅浮、匡廬、天台、雁宕、南嶽、桂林、武夷、丹霞，覺山水各自爭奇，無重複者。讀門生邵圮詩云：「探奧搜奇興不窮，山連霄漢水連空。較量山水如評畫，畫稿曾無一幅同。」知此意又被人說過矣。
八六
商寶意先生詠《菜花》云：「小朵最宜村婦鬢，細香時簇牧童衣。」其同鄉劉鳴玉翻其意云：「半畝只邀名士賞，一生不上美人頭。」鳴玉與童二樹、陳芝圖，號「越中三子」。
八七
《宋詩紀事》載：「有羅穎者，《題漢高祖廟》云；『果然公大度，容得闢陽侯。』夜夢高祖召而責之，旦遂病卒。」異哉!果有此事，彼偽撰《天寶遺事》者，明皇何以不誅
八八
論詩區別唐、宋，判分中、晚，餘雅不喜。嘗舉盛唐賀知章《詠柳》云：「不知細葉誰裁出，二月春風似剪刀。」初唐張謂之《安樂公主山莊》詩：「靈泉巧鑿天孫錦，孝筍能抽帝女枝。」皆雕刻極矣，得不謂之中、晚乎杜少陵之「影遭碧水潛勾引，風妒紅花卻倒吹」；「老妻畫紙為棋局，稚子敲針作釣鉤」：瑣碎極矣，得不謂之唐詩乎不特此也，施肩吾《古樂府》云：「三更風作切夢刀，萬轉愁成繞腸線。」如此雕刻，恰在晚唐以前。耳食者不知出處，必以為宋、元最後之詩。
八九
元微之《自嘲》云；「飯來開口似神鴉。」姚武功《某寺》云：「無齋鴿看僧。」二句皆摹神之筆。
九O
《古樂府》：「羞澀佯牽伴。」五字寫盡女兒情態。唐人因之有「強語戲同伴，希郎聞笑聲」之句。他如「從來不墜馬，故遣髻鬟斜」；「小膽空房怯，長眉滿鏡愁」；「密約臨行怯，私書欲報難」：皆不愧淫思古意矣。近時楊公子捂一聯云：「行來躑躅渾無力，不倚闌干定倚人。」
九一
唐人詠小女詩云：「見爺不相識，反走牽娘裾。」是畫小女之神。「髮覆長眉側，花簪小髻旁。」是畫小女之貌。「學語渠渠問，牽裳步步隨。」是畫小女之態。「愛拈爺筆墨，閒學母裁縫。」是寫小女之憨。
九二
東坡詩，有才而無情，多趣而少韻：由於天分高，學力淺也。有起而無結，多剛而少柔；驗其知遇早晚景窮也。
九三
離別濤最佳者，如：「路長難算日，書遠每題年。無複生還想，終思未別前，」「醉中忘卻身為客，意欲仍同送者歸。」皆讀之令人欲泣。又宋人云：「西窗分手四年餘，千里殷勤慰索居。若比九原泉路別，只多含淚一封書。」
九四
唐人《女墳湖》云：「應是離魂雙不得，至令沙上少鴛鴦。」宋人《青樓》詩云：「與郎酣夢渾忘曉，雞亦流連不肯啼。」
九五
陸代曰：「凡人作詩，一題到手，必有一種供給應付之語；老生常淡，不召自來。若作家，必如謝絕泛交，盡行麾去，然後心精獨運，自出新裁。及其成後，又必渾成精當，無斧鑿痕，方稱合作。」餘見史稱孟浩然苦吟，眉毫脫盡；王維構思，走入醋甕：可謂難矣。今讀其詩，從容和雅，如天衣之無縫j深入淺出，方臻此境。唐人有句云：「苦吟僧入定，得句將成功。」
九六
溧陽相公為大司寇時，奉旨教習庶吉士，到任庶常館，而此科狀元莊容可以在南書房，故不偕諸翰林來。史公怒曰：「我二十年老南書房，不應以此紿我。」將奏召之。彭芝庭侍講為之通其意甚婉，遂為師弟如常。彭故史公本房弟子，而莊又彭公本房弟子也。莊獻詩云：「絳帳自然應侍立，蓬山未到總支吾。」溧陽公館課，出《春日即事》題。同年管水初一聯云：「兩三點雨逢寒食，廿四番風到杏花。」公擢為第一，同人以「管杏花」呼之。公七十壽旦，某庶常獻百韻詩。公讀之，笑曰：「把老夫做題，也還耐得百韻；可惜無一句搔癢處，都是祝嘏浮詞，不敢領情。」蓋公總督八省，兼領六卿故也。記許刺吏佩璜有句云：「三朝元老裴中令，百歲詩篇衛武公。」餘有句云：「南宮六一先生座，北面三千弟子行。」俱為公所許可。
九七
余雅不喜杜少陵《秋興》八首；而世間耳食者，往往贊嘆，奉為標准。不知少陵海涵地負之才，其佳處未易窺測；此八首，不過一時興到語耳，非其至者也。如曰「一系」，曰「兩開」，曰「還泛泛」，曰「故飛飛」；習氣大重，毫無意義。即如韓昌黎之「蔓涎角出縮，樹啄頭敲鏗」；此與《一夕話》之「蛙翻白出闊，蚓死紫之長」何殊今人將此學韓、杜，便入魔障。有學究言：「人能行《論語》一句，便是聖人。」有紈挎子笑曰：「我已力行三句，恐未是聖人。」問之，乃「食不厭精，膾不厭細，狐貉之厚以居」也。聞者大笑。
九八
余嘗教人：古風須學李、杜、韓、蘇四大家；近體須學中、晚、宋、元諸名家。或問其故。曰：「李、杜、韓、蘇，才力太大，不屑抽筋入細，播入管弦，音節亦多未協。中、晚名家，便清脆可歌。」
九九
《高惠功臣表》，班氏以「符」與「昭」押韻。《西南夷兩粵贊》，班氏以「區」與「驕」押韻。王岐公為人作碑銘，俱仿此例。
一OO
蔡孝廉有青衣許翠齡，貌如美女，而夭。記性絕佳。嘗過染坊，戲焚其簿，坊主大駭，翠齡笑取筆為默出之：某家染某色，及其價值，絲毫不差。主人亡，翠齡哭以詩云：「雙淚啼殘遺僕在，一燈青入旅魂來。」初孝廉在蘇州安方伯幕中請乩，有女仙劉碧環下降，贈詩云：「升沉已定君休戚，他日長安道上人。」孝廉喜，以為東野「看遍長安花」之意，後竟死於陝西。
一O一
福建歌童名點點者，柔媚能文。有客行酒政，要一句唐詩、一句曲牌名，曰：「閒看兒童捉柳花。《合手拿》。」點點應聲曰：「有約不來過夜半。《奴心怒》。」點點又唱曰：「柳下惠風和。」合席噤口，以為絕對。
一O二
餘已選楊次也、李嘯村《竹枝》，自謂妙絕矣。近又得程望川《揚州竹枝》云：「准備明朝謁梵宮，癡情不與別人同。薰籠徹夜衣香透，故意鉤人立上風。」「巧髻新盤兩鬢分，衣裝百蝶薄棉溫。臨行自顧生憎色，袖底何人潑酒痕」「長幡飄動繞爐香，攝級同登拜上方。此去下坡苔露滑，儂扶小妹妹扶娘。」「繡花簾下靄晴煙，特漏全身到客前。忽聽後艙人贊好，安排鬥眼看來船。」四首皆眼前事，而筆足以達之，殊可愛也。望川名宗洛，桐城人。
一O三
吳俗以六月二十四為荷花生日，士女出游。徐朗齋作《竹枝詞》云：「荷花風前暑氣收，荷花蕩口碧波流。荷花今日是生日，郎與妾船開並頭。」「赤日當天駐火輪，龍船旗幟一時新。東家女笑西家女，橋上人看橋下人。」「葑門城門門繞湖，湖光一片白模糊。荷花生日年年去，若問荷花半朵無。」「丹陽段郎官長清，天然詩句自然成。怪郎面似荷花好，郎是荷花生日生。」



《卷八》
一
諷世語最蘊藉者，某《游春》云：「地濕莎青雨後天，桃花紅近竹林邊。游人本是農桑客，記得春深要種田。」《詠桑》云：「採採東風葉滿籃，禦寒功已在春蠶。世間多少閒花草，無補生民亦自慚。」《雨中作》云：「布被裝棉夢黯然，曉看遙岫鎖輕煙。蹇驢盡避當風馬，也有香泥濕錦韉。」
二
西崖先生云：「詩話作而詩亡。」余嘗不解其說，後讀《漁隱叢話》，而嘆宋人之詩可存，宋人之話可廢也。皮光業詩云：「行人折柳和輕絮，飛燕含泥帶落花。」詩佳矣。裴光約訾之曰：「柳當有絮，燕或無泥。」唐人：「姑蘇城外寒山寺，夜半鐘聲到客船。」詩佳矣。歐公譏其夜半無鐘聲。作詩話者，又歷舉其夜半之鐘，以証實之。如此論詩，使人夭閼性靈，塞斷機括；豈非「詩話作而詩亡」哉或贊杜詩之妙。一經生曰：「『濁醪誰造汝一醉散千愁。』酒是杜康所造；而杜甫不知；安得謂之詩人哉」癡人說夢，勢必至此。
三
天長詩人陳燭門進士，名以剛。余宰江寧，蒙其過訪。餘愛買書，而官廨甚小，都堆簽押處；故贈詩云：「六朝山立簾鉤外，萬卷書橫簿領中。」即姚武功「印朱沾墨研，戶籍雜經書」之意。
四
有箍桶匠老矣，其子時時凍餒之。子又生孫，老人愛孫，常抱於懷。人笑其癡。老人吟云：「曾記當年養我兒，我兒今又養孫兒。我兒餓我憑他餓，莫遣孫兒餓我兒！」此詩用意深厚，較之「因子不孝，抱孫圖報仇」者，更進一層。
五
詩讖從古有之。宋徽宗《詠金芝生》詩，曰：「定知金帝來為主，不待春風便發生。」已兆靖康之禍。後蜀主孟昶《題桃符貼寢官》云：「新年納餘慶，嘉節號長春。」後太祖滅蜀，遣呂餘慶知成都。王陽明擒宸濠，勒石廬山，有「嘉靖我邦國」五字。亡何，世宗即位，國號嘉靖。揚州城內有康山，俗傳康對山曾讀書其處，故名。康熙間，朱竹坨游康山，有「有約江春到」之句。今康山主人穎長方伯，修葺其地，極一時之盛；姓江，名春：亦一奇矣!
六
乾隆初，江西有四子：楊、汪、趙、蔣是也。趙山南早夭，詩失傳。汪輦雲名軔，少孤貧，為人執炊。有句云：「積晦雲疑斗，新晴草欲焚。」楊子載名墾，才最高，與蔣心餘相抗。其先本云南土司，改籍江西。五言云：「山鬼常聯臂，溪虹倏現身。」「早霞隨日上，敗葉擁潮行。」「有客嫌庭仄，無書覺晝長。」七言云：「寒星欲滅見漁火，小雨無聲添落花。」「欄邊花草牛羊路，寺裡人家杵臼聲。」「客少長留不鳴雁，睡酣翻喜失晨雞。」
七
又有何在田者，《偶成》云：「月借日光成半面，雨收雲氣泛餘絲。」《郊外》云：「野徑無人問，隨牛自得村。」「近市原非隱，能詩豈是才。」「樵室薪為榻，漁舟網作帆。」皆可傳之句也。甲辰三月，餘赴東，過南昌；心余病風，口不能言，猶以左手書此數聯。
八
心余手持詩集廿卷，向餘云：「知交遍海內，作序只托隨園。」餘感其意，臨別涕下。其子知讓見贈五古，灑灑千言，合少陵、香山而一之，篇什太長，故未抄錄。與餘論古尤合，又贈三律，有句云：「公所讀書人亦讀，不如公處只聰明。」心余書舍，有揚州汪端光孝廉贈句云：「置酒好招鄉父老，解衣平揖漢公卿。」汪字劍潭，少年玉貌，佳句如：「水定漁燈出，風驕戍鼓沉。」「路長行應獨，舟小買宜雙。」「月明又是無邊水，半照行人半照魚。」皆有別趣。
九
魚門《哭董東亭》云：「然疑未定先拋淚，日月都真旋得書。」雲松《哭韓廷宣》云：「久客不歸無異死，故人入夢尚如生。」
一O
廬州守備徐椒林，每到金陵，與餘款洽。在滿洲城，《夜飲》詩云：「為恃將軍司鎖鑰，幾番痛飲月沉西。」
一一
士大夫宦成之後，讀破萬卷，往往幼時所習之「四書」、「五經」，都不省記。癸未召試時，吳竹嶼、程魚門、嚴冬友諸公畢集隨園。余偶言及「四書」有韻者，如《孟子》「師行而糧食」一段廣五人背至「方命虐民」之下，都不省記。冬友自撰一句足之，彼此疑其不類，急翻書看，乃「飲食若流」四字也。一座大笑。外甥王家駿有句云：「因留僧話通吟偈，為課兒功熟舊書。」甥多佳句。如：「乍見波微白，方知月驟明。」「一編如好友，宜近不宜疏。」「衣因亂疊痕常縐，書為頻翻卷不齊。」「宿雲似幕能遮月，細雨如煙不損花。」「停足恰逢曾識寺，入門先問舊交僧。」「曲引急流歸遠港，微刪密葉顯新花。」「伏枕苦吟無好句，描詩容易做詩難。」皆有放翁風味。
一二
錢文端公，庚午典江西試。寫榜吏陳巨儒，須鬢如雪，求公贈手跡為榮；自陳年七十，手寫文武試三十二榜。公贈詩云：「桂籍憑伊腕力傳，白頭從事地行仙。自言作吏中書省，曾侍朱衣四十年。」十月，複寫武榜，解首則其孫騰蛟也。名初唱，掀髯一笑，筆墮於地。中丞阿公喜極，遣牙校馳箋，索藩司彭公家屏贈詩。彭方有劇務，幕中客擬數首，不稱公意。遣吏飛馬請蔣苕生來。蔣方與友飲酒肆；戀不肯行。吏敦促至再，扶鞭上馬，比至，則促召之使已四輩矣。彭公遽起，告以中丞索詩之使，立馬簷下。蔣笑曰：「某不知公有此急也。」濡筆立題一絕云：「榜頭題處笑開眉，六十年來鬢若絲。官燭兩行人第一，夜闌回憶抱孫時。」彭公得詩狂喜，複酌苕生，送輕紗四端。苕生太夫人鐘氏，名令嘉，晚號甘荼老人；生心餘，四歲，即斷竹絲作波磔，教之識字。嘗登太行山云：「絕磴馬蕭蕭，群峰氣勢驕。蒼雲橫上黨，寒色滿中條。極目河如帶，攔車云未消。龍門劃諸水，禹力萬年昭。」乙酉歲，心余奉母出都，畫《歸舟安穩圖》，一時名公卿，題滿卷中。尹文端公謂餘曰：「此卷中無佳作，惟太夫人自題七章，陸健男太史四首，足傳也。」惜未抄錄。
一三
尹文端公和餘「飛」字韻云：「鳥入青雲倦亦飛。」吟至再三，唏噓不已，想見當局者求退之難。古漁有句云；「未游五嶽心雖切，便到重霄劫又多。」
一四
尹文端公督兩江時，愛才如命。宛平王發桂以主簿派管行宮，有句云：「愧我衙官無一事，宮門持帚掃閒花。」公見而大喜，即超遷貳尹。秀才解中發有句云：「多讀詩書命亦佳。」公於某扇上見之，即聘作西席。
一五
或問：「李師中將出兵，在韓魏公席上賦詩云：『歸來不願封侯印，只向君王覓愛卿。』不知所用何典。」余按：《宋史·王景傳》：「景仕唐，歸晉，高祖厚遇之，問其所欲。對：『受恩已厚，無所欲。』固問之。乃曰：『臣為小卒，常負胡床，從隊長過官妓侯小師家彈唱，心頗慕之。今得小師為妻，足矣。』高祖大笑，即以賜之，封楚國夫人。」疑師中即指此事。後蔡攸出兵，指帝座劉妃求賞，其事在後。或云：「愛卿者，即魏公席上之妓名。」
一六
梅診為文穆公第六子，弱冠時，從張蕓墅游隨園，云：「隨園耳久熟，游歷自今初。買得小山隱，名仍太傅餘。主人能愛客，高士幸攜餘。幽徑入蘿薜，知應世味疏。」又曰：「岸分雙沼水，壁滿一朝詩。」嗚呼!式庵學醇行端，年未五十竟亡，詩多散失矣。
一七
餘幼時《詠史》云：「若道高皇勝項羽，試將呂后比虞姬。」後見益都王中丞遵坦有句云：「垓下何必更悲歌，虞兮呂公較若何」兩意相同。王又有句云：「亞父不用乃壽終，淮陰枉死未央宮。」意亦新。
一八
馬驌宛斯作《繹史》，敘三代事，極博雅；而詩筆甚清。《池上》云：「種魚有術尋漁父，斷酒無心學醉翁。」漁洋題其像云：「今日黃山山下路，只餘書帶草青青。」
一九
陳古漁云：「今人不知詩中甘苦，而強作解事者。正如富貴之家，堂上喧鬧，而牆外行人，抵死不知。何也未入門故也。」宋人《栽竹》詩云：「應築粉牆高百尺，不容門外俗人看。」
二O
余游九華山；青陽沈正侯字倫玉，少年韶秀，延候於五溪，已三日矣。見贈云：「大抵高人能下士，於今童子得瞻師。」又句云：「風狂欲折依牆竹，菊萎猶開臥地花。」又，陳明經名芳者，相待於陵陽鎮。呈詩云：「岸曲橋橫草樹萋，書堂佛寺水東西。溪亭日映欄幹外，九十九峰影盡低。」兩人俱不事科舉，以吟詠自娛。
二一
詩雖新，似舊才佳。尹似村雲；「看花好似尋良友，得句渾疑是舊詩。」古漁云：「得句渾疑先輩語，登筵初借少年人。」偶過西湖，見陳莊題壁云：「一葉蜻蜓似缺瓜，年年蕩槳水雲涯。叉魚射鴨嬌無力，笑入南湖摘藕花。」「蘇小樓頭楊柳風，小姑鬥草語芳叢。阿儂家住胭脂嶺，怪底花枝映日紅。」末署「竹嶼」二字：蘇州吳進士泰來也。新安江寺見題壁云：「昨與鄰舟姊妹逢，香風暖處話從容。低頭怕有漁郎至，不看蓮花只看儂。」「灘頭漠漠起炊煙，折罷蓮花正暮天。卻怪鴛鴦不解事，偏依依艇並頭眠。」末署「魯鳳藻」三字。
二二
黃莘田落第，賦《無題》云：「禿尖成塚還成陣，未抵靈犀一點通。」吳竹橋落第，賦《無題》云：「聞說千金才買笑，紫騮休系莫愁家。」王介祉落第，亦有《無題》云：「盼得纖兒還蕩子，傳來小婢又夫人。」
二三
古漁《路上》詩云：「年來一事真堪笑，只見來船是順風。」戴喻讓云：「莫羨上流風便好，好風也有卸帆時。」榮方伯名柱者，有句云：「風自橫來無順逆，水當漲處失江湖。」餘則云：「東窗關後西窗啟，猶喜風無兩面來。」
二四
甲子秋，餘遺失詩冊，心鬱鬱者一年。古漁云：「癸巳冬，得詩百篇，懷之訪人，帶寬落地，竟無覓處。乃題云：『拈斷吟髭費苦猜，已拋偏又上心來。關情似與良朋別，撒手如沉拱壁回。薄祭可能分酒脯孤飛未必出塵埃。多應擲地無聲響，一墮人間便永埋。」』
二五
朱竹坨先生詩名蓋世，而自稱本朝第二。故揚州方近雯觀察詩云：「駢體莫輕嗤沈、宋，古音休易許曹、劉。試看前輩詩如此，只負皇朝第二流。」商寶意先生云：「詩品官階兩不高。」前輩之虛心如此。王葑亭御史亦有句云：「宦情似墨磨常短，詩境如棋著不高。」
二六
「莫憑無鬼論，終負托孤心。」何言之沉痛也!「升沉閣下意，誰道在蒼蒼!」何求之堅切也!「知親每相見，多在相門前。」何刺之輕薄也!「生應無輟日，死是不吟時。」何吟之溺苦也］俱非唐人不能作。李少鶴《哭人》云：「世緣猶有子，死日始無詩。」亦本於唐。
二七
查他山先生詩，以白描擅長；將詩比畫，其宋之李伯時乎近繼之者，錢璵沙方伯、光祿卿申笏山。笏山卒後，畢秋帆尚書梓其全集。五言云：「雨聲涼入硯，花氣潤侵簾。」《看桂》云：「香於半路先迎客，花已全開正及時。」
二八
謝茂秦云：「凡作近體，誦之流水行雲，聽之金聲玉振，觀之朝霞散綺，講之異繭繅絲。」
二九
萬柘坡《贈錢坤一》云：「雨中聽屐到，燈下出詩看。」程南溟有句云：「佳句奚囊盛不住，滿山風雨送人看。」
三O
近人佳句有相同者。董曲江太史《歷城》詩云：「寺塔插天雲外影，人煙近市日中聲。」江於九太守《游九華山》云：「松竹分巒翠，雲煙隔寺聲。」陳梅岑句云：「津鼓聲沉寒雨急，漁燈影亂夜潮來。」蔣心餘句云：「守堠兵多官舫過，拔篙聲緩亂灘來。」李竹溪句云：「相逢馬上搖頭者，得句知他勝得官。」李懷民句云：「思苦如中酒，吟成勝拜官。」
三一
近日詩僧甚少。余游天台，得梅穀；到淨慈寺，得佛裔；游九華，得亦葦；游粵東，得澄波、懷遠、寄塵。亦葦《野步》云：「傍晚欲歸尋別徑，忽驚沙鳥出苗飛。」澄波《折木樨》云：「莫怪靈山留一笑，如來原是賣花人。」懷遠《江行》云：「片帆高趁大江風，過眼雲山笑轉蓬。行盡斷堤楊柳岸，夕陽猶在板橋東。」佛裔者，讓山弟子也，有句云：「魚亦憐儂水中影，誤他爭唼鬢邊花。」綺語自佳，恰不似方外人所作。懷遠云：「雍正間，廣東有詩會。好事者張飲分題，聘名流品題甲乙，首選者贈綾絹，其次贈筆墨：亦佳話也。」寄塵本姓彭，工詩、能畫，《游長壽寺》云：「淨壇風掃地，清課月為燈。」
三二
山陰邵太守大業，字厚庵，治蘇有惠政，以忤大府罷官。有《口號》一聯云：「江山見慣新詩少，世味嘗深感慨多。」又：「老來兒女費周旋」七字，亦頗是人情。
三三
吾鄉任武承太史，名應烈，出守懷慶。中年乞病，買鑒湖快閣以居，乃陸放翁舊地。作詩四首，和者如云。先生句云：「疊石略存山意思，蒔花聊破睡工夫。風流何處追狂客蹤跡重教記放翁。」甲戌歲，札來索和，並招往游。余寄詩奉答，終不果往。壬寅游天台，始登快閣，先生亡久矣。精舍數間，全覽鑒湖之勝：想在日清福，不減賀知章。
三四
康熙戊戌探花傅玉苠先生，名玉露，年八十餘：同在湖船，自誦《陪申尚衣游西湖絕句》云：「正是金牛紀瑞年，小春風景似春天。蓬萊原近孤山寺，游舫多停六一泉。」「一到湖心眼界寬，雲光霪爵接風湍。三朝恩澤深如許，莫作瑤池清淺看。」先生耳聾，與談者以手畫字，即能通解。癸未春，來游攝山，與之談，聲振屋瓦。
三五
學士春台典試福建，過吳下買妾方大英，美貌能詩；以南北地殊，服食不慣，雉經而亡。搜其遺稿，有句云：「戶閉新蛛網，梁空舊燕泥。」
三六
孫補山尚書，先以中翰從傅文忠公征緬甸。《見虜氛日惡口號一首付諸同事》云：「軍容荼火盛，不戢便成災。水土本來惡，烏鳶曉便來。功成原有數，我死愧無才。腰下防身劍，摩挲日幾回」嗚呼!先生當艱險時，賦詩如此，豈料日後之總督兩廣，晉爵宮保，世襲輕車都尉哉《孟子》云「天之將降大任」，信然!
三七
或戲村學究云：「漆黑茅柴屋半間，豬窩牛圈浴鍋連。牧童八九縱橫坐，『天地玄黃』喊一年。」末句趣極。
三八
尹文端公妾張氏，封一品夫人，與內廷恩宴。大將軍某與忠勇公在上前，戲尹云：「張有貴相，十指皆箕斗，無羅紋。」會伊里平定，諸功臣畫像內廷，例有贊語。上命公自為張夫人贊。尹應聲云：「繼善小妻，事臣最久。貌雖不都，亦不甚醜。恰有貴相，十指箕斗。遭際天恩，公然命婦。上相簪花，元戎進酒。同畫凌煙，一齊不朽。」忠勇公曰：「欲戲尹某，反為尹某戲耶!」上大笑。
三九
壬午春，迎鑾淮上，雨久不止。錢文端公戲尹相國云：「閣下燮理陰陽，只燮陰而不燮陽，何也」按《西清詩話》載：「宋時，宋琪、沈義倫俱在黃閣，久旱得雨，雨複不止。琪苦之，戲沈曰：『可謂「燮成三日雨」。』沈應聲曰：『調得一城泥。」』
四O
丁酉七月，慶兩峰赴湖北臬使之便，《過隨園留別》云：「天外飛鴻跡又過，衡門深處叩煙蘿。交情共指青山在，別意相看白髮多。祖帳一杯江上酒，秋風八月洞庭波。才人老去須珍重，漫把遺編日苦摩。」到湖北後，又寄紅抹肚與阿遲，系以詩云：「一個錦兜寄兒著，要他包裹五車書。」自此一別，兩峰出鎮塞外，遂永訣矣。餘哭之云：「平原自是佳公子，劉秩終非曳落河。」傷其不耐塞外之風霜也。其詩集甚多，不知流落何所。
四—
對聯有解頤者。康熙時，廣東詩僧石蓮，住海珠寺，交通公卿。寺塑金剛與彌勒環坐，題對聯云：「莫怪和尚們這般大樣；請看護法者豈是小人。」楊蘭坡題倒坐觀音像云：「問大士緣何倒坐；恨世人不肯回頭。」江西某題養濟院云：「看諸君腦滿腸肥，此日共餐常住飯；想一樣鐘鳴鼎食，前生都是宰官身。」
四二
古詩人遭際，有幸不幸焉。唐宰相鄭畋之女，愛讀羅隱詩，後隔簾窺其貌寢，遂終身不複再誦。明謝茂秦眇一目，貌不揚，而趙穆王愛其詩。酒闌樂作，出所愛賈姬，光華奪目，奏琵琶，歌謝所作《竹枝詞》，即以贈之。宋真宗時，宋子京乘車，路遇宮人，知為狀元，呼曰：「小宋耶」子京賦詩，有「更隔蓬山一萬重」之句，流傳禁中。真宗知之，賜以宮女，曰：「蓬山不遠。」正德南巡，翰林謝政年少美貌，迎駕西江，見宮眷船，誤為御舟，跪迎報名，適宮人開窗潑水，見之一笑。謝賦詩云：「天上果然花絕代，人間竟有笑因緣。」亦複流傳宮禁。武宗怒，削籍遣歸。
四三
兒童逃學，似非佳子弟。然唐相韋端己詩云：「曾為看花偷出郭，也因逃學暫登樓。」文潞公幼時，畏父督課，逃西鄰張堯佐家，後有燈籠錦之貽：蓋與貴妃本屬世交，常通縞佇故也。可見詩人、名相，幼時亦嘗逃學矣。阿通九歲，能知四聲，而性貪嬉戲。重九日，餘出對云：「家有登高處。」通應聲曰：「人無放學時。」餘不覺大笑，為請於先生而放學焉。其師出對云：「上山人斫竹。」通云：「隔樹鳥含花。」
四四
諱老染須，似非高人所為。南朝陸展有「媚側室」之譏。然司空圖清風亮節，唐季忠臣，其詩曰：「髭須強染三分折，弦管聽來一半愁。」可知染須亦無傷於雅士。
四五
黃石牧先生以翰林中允，督學閩中，因公落職。吾鄉徐文穆公，薦舉博學鴻詞，與餘同試保和殿。先生年過七旬，神明衰矣；以不完卷，累薦主議處：蓋馬伏波自忘其老之過也。《唐堂詩集》生新超雋，美不勝收。姑錄短句，以志一臠之嗜。《芭蕉》云：「日不紅三伏，天惟綠一庵。」《北路買餅》云：「駐馬一錢交易，羈留三刻行程。」《玫瑰花》云：「生來合是依人命，從不容渠在樹看。」集中七古，遠勝潘稼堂。
四六
餘泛舟橫塘，有踏搖娘蕊仙者。素矜身份，隔窗對語，不肯進艙侍飲，而頗知文墨。客許重贈纏頭，拒而不受。少頃，月出矣，蕊仙持扇求詩。餘戲題云：「橫塘宵泛酒如淮，十裏桃花四面開。只恨錦帆竿上月，夜深不肯下艙來。」蕊仙一笑進艙。
四七
孝感程蔚亭先生，名光鉅，甲辰翰林，出為杭州糧道。有《閨詞》云：「東家姊妹與西鄰，聽說相招去踏春。料得今年花事好，晚歸都語畫眉人。」「青衫薄薄襯宮緋，上繡鴛鴦並翅飛。勉強著來都不稱，可身還是嫁時衣。」餘己未歸娶，先生留飲，云：「老夫次首，有不慣外任、仍思內用之意。」
四八
詩人少達而多窮。汪可舟舸，自稱客吟先生，詩筆清絕；而在揚州，竟無知者。己丑除夕，忽過白門，意大不適，有漢江之行。餘堅留之，不肯小住，遂成永訣。未十年，其子中也，家業大昌；買馬氏玲瓏山館，造亭台，招延名士，而可舟不及見矣。其《聽雨》詩云：「簷外幾聲才淅瀝，胸中何事不分明」又曰：「側身已在江湖外，繞屋寧堪竹樹多。但覺有聲皆劍戟，不知何物是笙歌。」其紆鬱可想。仲小海《聽雨》云：「明知關我心何事，只覺撩人夢不成。」宋人有小詞云：「薄暮投村急，風雨愁通夕。窗外芭蕉窗裏人，分明葉上心頭滴。」
四九
餘行路見遠樹，疑為塔尖。高翰起司馬云：「平疇見喜塍成繡，遠樹看疑塔露尖。」每見門神相對，似怒似笑。趙雲松云：「無言似厭人投刺，含笑應羞客曳裾。」
五O
文尊韓，詩尊杜：猶登山者必上泰山，泛水者必朝東海也。然使空抱東海、泰山，而此外不知有天台、武夷之奇，瀟湘、鏡湖之勝；則亦泰山上之一樵夫，海船上之舵工而已矣。學者當以博覽為工。
五一
王次回有句云：「天台再許劉晨到，那惜乾回度石梁。」寶意先生反其意，作《秋霞曲》云；「天台已入休嫌暫，尚有終身未到人。」
五二
近日書院一席，全以薦者之榮落，定先生之去留。蔣春農掌教真州，移主揚州梅花書院。《留別諸生》云：「自慚頭腦太冬烘，兩載鑾江作寓公。提舉原如宮觀例，量移還與職官同。痕留雪爪棲難定，老困鹽車步未工。卻憶來時春正晚，海棠飛雨墮階紅。」「風雪交加臘盡時，臨歧握手意遲遲。豐碑昔拜文丞相，遺像今瞻史督師。山長頭銜聊複爾，英雄末路合如斯。諸生莫作攀轅計，撰杖重游未可知。」
五三
東坡云：「無事此靜坐，一日如兩日。若活七十年，便是百四十。」京口解李瀛善畫。有人聘往寫真，而主人久臥不出。解戲改蘇詩贈云：「無事此靜臥，臥起日將午。若活七十年，只算三十五。」山陰人有三乳者，金上清進士調之，云：「胸羅星宿素襟披，下字成文亦太奇。四乳曾聞男則百，君應七十五男兒。」
五四
程魚門云：「時文之學，有害於古文；詞曲之學，有害於詩。」餘謂：「時文之學，不宜過深；深則兼有害於詩。前明一代，能時文，又能詩者，有幾人哉金正希、陳大士與江西五家，可稱時文之聖；其於詩，一字無傳。陳臥子、黃陶庵不過時文之豪；其詩便有可傳。《荀子》曰『藝之精者不兩能』也。」
五五
黃陶庵先生，性嚴重，館牧齋家，不肯和柳夫人詩。然其詩，極有風情。《竹枝歌》云：「東湖西湖蓮菌開，一日搖船採一回。蓮葉田田無限好，只因曾見美人來。」「柳條不系玉蹄腡，拗作長鞭去路斜。春色也隨郎馬去，妝樓飛盡別時花。」
五六
戊申春，餘阻風燕子磯，見壁上題云：「一夜山風歇，僧掃門前花。」又云：「夜聞櫟代聲，知有孤舟泊。」喜其高淡，訪之，乃知是邵明府作。未幾，以詩見投，長篇不能盡錄。記《竹枝》云：「送郎下揚州，留儂江上住。郎夢渡江來，依夢渡江去。」「若耶湖水似西泠，蓮葉波光一片青。郎唱吳歌儂唱越，大家花下並船聽。」又夢中得句云：「澗泉分石過，村樹接煙生。」皆妙。邵名帆，字無恙，山陰人。
五七
許子遜先生有女孟昭；《寒夜曲》云：「金剪生寒夜漏長，玉人纖手懶縫裳。素娥偏耐秋光冷，肯照鴛鴦瓦上霜」江賓谷有室陳氏；《哭某夫人》云：「忽駕青鸞返碧虛，瓊花吹折痛何如修文應是才人盡，徵到嫦娥舊時書。」
五八
明季誤國臣馬、阮，皆庸人也，奸而不雄，較之曹操，直奴才耳!宿遷女子倪瑞璇嘲之云：「賣國仍將身自賣，奸雄兩字惜稱君。」《憶母》句云：「暗中時滴思親淚，只恐思兒淚更多。」
五九
綏安孝廉諸邦協，值耿逆之變，率家人避兵石窠寨。賊兵過索犒，不與；怒焚其寨，全家灰沒。族人國樞哭以詩云：「三年抗節萬山行，密箐深林母子並。誰遣多生逢浩劫直教一死重移名。闔門眥決朝探磧，枯骨灰飛夜請兵。青草年年寒食路，招魂惟有杜鵑聲。」
六O
閩人崔眾十三歲，有《遇雨》一絕云：「葉香亂打冷霏霏，輿夢尋秋雁影稀。煙雨滿溪行不了，渡頭扶傘一僧歸。」雅有畫意。
六一
堇浦先生曰：「馮鈍吟右西昆而黜西江，固矣!夫西昆沿于晚唐，西江盛於南宋；今將禁晉、魏之不為齊、梁·，禁齊、梁之不為開元、大歷，此必不得之數。風會流傳，人聲因之，合三千年之人，為一朝之詩，有是理乎二馮可謂能持詩之正，未可謂遂盡其變者也。」
六二
吾鄉多才女。河督吳公樹屏，有女名苕華；《留別淮陰官署》云：「三載依依玉鏡前，舊梳妝處最相憐。不知今後紅窗裏，又是何人點翠鈿」《古鏡》云：「閱世興亡疑有眼，辨人好醜總無聲。」
六三
山陰古無吼山，因採石者屢鑿不休，遂成一小湖。遠望山如列城；山頂種禾麥；中開一洞，搖船而入，別有天地。大魚長一二丈者，紛然游泳。邵無恙誦某「船進有魚聽」五字，以為貼切。餘曰：「方宮保泊岳州，亦有句云：『莫使火驚孤雁宿，且吟詩與大魚聽。，」
六四
羅兩峰誦人《孔廟》詩云，「陽虎可能同面目，祖龍空自倒衣裳。」顧立方《法藏寺》云：「拂衣人柳碧，覆瓦佛桑青。」以「龍」對「虎」，以「人」對「佛」，皆工對也。孔廟著筆尤難。
六五
滿洲永公名福，字用五，守湖州。作《吳興竹枝》云：「香雪西崦處處栽，終朝結社賞梅來。兒家門戶敲不得，留待月明人靜開。」「練裙如雪浣中單，二月風多草色寒。片雨過窗紅日現，家家樓上曬衣竿。」公禮賢愛士，蒙見訪杭州，於公事如麻時，苦留宴飲。遣人以手板到大府處，乞假談詩。
六六
《漫齋語錄》曰：「詩用意要精深，下語要平淡。」餘愛其言，每作一詩，往往改至三五日，或過時而又改。何也求其精深，是一半工夫；求其平淡，又是一半工夫。非精深不能超超獨先，非平淡不能人人領解。朱子曰：「梅聖俞詩，不是平淡，乃是枯槁。」何也欠精深故也。郭功甫曰：「黃山谷詩，費許多氣力，為是甚底」何也欠平淡故也。有汪孝廉以詩投餘。餘不解其佳。汪曰：「某詩須傳五百年後，方有人知。」余笑曰：「人人不解，五日難傳；何由傳到五百年耶」
六七
吾鄉沈方舟用濟，詩宗老杜。常來金陵，與姚雨亭、袁古香諸人唱和。余宰江寧時，先生已老，不複來矣。杭人有謀梓其詩者，托余訪之歸愚尚書。尚書云：「聞其全稿藏張少弋家。」少弋已亡，竟難搜葺。雨亭之子記其《留別》云：「青尊斷送流光易，白社重尋舊雨難。」自此永訣。
六八
青田才女柯錦機，有宣文夫人之風；絳幃問字者數十人。同鄉韓太守錫胙猶及見之。誦其《送夫應試》云：「劍匣書囊自檢詳，冬裘夏葛賦行裝。西風忽送來朝別，明月休沉此夜光。見說試文容易作，須知客感最難防。莫誇司馬題橋柱，富貴何如守故鄉」《調郎》云：「午夜剔銀燈，蘭房私事急。薰蕕郎不知，故故偎儂立。」又云：「合線煩君申食指，拾釵為我屈儒躬。」《自題小像》云：「焚香合受檀郎拜，一幅盤陀水月身。」
六九
汪大紳道餘詩似楊誠齋。範瘦生大不服，來告餘。餘驚曰：「誠齋一代作手，談何容易!後人嫌太雕刻，往往輕之。不知其天才清妙，絕類太白；瑕瑜不掩，正是此公真處。至其文章氣節，本傳具存；使我擬之，方且有愧。」
七O
王弁州推尊李於鱗，而弁州之才，實倍於李。予愛其《短歌》數句云：「不必名山藏，不必千金懸。歸去來，一壺美酒抽一編，讀罷一枕床頭眠。天公未喚債未滿，自吟自寫終殘年。」《棄官》云：「人生求官不可得，我今得官何棄之六月繡襦黃金垂．，行人拍手好威儀。與君說苦君不信，請君自衣當自知。」本傳稱先生論詩，呵斥宋人；晚年臨終，猶手握《蘇子瞻集》。此二詩，果似子瞻。
七一
嚴滄浪借禪喻詩，所謂「羚羊挂角」，「香象渡河」，有神韻可味，「無跡象可尋」。此說甚是。然不過詩中一格耳。阮亭奉為至論，馮鈍吟笑為謬談：皆非知詩者。詩不必首首如是，亦不可不知此種境界。如作近體短章，不是半吞半吐、超超玄箸，斷不能得弦外之音、甘餘之味：滄浪之言，如何可詆若作七古長篇、五言百韻，即以禪喻，自當天魔獻舞，花雨彌空，雖造八萬四千寶塔，不為多也；又何能一「羊」一「象」，顯「渡河」、「挂角」之小神通哉總在相題行事，能
放能收，方稱作手。
七二
余雅不喜苛論古人。阮亭罵杜甫無恥，以其上明皇《西嶽賦表》云：「惟岳授陛下元弼，克生司空。」指楊國忠故也。不知表奏體裁，君相並美；非有心阿附。況國忠亂國之跡，日後始昭。當初相時，杜甫微臣，難遽斥為奸佞。即如上哥舒翰詩，亦極推尊；安能逆料其將來有潼關之敗哉韓昌黎《贈鄭尚書序》，鄭權也；顏真卿《爭坐位帖》，與郭英義也：本傳皆非正人，而兩賢頗加推奉。行文體制，不得不然。宋人訾陸放翁為韓偏胄作記，以為黨奸；魏叔子責謝疊山作《卻聘書》，以伯夷自比，是以殷紂比宋：皆屬吹毛之論。孔子「與上大夫言，閣閣如也」。所謂「上大夫」者，獨非季桓子、叔孫武叔一輩人乎
七三
隨園席間詠六月菊，儲秀才潤書云：「秋士偶然輕出處，高人原不解炎涼。」餘嘆為獨絕。何南園一聯云：「隱士靜宜荷作侶，東籬閒愛日如年。」雖差遜，而心思自佳。何南園《望晴》詩云：「風都有意收殘暑，雲尚多情戀太陽。莫怪人間無易事，一晴天且費商量。」春過隨園，見游女，又云：「送與名園助春色，水邊來往麗人多。」
七四
《北史》稱：庾自直為隋煬帝改詩，許其詆呵。帝必削改至於再三，俟其稱善而後已。煬帝雖非令主，如此虛心，．亦云難得。第「改章難於造篇，易字艱於代句」，劉勰所言，深知甘苦矣。
七五
餘己未同年，多出任封疆、內調鼎鼐者，可謂盛矣!近都薨逝，惟餘以奉母故，空山獨存。想勤勞王事者，畢竟耗心力、損年壽耶嵇康有「圉馬不乘，壽高群廄」之語，似亦有理。宋人吟《古樹》云：「四邊喬木盡兒孫，曾見吳宮幾度春若使當時成大廈，也應隨例作灰塵。」《閨詞》云：「羨他村落無鹽女，不寵無驚過一生。」
七六
文、沈、唐、仇，以畫名前朝。仇畫從無題詠。唐能詩，恰無佳句。詩畫兼工者，惟文、沈二公。而筆情超脫，則沈為獨絕。《落花》云：「美人天遠無家別，逐客春深盡族行。」「苦戒兒童莫搖樹，空教行路欲窺牆。…『漁艇再來非舊徑，酒家重訪是空村。」《詠影》云：「算來只有鰥夫稱，老去猶堪作伴行。」《金山》云：「過江如隔世，入寺不知山。」有《愛日歌》、《七十自壽》兩篇，奇絕，惜篇長難錄。
七七
楊刺史潮觀，字笠湖，與予在長安交好。以運四川皇木，故再見於白門，垂四十年矣。《山行遇雨》云：「廣廈千萬間，不免炎暑熱。蓋頭一把茅，亦避風雨雪。」《馬跑泉》云：「十月．冰霜潔，真陽坎內全。任教無底凍，不到有源泉。」所言皆有道氣。笠湖在中州作宰，鄉試分房，夢淡妝女子褰簾私語曰：「桂花香卷子，千萬留意。」醒而大驚。搜落卷，有「杏花時節桂花香」一卷，蓋謝恩科表聯；其年移秋試在二月故也。主司是錢東麓司農，見之大喜，遂取中焉。拆卷，乃侯元標，是侯朝宗之孫也。楊悚然笑曰：「入夢求請者，得非李香君乎」一時傳李香君薦卷，以為佳話。
七八
尹文端公，與陳文恭公同年交好，各任封疆四十餘年，先後入相。乾隆己丑，尹公臥病，陳以老乞歸。尹在枕席間，力疾贈詩云：「聞公予告出都門，白髮還鄉錦滿身。早歲《霓裳》分詠句，卅年玉節共班春。到家綠酒斟應滿，回首黃粱夢豈真我老頹唐難出餞，將詩和淚送行人。」未數日，尹公薨。陳在天津，聞信欲回舟作吊，家人止之。未幾，舟至德州，亦薨。
七九
或有句云；「喚船船不應，水應兩三聲。」人稱為天籟。吾鄉有販鬻者，不甚識字，而強學詞曲，哭母云：「叫一聲，哭一聲，兒的聲音娘慣聽；如何娘不應」語雖俚，聞者動色。
八0
詩人愛管閒事，越沒要緊則愈佳；所謂「吹皺一池春水，乾卿底事」也。陳方伯德榮《七夕》詩云：「笑問牛郎與織女：是誰先過鵲橋來」楊鐵崖《柳花》詩云：「飛入畫樓花幾點，不知楊柳在誰家。」
八一
虞山王次岳妻席氏能詩。《端陽日寄次岳》詩曰：「菖蒲斟玉卑，獨泛已三年。」亡何，夭亡。次岳哭云：「蛾眉月易沉天際，鳥爪仙難住世間。」「舊雨每來先治饌，殘燈欲炮尚論詩。」「幾夕殯宮移榻伴，還如同病對床眠。」
八二
人有邂逅相逢，慕其風貌，與通一語，不料其能詩者；已而以詩見投，則相得益甚。丙辰冬，餘游土地廟；見美少年，揖而與言，方知是李玉洲先生第三子，名光運，字傅天。問餘姓名，欣然握手。次日見贈云：「燕地逢仙客，新交勝故知。高才偏不偶，大遇合教遲。書劍懷儔侶，風霜感歲時。慚予初學步，何以慰相思」時予才弱冠，廣西金撫軍疏中首及其年；傅天閱邸報，先知餘故也。丙戌二月，餘游寒山；一少年甚閒雅，問之，姓郭，名淳，字元會，吳下秀才，素讀予文者。次日，與沙鬥初同來受業。方與語時，易觀手中所持扇；臨別，彼此忘歸原物。次日，詩調之云：「取來紈扇置懷中，忘卻歸還彼此同。搖向花前應一笑，少男風變老人風。」秀才見贈五古一篇，洋洋千言，中有云：「琴書得餘閒，判花作御史。飛絮泥不沾，太清雲不滓。多情乃佛心，泛愛真君子。禪有歡喜法，聖無緇磷理。所以每到處，風花纏杖履。」乙酉三月，尹文端公扈駕墜馬，餘往問疾。在軍門外，遇美少年，眉目如畫；未敢問其姓名，悵悵還家。俄而戶外馬嘶，則少年至矣。曰：「先生不識東興阿乎阿乃總鎮七公兒。幼時，先生到館，曾蒙贈詩。興阿和韻云：『蒙贈珠璣幾行字，也開智慧一分花。』先生忘之乎」餘驚喜，問其年。曰：「十八矣，已舉京兆。」
八三
松江顧小崖先生，諱成天，康熙丁酉舉人。世宗簿錄某大臣家，得其哭聖祖詩，有「已增虞舜巡方歲，竟少唐堯在位年」之句。遂欽賜編修，上書房行走。乾隆二年，以老乞歸，上加侍講銜，年八十二而卒。亦詩人異數也。
八四
乾隆間以老受恩得官者，當塗有二人焉：徐位山名文靖，曹洛裎名麟書。徐同余丙辰召試，而曹乃丙辰同盟友也。徐年九十餘，授翰林院檢討。甲戌秋，寄所注《竹書紀年》、詩一冊來。《湖居》云：「天將幽致敞湖濱，共我盤桓幾十春。守業願為清白吏，著書羞傍草玄人。妻緣貧慣無交謫，子未驕成肯負薪。那得向平婚嫁畢，三江煙雨任垂綸」「白駒幾向隙間過，荏苒年華長薜蘿。閒極有時評北苑，愁來無夢寄南柯。文標司馬尊元狩，帖檢來禽署永和。湖上游行湖上立，頹唐老大竟如何」又：「雲生漸覺桐弦潤，潮上徐看釣艇斜。」「酒緣齋日陳三雅，茶為眠時試一槍。」皆典雅可誦。曹官至侍讀學士，少時與魯之裕亮儕奪槊舞劍，權奇倜儻。後行走上書房，予告歸。戊寅年，入山話舊。有《留影雜記》一編，即生平行述也。曾入黃山，遇老入傳道，年九十餘，行走如飛。詩亦清矯。《金山》云：「日月不離水，荻蘆難辨霜。」《飲昭亭》云：「泉細但聞響，山香不見花。」《題泰山》云：「日觀天門上幾回，層雲雪海蕩胸開。年來懶讀人間字，曾探金泥玉簡來。」《寄樊姬》云：「天外雲寒暮雨多，音書何處寄煙波他鄉動覺愁千種，小小雙魚載幾何」古漁贈以詩云：「黃山早有神仙遇，白首才蒙聖主知。」餘題其《留影》冊子云：「人天蹤跡兩漫漫，欲畫飛仙影最難。只有上清曹學士，自家留影自家看。」「我亦人間有半生，三山五岳等閒行。雪中爪跡分明在，可惜飛鴻記不清。」人間先生；「納交之道，從子夏乎從子張乎」先生曰：「皆從。」問；「何以皆從」曰：「朝廷之上，從子夏；鄉黨之間，從子張。」
八五
己未，餘在孫文定公署中，見亮儕先生。其時觀察清河；年七十餘，銀髯垂腹，口若懸河，向制府述水利，娓娓萬言，無一澀語閒字。使屏後侍史錄之，即可作奏疏讀也。初從河南縣令起家，忤總督田文鏡，每被劾一次，世宗召見，必升一官。真奇士也。作令不用牌票，書片紙召吏民。作府道不用文檄，書尺牘諭下屬。有令必行，無情不燭。《登黃鶴樓》云：「名勝跡隨頹浪卷，孤危身托畫欄憑。好把江波成地醴，遍教溝瘠飲天漿。」其抱負可想。
八六
詩有極平淺，而意味深長者。桐城張征士若駒《五月九日舟中偶成》云：「水窗晴掩日光高，河上風寒正長潮。忽忽夢回憶家事，女兒生日是今朝。」此詩真是天籟。然把「女」字換一「男」字，便不成詩。此中消息，口不能言。
八七
許太監者，名坤，杭州人，在京師頗有氣焰，而性愛文士。嘗過杭太史堇浦家，採野莧一束去，報以人參一斤。欲交鄭太史虎文，鄭不與通。人疑鄭故孤峭者。然其詠《紅豆》詩，頗有宋廣平賦梅花之意。詞云：「記取靈蕓別後身，玉壺清淚血痕新。傷心略似燃於釜，繞宅何緣幻作人一點紅宜留玉臂，十分圓欲上櫻唇。只嫌不及榴房子，空結團圓未了因。」梁瑤峰少宰和雲；「採綠何曾勝採藍猩紅端合摘江南。且看沉水星星活，得似靈犀點點含。秋漢可煩橋更駕，朝雲應有夢同甘。石榴消息分明是，朱鳥窗前仔細探。」按紅豆生於廣東。乾隆丙戌，鄭督學其地，梁為糧道，故彼此分詠此題。
八八
戊戌秋，餘小住閶門。詩人張昆南每晚必至，年七十三矣。誦其《登靈岩》云：「振衣同上落虹亭，古塔雲深入杳冥。香徑草荒秋露白，山村雨過暮煙青。天空一雁來胥口，木落諸峰見洞庭。莫向西風更懷古，菱歌清絕起遙汀。」予嘆曰：「此中唐佳境也。」昆南喜，次日呈詩三冊，屬余輪替觀之。其佳句如：「潮痕沙岸落，露氣渚蘭聞。」「松間細路通僧寺，花裏微風揚酒旗。」皆妙。昆南別去，後錢景開來，又誦其《虎丘》詩云：「蘼蕪亦解憐傾國，多傍貞娘墓上生。」《春去》云：「月上簾鉤風太急，落花如雨不聞聲。」
八九
常熟孝廉邵君培德，每秋試，必以詩見投。記其《觀燈》云；「紅羅碧綺間琉璃，遠近龍鸞一望齊。樓下花鈿樓上曲，留人偏在畫橋西。」《路上》云：「昨日晴和今日雨，蕭蕭篷底作春寒。分明即是來時路，頓覺煙波別樣看。」
九O
游仙詩大半出於寄托。方南塘居士云：「到底劉安未絕塵，昨宵相與共朝真。漫將富貴誇同列，手板橫腰道寡人。」此刺暴貴兒作態者也。陸陸堂太史云：「尋真台上紫雲高，阿母宵分降節旄。臣朔讀書破萬卷，不甘呵叱小兒曹。」此刺妄庸人傲士者也。方近雯觀察云；「一痕輕綠畫春山，冰剪雙眸玉煉顏。不解大羅天上事，蘭香何過謫人間」此惜詞臣外用之詩也。
九一
桐城姚康伯有《閨怨》云：「分明賺得兩眉開，手折黃花上鏡台。侍女無端忙報道：鄰家昨夜遠人回。」
九二
蔣苕生與餘互相推許，惟論詩不合者：餘不喜黃山谷，而喜楊誠齋；蔣不喜楊，而喜黃：可謂和而不同。
九三
孫文定公為塚宰時，餘以秀才修士相見禮，投詩云：「百年事在奇男子，天下才歸古大臣。」又曰：「一囊得飽侏儒粟，三上應無宰相書。」公讀之，忻然延入曰：「滿面詩書之氣。」已而，戊午科出公門下。
九四
王昆繩曰：「詩有真者，有偽者，有不及偽者。真者尚矣，偽者不如真者；然優孟學孫叔敖，終竟孫叔敖之衣冠尚存也。使不學孫叔敖之衣冠，而自著其衣冠，則不過藍縷之優孟而已。譬人不得看真山水，則畫中山水，亦足自娛。今人詆呵七子，而言之無物，庸鄙粗啞；所謂不及偽者是矣。」
九五
謝梅莊諱濟世，廣西潯州人；作御史三日，即奏劾河東總督田文鏡。朝廷疑有指使，交刑部嚴訊。先生稱指使有人。問：「為誰」曰：「孔子、孟子。」問：「何為指使」「讀孔、孟書，便應盡忠直諫。」世宗憐其呆，謫軍前效力。時雍正丙午十二月初七日也。先生《次東坡獄中寄子由韻寄從弟佩蒼》云：「嚴霜初隕陡回春，留得衝寒冒雪身。綸綽乍傳渾似夢，親朋相慶更為人。敢愁弓劍趨戎幕，已免銀鐺禮獄神。早晚扶歸君莫慟，嬰姍勃牢亦前因。」「尚方借劍心何壯，牘背書辭氣漸低。已分黃泉埋碧血，忽聞丹闕放金雞。花看上苑期吾弟，萱樹高堂仗老妻。且脫南冠北庭去，大宛東畔賀蘭西。」今上登極，赦還原職。先生疏求外用，授湖南糧道。長沙士人，感其遺愛，片紙隻字，俱珍重之，故傳此二首。先生不信風水之說，《題金山郭璞墓》云：「雲根浮浪花，生氣來何處上有古碑存，葬師郭璞墓。」曉世之意，隱然言外。
九六
贛州總兵王公，字午堂，名集，工詩、善書。與餘相慕二十年，終不得一晤。弟香亭過贛，公寄我鵝研一方，集古句一聯云：「中天懸明月，絕代有佳人。」
九七
過潤州，見僧壁對聯云：「要除煩惱須成佛；各有來因莫羨人。」過九華寺，有一對云：「非名山不留仙住；是真佛只說家常。」
九八
香亭以《雪獅》為題，令諸少年分詠；而糊名易書，屬余評定。餘奇賞二句云：「蹲伏尚能驚百獸，強梁可惜不多時!」拆封，乃胡甥吉光所作，書巢之子也。詩人有後，信哉!
九九
朱竹君學士曰：「詩以道性情。性情有厚薄，詩境有淺深。性情厚者，詞淺而意深；性情薄者，詞深而意淺。」
一OO
番禺何夢瑤工詼諧；為催租吏所窘，戲為《牛郎贈織女》云：「巧妻常為拙夫忙，多謝天孫制七襄。舊借聘錢過百萬，織來雲錦可能償」《織女答》云：「織錦空勞問報章，近來花樣費商量。人間債負都堪抵，第一天錢不易償。」
一O一
夏醴穀督學廣東，有門生鄭齊一者，年少貌美，舟中妓醉而逼之。鄭勃然怒曰：「使不得!」夏贈以詩云：「柔情似水從頭抹，硬語如刀帶酒聽。」程魚門北上，旅店主人招妓侑酒。魚門與同飲，而卻其眠，作詩曰：「花明野店春無主，月黑秋林幸有燈。」潘筠軒笑曰：「次句，有小說秉燭達旦之意。」
一O二
蔡持正貧時，寓僧寺。僧厭之，蔡題《松樹》云：「常在眼前君莫厭，化為龍去見應難。」黃之紀寓隨園。或輕之，黃亦題《松樹》云：「寄人籬下因春好，聽我風聲在老來。」



《卷九》
一
白下布衣朱草衣，少時有「破樓僧打夕陽鐘」之句，因之得名。晚年無子，卒後葬清涼山。餘為書「清故詩人朱草衣先生之墓」，勒石墳前。余宰溧水，蒙見贈云：「疊為花縣一江分，來往惟攜兩袖雲。待客酒從朝起設，告天香每夜來焚。自慚龍尾非名士，肯把豬肝累使君卻喜循良人說遍，填渠塞巷盡傳聞。」《郊外》云：「亂鴉多在野，深樹不藏村。」《與客夜集》云：「羈身同海國，歸夢各家鄉。」《大觀亭》云：「長江圍地白，老樹隔朝青。」《晚行》云：「土人防虎門書字，水屋叉魚樹有燈。」《贈某侍御》云：「朝罷宮袍多質庫，時清諫紙盡抄書。」
二
隨園地曠，多樹木，夜中鳥啼甚異，家人多怖之。予讀王葑亭進士《平溝早發》云：「怪禽聲類鬼，暗樹影疑人。」先得我心矣!其他佳句，如：「大星高出樹，殘月細流溪。…『月斜人影忽在水，風過秋聲正滿山。」「滿帽黃花逢醉客，一肩紅葉識歸樵。」皆妙。
三
湖州潘進士立亭，名汝晟，詩宗韓、杜，五古尤佳。《偶成》云：「靜士難為介，靜女難為媒。嫁容靜女丑，交面靜士羞。盛年易畹晚，獨抱無驛郵。桃李非我春，蒲柳非我秋。鶴老心萬里，鵬怒翼九州。未免笑樊援，豈屑伍喧啾搜春潤章句，摘卉膏吟哦。非無蘭苕玩，風騷旨已訛。詩濤與詩骨，韓、孟兩嵯峨。昆體逮鐵體，滔滔同一波。金天削秀華，碧海鳴神鼉。義色少姚佚，吉詞無淫頗。褒中南風手，請為《南風歌》。寥寥發古響，羯鼓如予何」潘宰直隸某縣，以迂緩故，幾被劾矣。適傅忠勇公平金川歸，潘獻《鐃歌》；公大誇賞，乃改為卓薦。
四
鮑進士之鐘，字雅堂，詩人步江之子。詩有父風，而清逸處，往往突過前人。《秋雨乍晴》云：「箬帽芒鞋准備秋，稍晴便擬看山游。江潮入郭無三里，溪水到門容一舟。亭午白雲開野徑，夕陽黃葉下僧樓。閒身自笑如閒鶴，欲度前峰卻又休。」五言如：「一鳥掠溪鏡，四山明畫簾。」「魚跳重湖黑，蒲喧急雨來。」七言如：「道心靜似山藏玉，書味清於水養魚。」「翻書細檢遺忘事，撥火閒尋未過香。「岸柳帶鴉明遠照，塔鈴和月語清宵。」皆可愛也。雅堂嘗言：「作七古詩，雅不喜一韻到底。」餘深然其言。顧寧人云：「詩轉韻方活，《三百篇》無不轉韻。」
五
秦中詩人楊子安鸞見訪，適余外出；歸後見貽一冊。《雪霽》云：「寒瘦自性情，苦吟工未能。晚晴窗上日，先曬硯池冰。」《聞砧》云：「滿院苔痕合，重門樹影深。」
六
余宰江寧時，所賞識諸生秦澗泉、龔云若、塗長卿，俱登科第。而流落不偶者，惟車靜研與沈瘦岑。沈工古文，不為詩。車詩有可存者。《河南道中》云：「三月春陽淡不濃，老冰如石漱寒風。蹇驢覓路人家遠，日暮山坳虎眼紅。」《農家》云：「築場如鏡草堆山，繞屋黃花映碧潭。閒倚茅簷看客過，南人北去北人南。」
七
寶應王孟亭太守，為樓村先生之孫。丁卯，見訪江寧。攜胡床坐門外，俟主人請見乃已，遂相得甚歡。聘修江寧志書，朝夕過從。嘗言樓村先生教人作詩，以「三山」為師：一香山、一義山、一遺山也。有從子嵩高，字少林，少年倜儻，論詩不服乃伯，而服隨園。《大梁懷古》云：「搖落偏驚旅客魂，秋風回首眺中原。三花樹色開神岳，萬里河聲下孟門。形勝鬱盤終古在，英雄慷慨幾人存信陵策士俱黃土，獨有侯生解報恩。」太守諱箴輿。
八
揚州張哲士，與蔣秋涇交好。蔣尤自負，作《游山》一首，程魚門誇為「小謝」。勃然怒曰：「分明『大謝』，何小之有」《留別哲士》云：「竟挂秋帆決計行，關心天末倚閭情。便歸只好留三月，浪跡無端已半生。人世乘除蒼狗幻，名山期許白頭成。殷勤相屬還相慰，愁聽西風雁一聲。」哲士《寄懷》云：「戀友心空切，寧親去敢遲才為三夕別，已是百回思。避日簾仍下，追涼榻未移。不知江上路，秋暑可曾衰」哲士詠《胭脂》云：「南朝有井君王入，北地無山婦女愁。」以此得名，人呼「張胭脂」。
九
中州李竹門過隨園，見贈云：「園在六朝山色裏，一筇先要問高台。碧梧葉響秋將至，紅藕花香客正來。」其詩頗清。惜年甫三十而卒。餘愛其《詠鞭》云：「一事思量轉惆悵，不能行到祖生先。」《郊外》云：「山勢趁潮多北向，人心如雁只南飛。」
一O
蕪湖施長春，曼郎少年，有衛叔寶之稱。余宰江寧時，秦澗泉屢為致意，云「將渡江求見」。已而病亡。有《上塚歌》云：「白楊樹，城東路，野草萋萋葬人處。挈植提壺出郭行，可憐今日又清明。富家塚高高傍嶺，貧家塚低低亞畛；塚中貧富人不同，一樣酒澆不能飲。暝煙慘淡日西斜，挈植提壺還返家。一線陰風旋不定，紙錢飛上棠梨花。」
一一
吳門顧星橋進士，詩才清冠等夷；家有月滿樓，藏書萬卷，海內知名之士，無不交投縞佇。予目為今之鄭當時。《龍潭》一律云：「微風緩緩送江聲，最好龍潭道上行。碧樹數叢堪作障，青山一半不知名。閒情轉向塵中得，幽景偏宜客裏生。晚覓茅齋投一宿；花前試看酒旗輕。」進士名宗泰。
一二
姚申甫方伯與沈永之觀察，本中表親，姚姊嫁沈。二人年少時，與餘同肄業書院。每見方伯家遣僮擔盒，供其子婿。二人同登鄉、會科。沈寄姚詩云：「辛勤二老訓喃喃，愛婿猶如愛長男。甘脆每教常健飯，苦吟猶記許分甘。」沈殿試二甲第三，姚二甲第二，自後官階沈必差姚一級：姚為觀察，沈為太守；沈為觀察，則姚為方伯矣。沈又寄詩云：「平生每好居人後，今日還應讓弟先。」餘將赴廣西金撫軍之聘，姚賦詩相留曰：「就使將軍重揖客，何如南國有詞人」後四十年，姚竟巡撫廣西。余寄書云：「不料當日所謂『將軍』，即此時之閣下，惜我不能來作揖客耳！」永之在書院寄內詩云：「深院蝶嬌無語坐，小園花嫩卷簾看。」為掌教楊文叔先生所賞。
一三
餘在都時，永之引見滿洲學士春台。春自云：「年三十時，目不識丁。從一禪師靜坐三月，頗以為苦。一夕，提刀欲殺禪師。仰頭見月，忽然有悟，賦詩便工。」《塞外》云：「野水吞人面，青山甕馬聲。浮雲連帽起，殘雪帶鞭行。」殊雄偉。公愛永之與枚，以為兩少年必貴；每至，必留飲、留宿，遣妾捧觴。
一四
桐城相公七十生辰，餘與諸翰林祝壽。宴罷，各賜詩扇一柄，詩寫《田園雜興》云：「不識風塵勞擾，但知雲水盤桓。買畚偶來城市，祀神一著衣冠。」「橋流水村近，疏柳長堤路斜。車馬不聞叩戶，雞豚自識還家。」「煙生茅屋雲白，雨過菱塘水新。今歲秋田大稔，稻苗高過行人。」「竹屋正臨流水，槿籬曲繞閒亭。此是吾廬本色，被人偷作丹青。」「作苦最憐田婦，布衣椎髻無華。磕餉並攜稚子，採桑不摘閒花。」公終身富貴，而詩能淡雅若此。
一五
嚴公瑞龍作湖北布政使，續《漢上題襟集》，招諸詩人唱和；亦公卿雅事也。傅辰三《感春》云：「恰恰春分二月半，分春妙手愛東君。但愁過卻花朝後，一日春容減一分。」「月落參橫夜向晨，半醺花意欲留人。夜闌莫怯風吹袂，為愛梅花不惜身。」《大雨戲作》云：「雨師一夕興淋漓，筆尖亂點西窗紙。初猶落落蝌蚪分，繼則盈盈垂露似。須臾漫漶一片濕，直似秦碑沒字體。」殊有東坡風趣。沈樹德《落花》云：「飛燕蹴歸簾影里，游魚吹起浪花中。」葉聲木《送人》云：「吹酒涼風穿樹過，破煙水月隔樓生。」
一六
康熙壬寅，餘七歲，受業於史玉瓚先生。雍正丁未，同入學。先生不甚作詩，而得句殊雋。《偶成》云：「好鳥鳴隨意，幽花落自然。」《病中》云：「廿年辛苦黔婁婦，半世酸辛伯道兒。」終無子。餘為葬於葛嶺。
一七
沈歸愚尚書，晚年受上知遇之隆，從古詩人所未有。作秀才時，《七夕悼亡》云：「但有生離無死別，果然天上勝人間。」《落第詠昭君》云：「無金贈延壽，妾自誤平生。」深婉有味，皆集中最出色濤。六十七歲，與餘同入詞林。《紀恩》詩云：「許隨香案稱仙吏，望見紅雲識聖人。」
—八
與餘同薦鴻詞者，有戶部主事尚庭楓，號茶洋，陝西人。為人詭誕不羈，忽而結駟連騎，忽而布衣藍褸。賦詩有奇氣，如：「落花平地二尺厚，芳草如天萬里青。」「月華照樹有烏鵲，雲氣上天如白羊。」皆警句也。
一九
餘愛誦金壽門「故人笑比庭中樹，一日秋風一日疏」之句。杭堇浦先生曰：「此句本唐人高蟾：『君恩秋後葉，一日一回疏。』不足為壽門奇。壽門佳句，如：『佛煙聚處都成塔，林雨吹來半雜花。』詠《苔》云：『細雨偏三月，無人又一年。』乃真獨造。」余按古人佳句，都有所本：陳元孝：「池花對影落，沙鳥帶聲飛。」本李群玉：「沙鳥帶聲飛遠天。」梁藥亭：「龍虎片雲終王漢，詩書餘火竟燒秦。」仿唐人：「半夜素靈先哭楚，一星遺火下燒秦。」楊誠齋：「不知落得幾多雪，作盡北風無限聲。」仿唐人：「流到前溪無一語，在山作得許多聲。」
二O
閨秀李金娥詠《路上柳》云：「折取一枝城裏去，教人知道是春深。」湖州高氏小女有一聯云：「也知春色歸人早，鄰女釵邊有杏花。」
相傳江寧南城外瑞相院後叢竹中，為馬湘蘭墓。望江魯雁門題詩云：「葉飄難禁往來風，未肯輸懷向狡童。畫到蘭心留素素，死依僧院示空空。知音卓女情雖切，薄幸王郎信未終。一點憐才真意在，青青竹節夕陽中。」「絕世英雄寄女妝，荊家曾說十三娘。年來文士動相擠，始識伊人不可忘。零露似熏香豆蔻，百花想見繡衣裳。平生除拜要離塚，到此才焚一瓣香。」嚴侍讀冬友曰：「瑞相院前之墓，少時亦誤以為湘蘭；後往訪之，見題碣云『新安貞女某氏之墓』。碑陰載為某商人之妾，商人不歸，守貞而死。以為湘蘭，有玷逝者矣尸陳楚筠制錦曾效長吉體，為詩証明其事，云：「古釵耿耿蝕黃土，千歲老蟾嘯秋雨。蒼茫落日掩平坡，風入黃蒿作人語。」「新安山高江水遙，卷施原不生倡條。貞魂夜號月光曉，兒童莫賦西陵草。」
二二
餘過京口，丹徒宰徐天球，字天石，貴州人，見示詩集。一別之後，遂永訣矣。餘愛其《風箏》一絕云：「誰向天邊認塞鴻但憑一紙可騰空。任他風信東西轉，百丈游絲在掌中。」
二三
沈光祿子大、許明府子遜，二人齊名。沈如：「竹光晨露滑，池靜夜泉生。」許如：「鐘聲涼引月，江氣夕沉山。」真少陵也。行役絕句，有相同者。沈云：「惟有夢魂吹不斷，月明猶自逆風歸。」許云：「明月有情應識我，年年相見在他鄉。」子遜先生與餘為忘年交，論詩尊唐黜宋，失之太拘。有某少年，故意抄宋詩之有聲調者試之，先生誤以為唐。少年大笑。餘贈云：「前生合是唐宮女，不唱開元以後詩。」
二四
松江王太守名祖庚，與乃祖文恭公同日生，故號生同。丁未進士，終身以不入詞館為恨。兩子皆入翰林，而先生不樂也。與彭芝庭尚書，同出尹文端公門下。有《納涼聞笛》云：「碧空如水淨無雲，鬥轉參橫夜欲分。長笛不知何處起，好風偏送此間聞。江梅片片傷春暮，岸柳絲絲綰夕曛。曲罷無端倍惆悵，階前涼露濕紛紛。」亦同余召試友也。
二五
學人之詩，吾鄉除諸襄七、汪韓門二公而外，有翟進士諱灝、字晴江者，《詠煙草五十韻》警句云：「藉艾頻敲石，圍灰尚撥爐。乍疑伶秉箭，複效雁銜蘆。墨飲三升盡，煙騰一縷孤。似矛驚焰發，如筆見花敷。苦口成忠介，焚心異鬱紆。穢驚苓草亂，醉擬碧筒呼。吻燥寧嫌渴，唇津漸得腴。清禪參鼻觀，沆瀣潤嚨胡。幻訝吞刀並，寒能舉口驅。餐霞方孰秘，厭火國非誣。繞鬢霧徐結，蕩胸雲疊鋪。含來思渺渺，策去步於於。」典雅出色，在韓慕廬先生《煙草》詩之上。又，《薄暮驟雨》云：「黑雲留替西南來，狂飆挾勢驚奔雷。夕陽倉卒收不及，劃住半壁青天開。」句殊奇險。
二六
餘自幼聞姨母章氏，嫁非其偶，時誦「巧妻常伴拙夫眠」之句，不知何人所作。後閱謝在杭集，方知故是謝詩。其詞曰：「癡漢偏騎駿馬走，巧妻常伴拙夫眠。世間多少不平事，不會作天莫作天。」
二七
從弟鳳儀《旅店》云：「迎面有山皆客路，問心無日不家鄉。」呂柏岩有句云：「天果有涯行易盡，家雖無路夢常通。」
二八
餘知江寧時，和尹公「通」字韻云：「身如雨露村村到，心似玲瓏面面通。」史文靖公聞之，笑曰：「畫出一個尹元長。」
二九
長沙太守陳焱，陝西人，與餘在蘇州花宴甚歡。《口號》云：「此地若教行樂死，他生應不帶愁來。」未二年，竟卒。然他生無愁，亦可知矣!
三O
某公子惑溺狹斜，幾於得疾。其父將笞之，公子獻詩云：「自憐病體輕於葉，扶上金鞍馬不知。」父為霽威。所惑者亦有句云：「朝朝梳洗臨江水，一路芙蓉不敢開。」又曰：「世間未有無情物，蠟燭能癡酒亦酸。」
三一
方敏恪公六十一歲生兒，當八月十四日；賦《得子》詩云：「與翁同甲子，添汝作中秋。」—餘酒席歌場、乘人鬥捷之作，多不載集中。乙未二月，避生日於蘇州，有舊識女校書任氏，以扇索詩。餘題云：「隔年相見倍關情，樓上金燈樓下箏。難得相逢好時節，再遲三日是清明。」「市長陵路狹斜，當簷一樹碧桃花。果然六十非虛度，半醉天台玉女家。」校書喜，次日引餘見其第四妹。妹亦持扇索詩。餘題云：「玉立長身窈窕姿。相逢從此惹相思。雲翹更比雲英弱，知是瑤台第四枝。」「若非月姊通消息，爭得玄霜見少君一樣珍珠兩行字，替他題上藕絲裙。」嗣後任家姊妹，逢能文之客，必歌此四章，不落一字，亦慧人也。餘初意慶六旬，欲仿康對山集名妓百人，唱《百年歌》；而不料稱觴之日，僅得五人。御史蔣用庵同席，後將往杭州，留詩見贈云：「喜是尋芳到未遲，唐昌觀裡正花時。芝蘭九畹春如許，卻讓芝房第一枝。」謂芝仙校書。「風月東南屬主盟，買花親自載花行。未知桃葉曾迎否，先占揚州小杜名。」「壽域歡場不易全，介眉見說有初筵。分明一樣稱觴酒，纖手扶來便欲仙。」「館娃回首夢虛無，又挂風帆西子湖。不識玉釵羅袖畔，可曾閒憶到狂夫」餘後四年，再過蘇州，任氏姊名翠筠者，持舊扇相示，紙已破矣；猶裝裹護持，為餘唱曲。餘感其情，再題二絕云：「四年前贈扇頭詩，多謝佳人好護持。不是文君才絕世，相如琴曲有誰知」「為儂重唱《玉瓏玲》，嚦嚦鶯聲繞畫屏。一曲歌終人一世，那堪頭白客中聽」蘇州太守孔南溪，風骨冷峭，權貴不敢以情幹。青樓金蕊仙以事挂法，一時交好，無能為之道地。乃遣人至白下，求餘關說。餘與金甚疏，僅半面耳。竊念書中語倘不佯為親狎，轉生孔之疑；乃寄札云：「僕老矣，三生杜牧，萬念俱空；只花月因緣，猶有狂奴故態。今春到治下，欲為尋春之舉；而吳宮花草，半屬虛名；接席銜杯，了無當意。惟女校書金某，含睇宜笑，故是矯矯於庸中。遂同探梅鄧尉而別。刻下接蕭娘一紙，道為他事牽引，就鞫黃堂，將有月缺花殘之恨。其一切顛末，自有令甲，憑公以惠文冠彈治之，非僕所敢與聞。只念此小妮子，蕉葉有心，雖知卷雨；而楊枝無力，只好隨風。偶茵溷之誤投，遂窮民而無告。似乎君家宣聖複生，亦當在『少者懷之』之例，而必不『以杖叩其脛』也。且此輩南迎北送，何路不通何不聽請於有力者之家，而必遠求數千里外之空山一叟可想見夫子之門牆，壁立萬仞；而非僕不足以替花請命耶元微之詩云：『寄與東風好抬舉，夜來曾有鳳凰棲。』敬為明公誦之。」孔得札後，覆云：「鳳鳥曾棲之樹，托抬舉於東風；惟有當作召公之甘棠，勿剪勿伐而已。」二札風傳一時。未二年，餘又往蘇州。過京口，已解纜矣，丹徒徐令挽舟相留道：「妓戴三與太守淮樹章公司閽者狎，章知之，逐閽人，而不罪戴。戴往城隍廟焚香還願，一廟歡然。章怒其張揚，嚴檄拘訊，將使荷校以徇。徐婉求不聽，乞餘解圍。」余召見戴三，則霧鬢風鬟，春秋老矣。然馬骨幹金，不可以不援手也。草札與太守云：「昔錢穆父刺常州宴客，將笞一妓。妓哀請。錢云：『得座上歐陽永叔一詞，故當貸汝。』歐公為賦一闋，遂釋之。僕雖非永叔，而公則今之穆父也。請為二章，以當小調。詞曰：『東風吹散野鴛鴦，私蒸神前一瓣香。為祝長官千萬福，緣何翻惱長官腸」樊川行矣一帆斜，那有情留子夜家只問千秋賢太守，可曾幾個斫桃花」』交書徐公，即挂帆還白下。終不得消息，心殊倦倦。半月後，章寄函來，開看只七字曰：「桃花依舊笑東風。」
三四
漢陽戴喻讓詩，有奇氣，出吾鄉陳星齋先生門下。有《臨漳曲》云：「暮雲深，霸橋逝；水天橫，歌台廢。玉龍金鳳已千年，古瓦還鐫『銅雀』字。賣履分香兒女情，讀書射獵英雄氣。如何橫槊對東風老年想作喬家婿。」末二句，老瞞在九泉亦當笑倒。又，《詠雪》云：「未添庾嶺三分白，預借章台一月花。」
三五
邵子湘作《韻略》，以「江」、「陽」為必不可通。余讀《史記·龜笑傳》、韓昌黎《此日足可惜》及李翱《祭韓公》諸篇，「江」、「陽」皆通。猶以為彼固合「東」、「青」、「庚」而通之甚廣，未足據也。及讀岑嘉州《陪狄員外早秋登府西樓》一篇云：「常愛張儀樓，西山正相當。車馬隘百井，里閂盤三江。」此短篇五古也，唐人用韻甚嚴，何濫通乃爾因而廣考之，方知子湘之陋。《尚書》：「論道經邦，燮理陰陽。」《戴記》：「無服之喪，以畜萬邦。」此「六經」通「江」、「陽」之証也。《孔雀東南飛》云：「東家第三郎，窈窕世無雙。」樊毅《西嶽碑》云：「其德休明，則有禎祥。荒淫臊穢，篤災必降。」《柳敏碑》云：「山陵元室，建斯邦兮；不飭不凋，隕履霜兮。」《三國志》楊戲《蜀君臣贊》云：「保據河江，家破軍亡。」《晉語》云：「二陸三張，中興過江。」《宋書·大社之祝》曰：「地德普施，惠存無疆。乃建大社，以保萬邦。」漢《紫玉歌》云：「一日失雄，三年感傷。雖有眾鳥，不為匹雙。」苟最《正德舞歌》云：「煥炳其章，光乎萬邦。」庾信《柳遐墓銘》云：「起茲禮數，峻此戎章。長離宛宛，刷羽凌江。」《吳越春秋·河梁歌》云：「諸侯怖懼皆恐惶，聲傳海內威遠邦。」呂溫《昭陵功臣贊》云：「經綸八方，晏海澄江。」李翰《裴晏射虎贊》云：「弧矢之說，以威四方。群虎既夷，狄人來降。」此漢、唐樂府通「江」、「陽」之証也。至宋諸大家，尤不勝屈指。
三六
餘作駢體文，押曹丕「丕」字為上聲，為人所嗤。不知「丕」與「不」通，又與「負背」通，不止「攀悲切」也。《書》曰：「是有丕子之責於天。」《史記》作「負字」。《索隱》引鄭氏曰：「丕讀為負。」《石經》、《尚書》亦作「負子」。惟今之韻書，捃摭淺漏，未經收拾。沈存中笑香山押「餓殍」為夫。又笑杜牧之《杜秋》詩「厭飫不能飴」，誤飴糖之飴，作飲啖用。不知杜牧之用「飴」字，本東漢《童謠》：「飴我大豆烹芋魁。」又，晉《盛彥傳》：「婢使蠐螬炙飴之。」香山之押「殍」作平聲，本《唐韻》「敷」字下收「殍」，作「撫俱切」。猶之今平韻不收「糾」字，而嵇康《琴賦》亦竟作平聲押也。
三七
《玉台新詠》實《國風》之正宗，然有不可學者。如湘東王《春日》，一句用兩「新」字。鮑泉、沈約有詩八首；以五言一首為題。如「秋衰悲落桐」之類，反複千言，殊覺可憎。為唐人試帖賦得題所自仿也。
三八
人無酒德，而貪杯勺，最為可憎。有某太守在隨園賞海棠，醉後，竟弛下衣，溲於庭中。餘次日寄詩戲之云：「客是當年夷射姑，不教虎子挈花奴。但驚羸者此陽也，誰令軍中有布乎頭禿公然幘似屋，心長空有腹如瓠。平生雅抱時苗癖，日縛衣冠射酒徒。」
二九
年家子龔友，青年好學，來誦其《白門小住》云：「秋生黃葉聲中雨，人在清溪水上樓。」餘為嘆賞。臨別，忽向餘正色云：「友不好名，先生切勿以友詩告人。」余雅不喜，曰：「此子矜情作態，局面太小。」已而竟不永年。
四O
餘《哭鄂制府虛亭死節》詩云：「男兒欲報君恩重，死到沙場是善終。」乙酉天子南巡，傅文忠公向莊滋圃新參誦此二句，曰：「我不料袁某才人，竟有此心胸。聞系公同年，我欲見之，希轉告之。」餘雖不能往謁，而心中知己之感，惻惻不忘。第念平生詩頗多，公何以獨愛此二句後公往緬甸，受瘴得病歸，薨。方知一時感觸，未嘗非讖云。鄂公拈香清涼山，過隨園門外，指示人曰：「風景殊佳。恐此中人，必為山林所誤。」有告餘者。餘不解所謂。後見宋人《題呂仙》一絕曰：「覓官千里赴神京，得遇鐘離蓋便傾。未必無心唐社稷，金丹一粒誤先生。」方悟鄂公「誤」字之意。
四一
宋劉子儀為夏英公先得樞密，乃詠《堠子》詩曰；「空呈厚貌臨官道，更有人從捷徑過。」本朝朱草衣詠《雪》云：「正愁前路迷樵徑，先有人行路一條。」陳古漁《看桃花》云：「回頭莫羨人行處，曾向行人行處來。」
四二
同年李竹溪棠，性誠愨，而詩獨清超。《感懷》云：「罷官便有閒人集，才老旋生後輩嫌。」《得家書》云：「急開翻惱緘封密，朗誦頻教句讀差。」其子燧年十歲時，餘命屬對「水仙花」，渠應聲曰「羅漢松」。平仄雖不協，而意境極佳，遂大奇之。歸河間後見懷云：「韋司風味陶潛節，野鶴閒雲伴此身。四海聲名雙管筆，六朝花柳一家春。須眉每向詩中見，函丈偏從夢裏親。此日著書深幾許，瓣香心事屬何人」末二句，其自命亦不凡矣。
四三
杭州張有虔先生，年九十三，皇上欽賜舉人。餘自幼蒙提攜，故求其詩，不得。得其子名濟川號南皋生者《微雨》云：「無聲著林木，有色引莓苔。」《欲雪》云：「風號平野急，雲重暮山連。」
四四
有人誦常州汪玉珩詠《淚》佳句云：「江幹斑竹牆陰草，壺內紅冰鏡里潮。」餘以為不如其第一首云「商女含愁歌一曲，楚妃無語過三年」更覺耐想。又《偶成》云：「高閣對層巒，屋角煙蘿接。山雨欲來時，蕭蕭下黃葉。」
四五
胡稚威云：「詩有來得、去得、存得之分。來得者，下筆便有也；去得者，平正穩妥也；存得者，新鮮出色也。」
四六
劉霞裳與餘論詩曰：「天分高之人，其心必虛，肯受人譏彈。」餘謂非獨詩也；鐘鼓虛故受考，笙竽虛故成音。試看諸葛武侯之集思廣益，勤求啟誨：此老是何等天分孔子入太廟，每事問；顏子以能問於不能，以多問於寡：非謙也，天分高，故心虛也。
四七
梁文莊公之兄啟心，字守存，入翰林後，即乞歸養。其子山舟侍講，亦早乞病，使其弟敦書仕於朝。一門家風如此。守存除夕約同人游吳山，不果，乃寄詩云：「何堪歲盡複遷延夙約都為俗事牽。多謝分吟留一席，不妨屬和待明年。空山響答千門爆，落日寒迷萬瓦煙。想見諸公高會處，下方人指地行仙。」《除夕》云：「舊賜官袍聊一著，新頒春帖懶重書。」《晚過山庵》云：「清依古佛原無夢，老笑秋蟲尚有絲。」山舟性木近婦人，不宴客，亦不赴人之宴。惟餘還杭州，則具華饌，一主一賓，相對而已。故餘《寄懷》云：「一飯矜嚴常選客，半生孤冷不宜花。」山舟有《反游仙》云：「漫說長生有秘傳，餐芝絕粒幾經年。登仙直是尋常事，雞犬由來亦上天。」「瑤林瓊樹生來有，玉宇雲樓望裏深：上界不聞阿堵貴，道人偏要煉黃金。」「曾侍朝正三殿來，遙瞻旌節下蓬萊。如何一片飛鳧影，也被人間網得回」「賺他劉阮是何人，畢竟迷樓莫當真。我是天台狂道士，桃花多處急抽身。」「擾擾蜉蝣奈若何寸田尺宅竟蹉跎。自從偷吃嵇康髓，只覺胸中塊壘多。」
四八
尹望山相公，四督江南；諸公子隨任未久，多仕於朝。惟似村以秀才故不當差，常侍膝下，詩才清絕。餘駢體序中，已備言之。猶記其訂餘往過云：「清談相訂菊花期，正慰幽懷入夢時。空谷傳書鴻屢至，閒庭掃徑僕先知。關心尚憶他鄉客，時以詩寄三兄。因病翻添數首詩。聞道芒鞋將我過，倚欄只恨月圓遲。」《絢春園》云：「莫喚池邊貪睡犬，隔林恐有看花人。」乙酉別去，庚子八月忽奉太夫人就蕪湖觀察兩峰之養，重過隨園。見和云：「迎人雞犬閒如舊，滿架琴書賣欲無。」《臨別》云：「故人垂老別，歸舫任風移。退一步來想，斯游本不期。」似村，名慶蘭。
四九
張松園方伯不甚作詩，而落筆新穎。見張素雲女校書扇上有餘贈詩，乃題其後云：「小住青樓醉好春，偶教蹤跡落紅塵。昨宵月下看歌扇，忽見文星照美人。」
五O
嘉禾徵士曹廷樞古謙，與葛卜元同教習宗學。葛北方人，長於考據，自負博雅。而曹專工詞章。二人不相能。虞山蔣公、滿洲世公，各有所庇，遂相參劾。古人洛、蜀之分，皆由門下士起也。曹詩自佳，詠《春雨》云：「兩兩溪邊水鳥呼，漸看簷際濕模糊。憑欄花重紅疑滴，隔座山橫翠欲無。吟苦莫愁春冷淡，病多偏穩睡工夫。卷簾自愛虛無景，未要瀟湘入畫圖。」
五一
杭州柴南屏先生，名謙，作中書時，和聖祖《冬至》詩，有「雪花欲共梅花落，春意還同臘意舒」之句。聖祖謂有翰苑才，超升御史。餘與其曾孫景高交，先生年八十餘矣，詠《西湖》云：「月出慣留歌舞席，風生不送別離船。」
五二
世有口頭俗句，皆出名士集中：「世亂奴欺主，時衰鬼弄人。」杜荀鶴詩也。「今朝有酒今朝醉，明日無錢明日愁。」羅隱詩也。「一朝權在手，便把令來行。」崔戎《酒籌》詩也。「閉門不管窗前月，分付梅花自主張。」南宋陳隨隱自述其先人詩也。「大風吹倒梧桐樹，自有旁人說短長。」宋人笑趙師罩欲附範文正公祠堂詩也。「晚飯少吃口，活到九十九。」古樂府也。見《七修類稿》所引。「難將一人手，掩得天下目。」曹鄴詩也。「易求無價寶，難得有情郎。」女真蕙蘭詩也。「一舉首登龍虎榜，十年身到鳳凰池。」張唐卿詩也。「平生不作皺眉事，世上應無切齒人。」邵康節詩也。「兒孫自有兒孫福，莫與兒孫作馬牛。」徐守信詩也。「是非只為多開口，煩惱皆因強出頭」；「自家掃去門前雪，莫管他家瓦上霜」：並見《事林廣記》。「黃泉無客店，今夜宿誰家」見唐人逸詩。
五三
河督姚小坡，作別駕時，以「祭葬」二字命題。余宰江寧時，無子，《詠祭》云：「血食滿天下，但看所樹恩。羞將好魂魄，飢飽仗兒孫。」
五四
餘作庶常時，寓年家花園。同年吳自堂與其兄飛池借寓園中。飛池與吳女金娘有三生之約，畏妻不敢聘。金寄詩云：「殘淚未消和影拭，舊書重展背人看。」詩既佳，書法亦秀媚。
五五
雲間沈大成，字學子，皓首窮經，多聞博學；嘗見古廟有九原丈人之碑，不知所出。後閱《十洲記》，始知乃海神，司水者也。因作《九原丈人考》一篇。《贈邵檀波》云：「異書勘後兼金重，古硯磨多似臼深。」《即事》云：「樓頭風定鐘初動，湖上雲開舫漸行。」
五六
浙中遂昌教諭王世芳，字芝圃，年一百十歲，入都祝太后萬壽，賜翰林侍講銜。還鄉，陳太常星齋贈詩云：「華皓何來雲水頭寵加新秩返扁舟。酒錢未卜憑誰與壺藥翻叨為我投。薄宦夢驚山北檄，散仙行逐海東鷗。獨留佳話傳台閣，曾與耆英大父游。」王面長尺許，腰若植鰭。自言：「少居鄉，遭耿逆之變。與諸妹豆棚閒坐，一妹頭忽不見，蓋為飛炮擊去也。」與第三子同來，白髮飄蕭，背轉傴僂。問其長子。曰：「不幸夭亡矣。」問夭亡之年。曰：「八十五歲。」乾隆辛未，聖駕南巡，有湖南湯老人來接駕，年一百四十歲。皇上先賜匾額云「花甲重周」。又賜雲「古稀再度」。
五七
余夏間惡蚊，常誤批頰甚痛，、而蚊乃飛去。偶讀葉聲木《譙蚊》詩，不覺大快。詞曰：「虎狼偶食人，人猶寢其皮。獨怪蚤虱咬，嗜人甘如飴。蟣虱我自生，自孽將怨誰蚤出塵土間，跳梁亦暫時。爾蚊何為者薨薨聲殷雷。訂盟如點將，歃血遣欲飛。聚昏更為市，利析秋毫微。穿衣巧刺繡，中膚驚卓錐。深入石飲羽，潛侵劍切泥。三伏涼夜好，清風吹滿懷。時方愛露坐，鳴鏑一聲來。誤憤自批頰，悵望空徘徊。亦或中老拳，磔裂殲渠魁。無奈苦搔癢，汗粘變瘡痍。咄咄麼麼蟲，陰毒乃如斯。長喙不擇肉，呼吸若乳兒。怪底入夏瘦，毛孔成漏卮。安得通身手，左右時交揮!」葉諱誠，錢塘孝廉。
五八
王安昆，字平圃。予少在都中，與交好，常宿其家，見其題尤貢甫《墨竹》云：「幾個琅玕幾點苔，勝他五色筆花開。分明滿幅蕭蕭響，似帶江南風雨來。」《買竹》云：「南郊過雨綠生香，底事勞人買竹忙我一出城君入市，兩邊風味各分嘗。」又，《送羅兩峰歸邗上兼示舍弟瘦生》云：「別時冰雪到時春，萬樹寒梅照眼新。邂逅若逢江上客，已歸須勸未歸人。」
五九
余宰沭陽，有宦家女依祖母居，私其甥陳某，逃獲。訊時值六月，跪烈日中，汗雨下；而膚理玉映。陳貌寢，以縫皮為業。餘念燕婉之求，得此戚施，殊不可解。問女何供。女垂淚云：「一念之差，玷辱先人，自是前生宿孽。」其祖母怒甚，欲置之死。餘以卓茂語，再三諭之。笞甥，而以女交還其家。搜其篋，有《閨詞》云：「蕉心死後猶全卷，蓮子生時便倒含。」亦詩讖也。隔數月，聞被戚匪胡豐賣往山東矣。予至今惜之。嘗為人題畫冊云：「他生願作司香尉，十萬金鈴護落花。」
六O
宰江寧時，有南鄉錢貢甫之子某，買張某妻陳氏為妾；得價後，屢詐不遂，遂來控官。余召訊之。錢燒窯，張為其採煤者也，貌如石炭，妻嫣然窈窕。錢美少年，能詩。餘意天然佳偶，欲配合之，而格於例，乃發官媒，免其笞。有役某素黠，探知官意，密授錢計，仍買歸焉。錢故鄉居，事過後，餘不便再問消息。後十餘年，餘游牛首山，路見鬋鬃者，率三嬰兒，捧香伏地。問何人。曰：「錢某也。年來妻亡，扶陳氏為正室。此三兒皆其所生。某亦入上元學矣。妻聞公游山，命我來謝。」獻詩云：「酬恩兩個山村雀，含著金環沒處尋。綠葉成陰滿枝子，費公多少種花心尸
六一
李笠翁詞曲尖巧，人多輕之。然其詩有足採者。如：《送周參戎之浦陽》云：「儒將從來重，君其髯絕倫。三遷無喜色，百戰有完身。灰裏求遺史，刀邊活故人。仙華名勝地，細柳正堪屯。」《婺寧庵》云：「誰引招提路，隨雲上小峰。飯依香積煮，衣倩衲僧縫。鼓吹千林鳥，波濤萬壑松。《楞嚴》聽未闋，歸計且從容。」尤展成贈云：「十郎才調本無雙，雙燕雙鶯話小窗。送客留髡休滅燭，要看花影照銀釭。」
六二
杭州姚君思勤、黃君湘圃、吳君錫麒八九人，同作《新年百詠》，俱典雅；而吳詩尤超。《門神》云：「問爾侯門立，能知深幾重」倪經培云：「爵封萬戶外，秩滿一年中。」姚詠《拜年》云：「履吉弓鞋換，催妝歲燭然。勝常稱再四，利市乞團圓。」《風菱》云：「面目為誰槁心腸到底甜。」黃詠《爆竹》云：「買來還縮手，畢竟讓人工。」《面鬼》云：「一半頭銜用，幾重顏甲生。」皆佳句也。金雨叔宗伯為題辭云：「回首辭家十載餘，舊鄉風土夢華胥。卷中重認新年景，卻認初來占籍居。」
六三
《清波雜志》載：「元祜間，新正賀節，有士持門狀遣僕代往；到門，其人出迎，僕云：『已脫籠矣。』諺云『脫籠』者，詐閃也。溫公聞之，笑曰：『不誠之事，原不可為!」』及前朝文衡山《拜年》詩曰：「不求見面惟通謁，名紙朝來滿敝廬。我亦隨人投數紙，世情嫌簡不嫌虛。」可見賀節投虛帖，宋朝不可，明朝不以為非：世風不古，亦因年代而遞降焉。
六四
餘有詩不入集中者，嫌其少作未工也。然終竟是爾時一種光景，棄之可惜，乃追憶而錄之。九歲《詠盤香》云：「空梁無燕泥常落，古佛傳燈影太孤。」十五歲《詠懷》云：「也堪斬馬談方略，還是騎牛讀《漢書》。」《題田古農〈賣書買劍圖〉》云：「丈夫窮後疑無路，猶有神仙作退步。」《舟行》云：「山雲猶辨樹，江雨暗移春。」《詠柳》云：「新絲買得剛三月，舊雨吹來似六朝。」《落花》云：「莫訝萬枝隨雨盡，須知一片自天來。」《無題》云：「紅豆相思多入骨，綠蘿著處便生根。」在都中，《為徐相國耕籍應制》云：「水到公田龍脈轉，風翻仙仗杏花飛。」頗為相公稱許。《和金沛恩<詠昭君紙鳶)》云：「玉門春老恨難忘，猶逐東風謁漢王。環鞏影沉天漠北，琵琶聲在白雲鄉。素絲解作留仙帶，細雨彈成墜馬妝。莫怪洛城多紙貴，畫圖終日對斜陽。」
六五
丁卯冬，餘宰江寧，以公事往揚州，阻風燕子磯。宏濟寺僧默默，年九十餘，導餘游山；並出西林、桐城兩相國及諸公卿詩相示。餘亦贈四律而別。後辛未南巡，默默接駕。上問其年。奏曰：「一百二歲。」上笑曰：「和尚還有二十年壽。」隨賜紫衣。默默謝恩而出。乾隆二十年，竟圓寂矣。方知天語之成讖也。高文定公贈以詩云：「默默僧年八十餘，麥塍猶愛荷春鋤。抬頭見客心先喜，款坐烹茶意自如。千尺娑羅庭外樹，兩朝丞相壁間書。救生舟送風帆穩，利涉長江信不虛。」
六五
陶貞白云：「仙人九障，名居一焉。」餘不幸負虛名。丁丑過書肆，見有作《金陵懷古》詩者，姓王，名顛客，假餘序文。詩既不佳，序亦相稱，餘一笑置之。後三年，再過書肆，見《清溪唱酬集》一本，載上海彭金度、碭山汪元琛、太倉畢瀧等，共三十餘人；前駢體序，亦假我姓名。詩序俱佳，不能無訝。因買歸，示程魚門。程笑曰：「名之累人如此。雖然，如魚門之名，求其一假，尚未可得。」後十年，集中王陸提、曹錫辰、徐德諒、範雲鵬四人，都來相見。而諸君子則終未謀面。姑錄數首，以志暗中因緣。範《採菱曲》云：「採蓮莫採菱，菱角刺儂手。採菱莫採蓮，蓮心苦儂口。刺手苦儂苦不深，苦口兼欲苦儂心。」汪《金陵雜詩》云：「清江一曲鴨頭波，相約湔裙踏淺莎。雙槳月明桃葉渡，但聞人語不聞歌。」
六七
王西莊光祿，為人作序云：「所謂詩人者，非必其能吟詩也。果能胸境超脫，相對溫雅，雖一字不識，真詩人矣。如其胸境齷齪，相對塵俗，雖終日咬文嚼字，連篇累牘，乃非詩人矣。」餘愛其言，深有得於詩之先者，故錄之。
六八
丙辰，餘將赴廣西。吾鄉有孔先生者，年八十餘，贈詩云：「畫眉聲裏推篷坐，不是看山便讀書。」
六九
張宮詹鵬猻，受今上知最深。侍值乾清門，方宣召，而張已歸。上以詩責之云：「傳宣學士為吟詩，勤政臨軒未退時。試問《羔羊》三首內，幾曾此際許委蛇」命依韻和呈，聊當自訟。張奉旨呈詩，上喜，賜以克食。張進謝恩詩，有「溫語更欣天一笑，翻教賜汝得便宜」之句。後數日，和上《柳絮》詩，托詞見意云：「空階勻積似鋪霜，忽起因風上玉堂。縱有別情供管領，本無才思敢輕狂。散來欲著仍難起，飛去如閒恰又忙。剩有鬢絲堪比素，蜂粘雀啄底何妨」《嘲春風》云：「封姨十八正當家，牆角朱幡弄影斜。掃盡亂紅無興緒，強將餘力管楊花。」先生詠物詩，尤為獨絕。如集中《泥美人》、《雁字》、《粉團》、《玉環》諸題，皆能不脫不粘，出人意表。少時游楚南，太守張蒼崖懋贈以序云：「好窮七澤之游，勿遽吞吾云夢；試問郢中之客，誰能和汝《陽春》」
七O
康熙庚子，常熟杜昌丁入藏，過瀾滄百里；其部落日估保，有小女名倫幾卑，聰慧明艷，能通漢語。昌丁來往，屢主其家，見輒呼「木瓜呀布」。「木瓜」者，尊稱也；「呀布」者，猶言好也。彼此有情。臨行，以所挂戒珠作贈，揮淚而別。歸語士大夫，咸為憮然。沈子大先生作詩云：「估僚小女年十六，生長胡鄉服胡服。紅廚窄衫小垂手，白毹貼地雙趺足。漢家天子撫窮邊，門前節使紛蟬聯。慧性早能通漢語，含情何處結微緣杜郎七尺青雲士，仗劍辭家報知己。匹馬翩翩去複回，暫借估棕息行李。解鞍入戶詫嫣然，萬里歸心一笑寬。笑迎板屋藏春暖，絮問游蹤念夏寒。自言去日曾相見，君自無心妾自憐。妾心如月常臨漢，君意如雲欲返山。私語閒將番字教，烹茶知厭酪漿膻。雨意綢繆俄十日，誰言十日是千年留君不住歸東土，恨無雙翼隨君舉。聊解胸前瑪瑙珠，將淚和珠親贈與。一珠一念是妾心，百回不斷珠中縷。塵起如煙馬如電，珠在君懷君不見。黃河東流黑水西，脈脈空懸情一線。」
七一
郭暉遠寄家信，誤封白紙。妻答詩曰：「碧紗窗下啟緘封，尺紙從頭徹尾空。應是仙郎懷別恨，憶人全在不言中。」
七二
蘇州謝滄湄老於游幕，為淮關榷使年希堯之上客。有得意句云：「惟有鄉心消不得，又隨一雁落江南。」每旅夜高吟，則聲淚俱下。《過惠山》云；「路轉弓彎三里賒，好風猶趁半帆斜。鶯聲滿店二泉酒，春雨維舟一樹花。白髮來游嗟已晚，青山如畫欲移家。幾時來傍禪燈宿，惠麓雲中汲井華。」
七三
徵士王載揚，吟詩以對仗為工，有句云：「百五正逢寒食節，十千誰醉美人家」愛餘《滕王閣》詩「阿房有焦土，玉樓無故釘」一聯。湖州徐階五先生《贈沈椒園》詩云：「詩派同初白，官情共軟紅。」以沈乃初白先生外孫故也。王亦愛而時時誦之。徐知予於未遇時。記其《關山月》一首云：「大牙旗卷夕陽殘，旋見城邊湧玉盤。鼓角無聲霜氣肅，山河流影鏡光寒。白頭漢將占星立，紅淚胡姬倚馬看。淨掃煙塵天闕迥，清輝多處是長安。」先生名以升，雍正癸卯翰林，官臬使。
七四
興化鄭板橋作宰山東，與餘從未識面；有誤傳餘死者，板橋大哭，以足蹋地。余聞而感焉。後廿年，與餘相見於盧雅雨席間。板橋言：「天下雖大，人才屈指不過數人。」餘故贈詩云：「聞死誤拋乾點淚，論才不覺九州寬。」板橋深於時文，工畫，詩非所長。佳句云：「月來滿地水，雲起一天山。」「五更上馬披風露，曉月隨人出樹林。」「奴藏去志神先沮，鶴有飢容羽不修。」皆可誦也。板橋多外寵，常言欲改律文笞臀為笞背。聞者笑之。
七立
戴雪村學士典試順天，為忌者所傷，落職家居。其飲酒如長鯨吸海，卒以此成疾，亡沅州。《立秋》云：「沅州秋信悄然生，旅思無煩雁到驚。月落尚餘山桂白，露零先著海棠清。夢如蝶不離紋簟，靜覺蛩都就畫楹。愧是上方旬日住，禪觀曾未遣微情。」《鎮遠》云：「泉脈自來簷可接，箐端時暝雨旋傾。只愁歸說人難信，安得吟成更畫成」
七六
杜茶村為國初逸老，人多重其五律。餘以為襲杜之皮毛，甚覺無味。獨愛其詠《海棠》一句云：「全樹開成一朵花。」
七七
晁君誠詩：「小雨悄悄人不寐，臥聽羸馬齕殘芻。」真靜中妙境也。黃魯直學之云：「馬齙枯箕喧午夢，誤驚風雨浪翻江。」落筆太狠，便無意致。
七八
隱仙庵道士周明先善琴，能詩，離隨園甚近，年未五十亡。餘錄其佳句云：「神仙樂事君知否只比人間多笑聲。」「竹間樓小窗三面，山裏人稀樹四鄰。」「壁琴風過聞天籟，香碗灰深裊篆煙。」「雨中破壁蝸留篆，醉後餘腥蟻起兵。」又：「新筍成時白晝長。」七字亦妙。
七九
姑蘇隱者殷如梅，字羽調。詠《桃花》云：「望去分明臨水岸，開殘容易逐楊花。」詠《梅》云：「自是歲寒松竹伴，無心要占百花先。」《謝人惠佛手啟》云：「數來千指，屈伸總是無名；看去兩枝，大小豈能垂手」《憎蚊》云：「以啟其毛，何堪供汝流歌不濡其味，亦且驚我虛聲。」
八0
杭州多高士。梁秋潭先生，因從子詩正貴，後遂不鄉試，恥以官卷中故也。《垂釣》云：「一溪新漲失前汀，照見青山處處青。香餌自香魚不食，釣竿只好立蜻蜓。」《題{採芝圖>》云：「山間石上爛生光，曾受青城道士方。自採自餐還自壽，不來朝市說珍祥。」宋杏洲先生《詠槐花》云：「寄語世間諸舉子，不應才到此時忙。」周徵士西穆《湖上》云：「野鷗導我有閒意，新柳笑人成老夫。」施文學《竹田湖心亭》云：「六時但有藏風至，五月來看梅雨晴。」
八—
余讀《漢書》，雅不喜董廣川，而最喜賈太傅。偶讀錢竹初《洛中懷古》云：「南來莫再尋遺宅，第一人才是賈生。」蘇州薛皆山云：「一篇削鵑賦》離形相，才子回頭是道人。」二詩皆推崇太傅，實獲我心。
八二
餘幼時游西湖，見酒樓號五柳居者，壁上題詩甚多，不久即圬去。惟西穆先生一首，墨沈淋漓，字寫《爭坐位帖》，歷七八年如新。酒樓主人及來游者皆護存之，敬其為名士故也。題是《冬日同樊榭放舟湖上，念欒城、赤鳧都已下世，彌覺清游之足重也，分韻同作》，云：「一角西山雪未消，鏡光清照赤闌橋。小分寒影看梅色，半入春痕是柳條。閒裡安排塵外跡，酒邊珍重故人招。孤煙落日空台榭，歲晚重來話寂寥。」後四十年，餘再至湖上，則壁詩無存。西穆、樊榭，久歸道山，而酒樓主人，亦不知名士為何物矣!惟陳莊壁上有蔣用庵侍御《酬王夢樓招游》一首云：「六朝風物正妍和，珍重烏篷載酒過。一串歌珠人似玉，四圍巒翠水微波。狂夫興不隨年減，舊雨情於失路多。爭奈嚴城宵漏急，未知今夜月如何。」
八三
吾鄉詩有浙派，好用替代字，蓋始於宋人，而成於厲樊榭。宋人如：「水泥行郭索，雲木叫鉤轄。」不過一蟹一鷓鴣耳。「歲暮蒼官能自保，日高青女尚橫陳。含風鴨綠鱗鱗起，弄日鵝黃裊裊垂。」不過松、霜、水、柳四物而已；座詞謎語，了無餘味。樊榭在揚州馬秋玉家，所見說部書多，好用僻典及零碎故事，有類《庶物異名疏》、《清異錄》二種。董竹枝云：「偷將冷字騙商人。」責之是也。不知先生之詩，佳處全不在是。嗣後學者，遂以「瓶」為「軍持」，「橋」為「略杓」，「箸」為「挾提」，「棉」為「芮溫」，「提燈」為「懸火」，「風箱」為「扇賾」，「熨斗」為「熱升」，「草屨」為「不借」；其他「青奴」、「黃奶」、「紅友」、「綠卿」、「善哉」、「吉了」、「白甲」、「紅丁」之類，數之可盡，味同嚼蠟。余按《世說》：「郝隆為桓溫南部參軍。三月三日作詩曰：『鯫隅躍清池。』桓問何物。曰：『魚也。』桓問：『何以作蠻語』曰：『千里投公，才得蠻部參軍，那得不作蠻語」』此用替代字之濫觴。《文選》中詩，以「日」為「耀」，「靈風」為「商飆」，「月」為「蟾魄」，皆此類也。唐陳子昂出，始一洗而空之。
八四
寶意先生：「恩同花上露，留得不多時。」萬柘坡：「相逢似春雪，一夜不能留。」元微之：「傷心落殘葉，猶識合昏期。」三詩意味相似。
八五
李穆堂先生詩，以少作為佳；位尊後，有率易之病。予所喜者，皆其未第時及初入翰林之作。《東平州看杏花》云：「斷雲斜日過東平，楊柳風來葉葉輕。莫為春陰便惆悵，杏花如雪更分明。」《落葉》云：「寒來千樹薄，秋盡一身輕。」《即事》云：「欲問春深淺，桃花淡不言。」《湯泉》云：「漢井炎方熾，周京德肯涼」《日暮》云：「鳥聲隔屋山初暗，燈影當窗紙未溫。」《驛鋪》云：「短堞一空雞絕唱，敗槽百嚙馬無聲。」晚年不屑為此種詩，亦不能為此種詩。
八六
王阮亭尚書未遇時，受知於先達某；故詩集卷首，即錄其所贈五古一篇，用「蕭豪」韻。穆堂未遇時，受知於阮亭；故哭阮亭五古一篇，功；用「蕭豪」韻。姜西溟《哭徐健庵司寇》詩，用張文昌《哭昌黎》韻，想見古人聲應氣求，後先推挽之盛。
八七
吾鄉文學曹芝，字荔帷，以好名貧其家。中年遽亡，詩稿甚富。《宿隨園》見贈云：「蓬藿年年靜掩扉，好風吹上芰荷衣。青山一覺鶴同夢，白髮滿頭花打圍。肯與凡禽爭飲啄果然天馬脫鞍軌。陶歸邴罷關何事出處如公世所稀。」
八八
丁丑春，陳古愚袖詩一冊，來告予曰：「得一詩人矣。」適黃星岩在山中。三人披讀，乃常州董潮、字東亭者所作也。其《京口渡江》云：「輕帆如葉下吳頭，晚景蒼茫動客愁。雲淨蕪城山過雨，江空瓜步雁橫秋。鈴音幾處煙中寺，燈影誰家水上樓最是二分明月好，玉簫聲裏宿揚州。」想見其人倜儻。癸未閱邸抄，知與香亭同中進士，入詞館。予方喜相交之日正長。不料散館後，竟病卒。餘因思未見其人，先吟其詩而相慕者，一為蔣君士銓，一為陶君元藻，皆隔十餘年，欣然握手；惟董君則始終隔面。渠未必知冥冥中有此一知己也，嗚呼!
八九
曹澹泉詩：「含雨花如抱恨人。」方子云云：「向日花如暴富人。」陳古愚云：「新綠樹如人少年。」三人調同而各妙。
九O
湖廣彭湘南廷梅，與長沙陳恪敏公交好；過隨園時，年已七十，即席賦詩，有「落日紅未盡，遙山青欲來」之句。餘愛賞之。在秦淮河口占云：「秦淮河畔亂沙汀，芳草魂生六代青。春去雨中人不惜，杜鵑啼與落花聽。」湘南畫小像：一叟坐室中，旁有偷兒，持斧穴洞而窺，號「竊比於我老彭圖」。見者大笑。《秋夕宿憑虛閣》云：「尋幽住此山，秋聲即吾性。一閣銜夕陽，半江紅不定。淡淡暮雲低，漠漠松陰暝。遙見隔林燈，寒空生遠映。」
九一
昔人稱王粲精思，不能有加於宿構，故拙速不如巧遲。此言是也。然對客揮毫，文不加點，亦是樂事。餘平生所見敏於詩者四人：前輩中，一為宮詹張南華鵬猻，一為學士周蘭坡長發；同學中，一為侯夷門嘉縉，——為金進士兆燕：俱可以擊缽聲終，萬言倚馬。乙丑予宰江寧，侯為貳尹，招之小飲。侯即席有「龍蟠虎踞江山助，璧合珠聯文字交」之句，惜忘其全篇。後得狂易之疾，死鎮江黃太守署中。秦澗泉哭以詩云：「客傳京口訃音來，無際愁雲望不開。妻子半船歸海嶠，圖書千帙付蒿萊。龍蛇應有前生夢，宇宙誰為曠世才懊惱人天今異路，新詩定已滿泉台。」又曰：「若使九原真及第，勝教五斗戀微官。」
九二
餘散館出都，走別南華先生。先生取紙，疾書《送別》云：「清時重民牧，臨御簡良才。經術平生裕，文章我輩推。醉辭鷯鷺侶，吟向鳳凰台。民力東南急，君其保障哉。」「眷言桑梓近，鄭重惜分襟。暫輟《三都》筆，將聽《五挎吟》。風流為政美，愷悌入人深。千里同明月，相思寄好音。」
九三
癸酉夏五，周蘭坡、潘筠軒兩學士同飲隨園；見案上有東坡詩，擷之笑曰：「我即用其仇池石韻，序今日事．，可乎」餘曰：「幸甚。」磨墨申紙，日影未移，詩已畢矣。曰：「千章夏木清，一雨洗濃綠。前月游隨園，林巒看未足。北牖貪晝眠，人誚邊韶腹。雲開峰黛妍，水長波紋蹙。窈窕離市廛，疏狂狎樵牧。恐費十千沽，何曾再三瀆榴火吐紅蕤，林篁削青玉。老友中州歸，陳人案前伏。相約飲無何，聯吟日可卜。為愛好軒楹，不辭屢征逐。絕類仲蔚園，恍入子真穀。無酒君須謀，有魚我所欲。看鋤邵圃瓜，敢顧周郎曲。劇喜天已晴，莫訝客不速。」
九四
棕亭在江氏秋聲館，即席和餘四絕云：「坐對名山列綺筵，籬花爭艷暮秋天。百年傳得詩人宅，先把黃金鑄浪仙。」「近郭遙峰左右當，帆檣歷歷遠天長。女牆穿過疏林外，放出殘霞襯夕陽。」「山腰奇石最伶俜，矮作闌幹曲作屏。選得雲根坐吹笛，新聲分與萬家聽。」「惠郎中酒眼波斜，一曲清歌遏眾嘩。安得將身作麼鳳，香叢長伴刺桐花」
九五
善寫客情者，昔人詩，如：「只因相見近，轉致久無書。」「近鄉心更怯，不敢問來人。」善寫別情者，如：「可憐高處望，猶見故人車。」「相看尚未遠，不敢遽回舟。」
九六
「為學心難足，知君更掩扉。」項斯《贈友》詩也。「一點村前火，誰家未掩扉。」唐山人《村行》詩也。兩押「扉」字，均妙。
九七
何南園館於汪氏，其尊人禮之甚至；後其子非解事者，而苛責館課轉嚴。南園賦詩云：「急管繁弦《子夜》聲，宮商強半不分明。老夫聽慣開元曲，聽到殘唐刻刻驚。」
九八
詩有音節清脆，如雪竹冰絲，非人間凡響；皆有天性使然，非關學問。在唐則青蓮一人，而溫飛卿繼之。宋有楊誠齋，元有薩天錫，明有高青丘。本朝繼之者，其惟黃莘田乎
九九
吳魯齋賢，宰甘泉，有惠政；不幸無子，四十而殂。其詩稿失散，僅記其《送友》云：「遙知白髮相思苦，馬上逢人便寄書。」《過洛陽》云：「最羨少年能挾策，至今天子重書生。」《衙齋偶成》云：「候吏解投山客刺，奚童不掃印床花。」《京江》云：「揚子江頭月正明，夜深風露怯淒清。鄰舟有客橫吹笛，似說故人離別情。」
一OO
偶見晚唐人辭某節度七律一首，前四句云：「去違知己住違親，欲策羸驂屢逡巡。萬里家山歸養志，十年門館受恩身。」讀之一往情深，必士君子中有至性者也。恨不友其人於千載以上。惜不能記其全首與其姓名。他日翻擷《全唐詩》，自能遇之。



《卷一O》
一
江寧吳模，字元理，應童子試時，年才十三，舉止端肅。因喚入署，啖以果餌。旋即入泮。邑中名士沈瘦岑，以女妻之。嗣後十年，不複相見。詩人李晴洲告予曰：「元理小秀才，近詩曰佳。比其外舅，騷騷欲度驊騮前矣。」誦其《迎秋》一首云：「碧天靄靄暮山晴，一片秋心趁月明。暑退漸教葵扇棄，風高已覺葛衫輕。繞階草色籠煙淡，隔樹蟬聲咽露清。為讀《離騷》更漏永，幽蘭時有暗香迎。」未幾，元理來，讀餘《外集》，呈二律云：「陶令無官通刺易，崔偏有室入門難。」又曰：「傳有其人應久待，我生雖晚未嫌遲。」是年，與周青原同受知於學使李鶴峰，拔貢入都。予喜，賀以詩云：「人誇籍、浞居門下，我道班、楊在意中。」
二
餘以紫玻璃鑲窗，一時詠者甚多。太倉聞省謙云：「一天花氣鏡邊浮，朵朵晴霞入望收。檻外電光何處雨山中暮色最宜秋。」尤貢父云：「四面有山皆夕照，一年無日不花光。」江寧高廟僧亮一工栽菊，能使月月有花。
三
戊辰秋，席武山別駕招餘同蔣用庵侍御、姚雲岫觀察，同往賞花。用庵分得「有」字韻，詩云：「天地之大何不有造化乃出山僧手。山僧一手種菊花，花高十尺大如斗。四時群卉遞凋殘，僧寮月月如重九。石頭城外普陀庵，相思半載游終負。初冬髯八書相招，盍簪花下中山酒。座客呼僧相愕眙，問訊神方乞誰某。僧云『我絕鮮師傳，蘊崇只在三時厚。料寒量燠細鋤泥，剔穢芟蕪重縛帚。雨無苦濕晴無干，如期各有神明壽』。此言雖小可喻大，士夫身世宜遵守。萬物從來栽者培，枯菀紛紛都自取。東風桃李劇芳妍，此時可保秧華否經得冰霜受得春，畢竟此花能耐久。坐中聽者大軒渠，花亦從旁如點首。街鼓催人月到窗，籃輿還帶餘香走。」
四
「關防」二字，見《隋書·酷吏傳》，原非作官者之美名。故餘知江寧時，記室史正義苕湄，時出狎游。予愛其才，而不禁也。其《南歸留別得『青』字》云：「浪跡深慚水上萍，漫勞今夜餞郵亭。鬢從久客無多綠，燈入籬筵分外青。海國歸帆隨候雁，天涯知己剩晨星。何時載得蘭陵酒，重向紅橋共醉醒」又曰：「酒沽雙屐雨，人坐一庭煙。」
五
六安秀才夏寶傳，生而任俠，出雅雨盧公門下。盧謫戍軍台，僮僕無肯隨者。夏奮曰：「我願往。」竟策馬出塞。三年後，與盧同歸。盧再任轉運，為捐學正一官，所以報也。程魚門題其《橐中集》云：「磨刀冰作石，暖客火為衣。」盧亦有句云：「手殭常散轡，淚凍不沾衣。」可想見塞外之苦矣。乾隆庚子科，以年過八十，欽賜舉人。陳古漁贈句云：「八旬鄉榜無消息，一紙天書有姓名。」又曰：「三徵尚卻連城聘，一諾能輕萬里行。」
六
蘇州顧祿百，張匠門先生外孫也。晚年不遇，為歸愚先生權記室。凡先生酬應之作，皆顧捉刀。《詠紅葉》云：「秋樹忽春色，曉山皆暮霞。」餘常嘆陸放翁臨終時，猶望九州恢複，而終於國亡家破，不遂其願。祿百有句云：「散關鐵馬平生願，愁絕他年家祭時。」
七
蔣心余太史居金陵時。除夕，夢與余登清涼山，得句云：「三春花鳥空陳跡，六代江山兩寓公。」聞山寺鐘鳴，擲筆而寤。
八
唐人詩曰：「欲折垂楊葉，回頭見鬢絲。」又曰：「久不開明鏡，多應為白頭。」皆傷老之詩也。不如香山作壯語曰：「莫道桑榆晚，餘霞尚滿天。」又，宋人云：「勸君莫惱鬢毛斑，鬢到斑時也自難。多少朱門年少子，被風吹上北邙山！」
九
杭州布衣何琪，字東甫，《詠簾鉤》云：「高牽纏臂金無色，誤觸搔頭玉有聲。」《金銀花》云：「可能華屋開常好，只恐柴門種亦難。」
一O
學問之道，「四子書」如戶牖，「九經」如廳堂，「十七史」如正寢，雜史如東西兩廂，注疏如樞閬，，類書如廚櫃，說部如庖滔井匿，諸子百家詩文詞如書舍花園。廳堂正寢，可以合賓；書舍花園，可以娛神。今之博通經史而不能為詩者，猶之有廳堂大廈，而無園榭之樂也。能吟詩詞而不博通經史者，猶之有園榭而無正屋高堂也。是皆可偏廢。
一一
江寧塗爽亭，善小兒醫，能詩，年九十餘。有句云：「船底水鳴風力大，蘆中雁語月光高。」餘小女病危，爽亭活之，因來往甚歡。辛丑九月，以書來訣，一切身後事，親自檢校。予挽聯云：「過九秩以考終，從古名醫，都登上壽；痛三號而未已，傷吾老友，更失詩人。」
一二
或傳程魚門《京中移居》詩云：「勢家歇馬評珍玩，冷客攤錢問故書。」予笑曰：「此必琉璃廠也。」詢之，果然。因記商寶意移居，周蘭坡與萬晴初訪之，見門對云：「豈有文章驚海內；從無書札到公卿。」萬笑曰：「此必商公家矣。」詢之果然。
一三
王菊莊孝廉，名金英，性孤冷而工詩，有「殘雪墜仍起，如塵空際盤」之句。餘尤愛其《楊柳店夢歸》云：「征騎尚棲楊柳岸，歸魂已到菊花莊。杖藜父老聞聲喜，停織山妻設饌忙。生菜摘來猶帶露，新醅篤得已聞香。堪憐稚女都齊膝，羞澀牽衣立母旁。」《掌教永平書院》云：「生徒散後庭階靜，知己逢來禮法疏。」《邗溝》云：「負郭人家堤下住，酒簾揚出樹梢頭。」
一四
魯星村「貓迎落花戲，魚負小萍移」，與宋笠田「護籬小犬吠生客，曝背老翁調幼孫」之句，皆詩中有畫。魯《沙橋道上》云：「山下竹林林下屋，門前溪水帶花流。」王蘭泉方伯《雲陽驛》云：「明月似霜霜似雪，雲陽驛外夜三更。」二句相似。
一五
予有句云：「開卷古人都在眼，閉門晴雨不關心。」龔旭開《登石台》詩云：「短牆南畔接煙林，啼罷山禽又海禽。甚日晴明甚日雨，不曾出戶不關心。」抑何暗合耶龔有《連理枝》詞云：「曉尚衣衫薄，未許開簾幕。小婢來言：東風料峭，動花鈴索；海棠軒外石闌邊，有風箏吹落。」
一六
山陰布衣茅商隱，客死汴城。桑S叟甫為梓其詩。《晚村》云：「帶聲鴉易樹，偶語客歸村。」《山行》云：「郭外髑髏眠野草，墳前翁仲戴山花。」皆佳句也。越中故事：娶新婦至，必選處女迎之，號曰「伴姑」。茅吟曰：「十六作伴姑，含情語鄰姆。今日新嫁娘，問年才十五!」
一七
王進士又曾，字穀原，詩工游覽。《同人看白蓮》云：「船窗六扇拓銀紗，倚槳風前落晚霞。依約前灘涼月曬，但聞花氣不看花。」「皋亭來往省年時，香飲蓮筒醉不辭。莫怪花容渾似雪，看花人亦鬢成絲。」《游陶然亭》云：「岸蘆進筍妨游屐，林蝶翻灰浣袷衣。春濃轉怕形人老，官冷真宜伴佛閒。」皆傳誦一時。有《丁辛老屋集》。
—八
岳水軒名夢淵，為督撫上客。居與隨園相近。丁丑秋，忽作詩會，大集名流，其豪氣猶勃勃可想。《江行》云：「荻港人維雪裏舟，雪花飛較荻花稠。篷窗人醉荻中臥，時被雪花飛上頭。」《荷花》云：「蘭舟載麗人，搖入荷花蕩。亭亭紅粉姿，花與人相仿。其中有蓮的，心苦惟儂賞。欲以擲奉郎，生憎金釧響。」兩詩有古樂府遺音。
一九
金江聲觀察，名志章，在吾鄉與杭、厲齊名。《壬子月夜登虎丘》云：「一片深宵月，明明照虎丘。松杉交影靜，蕷藻上階流。夜舫吹簫客，春燈賣酒樓。他鄉有朋好，竟夕此淹留。」庚辰年，餘過虎丘，山僧出此詩見示；不知餘故觀察年家子也。尤愛其《過冷水鋪》云：「白鷗傍槳自雙浴，黃蝶逆風還倒飛。」《宿靈隱》云：「窗虛暗覺雲生壁，夜靜時聞雨滴階。」
二O
或問：「劉勰言陸機『亦有鋒穎，而腴詞勿剪，終累文骨』。近日才人，如寶意、魚門，時蹈此病。」餘曉之曰：「韋端己云：『屈、宋亦有蕪詞，應、劉豈無累句但須精選斯文者，食馬留肝，烹魚去乙可耳。此《極玄集》之所由作也。」』
二一
漢杜欽兄弟，任二干石者十人。欽官最小，名最著。韓文公之孫袞中狀元後，人但知布衣方幹，不知狀元韓袞。甚矣人傳不在官位也！唐人詩曰：「孟簡雖持節，襄陽屬浩然。」簡之名自在浩然下。然餘到桂林，見獨秀峰有簡題名，筆力蒼古。今之持節者，如孟簡其人亦少矣。
二二
薛中立幼時見蝴蝶，詠詩云：「佳人偷樣好，停卻繡鴛鴦。」大為乃翁生白所賞。且云：「宋時某童子有句云：『應是子規啼不到，致令我父不還家。』都是就一時感觸，竟成天籟。」
二三
閨秀少工七古者；近惟浣青、碧梧兩夫人耳。碧梧詠《李香君媚香樓》云：「秦淮煙月板橋春，宿粉殘脂膩水濱。翠黛紅裙競妝裹，垂楊勾惹看花人。香君生長貌無雙，新築紅樓喚媚香。春影亂時花弄月，風簾開處燕歸梁。盈盈十五春無主，阿母偏憐小兒女。弄玉雖居引鳳台，蕭郎未遇吹簫侶。公子侯生求燕好，輸金欲買紅兒笑。桃花春水引漁人，門前系住游仙棹。奄黨纖兒想納交，纏頭故遣狡童招。那知西子含顰拒，更比東林結社高。樓中剛耀雙星色，無奈風波生頃刻。易服悲離阿軟行，重房難把台卿匿。天涯從此別情濃，錦字書憑若個通桐樹已曾棲彩鳳，繡幃爭肯放游蜂因愁久已拋歌扇，教坊忽報君王選。啼眉擁髻下妝樓，從今風月憑誰管《柘枝》舊譜唱當筵，部曲新翻《燕子箋》。總為聖情憐靦腆，桃花宮扇賜簾前。天子不知征戰苦，風前且擊催花鼓。阿監潛傳鐵鎖開，美人猶在瓊台舞。銀箭聲殘火尚溫，君王匹馬出宮門。西陵空自宮人泣，南內誰招帝子魂最是秦淮古渡頭，傷心無複媚香樓。可憐一片清溪水，猶向門前嗚邑流。」碧梧即孫云鳳，和餘《留別》詩者。有妹蘭友，名雲鶴，亦才女也。詠指甲作《沁園春》云：「雲母裁成，春冰碾就，裹住蔥尖。憶綠窗人靜，蘭湯悄試；銀屏風細，絳蠟輕彈。愛染仙葩，偶調香粉，點上些兒玳瑁斑。支頤久，有一痕鉤影，斜映腮間。摘花清露微粘，剖繡線，雙虹挂月邊。把《霓裳》暗拍，代他象板；藕絲白雪，掏個連環。未斷先愁，將修更惜，女伴燈前比並看。消魂處，向紫荊花上，故逞纖纖。」
二四
梁文莊公弟夢善，字午樓，生富貴家，而娟潔靜好，《孟子》所謂「無獻子之家者也」。年十五，舉於鄉，六上春闈，不第；出宰蠡縣，非其志也。年過四十而卒。《出都》一首，便覺不祥。其詞云：「何處人間有雁聲暮雲無際且南征。西風禾黍臨官道，落日牛羊近古城。生意漸如衰柳盡，浮生只共片帆輕。勞勞蹤跡年年是，淒絕天涯此夜情。」詠《熏爐》云：「夢去恰疑懷墮月，抱來錯認玉為煙。」《飲沈椒園太史家》云：「微吟韻許追前輩，中酒身還耐薄寒。」《述懷》云：「洗馬清羸潘令鬢，外人剛認一愁無。」皆清詞麗句，楚楚自憐。亦有壯語，如：「出塞不辭三萬里，著書須計一千年。」恰不多也。
二五
國初逸老某《贈妾》云：「香能損肺熏宜少，露漸沾花採莫頻。」王健庵妻張瑤英《示兒》云：「教兒寶鴨休添火，龍腦香多最損花。」瑤英有《繡墨詩集》，餘已為刊刻矣，茲再錄其佳句。《送健庵》云：「縱無多路情難別，須念衰親游有方。」《病目》云：「豈為愁多清淚落，卻緣煙重午炊遲。」《偶成》云：「無夢不愁雞唱早，有書只望雁飛過。」「荒院草刪三徑闊，破窗風入一燈危。」「蛛知網濕添絲急，月待雲開到檻遲。」
二六
戊戌春，餘在杭州。兩姬置酒，招女眷游西湖。瑤英以詩辭云：「呼女窗前看刺鳳，課兒燈下學塗鴉。韶光一刻難虛擲，那有閒看湖上花」既而，遣人劫之，曰：「娘子不來，怕作詩耶」果飛輿而至，到湖心亭，書二十八字云：「釀花天氣雨新晴，一片清光兩岸平。最好湖心亭上望，滿堤人似水中行。」
二七
李宏猷秀才，設帳尹制府署中。詠《新竹》云：「節已凌雲未出頭。」未幾病重，薦其友周青原入署相代。青原來見，袖中出《西園池上》詩云：「目不窺園已浹旬，小池春漲綠鱗鱗。得魚鳥勝垂綸客，臨水花如照鏡人。欲掃閒庭苔莫損，偶扳芳樹蝶相親。笑餘三月裘還著，只為調停病起身。」末句，餘略為酌改，周欣然辭出。良久，聞門外尚有吟哦聲，則以肩輿未至，故得意而徐步呻吟也。其風趣如此。後官中書，在京師寄懷云：「我如脫銜駒，恣意騁原隰。不讀五千卷，輒入崔偏室。又如恬丹鼠，吐腸還自悼。空得成連師，未諳《水仙操》。川雖難學海，磁則曾引針。千秋一瓣香，頂禮優缽林。」
二八
金陵妓郭三為訟事，江寧王令拘訊之。香亭為關說求免。王覆札云：「昨承簡翰，誠恐狼藉花枝；欲於園中立五彩幡，使封家十八姨莫逞其勢。然弄郭郎者，只是逢場作戲；須俟上台時，看作如何扮演，再理會下場，可耳。」香亭乃寄詩云：「一波才定又生波，屢困風姨可奈何不是花奴偏惹事，總緣柳弱受風多。」「登場更比下場難，牛鬼威風色已寒。要識李夫人面目，何如留待帳中看」
二九
秦郵沈均安，字際可，官江右，以廉潔稱。能詩工書。由贛邑令擢蓮花廳司馬。《留別邑人》云：「民稱張旭書堪寶，我比時苗犢並無。」
三O
真州鄭中翰壇，字晴波，新婚北上；《留別閨中》云：「來年春到江南岸，楊柳青青莫上樓。」其同年周舍人發春喜誦之。時有陳庶常濂，與周相善，而未識鄭。一日公宴處，周、鄭俱在，陳忽語周曰：「昨聞有人贈內之句，情韻絕佳，當是晚唐人手筆。」周急叩之。則所稱者，即鄭詩也。鄭聞而愕然。周因指鄭示陳曰：「此即賦『楊柳青青』之晚唐人矣！」三人大笑。真州程灌夫亦有句云：「春風自綠垂楊色，何事羈人怕倚樓」
三一
寶意先生告餘云：「已卯秋，過龍潭，見旅壁題詩四絕，清麗芊綿，後書『桂堂』二字，橫胸中數十載，終不知其為誰。題作《秦淮偶興》云：『淡黃楊柳曉啼鴉，絲雨溫香濕落花。應有固魚吹雪上，水邊亭子正琵琶。」水榭湘簾特地清，朝煙上與曲欄平。舊時紅豆拋殘處，只恐風吹子又生。」籬門過雨綠煙鋪，檀板金尊俗有無小艇已將煙月去，人間空說女兒湖。」鱗鱗碧瓦照春萊，眢井宵深鳥語哀。第一林泉誰省得數枝猶發舊宮槐。」』
三二
冬友自言：「九歲時，侍先大父過淮，舟中人限『吞』字韻為詩，多未穩。予有句云：『橫橋風定帆全卸，小艇潮來勢欲吞。』大父曰：『此子將來必無患苦。』或問其故。曰：『凡詩押啞韻而能響者，其人必貴；押險韻而能穩者，其人必安。生平以此衡人，百不失一。』大父諱馨，字星標。」
三三
吳中七子中，趙文哲損之詩筆最健。丁丑召試，與吳竹嶼同集隨園，愛誦餘「無情何必生斯世有好都能累此身」一聯。後從溫將軍征金川，死難軍中。過襄陽時，以《懷諸葛故居》詩四首見寄云：「洵美躬耕地，千秋一草廬。勛名微管亞，出處有莘如。巾服漁樵里，川原戰陣餘。西風渭濱路，尚憶沔南居。」「四海占龍臥，蕭條一畝宮。泊如明厥志，行矣慎吾躬。變化遭非偶，棲遲道豈窮可知《出師表》，慷慨本隆中。」「崔、徐二三子，來往定欣然。逸事風塵外，高評月旦前。襟期《梁甫曲》，生計漢陰田。當日如終隱，鴻妻亦最賢。」「宇宙聲名大，遺蹤錦水長。人歌千尺柏，公念百枝桑。涕尚沾遺老，魂應戀故鄉。溪毛如可薦，此地合祠堂。」
三四
江賓谷在楚中寄信托家人山莊栽樹云：「老去菟裘身後塚，他年都要此中來。」何言之親切而有味也!《漢上喜晤汪丈》云：「他鄉執手感前盟，白髮垂肩閱變更。問舊可堪皆後輩，抱書猶記拜先生。漸成安土如秦贅，別後添丁盡楚聲。客況中年複誰遣，一尊寒雨故人情。」
三五
香亭弟隨叔父健磐公，生長廣西。叔父亡後，餘迎歸故里。年十五，即見贈云：「坐無尼父為師易，家有元方作弟難。」又，《即目》云：「山氣騰空欲化云。」餘早知其能詩也。孤甥陸建，號豫庭，字湄君，幼為餘所撫養，與香亭同歲。己巳春，餘辭官，挈兩人讀書隨園，時相唱和。後予官秦中，二人過隨園見憶。香亭云：。「共尋幽徑訪柴扉，遙見高台出翠微。蠟屐重臨秋色冷，青山如故客情非。枯荷帶雨碧連水，荒蘚盈庭綠染衣。滿樹寒鴉鳴不已，斜陽煙草更依依。」豫庭云：「自別青山兩載餘，風光較昔更何如竹梅添種階前樹，詩史空堆架上書。窗外葉飛人去後，天邊月冷雁來初。灞橋此日秋風早，應向江南憶故廬。」豫庭贅於宿州刺史張公處。張名開士，字軼倫，杭州壬戌進士，歷任有循聲。謂豫庭曰：「作時文則我教卿，作詩則卿教我。」豫庭年三十餘，以瘵亡。張忽忽不樂，如支公之喪法虔也，月餘亦亡。豫庭贈婦翁云：「喜我絳紗深有托，半為嬌客半門生。」贈婦云：「未有肉能憑我割，不妨酒更向卿謀。」張詩亦佳；《宿華嚴寺》云：「竹裏琴聲秋澗落，定中燈火石床分。」《感懷》云：「臣心自問清如水，世道尤難直似弦。」
三六
餘三妹皆能詩，不愧孝綽門風；而皆多坎坷，少福澤。餘已刻《三妹合稿》行世矣，茲又抄三人佳句，以廣流傳。三妹名機，字素文。《秋夜》云：「不見深秋月影寒，只聞風信響闌幹。閒庭落葉知多少，記取朝來著意看。」《閒情》云：「欲卷湘簾問歲華，不知春在幾人家。一雙燕子殷勤甚，銜到窗前盡落花。」他如：「女嬌頻索果，婢小懶梳頭。」「怕引游蜂至，不裁香色花。」皆可誦也。遇人不淑，卒於隨園。香亭弟哭之云：「若為男子真名士，使配參軍信可人。無家枉說曾招婿，有影終年只傍親。」豫庭甥哭之云：「誰信有才偏命薄生教無計奈夫狂。」「白雪裁詩陪道韞，青燈說史詩班姑。」
三七
四妹名杼，字靜宜。《游雞鳴寺》云：「蒼蒼煙樹帶斜暉，石塔層巒傍翠微。無複蕭梁宮殿在，台城猶見紙鳶飛。」《秋園踏月》云：「藹藹山光映碧空，參差樹影亂西風。蘆花幾朵明如雪，吹在橫橋曲澗中。」他可誦者，如：「描花嫌紙窄，學字借書抄。」「賓鴻云作路，蟋蟀草為城。」「畫閣偏聞雛燕語，亂書常被懶貓眠。」《課女》云：「花簪一朵休嫌少，字課三張莫厭多。」《挽葛姬》云：「斷線幾條猶委地，南樓一榻已生塵。」
三八
堂妹棠，字秋卿，嫁揚州汪楷亭。家頗溫飽，伉儷甚篤。詠《燕》云：「春風燕子今年早，歲歲梁間補舊草。華堂叮囑主人翁，珍重香泥莫輕掃。籲嗟乎!千年田土尚滄桑，那得雕梁常汝保？」余讀之不樂，曰：「詩雖佳，何言之不祥也!」已而竟以娩難亡。又二年，楷亭亦卒。妹《寄二兄香亭》云：「鵬程人與白雲齊，君獨年年借一枝。聞道故交多及第，更憐歸客尚無期。琴書別後遙相憶，雪月窗前寄所思。常對芙蓉染衣鏡，堪嗟儂不是男兒。」《于歸揚州》云：「不堪回憶武林春，嬌養曾為膝下身。未解姑嫜深意處，偏郎愛作遠游人。」「綠楊堤畔行游子，紅粉樓中冷翠帷。為問秦淮江上月，今宵照得幾人歸」亡後，香亭哭以詩云：「最苦高堂念，懷中小女兒。至今傳死信，未敢與親知。書遠摹多誤，人稠語屢歧。調停兩邊意，暗泣淚如絲。」
三九
餘在蘇州，四妹《寄懷》云：「長路迢迢江水寒，蕭蕭梅雨客身單。無言但勸歸期速，有淚多從別後彈。新暑乍來應保重，高堂雖老幸平安。青山寂寞煙雲裏，偶倚闌幹忍獨看」余讀之淒然。當即買舟還山。四女琴姑，從妹受業。妹贈以詩云：「有女依依喚阿姑，忝為女傅教之無欲將古典從容說，失卻當年記事珠。」妹嫁韓氏，生一兒，名執玉。十四歲詠《夏雨》云：「潤回青簟色，涼逼採蓮人。」學使竇東皋先生愛之，拔入縣學。未一年，得暴疾亡。目將瞑矣，忽坐起問阿母曰：「唐詩『舉頭望明月』，下句若何」曰：「低頭思故鄉。」嘆曰：「果然!」遂點頭而僕。故妹哭之云：「傷心欲拍靈床問：兒往何鄉是故鄉」
四O
詩有情至語，寫出活現者。許竹人先生督學廣西，接弟石榭凶問云：「望書眼欲穿，拆書手欲爭，抱書心忽亂，隔紙字忽明。揮手急屏置，忍淚雨暗傾。老親中庭立，念遠心懸旌。病訊百計匿，矧可聞哭聲違心方飾貌，哀抑喜且盈。趨言夢弟至，所患行已平。」
四一
隨園每至春日，百花齊放。家中內子及諸姬人，輪流置酒，為太夫人壽。太夫人亦嘗設席作答。餘有句云：「高堂戒我無他出，阿母明朝作主人。」蓋實事也。香亭《同賞梅》詩云：「為愛梅花敞綺筵，合家春聚畫堂前。忽憐香氣傳風外，卻喜花開在雨先。人影共分千竹翠，簾光高卷一山煙。知他萬片隨雲去，還赴墑樓宴列仙。」嗚呼!自先慈亡後，此席永斷；而香亭亦遠宦粵中矣。
四二
江寧城中，每至冬月，江北村婦多渡江為人佣工，皆不纏足；間有佳者。秦芝軒方伯席上集唐句戲云：「一身兼作僕，兩足白於霜。」
四三
桐城詩人分詠古鏡：方正瑗云：「絕代應憐顏色少，六宮曾識舊人多」姚孔鋅云：「相對不知何代物，此中曾老幾朝人」皆佳句也。姚又有句云：「病後精神當酒怯，靜中情性與香宜。」
四四
餘己未座主，為泰安相國趙公仁圃。公以長垣令有政聲，受知世宗，晉秩卿貳。平生愛時文，雖入綸扉，猶手校成、弘諸大家，孜孜不倦。《晚泊小米灘》一絕云：「回橈艤艇傍平沙，客路停舟便是家。坐久鳥驚山吐月，話長人喜燭生花。」作令時以勘災故，足浸水中三日，故病跛。每入朝，許給扶以行。諱國麟，山東人。
四五
餘習國書，讀十二烏朱，受業於鄒泰和學士。記其《丁香》一首云：「春空煙鎖綴星星，兩樹瓊枝占一庭。交網月穿珠絡索，小鈴風動玉冬丁。傍簷結密人難折，拂座香多酒易醒。只恐天花散無跡，擬將湘管寫娉婷。」又，《白雲寺》云：「飛鳥沒邊孤塔見，亂山缺處夕陽明。」先生戊戌翰林，和雅謙謹，有愛貓之癖。每宴客，召貓與兒孫側坐，賜孫肉一片，必賜貓一片，曰：「必均，毋相奪也。」督學河南，按臨商丘畢，出署失一貓，嚴檄督縣捕尋。令苦其煩，用印文詳報云：「卑職遣乾役四人，挨民家搜捕，至今逾限，憲貓不得。」
四六
陝西薛寧庭太史，與江寧令陸蘭村為同年。丙戌到白門相訪，偕公子雨莊與其師高東井泛舟秦淮，作詩云：「衣帶一條水，蘭舟小亦佳。南朝留勝覽，北客壯吟懷。綽約虹橋束，參差畫檻排。衝炎偶然出，記取始秦淮。」「誰與偕來者詩人高達夫。看山揮玉麈，忘暑對冰壺。乍可清談足，寧教佳句無士龍尹弟子，架筆也珊瑚。」
四七
金陵承恩寺僧行犖，能詩。有句云：「雨晴雲有態，風定水無痕。」其師闡乘有五絕云：「香氣透窗紗，風輕日未斜。午堂春睡起，雙燕下含花。」又有句云：「才展《金剛經》了了，《金剛經》夾小吟箋。」余嘗云：「凡詩之傳，雖藉詩佳，亦藉其人所居之位份。如女子、青樓，山僧、野道，苟成一首，人皆有味乎其言，較士大夫最易流布。」
四八
餘改官江南，賦《落花》詩；祁陽中丞內幕程南耕愛而和之。記數聯云：「燕壘漫教留粉在，馬蹄幾度踏香來。」「升沉我已參名理，落莫人還惜異才。」程名嗣章，綿莊先生之弟，中年病聾。每來，則以筆代口，先以一函相訂。故餘贈句云：「見面預安雙管筆，焚香先捧一函書。」
四九
朱學士筠，字竹君，考據博雅，不甚吟詩。有《登湖樓》一律云：「載月來登湖上樓，飄然便可御風游。帆如不動暮天沒，岸竟欲斜秋水流。何寺一聲孤磬遠長空萬點亂鴉愁。酒杯頻勸君何苦，未使春波負秀州。」
五O
姊夫王貢南，名裕琨；《雨過富春》云：「歷亂如絲小雨微，相呼舟子授蓑衣。魚爭新水穿萍出，鳥怯寒風貼地飛。宿霧半藏臨澗屋，好花多落釣魚磯。紛紛魚艇隨波散，撒網閒歌何處歸」《寄內》云：「好奉慈姑勤菽水，莫同邱嫂戛杯羹。」餘時年十四，愛而記之。即健庵父也。
五一
海寧許鐵山惟枚，與餘同官金陵，一時有「二枚」之稱。餘已薦牧高郵，而許猶有待，意有所感，和餘《河房宴集》詩云：「朱簾斜卷晚風前，楊柳蕭疏隔岸煙。一樣樓台都近水，向南明月得來先。」《園梅》云：「臘盡還微雪，春來尚薄寒。迎風飛片易，背日坼苞難。疏蕊明高閣，低枝韻小欄。莫教吹短笛，我正倚闌幹。」許性嚴重，秦淮小集，坐有歌郎，君義形於色，將責其無禮而笞之。餘急揮郎去，而調以詩云：「惱煞隔簾紗帽客，排衙花底打鴛鴦。」
五二
同試鴻博陳魯章士璠，杭州人，以諸生中式，即授庶常。《途中紀事》云：「月映湖光分外明，蘆花影裏一舟橫。夜深聞有鄉音在，曉起開篷問姓名。」
五三
毛西河言：「古人詩題，所云『遙同』者，即遙和也。謝跳《同謝咨議〈銅雀台〉詩》、盧照鄰《同紀明{{孤雁>詩》，皆是和詩，非同游也。」
五四
見吳小仙畫《騎驢圖》題云：「白頭一老子，騎驢去飲水。岸上蹄踏蹄，水中嘴對嘴。」顧赤芳題云：「張果倒騎驢，不知是何故。為恐向前差，忘卻來時路。」慶兩峰《落齒》云：「無端一齒落，探口不知故。且喜剛者亡，免與世齟齬。」
五五
乙亥年，高文端公為江寧方伯，過訪隨園。餘上詩云：「鄰翁爭羨高軒過，上客偏憐小住佳。」亡何，巡撫皖江，將瞻園牡丹移贈隨園。餘謝云：「忘尊偏愛山林客，贈別還分富貴花。」兩詩俱以折扇書之。後戊子年，公總制兩江，招飲，席間出二扇，宛然如新。餘問：「公何藏之久也」公笑曰：「才子之詩，敢不寶護」餘自念平日受人詩扇，不下千百，都已拉雜摧燒；而公獨能愛惜如此，不覺感嘆，因再作詩獻。有句云，「舊物尚存憐我老，愛才如此嘆公難。」後公薨於黃河工所，口吟云：「夢中還有夢，家外豈無家」
五六
張藥齋宗伯，予告還桐城。兄文和公為首相，作詩送云：「七十懸車事竟成，輕車遠稱秩宗清。幾人引退能如願先我歸休覺不情。圖籍開緘珍手澤，墓田作供好躬耕。阿兄他日還初服，拄杖花前一笑迎。」周長發太史和云：「從古人倫重老成，秩宗真不愧寅清。引年久切歸田志，予告翻增戀闕情。萬卷縹緗藏古篋，一犁煙雨課春耕。龍眠山色春如黛，知有群仙抗手迎。」清真綿麗，一時和者，皆不能及。
五七
乾隆癸酉，尹文端公總督南河。趙雲松中翰入署，見案上有餘詩冊，戲題云：「八扇天門訣蕩開，行間字字走風雷。子才果是真才子，我要分他一斗來。」-
五八
先師史玉瓚先生，以朱筆書《僕固懷恩傳》後云：「懷恩本不負君恩，青史何曾照覆盆萬里靈州荒草外，至今夜夜泣英魂。」餘時七歲，偷讀而記之。
五九
餘紹祉布衣有《黃山》詩四首。警句云：「松生絕壁不知土，人住深崖只見煙。」又曰：「山中人習聞天樂，石上松曾見古皇。」余游黃山，至佳處，嘆其言之果然。
六O
餘過蘇州，許穆堂侍御極誇方大章名燮者之詩；蒙以詩冊見投。七古學少陵，頗有奇氣；七律似明七子。錄其《題內子桃源放舟小照》云：「碧桃灣裏聽鳴榔，水複山重路渺茫。過此便為仙世界，來。時還著嫁衣裳。雲中雞犬應同聽，月下房櫳好對床。願種秫粳三十畝，畫眉窗下話羲皇。」尹文端公有紫騮馬，騎三十年矣，憐其老斃，以敝帷瘞之。穆堂吊以詩云：「萬里雲霄空悵望，一生筋力盡馳驅。」又曰：「朽骨漫留賢士口，敝帷應念主人恩。」尹公讀之泣下。
六一
人閒居時，不可一刻無古人；落筆時，不可一刻有古人。平居有古人，而學力方深；落筆無古人，而精神始出。
六二
萍望張宏勛名棟，自號看雲山人，工詩善畫。與餘在長安，有車笠之好。同譜中，如沈椒園、張少儀、曹麟書，俱顯貴。莊容可官至大學士；而宏勛終不一第。晚依揚商汪怡士以終。有《看雲樓詩集》。《閨怨》云：「鏡台寂寂掩芳塵，又換深閨一度春。除卻殷勤花上鳥，他鄉應少勸歸人。」《郊外》云：「春來是處足春游，風轉長堤草色柔。客過不須頻勒馬，花扶人影出牆頭。」
六三
餘有汪甥蘭圃，名庭萱，亦能詩，為貧所累，未盡其才。有句云：「潮落岸從洲外露，風高雲向嶺頭平。」又：「楊柳護田蒙綠霧，桃花隔水墜紅雲。」皆妙。
六四
餘在端州，豐川令彭翥，字竹林，雲南人，以詩來見。有句云：「一官手板隨人後，萬里鄉心入雁先。」餘擊節不已。竹林喜，見贈云：「盛世歲星終執戟，南華隱吏有隨園。」「雲裏筇才雙足峙，鷗邊舫已萬花扶。」
六五
高要令楊國霖蘭坡，作吏三十年，兩膺卓薦，傲兀不羈，與餘相見端江，束惰之饋，無日不至。聞餘游羅浮歸，乞假到鼎湖延候，以詩來迎云：「山麓峰巒秀色殊，如何海內姓名無全憑大雅如椽筆，為我湖山補道書。」道書：海內洞天二十四，福地三十六，鼎湖不與焉。「杖履閒從天上來，教人喜極反成猜。飛騎為報湖山桂，不到山門不許開。」及餘歸時，送至十里外，臨別泣下，《口號》云：「送公自此止，思公何時已有淚不輕彈，恐溢端江水。」
六六
余丙辰到廣西，蒙金撫軍薦入都，今五十年矣。因訪親家汪太守，故重至焉，。吳樹堂中丞垣，引餘至署，周歷舊游。餘席間稱金公任藩司時，作官廳對聯云：「坐此似同舟，宦情彼此關休戚；須臾參大府，公事何妨共酌商。」用意深厚，有名臣風味。公因誦其鄉人徐公士林作臬司題庭柱云：「看階前草綠苔青，無非生意；聽牆外鵑啼雀噪，恐有冤魂。」真仁人之言。樹堂見和一律，有「洞簫聲重三千玉，《銅鼓》詞傳五十春」之句。所云《銅鼓》者，丙辰餘試鴻博賦題也。金公刻入《省志·藝文》類中，今五十載矣。重得披覽，恍若前生。
六七
桂林向有詩會。李松圃比部、馬嶸山中翰、浦柳愚山長、朱心池明府、朱蘭雪布衣，時時分題吟詠。餘到後，得與文酒之會，同訪名山古剎。臨行時，五人買舟相送，依依不舍，見贈篇什，不能盡錄。僅記心池云：「五十年前跨鶴行，重來無複舊同群。一囊新句千絲雪，萬疊青山兩屐云。好古不求唐後碣，論文誰撼岳家軍靈皋健筆漁洋句，才力輸公尚十分。」「卅載心驚絕代才，何緣杖履得追陪文章真處性情見，談笑深時風雨來。一棹方回仙掌外，片帆又挂楚江隈。湘靈也解延名士，九面奇峰次第開。」柳愚云：「筋力登臨老尚優，每逢佳處輒勾留。誰能鶴發六千里，來証鴻泥五十秋舊事略知餘白足，僧明遠，能談金中丞遺事。殘碑盡拓付蒼頭。聞公欲挂湘帆去，又向衡山作勝游。」蘭雪云：「六朝偶戀煙花跡，一代先收翰墨勛。」
松圃父丹臣先生少貧，以筆一枝，傘一柄，至廣西；不二十年，致富百萬。松圃詩才清絕，不慕顯榮。父子皆奇士也。《曉行》云：「朦朧曙色噪歸鴉，風撼疏林一徑斜。滿地白雲吹不起，野田蕎麥亂開花。」「蘆荻飛花白滿汀，停車小憩水邊亭。前林一線炊煙起，畫斷遙山半角青。」《秋思》云：「涼笛聲兼風葉下，歸鴉影帶夕陽來。」
六八
餘試鴻詞報罷，蒙歸安吳小眉少司馬最為青盼。五十年來，其家式微。今年游粵東，過飛來寺，見先生題詩半山亭云：「西徑崎嶇上，東峰宛轉行。半山山過半，飛鳥一身輕。」讀之，如重見老成眉宇。先生諱應菜，弟諱應枚。其封君夢蘇眉山兄弟而生，故一字小眉，一字小穎。小眉巡撫湖北，平反麻城冤獄，為海內所稱。小穎亦官至禮部侍郎。
六九
李懷民與弟憲橋選《唐人主客圖》，以張水部、賈長江兩派為主，餘人為客；遂號所詠為《二客吟》。懷民《贈人盆桂》云：「送花如嫁女，相看出門時。手為拂朝露，心愁搖遠枝。」《送張明府》云：「在縣常無事，還家只有身。隨行一舟月，出送滿城人。」憲橋詠《鶴》云：「縱教就平立，總有欲高心。」「不辭臨水久，只覺近人難。」《歷下廳》云：「馬餐侵皂雪，吏掃過階風。」《送流人》云：「再逢歸夢是，數語此生分。」二人果有賈、張風味。
七O
餘過大庾，邑宰袁鏡伊欣然相接，自言傾想者三十年。同游了山，又親送過梅嶺。自誦《雪》詩云：「遠近枝橫千樹玉，往來人負一身花。」贈人云：「雪調靜聽孤唱遠，雲程遙望一痕青。」本籍宣化，故有句云：「山排雲朔從天下，水合桑溈入地無。」皆佳句也。鏡伊名錫衡，乙酉孝廉。有勛貴過境，慊從毆傷平民，鏡伊縛置獄中，取保辜限狀。嗣後過者肅然。
七一
山左朱海客先生，名承煦，素無一面。忽遣人投書，署云「上天下大才子某」。餘感其意，過京口時，訪於海岳書院。先生已七十矣，留飲再四。餘因風揚帆，不克小住。未半年，先生竟歸道山。又六年，遇其子鑾坡於廣州，急索乃翁詩稿，得《示內》二句雲·：「剪刀聲歇栽花後，井臼功餘問字初。」
七二
餘病廣州。樂昌令吳公世賢，每公事稍暇，必至床前問訊。餘愛其詩筆清麗，可作陳琳之檄。詠《釣竿》云：「淇園笤筐折新枝，人到忘機鷗鷺知。風雪寒江應憶我，英雄末路悔拋伊。」《羽扇》云；「常使指揮天下事，不羞憔悴月明中。」《皮蛋》云：「個中偏蘊雲霞彩，味外還餘松竹煙。」吳號古心，松江人。
七三
海陽令邱公學敏，聞餘到端州，即馳書與香亭，必欲一見。果不遠千里，假公事到省，暢談竟日，饋遺殊厚。記其佳句云：「山連齊、魯青難了，樹入淮、徐綠漸多。」
七四
魚門太史於學無所不窺，而一生以詩為最。余寄懷云：「平生絕學都參遍，第一詩功海樣深。」寄未一月，而魚門自京師信來，亦云「所學，惟詩自信」，不謀而合，可謂知己自知，心心相印矣。屢托餘買屋金陵，為結鄰計。不料在廣州，孫補山中丞招飲，告以魚門歿於陝西畢撫軍署中。彼此泣下，銜杯無歡。因思畢公一代宗工，必能收其遺稿；然魚門所刻《蕺園集》，僅十分之三耳。記其未梓者：《書懷》云：「才難問生產，氣不識金銀。」《題阮吾山行卷》云：「無勞嘆行役，行役是閒時。」《對雪》云：「鬧市收聲歸闃寂，虛堂斂抱對寒清。」《乞假》云：「官書百卷從擔去，病牒三行有印鈐。」嗚呼！此乾隆三十五年，假歸寓隨園，以近作見示，而餘所抄存者也。不意竟成永訣!
七五
餘戊午秋闈，與錫山李君時乘，同寓馬姓家，同登秋榜，垂五十年。今歲在粵東，其子邕來見訪，出詩見示。錄《山居》二首云：「一從疏世事，終日把犁鋤。村色牛羊外，秋砧水石餘。山深遲刈麥，潭冷不生魚。倘有詩人至，猶堪剪韭蔬。」「閒雲上小樓，落日林塘幽。溪雨蛙聲聚，山風槲葉秋。一囊方朔米，卅載晏嬰裘。便欲煙霞外，將身作隱侯。」
七六
余宰江寧時，侯君學詩葦原，年十四，應童子試。後夏醴谷先生屢稱其能詩，終未見也。今宰新會。餘往相訪，同游圭峰望海。讀其詩，長於古風，蓋深於杜、韓、蘇三家者。佳句云：「綠遮人外柳，紅落渡前花。」「狂藥看人頻動色，樗蒲到老不知名。」
七七
風情之事，不宜於老；然借老解嘲，頗可強詞奪理。康節先生《妓席》云：「花見白頭花莫笑，白頭人見好花多。」餘仿其意云：「若道風情老無分，夕陽不合照桃花。」方南塘六十歲娶妾，云：「我已輕舟將出世，得君來作挂帆人。」
七八
餘幼居杭州葵巷，十七歲而遷居。五十六歲從白下歸，重經舊廬、記幼時游躍之場，極為寬展；而此時觀之，則湫隘已甚：不知曩者何以居之恬然也。偶讀陳處士古漁詩曰：「老經舊地都嫌小，晝憶兒時似覺長。」乃實獲我心矣。
七九
掌科丁田澍先生乞假歸，《留別都人》云：「亦知葑菲才無棄，其奈桑榆影漸低」「論事偶然分洛、蜀，交情原自比雷、陳。」「曉鐘催去朝天客，過巷車聲枕畔聽。」皆妙。
八0
蘇州繆孝廉之惠妻王氏詠《馬》云：「死有乾金骨，生無一顧人。」《漫興》云：「天有風雲常欲暮，山無草木不知秋。」
八—
桐城馬相如、山陰沈可山，少年狂放，路逢親迎者，不問主人，直造其家，索紙筆。《替新婦催妝》云：「江南詞客太翩躚，打鼓吹簫薄暮天。應是天孫今夕嫁，碧空飛下兩雲仙。」「隨郎共枕心猶怯，別母牽衣淚未幹。玉箸休教褪紅粉，金蓮燭下有人看。」娶婦家頗解事，讀之大喜；飲以玉爵，各贈金花一枝。
八二
餘最愛言情之作，讀之如桓子野聞歌，輒喚奈何。錄汪可舟《在外哭女》云：「遙聞臨逝語堪哀，望我殷殷日百回。死別幾時曾想到歲朝無路複歸來。絕憐艱苦為新婦，轉幸逍遙入夜台。便即還家能見否一棺已蓋萬難開。」《過朱草衣故居》云：「路繞叢祠鳥雀飛，依然門巷故人非。憶尋君自初交始，每渡江無不見歸。問疾榻前才轉盼，談詩窗外剩斜暉。絕憐童僕相隨慣，未解存亡欲扣扉。」沙鬥初《經亡友別墅》云：「千古魚陂占水鄉，四時煙景助清光。弟兄不隔東西屋，賓主無分上下床。鬥酒幾番當』皓月，題詩多半在修篁。今朝獨棹扁舟過，回首前歡墮渺茫。」厲太鴻《送全謝山赴揚州》云：「生來僧祜偏多病，同往林宗又失期。兩點紅燈看漸遠，暮江惆悵獨歸時。」王孟亭《歸興》云：「漫理輕裝喚小艦，何緣歸興轉蕭騷。老來最怕臨歧語，燈半昏時酒半消。」宗介帆《別母》云：「垂白高堂八十餘，龍鐘負杖倚門閭。泣惟張口全無淚，話到關心只望書。」某婦《送夫》云：「君且前行莫回顧，高堂有妾勸加餐。」
八三
壬辰年，王光祿禮堂來白下，訪江寧令陸蘭村。予問：「有新詩否」光祿書《贈內》云：「幾載東華不自聊，綠窗並坐感蕭騷。寒閨刀尺陪宵讀，瓦鼎茶湯候早朝。馬磨勞生還憶共，犬台殘魄可能招卻嗤割肉容臣朔，但把清齋學細腰。」「一室流塵玉漏窮，更闌深掩小房櫳。何妨放誕時卿婿，聽唱風波欲惱公。天畔登樓長客裏，燈前擁髻只愁中。一龕低處雙棲穩，雪北香南結托同。」又《從圍》句云：「日占戊好軍容壯，牡奉辰多典禮偕。」「霜濃牛馬通身白，林凍烏鴉閉口喑。」一用《毛詩》，一用《北史》，俱典雅。
八四
安慶詩人，以「二村」為最。一李嘯村蓴，一魯星村殯。魯五言如：「久客神常倦，還家似在舟。」「鳥散雪辭竹，煙消山到門。」「風竹不留雪，冰池時集鴉。」七言如：「舟行忽止冰初合，窗暗還明月未沉。」「避雪野禽低就屋，忘機小鼠漸親人。」皆可誦也。又：「雀浴乘冰缺。」五字亦佳。
嘯村工七絕，其七律亦多佳句。如：「馬齒坐叨人第一，蛾眉窗對月初三。」「賣花市散香沿路，踏月人歸影過橋。」「春服未成翻愛冷，家書空寄不妨遲。」皆獨寫性靈，自然清絕。腐儒以雕巧輕之，豈知鈍根人，正當飲此聖藥耶乾隆丙寅，觀補亭閣學，科試上江，點名至嘯村，笑曰：「久聞秀才詩名，此番考不必作《四書》文，作詩二首，可也。」題是《賣花吟》。李有句云：「自從賣落行人手，瓦缶金尊插任君。」又曰：「自笑不如雙粉蝶，相隨猶得入朱門。」閣學喜，拔置一等。
八五
朱竹君學士督學皖江，任滿，餘問所得人才。公手書姓名，分為兩種：樸學數人，才華數人。次日，即率黃秀才名戊、字左君者來見，美少年也。其《京邸夜歸》云：「入城燈市散，有客正還家。新僕欲通姓，嬌兒不識爺。春光滿茅屋，喜氣上燈花。乍見翻無語，徘徊月正華。」七言如：「小艇自流初住雨，夾衣難受嫩晴風。」殊有風流自賞之意。
八六
乾隆丙辰，予於李敏達公處，見厲子大先生，時為少司寇。以塚宰文恭公之子，未弱冠即入翰林。詩才清妙。《歲除和韻》云：「一年清課為花忙，無事花間倒百觴。日落歸鴉喧古木，家貧飢鶴唳空倉。楸枰靜設遲棋客，彩筆吟成和省郎。官柳未黃桃已爛，春風早晚亦何嘗。」《獨酌》云：「萍分雲散故人離，尊酒應憐獨酌時。夜漏漸沉燒燭短，殘書未了引眠遲。羅江春信盆梅報，紙帳宵寒鶴夢知。皎皎庭除餘落月，屋梁相照此心期。」
八七
金陵曹淡泉秀才，以「一夕春風暖，吹紅上海棠」一聯，為予所賞；遂刻意為詩。《贈妹》云：「吾妹何賢淑，能箴女史詞。倩人教織素，隨嫂學蒸梨。母病翻經早，家貧得婿遲。天然心愛好，常誦阿兄詩。」《傘山道中》云：「南陌草萋萋，新秋插未齊。投村先問路，隔隴但聞雞。壩斷溪聲急，山高日影低。夜來經雨過，牛跡滿荒堤。」他如：「老牛舐犢沿修埂，雛燕分巢過別家。歲逢閏月春來早，山背朝陽雪化遲。」俱妙。
八八
桐城劉大槐耕南，以古文名家。程魚門讀其全集，告予曰：「耕南詩勝於文也。」《聽琴》云：「香台初上日，簷鐸受風微。好友不期至，僧廬同叩扉。彈琴向佛坐，餘響入雲飛。餘亦忘言說，烏棲猶未歸。飛獨宿》云：「江村黃葉飛，猶掩蕭齋臥。時有捕魚人，櫓聲窗外過。」真清絕也。《哭弟》云：「死別漸欺初日諾，長貧難作托孤人。」
八九
蘇州孝廉薛起鳳，字皆三，性孤冷；亡後，彭尺木進士為梓其遺詩，《過範文正公祠》云：「憂樂平生事，齏咸志在斯。由來天下任，只在秀才時。」《對雪》云：「天風剪水水爭飛，飛上寒山浣石衣。一夜雪深迷澗道，不知何處叩岩扉。」
九O
金陵龔秀才元超，字旭開，餘詩弟子也。《月夜》云：「江水洗江月，荻花寒不飛。林園足煙景，屋宇湛霜輝。戍角宵將半，溪船漁未歸。沿堤採芳芷，似勝北山薇。」《送從兄酌泉夜歸》云：「前番不識路，聞語碧蘿叢。此次逢招飲，銜杯紅葉中。山深花木好，客妙性情同。歸路誰先醉應扶白髮翁。」《漁家》云：「輕彀紋生玉漵斜，晚風吹雨濕桃花。紅裙雙腕急搖櫓，前面垂楊是妾家。」
九一
杭州吳飛池，學詩於樊榭先生。先生愛其「紅蓼花深冷葛衣」一句，謂可鐫入印章。其《澶州雜詩》云：「晨光黯黯樹稀微，雲帶炊煙濕不飛。多少人家秋色裏，滿天白露漫柴扉。」《過洛陽問牡丹》云：「花濃洛下種應真，我卻來時不是春。到耳盡誇顏色好，未開先賞斷無人。」他如：「林間一鳥過，池面數花欹。」「岸仄疑無路，燈明似有村。」「曉月光微難辨樹，西風吹冷不知衣。」皆清脆可喜。
九二
余祖居杭州艮山門內大樹巷。鄰有隱者桑文侯，鬻粽為業，性至孝：父病膈，文侯合羊脂和粥以進；父死，乃抱鐺而哭。人為繪《抱鐺圖》，征詩。萬君光泰詩最佳。其詞曰：「羊脂數合米一掬，病父在床惟啖粥。父能啖粥子亦甘，粒米勝於五鼎肉。升屋皋某無歸魂，束薪斷火鐺寡恩。床前呼父鐺畔哭，抱鐺三日鐺猶溫。嗚呼!恨身不作鐺中米，臨歿猶能進一匕，謂鐺不聞鐺有耳。」文侯之子叟甫先生，性孤癖，能步行百里，棄主事官，裹糧游五嶽。《留別袁石峰》云：「莫定畸人物外蹤，夢魂飛入碧霞重。浮雲形似世情幻，秋樹色添游興濃。白練橫過天際馬，烏藤直上嶺頭龍。憑將一斗喻糜汁，灑遍天門日觀峰。」《過華山》云；「華山門下雨盈盈，玉女秋期會玉京。十萬雲鬟梳洗罷，漫空盆水一齊傾。」《嵩洛雜詩》云：「鐵梁大小石縱橫，似步空廊原有聲。世外多情一明月，直陪孤影到三更。」非深於游山者不能言。先生名調元。
九三
姬傳姚太史云：「詩文之道，凡志奇行者易為工，傳庸德者難為巧。」理固然也；然亦視其人之用筆何如耳。吾族柳村有側室韓氏，年逾二十，即守節教子，居竹柏樓十五年而卒。子又愷請旌於朝，又畫《樓居圖》志痛。一時士大夫詠其事者如云，號《霜哺遺音集》。此庸行也。餘獨愛少詹錢辛楣七古云：「郊居岑蔚竹柏交，秋霜轢物群英凋。小樓一燈青不搖，課兒夜誦聲咿咬。柳村岳嶽古英豪，山丘華屋如驚泡。淑姬寤言矢絡宵，手持刀尺敢憚勞《離鸞別鵠》哀弦操，可憐荻影風蕭蕭。熊丸茹苦勝珍肴，湛侃複見良足褒。佇看紫誥慶所遭，烏頭綽楔榮光高。何圖蕙草謝一朝，樓存人去魂難招!郎君玉立森蘭苕，春暉未報心忉忉。音徽追溯倩畫描，披圖展拜恆號眺。我為歌詠輝風騷。」又，無錫進士顧鈺五律第二首云：「非擬懷清築，蕭然坐一林。竹森環戶翠，柏古落庭陰。畫荻慈親志，登樓孝子心。當年紡績處，傾聽有遺音。」柳村名永涵，蘇州人。



《卷一一》
一
古陶太尉、歐陽少師之母，俱以教子貴顯，名傳千古。然兩母之著述不傳。即宣文夫人講解經義，幾與孔子並稱，而吟詠亦無聞焉。近惟畢太夫人，兼而有之。夫人名藻，字於湘，印江令笠亭先生之女，餘同征友少儀觀察之妹也。偶詠《梅》云：「出身首荷東皇賜，點額親添帝女裝。」首句本出無心，未幾秋帆尚書果殿試第一，繼王沂公而起。吉人之詞，便成詩讖，事亦奇矣。太夫人雖在閨閣，而通達政體。尚書出撫陝西，太夫人作詩箴之云：「讀書裕經綸，學古法政治。功業與文章，斯道非有二。汝宦久秦中，游膺封圻寄。仰沐聖主慈，寵命九重賁。日夕為汝祈，冰淵慎惕厲。譬諸樽櫨材，斫小則恐敝。又如任載車，失誡則懼躓。捫心五夜慚，報答奚所自我聞經緯才，持重戒輕易。教敕無煩苛，廉察無猥細。勿膠柱糾纏，勿模棱附麗。端己勵清操，儉德風下位。大法則小廉，積誠以去偽。西土民氣淳，質樸鮮糜費。豐鎬有遺音，人文鬱炳蔚。況逢郅治隆，陶鈞綜萬類。民力久普存，愛養在大吏。潤澤因時宜，樽節善調理。古人樹聲名，根柢性情地。一一踐履真，實心見實事。千秋照汗青，今古合符契。不負平生學，不存溫飽志。上酬高厚恩，下為家門庇。我家祖德詒，箕裘罔或墜。痛汝早失怙，遺教幸勿棄。嘆我就衰年，垂老筋力瘁。曳杖看飛雲，目斷秦山翠。」讀其詩，可謂訓詞深厚，不減顏家庭誥。未幾太夫人就養官署，一路關心，訪察政聲。聞長安父老俱稱尚書之賢，太夫人喜，抵署又賦詩曰：「驂啡乍解路三千，風物琴川慰眼前。到處聽來人語好，頻年豐樂使君賢。」「連朝話舊到更深，不盡婁江望遠心。莫怪老人添白髮，兒童幾輩換鄉音。」「周遭竹嶼與花潭，檻外雲光映翠嵐。盡有瑣窗詩料在，不須回首憶江南。」太夫人受封極品，考終官署。庚子上巡江、浙，尚書居憂裏門，謁於行在，具陳母氏賢行。上賜「經訓克家」四字。尚書建樓於靈岩別業，以奉宸章，當世榮之。有《培遠堂詩集》行世。
《培遠堂集》中，美不勝收，摘其尤者。五古如《靈岩山館夜坐》云：「圓景下絕壁，山館忽已暝。石磴靜張琴，雪泉清瀹茗。不知夜已深，月上青松頂。」五律如《正月十二夜》云：「銀釷暗畫堂，坐數漏偏長。雁影半牆月，雞聲萬瓦霜。夜吟多遣興，春夢不離鄉。庭下微風起，梅花入幕香。」《落葉》云：「微霜零木葉，秋氣乍蕭森。亂逐西風下，多隨涼雨深。紙窗延皎月，苔磴失層陰。偶爾憑欄立，平林露遠岑。」七律如《小園》云：「小園半畝寄西城，每到春深信有情。花裏簾櫳晴放燕，柳邊樓閣曉聞鶯。《漢書》舊讀文猶熟，晉帖初臨手尚生。自笑爭心猶未忘，閒招鄰女對棋枰。」七絕如《探梅》云：「光福寺前日欲曛，上陽村外望綱組。幹林萬壑浩無際，不辨湖光與白雲。」《春殘》云：「斐幾熏爐百衲琴，綠陰門巷晝沉沉。春來小苑無人掃，花落窗前一寸深。」《松徑》云：「曲徑彎環石級高，滿亭山色綠周遭。松風似厭泉聲小，自寫雲門百尺濤。」五排如《雁字》云：「一片雲藍紙，鴻文絕點瑕。《禽經》殊古雅，羽檄等紛孥。每作纏聯起，何曾敘次差銜蘆如運筆，游霧類塗鴉。凡鳥徒貽誚，家雞詎用誇緘情來塞北，傳信向天涯。四出驚風急，低橫遠岫遮。諧聲呼伴侶，破體遇弓權。行斷疑從缺，書空點不加。奇姿多縹緲，取勢故欹斜。斂翰停搞藻，臨池戲劃沙。鵝群猶遜巧，鳳策足聯華。水映騰清稿，煙籠護碧紗。挨天才不愧，逸興寄雲霞。」五言絕如《雨夜》云廣向晚花冥冥，獨坐理琴譜。一縷茶煙生，疏簾散春雨。」六言絕如《夏日作》云：「撥火爐香揚來，卷簾梁燕飛去。吳門六月猶寒，雨在江南何處」皆有清微淡遠之音，真合作也。其他名句，五言如《望華》云：「日生常夜半，雲到只山腰。」《嘗新茶》云：「未幹春露氣，猶帶曉雲香。」《虎丘》云：「隔花皆有閣，入寺始知山。」《江村寓目》云：「山吞將落日，風抵欲來潮。」七言如《梅花》云：「獨與白雲如有約，遙疑積雪亦生香。」《聞蟲》云：「花徑雨過苔乍冷，豆棚風定月初明。」《野望》云：「雨餘霜葉紅於染，風定炊
煙白欲凝。」《靈岩懷古》云：「香徑花開人去後，磲廊風響月明中。」《登澄觀樓》云：「積雪明多能淡日，遠山寒極不生煙。」
二
仁和沈椒園庭芳，查聲山學士外孫也。其尊甫麟洲先生，宰文昌，被累，戍寧夏。母查太淑人留居嘉善，不從行。椒園每歲南北省親，極行路之苦。有詩云：「秋生紅豆辭南國，春到青銅赴朔方。」「青銅」者，寧夏山名。又：「雲影有心隨望眼，淚痕和線綻征衣。」為厲樊榭孝廉所賞。沈歿後，張少儀有詩哭之，云：「塞上草枯雙淚白，瀛州雲淨一襟清。」「草枯」，用裴子野事，蓋紀實也。觀察尊甫笠亭先生，宰印江，與沈同戍。觀察徒跣萬里，號呼求救，卒獲安全。嗚呼!三君皆與餘同舉詞科，而沈、張兩觀察，又同舉詩社於李玉洲先生家，往來尤狎：今皆先後化去。追思六十年中，升沉聚散，音塵若夢，可為於邑!張母顧恭人若憲，即畢太夫人母也。有《挹翠閣集》。與武林林以寧、顧姒齊名。隨宦胖舸，卒於官所。太夫人有《得黔中信》二首最淒惻，詩云：「黔中驛使到，腸斷血沾襟。絕域懷歸意，頻年憶女心。不曾虛藥物，猶為寄華簪。淒絕離亭語，迢遙遂至今。」「官舍千山外，飄飄丹旒懸。望雲空白髮，繞膝待黃泉。猶有清吟在，應教彤管傳。阿兄歸日近，負土在明年。」其後，尚書迎養秦關，少儀自滇中解組來署，白頭兄妹，唱和終朝。太夫人又作云：「千里迢遙客乍回，相逢歲盡笑眉開。廿年發逐梅花白，一夜春隨爆竹來。誰料異鄉逢雁序，細談舊事劃壚灰。殷勤傳語司更者，漏箭城頭莫浪催。」
三
吳中詩學，婁東為盛。二百年來，前有鳳洲，繼有梅村；今繼之者，其弁山尚書乎《過吳祭酒舊邸》詩云：「我是婁東吟社客，瓣香私淑不勝情。」其以兩公自命可知。然兩公僅有文學，而無功勛；則尚書過之遠矣!尚書雖擁節鉞，勤王事，未嘗一日釋書不觀；手披口誦，刻苦過於諸生。詩編三十二卷，曰《靈岩山人詩集》。靈岩者，尚書早歲讀書地也。
四
蔣用庵有句云：「花以春秋分早晚，天子才命各升沉。」斯言是也。然有才無命，終不能展布經綸。徐英公遣將，必用方面大耳者，曰：「取彼福力，成我功名。」余按：嵩陽，毒地也；代公到而龍遠徙。樂陽，苦泉也；房豹臨而味變甘。此其明效也。天子知賓山尚書最深，故中州奇荒，移公於秦中；荊州水災，移公於楚省。公所到處，便能變醣養瘠，元氣昭回：古今人若合一轍。然非有至誠慘怛之懷，亦不能上格天心，而下孚民望。公有《荊州述事》詩十首，仁人之言，不愧次山《舂陵行》。今錄其八，云：「一色長天接混茫，登高無地問蒼蒼。突如禍比焚巢慘，蠢爾危於破釜忙。海市應開新聚落，渚宮重見小滄桑。最憐豸繡烏台客，披髮何由訴大荒魯侍御贊之，全家陷沒。」「涼飆日暮暗淒其，棺娶縱橫滿路歧。飢鼠伏倉餐腐粟，亂魚吹浪逐浮尸。神鐙示現天開網，聞水患前數日，江上時有神鐙來往。息壤難堙地絕維。那料存亡關片刻，萬家骨肉痛流離。」「浪頭高厭望江樓，眷屬都羈水府囚。人鬼黃泉爭路出，蛟龍白日上城游。悲哉極目秋為氣，逝者傷心淚進流。不是乘桴便升屋，此生始信即浮漚。」「生生死死萬情牽，騷客酸吟《哀郢》篇。慈筏津迷登彼岸，濫觴勢蹶竟滔天。不知骨化泥塗內，只道身經降割前。此去江流分九派，魂歸何處識窮泉」「雲夢蒼茫八九吞，半皆餓口半游魂。鮫綃有淚珠應滴，鰲足無功極恐翻。救急城填成死劫，劈空刀落得生門。若非帝力宏慈福，十萬蒼靈幾個存」「手敕親封遣上公，勤氏堂陛一心通。金錢內府催加賑，版築《冬官》記《考工》。直欲犀然窮罔象，肯教鶉結哭鴻瀠宵衣五夜批章奏，飢溺真如一己同。」「大工重議築方城，免使蚩氓祝癸庚。涼月千家嫠婦淚，清霜萬杵役夫聲。蟻生漸整新槐穴，虎旅重開舊柳營。我有孝侯三尺劍，誓將踏浪斬長鯨。」「江水茫茫煙靄深，紙錢吹滿挂楓林。冤埋魚腹彈湘怨，哀譜鴻鳴寫楚吟。南國鄭圖膏雨逮，西風潘鬢鏡霜侵。莫嗟病骨支離甚，康濟儒生本素心。」
五
古名臣共事一方，賡唱疊和，最為佳話。唐白太傅刺杭州，而元相觀察浙東，彼此以詩往來，為升平盛事。近日秋帆尚書總督兩湖，適蒙古惠椿亭中丞來撫湖北，致相得也。尚書知餘作《詩話》，因寄中丞詩見示，讀之欽為名手。僅錄其《過哈密》云：「西扼雄關第一區，鞭絲遙指認伊吾。當年雁磧勞戎馬，此日人煙入版圖。路向車師雲黯淡，天連吐谷雪模糊。寒威陣陣催征騎，不問村醪尚有無。」《過潼關》云：「百二秦關萬古雄，片帆黃水渡西風。馬嘶沙岸寒濤外，人倚山城夕照中。眼界一時窮古磧，爪痕三度笑飛鴻。餘自湟中往返，並此凡三次。來朝又入華陰道，飽看霜林幾樹紅。」《果子溝》云：「山勢嶙峋水勢西，過溝百里屬伊犁。斷橋積雪迷人跡，古澗堆冰礙馬蹄。驛騎送迎多舊雨，征衫檢點半春泥。數間板閣風燈裡，猶有閒情倚醉題。」中丞早歲工詩，後即立功青海、伊犁及天山南北，凡古之月支、鄯善，足跡殆遍。以故以所見聞，彰諸吟詠；宜其沉雄古健，足可上凌七子，下接黃門矣。中丞詩不專一體，亦有清微委婉，得中唐神味者。如：《靜坐》云：「夕陽留戀最高枝，簾影垂垂小困時。夢裏不忘身是客，鏡中怕見鬢如絲。黃花秋綻東籬早，紫塞人憐北雁遲。悄蒸一爐香靜坐，篆煙縷縷結相思。」《秋宵》云：「離懷輕易豈能休打疊新愁換舊愁。宿酒大都隨夢醒，殘燈多半為詩留。月扶花影偏憐夜，風得棋聲亦帶秋。漸覺宵寒禁不起，笑披鶴氅也溫柔。」《過華峰題壁》云：「主人愛客獨超群，小隊招邀過渭、汾。三十六峰無所贈，隨緣分與一溪雲。」《題畫》云：「誰家亭子碧山巔，白板橋通屋幾椽。遠樹層層山半角，杖藜人立夕陽天。」其他佳句，如：「柳圍雙沼水，花掩一房山。」「渡口雲連春草碧，波心浪湧夕陽紅。」皆可傳也。
六
湖北陳望之方伯，為其年檢討之後人，詩才清妙，綽有家風。官楚時，適與畢、惠兩公共事，可謂天與詩人作合也。第方伯詩，餘只錄見贈佳句入三卷中，此外未窺全豹。忽有松江廖某持《養鶴圖》見題，中有方伯一絕云：「美人自結歲寒盟，入座云山照眼明。料理鶴糧門盡掩，松花如雨撲簾旌。」清脆絕塵。嘗鼎一臠，亦可知味矣。
七
畢尚書宏獎風流，一時學士文人，趨之如鶩。尚書已刻黃仲則等八人詩，號《吳會英才集》。此外，尚有吳下張琦，字映山者，亦在幕中。生平不甚讀書，而工作韻語。五言如：詠《簾》云：「西北小紅樓，湘簾懶上鉤。織成千縷恨，添得一層愁。夜逗玲瓏月，風穿瑣碎秋。爐香隔不斷，偷出畫簷浮。」七律如：《登妙高台》云：「海門中折大江開，浩浩風濤白雪堆。樓閣自盤飛鳥上，淮、徐爭送好山來。千秋吊古空搔首，二月懷人正落梅。滿池江湖雙白眼，與誰同覆掌中杯」《夏日感懷》云：「笠澤湖邊是我家，釣竿魚艇足生涯。酒泉戀酒不歸去，開過幾番菡萏花」和人《寒食憶舊》云：「春好因尋方外交，小樓高出萬松梢。山童遙指向予笑，開士作家如鳥巢。」「六橋春水曲還通，載酒舟行夕照中。指點鶯聲好樓閣，小桃斜出一枝紅。」「醉筆燈前雜草行，已聞遙巷一雞鳴。登床倘有夢歸去，好趁半街殘月明。」《游靄園》云：「峰巒曲折水淙淙，花映藩籬竹映窗。最好小亭東北望，青山缺處露秋江。」五言絕句詠《溫泉》云；「欲訪阿房跡，平原煙樹昏。楚人一炬後，贏得水長溫。」映山弟名瑗，字慕蘧，予於吳門見之。聽其言，令人不衣自暖；詩有家風。《道中》云：「人家屈曲居山腹，客騎盤旋走樹頭。」《舟中》云：「遠灘沙漲疑分港，順水帆飛似逆流。」《應山道中》云：「危峰有路人煙少，破廟無門水鳥棲。」《黃鶴樓》云：「巴蜀浪噴天欲濕，荊襄雲起樹全無。」《題高校書小照》云：「胭脂山接楚王宮，人好先知境不同。一閣苕苕闌曲曲，春深門閉百花中。」
八
王夢樓從雲南歸，嘗誦寶意先生《憶舊》一絕云：「鶯花庭院綺羅年，箏語琴心記不全。剩有舊時金屈戍，畫樓深鎖五更天。」
九
上元有任東白者，《哭方行之》云：「此日曾無杯酒奠，夜台應諒故人貧。」陳古漁為予誦而傷之，未幾任亦死。
一O
隱僻之典，作詩文者不可用，而看詩文者不可不知。有人誦明季楊維斗先生詩，曰：「吾宮蘿卜火，咳唾地榆生。』所用何書」余按，《北史》：「魏昭成皇帝所唾處，地皆生榆。」「蘿卜火」不知所出。後二十年，閱《洞微志》：「齊州有人病狂，夢見紅裳女子，引入宮中，歌曰：『五靈樓閣曉玲瓏，天府由來是此中。惆悵悶懷言不盡，一丸蘿卜火吾宮。』旁一道士云；『君犯大麥毒也。少女心神，小姑脾神，知蘿卜制面毒，故曰火吾宮。火者，毀也。』狂者醒而食蘿卜，病遂愈。」夏醴谷先生督學楚中，歲試題《象日以殺舜為事》。有一生文云：「象不徒殺之以水，而並殺之以火也。不徒殺之於火，而又殺之以酒也。」幕中閱文者大笑，欲批抹而置之劣等。夏公不可，曰：「恐有出處，且看作何對法。」其對比云：「舜不得於母，而遂不得於父也；舜雖不得於弟，而幸而有得於妹也。」通篇文亦奇警。夏公改置一等；欲召而問之，而其人已遠出矣。余按：舜妹皸首與舜相得，載《帝王世紀》。祖君彥檄煬帝云：「蘭陵公主逼幸告終，不圖皸首之賢，反蒙齊襄之恥。」是此典六朝人已用之。惟以酒殺舜，不知何出。又十餘年，讀馬輔《繹史》，方知象飲舜以藥酒，見劉向《列女傳》。
一一
許太夫人《夜坐》云：「瘦削吟肩詩滿腔，春燈獨坐影幢幢。可憐落月橫斜照，畫稿分明印紙窗。」畢太夫人《夜坐》云：「晚睡才興理鬢鴉，侍兒擎到雨前茶。愛看寫月桃花影，移上紅窗六扇紗。」兩題兩詩，工力悉敵。
一二
嚴東有選《宋人萬首絕句》，採取最博。餘流覽說部，嫌有遺珠；為錄數十首，以補其缺。未及交付，東有已亡。乃仿王漁洋《池北偶談》採宋絕句之例以補之。其題、其作者姓名，俱不省記也。其詩云：「鎮日尋春不見春，芒鞋踏遍隴頭云。歸來偶過梅花下，春在枝頭已十分。」「昨日廚中乏短供，嬌兒啼哭飯籮空。阿娘搖手向兒道：爺有新詩上相公。」「十年山館始圍牆，竹裏開門筍最長。一輛小車行得過，不愁花露濕衣裳。」「行盡疏籬見小橋，綠楊深處有紅蕉。分明眼界無分別，安置心頭不肯消。」「白頭波上白頭翁，家逐船移浦浦風。一尺鱸魚新釣得，兒孫吹火荻蘆中。」「桃花雨過碎紅飛，半逐溪流半染泥。何處飛來雙燕子一時含到畫梁西。」「金針刺破南窗紙，偷引寒梅一陣香。螻蟻也知春富貴，倒拖花片上宮牆。」「白雲山上白雲泉，泉自無心雲自閒。何必奔流下山去，又添波浪在人間。」「與郎相期月上時，及至月上郎不知。妾在平地見月早，郎在深山見月遲。」「風急雲驚雨不成，覺來春夢甚分明。當時苦恨銀屏影，遮隔仙娥只聽聲。」「寄語沙邊鷗鷺群，也須從此斷知聞。諸公有意除鉤黨，甲乙推排恐到君。」「浪靜風平月正中，自搖柔櫓駕孤篷。若非三萬六幹頃，把甚江湖著此翁」「小桃無主自開花，煙草茫茫帶晚霞。幾處敗垣圍故井，向來一一是人家。」「校獵山陰幾度春，雕弓羽箭不離身。於今老去渾無力，看見飛鴻指示人。」「鳴髓直上三干尺，風緊秋高雪正乾。碧眼胡兒三百騎，盡提金勒向雲看。」「花前灑淚臨寒食，醉裏回頭問夕陽。不管相思人老盡，朝朝容易下西牆。」「桑麻不擾歲常登，邊將無功吏不能。四十二年如夢醒，春風吹淚過昭陵。」「繡袖翻翻上翠茵，舞姬猶是舊精神。座中莫怪無歡意，我與將軍是故人。」「相思無路莫相思，風裏楊花只片時。惆悵深閨獨歸客，曉鶯啼斷落花枝。」「囑咐花香莫過牆，隔牆人正繡鴛鴦。聞香定要停針線，繡不成雙不寄將。」「花飛一片減春光，恰逐春風送夕陽。莫放珠簾遮燕子，好教含得上雕梁。」「春風永巷閉娉婷，長使青樓誤得名。不惜卷簾通一顧，怕君著眼未分明。」「南鄰北舍牡丹開，年少尋芳日幾回。惟有君家老松樹，春風來似未曾來。」「霧裏江山看不真，只雞犬認前村。渡船滿板霜如雪，印我青鞋第一痕。」「牛渚磯邊渺渺秋，笛聲吹月下中流。西風不識張京兆，畫得蛾眉如許愁！」「未得霜晴不是晴，霜晴無複點雲生。鷺鷥不遣魚驚散，移腳惟愁水作聲。」「竹裏茅茨竹外溪，粼粼白日護魚磯。想因日日來垂釣，石上蓑衣不帶歸。」「春山靈草百花香，誰識仙家日月長。滿院莓苔綠陰匝，棋聲何處隔宮牆」「田家汩汩水流渾，一樹高花明遠村。雲意不知殘照好，卻將微雨送黃昏。」「小白長紅又滿枝，築球場外獨支頤。春風自是人間客，主張繁華得幾時。」「月團新碾瀹花瓷，飲罷呼兒課《楚詞》。風定小軒無落葉，青蟲相對吐秋絲。」「夜涼吹笛千山月，路暗迷人百種花。棋罷不知人換世，酒闌無奈客思家。」「胡虜安知鼎重輕指蹤先自漢公卿。襄陽耆舊惟龐老，受禪碑中無姓名。」「欲挂衣冠神武門，先尋水竹渭南村。卻將舊斬樓蘭劍，買得黃牛教子孫。」「一年春事又成空，擁鼻微吟半醉中。夾道桃花新雨過，馬蹄無處避殘紅。」「簾里孤燈覺晚遲，獨眠留得畫殘眉。珊瑚枕上驚殘夢，認得蕭郎馬過時。」「淡黃越紙打殘碑，都是先王御制詩。白髮內人含淚讀，為曾親見寫詩時。」
一三
唐開元之治，輔之者：宋瓊以德，姚崇以才，張說以文：皆稱賢相。本朝巡撫蘇州者：湯潛庵以德，宋牧仲以文：皆中州人也。近日中州胡云坡司寇秉臬蘇州，繼二公而起，政簡刑清，屢開文宴，一時名士如平瑤海太史、顧星橋進士，時時過從。餘至吳門，必招赴會。公領尚書後，都中猶寄懷云：「過江名士久推袁，吳下相逢月滿軒。鸞掖文章留舊價，倉山著述綜群言。平生契合惟元老，半世棲遲為壽萱。我上燕台每南望，最關情處是隨園。」後又寄《扈從紀事詩》十二首來，不作頌揚泛語，自出心裁。《從圍》云：「一望燈光列星斗，始知身在五雲邊。」想見待漏晨趨，身傍九霄之光景。「策馬上山尋別路，忽聞絕壑響松濤。」想見熱處冷行，不爭衝要之識力。至於「才過殘月又新月，幾度排班看打圍」，則又明寫湛露龍光、晝日三接之恩榮焉。有札命餘和韻。餘以詩貴清真；目所未瞻，身所未到，不敢牙牙學語，婢作夫人：故不敢作也。
一四
攜李顧牧雲流寓襄陽。一日獨游隆中，憑吊武侯遺跡，避雨臨龍岡；見山腰有茅庵，一叟出迎，風貌奇古。正欲與言，則庵側蹲一猛虎，顧驚且僕。老翁笑曰：「子無懼，此虎已歸依我作弟子矣。」且曰：「知子能詩，盍題數言見贈」顧辭以目疾。翁取幾上芋與食，命瞑坐一刻，開眼，果察秋毫。顧異之，即題石壁云：「一衣一缽一軍持，雲水天涯任所之。莫笑道人無侶伴，新收猛虎作童兒。」「偶向山前咒毒龍，風雷欲拔萬株松。須臾明月當空起，歸到茅簷打晚鐘。」翁留宿庵中。臨別，曰：「明年正月上寅日，吾開丹爐，與子服一粒，體輕成仙；勿忘此囑!」次年，及期赴約。行未十里，風雪大作，山無行徑，又恐老翁不在，猛虎獨存，悵悵而返。後十餘年，目漸昏，體漸衰，悔從前向道之心不勇。又賦詩云：「老堪嗟，駐顏何處覓丹砂老堪惱，五官雖具無一好。凋零渾似過時花，憔悴不殊霜後草。手頻戰，頭屢顛，行來蹩楚足不前。自憎容貌改，人惡性情偏。籲嗟平!我今八十已如此，愁煞蓬萊千歲仙。」
一五
《毛詩·伐木》章有「求其友聲」之語。杜陵有「文章有神」之句。餘初不信此言；後歷名場五十年，方知古人非欺我也。戊申八月，年家子許香岩告餘云：其同鄉程蔌園明府，宰武進。六月望後，苦熱移榻桑影山房，讀《小倉山房詩》而愛之。《夜夢題後》云：「吟壇甌北及新畬，盟主當時讓本初。摶古為丸知力大，愛才若命見心虛。仙人偶戲蓬壺頂，下士爭酣墨沈餘。格調不能名一體，香山竊比意何如」滿洲詩人法時帆學士與書云：「自惠《小倉山房集》，一時都中同人借閱無虛日；現在已抄副本。洛陽紙貴，索詩稿者坌集；幾不可當。可否再惠一部。何如」外題拙集後云：「萬事看如水，一情生作春。公卿多後輩，湖海有幽人。筆陣驅裙屐，詞鋒怖鬼神。莫驚才力猛，今世有誰倫」此二人者，素不識面，皆因詩句流傳，牽連而至；豈非文字之緣，比骨肉妻孥，尤為真切耶又有皖江魯沂者，見贈云：「此地在城如在野，其人非佛亦非仙。」卻切隨園。敕園名明愫，孝感人。時帆名式善，滿洲人。
一六
有僧見阮亭先生，自稱應酬之忙，頗以為苦。先生戲云：「和尚如此煩擾，何不出家」聞者大笑。余按：楊誠齋有句云：「袈裟未著嫌多事，著了袈裟事更多。」
一七
虞山趙再白孝廉作詩，如武侯出師，志吞吳、魏，而氣力不足。摘其《中秋呈鄂文端公》云：「樓虛貯月光常滿，水闊涵星影自稀。」可謂頌揚得體。《真州朝陽樓》云：「萬重山去圍如海，千里江來折到樓。」《自嘲》云：「名士本來如畫餅，古人原不好真龍。」又，《渡江》有「水立不動天無容」七字，殊奇。曾為餘誦鄂公未遇時句云：「一飯便留客，得錢仍與人。」相公氣局之大，早可想見。
—八
齊田駢不屑仕宦，而家甚富。或戲之曰：「臣鄰女貌稱不嫁，行年三—卜而有七子；不嫁則不嫁，然而嫁過畢矣。今先生設為不宦，訾養干鐘；不宦則不宦，而宦過畢矣。」孫芷亭仿其意，詠《息夫人》云：「無言空有淚，兒女粲成行。」
一九
沈永之與餘同榜。五十年，官云南驛鹽道。乞病歸，途中信來，道生一女；適餘生阿遲。念二人俱是麼豚暮鷚，遂相訂為婚。沈寄詩云：「天留蔗境與公嘗，六十逾三學弄璋。」又曰：「蘭譜同年交最舊，錦繃合璧事尤奇。」未幾，沈來山中，云：「女為旁妻殷氏所出，本籍江寧。父某，康熙間作雲南守備，僑居滇中，年八十餘，聞沈失配，願以女供箕帚。沈辭年老。殷強嬲不已。問何故。曰：『我本江南人，墳墓現在金陵。公南人也，以女從公，庶幾留江南一脈耳。」』籲!當殷翁起念時，豈料真有餘之僑居江寧者一段因緣哉天下事巧湊之奇，往往如此。為賦《感婚》長篇，中數句云：「果然此，老嬉游處，安置他家女外孫。萬里合教青鳥使，一函先報白頭人。」殷夫人號稱國色，攜其女來隨園相婿；故又云：「嬌娃抱出珠相似，阿母同來花見羞。」沈得詩，以示梁瑤峰相公。公連讀此二句，音較響。胡云坡尚書在座，不覺大笑。
二O
金陵太守謝呈，抵任時，索餘對聯。餘贈云：「太守風清，江左依然迎謝傅；先生來晚，山中久已臥袁安。」陳省齋先生繼其父，署守鎮江。餘代作對聯云：「守郡繼先人，問江水長流，剩幾個當年父老；析薪綿世澤，願黃堂少住，留一枝此日甘棠。」
二一
偶過竹林寺，見題壁云：「曉來一雨動新涼，獨展殘編坐竹房。無數風枝墮殘滴，紅闌幹外即瀟湘。」或云；「此近人趙魯瞻詩也。」
二二
李方膺明府善畫梅，性傲岸，而與餘交好。歿後，其子某見贈云：「記得先君交兩友，一子才子一梅花。」殊有風趣。有郭耕禮者，嫌其稱父執之字為不恭。餘曰：「『仲尼祖述堯、舜。』子思且字其祖矣，何不恭之有」
二三
桐城張文和公七十壽辰，上賜對聯云：「潞國晚年猶矍鑠；呂端大事不糊塗。」梁文莊公乞假養親，上賜詩云：「翻祝還朝晚，卿家慶更深。」常州陳文恭公某相國挽聯云：「執笏無慚真宰相；蓋棺還是舊書生。」
二四
予幼時，大母常為予言：大父旦釜公，性豪俠，與沈通聲秀才交好。秀才中表楊大姑，有文君夜奔之事，托先祖為之道地。楊纖足，夜行不能逾溝。先祖助沈，為扶而過之。事發，藏匿餘家。大姑纖腰美盼，吐屬嫻雅。大母亦憐愛之。母家訟於官。太守某惡其越禮，鬻與駐防旗下。大姑佯狂披髮，自啖其溺。旗人不能容。沈暗遣人買歸，終為夫婦，生一女而亡。後閱《香祖筆記》載此事，稱武林女子王倩玉者，蓋即楊氏，諱其姓為王也。其寄沈《長相思》一曲云：「見時羞，別時愁，百轉千回不自由；教奴爭罷休！懶梳頭，怕凝眸，明月光中上小樓：思君楓葉秋！」
二五
戊申過虞山，竹橋太史薦士六人。孫子瀟《長干里》云：「門前春風其來矣，珠箔無人自卷起。」《對酒》云：「黃金能買如花人，不能買取花時春。」陳聲和《西莊草堂》云：「水高帆過當窗影，風起花傳隔岸香。」《偶成》云：「生怕曉風吹絮落，願為殘燭照花眠。」皆少年未易才也。
二六
餘不耐學詞，嫌其必依譜而填故也。然愛人有佳作。老友何獻葵之長郎名承燕者，其《壽內》云：「紙閣蘆簾偕老，欣欣十載於茲。算百年荏苒，三分去矣；半生辛苦，兩個同之。弄杼秋宵，檢書寒夜，常伴窗前月半規。慚相對，把青雲穩步，望了多時。今宵喜溢雙眉，是三十平頭設悅期。記去年壽我，一杯新釀；我今壽爾，一曲清詞。爾本荊釵，我非紈挎，風味儒家類若斯。還堪笑，笑梅花繞屋，又放枝枝。」《春雨》云：「簾外輕寒傍曉多，試問鸚哥：春色如何為言昨夜雨婆娑；紅了庭柯，綠了簷蘿。流水茫茫卷逝波，春事蹉跎，花事蹉跎。尋芳休待楚雲過，放下香螺，披上煙蓑。」《留須》云：「馬齒頻加，鵬程屢蹶，還容爾面添何物丈夫欲表必留須，試問那個些兒沒窺鏡多慚，染羹誰拂鬃鬃博得羅敷悅。從今但擬學詩人，閒吟便好將他捋。」詠《眼鏡》云：「非關四十視茫茫，也欲借君光。自從與子，囊中相處，—鑒休亡。誰為白眼淮青眼，相對總無妨。閱人世上，觀書燈下，只怕心盲。」《吸煙美人》云：「吐納櫻唇，氛氳蘭氣，玉纖握處堪憐。脂香粉澤，分外覺清妍。豈是陽台行雨，剛來自十二峰邊闌幹外，風鬟霧鬢，猶自繞雲煙。流連，怎禁得相思暗結，閒悶難捐算消遣春愁、，此最為先。怪底鴛鴦繡倦，停針坐，便爾情牽。恰喜有知心小婢，一笑遞嬋娟。」《無題》云：「遮遮掩掩，心下難拋秋一點。微露鞋尖，妾隔珠簾郎轎簾。簾垂人遠，只道西風吹不卷。風更風流，不卷簾兒誓不休。」記黃仲則有《禽言》斷句云：「誰是哥哥莫喚生疏客。」尖新至此，令人欲笑。
二七
皇甫古尊在金陵市上，得金字扇一柄，乃前朝名妓徐翩翩所書。扇尾署名曰：「金陵蕩子婦某」。古尊喜甚，求題於厲太鴻先生；得《賣花聲》一闋，云：「花月秣陵秋，十四妝樓。青溪回抱板橋頭。舊日徐娘無覓處，芳草生愁。金粉一時休，團扇誰留碲人只有小銀鉤。句尾可憐書『蕩婦』，似訴漂流。」余讀之，不覺魂消，亦以《揮扇士女圖》索題。先生為填《南鄉子》，云：「思夢髻慵梳，鸚鵡驚回依井梧。扇影似人人似月，圓初。十六盈盈十五餘。並蒂點紅蕖，更有關心好句書。不用近前頻掩面，生疏。水院雲廊見也無」
二八
心余未入翰林時，彼此相慕未見，寄長調四首來。其《賀新涼》云：「記向秦淮水，問何人、小樓吹笛。勸人愁死，雨皺嵐皴多偃蹇，我與蔣山相似。白下柳、又添憔悴。卻到江山奇絕處，遇雙鬟、都唱袁才子。情至者，竟如此!羅衫團扇傳名字，比風流、淮南書記，蘇州刺史。常聽東華故人說，腸斷江南花底。何苦較、天都人世。樓閣虛無平等看，謫塵寰、終是神仙耳。花落恨，莫提起。」《百字令》云：「才人為政，羨宦成、三十居然不朽。互聽參觀如善射，轉側皆能入彀。游戲奇情，循良小傳，千里傳人口。西清餘子，旁觀且袖雙手。底事拋擲西湖，勾留南國，展放林端牖六代青山橫淺黛，都做袁家新婦。酒客清豪，名姬窈窕，小令歌紅豆。香名艷福，幾人兼此消受。」《夢芙蓉》云：「忽拜魚書貺，有十分思憶，十分惆悵。不曾相識，相識如何樣。泛詞源春漲，十隊飛仙旗仗。情至文生，縱編珠組繡，排比亦清曠。眼底金剛紛變相，問誰能寂坐蓮幢上低首前賢，焉敢角瑜、亮幾人憐跌宕，難覓酒樓歌舫。一卷新詞，待求君按節，分遣小紅唱。」《邁陂塘》云：「揀鄉山、絕無佳處，躬耕又乏南畝。塵容俗狀真難耐，待覓灌夫行酒。尋犀首。奈淚灑黃壚，漸失論文友。小人有母，但北望京華，徘徊小院，寂寞倚南斗。食肉者、俊物粗才都有。半是望秋蒲柳。東塗西抹年華改，說甚色絲紊臼。牛馬走、約丁字簾前，共剪春盤韭。故人歸否唱『山抹微雲』，『大江東去』，准備捉秦九。謂澗泉同年。」
二九
乾隆戊辰，李君宗典，權知甘泉，書來，道女子王姓者，有事在官，可作小星之贈。予買舟揚州，見此女於觀音庵；與阿母同居，年十九，風致嫣然，任予平視，挽衣掠鬢，了無忤意。欲娶之，而以膚色稍次，故中止。及解纜，到蘇州，重遣人相訪，則已為江東小吏所得。餘為作《滿江紅》一闋云：「我負卿卿，撐船去、曉風殘雪。曾記得庵門初啟，嬋娟方出。玉手自翻紅翠袖，粉香聽摸風前頰。問妲娥何事不嬌羞，情難說。既已別，還相憶；重訪舊，杳無跡。說廬江小吏公然折得。珠落掌中偏不取，花看人採方知惜。笑平生雙眼太孤高，嗟何益!」
三O
隨園四面無牆，以山勢高低，難加磚石故也。每至春秋佳日，士女如云；主人亦聽其往來，全無遮攔。惟綠淨軒環房二十三間，非相識者，不能遽到。因摘晚唐人詩句作對聯云：「放鶴去尋三島客；任人來看四時花。」
三一
舒城沈生本陛，字季堂，年已艾矣。戊申秋，以詩求見，各體俱工。古風如《白石山》、《古柏行》等篇，詩長不能備錄。五言如：《西施洞》云：「香草美人遠，春山古洞寒。」見贈云：「記吟詩句從黃口，得傍門牆已白頭。」俱妙。餘三首，已採入《續同人集》中。其祖名長祚者，康熙間舉鴻博，有《竹香園集》。《過友人草堂》云：「春雲遮不盡，柳色認君家。到徑聽微雨，開門見落花。古心微直諒，閒語及桑麻。飯量年來減，村醪莫更賒。」《哭友》云：「修短難將理問天，人間福慧應難全。他生好向空王乞，少占才華自永年。」
三二
張南垣以畫法壘石，見者疑為神工。吳梅村、黃梨洲皆為之傳，載文集中。太倉蘺菱園，為王麟洲奉常別業；園中假山，南垣遺制。後歸弁山尚書，為奉母地，更名靜逸園。畢太夫人《秋日閒居詩》題五律云：「勝跡留城市，幽居得小園。吾生澹相寄，往事漫追論。人憶烏衣舊，名憐香草存。只今耽靜逸，秋景滿丘樊。…『字摹王內史，詩愛鄭都官。石色青書幌，花陰冷畫闌。池魚一二寸，庭竹兩三竿。於此端居好，身閒夢亦安。」「地迥人稀到，風清暑罷侵。竹簾香細細，桐閣綠情悄。隱幾時看畫，安弦靜譜琴。夜涼明月上，掃石坐深林。」「磴小花枝密，廊深書舍藏。有時翻秘帙，隨意坐匡床。詩遇前春稿，爐凝隔夜香。庭前蹲石丈，親見歷滄桑。」
三三
金陵秋試之年，上下江名士畢集。餘止而觴之，各有贈詩，約三千餘首。其尤佳者，梓入《續同人集》矣。尚有斷句可採者，如：虞山王陸提云：「叢叢著述皆千古，草草功名只十年。」長洲顧星橋云：「渡江名士推前輩，扶輦門生半少年。」王又云：「休誇翁子乘車日，已是懸車十七年。」三押「年」字，俱妙。金陵管松年云：「四海文章經口貴，百年心事問花知。」無錫徐焉云：「姓氏直疑前代客，語言妙是一家詩。」青陽程蔚云：「一將治績乘時著，便把塵緣當夢看。」
三四
以部婁擬泰山，人人知其不倫。然在部婁，私心未嘗不自喜也。秋帆尚書德位兼隆，主持風雅。枚山澤之臒，何能及萬分之一乃詩人好相提而並論。孫淵如太史云：「惟有先生與開府，許教人吐氣如虹。」徐朗齋孝廉云：「弁山制府倉山叟，海內龍門兩扇開。」
三五
壬戌年，餘改官外出，客送詩者，動以王嬙見戲。餘因口號云：「琵琶一曲靖邊塵，欲報君恩屢顧身。只是內家妝束改，回頭羞見漢宮人。」後十年，再入朝，則鳳池諸客，都非舊人。又戲吟云：「曉日瞳朧玉殿開，春風回首認蓬萊。三千宮女如花貌，都是明妃去後來。」
三六
張文敏公同南華先生上朝，值春雪初霽。南華見午門外簷下冰柱，賦七律一章。文敏公疑為宿構。南華請面試。文敏出所佩小玉羊為題。南華應聲云：「宛爾成形質，居然或寢訛。」方欲續下，而皇上有旨，命和《湯圓》詩。南華在朝房，立進二十四韻。警句云：「甘白俱能受，升沉總不驚。」文敏嘆服曰：「不料倉卒間，先生猶能自見身份也。」為序其集云：「春雨著物，萬花怒開；神工鬼斧，不可思議。似之者病，學之者死。」
三七
秋帆尚書撫陝時，有《上元燈詞》十首，莊重高華，是金華殿上語。一時幕中學士文人，俱不能和。為錄四章云：「碧榭紅闌萬點明，戟門蓮漏轉三更。交春便抱祈年意，不聽歌聲聽雨聲。」「鼓鉦殷地走輕雷，寶焰千枝百戲開。瞥見廣場波浪直，雙龍爭挾火珠來。」「仙館明輝麗絳霄，銅駝四角綴瓊翹。夜長樺燭添寒焰，春曉終南雪未消。」「十年持節駐秦關，夢斷蓬瀛供奉班。記得披香頻侍宴，紅雲萬朵駕鰲山。」
三八
裴二知中丞，巡撫皖江，每至隨園，依依不去。舉家工琴，閨閣中淡如儒素。其子婦沈岫雲能詩，著有《雙清閣集》。《途中日暮》云：「薄暮行人倦，長途景尚賒。條峰疏夕照，汾水散冰花。春暖香迎蝶，天空陣起鴉。此身圖畫裏，便擬問仙家。」《在滇中送中丞柩歸》云：「丹骯秋風返故鄉，長途淒惻斷人腸。朝行野霧籠殘月，暮宿寒雲掩夕陽。蝴蝶紙錢飄萬里，杜鵑血淚落千行。軍民沿路還私祭，豈獨兒孫意慘傷？」讀之，不特詩筆清新，而中丞之惠政在滇，亦可想見。餘方採閨秀詩，公子取其詩見寄，而夫人不欲以文翰自矜。公子戲題云：「偷寄香閨詩冊子，妝台佯問目稍嗔。」亦佳話也。中丞名宗錫，山西人。公子字端齋。
三九
韓慕廬尚書，雖為徐健庵司寇所識拔，而在朝中立不倚，於牛、李之黨，兩無所附；然官爵崇隆，終身平善：可知仕途之不須奔競也。近今張警堂先生，以縣令起家，官至監司；皆委懷任運，不營求而自得。詩才清妙。《過盧生廟》云：「快馬衝風急，添衣御曉寒。平生無好夢，醒眼過邯鄲。」其襟懷之淡，定可知矣!又，《宣城夜行》云：「夜半張燈起，披衣上馬鞍。月明如欲曙，風斂不知寒。此景人誰見長途心轉安。襄陽舊游處，明日且盤桓。」劉霞裳秀才出公門下，仿其意作《鉛山夜行》云：「車比龕尤仄，心閒坐頗安。清冰明似鏡，凍月小於丸。燈遠知村到，更深喚渡難。漸看浮草白，霜重夜將闌。」可謂工於竊比者矣。先生又過銅雀台云：「可憐腸斷分香日，輸與開門放婢人。」使老瞞在九原，為之汗下。先生名銘，江西己卯孝廉。
四O
金陵張止原居士，立身端謹，為秋帆尚書所重，以家政托之。嘗臘底冒雨招余游靈岩山館，其襟懷可想。舟中誦其《春暮書事》云：「山苑濃陰覆綠苔，意行敷坐自徘徊。池邊柳弱鶯難駐，庭畔花殘蝶未回。酒盞怕空先料理，柴門喜靜且長開。人生得喪何須計一任浮雲過眼來。」《步尚書<青門柳枝>韻》云：「綠煙漠漠裊晴嵐，紫陌輕陰月正三。怕上樂游原上望，引人離恨到江南。」居士名複純，兼通醫理，工賞鑒。
四一
壬寅冬，餘游雉皋。何春巢引見其親家徐湘圃司馬。其人吐氣如虹，不可一世；家有園亭之勝，招致名姝，宴飲竟夜。見贈云：「一病經年喜再生，西風吹客過江城。虎溪大笑酬前願，雁宕閒游寄遠情。荒徑漫勞攜杖訪，傾心不待整冠迎。夜來天際文星聚，珠玉驚聞擲地聲。」「颯颯空林亂葉聲，相逢慰我寂寥情。多邀紅袖同行酒，小摘寒蔬為煮羹。對月且拼三五夜，看花莫問短長更。幽懷萬種愁千斛，不遇先生不肯鳴。」



《卷一二》
一
戴喻讓有句云：「夜氣壓山低一尺。」周蓉衣有句云：「山影壓船春夢重。」皆妙在可解不可解之間。
二
人人共有之意，共見之景，一經說出，便妙。盛複初《獨寐》云：「燈盡見窗影，酒醒聞笛聲。」符之恆《湖上》云：「漏日松陰薄，搖風花影移。」女子張瑤英《偶成》云：「短垣延月早，病葉得秋先。」鄭璣尺《雪後游吳山》云：「人來飢鳥散，日出凍雲升。」顧文煒《立夏》云：「病骨先愁暑，殘花尚戀春。」女子孫云鳳《巫峽道中》云：「煙瘴寒雲起，灘聲驟雨來。」沈大成《登淨慈寺》云：「花氣隨雙屐，湖光納一窗。」姜西溟《野行》云：「橋欹眠折葦，檻倒坐雙鳧。」
三
有全首在人意中者：門生蔡家璋《舟中》云：「孤客心情急去旌，榜人帶月趁宵征。去舟時共來舟語，殘夢依稀聽不明。」汪舟次《田間》云：「小婦扶犁大婦耕，隴頭一樹有啼鶯。兒童不解春何在，只向游人多處行。」此種詩，兒童老嫗，都能領略。而竟有學富五車者，終身不能道只字也。他如：湯擴祖之「事當失路工成拙，言到乖時是亦非」；方子雲之「優孟得時皆貴客，英雄見慣亦常人」；「酒常知節狂言少，心不能清亂夢多」；吳西林之「貧士出門非易事，豪門投刺豈初心」：皆使聞者人人點頭。
四
吾鄉鄭璣尺先生，名江，康熙戊辰翰林。幼孤貧，里中有商人張靜遠者，助其讀書。．先生貌寢，眇一目，湛深經學，而詩獨風騷。《自嘲》云；「自號小冠杜子夏，人嗤一日江東王。」藏花片於書中，題云：「卷裏崔徽帳中李，何如通替見殷妃」
五
詠雲者：吳尺鳧焯有句云：「蘆花搖雪礙船過，雲葉隨風逐雁飛。」陳心田寅有句云：「一雁披霜千樹冷，片雲移日半山陰。」嫌飯遲者：劉悔庵云：「冷早秋衣薄，天陰午飯遲。」顧牧云云：「衣輕曉寒逼，薪濕午炊遲。」詠新僕者：汪舟次云：「見事先人往，應門答語輕。」吳野人云：「長者尊難近，新名答尚疑。」四人皆無心之雷同而俱妙。又張哲士詠《老僕》云：「曠職身常病，應門語每訛。」亦趣。
六
六合彭厚村，家資百萬，慷慨好施，年六十，而家資罄矣。不得已，辭家遠出，卒於乃弟孝豐署中。葛筠亭哭以詩云：「頭盈白髮翻為客，手散黃金可築台。」又曰：「俠傳眾口難為富，患在無錢不認貧。」真厚村小傳。其弟迪庵，葛弟子也。葛往訪之，贈詩云：「笑隨童叟來聽政，要借雲山去賦詩。」《在西湖夜望》云：「月光山色靜窗扉，夜景空明水四圍。多少漁燈風不定，滿湖心裡作螢飛。」葛詩筆絕佳，半生為時文所累；然高達夫五十吟詩，故未遲也。
七
有人畫七八瞽者，各執圭、璧、銅、磁、書、畫等物，作張口爭論狀，號《群盲評古圖》；其誚世也深矣!劉鳴玉題云：「耳聾偏要逢人聒』，足跛轉喜登山滑。可惜不逢周師達，眼珠千個金篦刮。」
八
又有人畫《牽車圖》，將妻子、奴婢、器具、食物，盡放車中；一枯瘦男子，牽長繩背負而走。空中一鬼，持鞭驅之。亦醒世意也。餘題云：「人世肩頭各一擔，梅花馱過杏花殘。暗中何必長鞭打就作神仙懶亦難。」
九
寶意先生有女曰可，字長白，有才而夭。詠《苔》云：「昨宵疑有雨，深院久無人。」《題畫》云：「黃雪稿袱點翠環，秋光一抹上房山。彩雲飛盡碧天遠，半夜月明響鞏環。」寶意編其詩，號《曇花一現集》。
一O
張麟圃計偕入都，與某同寓。夢至大海，四望皆五色牡丹，鸞麟翔躍；有女郎容貌絕世，袖中出碧玉版，如桐圭，曰：「此『女媧箋』也，求郎題詩。」張題一絕。女曰：「郎詩固佳，未慊妾意。須倩某郎為之。」所云某者，即其同寓友也。次早起行，述所夢相同。是科張竟落第，而某捷南宮矣。某所題僅記二句云：「淚花逗雨鮫珠死，畫屏幾疊扶桑紫。」
一一
山陰女子陳淑臍《晚思》云：「弱質怯春寒，名花帶月看。惜花兼惜影，不忍倚闌幹。」
一二
餘乙卯科試，考列前茅。其時在帥學使幕中閱卷者，邵君昂霄也。相遇湖上，有所贈云：「韻到梅花清有骨，軟於楊柳怯當風。」餘有知己之感，故至今誦之。
一三
山陰沈冰壺，字清玉，有《古調獨彈集》。以新樂府論古事，極有見解。如：辨永王磷之非反，李白之受誣，作《夜郎行》；雪李贊皇之非黨，作《崖州行》；笑隋主誅宇文，身死於宇文，作《南氏怨》。以何平叔之不父曹瞞為孝，不從司馬為忠，其粉白不離手之說，即梁冀誣李固之胡粉飾貌也。人言崔浩毀佛遭禍，乃詠《崔浩》云：「仙不能救，佛豈能厄」尤為超脫。
一四
湯中丞莘來聘湖上，云：「小橋隔岸時通馬，細柳如煙不礙鶯。」江西楊子載《偶成》云：「漁燈欲滅見漁火，細雨無聲添落花。」
一五
胡偉然《釣台》云：「在昔披裘客，浮名著意逃。江流日趨下，益見釣台高。」錢相人方伯《釣台》云：「圖畫功名安在哉高風千古一漁台。此情惟有江潮解，流到灘前便急回。」餘過釣台，見石刻林立；獨愛此二首。
一六
題畫詩最妙者：徐文長《畫牡丹》云：「毫端頃刻百花開，萬事惟憑酒一杯。茅屋半間無住處，牡丹猶自起樓台。」唐六如《畫山水》云：「領解皇都第一名，猖披歸臥舊茅衡。立錐莫笑無餘地，萬里江山筆下生。」餘之掃墓杭州也，蘇州陸生鼎畫扇贈云：「一枝蘭槳鴨頭波，兩個漁翁載酒過。好看舊山似新婦，迎門先為掃雙蛾。」
一七
詩中用虎點綴者最少。吳尊萊有句云：「樵聲密雲隔，虎跡落花封。」雪嶠大師有句云：「殘雪枝頭雪未消，熟眠老虎始伸腰。」唐人句云：「夜深童子喚不起，猛虎一聲山月高。」
—八
崔尚書應階督浙、閩，自稱研露老人；書扇贈歌者櫻桃云：「柳禪花嬌已斷魂，春風空自與溫存。歌筵一曲當年事，猶識金環舊指痕。」
一九
松江何嘯客有《西湖詩》四十首。或誦二首云：「秦亭山頭暖氣勻，秦亭山下早梅新。嫁郎願嫁秦亭住，占得梅花第一春。」「長短蘭橈拂渚汀，聲聲簫鼓集西泠。為誰唱出《桃花曲》盡著蕭郎簾外聽。」
二O
詩改一字，界判人天，非個中人不解。齊己《早梅》云：「前村深雪裏，昨夜幾枝開。」鄭谷曰：「改『幾』字為『一』字，方是早梅。」齊乃下拜。某作《御溝》詩曰：「此波涵帝澤，無處濯塵纓。」以示皎然。皎然曰：「『波』字不佳。」某怒而去。皎然暗書一「中」字在手心待之。須臾，其人狂奔而來，曰：「已改『波』字為『中』字矣。」皎然出手心示之，相與大笑。
二一
沈存中云：「詩徒平正，若不出色，譬如三館楷書，不可謂不端整；求其佳處，到死無一筆。」此言是也。然求佳句，詩便難作。戴殿撰有祺句云：「但得閒身何必隱不耽佳句易成詩。」
二二
宋人詠《五月菊》云：「為嫌陶令醉，來就屈原醒。」詠《十月桃》云：「劉郎再來歲雲暮，王母一笑天為春。」兩用事，俱清切。近日姜紹渠詠《諸葛菜》云：「至味於今思淡泊，軍行到處寓農桑。」
二三
己卯秋，陳竹香從都門來，替余長女成姑議婚。所議者曹來殷舍人也。誦其句云：「水連鐵甕無邊白，山到金陵不斷青。」餘極賞之。陳以書寄曹。曹欣然允諾。兩家已有成說矣，適蘇州故人蔣誦先剔嬲不已，遂定蔣而辭曹。嫁未半年，女與婿俱亡。數之不可挽也如是!曹旋入詞林。
二四
聖人稱詩「可以興」，以其最易感人也。王孟端友某在都娶妾，而忘其妻。王寄詩云：「新花枝勝舊花枝，從此無心念別離。知否秦淮今夜月，有人相對數歸期」其人泣下，即挾妾而歸。
二五
杭州汪秋御夫人程慰良，詠《秧針》云：「陌旁柳線穿難定，水面羅紋刺不禁。」可謂巧而不纖。又有句云：「事從悟後言皆物，詩到工時心更虛。」真學者之言。有二女，皆能詩。長女嬸，和母句云：「松留石下千年藥，雨引池中二寸魚。」次女腫云：「皓日穿窗飛野馬，平池貯水數浮魚。」
二六
王生同太守母夫人楊氏，江都人，為昭武將軍諱捷者之女孫。詠《琴》云：「游魚浮水聽，大蟹出沙行。」年十九，生生同，十四日而亡。故生同有《十四日兒譜》行世。
二七
餘入學，年才十二。龔立夫名木者，亦髫年；同複試時，立夫著繡領紅褲，為學使王交河先生所呵。今五十餘年矣，老而不遇。有人傳其《看庭桂》一首，云：「牡蠣牆陰碧蘚封，連蜷古幹影重重。曉風吹過葉微動，夜雨漬來香更濃。好就曲欄敷坐具，時從幽境策吟筇。天香滿院娛清晝，一任泥深斷客蹤。」
二八
余泊高郵，邑中詩人孫芳湖、沈少岑、吳螺峰招游文游台；是東坡、莘老、少游、定國四人遺跡。席間沈自誦其《春草》云：「山經燒後痕猶淺，雪到消時色已濃。」余甚賞之。屏上有王樓村詩，云：「落日倒懸雙塔影，晚風吹散萬家煙。」真台上光景。螺峰云：「樓村以七律一聯，受知於宋商丘中丞；遂聘在門牆，列江左十五子中，大魁天下。詩云：『尊中臘酒翻花熟，案上春聯帶草書。』不過對仗巧耳。前輩之愛才如此。」十五子中，宰相、尚書，不一而足；惟李百藥一人以諸生終。而詩尤超絕。
二九
熊觀察學驥，字蔗泉，自楚中歸，兩目盲矣。其晉接周旋，較勝有目者。居秦淮水閣，與餘晨夕過從，死前半月，賦《秦淮雜詠》，云：「秦淮三月畫簾開，便有游人打槳來。燕子不歸春又暮，幾家閒煞好樓台。」「笑語勾留畫舫停，紅妝綠鬢影娉婷。簾前燈映樓頭月，十里人家一畫屏。」亡後，餘哭之哀，作挽聯云：「生祭有祠，楚國至今歌善政；風騷無主，秦淮那可喪斯人！」
三O
六合孝廉張廷松，清才不壽；詩不多，而饒有唐音。《古意》云：「荷葉風香隔水涯，吳姬蕩槳濕裙紗。晚來滿載新蓮子，月上橫塘正到家。」
三一
金壇虞廣文景星，康熙壬辰進士；年八十餘，與餘相遇蘇州。詩才清妙，都未付梓。《偶成》云：「貧不賣書留子讀，老猶栽竹與人看。」「將雪論交人尚暖，與梅相對我猶肥。」《解組》云：「人情驗自休官後，我意渾如出夢時。」《訓兒》云：「偶然為汝父，未免愛吾兒。」
三二
壬戌，餘與陶西圃鏞，俱以翰林改官。陶先乞病。庚午，餘亦解組隨園。陶與餘同踏月，云：「偷得閒身是此宵，白門何處不瓊瑤芒鞋醉踏三更月，猶認霜華共早朝。」壬申，餘從陝西歸。陶方起病赴都，見贈云：「草草銷魂過白門，故人招我住隨園。同看昨歲此時雪，仍倒空山累夕尊。竹壓千竿青失影，峰鋪四面白無痕。君行萬里詩奇絕，何意重逢一快論!」餘置酒，出路上詩相示。陶讀至《扁鵲墓》云：「一壞尚起膏肓疾，九死難醫嫉妒心。」不覺淚下。詢其故，為一愛姬被夫人見逐故也。餘欲安其意，適家婢招兒，年將笄矣，問：「肯事陶官人否」笑曰：「諾。」遂以贈之。正月七日，方毓川掌科、王孟亭太守、朱草衣布衣、呂星垣進士，添箱贈枕，各賦《催妝》。陶有詩云：「脫贈臨歧感故人，相攜風雪不嫌貧。當他意處無多少，未老年華欲仕身。」餘和云：「故人臨別最銷魂，萬里攜囊袱被身。欲折長條無別物，自家山裏一枝春。」十餘年後，陶從山右遷楚中司馬，挈招兒再過隨園，則子女成行矣。子時行，小名佛保，亦能詩。《聽雨》云：「連朝三日碧苔生，疏館蕭條夜氣清。紅燭當筵花拂帽，愛聽春雨到天明。」《雨窗》云：「照眼花枝亞短牆，曉看風雨太顛狂。生憎簾卷危簷近，點點飄來濺筆床。」佛保入泮後，年二十，以瘵疾亡。
三三
山東曾南村尚增，風貌偉然，以庶常改知蕪湖。嘗詩戲西圃云：「幾載柴桑為刺史，當年元亮是州民。」因西圃居蕪湖故也。同舟訪餘白下，一路唱和，云：「潮通燕子趨京口，帆帶蛾眉認小姑。」「風微漁火重生焰，寺僻鐘聲半代更。」皆佳句也。後刺郴州，署中不戒於火，女以救母故，與母俱焚。郴人為立孝女祠，南村亦以悸卒。
三四
漕帥楊清恪公錫紱，德望冠時，而詩才清妙。《夜行》云：「好風潛入夜，明月正當頭。宇碧兼空闊，舟輕足泳游。微涼雙袖薄，小照一螢流。此意憑誰識前磯有釣鉤。」《楊村》云：「微雲不成雨，片月複宵明。柳外煙無際，河邊市有聲。飛流緣漲急，氣肅為秋清。咫尺楊村近，吾宗有送迎。」《泊北夏口》云：「舟維涼雨後，人坐晚燈初。葉濕全低柳，波寒不上魚。攬衣嫌葛細，得酒愛更餘。亦有耽吟客，瑤篇孰起予」《夕陽》云：「一棹秋風裏，行行又夕陽。飛還鴉影亂，舞罷柳絲黃。客意銜山急，帆陰臥水涼。何人方獨立覓句向蒼茫。」
三五
裘文達公曰修，與餘同出蔣文恪公門下。己未入都，過阜城，悅女校書採玉，意殊拳拳。後乞假歸覲，餘《送行》詩戲云：「阜陽女兒名採玉，當筵一曲歌《楊柳》。今日臨邛負弩迎，可還杜牧尋春否」又十年，餘入都補官，裘典試江南，相逢茌平道上。見贈云：「車中遙指影翩翩，忽訝相逢古道邊。粗問行藏知大概，諦觀顏色勝從前。南來我愧山濤鑒，北去君誇祖逖鞭。後會分明仍有約，歸程期在暮春天。」是夜宿旅店，見餘壁上有詩，和其後云：「漫空飛絮攬春情，十日都無一日晴。水斷虹橋迷古渡，雲埋雉堞隱孤城。故人已別心猶惜，舊壁來看眼忽明。我正聳肩閒覓句，不勞津吏遠相迎。」己卯秋，裘又典試江南，到山中為餘誦之。
公出使伊犁，襄贊軍事；《在黃制府行台即席有作》云：「使相鈞衡大將旗，西來賓閣喜追隨。談深席上杯行數，坐久窗間日過遲。任事肩無旁卸處，安邊功是已成時。天兵討叛非勤遠，此意須教萬姓知。」又《元旦試筆》云：「年年染翰揮毫手，乍喜金鞭控鐵驄。」嗚呼!以一書生，而能走萬里，贊軍機，與沈文愨公以詩人而受帝寵者，皆近今所未有。可稱吾榜中得人最多，張乖崖不得擅美於前。
三六
盧雅雨先生轉運揚州，以漁洋山人自命，嘗賦《紅橋修禊》四章；一時和者千餘人。餘俱未見。而先生原唱，餘亦不甚愛誦也。及其致仕，《留別揚州》詩，竟成絕調：真所謂歡愉之詞難工，感愴之言多妙耶其詞曰：「脫卻銀黃敢自憐不才久任受恩偏。齒加孫冕餘三歲，歸後歐公又九年。犬馬有情仍戀主，參苓無效也憑天。養痾得請懸車日，五福誰雲尚未全」「平山回望更關愁，標勝家家醉墨留。十里亭台通畫舫，一年簫鼓到深秋。每看絳雪迎朱旆，轉似青山戀白頭。為報先疇墓田在，人生未合死揚州。」「長河一曲繞柴門，荒徑遙憐松菊存。從此風波消宦海，始知煙月足家園。歲時社集牛歌好，鄉里筵開鶴發尊。癡願無多應易遂，杖朝還有引年恩。」嗚呼!後公果將杖朝矣，乃竟不得考終。餘吊之曰：「潘岳閒居竟不終，褚淵高壽真非福。」《列子》云：「當生而生，福也；當死而死，福也。」其信然歟！
三七
餘髫年入泮，人來相賀，而餘不知其何以賀也。讀宋人李防《贈賈黃中童子》云：「見榜不知名字貴，登筵未識管弦歡。」方知古人措詞之切。
三八
聲音不同，不但隔州郡，並隔古今。《穀梁》云：吳謂「善伊」為「稻緩」。淮南人呼「母」為「社」。《世說》：王丞相作吳語曰：「何乃淘」《唐韻》：「江淮以『韓』為『何』。」今皆無此音。
三九
偶見坊間俗韻，有以「真元」通「庚青」者，意頗非之。及讀《三百篇》，爽然若失。「山榛」、「隰苓」、「十蒸(按：原作「真」，據民國本改。}}」，通「九青」。「有鳥高飛，亦傅於天。彼人之心，於何其臻。曷予靖之，居以凶矜。」是「一先」、「十一真」、「十蒸」俱通也。《楚辭》：「肇錫余以佳名」，「字餘曰靈均」；「八庚」通「十蒸按：同上。」也。其他《九歌》、《九辨》，俱「九青」通「文元」。無怪老杜與某曹長詩，「末」字韻旁通者六；東坡與季長詩，「汁」字韻旁通者七。
四O
餘祝彭尚書壽詩，「七虞」內誤用「餘」字，意欲改之。後考唐人律詩，通韻極多，因而中止。劉長卿《登思禪寺》五律，「東」韻也，而用「松」字。杜少陵《崔氏東山草堂》七律，「真」韻也，而用「芹」字。蘇瀕《出塞》五律，「微」韻也，而用「麾」字。明皇《餞王腹巡邊》長律，「魚」韻也，而用「符」字。李義山屬對最工，而押韻頗寬，如「東、冬」、「蕭、肴」之類，律詩中竟時時通用。唐人不以為嫌也。
四一
沈總憲近思，在都無眷屬。項霜泉嘲之，云：「三間無佛殿，一個有毛僧。」魯觀察之裕，性粗豪而屋小，署門曰：「兩間東倒西歪屋；一個南腔北調人。」薛徵士雪善醫而性傲，署門曰：「且喜無人為狗監；不妨喚我作牛醫。」
四二
同年成衛宗，宰南安。小婢春桂於後園獲石印，文曰「忠孝傳家」，成題云：「孔龜張鵲難重覯，此石摩挲亦頗宜。愧我幹生期許在，盡教世守作良規。」余宰江寧時，聘史苕湄為記室，成識之於署中；後為台灣司馬。史館馮觀察家，相見甚歡。秩滿將西渡，留別史云：「卅年舊雨各西東，忽漫相逢大海中。自是壯懷同作客，不堪衰鬢已成翁。世情轉燭貧交久，物態浮雲老眼空。他日故園應聚首，一樽相對話松風。」
四三
寇萊公夢中詩云：「渡海只十里，過山已萬重。」後貶雷州渡海，方悟前詩成讖。範文正公詠《月》云：「已知千里共，猶訝一分虧。」後終於參知政事。
四四
姑母嫁沈氏，年三十而寡，守志母家。餘幼時，即蒙撫養。凡浣衣盥面，事皆依賴於姑。姑通文史。余讀《盤庚》、《大誥》，苦聱牙，姑為同瀆，以助其聲。嘗論古人，不喜郭巨，有詩責之云：「孝子虛傳郭巨名，承歡不辨重和輕。無端枉殺嬌兒命，有食徒傷老母情。伯道沉宗因縛樹，樂羊罷相為嘗羹。忍心自古遭嚴譴，天賜黃金事不平。」餘集中有《郭巨埋兒論》，年十四時所作；秉姑訓也。
四五
江西帥蘭皋先生，名念祖，督學浙江，一時名宿，都入網羅；半皆蘇耕餘廣文為之先容。蘇故癸巳進士，長於月旦：吾鄉名士，多出其門。惟餘年幼未往。帥公來時，餘年十九，考古學，賦《秋水》云：「映河漢而萬象皆虛，望遠山而寒煙不起。」公加嘆賞。又問：「『國馬』、『公馬』，何解」餘對云：「出自《國語》，注自韋昭。至作何解，枚實不知。」繳卷時，公閱之，曰：「汝輕年，能知二馬出處足矣；何必再解說乎」曰：「『國馬』、『公馬』之外，尚有『父馬』；汝知之乎」曰：「出《史記·平准書》。」曰：「汝能對乎」曰：「可對『母牛』。出《易經·說卦傳》。」公大喜，拔置高等。蘇先生聞之，招往矜寵，以不早識面為恨。先輩之愛才如此。後帥公為陝西布政使，竄死台上。餘賦五古哭之，末四句曰：「青蠅宦海飛，白骨沙場拋。何當抱孤琴，塞外將魂招」
四六
詩有正喻夾寫，似是而非之語，最妙。王介祉詠《鐵馬》云：「依人簷宇下，底作不平鳴」香亭《阻風》云：「想通天上銀河易，力挽人間風氣難。」周之桂詠《秋暑》云：「傍曉燈偏光焰大，罷官人更熱中多。」董曲江太史《過十八灘》云：「漫誇利涉乘風便，始信中流立腳難。」周詩成時，適有罷官者冒酷暑入都，讀者愈覺其佳。
四七
餘少時氣盛跳蕩，為吾鄉名宿所排。惟柴秀才名致遠、號耕南者，一見傾心。乙卯春，柴讀書孤山，餘寄札云：「秋將至矣，頗欲掩帷；春實佳哉，未能端坐。」餘數行，泛論友朋。柴答云：「赤煒未來，青春可愛。足下端坐未能，僕且懶索香熏矣。來書倦倦人物，此間俗子如春萍，何從覓佳客昨無聊，閒步登孤山之巔，折梅誰贈可憐可憐!某某輩，僕不能定其為人。鄙意：以仲翔針芥之言求知己，以君子全交之道待泛交：如是而已。晴日早來，當以此論，質之逋老。」餘愛其措詞雋雅，有谷子雲筆札之妙，藏篋中五十餘年。耕南《夜游孤山》有句云：「月行疑踏水，花坐當熏衣。」後客死廣西。己亥年，餘至其家；夫人出見，白髮蕭然：有陸魯望重過張處士故居光景。
丙辰春，餘欲西行，苦無路資。適耕南之兄東升就館高安，挈餘同至署中，贈金一笏，裁得裹糧至粵。一路舟中聯句。過鄱陽湖，野有樹，大可蔽牛，已朽折委地矣；旁一小枝，穿根而出，高十丈餘。相傳，明太祖與陳友諒戰時，此樹代受炮，故封為「將軍」。至今尚有燒灼痕。柴首唱云：「大樹兵火餘，枯根尚委地。」餘續云：「曾抱紀信忠，一死代漢帝。」柴云：「輪困根盤存，焦枯枝葉棄。」餘云：「叢叢莓苔痕，鬱鬱霜露氣。」柴云：「祖乾扶桑傾，孫枝小龍繼。」餘續云：「穿出盤古墳，猶作挈云臂。」東升嘆曰：「二語險絕，可不必續成矣。」彼此一笑而罷。東升贈餘五古，僅記二句云：「浩氣盤九疑，晴襟豁萬穀。」嗚呼!當日無柴君，則餘何由得見金公又何由得從粵西至都下哉後戊戌年，餘往杭州訪柴。鄰人云：「全家都在廣東。」東升亡後，未曾歸葬。餘哭以詩，載集中。
四八
餘弱冠時，與王複旦卿華為至交。其父星望公官御史。丙辰春，餘從廣西入都。卿華舉浙江鄉試。漏盡，作家信，報其尊人，猶再三道餘不置。已而同到京師，彼此失意，往來更密。其大父子堅先生，亦以國士相待。次年八月，卿華歸娶，同騎馬至彰儀門外，兩人泣別。戊午秋，星望公病篤，猶讀餘闈墨，許為第一。初十日，榜發，餘獲雋，而先生即於是日委化。餘感生平知己之恩，往視含殮，顏色慘淒。其戚唐某疑餘落第，再三道屈，坐客無不掩口而笑。卿華贈餘改官云：「朝士盡將韓愈惜，都人爭作李邕看。」又數年，聞其再落第，縊死長安。餘哭以七古一章，載集中。己亥春，餘歸杭州，訪其墓，則四至埏道，被勢家侵占；為告之官，而斷還其後人。
四九
餘六十三歲，方生阿遲。時家弟春圃觀察在蘇州，勾當公事；接江寧方伯陶公飛檄文書，意頗驚駭，拆之，但有紅箋十字云：「令兄隨園先生已得子矣。」常州趙映川舍人詩云：「佳問有人馳驛報，賀詩經月把杯聽。」
五O
餘弱冠在都，即聞吳江布衣徐靈胎有權奇倜儻之名，終不得一見。庚寅七月，患臂痛，乃買舟訪之，一見歡然。年將八十矣，猶談論生風，留餘小飲，贈以良藥。門鄰太湖，七十二峰，招之可到。有佳句云：「一生那有真閒日百歲仍多未了緣。」《自題墓門》云：「滿山靈草仙人藥，一徑松風處士墳。」靈胎有《戒賭》、《戒酒》、《勸世道情》，語雖俚，恰有意義。《刺時文》云：「讀書人，最不齊；爛時文，爛如泥。國家本為求才計，誰知道，變做了欺人技。三句承題，兩句破題，擺尾搖頭，便道是聖門高弟。可知道『三通』、『四史』，是何等文章漢祖、唐宗，是那一朝皇帝案頭放高頭講章，店裡買新科利器：讀得來肩背高低，口角噓唏，甘蔗渣兒嚼了又嚼，有何滋味孤負光陰，白白昏迷一世。就教他騙得高官，也是百姓朝廷的晦氣！」
五一
唐當治平時，或詠所見，曰：「可惜數枝紅艷好，不知今夜落誰家。」及世亂矣，或詠所見，曰：「無窮紅艷煙塵裏，驟馬分香散入營。」
五二
廣東稱妓為「老舉」，人不知其義。問土人，亦無知者。偶閱唐人《北里志》，方知唐人以老妓為都知，分管諸姬，使召見諸客；一席四環，燭上加倍，新郎君更加倍焉。有鄭舉舉者，為都知；狀元孫惺頗惑之。盧嗣業贈詩云：「未識都知面，先輸劇罰錢。」廣東至今有「老舉」之名，殆從此始。
五三
謝深甫云：「詩之為道，標舉性靈，發舒懷抱，使人易於矜伐。」此言是也。然如杜審言臨終謂宋之問曰：「不見替人，久壓公等。」袁嘏自稱己所作詩，「須以大材迮之：不爾，飛去。」言雖誇，尚有風趣。漢桓帝時，馬子侯自謂知音，彈《陌上桑》，左右盡笑，而子侯猶搖頭自得。則蚩獰太過矣。今之未偕競病而詩狂欲上天者，毋乃類是
五四
孫興公說曹按原為「高」，據民國本改。輔佐「如白地光明錦，裁為負版褲。雖邊幅頗闊，而全乏剪裁」。宋詩話云：「郭功甫如二十四味大排筵席，非不華侈，而求其適口者少矣。」一以衣喻文，一以食喻詩：作者俱當錄之座右。
五五
淮南程氏雖業禺莢甚富，而前後有四詩人：一風衣，名嗣立；一夔州，名盜；一午橋，名夢星；一魚門，名晉芳。四人俱與餘交，而風衣、夔州，求其詩不得。魚門雖呼午橋為伯父，意頗輕之。餘曰：「午橋先生古風力弱，近體風華，不可沒也。」如《看花不果》云：「蠟屐也思新草色，病酲偏負曉鶯聲。」《贈僧》云：「樓前常設留賓榻，岩下多栽獻佛花。」《桐廬》云：「百里煙深因近水，一年秋早為多山。」皆佳句也。
五六
齊武帝於興光樓上施青漆，謂之「青樓」；是青樓乃帝王之居。故曹植詩「青樓臨大路」；駱賓王詩「大道青樓十二重」：言其華也。今以妓為青樓，誤矣。梁劉邈詩曰：「倡女不勝愁，結束下青樓。」殆稱妓居之始。
五七
《小雅》：「惟桑與梓，必恭敬止。」考上下文，並無鄉里之說。張衡《南都賦》：「永世克孝，懷桑梓焉。真人南巡，睹舊里焉。」後人因之，遂以桑梓為鄉里。
五八
宋潛溪曰：「人皆云：『陶淵明不肯用劉宋年號，故編詩但書甲子。』此誤也。陶詩中凡十題甲子，皆是晉未亡時，最後丙辰，安帝尚存，琅琊王未立；安得棄晉家年號乎其自題甲子者，猶之今人編年纂詩，初無意見。」
五九
黃魯直詩「月黑虎夔藩」，用少陵《課伐木》詩序，云：「有虎知禁」，「必昏黑撞突夔人屋壁」。夔者，夔州人也。魯直以「夔」字當「窺」字解，為益公《題跋》所譏。
六O
郭注《爾雅》：「閼逢攝提格，未詳。」司馬貞《索隱》以《爾雅》為近今所作，所記年名不符古。鐘鼎從未有以閼逢攝提紀年者。鄭夾瀠曰：「今人編年，好用《爾雅》，名甲為閼逢，乙為旃蒙：是以一元大武為牛也。夫隱語為眢井逃難之言，豈可施於簡編乎」顧寧人有古人不以甲子紀歲之說。又云：「古人不以王父字為字。」按《通志》歷舉春秋時以王父字為字者八十餘條。顧最博雅，竟不曾見過《通志》，何耶
六一
吳冠山先生言：「散體文如圍棋，易學而難工；駢體文如象棋，難學而易工。」餘謂古詩如象棋，近體如圍棋。
六二
何南園詠《野菊》云：「絕無人處偏逢我，不寄籬邊獨羨君。」寫「野」字妙。李琴夫詠《瓶菊》云：「未許園林終晚節，不妨風雨到重陽。」寫「瓶」字妙。李又有「風定雨絲直」，五字亦佳。
六三
魚門太史云：「古文有可讀者，有可觀者。」餘謂詩亦然：有可讀者，有可觀者；可觀易，可讀難。
六四
鮑雅堂之妹，詩人步江女也，名季姒，工吟詩。金棕亭贈云：「續史正堪兄作伴，工吟恰好父為師。」
六五
己卯冬，餘在揚州，見門生劉伊有《游平山詩冊》；作者十餘人，俱押「卮」韻。餘獨賞如皋顧秀才駒「清響忽傳樓外笛，嚴寒爭避手中卮」之句。後官湖北歸，卜築於如皋百步。餘過其居，主人感二十年前知己，欣然款接，宴飲水窗，出新詩相示。《西湖》云：「白沙堤外蕩舟行，煙雨空瀠畫不成。忽見斜陽照西嶺，半峰陰間半峰晴。」「花塢斜連花港遙，夾堤水色淡輕綃。外湖艇子里湖去，穿過湖西十二橋。」《虎丘》云：「片石尚留金虎跡，千花都是玉人魂。」
六四
餘過如皋，訪冒闢疆水繪園。荒草廢池，一無陳跡；惟敗壁上有斷句云：「月因戀客常行緩，風為吹花不忍狂。」劉霞裳有句云：「一片亂紅吹滿地，看來最忍是東風。」正與此意相反。
六七
杭州何春巢年少耳聾，而風情獨絕。有《秦淮竹枝》云，「猩紅一點著櫻唇，淡抹春山黛色勻。壓鬢素馨三百朵，風來香撲隔河人。」「遠近聽來笑語聲，板橋西畔泛舟行。尋常一柄芭蕉扇，搖動春蔥便有情。」「蘭橈最是晚來多，萬點紅燈映碧波。我已三更鴛夢醒，猶聞簾外有笙歌。」「夕陽兩岸畫樓台，紅藕香中一棹回。別有芳心卿不解，扁舟豈為納涼來」
六八
吾鄉王百朋先生《過李白廟》云：「氣吞高力士，眼識郭汾陽。」只此十字，可以概太白生平。
六九
郭明府起元，字複堂，閩中孝廉，受業於蔡聞之宗伯。蔡為理學名儒，而郭以任俠聞。蔡有家難，郭為証佐，至受官刑；交臂歷指，口無二辭。後宰盱眙，與餘同官。有《客中秋思》一絕云：「銷魂何處盼仙槎客鬢逢秋白更加。遙指斷橋垂柳岸，前年曾宿那人家。」《贈方南堂》云：「一瓢自可輕千乘，三徑還堪抵十洲。」《比舍》云：「熏衣香出紅窗外，鬥草聲喧綠樹邊。」其母夫人陳玉瑛，自稱左芬侍史。佳句云：「欲別難為別，吞聲古渡頭。妾心如此水，相送下渝州。」
七O
劉悔庵有句云：「石交惟舊硯，火伴是寒爐。」陳古漁《吊六朝松》云：「劇憐兒輩不及見，真似古人難再生。」俱有東坡風味。
七一
霞裳與其父役於慈湖，舟覆江中。時當臘月，兩人賴衣裘，故浮水不沉。有救船至，父曰：「我老矣，速救我兒！」兒曰：「不救吾父，我不受救！」父子推讓，適又有船來，遂得兩全。陶景山明府贈以詩曰：「本是龍門客，龍宮今到來。孝慈應默佑，風浪不為災。」其孫渙悅亦贈云：「從今吸盡西江水，吐屬文章更不同。」
七二
程魚門《覆舟》詩原稿，寫眼前驚悸情景最真。後改本有意修飾，轉不如前。今特錄其原作云：「揚州西去一宵程，小艇無端夜忽傾。制命不煩滄海潤，澡身先試暮流清。詩書失後無餘本，戚友來時話再生。莫嘆遭逢磨蠍重，世間風浪幾曾平」「客舟猛疾勢如風，南北相持力不同。絕叫已驚身在水，舉頭猶見月如弓。慈航倏至關天幸，只履飄然悟大空。時失去一履。攬芷搴裳平日願，險隨騷魄葬珠宮。」餘賦詩調之云：「《水經》注疏河渠考，此後輸君閱歷深。」
七三
善寫風水之險者，吾鄉糧道程公光鉅有《華陽行》云：「滔滔汩汩長江水，扁舟一葉天涯子。船頭船尾白浪高，片雲黑處狂風起。舟子喧呼語未終，布帆半曳浪澆篷。桅竿百尺橫斜立，欲臥不臥奔濤中。濤湧如山高莫比，青山頭落江心裡。一傾一仄強撐風，欲上船舷見船底。小兒無知向母啼，大兒解事欲登堤。面面相看心膽折，男號女哭一齊歇。翻身掙立喚鄰舟，鄰舟早向潮頭沒。須臾岸回風勢順，回首驚魂才一瞬。電掣雷轟萬馬驅，舉頭已到華陽鎮。華陽已到驚未平，老妻尚有念佛聲。」
七四
金陵張秀才培，饒有風貌。正月間，與畫師鄒若泉來。餘心識之。亡何，又與常君得祿來。餘轉問：「可認張某乎」已而知即前人，自慚老眼之昏。乃誦劉悔庵詩曰：「閒行那可忘攜杖，欲揖還愁錯認人。」
七五
杭州孫中翰傳曾，與餘三世通家；詩才清逸。《春朝》云：「鶯啼迎曉霽，蝶夢怯花寒。」《上巳》云：「人臨曲水偏愁雨，天惜桃花忽放晴。」
七六
近人起句之妙者：新安張節《夜坐》云：「雨霽月忽滿，牆陰樹影搖。」陳月泉《舟中》云：「獨起對江月，滿船聞睡聲。」某《春早》云：「不待清明近，鶯花已自忙。」三起俱超。結句之妙者：「月中無事立，草上一螢飛。」「殷勤語江嶺，歸夢莫相妨。」「遠山深樹裏，鐘斷有餘聲。」三結俱超。惜忘題目及作者姓名。
七七
丁未，餘游武夷，夜泊江山，聞鄰舟有客說鬼，口杭音。餘喜語怪，乃揖而進之。其人姓陸，名夢熊，字瑩若，乃吾鄉詩人也。別後蒙寄《晚香堂詩》二十餘卷。《曉起見雪》云：「夜靜無風冷莫支，簷前凍雀早應知。關心喜見頭番雪，掃徑先扶竹樹枝。紅友有情還愛我，綠梅無夢亦相思。斷橋久廢衝泥屐，欲踏瓊瑤訪莫遲。」《鵝湖寺》云：「地寒花未放，僧樸語無多。」皆妙。
七八
讀詩不讀史，便不知作者事何所指。李燾《長編》載：宋真宗為李沆還債三十萬。故宋人詩云：「新祠民祭祀，舊債帝償還。」《唐書》載：王毛仲奏明皇：願得宋壕為客。帝許之。故徐騎省《贈陳侍郎花燭》云：「坐客亦從天子賜，更籌須為主人留。」
七九
高文端公之父嵩瞻都統，《贈弟斌》云：「與君一世為兄弟，今日相逢第二場。」想見勛貴家國爾忘家之義。有《積翠軒詩集》。文端公屬餘為注釋，編上、下兩卷。
八O
雅謔自佳。或以詩示仲小海。仲曰：「詩佳矣，可惜太甜。」其人愕然問故。曰：「有唐氣，焉得不甜」蔡芷衫好自稱「蔡子」，以詩示汪用敷。汪曰：「打油詩也。」蔡怒曰：「此《文選》正體，何名打油」曰：「菜子不打油，何物打油」
八—
前朝說部，有俚語可存者。如：《曉學仙者》云：「服藥求長生，莫如孤竹子。一食西山薇，萬古長不死。」戒豁刻者云：「幸門如鼠穴，也須留一個。若皆堵塞之，好處都穿破。」刺暴貴者，詠《鴟吻》云：「而今抬在青雲上，忘卻當年窯內時。」嘲官昏者，《詠傘》云：「常時撐向馬前去，真個有天沒日頭。」刺好譖人者，《詠蟬》云：「莫倚高枝縱繁響，也應回首顧螳螂。」刺代人劾友者，《詠金》云；「黃金自有雙南貴，莫與游人作彈丸。」
八二
元人《吊脫脫丞相》云：「百千萬貫猶嫌少，堆積黃金北斗邊。可惜太師無腳費，不能搬運到黃泉。」
八三
楊子載《漫興》云：「客中恍過曾游境，夢裏常逢未見書。」郭磨秀才見贈云：「園疑曩昔曾窺處，人似生平未見書。」
八四
耿上舍湘門《題素齋舫壁》云：「背郭臨河靜不嘩，一軒深築抵山家。茶煙出戶常蒙樹，池水過籬欲漂花。小睡手中書欲墮，半酣窗下字微斜。叢蘭不合留香久，勾引游蜂入幕紗。」
八五
海寧陳心田寅，與諸友以禁體詠《梅》云：「已看無不憶，未見必先探。」汪秋白云：「一枝懷故宅，幾度憶前生。」陳穀湖云：「交枝香不斷，一白樹難分。」顧竹坡詠《綠梅》云：「窺春自怯荷衣薄，倚竹誰憐翠袖寒」俱妙。又有梅花宜稱諸詠：《夕陽》云：「殘香漠漠山家暝，猶作宮人半額黃。」《疏籬》云：「有客來探門未啟，先從麂眼認瓊枝。」《微雪》云：「料峭寒凝天半黃，霏煙漠漠集池塘。是梅是雪兩三點，飛絮因風想謝娘。」《枰下》云：「花底消閒對弈時，棱棱石角擁寒枝。微風吹墮兩三朵，絕似山人落子時。」
八六
戊寅二月，過僧寺，見壁上小幅詩云：「花下人歸喧女兒，老妻買酒索題詩。為言昨日花才放，又比去年多幾枝。夜裏香光如更好，曉來風雨可能支巾車歸若先三日，飽看還從欲吐時。」詩尾但書「與內子看牡丹」；不書名姓。或笑其淺率。餘曰：「一片性靈，恐是名手』。」乃錄稿問人；無知者。後二年，王孟亭太守來看牡丹，談及此詩，方知是國初逸老顧與治所作。餘自負賞識之不誤。王因云：「國初前輩，不登仕途，與老妻相對，往往有此清妙之作。」因誦吳野人《壽內》云：「潦倒丘園二十秋，親炊葵藿慰餘愁。絕無暇日臨青鏡，頻過荒年到白頭。海氣荒涼門有燕，溪光搖蕩屋如舟。不能沽酒持相祝，依舊歸來向爾謀。」覺風趣更出顧詩之上。
八七
尹文端公曰：「言者，心之聲也。古今來未有心不善而詩能佳者。《三百篇》，大半賢人君子之作。溯自西漢蘇、李五言，下至魏、晉、六朝、唐、宋、元、明，所謂大家、名家者，不一而足。何一非有心胸、有性情之君子哉即其人稍涉詭激，亦不過不矜細行，自損名位而已。從未有陰賊險狠，妨民病國之人。至若唐之蘇渙作賊，劉叉攫金，羅虯殺妓：須知此種無賴，詩本不佳，不過附他人以傳耳。聖人教人學詩，其效可睹矣。」余笑問：「曹操何如」公曰：「使操生治世，原是能臣。觀其祭喬太尉，贖文姬，頗有性情：宜其詩之佳也。」
八八
餘以雍正丁未年入泮。今又丁未矣，戲仿重赴鹿鳴故事，作《重赴泮宮詩》，云：「記得垂髫泮水游，一時佳話遍杭州。青衿乍著心雖喜，紅粉爭看臉尚羞。夢裏榮華如頃刻，人間花甲已重周。諸公可當同年看，替採芹香插白頭。」杭州同入學者，只錢璵沙方伯一人。和云：「歲歲黌門文運開，劉郎老去又重來。壺中日轉前丁未，冊上名存舊秀才。兩領青衫真法物，一頭白發笑於意。平生幾枕邯鄲夢，屈指黃粱第一回。」此外，和者百餘人。如毛俟園廣文云：「久於館閣推前輩，又向宮牆領後生。」梅衷源云：「錦袍笑赴青衿會，似把靈光照泮宮。」盧元珩云：「子衿一賦年周甲，聖闕重來歲又丁。」
八九
餘不喜時文，而平生頗得其力。壬寅游天台，渡錢塘江，到客店，無舟可雇；遇查廣文耕經有赴任船，用名紙借之，欣然來見，曰：「向讀先生文登第，讓船所以報也。」餘贈詩云：「—只孝廉船肯讓，期君還作後來人。」到新昌，邑令蘇公曜，素不相識，遣車遠迎，供張甚飾。餘駭然，詢其故，如查所語。餘贈詩云：「羈旅忽逢傾蓋客，文章曾是受知人。」蘇宣化孝廉，作官有惠政，解餉入都，後任反其所為，民苦之。餘到時，適蘇回任，邑人爭迎，上匾云「還我使君」，對聯云：「三春花雨重攜鶴；百里笙歌早入雲。」不料新昌僻縣，竟有文人頌揚甚雅。
九O
餘過處州，想游仙都峰，以路遠中止。出縣城，到黃碧塘，將止宿矣；望前村瓦屋聖如，隨緩步焉。與主人虞姓者，略通數語，即還寓；將弛衣眠，聞戶外人聲嗷嗷；詢之，則虞氏見餘名紙，兄弟六七人來問：「先生可即袁太史耶」曰：「然。」乃手燭上下照，詫曰：「我輩讀《太史稿》，以為國初人。今年僅花甲，是古人複生矣，豈容遽去願作地主，陪游仙都。」於是少者解帳，長者卷席，諸奴肩行李，相與舁至其家。餘留詩謝云：「我是漁郎無介紹，公然三夜宿桃源。」
九一
游仙之夢，斑竹最佳。離天台五十里，四面高山亂灘，青樓二十餘家，壓山而建。中多女郎，簪山花，浣衣溪口，坐溪石上。與語，了無驚猜，亦不作態，楚楚可人；釵釧之色，耀入煙雲，雅有仙意。霞裳悅蔣校書，為留一宿。次日，天未明，披衣而至，云：「被四面灘聲驚醒。」餘賦詩云：「茅屋背山起，山峰枕上看。飯香人弛擔，夢醒客聞瀾。花野得真意，竹多生暮寒。青溪蔣家妹，歡喜遇劉安。」
九二
溫州雖多佳麗，而言語不通。有織藤盤者，甚明媚；彼此寒暄，了不通曉。餘戲贈云：「安得巫山置重譯，替郎通夢到陽台」
九三
溫州風俗：新婚有坐筵之禮。餘久聞其說。壬寅四月，到永嘉。次日，有王氏娶婦，餘往觀焉。新婦南面坐，旁設四席，珠翠照耀，分已嫁、未嫁為東西班。重門洞開，雖素不識面者，聽人平視，了無嫌猜。心羨其美，則直前勸酒。女亦答禮。飲畢，回敬來客。其時向西坐第三位者，貌最佳。餘不能飲，不敢前。霞裳欣然揖而醑焉。女起立俠拜，飲畢，斟酒回敬霞裳；一時忘卻，將酒自飲。儐相呼曰：「此敬客酒也尸女大慚，嫣然而笑，即手授霞裳。霞裳得沾美人餘瀝以為榮。大抵所延，皆鄉城粲者，不美不請；請亦不肯來也。太守鄭公以為非禮，將出示禁之。餘曰：「禮從宜，事從俗：此亦亡於禮者之禮也。」乃賦《竹枝詞》六章，有句云：「不是月宮無界限，嫦娥原許萬人看。」太守笑曰：「且留此陋俗，作先生詩料可也。」詩載集中。
九四
雁宕觀音洞最高敞，可容千人；石坡共三百七十七級，餘賈勇登焉。相傳：嘉靖二十年，按察使劉允升偕二女，成仙於此。塑像甚美。余低徊久之，下坡留戀，《口號》云：「垂老出仙洞，一步一躊躇。自知去路有，斷然來時無。」
九五
余游覽久，得人佳句，必手錄之。過安慶，見司獄許健庵扇上自題云：「權支薄俸初成閣，自愛閒曹好種花。」到黃公壚杏花村，見陳省齋太守有對云：「至今村釀黃公酒，依舊花開杜牧詩。」廬山開先寺見程巨山有對云：「樹裏月光才露影，山中雲氣不分層。」小姑山有俞楚江對句云：「入寺恍疑雨，終宵只覺寒。」巨山姓程名岩，餘己巳同年，官至少宰。
九六
羅浮只華首台、五龍潭數處，景尚幽渺；其餘如梅花村、衝虛觀，平衍散漫，頗無足觀。不知何以洞天福地，負此盛名。節相李侍堯勒石云：「黃土臥黑石，此外一無有。只可一回來，不堪再回首。」
九七
游武夷，路過蘇嶺，見關廟中公卿題句甚多。莊培因太史云：「竹林初過雨，僧寺乍生涼。」朱石君侍郎《己亥過》云：「山僧談舊雨，使者閱流星。」《癸卯再過》云：「字跡驚分雁，參居竟隔星。」蓋第一次與其兄竹君作學使交代，第二次傷竹君之已亡也。秦大士學士題云：「幽境愛耽禪悅永，老僧閱盡使星忙。」
九八
武夷勝處，以第七曲天游一覽亭為最。寺中揭煉師字子文者，頗能詩，留宿一宵。誦其《自壽》云：「病能自藥容身健，道不人談免俗譏。」庭柱有對云：「世間有石皆奴僕；天下無山可弟兄。」末署「毛大周題」。



《卷一三》
—
李穆堂侍郎云：「凡拾人遺編斷句，而代為存之者，比葬暴露之白骨，哺路棄之嬰兒，功德更大。」何言之沉痛也!餘不能仿韋莊上表，追贈詩人十九人。乃錄近人中其有才未遇者詩，號《幽光集》，以待付梓。採取未畢，姑先摘數首及佳句，存《詩話》中。歸安姚汝金，字念慈，初名世錸，性落拓，冠履欹斜，有南朝張融風味。《謝吳眉庵少司馬薦鴻博啟》云：「十年老女，猶畫蛾眉；百戰將軍，空爭猿臂。」一時傳其工整。《題〈李將軍夜逢醉尉圖〉》云：「隴西將軍雄且武，猿臂閒來聊射虎。良宵與客飲田間，飲罷歸遭亭尉侮。將軍醉矣尉未醒，宿之亭下良複苦。羸馬單車野次偕，昏燈淡月殘更吐。是時將軍正失官，意豈須臾忘滅虜暫屈龍沙熊豹姿，試聽鷺堠蝦蟆鼓。畫師摹寫如目睹，面帶微酣色微怒。古者門官各有司，彼候人兮實主之。夜行必禁犯必罰，由來啟閉惟其時。今將軍尚不得爾，斯言良是非醉詞。儻師文帝獎細柳，此尉應得蒙恩知。或如丙相恕酒失，異日可藉聞邊機。請俱一旦快私忿，將軍之量宜偏裨。」《看劍》云：「齊金楚鐵擅名高，碧血模糊舊戰袍。不躍不鳴兼不化，問渠何處異鉛刀。」念慈受知於鄂文端公。公卒，念慈哭云：「未報公恩徒一慟，自憐此淚亦千秋。」在山左時，有訛傳其死者。後入都，諸桐嶼太史贈詩云：「學道終朝銀闕去，入都快比玉門還。」念慈答云：「欠來一事能逃否聞到同心自愕然。」
二
金陵劉春池，名芳，織造府計吏也。不戒於火，將龍衣貢物，俱付焚如。賠累後，既貧且老，而詩興不衰。如：「貧難好客如當日，老覺逢人羨少年。」「三間屋僅棲兒女，一領裘還共祖孫。」「從古詩惟天籟好，萬般事讓少年為。」皆佳句也。其《憶半野園舊居》云：「半野園堪遂隱淪，山為屏障水為鄰。林亭已入天然畫，休息難終老去身。喬木昔曾經我種，好花今複為誰春傷心最是重來燕，不見堂前舊主人。」《吊香櫞樹》云：「自別園林甫二旬，忽枯此樹是何因伊如義不迎新主，我獨悲同哭故人。物與情通原有感，木經歲久豈無神尚須留取根株在，猶望仍回舊日春。」劉以欠帑入獄，予向尹文端公誦其詩。尹驚其才，即命寬限，一時傳為佳話。其子曾，字悔庵，亦好吟詩，不省家事，人目為癡。然得一二句，便寫示餘。《歲晏》云：「簷以低常暖，裘因敝轉輕。」見贈云：「新稿只呈蕭穎士，長裾不謁鄭當時。」嗚呼!胸襟如此，何得目為癡哉？春池尚有佳句云：「道在己時惟自適，事求人處總難憑。」「衰齡轉作無家客，多壽還須有福人。」「異地幾忘身是客，禪門今已熟於家。」春池富時，有窮胥倚以生活，後竟負之。故詠《落葉》云：「積怨堆愁委地深，西風衰草亂蟲吟。此時狼籍無人間，誰記窗前借綠陰」《雨中海棠》云：「黑雲若得明朝霽，紅雪猶餘未放枝。我獨笑花花笑我，今年俱未得逢時。」此雖仿羅隱贈妓詩意，而運用恰新。
三
烏程凌雲，字香坪，少有《吳門紀事》詩，極酒場花徑之樂。晚年就館李參戎家，鬱鬱不得志而卒。《胥門感舊》云：「金閶曾度五清明，選勝攜朋取次行。楊柳堤邊調細馬，杏花村裡聽嬌鶯。春風久負青山約，舊雨難尋白鷺盟。今日胥江重艤棹，斜陽芳草不勝情。」《過分水龍王廟》云：「汶河西注水汪洋，南北中分界兩行。從此空彈游子淚，隨波流不到家鄉。」他如：「雨積山多瀑，煙收樹滿村。」「魚跳驚燭影，雞唱亂孥音。」俱有風味。
四
表弟章菔齋秀才，名袁梓，性迂碎，有潔癖，好神仙吐納之術；自謂可長生，而卒不驗。《睢陽客興》云：「幾度飄蓬動客嗟，況逢遲日感韶華。階前杖響誰看竹，月下煙飛自煮茶。游騎踏殘零露草，幽禽含過隔牆花。尋芳孺子知時節，也著新衣到酒家。」《對雪》云；「素光燦爛映簷楹，未許疏狂嘆獨清。隔夜江山都改色，連朝猿鳥並無聲。風飄墮瓦寒冰響，鼠滅殘燈外戶明。畫帳香茵初睡起，舉頭錯認是天晴。」其他佳句云：「有梅人坐靜，踏雪鶴行徐。」「風枝挑瓦墮，石筍引藤纏。」「宵柝暗驚孤客夢，寒雞時作故鄉聲。」「蜂能負子應知老，燕屢升堂若賀貧。」「花香夾路人歸緩，水影搖天月上遲。」「投杖驚逃穿屋鼠，圍棋引進過門人。」俱妙。
五
高文照字東井，少年韶秀，嶷嶷自立。父植，宰德化，有賢聲。所得俸，盡為東井買書。年未二十，詩已千首。目空一世，於前輩中所心折者，隨園與心餘而已。舉甲午鄉試，後卒於京師。詩稿不知流落何處。見贈云：「萬壑千峰裹一門，仙家住老百花村。重開朱戶樓台出，未改青山面目存。執手各探新得句，驚心難定舊離魂。憐才誰似先生切，替拭襟前積淚痕。」「宏獎何人得到斯，文章風義一身持。眼無後起偏憐我，座有先生敢論詩轉柁風看收柁候，在山泉話出山時。才名官職誰多少未要區區世上知。」「此身幾肯受人憐低首為公拜榻前。不朽文章傳郭泰，得聞絲竹許彭宣。女要詈予申申日，鄧禹嗤人寂寂年。想到平生知己報，商量只有祖生鞭。」其他佳句如：《過衢州》云：「水回雙碓落，灘急一篙爭。」《壽山庵》云：「一磬隔花出，片幡當殿陰。」《送人》云：「且將一點思鄉淚，灑向君衣好寄歸。」《贈方子云》云：「門外市聲三日雨，簾前風色一床書。」《過阮懷寧故宅》云：「鳥語尚疑偷法曲，池波無複照明妝。」
六
昆山徐柱臣，字題客，健庵尚書之孫，餘親家也。《飲外舅張氏青山莊》云：「東風報花信，春色來南枝。輟棹風漸細，到門香已知。綠野占勝跡，青山似昔時。登樓俯林杪，雪影何離離。」《舟中晚眺》云：「天垂餘靄橫，船在鏡中行。拍手沙禽起，回頭明月生。向南寒氣減，入夜酒懷清。不有蘭陵釀，銜杯空複情。」題客性耽詞曲，晚年落魄揚州，為洪氏司音樂以終，惜哉!又有句云：「看慣舊書多脫線，移來新樹少開花。」
七
徐緒字徵園，蘇州人，貌短小，為李守備炯記室。終日以酒一壺、杜詩一卷自娛。此外，不知有人間事。餘題其小像云：「吳市布衣大，杜陵詩骨尊。」卒貧死。詩稿散失。餘錄其《雨阻胥江》云：「擊柝嚴城閉，相依再宿舟。一天惟是雨，六月竟如秋。漸覺江湖滿，能無稼穡憂萍蹤憐乞食，華髮早盈頭。」《移居》云：「剝啄衡門啟，時過話老農。卻欣環泮水，不厭此萍蹤。對酒東鄰樹，催詩南寺鐘。隔城山色好，落日見芙蓉。」《歸舟至盤溪》云：「漂泊仍長鋏，歸來買釣鹺。順流風勢緩，近岸雨聲多。小鳥衝煙起，低橋撥棹過。家人應識我，篷底遠聞歌。」《盆菊》云：「束瓦為花盎，無須金屋藏。帶霜移牖下，就日列階旁。種細開尤晚，名多記輒忘。到殘應匝月，不限舉壺觴。」《寒簷》云：「寒簷短景如風馳，迢迢長夜占八時。弱女刺繡補不足，一燈豆大燃殘脂。呼兒劇論千古事，老妻來聒明朝炊。掩耳疾走且相避，隔屋吾弟能吟詩。不圖轉落乃嫂笑，小郎亦有兒啼飢。」《西鄰哭》云：「夜聞西鄰哭，哭聲一何悲!云是母哭兒，聲聲哭入老夫耳。老夫亦有丈夫子，同日辭家分路死。死弗及見哭憑棺，三月到今淚未幹。傷心有口那能言；君不見，烏生八九子，一一飛上青林端。」《新竹》云：「森森碧玉已成行，一雨長梢盡過牆。微露粉痕初解籜，疑君已帶九秋霜。」
八
杭州仲蘊檠，字燭亭，與餘同庚。雍正癸丑，兩人初學為詩，彼此吟成，便攜袖中，冒雨欣賞。後餘官白下，而燭亭亦就幕江南，常得把晤。歲辛卯，相見蘇州，怪其消瘦，不類平時壯佼；然意致尚豪，猶令小妻出拜，尚無子。亡何，訃至。記其《長至日飲隨園》云：「老大空憐役庫車，清樽小語過精廬。二千里客易中酒，半百外人無熟書。斷雁貼雲寒雨後，歸鴉擁樹晚晴初。今朝罨畫軒西醉，覓句差貪一線餘。」《莫愁湖》云：「晴波嫩柳舊歌台，一眺愁心略小開。湖影淡拖山色去，春煙冷送夕陽來。游絲不綰金跳脫，水調空沉《阿濫堆》。誰更風流問徐九，銷魂無那索茶杯。」《郊行》云：「雨霽郊圻笑語嘩，裙腰碧過四娘家。游思解渴問荒店，春尚慰人留病花。遠寺鐘隨遲日度，隔江山挾晚青斜。零星落地榆錢好，賤買村醪敵歲華。」他如：「月於低處作湖色，山漸暝時生水煙。」皆瘦硬自喜。
九
餘甲子分校南闈，題《樂則韶舞》。有一卷云：「一人奏管，而八伯歌風。」愛其文有賦心，薦而未售。出榜後，遇外監試商寶意先生，曰：「我收卷，見一文絕麗。問之，乃吳梅村先生孫也。我告之曰：『此文若遇袁太史，必能賞識。」』因誦此二句。予告以果力薦矣，彼此大喜，覺論文有心心相印之奇。未幾，吳到沭來謁，貌如美女，年才弱冠，益器重之。癸酉餘從秦中歸隨園，而吳已中經魁；來見，則嘔血失音，非複曩時玉貌。予心憂之。赴都會試，竟死場中，年二十七；其時同薦者，有松江廩生陳邁晴，亦奇才也。場後賦百韻詩來謁，惜未存其稿，先吳卒。吳在席上題《盆中飛白竹》云：「渭水清風譜，流傳有別支。出藍誇逸品，飛白擅奇姿。名以中郎重，根從子敬移。森然一筆起，暖若八分披。卷葉輕於觳，抽枝弱比絲。映花風獨轉，拂草露俱垂。細細分龍節，輕輕洗玉肌。生來鳳尾貴，不怕雀頭癡。影落屏風小，香傳榮幾遲。恰添承旨石，同上伯英池。專室居何愧登床賞自奇。地依蕭寺好，人在晚晴宜。擢彼東南秀，珍逾十二時。品題無與可，篤好有羲之。北館承家學，南宮得畫師。綠窗窺窈窕，紅燭照參差。蘭墨傳新樣，魚箋寫折枝。好將端獻筆，追取順陵碑。」吳諱維鶚，太倉人。佳句尚多，僅錄其吉光片羽者，不料其即赴玉樓也。陳生五策，博引群書，兩主試愕然不知來歷。餘爾時年少氣盛，語侵主司，以故愈不得售；亦其命運使然耶有《哀兩生》詩，存集中。
一O
常熟王陸提，字介祉，瘦長骨立，兩眸熒然。家貧母老，又遭馮敬通之厄，客死長沙，年三十二。其詩清麗。《蘇台紀事序》云：「僕本恨人，尤希好事。趁蘭膏之餘焰，述花月之新聞。則有參佐名流，弘農妙裔。王昌居處，跡近金堂；韓壽來時，香通青瑣。牆頭一笑，秋風客鑽穴相窺；枕畔五更，夜度娘鑿壞而遁。不須青鳥，為約佳期；何必玄駒，始諧歡夢。手提金縷，逾沓冒以聲希；懷落鈿釵，胃流蘇而影亂。輕攏屈戍，潛由顧愷之廚；反合倉琅，永匿梁清之洞。遂致空閨大索，徒勞阿母閱門；鄰壁旁求，共訝彼姝履闥。倘屬無妻之牧犢，或易牽絲；偏為有婿之羅敷，難收覆水。霧生三里，葉不翳蟬；風挂一帆，花終戀蝶。可憐月姊，隨蟾魄以俱奔；詎耐冰人，賦鼠牙而作訟。謀成秘計，大都鸚鵡之禪；下得官符，不是鴛鴦之牒。悵三生兮永別，未消圓澤之煙；縱九死以無辭，難覓茅山之藥。是則煉媧皇之石，莫補離天；彎后羿之弓，長仇怨日者矣。嗚呼!人生行樂，難禁贈芍遺椒；我輩鐘情，未免焚芝嘆蕙。觸哀弦於舊軫，儂亦情狂；戒覆轍於前車，卿休放誕。不逢白傅，誰裁《長恨》之歌為語雙文，我作《會真》之記。」詩云：「東風如夢春如畫，蘿蔓須扶薇待架。黃雀飛飛鏡檻邊，班騅得得樓欄下。綠楊門巷是兒家，青粉牆高隔亂鴉。惜艷羞窺留影鏡，耽閒懶逐鬥風車。柔懷脈脈慘幽獨，少小紅絲曾系足。蕭史遲吹引鳳簫，馬卿忽奏《求凰曲》。尋常聲息互知聞，促漏遙鐘兩斷魂。側帽望殘窗竹影，抽釵劃遍砌苔痕。蓬萊咫尺休嗟遠，絆縹輕裙便往返。曉把豪犀故剔梳，宵捫了鳥還加鍵。懷中轉側掌中檠，殷茜難描婀娜形。蛤帳霞光猶恍忽，蜃窗日彩更晶熒。刻骨恩同膠漆洽，迷藏秘戲貪嬉狎。連天夢雨罨陽台，平地風波生楚峽。無端阿母喚匆匆，卷幔披帷室是空。鸚鵡攪翻脂盈粉，狸奴搔亂繡床絨。侍兒尋覓爭牽惹，瞥見微光抽替聞。間道斜通鳥鼠山，頹垣近接鴛鴦社。防閒始悔未周遭，直待亡羊與補牢。瓜字分明慚碧玉，藕絲宛轉怨金刀。多生久作雙飛侶，豈忍禁持別離苦攜手潛登範蠡舟，齊眉共寄梁鴻廡。夭桃已放出牆枝，元稹從題《決絕詞》。無奈鴆媒偏作惡，不容雁婿永追隨。訴牒倥傯控花縣，狐城兔窟徵求遍。里胥排日計郵簽，亭長分程馳驛傳。替戾岡旋劬禿當，可憐屈體受銀鐺。淋鈴雨泣紅顏婦，貫索星臨白面郎。鍘誓從今消舊寵，刀環約在要離塚。馱金縱許贖文姬，化玉何時見韓重君不見：雪絮漫空揚作塵，沾衣拂幌總前因。柳枝逸去樊娘嫁，我亦情傷潦倒人。」《留須》云：「漸看鬱鬱複離離，忍遣芟除累剃師潘鬢見來增老態，飛胡學得憶兒嬉。依稀草活抽芽日，仿佛花殘露蒂時。猶自堪摩未堪捋，免教人把彥回嗤。」「屬體風懷夢裏春，鬃鬟羞憶嚙妃唇。好陪覓句拈髭客，休對熏香菇面人。青縷細含微見影，紫珍才展便傷神。從渠長到星星日，敢向中涓戲效顰」詠《題名錄》云：「倚棹向通津，紅箋哄市塵。買時慚啟齒，展處暗傷神。千佛名經錄，三生慧業因。未看先鄭重，回視更逡巡。幾輩曾盟笠，伊誰是積薪名場驚絕跡，號舍記比鄰。藥銚相依切，風簷問訊頻。獨憐叉手客，未遇點頭人。何敢輕餘子徒教怨不辰!窮通知有命，俯仰總嫌身。」《孫園剪牡丹歸》云：「尋春閒訪野人家，扶醉歸來日未斜。買得扁舟小於葉，半容人坐半容花。」其他如：《落梅》云：「驛使再來休問信，美人已嫁莫相思。」《杏花》云：「開當落日憐微倦，嫁與東風恐不甘。」《偶成》云：「誤書因想得，微倦覺眠佳。」介祉好作無題詩，如：「衣上石華新唾跡，帳中霞彩舊豐神。」「登牆不惜三年望，展畫誰甘百日呼。」人誚其輕薄，則云：「畢竟《閒情》累何德不言惟有息夫人！」
十一
常州李檢討英，字芋圃，餘甲子科所得士。為人醇古淡泊，一望而知為君子。年老乞歸，掌教六安州，過隨園，宿十日去，竟永訣矣!卒無子。《歸雁》云：「清秋雁聲落屋簷，春早急去程期嚴。此邦之人非汝嫌，高飛冥冥去且僉。稻粱雖謀退亦恬，江湖暑濕難久淹。籲嗟物性尚避炎！」《春深》云：「春深淹久客，門掩即山家。悶遣攤書坐，吟耽倚杖斜。晚風敲徑竹，微雨潤窗花。不覺蒼苔暗，深林已暮鴉。」《僻處》云；「僻處無喧囂，閒中耐寂寞。一卷味可耽，雙屐懶不著。荏苒春將殘，東風卷羅幕。庭前碧桃花，遲開亦遲落。」
十二
丙辰在都，詩人大會。有常州儲君師軾、字學坡者，年最長，為坐中祭酒。後三十年，會試出餘門生李英名下，選作校官，監鐘山書院。久不來見。餘與莊君念農先往，大呼而入，曰：「太老師來捉小門生矣尸彼此大笑。招飲隨園。見贈云：「廿年名姓達安昌，應許彭宣到後堂。問字久辭松徑杳，傳觴重嗅竹林香。樓台近水千層曲，草木連山一帶長。只恐征書來北郭，未容老住白雲鄉。」「高築天風百尺樓，憑欄懷古意悠悠。聲詩不墮開元後，法物還從宣政收。借箸風生磨盾鼻，讀與某將軍書。登山雲起遂菟裘。中林猿鶴無猜忌，繞樹銀燈蠟屐游。」卒，無子。詩多散失。
十三
杭州潘涵，字宇情，宰六合，以循吏稱。兩子早卒，家竟絕嗣；甚矣，天道之難知也!僅錄其《隨園小集》云：「安住林亭遠放舟，境隨人轉水隨鷗。好山剛近長江口，老屋深藏大樹頭。叱馭原同招隱別，買園先為種花愁。解還墨綬銅章貴，換得繁英與素秋。」「香名弱冠飲都城，壯志空山踽踽行。陶令獲田償酒債，敬姜操績伴書聲。漁童歌好垂絲聽，長者車來拂袖迎。一片倉山梅影水，回頭還比玉堂清。」「西亭北榭斗闌幹，閣引天風獵獵寒。舊約飛魚傳去杳，新詩走馬借來看。風生咳吐追唐調，禮失威儀謝漢宮。笑我熱中心未死，偷閒來弄釣魚竿。」
一四
同年許朝，字光庭，常熟人。詩似放翁，歿後家無繼起者。錄其佳句云：「泉礙石流無意曲，草經霜隕不須芟。」「倚床愛就肱邊枕，照鏡貪看背後山。」「得月便佳還值望，是山都好不須名。」「預思煮雪壚先辦，不會裁花譜借抄。」五言如：《病騾》云：「眠沙深有印，嚙草懶無聲。」《山村》云：「峰亂向人湧，泉分界石流。」又：「舟隔堤撐半露篙」，七字亦佳。
一五
蘇州周鈺，字其相，相遇於江雨峰家；蒙一見傾心。每過蘇州，必主其家。家道甚豐，而性嗇且傲，卒無子；以葬親故，墜水死。見贈云：「零亂花飛又一年，思君時間北來船。隨園清夜三更月，應照幽人獨自眠。」「空吟場藿《白駒》詩，往事傷心不可思。南國至今悲賈誼，為他偏值聖明時。」詠《落花》云：「鶯從此日空啼樹，人到明朝懶上樓。」
一六
張長民秉政，予表侄也。父灝，官侍讀學士。長民十五舉京兆，三十夭亡。送餘出都云：「芙蓉雙闕致君身，誤逐飄風落九曼。丹穴有天翔鳳鳥，金羈何術擾麒麟關前候吏覘青犢，江介行舟蕩白蕷。此去未須憐左授，下方欲識謫仙人。」
一七
史梧岡進士，名震林，湛深禪理，半世長齋。知餘不喜佛，而愛與余談，以為頗得佛家奧旨。餘亦終不解也。記其《觀荷》云：「露折朱霞裹旭開，淒涼心付蓼花猜。銀河正曬天孫錦，風雨欺香禁早來。」「蕊綻華峰鬥錦年，序班宜在牡丹先。攜琴笑坐如船藕，去訪蓬萊海外天。」梧岡言：「修行無他慕，只求免入輪回，少認世間無數爺娘耳尸
一八
閩人劉南廬，名芳，貌若枯僧，以布衣雲游；所到必棲深山古剎，受群僧供養。問何不還鄉，笑而不答。晚年卒於通州之狼山。群僧為葬於駱右丞墓側，置石碣焉。丁丑九月宿隨園，見贈七律，僅記中二聯云：「安仁尚有栽花興，孟博全無攬轡心。水影到窗知月上，松風攪枕信秋深。」《焦山避暑》云：「千丈洪濤一小舶，乘危逃暑到僧寮。衣沾濕翠晴猶滴，榻拂涼雲午不消。壓檻有天連水閣，開門無路入塵囂。濁醪我欲酬高隱，千古幽魂未可招。」《瓦官寺》云：「瓦官瓦破佛廬荒，三絕空懷舊講堂。曲徑雲深僧笠重，閒門花落客鞋香。行經河畔聞簫鼓，坐近台邊想鳳凰。吊古一尊沽未至，煙鐘風磬立斜陽。」《軍山夜坐》云：「星辰夜影窗間落，江海秋潮枕上生。」
一九
湯西崖少宰，幼有美人之稱。其幼子名學顯，戊寅見訪，長身玉立，想見少宰風儀。有《慧山》二首云：「九峰鬱雲根，蜿蜒羅青蒼。夤緣入幽磴，長史舊草堂。只今法象空，寶幡馴鴿翔。葉落拂床塵，花放見佛光。臒僧不談禪，哦詩草木香。孤意與俱永，隨在如坐忘。」「颯灑林風生，寒空弄清樾。山禽隔葉鳴，好音聞不絕。訪碣剔煙蘿，釵腳半磨滅。蝶老抱秋花，松疏漏涼月。際此孰含毫秀採芙蓉發。」
二O
李嘯村最長絕句，人有薄其尖新者；不知溫子升云：「文章易作，逋峭難為。」若嘯村者，不愧逋峭矣!其《泰州舟次》云：「煙汀月暈影微微，辦得宵衣草上飛。垂發女兒知蕩槳，不辭風露送人歸。」《夜泛紅橋》云：「天高月上玉繩低，酒碧燈紅夾兩堤。一串歌喉風動水，輕舟圍住畫橋西。」《廢園》云：「誰家亭院自成春窗有莓苔案有塵。偏是關心鄰舍犬，隔牆猶吠折花人。」《青溪》云：「粉牆經掃落花塵，一帶樓台樹影昏。雨細風斜簾未卷，縱無人在亦消魂。」《卻人寫真》云：「有影正嫌無處匿，不才尚覺此身多。」此是嘯村最佳詩；而歸愚《別裁集》只選《上巳憶白門》一首，云：「楊柳晚風深巷酒，桃花春水隔簾人。」不過排湊好看字面，最為下乘。舍性靈而講風格者，往往舍彼取此。
二一
白太傅云：有唐衢者愛其詩，亡何唐死；有鄧訪者愛其詩，亡何鄧死。吾於金陵，得二人焉：一金光國，一高步瀛。詩筆超雋，受業未及三年，俱死。金之詩，惟存《祝壽》數章。高有《未灰稿》二編。《晚春》云：「百花開落草芊芊，傑閣層樓白石邊。埋沒春光全是雨，初長天氣卻如年。客來未慣驚雛燕，人到無愁愛杜鵑。榮幾一燈三徑晚，垂簾影裏是茶煙。」七絕云：「風刀瘦剪綠楊絲，一路芳菲落日時。山曲不妨隨徑轉，隔雲早見酒家旗。」「靜裏消磨墨數升，封書遠問作詩僧。尋君曾到聞鐘後，流水村橋照蟹燈。」佳句云：「不是近霜偏愛菊，要需時日始看梅。」「燈非報喜花爭結，人慣離家夢轉無。」「同人催上馬，臨水廢觀魚。」「名每輸王後，嫌終避周前。」皆有精心結撰，不入平淺一流。
二二
紹興布衣俞楚江，名瀚，久客京師；金少司農輝，薦與望山相公。公稱其詩有新意，卒無所遇，賣藥虎丘而亡。《登九龍山遇雨》云：「浮生徒碌碌，冒雨渡寒津。策馬山頭過，雲橫不讓人。」《偶成》云：「安貧求自寡，書劍漫相從。且築數椽屋，將為一老農。亭空雲可貯，院小樹還容。居近開元寺，臥聽清夜鐘。」「戒飲原因病，村旗莫浪招。忙酬花事畢，閒養睡魔驕。霜色歸蓬鬢，秋聲上柳條。竹爐茶未熟，一縷細煙飄。」他如：「誰與吾來往西山一片雲。」「柳倦欲眠風勸舞，鳥歌未和雨催歸。」俱有意趣。
二三
儀真諸生張日恆，受知梁瑤峰學使，寫詩一冊，屬尤貢父先容，將來見餘；呼舟未行，以暴疾亡，年未三十。冊書《山中早春》云：「不知芳信轉，但覺鳥聲和。倚檻聽溪水，紆行繞竹坡。池香生草細，樹暖著花多。雅意春風愜，還應倒白鹺。」《青山守風》云：「野戍依沙岸，孤帆守客塗。勞心虛悵望，終夜戀菰蘆。江影時明滅，星光乍有無。曉風狂不定，神女弄波珠。」《江令宅》云：「南都多舊第，江令最知名。長板雙橋合，青溪一水迎。仙台回騎杳，高樹晚鳩鳴。悵望城東路，年年春草生。」
二四
杭州宋笠田明府，名樹穀，宰蕪湖，有賢聲；罷官再起，補陝西兩當縣，過隨園一宿而別。聞為甘肅案，謫戍黑龍江，年近七旬，恐今生未必再見。幸抄存其詩。《立秋柬顧孝廉》云：「前宵白雨昨清風，爍石炎威轉眼空。萬竅商聲先蟋蟀，一年落葉又梧桐。花開涼夜香偏久，吟入秋來句易工。為報湖頭二三子，好修游屐理詩筒。」《獨步淨業湖》云：「風吹堤柳綠斜斜，淨業湖波亂似麻。京國清明初斷雪，故園二月已飛花。青簾易買三升酒，白乳空思七碗茶。日暮一行飛雁落，知渠曾否過吾家」《山村小步》云：「如此春光不自持，寬鞋短策步來遲。得時花柳有矜色，入畫雲山無定姿。佳節放閒村學散，豐年預兆老農知。日斜碧水橋頭坐，何處餳簫向客吹」《出京留別》云：「六年燕市聚游蹤，酒席歌場處處同。一夕西風人去遠，便從天上望諸公。」《對月》云：「桂花庭院晚風輕，簾卷西窗看月生。只費一鉤懸樹杪，已教秋思滿江城。」《盆梅》云：「數枝也複影橫斜，惹得羈人鄉夢賒。拋卻西溪千樹雪，瓦盆三尺看梅花。」《山塘閒步》云：「疏狂猶記少年時，幾處歌場鬥雪詩。今日舊游零落盡，酒痕只有故衫知。」「似此風光絕可憐，相攜朋好踏春煙。怪他楊柳舒青眼，只向長街看少年。」《紅花埠題壁》云：「六年京國夢江城，此是江南第一程。為算還家多少事，昨宵枕上聽三更。」《林處士墓》云：「岩居尚恨雲常出，世事惟餘詩未刪。」《僧舍》云：「新花倚石儼相待，古佛候門如欲迎。」《近郊小飲》云：「風吹池水干何事人映桃花憶此門。」笠田詩甚多，子又年幼，慮其散失，故再錄其詠《屋上草》云：「秋雨積我簷，秋草繁我屋。分行隨瓦溝，踞勝等山麓。得天雖有餘，資地苦不足。踐踏幸免加，滋蔓遂逞欲。率爾占萬間，偶然餘一角。下止駭飛鳥，仰望饞奔犢。垂垂映垣衣，密密成翠幄。高先偃疾風，柔能格響雹。慣被炊煙遮，不受樵採辱。鴟吻日以藏，龍鱗日以駁。省牽蘿補苴，代索絢約束。寧肯事剪除，留作百花褥。」
二五
孤甥陸建與香亭弟同受詩於餘，而建早亡。餘已梓《湄君集》行世矣。其弟忻，年未及冠而夭。詠《小滄浪》云：「十里橫塘路，船搖明月春。鴛鴦相識否前度採蓮人。」《春暮》云：「吟窗晝靜獨徘徊，綠上疏簾認翠苔。忽見飛花三兩片，回風舞過小溪來。」《落花》云：「傷春無奈落花紅，夾在《離騷》一卷中。葬汝自憐非玉匣，開書到底見春風。」
二六
湖州進士沈瀾，字惟涓，詩近皮、陸，人多輕之；然典雅處，不可磨滅。《寄懷杭堇浦》云：「休向江潭悵獨醒，青山偃蹇稱閒庭。枕函自秘《螂娛記》，農社還修《耒耜經》。小艇瓜皮乘月泛，清歌菱角隔簾聽。朝衫拋卻饒幽興，好伴維摩著素屏。」「步臊經過屢結趺，同床各夢一悲籲。謂舉陽馬事。篷窗聽雨都元敬，酒郡移官張藐姑。琴作家資空送別，鶴分俸料耐償逋。偶耕他日期相訪，穩臥瓜牛號野夫。」
二七
丹徒朱竹樓《懷人》云：「何處飛來殘笛聲西窗月落鳥爭鳴。誰言夏夜夜偏短萬里夢回天未明。」
二八
蘇州汪縉，詩學七子。《游穹隆》云：「星滿天壇河瀉影，月離海嶠樹生煙。」《棲霞》云：「雲埋大壑封秦樹，雷劈陰崖見禹碑。」乙酉秋闈，遺才不錄，遽登舟歸。余聞之，急往見學使彭公蕓楣。公謙云：「某在此衡文三年，得毋有人怨我乎」答曰：「有。」彭駭然變色。余笑曰：「公毋驚也。詩人汪大紳，公不許其入場。何也」彭更駭云：「此某所拔歲考案首也，豈有遺才不取之理」餘云：「渠已買舟歸矣。」乃手書其名，補付提調，而遣人追之；時已八月初七日矣。傍晚汪到。見謝詩云：「業已湛盧歸越國，忽蒙追騎喚王孫。」
二九
考據家不可與論詩。或訾餘《馬嵬》詩，曰：「『石壕村裏夫妻別，淚比長生殿上多。』當日貴妃不死於長生殿。」余笑曰：「白香山《長恨歌》『峨嵋山下少人行』，明皇幸蜀，何曾路過峨嵋耶」其人語塞。然太不知考據者，亦不可與論詩。餘《錢塘江懷古》云：「勸王妙選三千弩，不射江潮射汴河。」或訾之曰：「宋室都汴，不可射也。」余笑曰：「錢謬射潮時，宋太祖未知生否。其時都汴者何人，何不一考」
三O
唐相陸層云：「士不飲酒，已成半士。」餘謂：詩題潔，用韻響，便是半個詩人。
三一
蕪湖洪進士鑾，以「江山好處渾如夢，一塔秋燈影六朝」句馳名。沈歸愚愛其「夕陽無近色，飛鳥有高心」二句。餘道不如「窗邊落微雪，竹外有斜陽」之自然也。七言云：「人居客館眠常早，家寄空書寫最難。」
三二
壬戌秋，餘補官江寧，途逢豫長卿，以弟子禮見。其人修潔自好，以《詠簾波》為戴雪村先生所賞。詩宗溫、李。其《秦淮曲》云：「燈船歌吹酒船遲，天鼓聲閒唱《柘枝》。石上暗潮嗚咽語，無人解拜侍中祠。」可謂曲終奏雅矣。詠《竹床》云：「微吟留枕席，殘夢入瀟湘。」
三三
癸未四月，京口程君夢湘同游焦山，一路論詩；渠最心折於吾鄉樊榭先生，心摹手追，幾可抗手。有絕句云：「昨宵忘記下簾鉤，吹得梅花滿竹樓。五夜蘭衾清似水，夢涼酒醒雪盈頭。」《在隨園賞海棠》云：「隔著紫玻璃一片，夕陽紅得可憐生。」又曰：「朦朧月色溫馨酒，錯認釵鈿列兩行。」嗚呼j有才如此，宰湘陰未二年，以事罷官。《口號》云：「舌在猶生路，詩多即宦囊。」甫四十歲而死，惜哉！然《松寥山房集》四卷，頗足不朽。君字荊南，天資絕高，好吟詩，畏作時文。壬午鄉試，向家人詭雲入闈，乃私匿隨園數日，為餘斟酌詩集，頗受其益。
三四
尹似村詩，雖經付梓，而非其全集也。集外佳句云：「鵲非報喜何妨少，雨縱澆花也怕多。」「欲穿竹筍泥先破，才放春花蝶便忙。」「水去硯池防夜凍，春生布被藉爐溫。」「買將花種分兒女，試驗誰栽出最多。」《接尚方伯書》云：「惹得妻孥來笑我，柴門那說沒人敲。」數聯可謂專寫性情，獨近劍南矣。
三五
甲午二月，予過真州南監，掣張東皋招觀並頭牡丹。一時作詩者，無不以二喬為比；獨楊鯤舉二句云：「似承周、召桃夭化，絕勝漁陽麥兩岐。」
三六
古名士半從幕府出，而今則讀書不成，始習幕，此道漸衰。猶之古稱秀才，楊素以為惟周、孔可以當之；非若今之讀時文諸生也。康熙、雍正間，督撫俱以千金重禮，厚聘名流。一時如張西清、範履淵、潘荊山、岳水軒等，皆名重一時。範詩最清，無從訪覓。只記西清《過潯陽》云：「潯陽江上客，一歲兩經過。去日梅花好，歸時楓葉多。櫓聲搖夜月，帆影落晴波。為向山僧問：塵容添幾何」
三七
楊蓉裳金陵鄉試，偕舅氏顧公鬥光來。顧長不滿四尺，而詩筆特佳。仿鐵崖《詠史樂府》，《伏生女》云；「坑不得閫內儒，燒不得腹中書。伏生父女皆口授，典謨訓誥如其初。籲嗟伏生女!強記人不如。」《漂母》云：「哀王孫，在淮陰，一飯之恩如海深。哀王孫，不求報，千金之贈不可少。千金容易一飯難，沛公家有轢釜嫂。」
三八
吾鄉王麟徵秀才，名曾祥，工古文，不甚作詩，而五言獨工。如：「星芒林際大，雪滴晚來疏。」《慰某落第》云：「曾說捐金能市馬，俄聞買櫝竟還珠。」
三九
山右王峨園先生名師，為江蘇方伯；為巡撫安公所劾，奪職歸。餘時宰江寧，賦詩送行云：「他日終為黃閣老，此時權作白雲夫。」公回廊留月久；中庭老樹閱人多。」
四O
蘇州劉潢，字企山，有清才，與顧景嶽齊名。嘗因召試，來隨園。貌瘦而弱，旋以瘵亡。僅記其《晚步》云：「缺月依橋斷，孤雲背郭流。」
四一
明鐵崖孝廉，性骯髒不羈，年四十早亡。其兄竹岩為誦其《落花》云：「薄命誰憐傾國色受風偏是最高枝。」《贈友》云：「空腸得酒生芒角，交友因人判淺深。」
四二
己未年，餘乞假歸娶，見呂觀察守曾於完顏臬使署中。讀其《松坪集》，樂府最佳。如云：「雨雪思見睨，觀去淚如霰。來時笑相迎，啼時歡不見。夏日冬之夜，猶有旦暮時。與郎情難滿，如醑釃漏卮。」《登雲山》云：「石徑巉岩花氣紛，偶乘餘興送斜曛。不知絕壑何人嘯，遙帶鐘聲入暮雲。」未二年，署布政使，以盧案受內臣周內，憤而雉經；非其罪也。
四三
洞庭山人蔣愚穀喜吟詩，致貧其家，以瘵疾亡。其《成仁庵》云：心安靜看閒雲過，地僻渾忘夏日長。」《虎丘》云：「鳥棲深樹斜陽影，風過虛堂貝葉聲。」愚穀每來隨園，往往有匆遽之色。死後，予挽聯云：「生為誰忙，學業未成家已破；死虧君忍，高堂垂老子初啼。」
四四
餘知江寧，過觀象台，見有題壁者云：「草色荒台過雨遲，短牆古柏暮雲垂。桃花紅引游人去，獨自斜陽讀斷碑。」問之僧人』，乃嘉興夏培叔名複森者所題。因聘修志書。耳聾興豪。一日，從嘉興還金陵，告余曰：「家中手植老梅一本，去冬為僮所伐，乃吊之云：『老梅移種廿餘載，客裏歸看已作薪。無複橫斜舊時影，負他多少後來春。」』《秦淮夏集》云：「傍晚紛紛載酒卮，有箏琶處過船遲。——河風月無人管，都付橋南楊柳枝。」亡何，歸里卒。相隔三十餘年，聞其子鼎，中庚子副車。餘感詩人有後，為之狂喜。
四五
沈歸愚選本朝詩，不知杭州王百朋，幾有遺珠之嘆。余告之曰：「百朋，諸生，名錫，毛西河高弟子也。有《嘯竹軒集》。」《無題》云：「燈暗頻疑虛室響，衾多不敵半床寒。」「金針入處心俱痛，素線添時恨共牽。」皆餘幼時所熟誦句。其子厚齋與餘鄰居交好，和餘《落花》云：「乍驚彼美從天降，直覺斯文掃地來。」餘覺不祥，果一第而卒。厚齋名風淳。
四六
人但知商寶意先生以詩名海內，而不知其弟名書、字響意者，亦詩人也。作貴州吏目。有《消夏吟》云：「雨後壑全響，日中崖半陰。壤簷蛛網結，嘉樹雀巢深。永日無公事，閒居有道心。短衣隨意著，涼意滿衣襟。」又：「六月無三伏，一朝有四時。」「蜂巢當午鬧，蚓壤趁涼歌。」真能寫黔中風景。
四七
唐人詩中，往往用方言。杜詩：「一昨陪錫杖。」「一昨」者，猶言昨日也。王逸少帖：「一昨得安西六日書。」晉人已用之矣。太白詩：「遮莫枝根長百尺。」「遮莫」者，猶言盡教也。干寶《搜神記》：「張華以獵犬試狐。狐曰：『遮莫千試萬慮，其能為患乎」』晉人亦用之矣。孟浩然詩：「更道明朝不當作，相期共鬥管弦來。」「不當作」者，猶言先道個不該也。元稹詩：「隔是身如夢，頻來不為名。」「隔是」者，猶云已如此也。杜牧詩：「至竟薛亡為底事」「至竟」者，猶云究竟也。
四八
《古樂府》：「碧玉破瓜時。」或解以為月事初來，如瓜破則見紅潮者，非也。蓋將瓜縱橫破之，成二「八」字，作十六歲解也。段成式詩：「猶憐最小分瓜日。」李群玉詩：「碧玉初分瓜字年。」此其証矣。又詩中用「所由」者，蓋本《南史·沈炯傳》。文帝留炯曰：「當敕所由，相迎尊累。」一解以為州縣官，一解以為里保。又，和凝詩：「蝤蠐領上訶梨子。」人多不解。朱竹詫曰：「訶梨，婦女之云肩也。」呂種玉《言鯖》云：「祿山爪傷楊妃乳，乃為金訶子以掩之。或云即今之抹胸。」
四九
偶讀馮益都相公集，有《吊明季楊、左二公》詩，云：「忠魂莫再傷冤抑，今日猶能廑聖衷。」下注：「面奉聖祖云：『二臣死於廷杖，非死於獄也。」』
五O
相傳世有空青，人無瞽目。其真者，餘未之見也。惟南蘭張天池家藏一顆石巔，趾僅寸許，面帶波痕，光彩空靈，中伏一兔。兔腹下藏銀母漿，搖蕩有聲。據云：其先人得自海上，傳家已三世矣。同年儲梅夫太史題七古云：「白雲縹渺太素含，波光隱現細浪蹙。入水能教霞彩生，舟行怕有饞龍逐。」《博物志》：龍嗜空青燕肉。
五一
海鹽馬世榮，字煥如，墨林觀察之祖，與陸稼書先生交好。所著詩集，有《白生歌》云：「白生者，蛇精也，化美男子，為錢千秋孝廉所狎。孝廉謫戍出塞，白與偕行，情好綢繆。後遇赦歸。錢官司李，白以手帕托錢求張真人用印，事破受誅。乃乞錢以玉瓶裝其骨，道百年後，可仍還原身。」事甚詭誕。而馬乃理學人，非誑語者；惜詩有百韻，不能備錄。
五二
蘇州老紅豆惠周迪先生有句云：「花浮小盞三投酒，乳撥深爐七品茶。」人疑「七品」當是「七碗」之誤。餘曰：非也。金人七品官，才許飲茶，事見《金史》。惟「三投酒」未詳所出，或是「三辰酒」之訛。先生有《香城驛》一絕云：「縵田乘雨破春耕，落日柴車帶犢行。繞屋馬通高一尺，地名還自號香城。」
五三
桐城二詩人，方扶南與方南塘齊名。魚門愛扶南。餘獨愛南塘；何也以其詩骨清故也。扶南苦學玉溪、少陵兩家，反為所累，夭閼性靈。南塘如：「風定孤煙直，天遙獨鳥沉。」「因潮通估客，隔葦見漁燈。」「閏年入夏花猶在，積雨逢晴草怒生。」皆扶南所不能。至於「無意懷人偏入夢，未報恩門羞再入」，其妙在真。又：「清風時一來，悠然複徐歇。」真陶詩之佳者。
五四
顧俠君先生選《元百家詩》，夢有古衣冠者數百人，拜而謝焉。杭州嚴曙聲娘贈云：「但見三吳書板盛，不知十載選樓忙。」王介眉撰《通鑒》，成而未梓。儲梅夫贈云：「二十一史加前明，王郎鏤板胸中行。」
五五
凡詠險峻山川，不宜近體。余游黃山，攜曹震亭、江鶴亭兩詩本作印証。以為江乃巨商，曹故宿學；以故置江而觀曹。讀之，不甚慊意，乃擷江詩，大為嘆賞。如：《雨行許村》云：「昨朝方戒途，雨阻欲無路。今晨思啟行，開門滿晴煦。雨若拒客來，晴若招客赴。山靈本無心，招拒詎有故」又曰：「非是山行剛遇雨，實因自入雨中來。」皆有妙境。《雲海》云：「白雲倒海忽平鋪，三十六峰遭吞屠。風帆煙艇雖不見，點點螺髻時有無。一笑看按：「看」字據民國本加。塵中，局縮轅下駒，曷不來此登斯須垣遮瓦壓胡為乎」《雲谷》云：「領妙如悟禪，搜秘等居讎。看山得是法，善刃無全牛。」其心胸筆力，迥異尋常。宜其隱於禺莢，而能勢傾公侯，晉爵方伯也。卒無子，年逾六十而終。嗚呼!非餘與交四十年，又誰知其能詩哉
五六
正喻夾寫之詩，前已載數條矣。茲又得黃莘田《驟冷》云：「今日蒙茸昨締絡，炎涼只在一宵中。」闡乘僧《園上》云：「縱教吹出桃花去，自有山風吹送回。」王云《上山行》云：「敢雲閱歷多艱苦，最好峰巒最不平。」
五七
閩中鄭蘭州太守《無題》云：「此身願化催歸鳥，到處逢人苦勸歸。」餘仿其意，賀人致仕云：「我是嘉賓慕高隱，喜人歸勝自家歸。」鄭有駢體自序云：「羊叔子不如銅雀妓，雖近於諧；卓文君得嫁馬相女口，尚嫌其晚。」
五八
合肥才女許燕珍《元夜竹枝》云：「鰲山煙火照樓台，都把臨街格子開。椒眼竹籃呼賣藕，金錢拋出繡簾來。」題餘三妹素文遺稿云：「彩鳳隨鴉已自慚，終風且暴更何堪不須更道參軍好，得嫁王郎死亦甘。」嗚呼!班氏《人物表》，原有九等。王凝之不過庸才中下之資，若妹所適高某者，真下下也。燕珍此詩，可謂「實獲我心」。
五九
同年錢文敏公維城，在都時所居綠雲書屋，陳乾齋相國之故宅也。公女浣青，有詩才，與婿崔君龍見、弟維喬、戚裏莊君忻、管君世銘五人倡和。宅有古桑，綠陰毿毿，映一畝許；視其影將逾屋，則公必退朝。各呈詩請政，公欣然為甲乙之。有《鳴秋合籟集》兩卷，真公卿佳話也。余嘗戲之曰：「唐、虞之際，於斯為盛；有婦人焉，四人而已。」諸君詩不能備錄，惟摘浣青《通天台》云：「當塗代漢逾百年，銅人之淚流作鉛。移經灞水亦傷別，回頭立盡東關煙。」《華清宮故址》云：「新台之水古所恥，老奴遂為良娣死。盛衰轉眼五十年，始知李嶠真才子。」
六O
餘甲子科從沭陽就聘南闈，過燕子磯，見秦秀才大士題詩壁上，有「漁火真疑星倒出，鐘聲欲共水爭流」之句，心甚異之。次年，奉調江寧，秦以弟子禮見。見贈一律，中二聯云：「門生半為論文至，大吏都邀作賦還。玉麈清談時善謔，烏紗習氣已全刪。」予月課多士，拔其尤者，如車研、寧楷、沈石麟、龔孫枝、朱本楫、陳制錦及秦君等，共二十人，征歌選勝，大會於徐園。有伶人康某為餘所賞，秦即席賦詩云：「秋雲冪歷午陰長，舞袖風回桂蕊香。忘是將軍門下客，公然仔細看康郎。」一坐為之解頤。餘尤愛其《游秦淮》云：「金粉飄零野草新，女牆日夜枕寒津。興亡莫漫悲前事，淮水而今尚姓秦。」後中狀元，官學士。
六一
徐園高會時，餘首唱一絕，諸生和者十九人。龔孫枝繪圖以記其勝。挂冠後，詩畫俱遺失，園亦荒圮。越四十年，有邢秀才作主人，葺而新之，求亭上對聯。餘題曰：「舊地怕重經，記當年絲竹宴諸生，回頭似夢；名園須得主，看此日樓台逢哲匠，著手成春。」
六二
庚申在京，餘與裘叔度同年同車遇雨。裘誦其師梁仙來太史一聯云：「飛雨不到地，輕煙吹若塵。」太史名機，雍正癸卯翰林，外出為令；高安相公薦鴻博，入都，與餘相遇於琉璃廠書肆中。詠《桃花》云：「渾疑人面隱，下馬誤題門。」《贈妓》云：「欲作歌聲畏花落，選詞先唱《鎖南枝》。」《蹙篥》云：「老去還嗟耳力退，自吹羌管不聞聲。」《沙丘》云：「荊卿匕首漸離築，可惜不逢祖龍三十六。」
六三
揚州江賓穀白首名場。餘每過邗江，賓穀必呼子侄出見，曰：「餘少時得見前輩某某，至今誇說於人。汝等不可與隨園先生當面錯過。」餘感其意，錄其《與弟蔗畦夜坐》云：「宵中更警嚴城柝，暑退人親小室燈。」《冬晴》云：「剩菊尚支苔徑賞，凍蠅微觸紙窗聞。」詠《古梅》云：「乍見根疑石，旋驚雪作香。」蔗畦名恂。詠《穹廬雪》云：「穹廬雪，嚼複咽。氈毛已盡雪不歇，雪能冷骨不冷心，十九年來覺長熱。風沙大地慘無春，只有手中之節凍不折。君節臣執臣不辭，臣節君薨君不知。淚零紅雪吞不得，灑在茂陵松柏枝。」蔗畦刺亳州，守徽州，俱有善政。所藏金石文字最多。
六四
餘作《春寒》詩，黃星岩和云：「寒深疑歷誤，春久沒花知。」何士頤和雲；「流細水初活，花遲春轉寬。，』
六五
常州徐太史昂發，《上韓慕廬尚書》云：「佳士姓名常在口，好官階級不關心。」孔雩穀《贈龍明府雨樵》云：「有意憐寒士，無心媚長官。」嗚呼!古之人歟!
六六
丙戌三月，餘過京口，宿茅耕亭秀才家。庭宇幽邃，膳飲精妙，燈下出詩稿見示。餘為加墨，記其佳句云：「鄰船通客語，虛枕納潮聲。」「千里月明天不夜，五更風急海初潮。」《官亭道上》一絕云：「細道繞平疇，時聽農歌起。回頭不見人，聲在禾麻里。」未數年，秀才入詞林。丁酉鄉試，作吾鄉副主考。
六七
淮寧詩人黃浩浩《秋柳》云：「小驛孤城風一笛，斷橋流水路三叉；」餘曰：「佳則佳矣，惜其似梅花詩。」有某公詠《梅》云：「五尺短牆低有月，一村流水寂無人。」或笑曰：「此似偷兒詩。」
六八
許竹人侍御《題路上去思碑》云：「君看去思官道石，深鐫鐫不
到人心。」足補白太傅《詠碑》之所未及。
六九
壬寅春，餘游西湖，寓漱石居；閒步斷橋，遇一少年問路，愁容可掬。扣其故。曰：「我平湖秀才，來游湖上，進錢塘門，行李被竊，無處投宿。」予疑不實。問：「既是秀才，可能詩乎」曰：「能。」命詠《落花》。操筆立就，有句云：「入宮自訝連城價，失路偏多絕代人。」余大驚，留宿贈金而別。但記姓鬱，忘其名。
七O
餘苦春寒不已。中州呂柏岩詩云：「朔風烈烈知何意不許江春入得來。」張自南云：「春寒不逐早已去，今日又從何處來」兩押「來」字，俱妙。
七一
王中丞恕，四川人，號樓山。《過潮州感舊》詩曰：「金山遙對鳳凰洲，策馬崆峒憶舊游。二十七年如昨日，八千里外是並州。空餘大樹翻斜日，尚有遺丁說故侯。路過西州秋欲老，舊參軍也雪盈頭。」通首唐音。許竹素先生為餘誦之。
七二
余嘗謂魚門云：「世人所以不如古人者，為其胸中書太少。我輩所以不如古人者，為其胸中書太多。昌黎云：『非三代、兩漢之書不敢觀。』亦即此意。東坡云：『孟襄陽詩非不佳，可惜作料少。』施愚山駁之云：『東坡詩非不佳，可惜作料多。詩如人之眸子，一道靈光，此中著不得金屑；作料豈可在詩中求乎』予頗是其言。或問：『詩不貴典，何以少陵有讀破萬卷之說』不知『破』字與『有神』三字，全是教人讀書作文之法。蓋破其卷，取其神；非囫圇用其糟粕也。蠶食桑而所吐者絲，非桑也；蜂採花而所釀者蜜，非花也。讀書如吃飯，善吃者長精神，不善吃者生痰瘤。」
七三
嚴冬友曰：「凡詩文妙處，全在於空。譬如一室內，人之所游焉息焉者，皆空處也。若窒而塞之，雖金玉滿堂，而無安放此身處；又安見富貴之樂耶鐘不空則啞矣，耳不空則聾矣。」範景文《對床錄》云：「李義山《人日》詩，填砌太多，嚼蠟無味。若其他懷古諸作，排空融化，自出精神。一可以為戒，一可以為法。」
七四
保勵堂侍郎《送人納妾》七律，後四句云：「席上偶然教進酒，燈前何敢遽呼郎只因未識夫人性，試問明朝那樣妝+」
七五
明季用兵時，有女子劉素素者，被掠，題詩店壁云：「天明吹角數聲殘，將士傳呼上玉鞍。恰憶當時閨閣裏，曉妝猶怯露桃寒。」
七六
宛平袁明府增，字保侯，宰江寧時，與餘通譜。有句云：「天遠望窮飛去鳥，春寒誤盡早開花。」詠《瓶》云；「飲水自知胸最冷，銜花應覺口常香。」
七七
先慈九十生日，祝壽詩無慮百餘首；予獨愛龔旭開秀才五律一結云：「為有稱觴客，今朝戶不扃。」淡而有味。
七八
杭州風俗：人家作醬，甕上鎮壓，必書「姜太公在此」五字。余嘗疑之。孫文和秀才笑曰：「君豈不知太公不能將兵，而善將將乎」又過張息侯家，見其奴攜燈籠來，上題「賴有此耳」四字。兩用史書語，令人莞然。
七九
蔣戟門觀察招飲，珍饈羅列，忽問餘：「曾吃我手制豆腐乎」曰：「未也。」公即著犢鼻裙，親赴廚下。良久擎出，果一切盤餐盡廢。因求公賜烹飪法。公命向上三揖；如其言，始口授方。歸家試作，賓客咸誇。毛侯圍廣文調餘云：「珍味群推郇令庖，黎祈尤似易牙調。誰知解組陶元亮，為此曾經三折腰。」
八0
南宋末年，士大夫籃簋不飭。有鄭熏者，素作賊，以軍功得主簿，眾不禮焉。鄭乃獻詩云：「鄭熏素行本非端，熏有狂言上眾官。眾官作官還作賊，鄭熏作賊還作官。」
八—
方亨咸《論畫》云：「神品如孫、吳。能品是刁斗森嚴之程不識。逸品則解鞍縱臥之李將軍。」又曰：「厚不因多，薄不因少。」餘愛其言可通於詩，故錄之。
八二
唐太宗云：「泥龍竹馬，兒童之樂也；翠羽明珠，婦女之樂也。」餘亦云：「急流勇退，後起有人，士大夫之樂也。」今之人，惟揚州秦西岩先生以觀察致仕，子又繼入翰林，宜其詩之自然駘宕也。《南莊題壁》云：「郭繞村煙水繞堤，數椽屋可托卑棲。百年老樹留花塢，二頃荒田雜菜畦。庾信小園枝下上，王詢別墅澗東西。誰雲巢、許買山隱家在城南認舊溪。」「策杖登樓眼界寬，邗溝一水迅奔湍。天邊漕運梯雲上，江外山光帶霧看。南北塔高雙鵠立，東西橋鎖九龍蟠。往來多少風帆急，孤棹何如斗室安」



《卷一四》
一
嘉興江浩然幕游江西，於市上得一銀光箋楷書云：「妾年十五許嫁君，聞說君情若不聞。十七於歸見君面，春風乍拂心長戀。為歡半載奈離何，千里江山渺綠波。未成錦字腸先斷，零落胭脂淚更多。西江、浙江隔一水，天上銀河亦如此。銀河猶有渡橋時，奈妾奄奄病將死。傷心未見寧馨育，仰負高堂愆莫贖。倘蒙垂念舊時情，有妹長成弦可續。君年喜得正英英，莫更蹉跎無所成。無成豈特違親意，泉下亡人亦不平。要知世事皆前定，明珠一粒遙相贈。非求見物便思人，結縭來世於今定。」後書：「政可夫君。康熙癸酉仲夏，垂死妾顏玉斂衽。」玩此詩，蓋有才女子也。第所謂政可者，不知何人。
二
選家選近人之詩，有七病焉；其借此射利通聲氣者，無論矣。凡人全集，各有精神，必通觀之，方可定去取；倘捃摭一二，並非其人應選之詩，管窺蠡測：一病也。《三百篇》中，貞淫正變，無所不包；今就一人見解之小，而欲該群才之大，於各家門戶源流，並未探討，以己履為式，而削他人之足以就之：二病也。分唐界宋，抱杜尊韓，附會大家門面，而不能判別真偽，採擷精華：三病也。動稱綱常名教，箴刺褒譏，以為非有關系者不錄；不知贈芍採蘭，有何關系而聖人不刪。宋儒責蔡文姬不應登《列女傳》；然則「十七史」列傳，盡皆龍逢、比干乎學究條規，令人欲嘔：四病也。貪選部頭之大，以為每省每郡，必選數人，遂至勉強搜尋，從寬濫錄：五病也。或其人才力與作者相隔甚遠，而妄為改竄；遂至點金成鐵：六病也。徇一己之交情，聽他人之求請：七病也。末一條，餘作《濤話》，亦不能免。
三
冬友侍讀暱伶人登元，將之陝西，未能攜去；路上見籠中賣相思鳥者，戲題云：「同眠複同食，何處號相思」
四
山左馮康齋觀察，名廷丞，學頗淵博，居官以廉聞。其夫人為吾鄉周叔大太史之女，亦好客，觀察詩云：「談經客過頻搜字，脫珥妻賢解治廚。」
五
丙辰召試，有康熙癸巳編修雲南張月槎先生，名漢，年七十餘，重入詞館。先生以前輩自居，而丙辰翰林欲以同年視之：彼此柢牾。後五十年，餘游粵東，飲封川邑宰彭公竹林署中。西席張旭出見，詢知為先生嫡孫，急問先生遺稿，渠僅記《秋夜回文》一首云：煙深臥閣草凝愁，冷夢驚回幾樹秋。懸壁四山雲上下，隔簾一水月沉浮。翩翩影落飛鴻雁，皎皎光寒靜鬥牛。前路客歸螢點點，邊城夜火似星流。」余按：回文詩相傳始於蘇若蘭，其實非也。《文心雕龍》云：「回文所興，道原為始。」傳咸有《回文反複詩》，溫太真亦有《回文詩》：俱在竇滔之前。
六
真州張嘯門游鳩江，遇鄰舟一女子，倚篷窗而哦，與語，淒絕不言。但見其《題青羅帶寄人》云；「扁舟一夜燈如雪，無限深情羞不說。東風何苦又天明，抵死催人江上別。」
七
詠史有三體：一借古人往事，抒自己之懷抱：左太衝之《詠史》是也。一為隱括其事，而以詠嘆出之：張景陽之《詠二疏》、盧子諒之《詠蘭生》是也。一取對仗之巧：義山之「牽牛」對「駐馬」、韋莊之「無忌」對「莫愁」是也。
八
周月東游海潮庵，得謝文節公小方硯，額鐫「橋亭卜卦硯」五字，背有元人程文海銘。周珍重之，抱硯以寢；臨死，乃贈查恂叔。一時題者如云。錢辛楣云：「眼中只有石丈人，江南更無廝養卒。」紀心齋云：「遠過一片韓陵石，留伴千秋玉帶生。」尤貢甫在真州市得東坡石銚，容水升許，以銅為提，鑄茨菰葉一瓣，上篆「元祜」二字：蓋即周撞所饋東坡物也。鄭炳也題云：「煉石天留雲氣古，煎茶人去水雲幹。」謝登雋云：「毋矜酒戶大，獨許石文深。」未幾，有人買獻上方矣。一硯一銚，主人俱繪形作冊，傳播藝林。餘在揚州汪魯佩家，見桓圭，長七寸，葵首垂繰，質粹沁紅，真三代物也。惜無人題詠，終年蘊櫝而藏。物亦有幸有不幸焉。
九
前明萬歷五年，常熟趙文毅公劾張江陵，廷杖謫戍。其友庶子許國銘兕觥為贈。蓋取神羊一角觸邪之義。後流傳數易其主。五世孫王槐探知在山左顏衡齋家，乃制玉觥銀船，托宮詹翁覃溪先生作詩，請易之，竟得返璧。一時題詠如云。覃溪作七古一篇，後八句云：「顏公奉觥向君笑，趙叟傾心誓相報。觥喜多年逢故人，叟泣還鄉告家廟。昔人贈觥事偶然，今日還觥世更傳。譜出兕觥新樂府，壓倒米家虹玉船。」
一O
安慶徐蘭坡，少年好學，得餘斷章零句，必手抄之。余游黃山，來舟中誦所作。《夏夜》云：「螢火繞籬飛．，風輕荷氣微。幾竿斜竹影，隨月上人衣。」《偶成》云：「屋邊松樹經春長，棲鳥不知巢漸高。」《大觀亭宴集》云：「新舊痕留衣上酒，往來影亂席前船。」又：「綠楊深護倚樓人。」七字亦佳。
一一
平湖張香谷，與其兄教坡最友愛。教坡歿後，香谷逾年亦病；臨終，有「清魂同到梅花下」之句。教坡之子熙河孝廉，繼先人之志，墓旁種梅三百樹，題云：「卜兆經營親負土，栽花愛護當承歡。」可謂孝矣。熙河愛游山，作《梅花詩話》一百卷，至隨園，一宿去。《登峨嵋絕頂》見懷云：「峨嵋高絕天，八月雪浩浩。我持謫仙筇，飄然上秋昊。眾星向簷低，群峰入望小。佛光日中明，聖燈夜半皎。五色兜羅綿，疊疊岩前繞。蒼茫四顧間，忽憶隨園老。奇景不共賞，何以愜幽抱焉得縮地方，與公立雲表」熙河在峨嵋，見神燈佛光，又到淨土山下，觀小龍在池中，長四寸，五爪，攜過雷洞坪便死。佛光飛至台上，掬之，乃木葉一片。
一二
餘知江寧時，胡秀才某招飲，席間出乃祖《甲戌臚唱圖》屬題，系邗江王云所畫。卷首何義門云：「鴻臚三唱名姓香，一龍驤首群龍翔。金吾仗引從天下，長安門外人如堵。方山神秀信有鐘，焦夫子後生胡公。江左周星推首冠，意氣肯輸渴睡漢」胡公名任輿，字芝山，康熙甲戌狀元，未十年而卒。同年高章之哭云：「十年不分君終此，累月猶疑死未真。」卷中題者如彭定求、陳恂、楊仲訥，大半追挽之章。餘題云：「九闕天門蕩蕩開，先皇親手策群才。南宮莫訝祥雲見，臣自白門江上來。」「我亦曾追香案蹤，卅科前輩企高風。人間春，夢醒何速，未了浮雲一夢中。」「名園晚到夕陽斜，老樹無聲覆落花。贏得兒童齊拍手，縣官還醉狀元家。」此乙丑冬月事也。詩不留稿，丙午閏七夕，重展此卷，為之憮然。
一三
葉書山侍講，常為餘誇陶京山同年之孫、名渙悅者，英異不群，時才八九歲。稍長，好吟詩，尤好餘詩，大半成誦。《偶成》云：「午課初完臥短床，立春節過晝微長。高簷向日難留雪，小室藏花易貯香。階下綠初浮遠草，路旁青未上垂楊。呼僮添貯爐中火，午後溫馨薄暮涼。」又：「人因待月窗常啟，書是傳詩口不封。」賀餘生子云：「公有未全天必補，老猶得見子非遲。」俱有劍南風味。惜侍講先亡，未之見也！
一四
中州呂公滋，字樹村，宰介休歸；因從子仲篤宰上元，來游白下，見贈云：「地兼白下三山勝，詩比黃初七子工。」讀三妹集云：「鴛鳥飛來因繡好，蠹魚仙去為香多。」年未老而乞病。有勸其再出者，乃作《老女嫁》云：「自制羅紈五色裳，晶簾低卷繡鴛鴦。不如小妹於歸日，阿母殷勤為理妝。」「檢點新妝轉自思，於今花樣不相宜。嫁衣肥瘦憑誰剪，羞問鄰家小女兒。」《戲仲篤》云：<J冷餘增馬齒，看爾奏牛刀。」《潼關》云：「三峰天外立，一騎雨中行。」
一五
唐李揆自負才望；嘲人云：「龍章鳳姿，士不見用；獐頭鼠目，乃欲求官耶」或反其意，贈相士云：「相法於今大不倫，我將秘訣告諸君。要看世上公侯相，先取獐頭鼠目人。」
一六
余游武夷，過浦城，遇鈕明府之弟閬圃，有詩三冊求閱。《七夕》云：「黃昏無伴說牽牛，獨對江山半壁愁。今夕盧家樓上月，莫愁未必不知愁。」又句云：「星沉殘月魚吞餌，月上空廊犬吠花。」皆可誦也。余按宋曾三異云：「莫愁乃古男子，神仙隱逸者流，非女子也。楚石城有莫愁石像，男子衣冠。見劉向《列仙傳》。」語雖不經，亦可存此一說。猶之龍陽君、鄭櫻桃，古皆以為女妃：一見《國策》鮑注，一見《十六國春秋》。
一七
錫山錢秀才泳，字立群，居梅里。丙午臘月七日，張止原居士招游靈岩，與秀才兩宿舟中；談古文金石之學，極淵博。《游西湖》云：「十年不識錢塘路，今到翻疑是夢中。巒翠難分南北寺，舟輕易揚往來風。數灣碧水通仙宅，一帶蒼煙沒宋宮。何處吾家表忠觀幾回搔首問漁翁。」「躍馬登山松四圍，梵王宮殿鬱崔巍。老僧迎客來幽徑，少女焚香上翠微。鷲嶺樓高滄海闊，冷泉水急濕雲飛。何當端坐三生石，說破游人去路非」是日舟泊木瀆鷺飛橋。秀才往訪其友孫鏡川。俄而同至舟中，見餘即拜；背《小倉山房古文》，琅琅上口，亦奇士也。
—八
新安王氏，一家能詩。葑亭《李夫人歌》曰：「生能一顧留君心，死不肯一顧留君憶。乃知結君自有術，擅寵非徒在顏色。君不見，生長門，死鉤弋!」其兄於庭比部，不輕作詩，而多佳句。《病起》云：「修竹似憐人病起，青青垂葉不搖風。」《示兒》云：「寸陰勸汝須知惜，到底秋花總讓春。」其子名養中者，《醉歸》云：「不是老奴扶住好，模糊幾打別人門。」《詠蝦》云：「須髯似戟雙睛瞪，失水蛟龍見亦驚。」其弟孔祥，年十七，亦有句云：「見月忙將蒲扇掩，怕教花影上身來。」
一九
《荊楚歲時記》以七月八日雨為「灑淚雨」，說本荒唐。然賦詩非失之笨，便失之迂；將錯就錯，以偽為真，方有風味。一說煞味又索然。餘與香亭同作，忽王甥健庵有句云：「不解女、牛分別意，一年有淚一年無。」兩人嘆其超絕。
二O
馬相如有《漁父》詩，云：「自把長竿後，生涯即水涯。尺鱗堪易酒，一葉便為家。曬網炊煙起，停舟月影斜。不爭魚得失，只愛傍桃花。」真王、孟也。有人傳其「月影分別三李白，水光蕩漾百東坡」，則弄巧而反拙矣。
二—
福建布政使張廷枚，有《瓶花絕句》云：「垂簾莫放西風入，留取寒香在草堂。」吾鄉詩人沈方舟主於其家，遺稿在焉。張三使高麗，杭堇浦贈云：「一參羽獵長楊乘，三繪《宣可奉使圖》。」
二二
詠始皇者：朱排山先生云；「詩書何苦遭焚劫劉、項都非識字人。」崔念陵進士云：「劉、項生長長城裏，枉用民膏築萬里。」
二三
劉介石請仙，忽乩盤大書云：「眼如魚目徹宵懸，心似柳條終日挂。月明風緊十三樓，獨自上來獨自下。」眾人驚曰：「此縊鬼詩也！」至夜，果有紅妝女子犯之。乃急毀其盤而遷寓焉。
二四
寫懷，假托閨情最蘊藉。仲燭亭在杭州，餘屢為薦館；最後將薦往蕪湖，札問需修金若干。仲不答，但寄《古樂府》云：「托買吳綾束，何須問短長妾身君慣抱，尺寸細思量。」宋笠田宰鳩江，官罷，想捐複。余勸其不必再出山。已而宰兩當，以事謫戍，悔不聽餘言，亦札外寄前人《別妓》詩云：「昨日笙歌宴畫樓，今宵揮淚送行舟。當時嫁作商人婦，無此天涯一段愁。」某明府欲聘陳楚南，以路遠不決。陳寄《商婦怨》云：「淚滴門前江水滿，眼穿天際孤帆斷。只在郎心歸不歸，不在郎行遠不遠。」
二五
鮑步江《有贈》云：「雙煙已換博山香，正對金荷卸晚妝。手剔蘭煤須仔細，好留半焰解衣裳。」
二六
安慶魯鳳藻《有贈》云：「攜得芳枝返故村，悔將玉貌共花論。低聲還向小姑囑：阿母跟前莫要言。」陳夢湘《嘲某》云：「畫鸞衫子褪輕紅，料峭春寒豆蔻風。雙鬢亂雲堆未穩，日高猶是背人攏。」商寶意《喜環娘到》云：「藥餌急須調病後，鞏環親自解燈前。」金台衡《贈妓》云：「春蔥欲送玫瑰酒，冷暖先教櫻口嘗。」皆善言兒女之情。
二七
寫景有句同而意不同者：元人云：「石壓筍斜出。」宋人云：「斷橋斜取路。」近人劉春池云；「鳥喧晴樹樂於人。」魯星村云：「炎天幾席熱於人。」嘯村云：「雪中無陋巷。」星村云：「遠岸無高樹。」皆句同而意不同也。亦有句不同而意同者，如：「岸闊樹難高」、「遠樹浪頭生」，與「遠岸無高樹」意思相同，皆不害其為佳也。
二八
餘有句云：「人無風趣官多貴。」一時不得對。周青原對：「案有琴書家必貧。」吳元禮對：「花太嬌紅子必稀。」
二九
雍正乙卯春，餘年二十，與周蘭坡先生同試博學鴻詞於杭州制府。其時主試者：總督程公元章，學使帥公念祖。詩題是《春雪十二韻》，因試日下雪故也。先生有句云：「堆從梨蕊銷難辨，迸入梅花認亦稀。」今乾隆戊申矣，其孫雲翮為上海令，招餘入署，謀刻先生詩集，因得重讀一過。追憶五十四年前同試光景，宛然在目。
三O
餘方送魯星村出門，而雨勢將下。魯吟云：「雨聲猶在雲，風色已到樹。」餘為擊節，命司閽者錄登門簿中。魯曰：「我不料公之愛詩若此也。」大笑去。
三一
余泊舟滕王閣下，有揚州孫生名湘者見訪，自言相慕垂三十年。見示《蕉窗八詠》：《蠅》云：「飛揚莫入幽人室，一種芬芳不稱君。」《蝶》云：「偶因誤墮金錢劫，恥逐青蚨一處飛。」孫故庠生，工吟詠，為人司禺笑事；既而悔之，故寄托如此。
三二
餘在南昌，謝蘊山太守招飲，以詩見示。題其妾姚秀英小照云：「宜男花小最宜春，故故相偎意態真。並作一身形與影，不應僅號比肩人。」太守有《升官圖》五排最佳，警句云：「森森羅眾宿，粲粲列周廬。考制遵三百，登賢占—隅。憑陵爭入局，將相遂分途。唾手功名得，推班氣象殊。握拳矜後獲，制勝在中樞。偶爾觀成敗，從何論智愚雲泥區尺幅，升降在須臾。」
三三
餘七十以後，遇宴飲太飽，夜輒不適。讀黃莘田詩曰：「老似嬰兒防飲食，貧如禁體作文章。」嘆其立言之妙。然不老亦不能知；古漁有句云：「老似名山到始知。」
三四
譏刺語用比興體，便不露。英夢堂云：「桃花嗜笑非無故，燕子矜飛太自輕。」陳古漁云：「無名草長非關雨，得暖蟲飛不待春。」皆有所指也。
三五
余游天台，詩人張雨村外出；其子秀墀，極盡東道之誼。雨村寄詩，有「千山結翠延詞客，一杖挑雲過石梁」之句。余讀其《天台游稿》，一路訪求，如得導師焉。
三六
李竹溪守廣東惠州，《歸贈》云：「此行曾向貪泉過，留得冰心見故人。」嗚呼!竹溪真能不愧此言，故記之。
三七
嚴冬友嘗誦厲太鴻《感舊》云：「『朱欄今已朽，何況倚欄人』可謂情深。」餘曰：「此有所本也。歐陽詹《懷妓》云：『高城不可見，何況城中人」或稱東坡「凍合玉樓寒起粟，光搖銀海炫生花。」餘曰：「此亦有所本也。晚唐裴說詩：『瘦肌寒起粟，病眼餒生花。」
三八
錢竹初《題豫讓橋》云：「愛士須愛徹，畜馬盡馬力。長芻數束豆數升，縱有驊騮氣先塞。」餘亦題《養馬圖》云；「一挑芻草三升豆，莫想神龍輕死生。」
三九
近人懷古詩，有絕佳者，不能全錄。如：光祿沈子大《赤壁》云：「漫訝東風燒北岸，可知赤帝在南軍」太史杜紫綸《戲馬台》云：「盡教宿土歸劉氏，剩有斯台與項王。」王麟照侍郎《平原村》云：「八王兵甲無臣主，兩晉文章有弟兄。晚節不堪思鶴唳，舊交聞已賦蓴羹。」姜西溟《烏江詩》云：「《虞歌》曲盡怨天亡，潮落沙平舊戰場。千里江東羞不渡，六朝曾此作金湯。」
四O
漢軍劉觀察廷璣，號葛莊，康熙間詩人。或嫌其詩過輕俏；然一片性靈，不可磨滅。《漁家》云；「一家一個打魚舟，結得姻盟水上浮。有女十三郎十五，朝朝相見只低頭。」《偶成》云：「閒花只好閒中看，一折歸來便不鮮。」
四一
沈椒園太史所居爛面胡同，接葉亭湯西崖少宰之故居也。丁巳餘主其家，記其《秋夜》云：「薄病閒身坐小廳，鄉心三度見流螢。水雲涼到庭前樹，一夜秋聲帶雨聽。」
四二
布衣史青溪詩云：「多情自古空餘恨，好夢由來最易醒。」餘反其意云：「只求無好夢，轉覺醒時安。」唐人《詠夢》云：「乍覺猶言是，沉思始覺空。」
四三
宋牧仲撫蘇州，為唐六如修墓。韓宗伯慕廬題云：「在昔唐衢常慟哭，只今宋玉與招魂。」俗傳太白捉月而死。李孚青《題太白樓》云：「脫身依舊歸仙去，撒手還將月放回。」余按：《宋史》有唐寅，名伯虎，亦在《文苑傳》。
四四
蒲城雷國楫，字松舟，撰《龍山詩話》二卷，官松江丞；有「雲行花蕩水，風動草浮山」之句。彭芝亭先生贈以詩云：「官閣哦詩思不群，一編風雅抗吾軍。情親吳會山間友，身帶函關馬上云。吊古頻懷楊伯起，論詩應繼杜司勛。篋中劍氣雙龍躍，那向江頭看夕曛。」
四五
凡詩帶桀驁之氣，其人必非良士。張元詠《雪》云：「戰罷玉龍三百萬，敗鱗殘甲滿天飛。」詠《鷹》云：「有心待捉月中兔，更向白雲高處飛。」韓、範為經略，嫌其投詩自媒，棄而不用。張乃投元昊，為中國患。後嶽武穆駐兵之所，江禁甚嚴。有毛國英者投詩云：「鐵鎖沉沉截碧江，風旗獵獵駐危檣。禹門縱使高千尺，放過蛟龍也不妨。」岳公笑曰：「此張元輩也。」速召見，以禮接之。
四六
詠雪佳句：繆雪莊云：「卷簾半樹帶花落，吹燭一窗如月明。」章智千云：「伏枕旅人驚看月，掃階童子學為山。」陳明卿云：「填平世上嵌崎路，冷到人間富貴家。」曾昔人所未有。
四七
游山詩貴寫得出。陶庭珍《盤豆驛》云：「叢山如破衣，人似虱緣縫。盤旋一線中，欲速不得縱。」沈石田《天平山》云：「登臨風扶身，談笑云入口。直上忽左旋，方塞複旁剖。」洪稚存《林屋洞》云：「盤渦既深入，覆釜不獲仰。微白怵來蹤，捫黑撼虛象。憑湍同矢注，轉徑識蛇枉。不惜口耳濡，驚此腹背響。」梅岑《極樂峰》云：「碎石隨足動，危徑不容步。支筇愁孤撐，捫葛等懸度。欲止勢難留，將前意終怖。」萬柘坡《盤山》云：「青山喜客來，馬首相拱揖。中峰極雲深，旁嶺儼魚立。行人踏樹梢，飛鳥觸屐齒。後來用尾銜，先到試足揣。」宗介帆《磨盤山》云：「分明尋丈恰隔里，指點平夷偏落陡。東西俄轉望若失，呼應已逼待還久。中央簇簇攢牛宮，四角層層布魚笱。更疑去路即來處，幾訝迷途欲退走。入世敢雲肱折三，立峰頓覺腸回九。」沈樹本《磨盤山》云：「回顧不見入山處，此身已在盤中住。百千旋折眼生花，三五回環神失據。才思左往複右行，正欲仰登先俯注。坡平幸獲尋丈寬，徑仄只留分寸度。鞭絲帽影蟻懸窗，馬足車輪蛇繞樹。乍陰乍陽日向背，在前在後風來去。山遠不逾三十里，山高不越萬餘步。從卯到酉歷未窮，自壯至老陟猶誤。」
四八
餘常勸作詩者，莫輕作七古。何也恐力小而任重，如秦武王舉鼎，有絕臏之患故也。七古中，長短句尤不可輕作。何也古樂府音節無定而恰有定，恐康昆崙彈琴，三分琵琶，七分箏弦，全無琴韻故也。初學詩，當先學古風，次學近體，則其勢易。倘先學近體，再學古風，則其勢難。猶之學字者，先學楷書，後學行草，亦是一定之法。杭堇浦先生教人多作五排，曰：「五排要對仗，不得不用心思。要典雅，不得不觀書史。但專作五言八韻之賦得體，則終身無進境矣。」
四九
湯擴祖《春雨》云：「一夜聲喧客夢搖，春風送雨夜瀟瀟。不知新水添多少，漁艇都撐進板橋。」莊廷延《聽雨》云：「梅花風裏雨霏霏，人臥空堂靜掩扉。一夜滄浪亭畔水，料應陡沒釣魚磯。」二詩相似，均有天趣。
五O
有中丞某，自稱平生不好名。餘戲之曰：「人之所以異於禽獸者，以其好名也。孔子曰：『君子去仁，惡乎成名』又曰：『君子疾沒世而名不稱焉。』大聖人尚且重名如此!後世人不好名而別有所好，則鄙夫事君，無所不至矣。」屈悔翁云：「才子多貪色，神仙不好名！」不如司空表聖曰：「名能不朽輕仙骨，理到忘機近佛心。」高東井《贈方子云》曰：「從來貧士貪留客，未有庸人解好名。」
五一
王次回詩，往往入人心脾。餘年衰無子，賓朋來者，動以此事相詢，貌為關切。餘深厭之，有詩云：「厭聽人詢得子無，些些小事不關渠。逍遙公有兒孫累，未必雲煙得自如。」後見次回句云：「最是厭人當面問：鳳凰何日卻將雛」餘評女以膚如凝脂為主。次回亦有句曰：「從來國色玉光寒，晝視常疑月下看。」
五二
《愛日齋叢談》云：「《琵琶記》為明初王四棄妻而作。太祖惡之，謫戍海外；致伯喈賢者，蒙此惡聲。」不知南宋時，有詩刺高宗云：「陌頭盲女無愁恨，猶抱琵琶說趙家。」放翁亦云：「身後是非誰管得沿村聽唱蔡中郎。」似乎《琵琶記》宋時已作。
五三
厲太鴻《宋詩紀事》，採取最博。余閱《j匕盟會編》，為補所未採者，如：徽宗在五國城詩曰：「噬臍有愧平燕日，嘗膽無忘在莒時。」李若水曰；「五鼓可回千里夢，一官妨盡百年身。」宇文虛中云：「傳聞已築西河館，自許能肥北地羊。」皆佳句也。金主亮中秋無月詞云：「(惟恨劍鋒不快，一一揮斷紫雲根，要見嫦娥體態。」亦頗豪氣逼人。
五四
作詩能速不能遲，亦是才人一病。心余《賀熊滌齋重赴瓊林》云：「昔著官袍誇美秀，今披鶴氅見精神。」餘曰：「熊公美秀時，君未生，何由知之赴瓊林不披鶴氅也。」心余曰：「我明知率筆，然不能再構思。先生何不作以示我」餘唯唯。遲半月，成七絕句，心余以為佳。餘乃出簏中廢紙示之，曰：「已七易稿矣。」心余嘆曰：「吾今日方知先生吟詩刻苦如是；果然第七回稿勝五六次之稿也。」餘因有句云：「事從知悔方徵學，詩到能遲轉是才。」
五五
黃莘田《重赴鹿鳴》云：「得染新香本舊栽，桂花重為故人開。月宮不是玄都觀，也學劉郎去又來。」「雲階月地事如何誰共《霓裳》詠大羅未免被他猿鶴怨，小山連日有笙歌。」
五六
《全唐詩》凡和尚、道士、仙人，都無好詩；不如才鬼、山魈，卻有佳句。
五七
詩人筆太豪健，往往短於言情；好征典者，病亦相同。即如悼亡詩，必纏綿婉轉，方稱合作。東坡之哭朝雲，味同嚼蠟：筆能剛而不能柔故也。阮亭之《悼亡妻》，浮言滿紙，詞太文而意轉隱故也。近時杭堇浦太史《悼亡妾》詩，遠不如樊榭先生。今摘數首為比例。厲《哭月上》云：「一場短夢七年過，往事分明觸緒多。搦管自稱詩弟子，散花相伴病維摩。半屏涼影頹低髻，三徑春風曳薄羅。今日書堂覓行跡，不禁雙鬢為伊皤。」「無端風信到梅邊，誰道蛾眉不複全雙槳來時人似玉，一奩去後月如煙。第三自比清溪妹，最小相逢白石仙。十二碧欄重倚遍，那堪腸斷數華年!」「病來倚枕坐秋宵，聽徹江城漏點遙。薄命已知因藥誤，殘妝不惜帶愁描。悶憑盲女彈詞話，危托尼蚶祝夢妖。幾度氣絲先訣別，淚痕兼雨灑芭蕉。」「郎主年年耐薄游，片帆望盡海西頭。將歸預想迎門笑，欲別俄成滿鏡愁。消渴頻煩供茗碗，怕寒重與理薰篝。春來憔悴看如此，一臥楓根尚憶否」廖古檀《悼亡》云：「合歡花瓣委輕塵，風雨邊城不見春。若憶小窗扶病起，脂殘粉褪寫遺真。」商寶意《哭環娘》云：「待年略住娉婷市，卻聘曾嫌富貴家。」「還餘清淨三生體，欠汝滂沱淚數行。」寶山黃燮鼎《悼亡》云：「無多奠酒諳卿量，未就埋香諒我貧。」皆言情絕調。
五八
堇浦先生詩，以《嶺南集》為生平極盛之作。《題陳元孝遺像》云：「南村晉處士，汐社宋遺民。湖海歸來客，乾坤定後身。竹堂吟暮雨，山鬼哭蕭晨。莫向崖門去，霜風正撲人。」「秋井苔花漬，荒廬蜃氣蒸。飛潛兩難問，憂患況相仍。拄策非關老，裁衣只學僧。淒涼懷古意，豈是屈、梁能」「巢覆仍完卵，皇天本至公。《蓼莪》篇久廢，薇蕨採應空。劫已歸龍漢，家猶祭鬼雄。等身遺著在，泉下告而翁。」「袁粲能無傳嵇康亦有兒。古人誰汝匹信史豈吾欺!寂寞徒看畫，蒼涼只益詩。懷賢兼論世，淒絕卷還時。」此種詩，悲涼雄壯，恐又非樊榭、寶意所能矣。
五九
金陵何南園、陳古漁俱能詩而貧，餘不能資助，嘗誦唐人句云：「相知惟我獨，無補與人同。」又《自訟》云：「蘭草同心多半弱，海棠自恨不能香。」
六O
詩者，人之精神也；人老則精神衰葸，往往多頹唐浮泛之詞。香山、放翁尚且不免，而況後人乎故餘有句云：「鶯老莫調舌，人老莫作詩。」
六一
勸人知足者，杭州汪積山先生有句云：「盈虛物理都如許，那有東餐宿又西尸楚中戴喻讓孝廉有句云：「天地猶憾堯舜病，人生何必為其盡」二意相同，而俱足以醒世。戴屢赴禮闈，不第，歸顏其室曰「佳士軒」。人間：「君自命為佳士乎」曰：「非也。『佳』字不成『進』字，為欠一『走』耳。」
六二
本朝高文良公，詩為勛業所掩；不知一代作手，直駕新城而上。如：《值夜》云：「一驀新寒雨後生，宮槐黃葉下童城。意中故國偏無夢，風裏銀河似有聲。萬馬夜嘶秋待獵，一封宵奏遠論兵。杞人孤坐聽殘角，落月光中太白明。」其他佳句，雄壯則：「宴罷白沉乾帳月，獵回紅上六街燈。」「自在騎牛今豎子，苦辛逐鹿昔英雄。」奇警則：「風鐸閒同山魅語，鬼燈紅出寺門游。」「萬點城烏驚曙鼓，一壚村酒閃風燈。」綿麗則：「白蕷風細魚苗長，紅杏花深燕子低。」「老樹無花三月半，舊游如夢六年餘。」委婉則：「白月無聲秋漏永，紅燈有影夜樓深。」「天涯日日思歸日，覺有歸期日倍長。」淡宕則：「長河暫伏潛仍出，高嶺遙看到恰平。」「才穿雲過捫衣潤，欲覓詩行任馬遲。」至於「東南生意偕誰計數仰江雲掉白頭」，則又大臣報國憂民，深情若揭矣。本朝賞花翎、黃馬褂，最難著筆。公詩云：「冠飄孔翠天風細，衣染鵝黃禦氣濃。」莊雅獨絕。
六三
望海詩：朱草衣云：「地影全無著，天形轉不高。」沈子大云：「天水無邊孤月在，魚龍欲起大風生。」王次岳云：「曉傳鼉吼占風起，夕閃魚睛訝日生。」江舟次云：「萬里全憑針作路，六時只見浪搖天。」
六四
詩文之道，全關天分。聰穎之人，一指便悟。霞裳初見余時，呈詩十餘首。餘不忍拂其意，盡粘壁上；渠亦色喜。遂同游天台，一路唱和，恰無一言及其前所呈詩也。往反兩月，霞裳歸家，急奔園中，取壁上詩，撕毀摧燒之，對余大笑。餘亦戲作桓宣武語，曰：「可兒！可兒！」
六五
蘇州汪端揆秀才，與婢小珠有情。詠《秋海棠》云：「海棠花嫩不禁秋，小朵含煙月下愁。記得舊時庭院里，憑人看殺只垂頭。」
六六
陳魯齋太守夢人贈句云：「夢回碧落三千里，筆瀉銀河十二時。」醒後不解。後守端州，卒於亥年。「十二時」，亥也；碧落山，在端州。
六七
餘幼《詠懷》云；「每飯不忘惟竹帛，立名最小是文章。」先師嘉其有志。中年見查他山贈田間先生云：「語雜詼諧皆典故，老傳著述豈初心」近見趙雲松《和錢嶼按：疑為「嶼」之誤。沙先生》云：「前程雲海雙蓬鬢，末路英雄一卷書。」皆同此意。
六八
洪素人樸性冷官京師，獨與陳梅岑最厚，督學楚中，寄詩云：「三十六湖湖水清，使君鑒此自分明。琉璃硯匣生花筆，詩為懷人倍有情。」洪在部時，某相國問：「汝向人說我剛愎自用。有之乎」曰：「然。」相國怒曰；「汝是我門生，乃滂我」洪謝曰：「老師只有一『愎』字，何曾有『剛』字門生因師生故，妄加一『剛』字耳!」
六九
尹氏昆季皆能詩，而推三郎兩峰為最。一日文端公退朝，召兩峰曰；「今日我憊矣。皇上命和{春雨》詩，我不及作，汝速擬一稿，我明早要帶去。」兩峰構成送上，公已酣寢。黎明公盛服將朝，諸公子侍立階下，兩峰懦懦，慮有嗔喝。忽見公向之拱手，曰：「拜服!拜服！不料汝詩大好。」回頭呼婢曰：「速煨我所吃蓮子，與三哥兒吃。」兩峰大喜過望。四公子樹齋笑曰；「我今日卻又得一詩題。」諸公子問何題。曰：「《見人吃蓮子有感》。」兩峰名慶玉。
七0
如皋布衣江幹，字黃竹，貌陋家寒。詠《疲驢》云：「落葉踏不碎，四蹄今可知。」詠《巢》云：「草窮一生力，風碎五更心。圓影月中墮，凍痕霜外深。」《登大觀台》云：「殘夜海明知月上，隔江風遠送鐘來。」又：「飄零何地托孤蹤古佛門空或見容。」俱有孟郊風味。
七一
余游天台諸寺，僧多撞鐘鼓，請餘禮佛。餘不奈煩，書扇示之云：「逢僧我必揖，見佛我不拜。拜佛佛無知，揖僧僧現在。」王夢樓見之，笑曰：「君不好佛，而所言往往有佛意。」陳梅岑《贈朱竹君》云：「游山靈運常攜客，闢佛昌黎也愛僧。」
七二
杭州應仔傳秀才《過弋陽》云：「沙清魚上晚，春冷燕來稀。」《郊外》云；「斷崖殘照晚將入，隔岸野風波欲秋。」
七三
餘赴廣東，過鳩江，適梅岑官其地。與之別，揚帆二十里矣；梅岑遣人追送肴燕，剪江而至。餘詩謝云；「遠記荒江酒一尊，一帆穿破水雲奔。蛟龍知是先生饌，白浪如山不敢吞。」霞裳亦謝云：「羹調金屋裡，香入浪花中。」
七四
唐荊川云；「詩文帶富貴氣者，便不佳。」餘道不然。金檜門總憲《郊西柳枝》云：「西直門邊柳萬枝，含煙帶露拂旌旗。長是至尊臨幸地，世間離別不曾知。」程午橋太史《菊屏》云：「低枝芬馥當書幌，細蕊離披近筆床。六曲屏風花萬疊，人間何處五更霜」兩絕句俱富貴，何嘗不佳又記宋人富貴詩曰：「踏青駙馬未還家，公主傳宣賜早茶。十二闌幹春似海，隔窗閒殺碧桃花。」「畫燭燒闌暖複迷，殿帷深鎖下銀泥。開門欲作侵晨散，已是明朝日向西。」「千官已醉猶教坐，百戲皆呈未放休。共看拜恩侵曉出，金吾不敢問來由。」
七五
趙雲松觀察謂餘曰：「我本欲占人間第一流，而無如總作第三人。」蓋雲松辛巳探花，而於詩只推服心餘與隨園故也。雲松才氣，橫絕一代；獨王夢樓不以為然。嘗謂餘云：「佛家重正法眼藏，不重神通。心餘、雲松詩，專顯神通，非正法眼藏。惟隨園能兼二義，故我獨頭低；而彼二公亦心折也。」餘有愧其言。然吾鄉錢瑪沙前輩讀《甌北集》而奇賞之，寄以詩云：「忽墮文星下鬥台，聲華藉藉冠蓬萊。探花春看長安遍，投筆身從絕域回。風雅名誰爭後世乾坤我欲妒斯才。登壇老將推袁久，不道重逢大敵來。」
七六
常州楊青望《南澗晚歸》云：「嶽寺風聲起暮鐘，殘陽歸去興尤濃。停車欲認登臨處，忘卻西南第幾峰。」陳鬱庭《造假山》云：「歷盡嶙峋興愈濃，歸來猶自憶芙蓉。階前疊石·呼童問：認是曾游第幾峰」兩首相似，俱有「羚羊挂角」之意。
七七
癸未聖駕南巡。尹太保欲覓任書記者。莊念農太守薦其族弟忻。尹公甚重之。亡何試京兆，不第。趙雲松《送行》云：「科因一士關輕重，跡有群公問去留。」想見在都文名之盛。其子伯鴻，有父風；詠《簾鉤》云：「待引春雲入檻不高懸畫閣結青樓。心通恨隔玲瓏望，腕弱憐將窈窕收。多宛轉時能約束，未團圓處好勾留。漫言眼底除牽挂，放下依然萬縷愁。」
七八
郭秀才鏖《彭城中秋》云：「西風聯袂鹿城秋，舊侶偕行話舊游。羅襪雙鉤人半臂，夜深誰立板橋頭」詩非不幽艷，而覺有鬼氣。吳竹橋《法源寺》云：「街頭日仄漸風沙，步屎閒尋古寺花。一樹綠陰兩黃鳥，春深門巷是誰家」同一風調，恰是人間光景。
七九
名士氣習多傲兀，惟錫山之顧立方進士、嘉定之李書田孝廉，恂恂訥訥，慮以下人。顧《不雨嘆》云：「外河水淺今成溝，內河水涸今成丘。螺蚌紛紛雜瓦石，童稚踏歌橋下游。大船抽卻舵，小船沙上過。長年袖手篙師餓，估客篷窗三月坐。清晨婦子喜，濃雲在天雨至矣。雨不來，風颶颶，先訛作烏尾，後渙作魚鱗，六龍躍出光陸離。朝不雨，夕不雨，老農低頭淚如雨，浮雲閒閒自來去。安得儂家稻，多於原上草有雨固佳晴亦好。安得儂家田，生近滄海邊朝潮暮汐高於天。無水不可車，有稻不可割，路逢一士大笑樂：先世薄田今賣卻。」李見贈云：「一百八十八徵士，只有先生最少年。風雅偏能兼樂壽，聰明直欲傲神仙。官如抱樸懷勾漏，人指棲霞作洞天。若使懸車須此歲，轉因簪笏誤林泉。」
八O
某畫《折蘭小照》，求題七古。餘曉之曰：「蘭為幽靜之花，七古乃沉雄之作：考鐘鼓以享幽人，與題不稱。若必以多為貴，則須知米豆干甑，不若明珠一粒也。刀槍雜弄，不如老僧之寸鐵殺人也。世充萬言，何如阮咸三語成王冠，周公使祝雍作祝詞曰：『達而勿多也。』此貴少之証也。若夫謝艾雖繁不可刪，王濟雖少不能益，則各極其妙，亦在相題行事耳。唐人句云：『藥靈丸不大，棋妙子無多。」或問：「如先生言，簡固佳乎」餘曰：「是又不可以有意為也。宋子京修《唐書》，有意為簡，遂硬割字句，幾於文理不通。顧寧人摘出數條。餘摘百十餘條，載《隨筆》中。」
八—
人言黃鶴樓無佳對；惟魯亮儕觀察一聯云「到來徑欲凌風去，吟罷還思借笛吹」差勝。魯星村云：「『凌風』二字，改『乘雲』二字，更佳。」
八二
文字之交，有無端而契合者；殆佛家之所謂緣耶乙酉秋試，四方之士，來修士相見禮者甚多。予答拜章姓，誤投刺於張秀才處。張大驚，次日來答。見其儀容秀整，遂招飲之。張贈詩云：「僦得瀕江小屋居，敢將蹤跡混樵漁平生不識金閨彥，剝啄無端到敝廬。」「籃輿款款赴清涼，夾路松花聞稻香。一院青山人不見，飛來嵐翠滿衣裳。」折柬招邀酌舊醅，主人原是撥天才。兩江月旦歸名士，又報文星入座來。時梁階平先生適至。」「《霓裳》曲度廣寒宮，鑒檻銀燈照碧空。夜半酒闌星斗醉，天風吹墮小池中。」秀才名邦弼，蘇州人。
八三
河東君藏一唐鏡，背銘云：「照日菱花出，臨池滿月生。官看巾帽整，妾映點妝成。」查他山《金陵雜詠》刺之云：「宗伯奩清世莫知，菱花初照月臨池。點妝巾帽俱新樣，不用喧傳鏡背詞。」
八四
詩以進一步為佳：杜門懸車，高尚也；而張寶臣《致仕》云：「門為看山寧用杜車還駕鹿不須懸。」別離，苦事也；而黃石牧《送別冊子》云；「一度送行傳一畫，人生那厭別離多。」《寄衣》，古曲也；而盛青嶁《出門》云：「檢點篋中裘葛具，早知別後寄衣難。」「打起黃鶯兒」，懼驚夢也；而朱受新《春鶯》云：「任爾樓頭啼曉雨，美人夢已到漁陽。」
八五
春學士台，常言其門人謝又紹侍郎乞病養母。人問：「何不奏終養而奏病耶」曰；「為人子，養可也；聞『終』字，便傷心耳。」其《憶母》詩云：「兒來前；自堯經今凡幾年兒可記：自堯經今凡幾帝兒時應對稍逡巡，母怒變色旋喝嗔。陳篋遜志學人責，稽古胡不如婦人籲嗟!母言在耳，兒顏猶訛，安得吾母常嗔兒常訛於今勸學無聞矣!」嗚呼!今上大夫溺於時文之學，談及史鑒，褒如充耳；讀先生詩，能無怍乎先生名道承，福建晉安人。
八六
解中發秀才，館尹文端公家。一日，鮑雅堂來訪，見十四公子慶保。問年幾何。曰；「十四歲。」鮑戲出對云：「十四世兄年十四。」解應聲曰：「三千弟子路三千。」杭州沈既堂在高相公署中，公出對云：「可能子面如吾面」沈應聲曰：「未必他心即我心。」
八七
永安寺壁上有梅田女史題詩云：「靈妃齊駕玉龍回，留得清陰滿綠苔。來歲春風一相待，囊琴便約懶仙來。」所云懶仙，不知何人。
八八
金姬小妹鳳齡，幼鬻吳門作婢，餘為贖歸；年十四矣，明眸巧笑，其姊勸留為篷室，鳳齡意亦欣然。餘自傷年老，不欲為枯楊之梯，因別嫁隋氏，為大妻所虐，雉經而亡。餘哭以詩。一時和者甚多。新安巴雋堂中翰云：「粉蛾貼幛塵沾幕，綽約佳人嗟命薄。惱鴉打鳳海難填，桃葉離根淚珠落。往事泥中善說詩，吳音嬌軟含春姿。因情割愛反成悔，締非其偶尤堪悲。駑材詎足親仙骨獅子何曾憐委發風傳柑果味全殊，雨暗合歡花不發。鋤蘭門內影伶俜，傷哉逝水難歸瓶!芳魂仍返倉山早，虛廊簌簌鳴幽纂。」楊蓉裳亦有《鳳齡曲》云：「汝南太史人中傑，文採風流世無敵。羊侃筵前舞袖圍，馬融帳外金釵列。我是彭宣到後庭，隔幃絲竹許同聽。酒酣棖觸平生事，向我低徊說風齡。鳳齡本是蘇台女，貧向豪家傍門戶。牙郎那解惜娉婷，灶妾由來耐辛苦。攜出淤泥一瓣蓮，青衣乍脫便登仙。漫拈郭璞三升豆，判費初明十萬錢。關情三五韶年紀，逋發初齊試羅綺。碧玉嬌癡未有夫，桃根宛轉長依姊。愛惜盈盈掌上身，恐教辜負永豐春。誰言絡秀堪同老願把西施別贈人。堂前文宴多賓從，隋郎風貌偏殊眾。照影人誇城北徐，嬉春女愛東牆宋。珍偶相看已目成，許將紅粉嫁書生。重重錦幔憑私語，叩叩香囊易定情。蘭期初七銀河度，啼痕滿面登車去。從此茫茫萬劫塵，回頭迷卻仙山路。銅街別館貯嬌姿，蹤跡難教大婦知。綃帳香濃檀枕暖，一絢絲絡幾多時。宜城郡主威名重，搜牢驚破巫雲夢。浪說王家九錫文，短轅長柄成何用架上拋殘金縷衣，篋中奪去紫鸞篦。粉痕狼籍雲鬟卸，扶入車中不敢啼。檀郎隔絕無由見，秋雨秋風閉空院。九轉柔腸對暗燈，千行愁淚吟團扇。絕粒非關愛細腰，典衣何計度寒宵膚凝寒玉心還熱，口嚼紅霞怨不銷。忍苦含辛經半載，九死窮泉更何悔!只是難忘舊主恩，留將一線殘魂待。更念同根兩地分，蘭幃應亦痛離群。一朝惡夢花辭樹，百種癡情泥憶雲。誰知路比蓬山峻，更無青鳥通芳訊。繡幢頻迎那許還，黃柑遙贈知無分。二句用本事。絮果蘭因去住難，棄將弱息自摧殘。腰間三尺冰文練，百轉千回掩淚看。黃昏人靜重門閉，逡巡竟向南枝系。紅蠟才灰輾轉心，冰蠶永斷纏綿意。鬱鬱埋香土一抔，長幹西去板橋頭。空林鵑語三生恨，幽壙螢飛獨夜愁。浮花浪蕊消彈指，畢竟韶顏為誰死殺粉親書墮淚碑，燃脂好續傷心史。只悔當初作鴆媒，生將珠玉委蒿萊。縱教採盡中州鐵，鑄錯無成劇可哀。」洪稚存嫌蓉裳詩，多肉少骨。餘曰：「張燕公評許景先豐肌膩理，惜乏風骨；李華文詞綿麗，氣少雄傑。宋子景亦云：『恃華者質少，好麗者壯違。』人各有性之所近也。」蓉裳年十六，即來受業；為余注四六文方半，而出宰甘肅矣。與陳梅岑皆翰林才，而困於風塵俗吏，亦奇!
八九
斷句入耳，有終身不能忘者。言情，則周蘭坡《送別》云：「臨行一把相思淚，當作珍珠贈故人。」寫景，則周起渭《西湖》云：「若把西湖比明月，湖心亭是廣寒宮。」寄托，則朱贊皇《詠牡丹》云：「漫道此花真富貴，有誰來看未開時」感慨，則徐方虎《贈冒闢疆》云：「人逢滄海遺民少，語聽開元舊事多。」
九O
人必先有芬芳悱惻之懷，而後有沉鬱頓挫之作。人但知杜少陵每飯不忘君；而不知其於友朋、弟妹、夫妻、兒女間，何在不一往情深耶觀其冒不韙以救房公，感一宿而頌孫宰，要鄭虔於泉路，招李白於匡山；此種風義，「可以興，可以觀」矣。後人無杜之性情，學杜之風格，抑末也1蔣心余讀陳梅岑詩，贈云：「一代高才有情者，繼袁夫子是陳君。」
九一
何義門曰：「馮定遠謂：『熟觀義山詩，可免江西粗俗槎丫之病。』餘謂熟觀義山詩，兼悟西昆之失。西昆只是雕飾字句，無義山之高情遠識；即文從字順，猶有間也。」
九二
彭尺木進士，為大司馬芝亭先生之子。生長華腴，而湛深禪理；中年即茹素，與夫人別屋而居。每朔望，即相勖曰：「大家努力修行。」彼此一見而已。後閉關西湖，恰不廢吟詠。嘗作《錢塘旅舍雜句》云：「處士當年百不營，偏於梅鶴劇多情。梅枯鶴去人何在冷徹孤亭月四更。」「結趺終夕複終朝，眼底空華瞥地消。尚有閒情消不得，起尋松子當香燒。」酸蘊薄粥少人陪，雪霽南窗晝懶開。不是一枝梅破萼，阿誰與我報春回」《病起》云：「簾深蠅自進，花盡蝶無營。」皆見道之言，不著人間煙火。
九三
龍鐸，字震升，號雨樵，宛平己卯舉人。十二歲時，杭州老宿朱桂亭先生命即席賦瓜子皮。應聲曰：「玉芽已褪空餘殼，纖手初拋乍有聲。莫道東陵無托意，中間黑白盡分明。」朱嘆曰：「此子將來必以詩名。」《觀魚》云：「子不知魚樂，君其問水濱。」《題畫》云：「亂泉尋石竇，歸霧斷山腰。」《贈友》云：「篷轉三年雨，蘭言一夕秋。」皆少作也。後宰吳江。餘掃墓杭州，必過其署。美膳橫列，如入護世城中；豪氣飛騰，勝坐元龍床上；洵風塵中一奇士也。
九四
小伶鳳珠，善歌，能解人意。雨樵即席賦《浣溪沙》按：此調乃《減字木蘭花》。，以「鳳珠可兒」為韻。詞云：「彩雲麼夢，何處飛來紅玉鳳。笑倩人扶，一曲《梁州》一斛珠。眉歡目妥，教人坐立如何可偏解相思，學語雛鶯小意兒。」
九五
康熙間，汪東山先生繹，精星學。桐城吳貢生某以女命與算。汪云：「此一品夫人命也；但必須作妾。」吳愕然怒，以為輕己。汪曰；「我早知君之必怒也。然君不信我言，請待我某科中狀元時，君方信我。」及期，果中狀元。吳再問汪。汪曰：「勿急。待我再算郎君命中有一品者，而後許之。」半年後，走告吳曰：「桐城張相國之子名廷玉者，將來官一品。現在覓妾。君何不以女歸之」吳從之。遂生若靄、若澄，受兩重誥封。汪題其燈籠「候中狀元某」，人多笑之。在京師與方靈皋、蔣南沙、湯西崖齊名。三人皆疏放，而方獨迂謹，時相抵牾。堂上挂沈石田芭蕉一幅，所狎二美伶來，錯呼白菜；人因以「雙白菜」呼之。方大加規諫。先生厭之，乃署其門曰：「候中狀元汪，諭靈皋，免賜光。庶幾南蔣，或者西湯；晦明風雨時來往，又何妨雙雙白菜，終日到書堂。」先生自知不壽，《自贈》云：「生計未謀千畝竹，浮生只辦十年官。」又嘗望岱云：「閒雲莫戀山頭住，四海蒼生正望君。」
九六
錢塘令曹江廬明府，有子名一熊，乳名順生，聰穎異常，有李鄴侯、晏元獻之風。對客揮毫，賦《秋聲》云：「西風颯颯日相催，桐葉飄搖滿綠苔。最愛秋霜添逸韻，樹中傳出一聲來。」其時曹公方逐土娼。客問：「娼應逐否」笑曰：「好事者為之也。」客又問；「汝想作官否」曰：「要作，又不要作。」問：「何也」曰：「學而優則仕；學而不優則不仕。」問：「作官可要錢否」曰：「要錢，又不要錢。」問；「何也」曰：「取之而燕民悅，則取之；取之而燕民不悅，則不取。」
九七
宋元俊作四川提督，有恩威，苗人畏而愛之。王師征金川，頗立功。以性剛犯上，被劾。臨訊時，苗民護從者千餘人，揮之不散。宋公怒，取其頭自杖四十，終不忍去。有參戎哈某，宋素輕之。哈畫牡丹花於扇。宋戲題曰：「已綰征西節，新吹幕府笳。如何貪富貴，又畫牡丹花」哈銜之刺骨，卒為所構。
九八
揚州洪錫豫，字建侯，年甫弱冠，姿貌如玉；生長於華腴之家，而性耽風雅，以詩書為鼓吹，與名流相過從。昔人稱謝覽芳蘭竟體：知其得於天者異矣。為餘梓尺牘六卷，寄詩請益。其《暮雨》云：「衰柳拂西風，蟲鳴亂葉中。片雲將暮雨，吹送小樓東。螢火生寒碧，簷花墜小紅。那堪終夜裡，蕭瑟傍梧桐。」《春日》云：「青蓑白袷了春耕，上塚人歸月二更。燈影半殘眠未穩，碧空吹落紙鳶聲。」意思蕭散，真清絕也。
九九
蘇州閨秀江銘玉，有《堂上視膳》詩云：「明知溫清時時缺，隱懼春秋漸漸高。」真能道人子之心。余讀之，為泣下。
一OO
如皋張乾夫有《南坪集》八卷。其子竹軒太守，托其宗人荷塘明府索序於餘。餘適撰《詩話》，為摘一二，以志吉光片羽之珍，其《荊溪》云：「離墨山前路，千林望鬱蒼。人煙聚茶市，沙鳥繞漁梁。白雨江聲急，孤舟水氣涼。今宵高枕夢，不減在瀟湘。」《不寢》云：「春更隱隱夜迢迢，愁不能祛酒易消。斷送落花窗外雨，生憎一半在芭蕉。」《夜出南郊》云：「霜華散白滿長堤，堤柳蕭蕭帶月低。樹上凍鴉棲不定，屢驚人影過橋西。」《慕園即事》云：「松影平分半窗月，漏聲散作滿城霜。」《癸酉除夕》云：「要問春從何處到，開元寺裡一聲鐘。」皆可愛也。
一O一
仁和高氏女，與其鄰何某私通。女已許配某家，迎娶有日，乃誘何外出，而自懸於梁。何歸，見之大慟，即以其繩自縊。兩家父母惡其子女之不肖，不肯收殮。邑宰唐公柘田，風雅士也，為捐貲買棺而雙瘞之；作四六判詞，哀其越禮之無知，取其從一之可憫。城中紳士，均為賦詩。余按此題著筆，褒貶兩難。獨女弟子孫雲鶴詩最佳。詞曰：「由來情種是情癡，匪石堅心兩不移。倘使化魚應比目，就令成樹也連枝。紅綃已結千秋恨，青史難教後代知。賴有神君解憐惜，為營鴛塚播風詩。」後四句，八面俱到，尤為得體。錢謝菁枚，璵沙方伯第五子也，亦有句云：「解識巫山雲雨意，始知唐勒是騷人。」亦佳。
一O二
近見作詩者，好作拗語以為古，好填浮詞以為富；孟子所謂「終身由之而不知其道」者也。朱竹君學士督學皖江，來山中論詩，與餘意合。因自述其序池州太守張芝亭之詩，曰：「《三百篇》專主性情。性情有厚薄之分，則詩亦有淺深之別。性情薄者，詞深而轉淺；性情厚者，詞淺而轉深。」餘道：「學士腹笥最富，而何以論詩之清妙若此」竹君曰：「某所論，即詩家唐、宋之所由分也。」因誦芝亭《過望華亭》云：「昨夜望華亭，未睹九峰面。肩輿複匆匆，流光如掣電。當境不及探，過後心逾戀。」「九疊芙蓉萬壑深，登臨不到幾沉吟。何當直上東峰宿海月天風夜鼓琴。」又《江行》云：「犬吠人歸處，燈移岸轉時。」《端陽》云：「看人懸艾虎，到處戲龍舟。」《太白樓》云：「何時江上無明月，千古人間一謫仙。」《同人自齊山泛舟》云：「聊以公餘偕舊友，須知興到即新吾。」皆極淺語，而讀之有餘味。昔人稱陸遜意思深長，信然。芝亭字仲謨，名士範，陝西人，今觀察蕪湖。其長君汝驤亦能繼聲繼志。《題署中小園》云；「風吹花氣香歸硯，月過松心涼到書。」《將往邳州》云：「此去正過桃葉渡，歸來不負菊花期。」又，《華蓋寺》云：「曲徑松遮洞，岩深寺隱山。」皆清雅可傳。



《卷一五》
一
元相《連昌宮詞》：「夜半月高弦索鳴，賀老琵琶定場屋。」因《隋書·音樂志》：每歲正月十五日，「於端門外、建國門內，綿亙八里，列為戲場。百官起棚夾路，從昏達旦以觀之」，謂之「場屋」故也。今誤稱場屋為試士之處。
二
今人動稱「勾欄」為教坊。《甘澤謠》辨云：「漢有顧成廟，設勾欄以扶老人。非教坊也。」教坊之稱，始於明皇，因女伎不可隸太常，故別立教坊。王建《宮詞》、李長吉《館娃歌》，俱用「勾欄」為宮禁華飾。自義山倡家詩有「簾輕幕重金勾欄」之詞，而「勾欄」遂混入妓家。
三
今人以荷包為荷囊，蓋取劉偉明詩曰「西清寓直荷為橐，左蜀宣風繡作衣」之句。按：紫荷者，以紫為夾囊，服外，加於左肩，是周公負成王之服，一名「契囊」，見張晏注《丙吉傳》。《宋書·禮志》：「朝服肩上有紫生夾囊，綴之朝服外，呼曰『紫荷』。以盛奏章。」是紫荷非今之荷包明矣。惟《三國志》云：「曹操好佩小輩囊。」似今之荷包。
四
柴欽之年少貌美，賦詩自誇云：「即今叔寶神清少，敢坐羊車有幾人」余按：《漢書》注：「羊車，定張車也。非羊所牽之車也。」然晉武帝在宮中乘羊車游，宮人以竹葉灑鹽以引羊。是牽車者羊也。猶之如淳注：「《楚歌》，《雞鳴歌》也；非楚人所歌也。」然高帝謂戚夫人曰：「若為吾楚歌，吾為若楚舞。」又明是楚人之歌。
五
《魏書·禮志》曰：「徒歌曰謠，徒吹曰和，比音而樂之及干戚羽毛謂之樂。」然則素琴以示終，笙歌以告哀，不可謂之樂也。宋王黼傳遭欽聖之喪，猶召樂妓，舞而不歌，號曰「啞樂」。餘故題《息夫人廟》有「簫鼓還須啞樂迎」之句。
六
人疑東坡詩云「龍鐘三十九，勞生已強半」，三十九不得稱「龍鐘」。按：蘇鶚《演義》：「龍鐘，謂不昌熾、不翹舉之貌。」《廣韻》：「龍鐘，竹名。老人如竹搖曳，不能自持。」唐人《談錄》載：「裴晉公未第時，過洛中，有二老人言：『蔡州未平，須待此人為相。』僕聞，以告。公笑曰：『見我龍鐘，故相戲耳。」』王忠嗣以女嫁元載，歲久，見輕，游學於秦，為詩曰：「年來誰不厭龍鐘雖在侯門似不容。」二人皆於少年未第時，自言龍鐘。
七
張平子《歸田賦》：「仲春令月，時和氣清。」蓋指二月也。小謝詩因之，故曰：「首夏猶清和，芳草亦未歇。」今人刪去「猶」字，而竟以四月為「清和」。
八
今動以「苜宿」、「廣文」稱校官。余按非也。唐開元中，東宮官僚清淡，薛令之為左庶子，以詩自悼曰：「朝日上團團，照見先生盤。盤中何所有苜蓿上闌幹。」蓋是東宮詹事等官，非今之學博也。說見朱林洪《山家清供》。杜詩曰：「諸公袞袞登華省，廣文先生官獨冷。」按《唐書》：「明皇愛鄭虔之才，欲置左右，以不事事，更為置廣文館，以虔為博士。虔聞命，不知廣文曹司何在，訴之宰相。宰相曰；『上增國學，置廣文館以居賢者。令後世言廣文博士自君始，不亦美乎』虔始就職。」是「廣文」者，乃明皇為虔特設之館，非今之學官也。
九
今人動以「金馬玉堂」稱翰林。余按：宋玉《風賦》：「徜徉中庭，比上玉堂。」《古樂府》：「黃金為君門，白玉為君堂。」泛稱富貴之家，非翰林也。漢武帝命文學之士，待詔金馬門。「金馬」二字，與文臣微有干涉。至於谷永對成帝曰：「抑損椒房玉堂之盛寵。」顏師古注：「玉堂，嬖幸之舍也。《三輔黃圖》曰：『未央宮有殿閣三十二，椒房、玉堂在其中。」』是「玉堂」乃宮闈妃嬪之所，與翰林無干。宋太宗淳化中賜翰林「玉堂之署」四字，想從此遂專屬翰林耶
一O
今稱人還居曰「鶯遷」，本《詩經》「遷於喬木」之義。按《伐木》章：「鳥鳴嚶嚶，出自幽谷，遷於喬木。」是「嚶」字不是「鶯」字。「嚶」乃鳥之鳴聲耳。「綿蠻黃鳥」，當是鶯，而又無「遷喬」字樣。然唐人有《鶯出穀》詩題，《盧正道碑》有「鴻漸於磐，鶯遷於木」之文：則以「嚶」為「鶯」，自唐已然。
十一
《生民》之詩曰：「誕彌厥月。」《毛箋》：「誕，大也。彌，終也。」此詩下有八「誕」字：「誕置之隘巷」，「誕置之平林」。朱子以「誕」字為發語詞。今以生日為誕日，可嗤也!餘又按：古人以宴享為禮，而以介壽為節文。故《詩》、《書》所稱，逐日可以為壽。今人以生日為禮，而以宴飲為節文，故介壽必生日。
一二
《珍珠船》言：「萱草，妓女也。人以比母，誤矣。」此說蓋本魏人吳普《本草》。按《毛詩》：「焉得萱草，言樹之背。」注云：「背，北堂也。」人蓋因「北堂」而傅會於母也。《風土記》云：「婦人有妊，佩萱則生男。故謂之宜男草。」《西溪叢語》言：「今人多用『北堂萱堂』於鰥居之人，以其花未嘗雙開故也。」似與比母之義尚遠。
一三
戴氏《鼠璞》云：「魯頌》所稱『泮宮』者，泮，魯水也，非學宮也。若以泮水為半水，則下文『泮林』，豈是半林乎況《魯頌·泮宮》詩，乃是僖公獻馘演武之所，非尚文之地。《王制》：『天子曰闢雍，諸侯曰泮宮。』是漢儒誤解《魯頌》，而至今因之。」
一四
杜詩有「起居八座太夫人」之句。今遂以八《人扛輿者為八座。按宋、齊所云「八座」者：五尚書、二僕射、一令。《唐六典》曰：「後漢以令、僕射、六曹尚書為八座。今以二丞相、六尚書為八座。唐不置令。」考《宋書》，《六典》之言，是「八座」者，八省之官；非八人舁之而行之謂也。南齊王融曰：「車前無八騶，何得稱丈夫」是則有類今所稱「八座」之說矣。
一五
「老泉」者，眉山蘇氏塋有老人泉，子瞻取以自號：故子由《祭子瞻文》云：「老泉之山，歸骨其旁。」而今人多指為其父明允之稱；蓋誤於梅都官有老泉詩故也。
一六
今人稱伶人女妝者為「花旦」，誤也。黃雪槎《青樓集》曰：「凡妓以墨點面者號花旦。」蓋是女妓之名，非今之伶人也。《鹽鐵論》有「胡蟲奇妲」之語。方密之以「奇妲」為小旦。余按：《漢郊祀志》：「樂人有飾女妓者。」此乃今之小旦、花旦。「奇妲」二字，亦未必作小旦解。
一七
程綿莊云；「孔子廟有欞星門，其誤已久，不可不知。《詩經》小序云；『《絲衣》，繹賓尸也。』高子曰：『靈星之尸也。』漢高祖始令天下祀靈星。《後漢書》注云；『靈星，天田星也。欲祭天者，先祭靈星。《風俗通》：『縣令問主簿：「靈星在城東南，何法」曰：「惟靈星所以在東南者，亦不知也。」』《宋史·禮志》云：『仁宗天聖六年，築南郊壇，外地周以短垣，置靈星門。』夫以郊壇外垣為靈星門者，所以象天之體，用之於聖廟，蓋以尊天者尊聖也。其移用之始，始於宋。《景定建康志》、《金陵新志》並言：『聖廟立靈星門。』惟《元志》誤以『靈』作『欞』，後人承而用之，則不知義之所在矣。《晉史·天文志》云：『東方角二星為天關，其間天門也。』與《後漢書》注正相印証。俗儒解『欞星』，以為養先於教，猶知『欞』之為『靈』也。今竟解作疏通之義，則大謬矣1」餘戲題云：「繹祭靈星有樂章，故將聖廟比天閶。如何解作疏通義鑽入窗欞上講堂。」
—八
劉孝威《結客少年場》云：「少年李六郡。」李，使也。故《左氏》：「不使一介行李告於寡君。」杜注：「李，使人也。」凡言信者，亦使人也。《古樂府》：「有信數寄書，無信長相憶。」今誤以「行李」為作客之衣裝。
一九
今稱夫妻為「結髮」，女拜曰「斂衽」，皆誤也。按{李廣傳》：「廣自結發與匈奴戰。」蘇武詩：「結髮為夫妻。」泛稱自幼束發之意，非指稱結兩人之發也。成婚之夕，男左女右，合其髻曰「結髮」，始於劉岳《書儀》。《戰國策》：「江乙謂安陵君曰：『國人見君，莫不斂衽而拜。」』《留侯世家》曰：「陛下南面稱霸，楚君必斂衽而朝。」皆指男子也。今稱女拜為「斂衽」，不知始於何時。
二O
今人稱詩題為「題目」。按：二字始見於《世說》：「山司徒前後選百官，舉無失才，凡所題目，皆如其言。」又：「時人欲題目高坐上人而未能。桓公曰；『精神淵箸。」是「題目」者，品題之意，非今之詩題、文題也。
二一
餘到南海，閱《粵嶠志》：「景炎二年，端宗航海，有香山人馬南寶獻粟助餉，拜工部侍郎。帝幸沙浦，與丞相陳宜中、少傅張世傑即主其家。居數日，廣州陷。南寶募鄉兵千人，扈送至香山島。元兵追至硐州，陳宜中走占城求救。帝崩。衛王咼立，走崖山，以曾子淵充山陵使，奉梓宮，殯於南寶家。宋亡，南寶泣不食。作詩曰：『目擊崖門天地改，寸心不與夜潮消。』又曰；『眾星耿耿滄波底，恨不同歸一少微。』後卒殉節。」其詩其事，正史不傳，故志之。
二二
李太守棠《喜晤故人》云：「問年人是舊，見面老驚新。」儲宗丞麟趾《落齒》云：「失輔悲新別，觀頤念舊勛。」
二三
江南俗例：登科報捷者，例用紅綾書喜帖。方近雯方伯家本寒素，舉京兆，報到，夫人倉猝無力買綾，不得已，截衫袖付之。家婢戲云：「留取一半，待明年中進士作賞。」先生聞之，在長安寄詩云：「朔風寒到柔荑手，憶殺麟衫兩袖紅。」次年，果宴瓊林。先生又寄詩云：「榜下憶來常欲泣，朝中說去半能知。」
二四
詩人能武藝，自命英雄，晚年有王處仲擊唾壺之意。許子遜《詠飛將》云：「垂老猶橫槊，窮愁未廢詩。薦章終日上，不到傅修期。」沈子大《詠懷》云：「落筆一身膽，結交寸心血。」薛生白《詠馬》云：「爾不嘶風吾老矣，可知俱享太平時。」
二五
西林相公勛業巍巍，而賦詩時有感慨。《石橋掃墓》云：「石橋西下白楊堆，宿草初從暖氣回。一陌紙錢三滴酒，幾家墳上子孫來」
二六
詩有無意相同者：蔡太夫人詠《蝶》云：「試向青陵台上望，可曾飛上別家枝」王次岳詠《蝶》云：「果是青陵舊魂魄，不應到處宿花房。」
二七
《封氏聞見錄》曰：「切字始於周頤。頤好為體語，因此切字，皆有紐：紐有平上去入之分。沈約遂因之，而撰《四聲譜》。」沈括、曾糙俱以切字始於西域佛家。漢人訓字，止曰讀如某字而已，無反切也。吳獬以為始於後魏校書令李啟撰《聲韻》十卷、夏侯詠撰《聲韻略》十二卷。李涪《刊誤》亦主其說。至於葉韻之說，古人所無。顧亭林以為始於顏師古、章懷太子二人。王伯厚以為始於隋陸法言撰《切韻》五卷。余按：漢末涿郡高誘解《淮南子》、《呂氏春秋》，有「急氣、緩氣、閉口、籠口」之法。蓋反切之學，實始於此。而孫叔然炎猶在其後。
二八
詩賦為文人興到之作，不可為典要。上林不產盧橘，而相如賦有之。甘泉不產玉樹，而揚雄賦有之。簡文《雁門太守行》而云「日逐康居與月氏」；蕭子暉《隴頭水》而云「北注黃河，東流白馬」：皆非題中所有之地。蘇武詩，有「俯看江漢流」之句。其時武在長安，安得有江漢《爾雅》：「山有穴為岫。」謝玄暉詩：「窗中列遠岫。」徐浩文：「孤岫龜形。」皆誤指為山巒。劉琨《答盧諶》詩：「宣尼悲獲麟，西狩涕孔丘。」宣尼即孔丘也。謝眺《秋懷》詩：「雖好相如色，不同長卿慢。」長卿即相如也。康樂：「揚帆採石華，挂席拾海月。」「揚帆」即「挂席」也。孟浩然：「竹間殘照入，池上夕陽微。」「夕陽」即「殘照」也。使後人為之，必有「關門閉戶掩柴扉」之誚矣!杜少陵《寄賈司馬》詩：「諸生老伏虔。」東漢服虔並不老。所云伏虔者，伏生也；伏生不名虔。《示僚奴阿奴》云：「曾驚陶侃胡奴異。」胡奴，侃之子；非奴僕也。「不聞夏殷興，中自誅褒、妲。」褒、妲是殷周人，與夏無干。杜詩：「乘槎消息近，無處問張騫。」此即世俗所傳張騫乘槎事也。然宋之問詩云：「還將織女支機石，重訪成都賣卜人。)，是明用《荊楚歲時記》織女教問嚴君平事。獨不知君平為王莽時人，張騫乃武帝時人：相去遠矣!汪韓門云：「《檀弓》：『齊莊公襲杞。杞梁死焉。其妻迎其柩於路而哭之哀。』《孟子》；『杞梁妻善哭其夫，而變國俗。』《左傳》但言杞妻辭齊侯之吊，而不言哭。《檀弓》、《孟子》雖言哭，未言崩城事也。《說苑·立節篇》云；『其妻聞夫亡而哭，城為之弛。』《列女傳》云：『枕其夫之尸於城下，哭十日而城崩。』亦未言長城也。長城築於齊威王時，去莊公百有餘年；而齊之長城，又非秦始皇所築長城。唐釋貫休乃為詩曰：『秦人築土一萬里，杞梁貞婦啼嗚嗚。』則竟以杞梁為秦時築長城之人，而其妻所哭崩，乃即秦之長城矣。」俗傳梁灝八十登科，有「龍頭屬老成」七言詩一首。《黃氏日抄》、《朝野雜記》俱駁正之，以為灝中狀元時，年才二十六耳。余按《宋史》灝本傳：雍熙二年舉進士，賜進士甲科，解褐，大名府觀察推官。景德元年卒，年九十二。雍熙至景德相隔只十餘年，而灝壽已九十二，則八十登科之說，未為無因。
二九
班史稱霍光不學無術，故不知伊尹放太甲之事。乃《西京雜記》載光《答孿生兄弟書》，先引殷王祖甲，再引許董公一產二女，楚唐勒一產二子，事甚博雅。《蜀志》：劉巴輕張飛云：「大丈夫何暇與兵子語」似飛椎魯無文。乃涪陵有飛所作《刁斗銘》，流江縣有飛所書題名石。前明張士環有詩云，「江上祠堂橫劍凋，人間刁鬥重銀鉤。」
三O
宋人多稱曾子固不能詩。乃《上元祥符寺宴集》云：「紅雲燈火浮滄海，碧水瑤台浸遠空。」又，《享祀軍山廟歌》：「土膏起兮，流泉駛兮。」凡二百餘言，俱不減作者。
三一
或問唐沈佳期詩云：「不如黃雀語，能免冶長災。」余按皇侃《論語義疏》云：「冶長從衛還魯，見老嫗當道哭，問：『何為哭』云；『兒出未歸。』冶長曰：『頃聞烏相呼，往某村食肉：得毋兒已死耶』嫗往視，得兒尸，告村官。官曰：『冶長不殺人，何由知兒尸』遂囚冶長。且曰；『汝言能通鳥言，試果驗，裁放汝。』冶長在獄六十日，聞雀鳴而大笑。獄主問何笑。冶長曰：『雀鳴嘖嘖啃啃：白蓮水邊，有車翻黍粟；牡牛折角，收斂不盡。相呼往啄。』獄主往視，果然。乃白村官而釋之。」餘愛雀言音節天然，有類古樂府。
三二
蕭子榮《日出東南隅》云：「三五前年暮，四五今年朝。」梁元帝《法寶聯璧序》云：「相兼二八，將兼四七。」此等算博士語，最為可笑。其濫觴蓋起於東漢《唐君頌》，曰：「五六六七，訓道若神。」用曾點「冠者五六人，童子六七人」也。棠邑《費鳳碑》曰：「菲五五。」言居喪菲食二十五月也。皆割裂太過，不成文理。
三三
或問：「梅定九先生詩云；『乾道炎三伏，坤靈樂四游。』作何解」余按《史記》秦德公二年「初伏」注：「三伏始於秦，周無伏也。』』劉熙《釋名》云：「金氣伏藏也。故三伏皆庚。」王大可云：「三伏者，庚金伏於夏火之下。金畏火，故曰伏。」惟「四游」不得其解。後見《尚書·考靈曜》曰：「地體雖靜，而終日旋轉，如人坐舟中，舟自行動，人不能知。春星西游，夏星北游，秋星東游，冬星南游。一年之中，地有四游。」此定九先生之所本也。
三四
毛西河以詩賦為試帖。按唐「明經」；先帖文，然後試帖經之法，以所習經，帖其兩端，中留一行試之，非指詩賦也。然「明經」亦有試詩者：王貞白有《帖經日試宮中瑞蓮詩》。
三五
今舉子於場前揣主司所命題，而預作之，號曰「擬題」。按：宋何承天私造《鐃歌》十五篇，不沿舊曲，而以己意詠之，號曰「擬題」，此二字之始。今遂以為士子揣摩之稱。
三六
俗傳黃崇嘏為女狀元。按《十國春秋》：「崇嘏好男裝，以失火系獄，邛州刺史周庠愛其豐採，欲妻以女。乃獻詩云：『幕府若容為坦腹，願天速變作男兒。』庠驚召問，乃黃使君女也。幼失父母，與老嫗同居。命攝司戶參軍，已而乞罷歸，不知所終。」今世俗訛稱女狀元者，以其獻詩時，自稱「鄉貢進士」故也。嚴冬友曰：「徐文長《四聲猿》劇，末一折為《女狀元》，即崇嘏事。此俗稱所始。」
三七
孔毅夫《雜說》稱退之晚年服金石藥致死。引香山詩「退之服硫黃，一病訖不痊」為証。呂汲公辯之云：「衛中立字退之，餌金石，求不死反死。中立與香山交好，非韓退之也。韓公之痛詆金石，已見李虛中諸人墓志矣：豈有身反服之之理」
三八
近人新婚，賀者作催妝詩，其風頗古。按：《毛詩》「間關車之牽兮」一章，申豐曰：「宣王中興，士得行親迎之禮，其友賀之而作是詩。」北齊婚禮，設青廬，夫家領百餘人，挾車子，呼新婦，催出來。唐因之有催妝詩。中宗守歲，以皇后乳媼配竇從一，誦《卻扇詩》數首。天祜中，南平王鐘女適江夏杜洪子，時已昏暝，令人走乞《障車文》於湯簧。簧命小吏四人執紙，倚馬而成：即催妝也。《芥隱筆記》、《輟耕錄》俱云：今新婦至門，則傳席以入，弗令履地。唐人已然。白樂天《春深娶婦》詩云：「青衣捧氈褥，錦繡一條斜。」兩新人宅堂參拜，謂之拜堂。唐人王建《失釵怨》：「雙杯行酒六親喜，我家新婦宜拜堂。」
三九
詩能令人笑者必佳。雲松《詠眼鏡》云：「長繩雙目系，橫橋一鼻跨。」古漁《客邸》云：「近來翻厭夢，夜夜到家鄉。」張文端公云：「姑作欺人語，報國在文章。」尹似村《詠貧》云：「笥能有幾衣頻典，錢值無多畫幸存。」劉春池《立春》云：「門前久已無車馬，尚有人來送土牛。」古漁《哭陳楚筠》云：「才可閉門身便死，書生強健要飢寒。」蔣心余詠《京師雞毛炕》云：「天明出街寒蟲號，自恨不如雞有毛。」香亭和餘詠《帳》云：「垂處便宜人語細。」餘乍讀便笑。香亭問故。餘曰：「縱粗豪客，斷無在帳中喊叫之理。」又詠《杖》曰：「隔戶聲先步履來。」皆真得妙。
四O
曹震亭與史梧岡潛心仙佛，好為幽冷之詩。曹云：「肅肅秋乾風，蕭曠野無已。橋孤朽柱搖，落日動野水。」史云：「一峰兩峰陰，三更五更雨。冷月破雲來，白衣坐幽女。」皆陰氣襲人。曹又有句云：「秋陰連朔望，黯黯白雲平。似聽前村里，呼雞有婦聲。」此首便冷而不陰。
四一
詩有聽來甚雅，恰行不得者。金壽門云：「消受白蓮花世界，風來四面臥中央。」詩佳矣，果有其人，必患痃瘧。雪庵僧云：「半生客裏無窮恨，告訴梅花說到明。」詩佳矣，果有其事，必染寒疾。
四二
今人稱曲之高者，曰「郢曲」，此誤也。宋玉曰：「客有歌於郢中者。」則歌者非郢人也。又曰；「《下里巴人》，國中屬和者數千人。《陽春白雪》，和者不過數十人。引商刻羽，雜以流徵，則和者不過數人。」是郢之人能和下曲，而不能和妙曲也。以其所不能者名其俗，不亦訛乎
四三
《毛詩》：「流離之子。」《鄭箋》；「流離，鳥名。」今訛以為離散之詞。猶之「狼狽」，獸名也；今訛以為困頓之詞。「瑣尾」二字，《箋》：「美好也。」今亦訛為瑣碎之詞。
四四
謝位聯《賀進士》云：「赴宴瓊林早，題名雁塔高。」餘有舊拓《雁塔題名記》十餘張，皆縉紳大夫、僧流羽士之名，非止新進士也。唐進士於曲江宴賞之餘，多有各題名姓者。今人遂以「雁塔題名」為稱賀進士之言。
四五
世傳蘇小妹之說，按《墨莊漫錄》云：「延安夫人蘇氏，有詞行世，或以為東坡女弟適柳子玉者所作。」《菊坡叢話》云：「老蘇之女幼而好學，嫁其母兄程潛之子之才。先生作詩曰：『汝母之兄汝伯舅，求以厥子來結姻。鄉人婚嫁重母族，雖我不肯將安云。」考二書所言，東坡止有二妹；一適柳，一適程也。今俗傳為秦少游之妻，誤矣！或云：「今所傳蘇小妹之詩句對語，見宋林坤《誠齋雜記》，原屬不根之論。猶之世傳甘羅為秦相。」按《國策》：「甘羅年十二，為少庶子，請張卿相燕。又事呂不韋，以說趙功，封上卿。」並無為秦相之說。然《儀禮疏》亦云；「甘羅十二相秦。」則以訛傳訛久矣。
四六
張翰詩；「黃花若散金。」菜花也。通首皆言春景，宋真宗出此題，舉子誤以為菊，乃被放黜。
四七
外祖章師鹿詩云：「高足多金紫，先生已白頭。」人間「高足」出處。按《世說新語》：「鄭康成在馬融門下，三年不得相見；高足弟子傳授而已。」言融不能親教，使高弟子傳授之耳。然顏師古注《高祖本紀》云：「凡乘傳者，四馬高足為置傳，四馬中足為驛傳，四馬下足為乘傳。」是「高足」二字，在漢時以之名馬；而《世說》竟以之稱弟子，何也師鹿先生年八十四，猶冒雨著屐，赴康熙庚子鄉試。使遇今上，必受殊恩無疑也。《與及門游西湖》云：「師弟同游興不孤，呼僮挈植更提壺。分明柳暗花明處，年少叢中一老夫。」
四八
今人稱女子加笄為「上頭」。按《南史·孝義傳》：「華寶八歲，父成往長安，臨別曰：『須我還，為汝上頭。』長安陷，父不歸。寶年至七十，猶不冠。」是「上頭」者，男子之事。今專稱女子，心頗疑之。讀《晉樂府》云；「窈窕上頭歡，那得及破瓜」則主女說亦可。
四九
唐耿緯《長門怨》云：「聞道昭陽宴。」楊衡云：「望斷昭陽信不來。」劉嬡云：「愁心和雨到昭陽。」按：昭陽為成帝時趙氏姊妹所居，與武帝之陳後長門無涉。
五O
章槐墅觀察曰：「泰山從古迄今，皆言自中幹發脈。聖祖遣人從長白山，蹤至旅順山口，龍脈入海，從諸島直接登州，起福山而達泰山，鑿鑿可據。」餘雖未至旅順福山，然山左往來，不惟岱岳位震而兌，即觀汶、泗二水源流，亦皆自東而西：則泰山不從中幹發脈，又一確証也。因紀以詩云：「兩條汶、泗朝西去，一座泰山渡海來。笑殺古今談地脈，分明是夢未曾猜。」
五一
《樂府》云：「五馬立躊躕。」香山詩云：「五匹鳴珂馬，雙輪畫戟車。」注；「五馬者，不一其說。按《漢官儀》：四馬載車，惟太守出，則增一馬：故稱太守曰五馬。」此一說也。程氏《演繁露》以為始於《毛詩》；「良馬五之。」亦一說也。《南史·柳元笑傳》：「兄弟五人，同為太守，各乘一馬出入；時人榮之，號柳氏門庭，五馬委蛇。」則又一說矣。
五二
《古樂府》：「十五府小史，三十侍中郎。」似令史之年輕者名小史，即今之小書辦也。張翰有《周小史詩》，曰：「翩翩周生，婉孌幼童。年甫十五，如日在東。」謝惠連有《贈小史杜德靈》詩，似乎褻狎。然吳祜舉孝廉，乃越道，共雍丘小史黃真歡語移時，人以為榮。則小史又以人重矣。高俅為東坡小史，後見蘇氏子孫執禮猶恭。
五三
唐人爭取新進士衣裳以為吉利。張文昌詩曰：「歸去惟將新誥命，後來爭取舊衣裳。」唐宣宗自稱「鄉貢進士李道隆」。進士之榮，至於天子慕之。宋時尤重出身；無出身者，不得入相。故欲相此人，必先賜同進士出身，而後許其入相。其重如此。然亦有時而賤。李贊皇不中進士，故不喜科目，曰；「好騾馬不入行。」金衛紹王喜吏員，不喜進士，曰；「高廷玉人才非不佳，可惜出身不正。」嫌其中進士故也。
五四
宋咸淳辛未，正言陳伯大議：考試士子，諸路運司牒州縣，先置士籍，編排保伍，取各人戶貫三代年甲，書明所習經書；年十五以上能文者，許其鄉之貢士結狀保送。一樣四本，分送縣、州、漕、部。臨唱名時，重行編排保伍，各人親書家狀，以驗筆跡。士人苦之，賦詩云：「劉整驚天動地來，襄陽城下哭聲哀。廟堂束手全無策，只把科場鬧秀才。」
五五
邵又房《贈友》云：「《廣陵散》里求知己，不特彈無聽亦無。」餘嘆其意包括甚廣。按《文苑英華》顧況序：彈琴者王女繼之，名「日宮」、「月宮」；有《歸雲引》、《華嶽引》諸曲，皆《廣陵散》之遺音。是叔夜所彈，未嘗絕也。《唐書·韓皋傳》，解《廣陵散》為嵇康思魏之意。因毋丘儉、諸葛誕俱起兵於廣陵，思興複魏室，而兵皆散亡，故曰從此絕矣。非專指琴也。
五六
或問：「楊升庵有句云：『一桶水傾如佛語，兩重紗夾起江波。』應作何解」余按：徐騎省不喜佛經，常云：「《楞嚴》、《法華》，不過以此一桶水，傾入彼一桶中。傾來倒去，還是此一桶水。識破毫無餘味。」此升庵所本也。方空紗用一層糊窗，原無波紋；夾以兩層，必有閃爍不定之波。恐升庵即事成詩，未必有本。餘亦有句云；「水痕瀉地方圓少，雪片經風厚薄多。」一用《世說》，一用《東坡志林》。
五七
熊蔗泉觀察《聽雪》云：「一夜朔風急，重衾尚覺寒。料應階下白，及早起來看。」童二樹《盼月》云：「佳絕娟娟月，秋窗逼曉開。臥看桐竹影，漸上臥床來。」兩首格調相同。商寶意《顧曲》云：「一曲明光三十段，自彈先要聽人彈。」趙雲松《論詩》云：「背人恰向菱花照，還把看人眼自看。」兩首用意相反。
五八
詩文自須學力，然用筆構思，全憑天分。往往古今人持論，不謀而合。李太白《懷素草書歌》云：「古來萬事貴天生，何必公孫大娘渾脫舞」趙雲松《論詩》云：「到老始知非力取，三分人事七分天。」
五九
士大夫熱中貪仕，原無足諱；而往往滿口說歸，竟成習氣，可厭!黃莘田詩云；「常參班裏說歸休，都作寒暄好話頭。恰似朱門歌舞地，屏風偏畫白蕷洲。」
六O
近人佳句，常摘錄之，以教子弟；過時一觀，亦有吹竹彈絲之樂。明知收拾不盡，然捃摭一二，亦聖人「舉爾所知」意也。毛琬云：「乍寒童子怯，將雨野人知。」童鈺云：「病聞新事少，老別故人難。」張節云；「行善最為樂，觀書動畜疑。」孔東堂云：「纖低時掠水，帆飽不依桅。」廖古檀云：「山風枯硯水，花雨慢琴弦。，』王卿華云：「斷香浮缺月，古佛守昏燈。」汪可舟云：「客久人多識，年高眾病歸。」吳飛池云：「涼風不管征衣薄，落日方知行路難。」李穆堂云：「雲在岫無爭出意，石當流有不平鳴。」何南園云：「閒愁早釋非關酒，舊學重溫為課孫。」楊次也云；「淺水戲魚如可拾，密林藏鳥只聞聲。」周青原云：「鳥自下山人自上，一齊穿破白雲過。」劉果云：「花間看竹嫌逢主，夢裏聞雞似到家。」章智千《送春》云：「青山駐景如留客，綠樹成陰已改妝。」姚念慈《哭孫虛船》云：「有淚直從知己落，無文可共別人論。」尹似村《送南園出京》云：「乍親豐採歸偏速，不慣風塵住自難。」袁蕙纓云：「功名何物催人老車馬無情送客多。」寶意《哭環娘》云：「乍分煙島情猶戀，略享春風死未甘。」香亭《渡淮》云：「田家飯麥風仍北，游女拖裙俗漸南。」春池《順風》云：「天上鳥爭帆影速，岸邊人恨馬行遲。」又有五七字單句亦妙者。魯星村之「老怕送春歸」，楊守知之「隨身只有影同來」，王家駿之「園不栽梅覺負春」，嘯村之「諱老偏逢人敘齒」，飛池之「孤鴻與客爭沙宿」：皆是也。
六一
孔子曰：「剛毅木訥近仁。」餘謂：人可以木，詩不可以木也。人學杜詩，不學其剛毅，而專學其木；則成不可雕之朽木矣。潘稼堂詩，不如黃唐堂：以一木而一靈也。余選錢文敏公詩甚少，家人誤抄十餘章。余讀之，生氣勃勃，悔知公未盡。居亡何，有人云：「此孫淵如詩也。」餘自喜老眼之未昏。
六二
余嘗極賞健庵甥詠《落花》云：「看他已逐東流去，卻又因風倒轉來。」或大不服，曰：「此孩童能說之話，公何以如此奇賞」餘曰：「子不見張燕公爭魏元忠事乎燕公已受二張囑托矣!因宋琚一言而止。一生名節，從此大定。在甥作詩時，未必果有此意；而讀詩者，不可不會心獨遠也。不然，《詩》稱『如切如磋』，與『貧而無諂』何幹《詩》稱『巧笑倩兮』，與『繪事後素』何干而聖人許子夏、子貢『可與言詩』：正謂此也。」
六三
高文良公巡撫江蘇，為制府某所凌，勢岌岌乎殆矣，而公聲色不動，詠《天平山》云；「倚天峭擘無塵玉，墮地孤留不動雲。」其時沈子大先生在幕府，和云：「白浪靜教翻石下，碧雲高不受風移。」
六四
闡乘上人《對月吊以中》云：「共玩君何往江頭獨愴神。難將一片月，分照九泉人。」餘在小市，買一古鏡，背有詩云：「寶匣初離水，寒光不染塵。光如一輪月，分照兩邊人。」毛西河詠《鏡》云：「與餘同下淚，惟有鏡中人。」三押「人」字，俱佳。
六五
高翰起司馬《路上喜晴》云：「聲傳乾鵲喜，步覺蹇驢輕。」喬慕韓《舟中》云：「雨聲篷皆重，鷗影浪頭輕。」
六六
有人過劉智廟，見壁上題云：「明時如此拔幽淪，薦禰須看士貢身。敢擬石渠容散木，竟教塵海作勞薪。變名梅尉非無地，捧檄毛生尚有親。異日《儒林》與《循吏》，一編位置聽他人。」詩尾署「竹初」二字。自命如此，可想見其不凡。
六七
王夢樓作雲南太守，有納樓夷民李鶴齡獻詩云：「玉堂老鳳留衣缽，滄海長虹卷釣絲。」夢樓喜，即用其二句為起句，續六句以贈別云：「舊事都隨雲變滅，新詩喜見錦紛披。殊方那易逢佳士，識面無如是別時。自負平生能說項，珊瑚幾失網中枝。」
六八
昌黎云；「橫空盤硬語。」硬語能佳，在古人亦少。只愛杜牧之云；「安得東召龍伯公，車干海水見底空。」又云：「鯨魚橫脊臥滄溟，海波分作兩處生。」宋人句云：「金翅動身摩日月，銀河翻浪洗乾坤。」本朝方問亭《卜魁雜詩》云：「龍來陰嶺作游戲，雷電光中舞雪花。」趙秋穀《秋雨》云；「油雲潑濃墨，天額持廣帕。風過日欲來，艱難走云罅。」《大雨》云：「日月皆歸海，蛟龍亂上天。」趙雲松《從李相國征台灣》云；「人膏作炬燃宵黑，魚眼如星射水紅。」趙魯瞻云：「江星動魚脊，山果落猿懷。」
六九
丙辰召試鴻詞，到丙申四十餘年矣。申笏山在都中，與錢籜石、曹地山小集，賦詩云：「尺五城南逐散仙，歡場一散似飛煙。多生那得離文字，後死何容卸仔肩醉後吟聲驚戶外，雨餘山色入窗前。百人尚有三人在，似得天憐亦自憐。」嗚呼!笏山歿又十餘年矣!今海內召試者，只餘與籜石二人尚在。而近聞其年過八十，亦已中風。然則「天憐自憐」，能無再三誦之乎
七O
周青原詠《楊妃》云：「彩輿花下祿兒狂，此說終疑是渺茫。惟小劉郎曾愛惜，坐懷親為畫眉長。」用史事，補前人未有。將錄寄秋帆中丞，鐫楊妃墓上。
七一
水仙花詩無佳者；惟楊次也先生七律，前半首云：「汀蘅洲草伴無多，以水為家奈冷何生意不須沾寸土，通詞直欲托微波。」余按：《焦氏易林》云：「鳧雁啞啞，以水為家。」楊暗用之，而使人不覺：可為用典者法。
七二
趙雲松太史入闈分校，作《雜詠》十餘章，足以解頤。《封門》云：「官封恰似懸符禁，人望居然入海深。」《聘牌》云：「金熔應識披沙苦，禮重真同納採虔。」《供給單》云：「日有雙雞公膳半，夜無鬥酒客談孤。」《分經》云：「多士未遑談虎．觀，考官恰似劃鴻溝。」《薦條》云；「品題未便無雙士，遇合先成得半功。佛海漸登超渡筏，神山猶怕引回風。」《落卷》云：「落花退筆全無艷，食葉春蠶尚有聲。沉命法嚴難自訴，返魂香到或重生。」《撥房》云：「未妨蜾蠃艱生子，笑比琵琶別過船。」
七三
餘自幼聞「月華」之說，終未見也。同年王大司農秋瑞，夢月華而生，故小字華官。後見平湖陸陸堂先生云：「康熙辛酉八月十四夜，曾見月當正午，輪之西南角，忽吐白光一道。已而紅黃紺碧，約有二十餘條，下垂至地。良久結輪三匝，見月不見天矣。」先生賦云：「今宵才見月華圓，織女張機也失妍。五色流蘇齊著地，三重輪廓欲彌天。」先生名奎勛，掌教桂林，作《禮經解義》，請序於金中丞。中丞命餘代作，先生誇不已。中丞以實告之。先生曰：「此古文老手，不似少年人所作也。」記先生有句云：「簷低絲網蛛常斷，沼淺蓮房子半空。」
先生祖名槁，字義山。當國初鼎革時，馬將軍兵破平湖，掠其父，將殺之。菜才九歲，伏草中，跳出，抱將軍膝求代。將軍愛其貌韶秀，取手扇示之曰：「兒能讀扇上詩，即赦汝父。」菜朗誦曰：「收兵四解降王縛，教子三登上將台。』此宋人贈曹武惠王詩也。將軍不殺人，即今之武惠王矣。」將軍大喜，抱懷中，闢珥曰；「汝能隨我去，為我子乎」曰：「將軍赦吾父，即吾父也。」遂哭別其父而行。將軍為之淚下。已而將軍身故，菜得脫歸。康熙己未，舉鴻博，入詞林。聖祖愛其才，一日七遷，從編修、贊善、庶子，授內閣學士。才一年，先生引疾歸。又十年，卒。自題華表云：「一日七遷千古少；周年致政寸心安。」有病不治，吟曰：「無藥能延炎帝壽，有人曾哭老聃來。」
七四
相傳「天開眼」，餘亦未之見也。平湖張教坡，曉步於庭，天無片雲；忽聞有聲割然，天開一縫：當中寬，兩頭狹，狀類大船。寬處有圓睛閃閃，光芒照耀，似電非電。眼旁碎芒，如人之有睫毛。良久乃閉。教坡賦詩曰：「霹靂年年響，何曾殛惡來今朝才省悟，天眼不輕開。」
七五
詩含兩層意，不求其佳而自佳。或詠《太行山》云：「但有路可上，再高人也行。」詠《燭》云：「只緣心尚在，不免淚長流。」詠《相見坡》云：「勸君行路存餘步，山水還留相見坡。」
七六
餘十二歲入學，廩生程鄢渠云：「渠甥吳冠山，名華孫，亦以髫年入學。今已賦鹿鳴，年才十五。」袖文一冊示餘。余讀之，望若天人。及餘登詞館，先生督學閩中，無由相見。五十午後，先生致仕在家，年八十矣。余游黃山，新安何素峰秀才招游仇樹汪園，離先生所居，僅十里餘，竟未走謁。別後，心恫恫如有所失。乃作詩寄之。先生見和云：「英才碩望是吾師，咫尺相逢願又違。自昔直廬欣識面，己未科，收掌試卷，公所相識。於今花徑少摳衣。屢想訪隨園未果。無人不挹神仙度，獨我偏教遇合稀。猶憶神交年尚幼，兩株弱柳共依依。」
七七
張儀封觀察謂餘曰：「李白《清平調》三章，非詠牡丹也。其時武惠妃薨，楊妃初寵，帝對花感舊，召李白賦詩。白知帝意，故有『巫山斷腸』、『雲想衣裳』之語；蓋正喻夾寫也。至於『名花傾國』，則指貴妃矣。」余按《唐書·李白傳》稱：「帝坐沉香亭，意有所感，乃召李白。」則觀察此說，未為無因。張名裕谷，字詒庭。
七八
曹子建《美女篇》押二「難」字。謝康樂《述祖德》詩押二「人」字。阮公《詠懷》，押二「歸」字。以故，杜甫《飲中八仙歌》、香山《渭村退居》、昌黎《寄孟郊》詩，皆沿襲之。
七九
田實發云：「我偶一展卷，頗似穿窬入金谷，珍寶林立，眩奪目精；時既無多，力複有限，不知當取何物，而雞聲已唱矣。」此語甚雋。魚門《曬書》詩云：「老饕對長筵，未啖空頤朵。」
八O
如皋布衣林鐵簫有「老至識秋心」五字，餘頗賞之。《與吳松崖看海棠》云：「萬朵仙雲輕欲滴，多情紅向白頭人。」松崖云：「嬌來渾欲睡，愁殺倚欄人。」兩押「人」字，俱妙。林名李，買得古鐵簫，能吹變徵之音，因字鐵簫，蓋取王子淵「願得謚為洞簫」之意云。
八—
乩仙詩，都無佳者；惟盱眙許家有仙降壇，詠《燕》云：「燕子銜泥認舊巢，飛來飛去暮連朝。哺兒不耐秋風老，回首空梁月正高。」讀者云：「詩雖佳，恐非吉兆。」果未十年，許零落殆盡。當許與仙倡和時，分詠「薛濤箋」，限「陵」字。諸客擱筆。仙云：「便宜節度高千里，錯過詩人杜少陵。」
八二
餘不解詞曲。蔣心餘強余觀所撰曲本，且曰：「先生只算小病一場，寵賜披覽。」餘不得已，為覽數闋。次日，心余來問：「其中可有得意語否」餘曰：「只愛二句，云：『任汝忒聰明，猜不出天情性。」』心余笑曰：「先生畢竟是詩人，非曲客也。」餘問何故。曰：「商寶意《聞雷》詩云：『造物豈憑翻覆手，窺天難用揣摹心。』此我十一個字之藍本也。」
八三
餘梓詩集十餘年矣，偶爾翻擷，誤字尚多；因記椒園先生詠《落葉》云：「看月可知遮漸少，校書真覺掃猶多。」
八四
王載揚接家信，知兩子孿生，喜賦詩以寄云：「可無致語來清照，會有明妝避伯喈。」用典切而雅。
八五
昆山城隍祠四宜軒有積土，道士將築亭其上。階石甫甕，雷擊之，三甕三擊；掘地，乃是黃子澄墓。邑志載：公被戮，其門下士拾骨葬此。錢溉亭進士詩云：「昔時誅戮無遺嬰，此日風雷護殘骨。」



《卷一六》
一
徐朗齋嵩曰：「有數人論詩，爭唐、宋為優劣者，幾至攘臂。乃授嵩以定其說。嵩乃仰天而嘆，良久不言。眾問何嘆。曰：『吾恨李氏不及姬家耳!倘唐朝亦如周家八百年，則宋、元、明三朝詩，俱號稱唐詩，諸公何用爭哉須知論詩只論工拙，不論朝代。譬如金玉，出於今之土中，不可謂非寶也：敗石瓦礫，傳自洪荒，不可謂之寶也。』眾人聞之，乃閉口散。」餘謂詩稱唐，猶稱宋之斤、魯之削也，取其極工者而言；非謂宋外無斤、魯外無削也。朗齋，癸卯科為主考謝金圃所賞，已定元矣；因三場策不到而罷。謝刊其薦卷，流傳京師，故朗齋詠《唐寅畫像》云：「錦瑟華年廿五春，虎頭金粟是前身。虛名麗六流傳遍，下第江南第一人。」「麗六」者，其場中坐號也。次科亦即登第。
二
明季士大夫，學問空疏，見解迂淺，而好名特甚。今所傳三大案，惟「移宮」略有關系。然擁護天啟，童昏瞀亂，遂致亡國，殊覺無謂。楊慎《大禮》一議，本朝毛西河、程綿莊兩先生引經據古，駁之甚詳。「梃擊」一事，則漢、晉《五行志》中，此類狂人，不一而足。焉有一妄男子，白日持棍，便可打殺一太子之理蘄州顧黃公詩云：「天倫關至性，張桂未全非。」又曰：「深文論宮閫，習氣惱書生。」議論深得大體。黃公與杜茶村齊名；而今人知有茶村不知有黃公。因《白茅堂詩集》貪多，稍近於雜，閱者寥寥；然較《變雅堂集》，已高倍蓰矣。
黃蒙聖祖召見，寵問優渥，以老病乞歸；再舉鴻詞，亦不赴試：有楊鐵崖「白衣宣至白衣還」之風。《憶內》云：「靜夜停金剪，含情對玉缸。數聲風起處，花雨上紗窗。」《觀姬人睡》云：「玉腕明香簟，羅帷奈汝何不知夢何事，微笑啟腮窩。」風韻獨絕。余嘗見小兒睡中，往往啟顏而笑，訝其不知緣何事而喜。今讀先生詩，方知眼前事，總被才人說過也。
三
同年楊大琛太史，在部以聾告歸，專心攻詩，見示一冊。有句云：「金釧手搖春水影，玉樓簾卷賣花聲。」風致嫣然。惜未錄其全稿。今太史已亡，詩稿不知散落何處。太史字寶岩，蘇州人。
四
古人詩集之多，以香山、放翁為最。本朝則未有多如吾鄉吳慶伯先生者。所著古今體詩一百三十四卷，他文稱是，現藏吳氏瓶花齋。先生乳哺時，啞啞私語，皆建文遜國之事。年過十歲，方閉口不言。初為前朝馬文忠公世奇所知，晚為本朝李文襄公之芳所知。康熙戊午，薦鴻詞科，不遇而歸。少時，在陳公函暉家作詩會，以《芙蓉露下落》為題，操筆立就，贈陳云：「一輩少年爭跋扈，明公從此願躬耕。」陳大奇之。惜其集浩如煙海，不能細閱，欲梓而存之，非二干金不可。著述太多，轉自累也。
五
餘在廣東新會縣，見憨山大師塔院，聞其弟子道恆，為人作佛事，誦詩不誦經。和王修微女子《樂府》云：「剝去蓮房蓮子冷，一顆打過鴛鴦頸。鴛鴦頸是睡時交，一顆留待鴛鴦醒。」殊有古趣。圓寂後，顧赤方徵士哭之云；「已沉乾日磬，猶滿一床書。」
六
丹陽鮑氏女自稱聞一道人，遭難流離，嫁竟陵陸蓑云，年二十四而夭。詠{溪鐘》云：「溪外聲徐疾，心中意斷連。是聲來枕畔，抑耳到聲邊」頗近禪理。昔朱子在南安聞鐘聲，矍然曰：「便覺此心把握不住。」即此意也。
七
康熙時，吾鄉女子卞夢玨有句云：「夕陽交代笙歌月，曙色輕移燈火樓。」又曰：「花謝六橋春色暗，雨來三竺遠山無。」
八
吳文溥詠《月》云：「清暉半邊缺，似妾獨眠時。」顧赤方詠《月》云：「不分月宮人耐老，蛾眉一月一回新。」
九
國初說書人柳敬亭、歌者王紫稼，皆見名人歌詠。王以黯昧事，為李御史杖死，有燒琴煮鶴之慘。顧赤方哭之云：「昆山腔管三弦鼓，誰唱新翻《赤風兒》說著蘇州王紫稼，勾欄紅粉淚齊垂。」王送公卿出塞，必唱驪歌，聽者不忍即上馬去；故又云：「廣柳紛紛出盛京，一聲嗚咽最傷情。行人怕聽《陽關曲》，先拍冰輪上馬行。」悼王郎詩，只宜如此，便與題相稱。乃龔尚書竟用「墜樓」、「賦鵬」之典，擬人不倫，悖矣!御史名森先，字琳枝，性雖伉直，詩恰清婉。《過雲間亭》云：「空亭積水松陰亂，小閣張燈夜氣清。」卒以忤眾罷官。
一O
龔芝麓尚書失節本朝，又娶顧橫波夫人，物論輕之。顧黃公為昭雪云：「天壽還陵寢，龍輛葬大行。義聲歸御史，疏稿出先生。浮議千秋白，餘生七尺輕。當年溝瀆死，苦志竟誰明」「憐才到紅粉，此意不難知。禮法憎多口，君恩許畫眉。王戎終死孝，江令苦先衰。名教原瀟灑，迂儒莫浪訾。」文士筆墨，能為人補過飾非，往往如是。
一一
餘過於忠肅公墓，題詩甚多；惟山陽阮中翰紫坪五排最佳，警句云：「漢統愁中絕，周京喜再昌。股肱知己竭，日月得重光。天意還思禍，星躔又告祥。遁荒非太伯，守節異曹臧。未睹遺弓劍，先聞缺斧折。三章憑翕訾，一劍答忠良。象少祈連塚，歌憐石子岡。誰憐十世宥，難贖百夫防」
一二
庚午春，蘇州韓立方先生掌教鐘山，以其姑名韞玉者《寸草軒詩集》見示；慕廬宗伯之季女也。詩只十一首，而風秀可誦。《病中》云：「月落霜寒葉滿墀，臥痾正及晚秋時。風簷網結長垂幌，硯匣塵封久廢詩。瘦影怕從明鏡見，淚痕空有枕函知。何因乞得青囊術擬向{南華》叩靜師。」又有顧頡亭之妻黃汝蕙、字仙佩者，有《送春絕句》云；「九十春光暗裏催，花飛紅雨變芳埃。流鶯日日枝頭喚，底事東皇駕不回」「柳絮穿簾燕撲衣，林園紅瘦綠偏肥。可憐花底多情蝶，猶戀殘香繞樹飛。」
一三
萬華亭雲；「孔子『興於詩』三字，抉詩之精蘊。無論貞淫正變，讀之而令人不能興者，非佳詩也。」華亭，進士，名應馨。
一四
毗陵黃仲則有《歲暮懷人詩·懷隨園》云：「近來詞賦諧兼則，老去心情宦作家。建業、臨安通一水，年年來往看梅花。」
一五
「小姑嫁彭郎」，東坡諧語也。然坐實說，亦趣。胡書巢《過小姑山》云：「小姑眉黛映秋空，衫影靴紋碧一弓。不識彭郎緣底事，憑他拋擲浪花中。」
一六
義山譏漢文：召賈生「問鬼神」，「不問蒼生」。此言是也。然鬼神之禮不明，亦是蒼生之累。嗣後武帝巫蠱禍起，父子不保；其時無前席之間故耳。餘故反其意題云：「不問蒼生問鬼神，玉溪生笑漢文君。請看宣室無才子，巫蠱紛紛死萬人。」
一七
丁未八月，餘答客之便，見秦淮壁上題云；「一溪煙水露華凝，別院笙歌轉玉繩。為待夜涼新月上，曲欄深處撤銀燈。」飛盞香含豆蔻梢，冰桃雪藕綠荷包。榜人能唱湘江浪，畫槳臨風當板敲。」「早潮退後晚潮催，潮去潮來日幾回潮去不能將妾去，潮來可肯送郎來」三首深得《竹枝》風趣。尾署「翠雲道人」。訪之，乃織造成公之子嘯崖所作，名延福。有才如此，可與雪芹公子前後輝映。雪芹者，曹練亭織造之嗣君也。相隔已百年矣。
—八
吳門張瘦銅中翰，少與蔣心余齊名。蔣以排再勝，張以清峭勝；家數絕不相同，而二人相得。心餘贈云：「道人有鄰道不孤，友君無異黃友蘇。」其心折可想。《過比干墓》云：「只因血脈同先祖，真以心肝奉獨夫。，』《新豐》云：「運至能為天下養，時衰拼作一杯羹。」讀之，令人解頤。瘦銅自言，吟時刻苦，為鐘、譚家數所累。又工於詞，故詩境瑣碎，不入大家。然其新穎處，不可磨滅。詠《風箏美人》云：「只想為雲應怕雨，不教到地便升天。」《借書》云；「事無可奈仍歸趙，人恐相沿又發棠。」真巧絕也。至於「酒瓶在手六國印，花露上身一品衣」：則失之雕刻，無游行自在之意。
一九
近日十三省詩人佳句，餘多採錄《詩話》中。惟甘肅一省，路遠朋稀，無從搜輯。戊申春，忽江寧典史王柏崖光晟見訪，貽五律四首，一氣呵成，中無雜句。餘灑然異之，問所由來。云：「幼講詩於吳信辰進士。」吳詩奇警。詠《蠟梅》云：「陽春如開闢，盤古即梅花。牡丹僭稱王，富貴何足誇群芳訴天帝，鵝雁紛喧嘩。乃呼羅浮仙，冒雪詣殿衙。帝曰咨爾梅，首出冠群葩。白袷與絳襦，何以懲奇邪。梅花未及對，黃袍已身加。」《榆錢曲》云：「桃花笑老榆，汝是搖錢樹。不解濟王孫，飛來複飛去。」《午夢》云：「竹徑涼飆入，蕓窗午夢遲。偶然高枕處，便是到家時。」《木蘭女》云：「絕塞春深草不青，女郎經久戍龍庭。軍中萬馬如撾鼓，只當當窗促織聽。」或訾其存詩太多，乃答云：「詩自心源出，妍媸惑愛憎。譬如不才子，撾殺竟誰能」或訾其存詩太少，又答云：「詩似朱門宴，誰甘草具餐三幹隨趙勝，選俊一毛難。」吳名鎮，甘肅臨洮人。
唐高駢節度西川，又調廣陵。詠《風箏》云：「依稀似曲才堪聽，又被風移別調中。」吳官山左，又調楚江。《詠懷》云：「阿婆經歲撫嬰孩，飢飽寒暄總費猜。才識呱呱真痛癢，家人又報乳娘來。」兩意相同。余雅不喜陳元禮逼死楊妃。《過馬嵬》云：「將軍手把黃金鉞，不管三軍管六宮。」吳《過馬嵬》云：「桓桓枉說陳元禮，一矢何曾向祿山」亦兩意相同。吳又有《韓城行》云：「良人遠賈妾心哀，秋月春花眼倦開。忍死待郎三十載，歸鞍馱得小妻來。」詠《虞美人花》云：「怨粉愁香繞砌多，大風一起奈卿何烏江夜雨天涯滿，休向花前唱楚歌。」柏崖《送客》云：「握手才經歲，含情複送君。不堪秋色老，重使雁行分。岳麓山前月，崇台嶺外雲。都添孤客恨，回首念同群。」詩甚清老，不料衙宮中乃有此人。
二O
李義山詩云：「願得化為紅綬帶，許教雙風一齊銜。」黃甘泉秀才《途中》詩云：「惘惘行百里，多情毋乃太。安得籠鵝生，全家口中帶」風趣殊佳。甘泉名世塏，徽州人。
二一
廬江孫嘯壑工琴，有《琴餘集》。詠《薔薇》云：「半紅半白裊風條，雨後春光未寂寥。自笑看花人漸老，讓他一歲一回嬌。」《夜吟》云：「有燈相對好吟詩，准擬今宵睡更遲。不道興長油已沒，從今打點未幹時。」餘愛其結句，頗近禪悟，故錄之。又：「得意水流壑，無心雲出山。」亦佳。
二二
杭州秋闈榜發，仁、錢兩縣，往往中者五六十人。赴鹿鳴宴時，傾城士女，垂簾而觀，見美少年，則嘖嘖嘆羨。戊午科，年少尤多。有周孝廉名鼎者，年才三十，而滿面於慧。嘗謂餘曰；「人以赴鹿鳴為樂，我以赴鹿鳴為慘。」餘問：「何也」曰：「餘在路上揭簾坐，則兒童婦女攫啃曰：『大胡子，何必赴鹿鳴』餘下轎簾，則又簇簇然笑指曰：『此人不敢揭簾，定坐一白髮翁矣。』豈非教我進退兩難乎」徐朗齋有句云：「有酒休辭連夜飲，好花須及少年看。」真閱歷語。又句云：「幽榻琴書偏愛夜，異鄉風月不宜秋。」新涼半床月，殘醉一簾花。」皆可愛也。
二三
山左李呈樣少詹謫戍時，有李現田者贈云：「洗耳自同高士潔，披襟不讓大王雄。」及到遼東，押解者姓高名士潔。抵戍所，後至者為侍郎王舜，舜初名雄。歸後偶話其事。尤展成曰；「二句是餘戲作『浴乎沂，風乎舞雩』詩也。」
二四
膠州李世錫進士，字霞裳；詠《甘草》云；「歷事五朝長樂老，未曾獨將漢留侯。」借人詠藥，真甘草身份。又有人詠《菊枕》云：「野人枕此增顏色，似有床頭未盡金。」亦酷是菊枕。
二五
馮益都相國溥，訪高念東侍郎於松雲僧舍，竟日留連。高賦絕句云：「戶倚雙扉禪宇開，無人知是相公來。相看一笑忘塵市，風味依然兩秀才。」馮答曰：「隱幾僧寮戶不開，天親無著憶從來。而今相對渾忘卻，但識維摩是辯才。」相傳：公二十一歲，鄉舉報到，而公酣眠不醒；太夫人大驚，以水噗面，乃張目曰：「夢登泰山，雲氣擁身而行，至一殿上。碧霞元君迎之，置錦幔，張樂飲酒；未終，見海日如車輪，大驚而醒。」醒時猶帶酒氣。
二六
李杜字雲帆，山陰人，貧不能自存，流轉燕、趙、吳、楚間，依僧而居。年三十餘，卒於京師。性耽吟詠，嘗有「黃河水闊秋飛雁，銀漢風疏夜墮星」之句。友人某書之扇頭，過查樓。有江南顧姓者，見而愛之，詢姓名往訪，知其寒困，為贈金置裘而去：殊難得也。雲帆又有《題伍大夫廟》詩云：「入吳雖是成兄志，破楚終非望子心。」《客懷》云：「一江涼月呼同載，到處名山恨獨看。」皆有逸氣。
二七
元遺山惜義山詩無人箋注。漁洋先生亦有「一篇錦瑟解人難」之句。近時馮養吾太史注《玉溪集0Q斷定以為此悼亡之詩。「思華年」，原擬偕老也，「莊生曉夢」，用鼓盆事；「藍田日暖」，用吳宮事：皆指夫婦而言。曰「無端」、曰「不憶」者，雲從何得此佳婦。曰「惘然」者，早知好物不堅牢。《湘素雜記》以「錦瑟」為令狐家青衣者，非也。又注《漫成》五章，專為李衛公雪冤而作。「代北」二句，為石雄發。「韓公」、「郭令」，推尊德裕也。以史証之，殊為確切。
二八
壽光安致遠詩曰：「試罷三雅與『五經』，密雲小酌付樵青。」「雅」字讀平聲，人以為疑。按劉表「三雅」之說，出於《典論》。一作「蛋」，《方言》曰：「盈、杯也。秦晉三郊謂之蛋。」《周禮》：「大胥、小胥」，即《詩》之《大雅》、《小雅》也。《詩》曰：「邊豆有且，侯氏宴胥。」《太玄》曰；「不宴不雅。」宴胥猶宴雅也。
二九
孫子未先生襄幼孤貧，鬻某家為青衣，聰穎非凡。伴主人之子讀書，代其作文。塾師大奇之，告知主人，養為己子。遂中康熙乙丑進士，官至通政司參議；以時文名重天下，詩亦清超。有《鶴侶齋集》。《次漁洋<謝公村)》云：「荒涼九龍口，寂寞謝公村。溪水空浮岸，風帆不到門。」馬墨麟維翰與盧抱孫見曾未第時，出公門。公贈云：「盧仝、馬異總能詩，韓、孟雲龍意可師。交比芝蘭投臭味，韻將絲竹疊參差。古人不作原無恨，此日齊名更勿疑。老去自憐才力盡，恰欣二妙正同時。」
三O
餘幼時聞吾鄉督學何公世瑾之賢，和若春風，廉如秋月。世宗時總督直隸，贈尚書，謚端簡；漁洋先生之高弟子也。有《暢春苑詩》云：「出郭逢新霽，垂鞭信馬蹄。松林微見日，沙路淨無泥。鳥語含風軟，楊花撲水低。不妨隨意歇，流水小橋西。」《詠史》云：「丞相安知獄吏尊，將軍爭似外家親。七諸侯破亞夫死，社稷臣非少主臣。」
三一
餘幼時府試，見杭州太守李慎修，長不滿三尺，而判事明決，膽大於身，吏民畏之。與盧雅雨同年，一時有「兩短人」之號。李喜步韻。盧道：「非古也。」規以詩云：「每以歌行矜短李，笑將月旦詡前盧。」李初不以為然，後和「盧」字，屢押不妥，乃喟然服曰：「君言是也。「引見時，嘗勸上勿以吟詠勞聖躬。上嘉納之。出外，不言。後恭讀《御制初集》，始知有此奏；其慎密如此。
三二
徐公士林，巡撫蘇州，凡讞決，先摘定案大略，牌示於外，而後發繕文冊：所以杜書吏之影射也。世宗謂曰：「爾風格凝重，當為名臣。」程中丞元章薦三人：一公，一盧雅雨，一陳文恭公也。後皆稱職。盧贈云：「賢名久訝龍圖近，異相應從麟閣看。」
三三
李遠敬太史以剛直將被劾，惠半農先生救之，得免。或謂曰：「何不勸以和柔」曰：「渠尚不肯為朱考亭折腰，何能降心當道耶」其《詠懷》云：「臨風一杯酒，對水一曲琴。嵇生禽鹿性，莊叟濠魚心。」自成衝淡一家。注書與朱子不合。
三四
王清範太守，觀察浙江，月課諸生。餘以童子受知。後落職再起，來守江寧，到園文宴，自誦其《海塘》詩云：「滄桑直似爭三島，捍禦時防潰六州。」公名斂福，與盧抱孫辛丑同年，時相過從。盧贈云：「席當散後猶呼坐，馬到門前總不行。」
三五
餘在李晴洲家，見高南阜山人小像，須眉奇偉，頗似先大夫。晴洲為言；山人宰歙縣時，人誣以贓。盧抱孫轉運兩淮，營救甚力，有指為黨者，並盧謫戍。故山人詩云：「幾曾連茹茅同拔，卻為鋤蘭蕙並傷。」盧和云：「不妨李固終成黨，到底曾參未殺人。」山人詩才敏捷，制府尹文端公試以「雁字」，操筆立就，警句云：「無意回波風錯落，有時潑墨雨模糊。」又曰：「落霞點出簪花格，驟雨催成怠就章。尹公喜，將欲薦拔之，而公調雲貴矣。在獄中詩云：「敢道案無三字定，終期心有一人知。」山人《泰州題壁》曰：「鳶墮無端逢腐鼠，角觸那信有神羊。」按：「觸」字韻本無平聲，惟毛西河引《西京賦》：「百獸凌遽，駿瞿奔觸。喪精忘魄，失歸妄趨。」作平聲押。其博覽如此。《游孤山》云：「寒香飛盡不成花，何處清風問水涯石罅竹根殘雪裏，還留數點認林家。」山人落魄揚州，適盧守水平，貧不自聊，乃以書告急，盧尚未答，而山人化去矣。盧哭云；「巫咸不為劉蕢下，邑宰誰迎杜甫來」
三六
牛進士運震，字階平，號真穀，學問淵雅，年五十有三，無疾而終。未死前一月，屢夢游金碧樓台，光華照耀。一日謂家人曰：「昨夜我又游前庭，殆將複位。臨去時，汝輩慎毋驚我。」次日，無疾而終。餘得公文集，未得其詩，但見《題畫》一絕云：「潑墨似雲林，秋意森滿幅。石氣翻空青，古樹寒如束。樵徑寂無人，西風下叢竹。」
三七
孫子未先生嘗於其師秀水徐華隱座中，見一貧客，乃徐年家子也。先生仰體師意，留養家中，待之甚厚。忽謂孫公曰：「受恩未報，明年當生公家。」末幾卒，公果生女。六歲時，戲抱之謂家人曰：「此華隱師客也，說來報恩。乃是女兒，恐報恩之說虛矣。」女勃然曰：「爺憎我女耶當再生為男。」逾十日，以痘殤。明年，公果舉子，頂有痘瘢，名於盤，字莊天，雍正乙卯舉人。有《織錦詞》一首，載《山左詩鈔》；詩不佳，故不錄。
三八
功臣子孫封蔭多襲武職，其中頗多文學之士，用違其才。然唐以前，文武原無分途；具韜略者，未嘗不雅歌投壺也。吾所交好者，如威信公岳公之三子游、昭武將軍楊公之玄孫大壯，皆官參戎，賓賓好學。現任贛州總鎮王午堂先生，世襲冠軍侯，尤好吟詩；《登雞母澳演炮》云：「小隊來秋閱，窮崖出石陘。沙喧山雨白，龍過海天青。遠舶千帆挂，蒼溟一氣停。自慚非鎖鑰，烽靜仰皇靈。」又，《黃岡即事》云：「賈航風是路，蛋戶水為家。」俱有唐音。公諱集，正紅旗人。楊《巡海》云：「欲回刁悍俗，將吏先和衷。多謝良守令，君子之德風。」其胸次可想。
三九
吾鄉高翰起司馬，髫年入學，會稽王瞻山廣文命賦《琢玉亭聽雨詩》，有「未見草逾碧，先看花減紅」之句。王大奇之，許以少女，未婚而卒：方知詩已成讖也。高同餘舉戊午鄉試，而入學則後餘一年。和餘《重赴泮宮詩》云：「難老依然在泮身，飛騰逸樂兩奇人。璵沙方伯與於才同入學。我嗟遲暮呼庚癸，歲到明年又戊申。蒲柳滋生空度日，鴛鳩決起不離塵。只餘往事堪追想，琢玉亭邊雨後春。」
四0
餘向讀孫淵如詩，嘆為奇才。後見近作，鋒若小頹。詢其故，緣逃入考據之學故也。孫知餘意，乃見贈云：「等身書卷著初成，絕地通天寫性靈。我覺千秋難第一，避公才筆去研經。」
四一
投贈佳句，餘摘錄甚多；今又得常州鈕牧村云：「一語慣申寒士氣，五雲常護老人星。」年家子管粵秀云；「刻鵠每為童稚喜，登龍還仗祖宗緣。」孫鍵云；「《比紅》得句尋花笑，飛白揮毫對雪書。」郭磨雲；「生尚見公休恨晚，天留此老亦多情。」
四二
杭州錢進士圯，號北庭，過隨園；餘晨臥未起，乃題壁而去。亡何，患奇疾，一日夜飲三石水，猶道渴甚，遂卒。其詩云：「三徑亭台水一隈，蕭蕭落葉點莓苔。小舟隔岸穿花出，怪樹當門揖客來。看竹何妨人竟入，題詩好是雨先催。袁安穩臥雲深處，怕引西風戶未開。」北庭乃璵沙方伯之族弟，在隨園賞梅，一見陳梅岑，即妻以女。梅岑大父省齋，向作江寧司馬，餘舊長官也。梅岑年十五，即攜至山中，命受業門下，曰：「此兒聰明跳蕩，非隨園不能為之師。」果一見相得。為取名曰熙，其梅岑則渠所自號也。性愛吟詩，不愛時文。餘每見其詩必喜，見其文必嗔。嘗規之曰：「此事無關學問，而有系科名：奈何勿習耶」卒以此屢困場屋。後受知於李香林河督，得官河廳司馬，亦以詩也。
四三
吳涵齋太史女惠姬，善琴工詩，嫁錢公子東，字袖海。伉儷篤甚。錢善丹青，為畫探梅小照。亡何，錢入都應試；而惠姬亡，像亦遺失。錢歸家，想像為之，終於不肖。忽得之於破簏中，喜不自勝，遂加潢治，遍求題詠，且載其《鴛鴦吟社箋詩稿》。《贈夫子》云：「白雲紅葉青山裏，雙隱人間讀道書。」後《入夢》云：「已托生吳門趙氏。郎可以玉魚為聘。」錢因自號玉魚生，賦詩云：「可憐女士已成塵，翻使蕭郎近得名。聽說只今吳下路，歌場人說玉魚生。」
四四
龔端毅公《定山堂集》，有《觀袁鳧公水部演西樓傳奇》一首。所云「虞叔夜」者，即鳧公之托名，蓋康熙初年事也。王子堅先生曾親見鳧公：短身赤鼻，長於詞曲。莫素輝亦中人之姿，面微麻，貌不美，而性耽筆墨。故兩人交好。為趙某所忌，故假趙伯將以刺之。龔詩云；「詞客幸隨明月在，新聲應逐彩雲飛。」
四五
常州鈕牧村，天才縱逸，倜儻不羈。壬申歲，在蘇州福仁山邑宰幕中，與余元旦登妓樓，遍召諸姬，評花張飲。今三十六年矣，歷幕楚、粵、中州，為督撫上客，忽來見訪。見贈云：「才子神仙且莫論，襟期當代有誰倫驚人眉宇光先照，傳世文章筆有神。天下已無書可讀，意中惟有物同春。香山蘊藉東坡達，知是前身是後身」昔年吳下許從游，元日尋春上酒樓。桃葉嬌持名士筆，梅花親插美人頭。板橋歌舞輕雲散，莊令按：疑為「念」之誤。農席上。鈴閣壺觴逝水流。謂望山相公署中。忽漫相逢懷舊侶，空餘江上幾沙鷗。」牧村名孝思，受業於李芋圃檢討。李故餘本房弟子，牧村亦自稱弟子。或訾之。牧村曰：「曾皙、曾參同事孔子，未聞有太老師之稱。」人莫能難。餘亦鄂文端公之小門生也，公命稱師，曰：「太老師尊而不親，不必從俗。」
四六
余嘗謂；美人之光，可以養目；詩人之詩，可以養心。自格律嚴而境界狹矣；議論多而性情漓矣。
四七
吾鄉王文莊公際華，與餘有總角之好。余游粵西，借其手抄《韓昌黎集》，久假不歸；詩學因之大進。同舉戊午科，與羅在郊三人為車笠之會。後三十年，餘乞養隨園，而公官司農，典試江南，班荊道故。今公委化已久，次子朝揚選江寧司馬，來修通家之禮，與談竟日，清遠絕塵，真《孟子》所謂「無獻子之家者也」。見贈云：「夢想名園二十年，今朝花裏識神仙。款門行處真如畫，人勝渾疑別有天。檻外煙雲饒供奉，榻前圖史任丹鉛。久知福慧雙修到，贏得聲名海內傳。」先生風味愛林泉，循吏詞林總偶然。杖履晚游天下半，文章早列古人前。三層樓閣居宏景，一卷《螂娘》記茂先。公著《子不語，。我勸上清姑少待，緩迎公返四禪天。今年二月八日，公夢有僧道二人，來請公複位。」
四八
余讀錢注杜詩，而知錢之為小人也。少陵「鄖州月」一首，所云「兒女」者，自己之兒女也。錢以為指肅宗與張後而言，則不特心術不端，而且與下文「雙照淚痕幹」之句，亦不連貫。善乎黃山谷之言曰：「少陵之詩，所以獨絕千古者，為其即景言情，存心忠厚故也。若寸寸節節，皆以為有所刺；則少陵之詩掃地矣！」
四九
餘幼時賦《古別離》云：「無情生山川，無情造舟車。今日君與妾，遂至淚盈裾。」後五十年，見陳楚南有句云：「天不欲人別，星辰分方隅。地不欲人別，山河界道塗。籲嗟古聖賢，乃造舟與車！」
五O
餘每作詩，將草稿交阿通謄正。通不識草書，往往誤寫。劉悔庵句云：「詩稿兒童猜草字，書聲病婦笑華顛。」嘆其真實情實事。
五一
沭陽呂觀察名昌際，字嶧亭，出身非科目，而詩似香山，字寫東坡，好談史鑒：真豪傑之士也。乾隆癸亥，餘宰沭陽。觀察尊人又祥為功曹，有異才，相得甚歡，官至常德太守。其時觀察才四歲，今作冀寧道，養母家居，書來見招。餘欣然命駕。則須已斑白，相對憮然。主於其家，園亭軒敞，膳飲甘鮮，致足感也。因賦詩云：「黃河水照白頭顱，重到潼陽認故吾。竹馬兒童三世換，琴堂書吏一人無。笑非丁令身為鶴，喜是王喬舄化鳧。四十六年如頃刻，滄桑何處問麻姑」「此邦賴有呂公賢，肯讀淮南《招隱》篇舊雨不忘雲外客，官聲久付晉陽煙。蕭齋論史燈花落，子舍承歡彩服鮮。我奉慈云三十載，喜君追步到林泉。」一時和者如云。錢接三文學云：「百姓謳歌隨路有，使君城府一分無。」吳南昀中翰云：「胸中武庫誰能測，天下名山歷盡無」餘因近體易招人和，故草草賦此二章，而別作五古四首，存集中。
嶧亭聞餘到，以詩迎云：「使回捧讀五雲箋，如獲珍珠滿百船。引領南天非一日，者番望月月才圓。」「膏澤流傳五十年，甘棠蔽芾已參天。忽聞召伯重來信，父老兒童喜欲顛。」又和餘《留別》云：「半月追陪興正豪，平生飢渴一時消。相逢不敵相思久，忍聽驪歌過野橋」「河橋送別滿城悲，駐馬臨風怨落暉。人影卻輸原上草，江南江北傍征衣。」
五二
沭陽教諭朱黻，字竹江，江陰詩人也。聞餘至，朝夕過從，間一日不至，餘與呂公必遣人促之。詠《落花》云：「名園酒散春何處剩有歸來屐齒香。」《春草》云：「萋萋那得不關情畫裙拂遍花時節。」皆清麗可愛。為餘送別云：「世間皆小住，詩卷已長留。」和五古四章尤佳，因太長，載《續同人集》中。
五三
有禮房吏張朝魁者，年八十三矣，甲子科，因其工書，攜入秋闈；此番獻詩云：「南天旭日光同翥，靈鵲驚飛噪高樹。恍似青牛紫氣來，那知舊尹帽帷駐。三門初見城四圍，黃童白叟未全非。漢南依依柳將落，東籬團團菊正肥。憶昔瀛洲推獨步，殿前曾作摩空賦。讓他老鳳蹲池邊，著我雙鳧下雲路。蓬萊頂上飛朱霞，散作河陽一縣花。仁風不負東山扇，甘雨真隨百里車。爾時給役有小吏，簿書堆裡常陪侍。眼看剖決速如流，直疑手口同游戲。藥籠參苓得士賒，採珠幾輩握靈蛇。爭褰夫子扶風帳，不瞇歐陽貢舉紗。出宰郎官移列宿，嘆息當年難借寇。豈料睽違五十年，尚教胥吏瞻依就。喜見商山採藥行，敢隨杖履話平生。仙人不棄凡雞犬，許向雲中作吠鳴。」
五四
又有吳廷貢秀才者，贈詩云：「五十年來跡已陳，新侯不及故侯親。追思竹馬歡迎日，一世人如兩世人。」
五五
《金陵懷古》詩，最難出色。皖江潘蘭如瑛云：「《玉樹庭花》唱已遙，金陵王氣又重消。龍蟠不去懷雙闕，牛首空回望六朝。故壘雲低天漠漠，荒林秋盡雨瀟瀟。石頭城畔多情月，夜夜來看江上潮。」通首音節清蒼。又，《宛轉歌》云：「宛轉松上蘿，松枯蘿色喜。同體不同心，安望同生死」殊堪風世。又：「船頭山月落，人指海雲生。」活對亦佳。
五六
新安方如川秀才，來金陵鄉試，贈墨百螺，上鐫「隨園先生著書之墨」。餘不覺驚喜，覺弟子束惰，未有雅如秀才者。錄其《席間有贈》云：「煙籠明月月籠煙，十里湘簾卷畫船。阿翠不知秋已老，調箏猶唱杏花天。」
九七
曹劍亭侍御《胥江》云：「市近人聲雜，船多夜火明。」王廷取太守《沙河》云：「危巢雙燕宿，破屋一驢鳴。」汪守亨秀才《佛寺》云：「塔影衝霄直，亭陰向午圓。」王麓台司農《題畫》云：「蛟龍疑有窟，風雨若聞聲。」此數聯皆聞人傳誦，而餘愛之，故摘記者也。曹又有《送梁階平司農隨駕木蘭》云：「獵獵旌旗擁玉珂，森森帳殿碧嵯峨。三秋月色臨邊早，萬馬風聲出塞多。晨捧金泥隨輦草，暮翻玉靶落天鵝。知君奏罷《長楊賦》，合有新詩寄薛蘿。」通首唐音。
五八
宋荔裳《贈犬》云：「榻邊飽飯垂頭睡，也似英雄髀肉生。」高念東《過邯鄲》云：「願作盧生不願寤，飽食黃粱追夢去。」皆讀之令人欲笑。
五九
餘常謂收帆須在順風時，急流勇退，是古今佳話；然必須嘿而不言，趁適意之際，毅然引疾，則人不相疑。若時時形諸口角，轉覺落套：而上游聞之，以為飽則思揚，翻致挂礙矣。錢竹初擅「鄭虔三絕」之才，抱梁敬叔州郡之嘆，屢次書來，欲賦遂初。余寄聲規其濡滯。今秋才得解組，餘賀以詩。渠答云：「海上秋風江上蓴，塵顏久已悵迷津。竊公故智裁今日，勸我抽身有幾人世事楸枰留黑白，老懷齏臼雜酸辛。退閒自此陪裙屐，長作田間識字民。」
「勞生那複計年華，歸識吾生本有涯。未定新巢同燕子，早營孤塚付梅花。千秋欲借先生筆，十畝從添處士家。他日並登皇甫《傳》，始知真契在煙霞。」
六O
詩餘之佳者，餘已附載數首入《詩話》矣。茲檢舊冊，又得蔣用庵侍禦送餘出都《沁園春》二首，時侍御尚作秀才也。其詞云：「聊作粗官，蕭然一琴，五月治裝。正中朝元老，聞而扼腕；西林、鐵崖兩相公。一時學者，望輒沾裳。僕竊有言：先生此去，厚意還須識彼蒼。江南好，舍驚才絕代，管領誰當。江山東晉南唐，便雨打風吹未就荒。更畫船七里，燈烘虎阜，珠簾二月，花繡雷塘。洗馬愁乎，阿龍超矣，人物由來數過江。憑君到，把斜陽草樹，收入春光；」「一代詞場，誰則如君，歷落多姿。每奮衣而起，詞都滾滾；酒酣以往，語更霏霏。隨意判花，閒情顧曲，贏得三生杜牧之。今行矣，剩東塗西抹，付並州兒。城南頻歲棲遲，笑末坐偏容平子知。記絳紗剪燭，縱橫商略；平台啜茗，次第敲推。儂本阿蒙，君將南去，肯向緇塵戀染衣須記取，待杏花春雨，予亦遄歸。」又，周之桂作《金縷曲·送同劉郎游天台》云；「春是先生主，怎頻年尋春不倦，又搖柔櫓家有梅花愁輕別，一半嬌波不語。看瘦減雲英如許，只有多情新桃李，逐春風、還共尋南浦。楊柳餞，《柘枝》舞。誰知密意留行苦，似花神從天暗乞，者回風雨。煙水確人應難出，況是江流寒阻。喚不到吳娘六柱。我本衝泥遙相送，乍聞言、也覺寬離緒。歌《水調》，且延佇。」及餘返棹，周喜，又贈《沁園春》云；「如此先生，老更清豪，行歌採芝。正西湖妝靚，重牽鄉夢；天台花笑，易惹游思。足任生云，懷堪貯月，萬壑千岩一杖攜。掀髯處，每逢人誇健，涉險忘疲。文章流播天涯，聽處處推袁事更奇。恁瓣香爭奉，人間香祖；一經難質，曠代經師。忽拜靈光，都疑絳歲，苦向三生認鬢絲。歸來笑，似還鄉羽客，出夢希夷。」
六一
先君子幕游楚南，舊主人高公名清者，在衡陽九年；亡後，以虧帑故，妻子下獄。先君子出全力援之，竟得歸殯。有楊朗溪太史贈詩云：「袁夫子，當今真義士。一雙冷眼看世人，滿腔熱血酬知己。恨我相見今猶遲，湘江傾蓋締蘭芝。」餘時尚幼，讀而記之，今忘其全首矣。太史名緒，武陵人，權奇倜儻，詩宗少陵，字寫《爭坐位》。雍正間，苗民蠢動，王師征之，未捷。公學酈生，單身入洞說之，群苗羅拜乞降。亦奇士也。
六二
康熙間，山左名臣最多，如：相國李文襄公之芳之功勛；湖廣總督郭瑞卿鏽之剛正；兩江總督董公訥之經濟：皆赫赫在人耳目；而皆能詩。世人不知者，為其名位所掩也。李《與施愚山陪祀郊壇》云：「太乙瑤壇接露台，龍旌遙拂翠華來。仙韶細度《雲門》奏，玉殿初明泰時開。千尺爐煙天外轉，九重環佩月中回。祠官解有登封意，獨愧甘泉作賦才。」董《興化道中》云：「村從煙際出，草逼浪頭生。」《沅州道中》云：「雲裏諸峰堪入畫，雨中無樹不含秋。」郭撰《太皇太后挽詞》云：「撫孤三十載，兩世際和豐。渭水開姬歷，塗山助禹功。雞鳴問曙切，烏哺報劉同。遙想含飴日，徽音宛在躬。」又，《偶成》云：「去官人易懶，無累病常輕。」皆可誦也。相傳：郭公之劾納蘭太傅也，趁其慶壽日，列款奏之。旋帶疏草，登門求見。太傅疑此人崛強，何以忽來稱祝。延之入，長揖不拜，而屢引其袖。太傅喜曰：「御史公亦有壽詩見贈乎」曰：「非也，彈章也。」太傅讀未畢，公從容曰：「郭誘無禮，應罰尸自飲一巨觥，趨而出。滿座愕然。少頃，太傅廷訊之旨下矣。一說：郭初宰吳江，籃簋不飭，聞湯潛庵來撫蘇州，自陳改悔之意，請另擇日到任，果聲名大震。湯遂薦之。後湯為太傅所傾；郭故劾之報師恩，亦以申公論也。
六三
久聞廣東珠娘之麗。餘至廣州，諸戚友招飲花船，所見絕無佳者，故有「青唇吹火拖鞋出，難近多如鬼手馨」之句。相傳：潮州六篷船人物殊勝，猶未信也。後見毗陵太守李寧圃《程江竹枝詞》云：「程江幾曲接韓江，水膩風微蕩小般。為恐晨曦驚曉夢，四圍黃篾悄無窗。」「江上蕭蕭暮雨時，家家篷底理哀絲。怪他楚調兼潮調，半唱消魂絕妙詞。」讀之，方悔潮陽之未到也。太守尤多佳句：《潞河舟行》云：「遠能招客汀洲樹，艷不求名野徑花。」《姑蘇懷古》云：「松柏才封埋劍地，河山已付浣紗人。」皆古人所未有也。又，《弋陽苦雨》云：「水驛蕭騷百感生，維舟野戍聽雞鳴。愁時最怯芭蕉雨，夜夜孤篷作此聲。」《珠梅閘竹枝詞》云：「野花和露上釵頭，貧女臨風亦識愁。欲向舵樓行複止，似聞夫婿在鄰舟。」



《補遺卷一》
一
《詩》始於虞舜，編於孔子。吾儒不奉兩聖人之教，而遠引佛老，何耶阮亭好以禪悟比詩，人奉為至論。余駁之曰：「《毛詩三百篇》，豈非絕調不知爾時，禪在何處佛在何方」人不能答。因告之曰：「詩者，人之性情也。近取諸身而足矣。其言動心，其色奪目，其味適口，其音悅耳：便是佳詩。孔子曰；『不學詩，無以言。』又曰：『詩可以興。』兩句相應。惟其言之工妙，所以能使人感發而興起；倘直率庸腐之言，能興者其誰耶」
二
李玉洲先生曰：「凡多讀書，為詩家最要事。所以必須胸有萬卷者，欲其助我神氣耳。其隸事、不隸事，作詩者不自知，讀詩者亦不知：方可謂之真詩。若有心矜炫淹博，便落下乘。」又有人問先生曰：「大題目用全力了卻，固見力量；倘些小題，亦用長篇，豈不更見才人手段」先生笑曰：「獅子搏兔，必用全力：終是獅子之愚。」
三
同一樂器：瑟曰鼓，琴曰操。同一著述；文曰作，詩曰吟。可知音節之不可不講。然音節一事，難以言傳，少陵「群山萬壑赴荊門」，使改「群」字為「千」字，便不入調。王昌齡「不斬樓闌更不還」，使改「更」字為「終」字，又不入調。字義一也；而差之毫厘，失以千里。其他可以類推。
四
沈云椒侍郎未遇時，館於陳梅岑家；其時梅岑尚髫也。然梅岑詩筆清新，實為先生傳授。諺云：「開口乳要吃得好。」此之謂也。梅岑嘗誦先生《午日秦淮》云：「菖蒲綠映石榴紅，罌盎東西放幾叢。不辨誰家妝閣底，遠山多在畫屏中。」「闌幹影里綺疏橫，艾酒齊酣笑語迎。樓上衣風樓下水，一簾香霧不分明。」「丹符風颮佛幡如，扇影參差漾碧虛。一片湖光星萬點，家家水閣上燈初。」「柳陰檻外泊船頭，都向尊前聽短謳。卻到中流清景好，蔣王山上月如鉤。」《晚過楓橋》云：「雨不成絲柳帶煙，暮天遠水正無邊。客愁最怕鐘聲攪，不向楓橋夜泊船。」《泛舟城北》云：「最是長條柳，依依一愴情。蘆花猶未白，已解作秋聲。」
五
鄭璣尺先生詠《鏡》云：「朱顏誰不惜白發爾先知。」可謂佳矣。後聞俞鶴齡秀才詠《鏡》有「白髮朱顏管一生」，七字尤佳。其妙處在一「管」字。
六
趙雲松《過蘇小墳》云：「蘇小墳鄰岳王墓，英雄兒女各千秋。」孫九成《過琵琶亭》云；「為有琵琶數行字，荻花楓葉也千秋。」句法相似。
七
近日有巨公教人作詩，必須窮經讀注疏，然後落筆，詩乃可傳。余聞之，笑曰：且勿論建安、大歷，開府、參軍，其經學何如，只問「關關雎鳩」、「採採卷耳」，是窮何經、何注疏，得此不朽之作陶詩獨絕千古，而「讀書不求甚解」；何不讀此疏以解之梁昭明太子《與湘東王書》云：「夫六典、三禮，所施有地，所用有宜。未聞吟詠情性，反擬《內則》之篇；操筆寫志，更摹《酒誥》之作。『遲遲春日』，翻學《歸藏》；『湛湛江水』，竟同《大誥》。」此數言振聾發聵；想當時必有迂儒曲士，以經學談詩者，故為此語以曉之。
八
人問：「杜陵不喜陶詩，歐公不喜杜詩：何耶」餘曰：「人各有性情。陶詩甘，杜詩苦，歐詩多因，杜詩多創：此其所以不合也。元微之云：『鳥不走，馬不飛，不相能，胡相譏」』
九
宋人《漁父》詞云：「歸來月下漁舟暗，認得山妻結網燈。」又云：「不愁日垂還家錯，認得芭蕉出槿籬。」二語相似。餘寓西湖德生庵，夜深斷橋獨步，常恐迷路，緊望僧庵燈影而歸，方覺二詩之妙。
一O
凡菱筍、魚蝦，從水中採得，過半個時辰，則色味俱變；其為菱筍、魚蝦之形質，依然尚在，而其天則已失矣。諺云：「死蛟龍，不若活老鼠。」可悟作詩文之旨。然人莫不飲食也，鮮能知味也。作者難，知者尤難。
一一
尹文端公出將入相，垂四十年，常謙謙然不自喜。惟小妻張氏以所生女入宮，為皇子妃，誥封一品夫人，逢人必誇。故《紀恩》詩曰：「瑞日瞳朧展翠屏，環階拜舞祝慈寧。爭傳王母瑤池會，竟見仙班列小星。」
一二
餘屢覓同年楊兼山大琛詩不得。今年到蘇州，得其《古香堂詩稿》。《秦宮》云；「五丈旗飄複道寬，曉妝人試綠雲盤。虛懸照膽秦宮鏡，不見長城白骨寒。」《舟中》云：「斷雲作意橫遙嶺，明月多情送短篷。最愛風標兩公子，一生消受綠蘆風。」又：「春衣典盡還賒酒，鶴俸分來又買花。」皆駘蕩可喜。
一三
庚申初春，餘與兼山及諸同年在京師游陶然亭。兼山《次壁間田退齋少宰韻》云：「欲雨不雨春晝陰，城南亭子同登臨。雪痕消盡葦根出，磬響斷時禽語深。且喜僧寮無俗韻，漫將宦跡托沉吟。丁香幾樹才含萼，記取花時策杖尋。」兼山晚年寵妾，與夫人反目。餘戲之曰：「君可記四十年前《贈內》詩乎」兼山請誦之。曰：「『百杵午窗頻搗藥，一燈子夜尚縫衣。』此與唐明皇、王夫人，脫阿忠半臂作生日何殊讀之可作《同心院》矣。」兼山笑而不答。田少宰諱懋，山西相公從典之子，立朝有聲。
一四
杭堇浦論七律，不喜拗體。餘道詩境甚寬，實有因拗轉峭者。因誦倪紫珍先生《客中憶西湖》云；「江水不如湖水澄，南峰涼暖時堪登。入雲但問採樵客，踏葉偶隨歸寺僧。一掬泉因瘦蛟活，滿山桂與青霞蒸。白波渺渺未可渡，空倚葛陂三尺藤。」似此八句，一調平仄，便索然無味矣。杭亦以為然。先生官御史，古貌清標，識餘於未第時。余學寫殿試卷，先生教以偏旁點畫：致足感也。記其《渡江遇風》云：「越陰已夙戒，涉波複新懦。忽然馮夷怒，葉舟竟掀播。命只比毛輕，心已拼甑破。且守柁檣立，獨抱忠信臥。須臾洪濤平，白鷗浮一個。」《在試院中答厲衣圍侍郎》云：「文入彀中須賞識，棋於局外易分明。」《贈丹桂》云：「老干十年看獨立，丹心一點早平分。」其存心之公正可想。《宿瀘溪》云：「避風先泊岸，過雨更觀瀾。」皆妙。先生名國璉。
一五
李謹琿芝游靈隱寺：雲林大師出示右軍《感懷札》，紙墨殘缺，如裂春冰。又出山谷、襄陽二札。李題云：「玉印何時勒，貞觀十五年。不多完筆墨，一半補雲煙。稀世無人信，名山有佛憐。我來長跪讀，深幸見殘箋。」《觀梅》云：「步步梅花裏，遲遲過石梁。兩山清澗合，一路白雲香。偶約探春侶，同登選佛場。羨他修得到，愧我半生忙。」又：「顧我忽無影，前峰落照微。」十字亦超。
一六
余游武夷，至大藏峰；望半字山，穴中有橋板梁柱，大小百千根，參差堆架，灰墨色，長短不齊，既不朽爛，又不傾落。其下湍急，舟難停泊。有某官，擊以鳥槍，落木梯數片。朱子云：「是堯時民，避洪水居此。水平時，人下而木存。」想亦有理。餘還杭州後，與孫景高世講談及之。孫出所藏虹橋板一片，長尺許，薄三分，雲得自張芑堂，張又得於吳達夫。梁山舟題云：「虹橋之板長徑尺，付與幽人鎮玉格。延陵家藏東海題，題處天然一角白。書不可信字可傳，非松非柏無人識。即今散落市廛中，君獨何緣收拾得。當年吹墮武夷峰，仙凡惝恍將毋同。須防一夜風霜起，飛上青天化斷虹。」主人題云：「虹橋遺跡倩誰搜，千載猶看片板留。莫道仙蹤渺難問，有人曾向武夷游。」「九曲環溪鎖翠煙，仙風吹墮幾何年題來好句尤珍重，慰我平生嗜古緣。」
一七
人饋得心大師雞子四十，師大吞咽。人笑之。師作偈云：「混沌乾坤一口包，也無皮血也無毛。老僧帶爾西天去，免在人間受一刀。」
一八
金陵山川之氣，散而不聚；以故土著者絕少傳人。王、謝渡江，多作寄公，亦複門戶不久；此其証也。然街衢宏闊，民氣淳靜，至今士大夫外來者，猶喜家焉。桐城姚姬傳太史掌教鐘山，有移居之志。賦詩云；「又向金陵十日留，依然雙闕望牛頭。交游聚處思移宅，衰病行時愛棹舟。蕭寺風多疑作雨，後湖煙淡總如秋。僧書擬共舒王讀，不吊興亡惹淚流。」餘謂第四句尤合餘意。餘當未衰時，亦喜舟行，畏陸行也。
太史七古雄厚，惜篇長難錄。錄其《岳陽樓見月》云：「高樓深夜靜秋空，蕩蕩江湖積氣通。萬頃波平天四面，九霄風定月當中。雲間朱鳥峰何處水上蒼龍瑟未終。便欲拂衣瓊島外，止留清嘯落湘東。」《吊王彥章》云；「亂世鳥飛難擇木，男兒豹死自留皮。」《哭劉耕南》云；「別來書到長安少，死去才教天下空。」《淮上》云：「只愁天上桃花水，浸失淮南桂樹山。」《釣台》云：「可憐高鳥盡，回憶釣魚磯。」皆絕妙也。己巳歲，餘《中秋夜渡江》云：「世上夜深秋正半，江心風定月當中。」亦與先生《岳陽》三四聯相似。先生從父南青諱範，在長安與餘有車笠之好，學問淹博，而不喜吟詩。餘改官江南，送行詩麻集，而南青無有也。餘調之云：「南青愛人如老嫗，初入翰林殊栩栩。平時著述千萬言，臨別贈我無一語。」
一九
閨秀吾浙為盛。庚戌春，掃墓杭州，女弟子孫碧梧邀女士十三人，大會於湖樓，各以詩畫為贄。餘設二席以待之。徐裕馨，相國文穆公之孫女也，畫法南田，詩吟中、晚。《即景》云：「讀罷《黃庭》卷懶開，靜中消息費推裁。吹燈欲禁花留影，剛卷珠簾月又來。」《暮秋》云：「寒蝶低飛月滿枝，海棠紅冷桂凋時。笑儂競比黃花瘦，青女多情知未知」《畫眉》云：「柳梢枝上曉風柔，夢醒雕欄語未休。莫向碧紗窗畔喚，美人猶是未梳頭。」《暮春》云：「殘紅片片卸簷前，樹有餘香蝶尚憐。士女不來芳草外，秋千猶系綠楊邊。中庭風靜游絲落，繡戶簾垂紫燕穿。恰好送春詩未就，瑤台有妹贈雲箋。」《夜雨》云：「夜雨小窗多少，春喚子規去了。起來收拾餘花，又把五更風惱。」
二O
汪紳，字巽為，號順哉，秋御先生之女也。《春日山居》云：「山居無事起常遲，不斷溪聲雨過時。最愛學飛新燕子，簾鉤低拂影差池。」《聞蟲》云；「四壁亂蟲鳴，聞聲暗自驚。獨憐秋一色，可奈月三更。嘆息餘如助，丁寧夢未成。可知為客者，緣爾倍關情。」《秋月》云：「古戍鳴寒柝，孤城急暮砧。」俱饒有唐音。孫春岩觀察滇南，娶姬人王氏，名玉如，善畫工詩，與女公子雲鳳、雲鶴閨房唱和，有林下風。《喜弟自滇至》云：「既見翻疑誤，凝眸各審詳。九年雲出岫，一夕雁成行。別後滄桑換，途中歲月長。舊容驚半改，鄉語嘆全忘。對月秋垂淚，聽猿夜斷腸。逢人問消息，覓便寄衣裳。剪燭心方慰，回頭意轉傷。自餘離故土，賴爾奉高堂。感逝餐應減，思兒鬢恐霜。弟能支菽水，妹可護溫涼。聞已調琴瑟，曾無弄瓦璋。當年送我處，今日遇君場。彼此皆如夢，依依兩渺茫。」此詩置白太傅集中，幾不可辨。錢塘陸飛，字筱飲，乾隆乙酉解元。性高曠，善畫工詩，慕張志和之為人，自造一舟，妻孥茶灶，悉載其中，遨游西湖，以水為家。《揚州遇雪》云；「雨隨微霰集，船與斷冰爭。」《渡錢江》云：「萬弩尚餘沉鐵在，群山渾欲勒潮回。」《爆竹》云：「組袍易裂拋宜遠，濁酒能醒近未妨。」
近來習尚，丈夫多臂纏金鐲，手弄椰珠。餘頗以為嫌。而謹厚者，亦複為之。陸作詩刺之云；「我聞遠賈多艱虞，纏金或以資窮途。途窮未必非懷寶，懷藏亦足來萑苻。世人金多揮不足，舉袖滿堂黃映肉。指環臂釧乃女子，男化女兒何日始南方草木椰最久，實大如瓜漿作酒。何年落子比玄珠，一串摩尼時在手。有手不弄琴與書，有手不把犁與鋤：可惜白日空摩挲，不有博弈猶賢乎」
余嘗求陳望之先生詩而不得，《詩話》中所載甚少。近日王夢樓從楚中歸，誦其《月夜登黃鶴樓》云：「丹樓天外峙，皓月空中行。銀濤與玉魄，相進出光明。樹暗漢陽渡，雲低鄂渚城。不知何處笛，解作落梅聲。」《泛舟登伯牙台》云：「伯牙台畔曉鶯飛，梅子山前綠漸肥。舟共鳧鷺聊泛泛，柳遮樓閣似依依。人琴千古知誰在江漢殘春照鬢稀。我欲臨風彈一曲，落紅成陣亂斜暉。」
二四
丙辰召試者二百餘人，今五十五年矣，存者惟錢籜石閣學與餘兩人耳。庚戌五月，相訪嘉禾，則已中風，半身不遂；年八十有三，猶能釃酵清談。家徒壁立，賣畫為生，官至二品，屢掌文衡，而清貧如此：真古人哉!刻《籜石齋詩集》四十九卷，最後，題春圃弟《茶舫圖》云；「清涼山後阿兄題，大令名看小令齊。三月柳遮江路水，十年人隔夕陽低。」拳拳念舊，蓋物稀為貴，理應然也。先生吟詩，多率真任意，有夫子自道之樂。其《村居》云：「村居誰為閉門高夜雨頻添水半篙。楊柳初絲亞文杏，木蘭如玉照櫻桃。王官谷小雲同住，華子岡深犬夜嗥。短杖一枝扶便出，西軒北陌又東皋。」《先人別業》云：「屋於高處非忘世，志欲終焉此讀書。」皆有駘宕之致。先生名載，嘉興人。
二五
家常語入詩最妙。陳古漁布衣詠《牡丹》云：「樓高自有紅雲護，花好何須綠葉扶。」國初徐貫時《寄妾》云：「善保玉容休怨別，可憐無益又傷身。」
二六
秋霜初下，木葉未凋，而浮萍先悴。松江張夢喈之女玉珍有句云：「梧陰尚覆階前草，秋信先殘水面花。」雖眼前景，無人道過。又《贈歸燕》云；「空巢為汝殷勤護，重到休迷故主樓。」真仁人之言。玉珍嫁太倉秀才金瑚，有孝子之稱。
二七
凡攻經學者，詩多晦滯。獨蘇州江鄭堂藩詩能清拔；王蘭泉司寇之高弟子也。《登齊雲山》云：「危梯高百步，曲折徑通幽。人與鳥爭路，僧邀雲住樓。山收千里翠，石放眾溪流。空際聞鐘磬，聲從何處求」《寓樓》云：「東風料峭覺衣單，樓閣虛空夢未殘。病裏已教花事去，愁來肯放酒杯寬畫圖勸客看山色，書卷留人忍夜寒。去歲家書今歲達，老親為我定加餐。」《送蘭泉從方伯升司寇入都》云：「民情愛冬日，朝命轉秋官。」抑何工切！
二八．
餘十二歲，受王交河先生蘭生知，入學；十五歲，受李安溪先生清植知，補增；十九歲，受帥蘭皋先生念祖知，食餼。感知己之恩，求王、李二公詩不可得。近在汪松蘿《清詩大雅》中，得帥公《春園》云：「群香多撲鼻，空翠總沾衣。良以得春趣，因之忘世機。徑幽當曉寂，禽小見人飛。我意適如此，看雲何處歸。」又，《秋信》云：「柳殘池受月，花落徑添泥。」《彈琴》云：「耳邊猶有韻，空外絕無聲。」
二九
彭湘南布衣，與陳滄洲先生同鄉交好。陳歿後，無所依歸，以選詩為生。癸酉來金陵，年七十餘矣，杖頭挂古錢數枚，朱履白髮，招搖過市。為餘言：滄洲詩宗少陵；誦其《石峽看月》云：「薄暮村難辨，依微古渡旁。空江懸網罟，落日下牛羊。水落灘聲緩，山高樹影涼。開篷看月色，夜久漸為霜。」他如：「夜雨鄰燈舟似市，經年旅泊水為家。」「竹榻耳隨天籟寂，紙窗雲共佛香飄。」皆佳。
三0
松江提督張雲翼，以公侯世職；而《嚴灘》一首，獨出新裁。其詞云：「漫整荷衣拜逸民，灘聲猶自動星辰。富春近日誰漁父天子當年有故人。名到先生才是隱，賢如光武不稱臣。只因曾作梅家婿，外氏家風愛隱淪。嚴先生為梅福之婿，事見《逸史》。」又；「明月到樓忘是夜，桃花無水不成春。」俱有意思，不似貴人筆墨。
三一
康熙末年，布衣能詩者，金陵有屈思齊景賢，蘇州有李客山果。二人俱落落孤高，與朱草衣別一風格。客山詩，餘見甚少。屈長於五古，工夫勝草衣，而性靈不如。在僧壁見《與馬秋田、沈方舟、姚玉亭觀秋色》云：「香閣層巒上，登臨落照邊。鐘聲傳下界，人語近諸天。紅葉齊爭艷，秋花靜可憐。蕭然林壑外，歸鳥度寒煙。」《莫愁湖》云：「一自美人去，至今芳草生。」詩境冷淡，可以想見其人。余宰江寧，從不來一見。
三二
天長陳燭門以剛壬辰進士，與王孟亭同年，論詩兩不相合：以王好險拗，而陳平和故也。陳長於投贈。《贈顧俠君》云：「心厭承明戀釣槎，題名江上有籠紗。鼓鐘清廟元和筆，簫管揚州大業花。重碧千卮傾北道，軟紅十丈憶東華。相看淮海詩人盡，攜手平山日又斜。」
三三
沈陽唐俊公英司關九江，四方詩人游者，必有唱和。餘於《詩話》中已詳言其壇坫之盛；先生詩，尚未見也。近始得其《歸舟即景》云：「逸興忙中減，茲游片刻清。岸蟲隨櫓急，漁火貼波明。山暗殘陽滅，江寒夜氣生。莫教驚野浦，恐散白鷗盟。」《環翠亭納涼》云：「古亭雅集趁新涼，明月依人照異鄉。老樹靜風鴉睡穩，山衙報漏鼓聲忙。向平心事誰知己庾亮襟期自笑狂。《白雪陽春》歌滿座，不堪回首少年場。」讀之，想見盛世升平，官領閒曹之樂。其子名寅保，貌如冠玉，早入翰林，出錫山嵇公之門：人以為先生禮士尊賢之報也。
三四
杜紫綸先生選《唐人叩彈集》，專尚中、晚。學者從茲入手，可免粗硬槎丫之病。而宗法少陵、山谷者，意頗輕之。先生《虎丘雨後》云：「六宮花老淚胭脂，點點殘紅墜晚枝。自是東風無著處，本來西子有歸時。錦帆冷落青簾舫，玉管闌珊《白佇》詞。雙槳綠波留不住，半塘煙柳雨如絲。」先生翰林前輩，與餘同試光明殿，恰未一握手。
三五
沈歸愚言沈方舟詩，藏少弋家。少弋已亡，求之不得。杭堇浦言方舟詩在福建布政使張廷枚家。或少弋即方伯之宗人，未可知也。沈詩音節沉雄，得明七子梗概，而新穎過之。足跡所到，足以助其豪宕之氣。如《下朝陽》云；「似聞風雨作，前有大灘來。一氣雙江合，孤城百粵開。鰲身移島嶼，蜃口出樓台。倚棹懷湘子，橋成力大哉。」餘每過灘，先聞聲響，讀此方知其妙。他如叫、泊》云：「竹喧歸鳥後，村靜飼蠶時。」《天啟德陵》云：「內豎一朝祠宇遍，愛書三案士林空。」《懷宗思陵》云：「一劍割將公主愛，九門報道寺人開。」《泰山》云：「四嶽共推青帝長，一峰還古丈人尊。」皆膾炙人口。有長安陶友蘭者，愛其詩，臨卒，命以《方舟詩集》置棺中為殮。亦異人哉!
三六
虎丘山塘有白傅舊堤，其碑為居民埋匿。汪松蘿掘得之。沈賦詩云：「片石苔封閱歲華，憑君磨洗認龍蛇。從今覓得春風路，送與吳娘踏落花。」王昊廬宗伯捐貲贖甲寅難婦百餘口。沈贈云：「紅淚千行濺鐵衣，傾家不惜援重圍。揮金欲笑曹瞞吝，只贖文姬一個歸。」
三七
雍正間，宣城有布衣葛鶴、字雲衢者，詩筆頗清，年未四十而亡。陳古漁誦其佳句云：「巢傾爭宿鳥，鞭響過橋驢。」「衣雨屢遷孤客館，秋風先瘦異鄉人。」
三八
詩用眼前之典，能貼切便佳。陳燭門《贈李天山》云：「老人吹火窺劉向，天子臨軒問長卿。』』楊兼山《在戶部歲暮》云；「孫簿當年猶祭灶，崔丞近日只哦松。」姚姬傳《贈陶生》云；「貧無素業彈長鋏，行入朱門著小冠。」語俱妙。而姚詩似有所諷。
三九
詩有無心而相同者。陶篁村《偶成》云：「閉戶渾如坐佛幢，彈琴作伴影成雙。多情只有蕭蕭竹，時帶斜陽綠到窗。」姚姬傳亦有《涼階》一首云：「涼階今夕又飛螢，倚檻風前已涕零。人跡不如修竹影，每隨明月到中庭。」陶《題閱江樓》云：「木落天空闊，鼉鳴岸動搖。」亦奇偉可喜。沈方舟《出峽》云；「舟擲波心去，人穿石罅來。」王蘭泉《舟至玉屏》云：「人從激箭流中坐，船在崩崖罅裏行。」
四O
丙子，年家子陶時行以胡氏《一房山詩集》見示，作者六七人。壬寅秋，餘過蕪湖。主人漱泉淳邀游其處，屋不甚多；而窗對赭山，門臨湖水，洵鳩江一勝景也。集中管松崖太史乾珍云：「日夕山水碧，泠然秋更清。微風湖面至，初月竹稍生。排雁銀箏柱，跳魚玉尺聲。不愁歸路晚，村火似星明。」淡霞山明府如水云：「入室菊排三徑秀，開窗風送一山秋。」仲燭亭蘊檠秀才云：「小閣乍開雙白板，秋山剛借一屏風。」宋笠田明府樹穀云：「沙外鷗眠閒勝客，竹間禽語妙於詩。」主人《曉起》云：「殘月林中挂，晴雲空際生。北窗幽夢覺，天色欲微明。露沮蕉花重，煙凝竹葉清。迎風傾兩耳，恰好一蟬鳴。」
四一
出入權貴人家，能履朱門如蓬戶，則炎涼之意，自無所動於中。宋人詠《松》云：「白雲功成謝龍去，歸來自挂千年松。」汪易堂蒼霖詠《菊》云：「不蒙春風榮，詎畏秋氣肅」可謂見道之言。汪又有《白桃花》云：「褪盡鉛華露一叢，輕陰漠漠淡煙籠。漁郎錯認仙源路，洞口春深雪未融。」《七夕呈冰玉主人》云：「神光璦譴有無中，靈駕雲衢一水通。欲乞天孫為補拙，明朝移巧到城東。」皆言外有意。
四二
寶山徐水鄉，名崧，不事舉業，專攻詩，年三十三而卒。卒前十日，病臥床，語其父云；「兒往謁洞庭陰君矣。惟一生心血在詩，可以遺稿付吾友浦翔春藏之。」其時浦猶未知其死也，夢與水鄉談甚樂，自言已死四日矣。今游趙秋谷先生門下，講詩工夫大進，一笑而去。浦為刻其詩，號《百刪小草》。《海上秋興》云：「魚鱗千戶縣初成，高築回塘似帶橫。天任孤城淪碧海，帝爭尺土與蒼生。扶桑日射帆檣出，碣石雲開島嶼明。極目滔滔煙水闊，秋風無浪總堪驚。」《吊韓蘄王》云：「宋家猶有西湖在，且自騎驢遣暮年。」《此夕》云：「明知惜玉須完璞，無那看花想折枝。」皆有性靈。孔北海云：「今之後生，喜謗前輩。」水鄉詠《鸚鵡》刺之云：「怪儂巧弄無多舌，才解人言便罵人。」又刺元稹云：「君臣兒女情無二，報國曾無薄行流。」
四三
水鄉有友呂步瀛，字仙客，亦工詩而早亡。《贈馮云九》云：「名士門生羽士師，仙壇步上少年時。男兒只道封侯易，誤到頭顱白未知。」馮棄儒入道，故呂羨之。亡何，二人俱亡。
四四
余嘗謂陸放翁、康對山俱一入權門，名為小損。然士大夫寧為權門之草木，勿為權門之鷹犬。何也草木不過供其賞玩，可以免禍，恰無害於人；為其鷹犬，則有害於人，而己亦終難免禍。東坡《詠馬季長》云：「不礙依梁冀，何須害李公!」雖是落第二層身份而言之，亦可悲也。
四五
王蘭泉方伯詩，多清微平遠之音。擬古樂府及初唐人體，最擅長。自隨阿將軍征金川，在路間寄《南斗集》一冊。讀之，做詭奇險，大得江山之助；方信古人云「讀萬卷書，行萬里路」，缺一不可也。
《過甕子洞》二首云：「急溜從東來，銳石忽西拒。水為石所搏，奔流竟回注。豈知限坡颮，欲走不得去。回旋蹴浪花，蓄勢作馳騖。何為一葉舟，竟往殺其怒舟水相撞舂，進退屢獨豫。乘間突而前，奇絕詫徑度。」大石如覆舟，小石如斷臼。其色侔豬肝，其狀肖熊首，其積累重贏，其裂豁破缶。譎詭非一形，爭出扼溪口。三石更頎然，似結煙霞友。臨空出竅穴，大小靡不有。俾受篙師篙，真宰信非偶。」《舁輿短歌》云：「下山走阪丸，上山逆水船。下用四人夾，上用四人牽。長繩系板當胸穿，舁者二耦趨而前。二十四足相後先，如魚逐隊蟻附膻，如羊倒挂禽齊騫，我身托輿輿托肩。肩上尺木垣以緣，莫怪倪倪走不前，腳底千峰方刺天。」
四六
人間：「懼內之說，始自何時」餘戲云：始於專諸。《越絕書》稱專諸與人鬥，有萬夫莫當之氣；聞妻一呼，即還：豈非懼內之濫觴乎五代時，朱溫雖凶暴，亦有專諸之風。其他文學之士，如王、謝兩公，張稷、李陽諸典故，固無論矣。人又問：「懼內可見於詩歌否」餘只記唐中宗寵韋後，優人因裴談與宴，知君臣同病，唱《回波詞》曰：「回波爾似栲栳，怕婦也是大好。外邊只有裴談，內里無如李老。」後喜，以束帛賜之。
四七
「哥」字最俗，不入詩文。惟唐時張元一主司郎中《詠靜樂縣公主》云；「馬帶桃花錦，裙拖綠草羅。定知幃帽底，儀容似大哥。」其時，武懿宗短醜，而其妹甚長，人呼妹為「大哥」。公主與則天並行，則天命元一嘲之，故云爾也。此外，白香山詩有「何似沙哥領崔嫂，碧油幢引向東川」。沙哥者，楊汝士小名。居易，則楊之妹婿也。元世祖稱其臣董文炳為「董大哥」，亦奇。
四八
儀真石大年有《漁父》詞云；「橛頭艇子送生涯，來往苕溪與若耶。手把一竿春又老，釣絲牽上野桃花。」浦翔春《漁父》詞云：「水之涯，山之麓，蓼花行，蘆花宿，不脫蓑衣酣睡足。得魚換酒笑向天，月落空江自歌曲。」二詩俱妙。石又有句云：「手劈芭蕉充繭紙，眼看蝌蚪學蟲書。」
四九
路途行役之詩，明將軍瑞有句云：「沿途聽爆竹，逐驛讀春聯。」邵元直孝廉有句云：「行旌最喜晴，畏熱轉思雨。」皆行路之實情實景也。邵又有句云：「馬蹄易礙非芳草，鴉背難留是夕陽。」「浮生若寄誰非夢，到處能安即是家。」「劇憐車馬馳驅苦，幸喜山川應接忙。」皆妙。又，「車前細雨織成簾」七字，亦頗是路中雨景。
五O
楊升庵曰：「詩至杜而極盛；然詩教之衰自杜始。理學至程、朱而極明；然理學之暗自程、朱始。非杜與程、朱之過也，是尊杜與程、朱者之過也。」《客座贅語》曰：「李於鱗詩律細而調高；然似吳中暴富兒局面，止是華美精致。若杜少陵，便如累世老財主，家中百物具足；即偶然陳朽間錯，愈見其為富有也。」兩段議論甚佳，故錄之。
五一
餘丁巳流落長安，館高怡園先生家三月。後四十餘年，先生亡矣。餘感其德，為撰墓志以報。不料又隔數年，張蒙泉果寄《夢中緣》一冊來，云：先生亡時，貧甚，家有九棺未葬，夜見夢於童君二樹，以箋紙索畫梅十幅。童素不相識，驚醒，則案上有餘所作墓志存焉。所謂「短而臒者」，即其貌也。以告蒙泉。蒙泉曰：「得毋高公欲假君畫以歸土耶」蓋其時二人同客中州，而童畫甚貴重故也。童欣然握筆，及畫成，買者無人。適河南施我真太守來，見之嘆曰：「畫梅助葬，真盛德事。，』乃取其畫，而助葬資二百金。題詩曰；「十幅梅花十萬錢，詩中之伯畫中仙。耶溪太守捐清俸，了卻幽人夢裏緣。」張招同人和其詩，號《夢中緣》云。高公名景藩，官至觀察。
五二
餘親家徐題客畫《穿雲沽酒圖》。餘題云：「玉貌仙人衣帶斜，腰間瓶插綠梅花。穿雲何事頻來往天上嫌無賣酒家。」後讀《王荊公集》，有句云：「花前若遇餘杭姥，為道仙人憶酒家。」與餘意似不謀而合。
五三
某太史詩集四十餘卷，餘與交好，欲採數言入《詩話》，苦其太多，托門下士周午塘代勘之。周戲題見覆云：「何苦老詞壇，篇篇別調彈。披沙三萬斛，檢得寸金難。」餘不覺大笑，戲和云：「消夏閒無事，將人詩卷看。選詩如選色，總覺動心難。。
五四
黃煊，號補山，泰州別駕也。有昏夜獻金者，題其函云：「感君厚意還君贈，不畏人知畏己知。」餘仿其意，題《鏡》云：「從無好醜向人說，只等君看自己知。」
五五
涇縣趙星閣先生青藜，乾隆元年春閹第一人也，後官侍御，以耳聾去官。為人古淡樸質，有詩集高尺許，記其祝某云：「退食常隨鶴，閒行不杖鳩。」《夜行》云：「高樹引涼生腋下，遠山銜月挂輿前。」又，《阻風》云；「客舟牢系客心飛。」七字尤妙。
五六
餘買小倉山廢園，舊為康熙間織造隋公之園，故仍其姓，易「隋」為「隨」，取隨之時義大矣哉之意。居四十餘年矣，忽於小市上購得前朝顧尚書東橋先生手書詩幅，題云：「茂慈詞丈就北山之麓，構園，名隨園，索餘賦詩。因贈云：『霜松雪竹憶歸初，千載猶堪借客居。雨過泉聲飛卷幔，雲生嵐翠擁行裾。金尊座對賢人酒，石室山藏太史書。共說高情丘壑在，蒼生凝望意何如」』又曰：「誰向山居同掖詠主人原是謝公才。」讀其詩，想見主人亦是詞館文學之士而歸隱者。北山之麓，當即在小倉山左右。末署「天啟五年，友弟顧起元書」。事隔二百年，而園名與余先後相同，事亦奇矣。惜茂慈二字，是字非名，終不知其為誰也。後考邑志：茂慈名潤生，焦弱侯之長子，守雲南殉節。
五七
余丙辰年過廣西全州，見江上山凹有匣，非石非木，頗類棺狀。甲辰再過觀之，其匣如故，絲毫無損。相傳武侯藏兵書處。或用千里鏡睨之，的系是木匣，非石也；但其上似無蓋耳。庚戌夏間，偶閱朱國禎《湧幢小品》云：「嘉靖時，上遣南昌姜御史訪求奇書，入全州，張雲梯募健卒探取，乃一棺；中函頭顱甚巨，兩牙長尺許，垂口外，如虎豹狀。卒取其骨下山。卒暴死，姜埋其骨，而複奏焉。」余曾戲題石壁云：「萬疊驚濤百尺崖，山凹石匣有誰開此中畢竟藏何物枉費行人萬古猜。，』爾時未見《湧幢》所載，故用疑猜；若見此書，亦無可猜矣。惜武夷山之紅橋板，不得姜御史搭雲梯而一探之!
五八
康熙辛亥，趙斗瞻從晉入都，道經定州清風店，宿逆旅。主人家姓陳，號繼鳴。壁上有絕句一首云；「馬足飛塵到鬢邊，傷心羞整舊花鈿。回頭難憶宮中事，衰柳空垂起暮煙。」後跋云：「妾，廣陵人也。從事西宮，曾不一年，被虜旗下，出守秦中，馬上琵琶，逐塵而去；逆旅過此，語不成章，非敢言文，惟幸我梓裏同人見之，知妾浮萍之所歸耳。時庚寅秋杪也。廣陵葉眉娘題。」
五九
桐城張映沙若瀛倜儻負氣，作熱河巡檢。鑾輿駕臨，有太監某，橫索金帛，其勢洶洶。知縣遁矣，張以理諭之，太監大罵。張命役擒下，重杖二十。總督方公大驚，以為顛，據實參奏。上嘉其官卑而能執法，將太監登時充發，而擢張為河北同知。余按：唐敬宗五坊小兒，騷擾百姓。長安令崔發遣人拘之，尚未訊也，中官率百餘人，持棒直入，毆崔幾薨。敬宗猶怒其擅拘中人，下崔於獄。以今較昔，聖主之聖，庸主之庸，豈不相懸萬萬哉映沙恃聖明在上，得行其志。在北路時，有上公莊頭，強贖民田，戴花翎來說情者數輩。映沙盡行揮去，拘強贖者杖之，眾為懾伏。映沙雖剛正，而喜詼諧。桐城土俗呼「叔叔」為「椒椒」。其時族弟曾敞編修，鄉試分房，有叔某為大興縣丞，遵例迎送。榜後，門生有獻狐裘二襲者。映沙賦詩嘲之云：「恩旨分房第一遭，馬前迎送有椒椒。鹿鳴宴罷懷銀器，虎榜人來捏紙包。白發門生雙膝屈，藍圈文字七篇高。莫言分校無他樂，夫婦同時著大毛。」
六O
人有以詩重者，亦有詩以人重者。古李、杜、韓、蘇，俱以詩名千古。然李、杜無功業，不得不以詩傳。韓、蘇有功業，雖無詩，其人亦傳也，而況其有詩乎金陵方伯康茂園先生，清風惠政，人所共知。在睢寧治河，落水中，神扶以起。餘記其事，載文集中。公豈藉詩以傳者哉然重其人，則其詩亦因人而重。今春三月，詩弟子陳熙為抄一冊見寄。錄其《繁峙學署有懷》云；「吾懷仲夫子，負米欣然歸。吾愛楚老萊，翩躚舞斑衣。人生離膝下，忽忽欲何之憶我少年時，井里從兒嬉。甫壯營薄祿，出門意遲遲。一官為親喜，山城複羈縻。官冷飯不足，嗟哉無蚱遺!感此傷客心，晨昏忍暫違。寒風生四壁，瑟瑟砭人肌。以我念母日，知母憶兒時。憶兒憐其少，憶母慮其衰。人生願為兒，結念常在茲。」《登焦山》云：「浮玉搖天碧，回瀾障海門。人從初地入，峰到上方尊。吳楚當軒合，雲山遠水吞。我尋高士宅，三詔石猶存。」此兩首，一征仁孝之思，一存清妙之旨：讀者如食綏山桃，雖不得仙，亦足以豪矣。公諱基田，丁丑科進士，山西興縣人。
六一
鰲滄來明府有妹名潔，為紫庭太史之女。性愛吟詩，年十六，適四品宗室魁明，年二十而寡，守志撫孤。嘗寄滄來云；「織盡人間寡女絲，三更涕淚一燈知。近來焚卻從前稿，不為懷兄不作詩。」「兒女幹啼濕哭餘，偷閒才得寄家書。望兄好繼襄勤業，莫使官聲竟不如。」滄來，襄勤公成龍之曾孫也，歷宰吳下，清慎勤敏，綽有祖風。
六二
俗稱女子不宜為詩，陋哉言乎！聖人以《關雎》、《葛覃》、《卷耳》，冠《三百篇》之首，皆女子之詩。第恐針黹之餘，不暇弄筆墨，而又無人唱和而表章之，則淹沒而不宣者多矣。家龍文弟婦黃氏雅宜、香亭篷室吳氏香宜，俱有窈窕之容，同居一室，互相切磋。黃詠《燈花》云：「銀釷奪月吐光華，影入窗欞透碧紗。未忍輕挑私問汝，不知何喜報吾家。」吳詠《梅》云：「為愛春寒花放遲，游人偏採未開時。依心恰愛天然好，不忍臨風折一枝。」《春晴》云：「細雨連宵濕軟塵，今朝晴放一窗春。柳絲低舞花添笑，都似風前得意人。」皆清妙可誦。又有淑端內史者，見二人詩而愛之，贈一絕云：「誦君佳句愛君才，未對菱花卷已開。想是瑤池曾結伴，詩仙逃下一雙來。」余按：苟奉倩云：「女子以色為主，而才次之。」李笠翁則云；「有色無才，斷乎不可。」有句云：「蓬心不稱如花貌，金屋難藏沒字碑。」龍文候補粵西，家無擔石，而家信來，詭云娶妾。雅宜答以詩云：「郎君新得意，志氣入雲驕。未置黃金屋，先謀貯阿嬌。」蓋揶揄之也。香宜知餘採其詩入《詩話》，以詩謝云：「有志紅窗學詠詩，絳帷深幸侍良師。微名也許登《詩話》，榮似兒夫及第時。」戲香亭也。雅宜名楨，香宜名蕙，淑端姓孟，名楷。
六三
梁山舟侍講南山掃墓，見方姓人家張壁一幀，乃康熙二十六年丁卯科《題名錄》一紙，即市賣之。物完好如故，且刻板精潔，比近日百倍。正榜僅五十名，副榜十名，同考十二房，並主司官爵、表字、鄉貫，一一詳載於尺幅。又監臨提調三場題目皆全。解元於潛伍涵芬，第七名即查聲山先生也。榜姓邱，百餘年故紙，居然不毀，亦一奇也。梁中乾隆丁卯舉人，是科有重預鹿鳴之周名天相者，因題其後云：「我年二十五，卯歲領鄉薦。再上六十年，此榜實羔雁。憶余鄉賦時，群集隨諸彥。領袖鶴發翁，謂中《錄》第四十二名。周翁天相，錢塘人。巍然靈光殿。風貌既甚古，章服亦不賤。私竊問姓名，愛蓮分一瓣。少年曾筮仕，秩視諸侯半。歸臥田里間，後生蔑由見。恭逢盛典舉，重預嘉賓宴。今後卅年餘，翁久隨物變。即餘同年生，八九已露電。乃於山人廬，忽睹紙半片。上鐫千佛名，一佛曾識面。當年取士嚴，額解才大衍。主司及同考，一一載鄉貫。字跡頗工整，首尾無漫漶。想見玲賣時，狼籍坊市遍。此紙逾百年，獨再優曇現。賢哉方山子，拾得常自玩。藏棄比吟箋，裝背作畫卷。某也後進入，彰美在所先。率書五字詩，留下一重案。」餘道：此與康熙年間，吳鱗潭祭酒在啟聖祠掘得元人題名三碑：一蒙古，一色目，一漢人：皆有正副。餘買得紹興十八年朱子《題名碑》相仿。



《補遺卷二》
一
福建高南疇觀察，官江南時，與餘交好。遭患難後，三十年不通音問。庚戌秋，其子竹筠袖詩相訪。《壽陽》云：「陟險攀藤上，呂曉勢百尋。路危遲馬步，峰峻怯人心。殘夢扶鞍續，愁懷對月深。前程都莫辨，雲霧濕衣襟。」《青玉峽》云：「人隨飛鳥渡，僧帶斷雲來。」《平山堂》云：「紫蝶緩隨人影去，綠楊低護畫船行。」皆佳句也。嗚呼！餘見公子時，年才六七，方疑流落何所，而竟能清詞麗句，卓然成家；可謂佳公子矣!
二
吾鄉金江聲觀察有句云：「蕭寺秋聲流夕磬，酒樓紅影上春燈。」陽湖楊宇昭有句云：「滿林黃葉通樵徑，繞郭紅燈半酒家。」
三
余丙辰入都，胡稚威引見徐壇長先生，己丑翰林，年登大耋，少游安溪李文貞公之門，所學一以安溪為歸。詩不求工，而間有性靈流露處。《贈何義門》云：「通籍不求仕，作文能滿家。坐環耽酒客，門擁賣書車。」真義門實錄也。《幽情》云：「酒伴強人先自醉，棋兵舍己只貪贏。」《安居》云：「入坐半為求字客，敲門都是送花人。」亦《圭美集》中出色之句。
四
溧陽彭賁園先生，素無一面，寄《雲溪詩集》見示。有筆有書，亦唐亦宋，不愧作者。佳句如：《雨阻淮上》云；「春氣勒堤柳，水光團野煙。」《舟中》云：「長河欹枕過，片月貼帆飛。」《劍津》云：「早知神物終當化，何似豐城便永埋」《無題》云：「月展璧輪宜喚姊，風吹池水最乾卿。」皆妙。又《接家書》云：「有客來故鄉，貽我鄉里札。心怪書來遲，反複看年月。」只此二十字，寫盡家書遲接之苦。先生名光鬥，出仕閩中。
五
某有句云：「落月鋪滿地，秋聲尋到門。」餘愛其中一「尋」字。因憶厲太鴻有「明月出樹如相尋」，七字亦複相同。
六
武陵胡少霞蔚老於蓮幕，死後，雲南彭竹林明府鐫其《萬吹樓遺稿》付餘曰：「此少霞一生心血，先生為存其人，可乎」餘錄其《渡口》五絕云：「渡口秋來樹，迎風葉葉黃。懷人相望久，猶道是斜陽。」《和史梧岡》云：「蓬萊回首隔山河，王子吹笙帝子歌。聞說長春在天上，春秋應比世間多。」
七
蘇州汪山樵明府，獻《聖祖南巡》詩，蒙召入南書房。一日，聖祖坐內廷，取榻上冊顧諸臣曰：「卿等試看此冊：是何人筆墨」皆奏曰：「似翰林陳邦彥。」上笑曰：「非也。此是邦彥內弟汪俊所書，詩字俱佳。」其受知如此。旋出宰醴泉，以詩酒罷官。餘在薛生白家，與同宴集，來往甚歡，欲覓其遺稿，竟不可得。近見少霞有懷汪一絕云：「幾年著作直承明，萬壽詩章御榻橫。曾說九重親賞識，是何年少有韓擁!」
八
宜興儲玉函太守，同年梅夫之從子也。詩筆與其弟玉琴相似，而尤長於五言。{過舅氏別業》云：「乞墅歡游地，重來舊業存。敲冰進孤艇，曝日聚閒門。林影深藏屋，湖光冷逼村。廿年人事改，昔夢向誰論」佳句如：「竹陰清石磴，花色淡秋衣。」「遠鐘清過水，深竹暮連山。」又：「春煙浮綠野，夜火滿丹陽。」對仗亦巧。
九
桐城李仙芝，自稱抱犢山人，館方氏一梅齋；夜半關門，宿鳥驚噪，因得「推窗驚鳥夢」五字，以為似賈浪仙。然終未成篇也。又隔五年，為山館蟲聲棖觸，方足成一律云；「宵深寒氣重，山館劇淒清。夜月猿殭臥，秋螢鬼擁行。推窗驚鳥夢，就枕聽蟲聲。寂寂孤燈燼，匡床已二更。」又，《客金陵見新燕有感》云：「尋巢擇室幾經春，故國烏衣夢想頻。上苑喬林遷不到，生成薄命是依人。」其寓意亦可悲矣!
一O
對聯之佳者：趙雲松見贈云：「野王之地有二老；北斗以南止一人。」龍雨蒼見贈云：「羲皇以上懷陶令；山水之間樂醉翁。」餘《自題》云：「讀書已過五千卷；此墨足支三十年。」黃浩浩嘯江有句云：「花怯曉寒思就日，柳搖春夢欲依人。」胡蛟齡蔚人有句云：「前山暖日如修好，昨夜狂風尚賈餘。」俱新。
一一
諸襄七檢討性情迂傲，有弟子求題圖，先生開卷，見齊次風侍郎、周蘭坡學士先題矣，心有所忮，大書曰：「齊大非吾偶，周衰尚有髭。兩人都已寫，何必我題詩!」凡藥之登上品者，其味必不苦：人參、枸杞是也。凡詩之稱絕調者，其詞必不拗：《國風》、盛唐是也。大抵物以柔為貴：綾絹柔則絲細熟，金鐵柔則質精良。詩文之道，何獨不然餘有句云：「良藥味不苦，聖人言不腐。」
一二
常州呂映薇秀才，邀人作《簾鉤》詩。首唱云：「榮戟深深鉤影微，玉竿又上綺窗衣。呢喃燕語窺巢入，溶漾絲牽入戶飛。十里釵鑷攀絡索，一廳燈燭落珠璣。嚴公幕下憐才甚，三挂冠巾是也非」
一三
吳穀人太史云：「縱殊畫向鴉叉展，宛似書摹蠆尾成。」秦端崖太史云：「游空半學魚抽乙，倒挂真疑鳳是麼。」吳古然雲；「眼於檻外看麼鳳，手出樓頭見美人。」又，穀人云：「分明賭酒曾籠袖，仔細抬頭怕礙冠。」皆可謂工矣！
一四
乾隆庚戌五月二十六日，直隸完縣有一產四男者，大吏奏聞。秦西岩觀察賦詩云：「一胎不數三丁異，八士何難兩乳成。」
一五
丙戌，方比部坳堂昂見訪隨園，留詩一冊而去。其《感懷》云：「蓑衣翡笠愧坡仙，放浪慵營洛下田。過眼功名花在鏡，驚心歲月箭離弦。鬢毛短處人應笑，髀肉生時我自憐。多謝長征識途馬，也如名將歷幽，燕。」通首氣格雄渾。與高東井交好，贈云：「貧多游覽懷應壯，少不窮愁句自工。」
一六
真州張湖字愚穀，詠《落葉》云：「曾為上古衣裳用，莫道闌珊是棄材。」此意古人未道。
一七
雲南離中國七千餘里，而近日文章之士甚多，以彭氏一門為最。香山令彭少鵬、名翥者，在肇慶受業於餘，曾載其佳句入《詩話》矣。今秋以獲海盜，保薦入都，過金陵，宿山中三日，購書一船而行。其人弱不勝衣，而擒盜入洋，乃有餘勇。餘為驚喜，贈七古一章，載入集中。彭《獅子洋》云：「到此疑無岸，飄然天際行。珠光隨月滿，水氣與雲平。猛虎原名鎮，蓮花別有城。一聲秋夜笛，吹動故鄉情。」《澳門》云；「天上風雲全護水，海中村落總依山。」他如：「濤聲歸壑急，海艇擱沙多。」無雲天水合，有月海山清。」「舟行未雨前，日落無人處。」皆奇境也。見訪雲；「升堂由也果，今日到隨園。」用《論語》，甚趣。其族人彭印古亦有句云：「雲深都失路，葉落不藏村。」「竹裏敲詩隨鶴步，花間鼓瑟與魚聽。」「窗橫野色雲千里，松帶濤聲水一樓。」俱妙。少鵬同舟有蘇君名桷者，亦詩人也。《昆明旅次》云：「山光臨坐暗，湖氣入門涼。」《冬夕》云：「舉步霜月中，人寒影亦濕。」又有昆明翰林錢君名灃者，《留宿李氏小飲》云：「二麥將枯老卻春，南郊遍訪葛天民。九年不共尊前飲，再宿猶疑夢裏身。門接山光來異縣，牆分花氣與芳鄰。蓬瀛故事休誇說，看取風前兩鬢新。」
—八
趙州龔簪岩名錫瑞者，工古樂府及七言長句。《龍尾關》云：「龍尾關前水，年年帶雪流。如聞天寶卒，永恨國忠謀。蜀道倉皇幸，冰山頃刻休。餘兵二十萬，白骨竟誰收」自注云：「唐時高仙芝攻大食國，安祿山討奚契丹，楊思勖討叛蠻，各喪師數萬，故及之。」又，《游飛來寺》云：「孤月晴翻江影動，亂松寒送雨聲來。」《悼亡》云：「鬼燈如見通宵績，故突猶疑帶病炊。」淚下憐餘如隔世，挂遺驚汝尚持家。」贈某云；「從戎二十執戈殳，百戰餘生膽氣粗。飲馬長江休照影，恐驚霜雪上頭顱。」
一九
周中翰青原娶沈氏，為蓮花廳沈司馬之長女；常來隨園看花，貌明秀而性和婉，不愧名家女，不知其能詩也。歿後，其子之桂從故簏中，檢得其《思歸》云：「東風吹恨幾時消春水連天又長潮。自嘆不如梁上燕，一年一度也歸巢。」《初晴》云：「晚霞紅映碧窗開，雁字搖空入鏡台。漸遠不知何處去，化為雲氣過山來。」
二O
每過池上，見楊柳向人低折；游山見紅牆，必是僧寺：皆眼前事也。真州李秀才濂有句云：「往來恰怪沿堤柳，低舞成行欲拜人。」又曰：「約略招提前面是，淡金塔影淺紅牆。」
二一
錢辛楣少詹序馮畹廬之詩曰：「古之君子，以詩名者，大都自抒所得，而非有意於求名；故一篇一句，傳誦於士大夫之口。後人薈萃成書，而集始名焉。南齊張融自題其集，有《玉海金波》之名。五代和凝鐫集行世，人多笑之。近世士人，未窺六甲，便制五言。又多求名公為之標榜，遂梓集送人。宜於詩學入之不深，而可傳者少。」
二二
畹廬者，姓馮，名懷樸，躬耕於太倉之璜徑；歿後，其詩始出。《舟中書所見》云：「進鮮河裏布帆飛，秋水清漣鱸鱖肥。掠鬢漁娃都帶濕，太湖風雨打漁歸。」五言云；「遠水籠煙闊，江天壓樹低。」飢年憎閏月，病叟厭餘生。」懶僧遲見客，冷寺早鳴蟲。」題《韓文公集》云：「一檄投溪旋徙窟，聽言猶覺鱷魚賢。」托詞冷雋。又，「客與寒潮共到門。」七字亦佳。
二三
太倉又有許培秀者，《題畫》云：「垂柳罨晴煙，微風揚飛絮。一帶綠陰濃，鶯啼不知處。」末二句，是聞鶯真境界，非身歷者不知。又《望月》云：「但覺溪光白，不知新月生。」《得友人信》云：「曉起聞啼鳥，書來正落花。」
二四
七夕詩最多。家四妹棠云：「匆匆下顧塵寰處，如此夫妻有幾家」近見休寧陳蕙畹湘有句云：「天孫莫尚嫌歡短，儂自離家已五年。」俱有情致。陳又有句云：「蛛網蒙飛絮，蜂須挂落紅。」隔岸炊煙起，柴門牧笛歸。」《楊花》云：「無賴喜遮游客面，多情時入酒人家。」
二五
蕪湖有鐘姓女子，名睿姑，字文貞，能詩，能畫，能琴，兼工時文，受業於寧孝廉楷。陪其師游冶父山雲；「筍輿重去訪名山，楓葉才紅綠未斑。自把瑤琴傍溪樹，乘風一奏白雲間。」無梁殿冷石門秋，鑄劍池空水不流。苔蘚照人心自古，滿天晴雪落峰頭。」樹裏湖光一鏡開，水精宮外有樓台。散花不到維摩室，親捧雲珠供佛來。」寧故宿學之士。余宰江寧時，與秦大士、朱本楫諸公，受業門下。五十年來，群賢亡盡，而寧年八十，巍然獨存，又得女弟子以衍河汾一脈，亦衰年聞之而心喜者也。
二六
海鹽崔應榴秋穀《吳江夜泊》云：「小驛柝初起，孤篷月已上。漸息人語喧，微聞水聲響。」《真州客夜》云：「凍雨欲歇聲漸微，窺窗殘月揚清輝。此時有酒不成醉，明日無風那得歸江水翻翻自北上，秋鴻一一皆南飛。矢歌未闋雞報曉，滿庭白露沾我衣。」
二七
壬寅春，餘游黃山，路過貴池昭明太子廟，有新撰碑文甚佳，末署名者為邑宰林夢鯉。其文古雅，似出六朝高手。乃拓其文以歸，遍問何人秉筆，絕無知者。庚戌夏間，在蘇州，門生顧立方敏恆作府學廣文，來見，出示古文四篇，其首篇即《昭明太子碑》。餘不覺狂喜，自誇老眼之非花。
二八
尹文端公病重時，有人以《秋雨殘荷圖》求題。公題云：「秋雨滿池塘，殘荷委流水。可憐君子花，衰來亦如此！」題畢，噓唏再三，未五日而卒。公諸子皆能詩。四公子樹齋以蔭得官，有句云：「三代簪纓承雨露，一家機杼織文章。」三公子兩峰以科名起家，詠《獨秀峰》云：「千丈芙蓉拔空起，為山原不藉丘陵。」文端公見而笑曰：「三兒以我為丘陵乎」
二九
徐上舍濤，吳江人，號江庵，少倜儻不羈。長於近體。《贈龍雨樵明府》云：「客來風簟尋琴譜，人到公庭乞法書。」龍頗重之。又，《題清霧瑤台》云：「石欄屈曲路橫斜，流水空山見落花。貪逐胎仙過橋去，不知涼露滿輕紗。」《病中與郭頻伽秀才鄧尉探梅》云；「今朝尋花將命乞，呼童荷鍤隨我行。死便埋我梅花下，君為立石題我名。後之游者考歲年，手摸其文笑且顛。咄哉此子本多病，不死牖下死花前。」果以是年不起。
三O
謝康樂詩；「乾岩盛阻積，萬壑勢縈回。」李白詩：「千岩泉灑落，萬壑樹縈回。」二句不但襲其意，兼襲其詞。以太白之才，豈肯蹈襲前人因其生平最喜謝詩，故不覺習而不察。杜少陵平生最愛庾子山，故詩亦往往襲其調，如「風塵三尺劍，社稷一戎衣」之類，不一而足。
三一
餘每出門，或遠行數千里之外，撒手便行，無系戀之意。及在客邊住久，到歸家時，賓朋相送，反覺難堪。興化任進士大椿有句云：「放船歸思減，久客別人難。」
三二
新安王勛，字於聖，精於醫理。章淮樹觀察因其長子病重，延之診視。夫人吳氏順便請其按脈。王曰：「長郎胎瘧，無妨也。夫人脈已空矣，明年三月，恐不能過。」時夫人方強健，聞其言，以為詛咒，群笑而罵之。到期，竟如其言。餘患腹疾，訪之揚州，蒙其以師禮相事，秤藥量水，有劉真長之風。出乃父槐亭森詩見示，錄其《新年到家》云：「水陸因由臘及春，到家重慶履端辰。漫談別後風霜苦，且放尊前歲月新。昨日尚為羈旅客，今宵才屬自由身。梅花不是因寒勒，有意含香待主人。」《遣興》云：「野花村酒堪娛性，山月溪風亦解懷。莫使寒梅和露菊，年年含怨望書鞋。」二詩頗見性情，他作未能稱是。初，於聖之意，欲梓乃父全稿。餘止之曰：「槐亭集非不清妥，但無甚出色處。雖付棗梨，無人耐看。不如提取佳者入《詩話》中，使人讀而慕思，轉可不朽。」
廬江胡夢湘孝廉，沈本陛秀才之甥也，名光榮。早歲能吟，《歸雁》云：「雲淡影相失，月明聲更稀。」《秋夜》云：「雁來月夜關河冷，秋到江城枕簟知。」《懷人》云：「繞徑蛩聲人跡少，一庭煙散月明多。」可謂何無忌酷似其舅。
三四
顏古翁詩，對仗最工，有不可磨滅者，如「天哀孝婦三年旱，山畏愚公一夕移」、「門羅將相文中子，例變《春秋》太史公」之類。
三五
吾鄉鮑以文廷博，博學多聞，廣鐫書籍，名動九重；不知其能詩也。余偶見其《夕陽》二十首，清妙可喜，錄其一云：「一匝人間夕又朝，晚來依舊滿閒寮。疏分霜葉秋容淡，細點征帆別思遙。淡淡欲隨城角盡，明明還帶酒旗搖。迷藏慣匿西樓影，不似春愁不肯消。」其他佳句，如：「馬上看山多倦客，溪邊掃葉有閒僧。」問誰閒袖遮西手，老我空懷再少心。」「遠引鐘來雲外寺，漸分燈上酒家樓。」「願得少留牆一角，悔教高臥竹三竿。」「不愁一去蹤難覓，卻恐重來事轉生。」「山外有山看未足，幾回倚杖立衡門。」皆妙絕也。可稱古有「鮑孤雁」，今有「鮑夕陽」矣。
三六
異域方言，採之入詩，足補輿地志之缺。古人如「鯫隅躍清池」、「誤我一生路裏採」之類，不一而足。近見梁孝廉處素履繩《題汪亦滄<日本國神海編>》云：「貢院繁華系客情，朝朝應辦幾番更。筵前只愛紅裙醉，拽盞何緣號撒羹。」貢院」者，館唐人處也。佐酒者號「撒羹」。「蠟油拭鬢膩丫鬟，妾住花街任往還。那管吳兒心木石，我邦卻有換心山。」妓所居處山名「換心山」。「十幅輕綃不用勾，倩圍夜玉短屏幽。通宵學枕麻姑刺，好向床前聽鬥牛。」其俗以木為枕，號「麻姑刺」，直豎而不貼耳，故至老不聾。李寧圃太守《潮州竹枝》云：「銷魂種子阿儂佳，開袱千金莫浪誇。高卷篷窗陳午宴，爭誇老衍貌如花。」六篷船幼女呼「阿儂佳」。梳籠謂之「開袱」。幼女梳籠，以得美少年為貴，不計財帛。呼婿曰「老衍」。李公《竹枝》，亦有都知錄事之不可不記者，以其人皆有可取故也。其一云：「金盡床頭眼尚青，天涯斷梗寄浮萍。紅顏俠骨今誰是好把黃金鑄阿星。」幕客某，流落潮陽，魏阿星時邀至舟中，供給備至，五年不衰；病愈，複資之赴省。又十年，攜重貲複游于潮，時星已色衰，載客他往。某居潮半載，俟星歸，酬以干金，為脫噩籍。其二云；「艷說金姑品絕倫，阿珠含笑複含顰。道儂也有冰霜志，要待蓬萊第二人。」金姑，即「狀元嫂」。阿珠，亦一時尤物。有數貴官，艷稱「狀元嫂」卓識堅操，人所不及。阿珠笑曰：「妾貌雖遜金姑，而志頗向之；惜未遇榜眼、探花耳。」其三云：「日向船頭祝逆風，青溪三宿藥爐空。星軺不許騎雙鳳，卻悔腰間綬帶紅。」某學使惑於大風、小風，自潮至青溪六歹里，緩其程至十餘日；抵岸，又托病，在船三宿而後去。二風亦為之臥病經年。其四云：「除卻蕭郎盡路人，寶兒憨態最情真。新詩便是三生約，炯炯胸前月一輪。」湖州某與寶娘交好，特為鑄鏡一枚，鐫其定情詩於背。寶娘日夜佩之。
三七
呂耜堂客分宜，見《嚴氏家譜》載：世蕃有兄，名世藍者，家居不仕，睦鄰敦族，後不罹於禍。今之子孫，皆其苗裔也。梁孝廉過而吊之云：「兄豈難為非競爽，子能不肖始稱賢。」
三八
考據之學，本朝最盛。然能兼詞章者，西河、竹坨二人之外無餘子也。近日處素、諫庵兩昆弟，頗能兼之。處素將至長沙，遇順風，云：「江天如拭晚成晴，帆飽舟輕浪不驚。斜日風回草按：民國本「風回草」作「漸從鴉」。背落，殘霞猶映樹邊明。飯丸烏接神應助，沙觜風回草有聲。頻向篙工問前路，煙中指點武安城。」其他，五言如：「怪松連石長，歸鳥雜雲飛。」星低疑在岸，月近總隨船。」談淡蟲語續，人靜鼠聲來。」「浪花入船窗，添我硯池水。」七言如：「星光墮水白於月，樹色粘雲暗似山。」荒寺鳴鐘驚鷺起，孤村喚渡少人應。」皆妙。
三九
泰州宮霜橋善畫能詩。餘在李明府屏上，見其《秋夜寄友》云：「新涼如水撲簾勾，唧唧蟲聲動旅愁。人到飢寒才作客，樹無風雨不成秋。靜聽砧杵催長夜，誤煞關河說壯游。正是相思無著處，一聲征雁下西樓。」又，《新柳》云：「青未能牽花市鳥，綠將扶出酒家簾。」
四O
己酉二月十一日，餘平晝無事，翻閱近人詩集。正看青陽沈正侯詩未三頁，閽者來報：正侯與僧亦葦到矣。餘為驚喜：信文章之真有神也。沈呈新作。餘愛其《貴池道中》云：「雲遮山入夢，風急鳥移家。」「貪睡每教兒應客，好吟且聽婦持家。」《登攝山》云：「誰雲攝山高我道不如客。我立最高峰，比山高一尺。」《聽琴》云：「花含簾外笑，鳥歇樹頭音。」不料別來七年，詩之進境如此。
四一
戊申冬，余訪明竹岩新於武佑場，盤桓三日，極唱酬之樂。追思二十年前，其尊人作江寧方伯，彼此置酒看花，忽忽如夢。惜其弟鐵崖亨中年徂謝，餘將作哀詞以挽之，惜無事實，故匆匆尚未暇也。錄其《青塚驛夜行》云；「空山夜靜悄無聲，皓月霜天分外清。習慣渾忘身萬里，途長不覺漏三更。寒星天際時時換，道中竟日所行，多「之」字路。積雪懸崖處處明。歷盡高寒清到骨，人生幾個隴西行」竹岩尤長於言情，《寄內》云：「料得深閨應有夢，計程先我到遼西。」「細字含情臨洛浦，新詩掩卷愛《周南》。」俱秀雅可誦。
四二
湖州姜秀才宸熙，號笠堂，《浮萍》詩云：「春水方三月，楊花又一生。」《晚眺》詩云：「晚煙都在樹，春雨不離山。」《歲暮》詩云：「睡重知春近，人忙覺歲殘。」贛州太守張公，為餘誦之。
四三
「扶桑影裏看金輪」，宋文丞相詩也。如皋範秀才昂千賦得此句云：「極目萬山猶拱宋，蹉跎一霎恐移陰。」頗寫得出忠臣心事。
四四
蘇州桃花塢有女子，姓金名兌字湘芷者，諸生金風翔女也，年甫十三。有人錄其《秋日雜興》云：「無事柴門識靜機，初晴樹上挂蓑衣。花間小燕隨風去，也向雲霄漸學飛。」「秋來只有睡工夫，水檻風涼近石湖。卻笑溪邊老漁父，垂竿終日一魚無。」
四五
婺源洪丹採朝陽詠《長幹塔》云：「渾疑天柱從空降，欲信雲梯可上行。」二句殊雄偉。倪司馬春岩詠《里湖》云：「段橋合是兒家住，湖水當門作鏡奩。」二句殊清麗。
四六
揚州諸生張本，字友堂，為山長趙雲松所賞。張《贈山長》云：「可能當得逢人說，從此專為悅己容。」蘇州詩人方大章因劉霞裳而來受業，《贈霞裳》云：「扶持玉局尋花杖，接引龍華會上人。」
四七
上海曹錫辰眉毫盡落，曹贈眉以詩云：「汝能速反乎吾將報汝以揚伸卓豎，誓不與汝以顰蹙低攢。汝來否乎吾將遲汝於天台、雁宕之間。」
四八
詩能入人心睥，便是佳詩，不必名家老手也。金陵弟子嶽樹德滋園，初學為詩，《銅陵夜泊》云：「櫓聲乍住月初明，散步江皋宿雁驚。忽聽鄰舟故鄉語，縱非相識也關情。」《古寺》云：「寺荒僧去鐘猶在，碑老苔生字半存。，』叫＼艇》云：「滿載誰知都是月，輕飛始信不關風。」其弟樹仁，字樂山，亦能詩，《題隨園》云：「依山偶蓋看花樓，樓上看花五十秋。到此任為門外客，匆匆行過也回頭。」《曉步》云：「黃鸝啼破綠楊煙，喚醒東風二月天。宿露欲唏雲氣散，斬新山色到人前。」「日日循途自往還，胸中繪得好溪山。今朝貪看沿堤柳，走過平橋錯轉彎。，』《春閨》云：「吟罷伊誰共唱酬金爐香燼漏聲稠。侍兒俯仰偷眠態，似向燈旁暗點頭。」
四九
白下餘秀才曼，吟詩肯刻意，不入平庸一路。餘道；從此加功，便能加人一等。《徙榻》云：「得月又愁多受露，迎風還恨不當花。」《洗硯》云：「願將剩得涓涓滴，灑遍人間沒字碑。」詠《風》云：「欲吹山作地，能送海升天。」《種花》云：「垂頭不語還遮面，新種花如新嫁娘。」
五0
吾鄉倪春岩司馬廷謨有吏才，兩宰桐城，謳歌載道。詩亦清新拔俗。尹文端公督兩江時，最為賞識。尹公晚年，好平章肴饌之事，封篆餘閒，命餘遍嘗諸當事羹湯，開單密薦。餘因得終日醉飽，頗有所稱引；惟於春岩治具之日，攢眉不薦。蓋春岩但知靡費金錢，而平素不曾訓迪庖人故也。春岩知之，作書與餘，末署「菜榜劉蕢」四字。餘為大笑。今年來金陵，讀《隨園詩話》啃曰：「何獨無我豈詩榜亦作劉蕢乎」餘因索其從前呈獻尹公之詩。云：「都已遺失。，』惟抄近作數首見寄。余讀之，嘆曰；「此護世城中美膳也，加入一等矣。」《辛丑元旦》云：「斗柄才回欲曙天，歲朝風物喜澄鮮。閏隨萱莢推重午，人共梅花老一年。椒酒莫辭元日醉，爐香猶篆昨宵煙。江城柳色看初動，已覺春光到眼前。」《上元觀燈》云：「羅綺香風拂面來，星橋燈火滿樓台。十分桂魄如春曉，萬朵蓮花不水開。寶馬傾城金作絡，彩虹匝地錦成堆。縱難一閏元宵夜，玉漏何須故故催」《紅梅》云：「東風為汝洗鉛華，又點胭脂學畫家。似笑絳桃無骨格，卻憐紅杏少橫斜。新妝照水窺明鏡，薄醉當春斗綺霞。蜂蝶未知芳信早，清高到底是梅花。」餘年過六十，屢次戒詩，而屢有吟詠，因自號「詩中馮
婦」，正可對「菜榜劉蕢」。聞者囅然。
五一
餘門生談羽儀之孫、名晉者，年少工詩，而累於病，遂潛心岐黃之術。其《送友》云：「登程偏遇還鄉客，拈筆愁吟賦別詩。」《聞笛》云：「未向江頭尋驛使，先聽玉笛《落梅花》。，』《三十自壽》云：「蕭、曹勛貴由刀筆，李、杜功名非甲科。」皆有風致，而身份亦高。
五二
史梧岡好禪，不甚作詩，而往往有新意。《游仙》云：「佛函佛笈記曾談，大地如球繞看三。天外有天君到否楊花都不異江南。」「水雲淒冷到初冬，避盡春來蝶與蜂。最是花神不安處，海棠無福見芙蓉。」他如；「弱水到今如有力，好浮花片海西來。」「且放蟾蜍光一個，與他蝴蝶破黃昏。」俱可誦。
五三
紀曉嵐先生，在烏魯木齊數年，辛卯賜環東歸。畜一黑犬，名曰「四兒」，戀戀隨行，揮之不去，竟同至京師。途中守行篋甚嚴，非主人至前，雖僮僕不能取一物。一日，過七達阪，車四輛，半在嶺北，半在嶺南，日已曛黑，不能全度。犬乃獨臥嶺巔，左右望而護視之。先生為賦詩曰：「歸路無煩汝寄書，風餐露宿且隨予。夜深奴子酣眠後，為守東行數輛車。」「空山日日忍飢行，冰雪崎嶇百廿程。我已無官何所戀，可憐汝亦太癡生!」後被人毒死，先生為塚祀之，題曰「義犬四兒之墓」。
五四
餘幼時，曾見人抄女子趙飛鸞《怨詩》十九首。其人家本姑蘇，賣與某參領家作妾；正妻不容，發配家奴，故悲傷而作。首章云：「誰憐青鬢亂飄蓬馬上琵琶曲又終。嫁得傖夫雙足健，漫言夫婿善乘龍。」味其詞，蓋旗廝之走差者也。餘詩不甚記憶。其最詼諧者，如云：「炕頭不是尋常火，馬糞如香細細添。」「俗子不知人意懶，挨肩故意唱秧歌。」
五五
關中史舒堂褒官云南，有句云：「掬露連衣濕，奔泉雜驥鳴。」《山行》云：「斜照垂鞭影，輕陰襯馬蹄。」頗能寫行役之意。因運銅過白下，投詩一冊而去。
五六
餘十二歲，與張星指應辰侍郎同受知於王交河先生，入泮。張後為翰林前輩。今六十四年矣，其子云墩孝廉，以遺稿索序。錄其《督學江西夜坐》云：「丁冬遞響到簾櫳，何處鳴號萬竅風夜色似年難得曉，燈光如豆不成紅。沉憂觸撥千端集，舊事雲煙一笑空。飢鼠繞床揮不去，睡鄉未許夢魂通。」其他佳句，如：「簾影日移直，樹枝風撼鳴。」「綠樹鳥棲連影動，好花風送隔林香。」「樹外青山才一角，屋頭明月恰當中。」「最貪早起通宵月，先看黃河隔岸山。」皆集中精華也。
五七
餘與吾鄉柴行之同庚。十八歲時，柴與其表兄張靜山見訪，珊珊玉貌，彼此酣嬉，致相得也。逾年，張侍其尊人官平陸署中，離桂林二百里。餘雖到廣西，竟不得見。從此永訣。今年在西湖，靜山之女因餘系父執，與女弟子孫碧梧姊妹到湖樓相訪。談論之餘，方知故一詩人也。有《病起》一首云：「風逼簾櫳睡起遲，春寒無計可支持。雙眉慵掃因新病，一卷叢殘剩舊詩。雪霽庭梅初破凍，日長堤柳暗抽絲。年來憂思憑誰訴獨有妝台明鏡知。」
五八
杭州汪秋御秀才繩祖，性倜儻好客，其室程慰良女坤。女嬸一家能詩。屢次書來，招余游西湖，而中年抱病，遽卒。僅傳其《雪彌勒》云：「摶雪居然壕佛誇，白毫現處絕纖瑕。雲中瑩徹冀穿雹，掌上玲瓏塔聚沙。顯相別開嚴淨界，笑拈還有霧淞花。日光應照琉璃室，隔盡諸塵寂眾嘩。」又，《題<聽秋圖)》云：「月窟高於絳樹庭，桂叢誰占一枝馨。年來我是傷秋客，每遇秋風最怕聽。」
五九
張星指先生《吊韓蘄王》云：「臥虎早能知俊傑，跨驢誰複識王公」或詠《淮陰侯》云：「早知結局終烹狗，悔不功成再釣魚。」兩用典作對，其巧相似。
六O
考據之學，離詩最遠；然詩中恰有考據題目，如《石鼓歌》、《鐵券行》之類，不得不徵文考典，以侈侈隆富為貴。但須一氣呵成，有議論、波瀾方妙，不可銖積寸累，徒作算博士也。其詩大概用七古方稱，亦必置之於各卷中諸詩之後，以備一格。若放在卷首，以撐門面；則是張屏風、床榻於儀門之外，有貧兒驟富光景，轉覺陋矣。聖人編詩，先《國風》而後《雅》、《頌》，何也以《國風》近性情故也。餘編詩三十二卷，以七言絕冠首，蓋亦衣錦尚綱，惡此而逃之之意。
六一
丹徒女子王碧雲瓊，年未笄而能詩，與其兄賦《掃徑》云；「菊殘三徑懶徘徊，楓葉飄丹積滿苔。正欲有心呼婢掃，那知風過替吹開。」頗有天趣。又：「鳥語亂殘夢，雞聲送曉風。」「夕陽不在山，春煙生木末。」俱佳。夢樓侍講之女孫也。
六二
餘少時詠《落花》云：「此去竟成千古恨，好春還待一年看。」弟子湯敬輿和云：「落去盡憑童子掃，飛來還望主人看。」余大嘆賞，以為青出於藍。
六三
廣信太守張竹軒朝樂見訪，自誦其{無題》云：「小院落花初過雨，空樓歸燕又斜暉。」若非鸞鏡應無匹，或對芙蓉竟有雙。」《閩中雜詠》云：「紅了桃花綠了水，春光不管未歸人。」俱妙。江西有疑獄控部者，奉旨交制府審辦，疊訊不服。其囚云；「得見張某官來，囚死無怨。」已而公果從都中來，為平其事；方知循吏故是詩人。
六四
曹星湖明府詩，清新可喜，近蒙寄示。錄其佳句云：「竹聲隨雨至，花影送晴來。」「霜濃皴地面，樹禿減風聲。」「花是當窗宜密種，草非礙道莫輕芟。」皆可存也。餘性伉爽，坐車中最怕下簾。曹有句云；「平生眼界嫌遮蔽，風雪何妨一面當。」與鄙懷恰合。
六五
嘉興吳澹川臥病揚州，其族弟魯暮橋親為稱藥量水。澹川贈詩，有「生我父母知我子，骨肉待我救我死」之句。亡何，來金陵，誦暮橋佳句，如：「愁多甜酒苦，客久故鄉生。」「花影殿春色，雨聲生夏寒。」「雲影溪留住，秋聲雁送來。」皆倩秀可喜。又見贈云：「詞臣循吏老煙蘿，天遣湖山付嘯歌。官似樂天辭政早，仙如列子出游多。千年蠹飽神仙字，四季花開安樂窩。想見日餐雲母粉，不知江上有風波。」
六六
程藹人孝廉元吉，晴嵐太史之子，年少工詩。詠《蝴蝶》云：「小雨苔痕新掠過，午晴花氣亂飛來。」《即事》云：「滿院秋聲催落日，一庭黃葉聚詩人。」
六七
壬子春，餘在杭州，錢塘曹江廬明府以小照屬題。卷中詩甚多，餘獨愛吳嵩梁一首。詢之，云是西江高才生也。癸丑春，王葑亭給諫書來，云：「有詩人吳某南來，索書為介。」余大喜，掃榻以待。又遲半年，始從揚州來，人果倜儻。讀所著作，以未窺前豹為恨。忽於除夕前七日五鼓，夢蘭雪來，誦其舊句，數聯俱超妙，而以噬不寐》一聯為稍遜。言未終，惺惺欲醒，而佳句亦沉沉漸忘。餘亦驚怖，如健步捕亡人，苦相捉留，而竟冥然逝矣。僅記《不寐》云：「不倒喜傳丹訣好，將衰愁見聖人難。」晨起錄出，覺二句未嘗不佳，而終不如前所誦之超超玄箸也，為悶悶者久之。因思人海尋針，針非不在海底也，然而不可尋矣，探湯求雪，雪非不在湯中也，然而不可求矣。天仙化人之句，未嘗不在人心也。然而蘭雪不能知，我亦不能再夢矣。文字之奇，一至於此。
六八
吾鄉孫誦芬舍人傳曾，性耽吟詠，餘久採其佳句入《詩話》矣。今春寄其詩來，屬為評定。再錄其《秋夜》云：「滿林空翠淡煙遮，秋入深宵爽氣加。人靜莎蟲悲砌月，燭殘點鼠嚙瓶花。洗心只合依三竺，開卷殊難遍五車。光範一書原不上，未須哀怨感琵琶。」《初夏》云：「粉蝶時依草，蛛絲慣戀花。」俱妙。
六九
口頭話，說得出便是天籟。誦芬《冬暖》云：「草痕回碧柳舒芽，眼底翻嫌歲序差。可惜輕寒重勒住，不然開遍小桃花。」黃蛟門《竹枝》云：「自揀良辰去踏青，相邀女伴盡娉婷。關心生怕朝來雨，一夜東風側耳聽。」範瘦生有句云：「高手不從時尚體，好詩只說眼邊情。」又某有句云：「階前不種梧桐樹，何處飛來一葉風」「貪著夜涼窗不掩，秋蟲飛上讀書燈。」
七O
杭州胡滄來濤隱於橋桃師史之術，詩筆甚清。餘每到杭州，必相款洽。不幸年未五十而亡。錄其《車遙遙》云，「別酒初行第一尊，征夫結束車在門。別酒匆匆三酌過，征夫出門車上坐。天涯萬里車遙遙，山程驛店柳花飄。向暮停車侵曉發，人在車中長白髮。依依相伴不相離，唯有車前故鄉月。勿恨當時造轂人，行與不行由君身。門前芳草年年長，幾時草上歸輪響」其他佳句，如：《雲共庵，》云：「夕陽明似畫，僧貌古於松。」《雪霽》云：「山容帶粉消難盡，簷淚如珠滴未幹。」《湖上》云；「湖波驟長連宵雨，山霧徐收過午風。，』《落葉》云；「辭柯早帶新霜色，委砌空含舊雨情。」俱極清妙，置之樊榭集中，幾不可辨。
七一
孫碧梧女子有句云：「簷前綠墮鶯偷果，簾外紅翻燕掠花。」張瑤瑛女子有句云：「蟲飛成陣知新暖，花瓣穿欞識暮春。」二人風調相似。
張嫁王甥健莽。甥來隨園，張《在家聞子規》云：「小院春深綠樹肥，閨人任爾自高飛。渡江休去歌新曲，尚有秦淮客未歸。，』又有句云：「野店未過先見旆，茅庵將近便聞鐘。」「守貧似病醫無益，習靜如禪悟卻難。」《九月桂》云：「瞥見有花疑八月，遲開故意近重陽。」俱可傳也。
七二
有人以某巨公之詩，求選入《詩話》。余覽之倦而思臥，因告之曰；「詩甚清老，頗有工夫；然而非之無可非也，刺之無可刺也，選之無可選也，摘之無可摘也。孫興公笑曹光祿『輔佐文如白地明光錦，裁為負版挎；非無文採，絕少剪裁』是也。」或曰：「其題皆莊語故耳。」餘曰：「不然。筆性靈，則寫忠孝節義，俱有生氣；筆性笨，雖詠閨房兒女，亦少風情。」
七三
康熙間，叔父健磐公訪戚鎮江，寓某鐵匠家，與其妻張淑儀有文字之知，彼此暗投箋札，唱和甚歡，而終不及於亂。微言挑之，則正色曰：「妾故老秀才某之女。幼嗜文墨，父亡，為媒者所誑，誤嫁賤工，一字不識。彼方熾炭，我自吟詩，為此鬱鬱。得遇君子，聆音識曲，使我幾句荒言，得傳播於士大夫之口足矣。至於情欲之感，『發乎情止乎禮義』可也。」再三言，則涕泣立誓，以來生為訂。健磐公心敬之，不忍強也。歸家後，誦其佳句云：「懶妝撩鬢易，私泣拭痕難。」送健磐公歸云：「三月桃花憐妾命，六橋煙柳夢君家。」逾兩年，再過京口，訪之，則鐵鋪不開，全家不知何往矣。後二十年，在粵中，又遇一劉鐵匠者，不能作字，而能吟詩。每得句，教人代寫。《月夜聞歌》云：「朱欄幾曲人何處銀漢一泓秋更清。笑我寄懷仍寄跡，與人同聽不同情。」健磐公嘗笑謂餘曰：「同一鐵匠也，使張女當初得嫁劉某，便稱嘉偶矣。」
七四
客冬香亭在杭州歸，得詩一冊，示餘。《滿樓觀雪》云：「壓白萬山巔，襯黑一湖水。」餘以為首句人人能道，次句古人所無，非親歷者不知。又；「樹隱放湖寬」，五字亦妙。
七五
錢塘陳文水孝廉涸設帳於香亭家，性愛苦吟，詩境高潔。為錄其《吳山西爽閣》云；「傑閣憑虛起，登臨好是閒。涼秋半城樹，殘雨一湖山。道侶淡相對，詩人去不還。江聲、樊榭俱有西爽閣詩。茲游太寂寞，覓徑返柴關。」《湖村晚步》云：「幾折湖村路，身閒興自幽。蟲聲多在草，野色半依樓。樹有瓜棚倚，池惟菱葉浮。農人荷鋤返，三五話涼秋。」《題天竺寺》云：「求心不可得，慧日正東升。澗道白泉響，山光一路清。偶因松篁轉，忽見宮殿生。入拜觀音像，無言恰有情。」又：「殘雨飛遙甸，晴雷走斷雲。」我持一筇逸，山為六朝忙。」皆佳句也。或云：」為』字改『笑』字，更有味。」
七六
金陵張香岩秀才培，以《秋雨齋詩》見示。年甫弱冠，而詩筆甚清。《晚過通濟寺》云：「半壁殘秋月，藤蘿繞寺斜。鼯颼驚客至，踏落數枝花。」《懷秦楞香》云：「皓月人千里，清風酒一樽。無端下林葉，深夜暗敲門。」{夜夢游秦淮》云：「雨餘山色浮天遠，月下潮聲泊岸多。醉後不知身是夢，半橋疏柳聽漁歌。」其人玉貌珊珊，殆亦風情不薄者耶
七七
周青原舍人，一家能詩。餘已錄其室沈氏、其子之桂之詩矣。今春，其幼子之桐亦以詩來，殆不減謝家昆玉也。《和鈕牧村元夕招飲即送赴皖上》云：「移賓作主是今朝，綠酒行珍折柬邀。江館雪泥傳彩筆，桃花紅雨送春潮。笛吹驪唱成三弄，月滿瓊樓第一宵。笑指煙江襟帶水，皖公山色正相招。」餘愛其音節清蒼。其他如：「江空風任來三面，舟小人如聚一床。」真能寫坐小船光景。《立秋》云：「日斜殘暑催應去，人瘦新涼得更多。」《明妃怨》云：「妾未承恩想報恩，女兒身願犯邊塵。只憐照影黃河水，恰比君王照妾真。」就館邗江，其主人非解文墨者；又有句云：「百卷書堆繡閣寬，故園花事未闌珊。如何苦抱湘靈瑟，來向齊王殿上彈」莊穆堂有押「床」字句云：「岸平山似排千笠，波穩人如臥一床。」與周語意相同。
七八
偶過僧寺，見山水一幅，上題云：「鴛鴦湖上惜無山，煙雨樓頭獨倚欄。兩眼放開無著處，不如自己畫來看。」其人姓陳，名情，不知何許人也。
七九
長洲女孟文輝，適震澤秀才王慕瀾，詩思清妙。今錄其《秋日》云：「遠樹蟬聲秋意濃，卷簾拂拂度金風。繡餘無事消長夜，獨數秋花深淺紅。」《秋夜》云：「秋夜月明風細，淡淡碧雲天際。此時無限愁心，那更莎蟲鳴砌!」北榻羲皇夢醒，南山雨過雲停。一派洞庭秋色，滿窗月透疏欞。」俱妙。
八0
甲辰春，餘過南昌，讀謝太史蘊山《題姬人小影》詩而愛之，已採入《詩話》矣。忽忽八九年，先生觀察南河，餘寄聲問安，並訊佳人消息。先生答書云：「姬姓姚，名秀英，字雲卿，吳縣人。生而桅嫡賢淑，持家之餘，兼通書史。」《維揚郡齋看桃花》云：「何須種核海邊求錦浪掀空艷欲流。綠綻枝頭風乍暖，紅看簾外雨初收。仙源只許劉郎問，佳實寧容曼倩偷頰面他年作光悅，花前暗囑一樽酬。」《游百花洲》云：「小苑牆低弱柳長，綺羅香散綠池塘。花洲一曲吳江夢，仿佛風回響膘廊。」《姑蘇上塚》云：「不到山塘十五年，舊時女伴話依然。雙親奠酹悲泉路，一弟零丁又各天。」《清江即事》云：「碧雲暮合望儂來，官舫銀燈驛路催。底事多愁兼善病，探春懶上禹王台」不信前身是月華，浮雲夫婿宦為家。廿年行遍江南路，又看淮蠕雪作花。」夫人無子，為先生納篷室盧氏，生一子，而躬自撫養之。故先生掌教白鹿書院，以詩寄云：「米鹽凌雜必躬親，那得偷閒寫洛神小婦持家如大婦，故人織素勝新人。十年出入肩常並，百里雲山夢更真。屈指歸期槐夏過，雲香屋名看擁桂輪新。」余按：莊姜因無子而美愈彰，馬後因無子而賢愈顯。有子無子，何須掉罄餘幼有句云：「花如有子非真色，詩到無題是化工。」又云：「脈望成仙因食字，牡丹無子始稱王。」



《補遺卷三》
一
辛亥端陽後二日，廣西劉明府大觀袖詩來見。方知官桂林十餘年，與比部李松圃、岑溪令李少鶴諸詩人，皆至好也。席間談及廣西官況清苦，獨宰天保三年，為極樂世界。其地離桂林二千餘里，乾隆四年，改土歸流，方設府、縣。歲有三秋，獄無一犯。每月收公牒一二紙，胥吏辰來聽役，午即歸耕。縣中無乞丐、倡優、盜賊，亦不知有樗捕、海菜、綢緞等物。養廉八百金，而每歲薪、米、雞、豚，皆父老兒童背負以供。月下秧歌四起，方知桃源風景，尚在人間。劉《率郡人種花》云；「鋤蕓植嘉卉，人力助天工。此樂真吾有，分春與眾同。暮煙生遠水，樵唱散遙空。領得山中趣，橫琴坐遠風。」《甘棠渡》云：「渡頭溪水系漁船，細雨瀠瀠叫杜鵑。花片打門春已暮，牧童猶枕老牛眠。」
二
吾鄉安樂山樵著《燕蘭小譜》，皆南北伶人之有色藝者。蓋在古人《南部煙花錄》、《北里志》之外，別創一格。餘採一二，以備佳話。其節義可風者，如張柯亭為某明府所暱，某以罪被誅。柯亭在戲場，奔赴市曹，一慟幾絕。詩美之云：「樹覆巢傾事可哀，感恩相伴逐輿台。不知金風分飛後，曾為東樓一慟來。」徐雙喜身長，嘲之云；「婀娜多姿柳帶牽，臨風搖揚玉樓前。若教嫁作曹交婦，縱不齊眉也及肩。」《嘲留須而複剃者》云：「兒童瞥見多相笑，西子麻胡兩失真。」贈最佳者云：「如意館中春萬樹，一時都讓鄭櫻桃。」
三
趙秋穀有《海漚小譜》，半載天津妓名。《贈仙姬》八首最佳，摘其尤者，云：「晚涼新點曲塵紗，半月微明絳縷霞。不忘當筵強索飲，春腮初放小桃花。」新蟬嘈嘈送斜陽，小蝶翩翩過短牆。記得臨行還卻坐，滿頭花映讀書床。」
四
孔子論詩，但云興、觀、群、怨，又云「溫柔敦厚」，足矣!孟子論詩，但云「以意逆志」，又云「言近而指遠」，足矣!不料今之詩流，有三病焉：其一填書塞典，滿紙死氣，自矜淹博。其一全無蘊藉，矢口而道，自誇真率。近又有講聲調而圈平點仄以為譜者，戒蜂腰、鶴膝、疊韻、雙聲以為嚴者，栩栩然矜獨得之秘。不知少陵所謂「老去漸於詩律細」，其何以謂之律何以謂之細少陵不言。元微之云：「欲得人人服，須教面面全。」其作何全法，微之亦不言。蓋詩境甚寬，詩情甚活，總在乎好學深思，心知其意，以不失孔、孟論詩之旨而已。必欲繁其例，狹其徑，苛其條規，桎梏其性靈，使無生人之樂，不已慎乎!唐齊已有《風騷旨格》，宋吳潛溪有《詩眼》：皆非大家真知詩者。
五
乾隆辛未，餘送黃文襄公至浦口，見隨行一員，疑為把總；與之談，方知戊午同年，姓福，名安，字仁山。品端而性爽，遂成莫逆。累官至贛南道。率其幼子來隨園作別，餘止而觴之，嗣後不通消息矣。庚戌春間，餘掃墓杭州，歸見幾上有詩扇一柄，云是祭陵欽差圖大人留贈。初不知為誰，閱札，方知即當年福公之子圖敏，字時泉，官禮部侍郎。事隔四十餘年，尚能念舊。欲修書作謝，而公竟卒於路，為淒然者久之。扇上詩云；「憶昔兒時此地過，冊年重到鬢雙皤。先生歸日應驚笑，來唱《皇華》即是他。」
六
乾隆庚戌，金陵風雅，於斯為盛。吾鄉孫補山宮保為總督，滄州李寧圃翰林為知府，涇陽張荷塘孝廉宰上元，遼州王柏崖廩生為典史，西江陶瑩明經為茶引所大使，盱眙毛俟園孝廉為上元廣文，隨園唱和，殆無虛日。諸公詩，《詩話》中已採入矣。近又得俟園《游邢園》一絕云：「一溪春水一橋橫，寵柳嬌花夾岸迎。儂自過橋閒處立，放開來路讓人行。」此所謂詩外有詩也。俟園因餘愛誦其詩，故見贈云：「水惟善下能成海，山不矜高自極天。」又云：「誰雲智慧能消福不信窮愁始著書。」
七
王春溪明府在濟南，三月三日與李子喬諸人，夜泛大明湖，分得「南」字。王吟云：「久客風塵倦，今宵酒意酣。相隨賢有七，剛值日重三。新月如鉤上，明湖似鏡涵。蒙蒙煙水裏，幽夢到江南。」子喬讀而笑曰：「君得毋將官江南乎」已而榮選新陽，人驚為詩讖。戊申入閹齒痛．，有句云：「易牙思妙術，鑿齒鮮良方。」一時主司簾官，俱稱其典雅。
八
近時，兄弟怡怡者，多不概見。休寧戴友衡孝廉詠《黃山連理松》云：「獅子峰前連理松，柯交葉互碧重重。為憐同氣難分剖，縱使風來不化龍。」殊有寄托。又，《江上竹枝》云：「欲雨不雨江上霞，青簾茅屋酒人家。長年閣槳不歸去，淡月一叢蘆葦花。」亦頗清妙。惜未中年，遽亡。其師吳竹橋太史為餘誦之。
九
蕪湖令陳岸亭湛深禪理，詩故清曠。錄其《憶梅》云：「春心忽忽在花先，盼到花時倍惘然。一夜梨雲空有夢，二分明月已如煙。傳來芳訊知何日，別後嬋娟近一年。愁絕西溪三百樹，冷香飛不到窗前。」「巡遍簷牙十二時，紅羅白佇渺難知。相思雪海應同漲，一笛江城忍便吹何遜官忙開閣少，陸郎路遠寄書遲。斷煙細雨相思苦，擬作逋仙寄內詩。」
一O
詩家百體，嚴滄浪{詩話》，臚列最詳，謂東坡、山谷詩，如子路見夫子，終有行行之氣。此語解頤。按：此語並非《詩話》語，乃《答吳景仙書，語。即我規蔣心余能剛而不能柔之說也。然李、杜、韓、蘇四大家，惟李、杜剛柔參半，韓、蘇純剛，白香山則純乎柔矣。
一一
陳去非云：「揚子云好奇，惟其好奇，所以不能奇。」陸放翁云：「後人不知杜詩所以妙處，但以有出處為工，其去杜也愈遠。」餘愛二人之言，故摘錄之。
一二
東坡詩云：「惆悵東闌一枝雪，人生能得幾清明」此偷杜牧之「砌下梨花一堆雪，明年誰倚此闌幹」句也。然風調自別。有人說歐公好偷韓文者，劉貢父笑曰：「永叔雖偷，恰不傷事主。」亦妙語也。
一三
晁以道問邵博；「梅二詩，何如黃九」邵曰：「魯直詩到人愛處，聖俞詩到人不愛處。」其意似尊梅而抑黃。餘道：兩人詩，俱無可愛。一粗硬，一平淺。
一四
盧仝《月蝕詩》，有「官爵及董秦」之句。人疑藩將董秦來降，賜名李忠臣，現在貴官，盧仝不應譏之。姚寬《西溪叢話》以為「董秦」者，漢之幸臣董賢、秦宮也。此說似有理。
一五
癸卯春，餘游黃山，見絕壁之上刻「江麗田先生彈琴處」。疑是古之仙家者流，不複相訪。今辛亥三月間，宣州參戎楊公大壯，同一琴客江某來，道其姓氏，蓋即麗田先生。餘驚喜，往訪。見骨格清整，白須飄然，隱天都峰下五十餘年，終身不娶。有貴客過者，必逾垣而避。洵異人哉!楊誦其《詠古梅》云：「托根幽谷不知年，霧鎖雲封得自全。」蓋自況也。楊與之過陵陽，作絕句云：「山城重駐有前緣，再到陵陽二月天。笑指宦囊無別物，一船書畫一神仙。」
一六
餘刻《詩話》、《尺牘》二種，被人翻板，以一時風行，賣者得價故也。近聞又有翻刻《隨園全集》者。劉霞裳在九江寄懷云：「年來詩價春潮長，一日春深一日高。」餘戲答云：「左思悔作《三都賦》，枉是便宜賣紙人。」
一七
今州縣大堂有《戒石箴》，曰：「爾俸爾祿，民膏民脂。下民易虐，上天難欺。」人但知為宋高宗語也。後讀張端義《貴耳集》，方知是蜀王孟昶語。本二十四句，而高宗摘取之。猶云「清慎勤」三字，今奉為聖經賢傳；而不知司馬昭訓長史之言，見《三國志》。．
—八
餘在沭陽署中，賦《落花》詩，已五十四年矣。今秋，門人方甫參攜其尊甫《碧潯居士詩》來，蓋當時和餘之作。中一首云；「獨對園林感不支，殘紅零落滿階墀。《明妃曲》唱離鄉日，金谷魂消墮地時。一夜雨偏添別恨，數聲鶯尚戀空枝。殷勤好向風前約，莫負春來隔歲期。」又：「玉漏愁聽三月雨，金鈴誰護五更風」「山鳥解人憐惜意，故含花片往來飛。」皆佳句也。讀之，想見其為人。在當時不急急以詩來見，其高雅可知。甫參在餘門二十餘年，亦遲至今年七月，方袖詩來。豈非風騷顯晦，亦有一定之時耶先是，碧潯弱弟子云，以詩受業餘門，尚在甫參之前，亦未言及乃兄之能詩。餘《詩話》中載子雲詩甚多，今裁知其淵源有自云。碧潯，諱正溶，新安人。
一九
香奩詩，至本朝王次回，可稱絕調。惟吾家香亭可與抗手。錄其《無題》云：「回廊百折轉堂坳，阿閣三層鎖鳳巢。金扇暗遮人影至，玉扉輕借指聲敲。脂含垂熟櫻桃顆，香解重襟豆蔻梢。倚燭笑看屏背上，角巾釵索影先交。」「一簾花影拂輕塵，路認仙源未隔津。密約夜深能待我，吃虛心細善防人。喜無鸚鵡偷傳語，剩有流鶯解惜春。形跡怕教同伴妒，囑郎見面莫相親。」碧桃花下訪臨邛，含笑開門有病容。帶一分愁情更好，不多時別興尤濃。枕衾先自留虛席，衣鈕遲郎解內重。親舉纖纖偎頰看，分明不是夢中逢。」惺惺最是惜惺惺，擁翠偎紅雨乍停。念我驚魂防姊覺，教郎安睡待奴醒。香寒被角傾身讓，風過窗欞側耳聽。天曉餘溫留不得，隔宵密約重叮嚀。」其他佳句，如；「他日悲歡憑妾命，此身輕重恃郎心。」常防過處留燈影，偏易行來觸瑟聲。」「勸君莫結同心結，一結同心解不開。」皆妙。餘戲謂；「詩中境界，非親歷者不知。然阿兄雖親歷，亦不能如此之細膩風光也。」近又見詒庭張觀察亦工此體。《無題》云：「真珠樓翠倚香帷，赤玉闌幹白玉墀。人與桃花爭一面，春將柳葉鬥雙眉。畫裾繡鳳晨風舉，寶鏡盤龍夜月移。珍重瀛壺無限好，文鶯端合占瓊枝。」「每從夢裏說相思，夢好翻嫌入夢遲。去後情懷憑酒遣，來時歡喜有燈知。羊權縮地真無術，張碩逢仙更有期。一樹夭桃濃著色，梳妝樓上繡簾垂。」其他佳句，如：「常啟鏡奩如對月，應知蝶夢不離花。」不敢當庭愁月掩，未曾卻扇怕花羞。」水搖鬢影疑釵墜，身比花香惹蝶親。」觀察又有《山窗》一絕云：「空階入夜雨蕭蕭，剔盡銀燈漏轉遙。為怕客中聽不得，小窗先日剪芭蕉。」亦七絕中之姜白石也。觀察名裕谷，中州名臣儀封先生之曾孫。
二O
梁山舟侍講以書名重海內。餘過其家，見箋絹塞滿兩屋。余笑云：「君須有彭祖八百年之壽，才還清此債。」梁為一笑，賦詩自懺云；「誓墓歸來王右軍，暮年都付代書人。小生那敢希前哲，只合從人役苦辛。」可笑塗鴉逾四紀，半生白日此中頹。書家縱有凌煙閣，恥把千秋托麝煤。」我自無心結蛇蚓，錯傳韋陟五雲如。世間到底無真賞，認煞題名一字書。」從來得失寸心知，無佛稱尊或有之。未必西家勝東宅，卻教屈了效顰施。」「手未支離眼未昏，業緣欲斷竟何因從今誓嚙工錘指，懶作供官設客人。」語似謙而實傲。
二一
吾鄉多閨秀，而莫盛於葉方伯佩蓀家。其前後兩夫人、兩女公子、一兒婦，皆詩壇飛將也。先娶周夫人瑛清，《甲戌聞捷》云：「雙眉欲展意猶驚，起聽銅鉦屋外聲。不惜雕梁驅乳燕，泥金帖子挂題名。」秦家上計動經年，閨夢何由向日邊今日離情暫拋卻，知君身到大羅天。」《春蠶詞》云：「蠶生戢戢滿庭隅，但願蠅無鼠也無。大婦裹鹽呼小婦，前村趁早聘狸奴。」典衣買葉不論錢，要趁晴明乍暖天。卻似靈和殿前柳，春來三起又三眠。」《令阿緗入學》云；「低鬟憐阿姊，與汝亦齊肩。且令拋針線，相隨共簡編。雙行知宛轉，坐詠愛清圓。試看俱成誦，今朝若個先」其他佳句，如；《都門即景》云；「搗杏新添調酪碗，賞瓜不惜買冰錢。」《首夏》云：「花因辭樹偏多態，鳥為催春已變聲。」《夏日臥病》云：「小倦何心燒白術，薄陰有信近黃梅。」《柳綿》云：「乍從野水官橋見，只傍鞭絲帽影飛。」繼娶李夫人含章，《刺繡詞》云：「朝繡長短橋，暮繡東西嶺。生不識西湖，道是西湖景。羅稀不受針，縑密不容線。繡好有人知，繡苦無人見。」《夏書》云：「午樓風暖試輕紗，語燕聲中日未斜。滿地綠陰簾不卷，游絲飛上蜀葵花。」《長沙節署感賦》云：「廿年詠絮鳴環地，今日隨君幕府開。時外攝中丞事。畫閣乍迎新使節，春風猶憶舊妝台。殊恩象服慚難稱，遺愛棠陰待補栽。聞道江城輿頌美，如冰樂令又重來。」夫人為吾同年李鶴峰之女。鶴峰曾撫湖北，故有感而作也。《萬固寺》云：「山寺不知路，忽聞流水聲。溪隨岩石轉，塔與白雲平。古木上無際，幽禽時一鳴。松根堪小憩，試汲碧泉清。」《題李白詩後》云：「千仞翔孤風，高歌一代中。在天猶補謫，入世豈能容膽落高驃騎，恩深郭令公。再回唐社稷，諸將莫言功。」《望桂兒不至》云；「濟南秋八月，接汝數行書。報說重陽日，能回上谷車。已驚楓落後，又到雪飛初。何事歸期誤臨風一倚閭。」二篇皆一氣呵成，真唐人高手也。其佳句，如：《詠始皇》云；「車載輥掠山有鬼，舟行縹渺海無仙。」《望岱》云：「海外天光明野馬，寰中人影動蜉蝣。」《並頭蕙蘭》云：「風靜謝庭群從集，月明湘浦二妃歸。」《重至都門》云：「每歷舊游疑隔世，暫休征旆當還家。」《常州道中》云：「路已近家翻覺遠，人因垂老漸知秋。」又，《兩兒下第》云：「得失由來露電如，老人為爾重踟躕。不辭羽鎩三年翮，可有光分十乘車。四海幾人云得路，諸生多半壑潛魚。當年蓬矢桑弧意，豈為科名始讀書」見解高超，可與《三百篇》並傳矣。
其女公子令儀《春陰》云：「碧窗人起怯春寒，小立閒庭露未幹。牆外杏花階下草，引人長倚碧闌幹。」《舟夜》云：「小艇低昂睡不成，夜深猶自促歸程。滿窗涼月白於雪，船底忽聞魚籪聲。」《初夏偶成》云：「躑躅花開暮雨餘，送春天氣此幽居。棋枰半取殘箋補，詩草時尋退筆書。節序關心殊苦樂，韶華過眼有乘除。年來怕上蘇堤望，愁見垂楊綠映裾。」其佳句，如：《村景》云：「帆影多從窗隙過，溪光合向鏡中看。」《偶成》云：「多病階前時曬藥，畏寒窗外亦垂簾。」
其長媳長生，吾鄉陳句山先生之女孫也。《春曉》云：「翠幕沉沉不上鉤，曉來怕看落花稠。紙窗一線橫斜裂，又放春風入畫樓。」《太真春睡圖》云：「秘殿春寒倚繡茵，君前底事效橫陳馬嵬更有長眠處，也傍梨花一樹春。」《寄外》云：「弱歲成名志已違，看花人又阻春闈。兩上春官；以回避不得與試。縱教裘敝黃金盡，敢道君來不下機」「頻年心事托冰紈，絮語煩君仔細看。莫道閨中兒女小，燈前也解憶長安。」《春日信筆》云：「軟紅無數欲成泥，庭草催春綠漸齊。窗外忽聞鸚鵡說，風箏吹落畫簷西。」《春園偶賦》云：「賣餳聲裏日初長，春滿閒庭花事忙。樓外軟風鶯夢暖，籬邊疏雨蝶衣涼。碧桃重似垂頭睡，紅藥殘如半面妝。看盡韶光應不倦，題詩長倚小回廊。」其佳句，如：《硤石道中》云：「樹遠作人立，山深疑雨來。」《春夜》云：「濕雲壓樹暝煙重，淡月入簾花氣幽。」《聞家大人旋里》云：「去郡定多遮道吏，還山已是杖鄉人。」
餘舊詠《西施》，有云：「妾自承恩人報怨，捧心常覺不分明。」自道得題之間，載入集中。今讀陳夫人《題<捧心圖)》云：「眉鎖春山斂黛痕，君王猶是解溫存。捧心別有傷心處，只恐承恩卻負恩。」與餘意不謀而合。
方伯次媳周星薇，亦工吟詠，少年早夭，以故詩多失傳。僅錄其《悼鸚鵡》云：「羽毛才就慘奇霜，敲斷銀環恨渺茫。連日誦經知有意，昨宵說夢已非祥。綠衣原自藏金屋，丹詔何年下玉皇應伴飛瓊充鳥使，彩霞深處任回翔。」
陳夫人之妹淡宜，亦工詩。《都中寄姊》云：「鎢原分手隔天涯，風雨聯床願尚賒。兩地空煩詩代簡，三春只有夢還家。病多漸識君臣藥，別久愁看姊妹花。他日相思勞遠望，五雲深處是京華。」
二二
聞芷方伯精研《易》理，不屑為詞章之學；然偶爾揮毫，皆超雋不凡。有《雁字》二十首，為尹文端公所賞。錄三首，云：「綠章可待乞天公，箋奏遙傳碧落中。不斷數行如曳白，有何羈怨慣書空斜陽閃背金泥燦，霽雪梳翎玉箸工。最是關山飛欲倦，數行小草最匆匆。」「來憑月敕去風支，紀錄春秋特筆垂。鴛闕聯班曾視草，龍湫絕頂好臨池。揮成欲獻《凌雲賦》，過去難摹沒字碑。最後失群餘片影，西風吹散碎金詞。」點染天池付雁王，只今真種更飄揚。將斜複整回波秀，漸遠如無削牘忙。體變八分猶鳥跡，天開一畫本鴻荒。銀河秋老稀烏鵲，錦字重勞訊報章。」
二三
琴柯公子見贈四律，餘已梓入《續同人集》矣。茲又錄其《寒山即事》云：「山寺不知路，微聞清磐音。松崖春寂寂，石屋晝陰陰。幽坐見空色，寒流無古今。披襟成小住，只愧俗緣深。」又填《金縷曲》寫懷云：「挨過酴酸節，怪春來畫樓燈影，幾番輕別。孤館悄悄簾不卷，怕放楊花飛入，定添了安仁鬢雪。憔悴天涯人一個，料青衫不為琵琶濕。思往事，計何拙!尋春偶傍欄幹立，又侵階茸茸細草，染成愁碧。沾盡落紅三月雨，不見去年蝴蝶。定怪我游蹤未歇。幾度問春春不應，遣深更杜宇低低說。羈枕畔，正愁絕。」
二四
支公云：「北入學問，如顯處觀月。」言其博而寡要，今之考據家也。「南人學問，如牖中窺日，約而能明。」今之著作家也。《世說》稱；「王平北相對使人不厭，去後亦不見思。」我道是梅聖俞詩。「王夷甫太鮮明。」我道是東坡詩。「張茂先我所不解。」我道是魯直詩。
二五
宋太祖曰：「李煜好個翰林學士，可惜無才作人主耳!」秀才郭磨《南唐雜詠》云；「我思昧昧最神傷，予季歸來更斷腸。作個才人真絕代，可憐薄命作君王！」
二六
餘好詩如好色，得人佳句，心不能忘。近又得王孝廉芑《偶過行宮賦詩》云：「街子似嫌春不去，平明催掃繡球花。」方扶南《過周公瑾墓》云；「一事不如張子布，墓前飛過白頭翁。」汪易堂賦《野樹》云：「散才幸免搜林斧，留得清陰與路人。」劉悔庵《偶成》云：「小蝶過牆如使至，短筇在手當孫扶。」又曰：「通宵玩月寧知旦，排日聞歌直到秋。」吾鄉王星望先生有句云：「蕭綱斷酒二百日，王奐長齋十一年。」
二七
孟子曰；「盡信書，不如無書。」此是晚年悟道之言。若早見及於此，則捐階焚廩，舜不告而娶之說，俱付之齊東野語而已矣。即如葛伯以七十里諸侯，而奪童子之黍肉，此是惡丐行徑，湯遣一小卒擒之足矣，安用起兵以征之哉余嘗謂：書中最可信者，莫如{尚書》、《論語》。然《尚書》開口便稱「粵若稽古帝堯」，則其相隔必有千百年。若相離不遠，史官必不稱「粵若稽古康熙、稽古順治」也。《論語》稱陳成子、魯哀公，都是孔子亡後二人之謚法，可見《論語》之傳述，亦去聖人亡後百十年後，追述其言。能無所見異詞、所聞異詞之慮哉一管仲也，而忽貶忽褒，若出兩口。子路往見丈人，至則行矣；子路不仕無義一節說話，是向何人饒舌亦猶趙盾假寐，鈕麂觸槐死矣，所嘆不忘恭敬等語，是何人聽得師曠瞽矣，何以見王子晉火色不壽。此種疑竇，不一而足。故嘗有句云：「雙眼自將秋水洗，一生不受古人欺。」
二八
海虞女子吳靜定生氏，嫁項生肇基而寡。婦扃戶自經，姑救之曰；「我在，汝不得死。」婦泣而志之。越二年，姑亡，婦又自經，叔母救之曰：「姑與夫未葬，汝不得死。」婦乃複生。遂析家財為三，分其叔、季，葬舅姑與夫，而不食死，年二十六。婦生時，好觀《綱鑒》。吳竹橋太史為之立傳，錄其噬詠史》云：「不學何須詆霍光，托孤寄命報先王。匡、張、孔、馬多經術，青史於今若個芳」「更有名儒莽大夫，紫陽書法勝南、狐。當，年奇字人爭問：曾識『綱常』二字無」
二九
蔣心余太史自稱「詩仙」；而稱餘為「詩佛」，想亦廣大教主之義。弟子梅衝為作《詩佛歌》云：「心余太史不世情，獨以詩佛稱先生。先生平生不好佛，攢眉入社辭不得。佛之慈悲罔不包，先生見解同其超。佛之所到無不化，先生法力如其大。二聲忽作獅子吼，喝破炎摩下方走。天上地下我獨尊，雙管兔毫一隻手。人間游戲撒金蓮，急流勇退全其天。小倉山居大自在，一吟一詠生雲煙。有時披出紅袈裟，南天門邊縛夜叉。八萬四千寶塔造，天魔龍象爭紛挈。有時敷坐如善女，低眉微笑寂無語。天外心從何處歸鵲巢於頂相爾汝。眼前指點說因由，千山頑石皆點頭。三唐、兩宋攝其總，四大海水八毛孔。一心之外無他師，六合以內皆布施。先生即佛佛即詩，佛與先生兩不知。我是如來大弟子，夜半傳衣得微旨。放膽為作《詩佛歌》，願學佛者從隗始。」
三O
金陵小市，買得水精方印，從橫二寸七分，上鐫十六字云：「好學忘老，存心對天；行樂一世，傳名千年。」印質不甚瑩徹，而陽文篆書甚蒼勁，語句亦可愛。
洞庭山人徐堅，字友竹，工丹青篆刻，兼能詩，與餘交三十餘年矣。今春相遇姑蘇，以《紉園詩》見示。《紅橋暮泛》云：「春風一棹渚煙開，雨洗平皋淨碧苔。薄暝花光辭松竹，夕陽人影散樓台。鄰船歌吹移燈去，野店魚蝦入饌來。轉眼寒梅便零落，共拼酩酊莫催回。」《東行》云：「驅人名利路何窮，嘆息勞勞來往同。取次相逢不相識，鞭絲帽影各匆匆。」《抵家》云：「換得輕朋越滸關，此身真個到家山。家山畢竟風光好，久住人偏看等閒。」其他佳句，如：「秋風不顧征衣薄，夜雨還同別淚多。」「此際柴門深夜火，幾人團坐望歸人。」
三二
友竹與秋帆尚書至好。又嘗小住揚州汪令聞家。汪故餘戚也。爾時宴飲酣嬉，發無二色；而今則彼此皤然，年垂八十矣。班荊道故，不覺淒然。其族侄龍飲尤聰俊，賞鑒書畫，一時無兩，不幸中年化去。其詩亦散失，但記其《無子》警句云：「空費醫錢九千萬，阿嬌金屋總無兒。」
三三
白下秀才司馬章，字石圃，風神瀟灑，年少多情；與周麟官校書有三生之約，而格於家範，乃撰《雙星會》曲本，以舒結轄。餘錄其《辛亥記游·浪淘沙》云：「春到風城中，游運方通。閒來指點過橋東，記得當時心醉處，蛛網塵封。人去翠樓空，聚散匆匆。今年花似舊時容。可惜如花人已去，欲折誰同」又《南柯子》云：「渡口傳桃葉，溪頭說範云。笑他街市語紛紛，都把文郎情事作新聞。心結愁千縷，人歸瘦幾分。內人不解問殷勤：今日眉頭真個為誰顰」又們臨江仙》云：「午睡昏沉偏戀枕，夢魂尋到天涯。幾回夢得到卿家：知郎新病渴，親試六班茶。斂笑問儂何好事，將人譜入琵琶，噥噥低語怨郎差。覺來嫌夢短，紅日已西斜。」
三四
老友何獻葵刺史，喜談詩，而不輕作。常云：「詩無生趣，如木馬泥龍，徒增人厭。」嘗住隨園，得「梅子肥時落地輕」七字，卒亦懶於成章也。其長子春巢工填詞，餘已載入《詩話》矣。今年獻葵亡，春巢乞餘志墓，袖近作見示。《秦淮感舊》云：「十年不作白門游，忽把孤帆卸石頭。聞說舊人都不在，春風愁上十三樓。」「迢迢一水遠通江，郎去潮來妾倚窗。羨煞載郎船上槳，隨波來去總雙雙。」《千金亭》云：「空亭千古對平波，野渡斜陽猶客過。莫怪無人留一飯，報恩人少受恩多。」《贈釣叟》云：「萍開風起水生紋，一葉飄然泛夕曛。魚在綠波竿在手，船頭開坐看秋雲。」他如：「湖邊客到花先笑，樹裏僧歸路半陰。」閒雲未必忘舒卷，流水何曾管是非」雨足田車開架樹，日斜耕犢穩馱人。」皆佳句也。其次子蘭庭《懷兄》云：「遠漏聲聲滴，寒宵故故長。遙思千里客，不覺九回腸。月白鴉翻樹，燈昏鼠墜梁。布衾頻轉側，有夢到錢塘。」《重到》云：「門巷重來認未差，昏黃月色淡雲遮。生憎一幅湘簾影，不隔鶯聲只隔花。」《放舟》云：「茅屋疏籬綠水灣，泉聲入澗響潺諼。篙師莫怪蒲帆滿，有客推篷愛看山。」其佳句，如：「插新花似延佳客，讀舊書如遇故人。」「百歲開懷能幾日一生知己不多人。」煙平疑積水，燈遠若孤星。」俱妙。
春巢在金陵得端硯，背有劉慈絕句云：「一寸干將切紫泥，專諸門巷日初西。如何軋軋鳴機手，割遍端州十里溪」跋云：「吳門顧二娘為制斯硯，贈之以詩。顧家於專諸舊里。時康熙戊戌秋日。」後晤顧竹亭，云：「顧二娘制硯，能以鞋尖試石之好醜，人故以『顧小足』稱之。」春巢因調《一剪梅》云：「玉指金蓮為底忙昔贈劉郎，今遇何郎。墨花猶帶粉花香，制自蘭房，佐我文房。片石摩挲古色蒼顧也茫茫，劉也茫茫。何時攜取過吳閶喚起情郎，吊爾秋娘。」
三五
如皋女子石氏學仙，戊辰進士石公為崧之女也。適彰德太守沙公次子又文，善書畫，工琴棋。皋邑剪彩貼絨花鳥，自學仙始。著有《冰蓮繡閣詩抄》。《過故居》云：「風回玉笛夕陽斜，誰傍山陽譜《落花》喜得春回梁上燕，不曾飛到別人家。」《答吳門女子感懷》云：「蘭思蕙怨惺惺語，柳絮春風字字新。自古傷心同此病，深愁多付有才人。」又有熊澹仙者，幼穎悟，妙解聲律，適陳氏；配非其偶，鬱鬱不樂之意，時形諸吟詠。《見蝶》云：「曉露零香粉，春風拂畫衣。輕紈原在手，未忍撲雙飛。」《村女》云：「柔桑枝上聽鳴鳩，曉起提筐過翠疇。借問誰家春夢好，半窗紅日未梳頭。」《紅樹》云：「老樹經霜色更鮮，半竿斜日影前川。漁郎指點煙波外，錯認桃源二月天。」《感舊》云：「刺繡餘閒就塾時，也從花里謁名師。貪看夜月憎眠早，倦挽春雲上學遲。琴案屢吟《秋柳》句，錦箋頻寫《落花》詩。而今回憶皆塵夢，悵望當年舊董帷。」調《蝶戀花·詠刺繡美人》云：「二八紅閨春似水，幾日金針，拋卻奩箱裏。貪睡朦朧慵不理，簾前鸚鵡頻催起。手展鮫綃重著意，鴛譜拈來，幾朵花爭麗。繡到雙飛私自喜，背人笑向紅窗倚。」
三六
句容駱氏，相傳為右丞之後，故大家也。有秋亭女子名綺蘭者，嫁於金陵龔氏，詩才清妙。餘《詩話》中錄閨秀詩甚多，竟未採及；可謂國中有顏子而不知。辛亥冬，從京口執訊來，自稱女弟子，以詩受業。{游西湖》云：「渺渺平湖漠漠煙，酒樓斜倚綠楊前。南屏五百西方佛，散盡天花總是蓮。」《春閨》云：「春寒料峭乍晴時，睡起紗窗日影移。何處風箏吹斷線飄來落在杏花枝。」《雲根山館題壁》云：「寂寂園林日未斜，一庭紅影上窗紗。主人難免花枝笑，如此開時不在家。」《對雪》云：「登樓對雪懶吟詩，閒倚闌幹有所思。莫怪世人容易老，青山也有白頭時。」四首一氣卷舒，清機徐引，今館閣諸公能此者，問有幾人
三七
山左任城東關外有泉，相傳李白浣筆處也。上有祠堂，祀太白及賀監、少陵三賢。乾隆辛亥，沈清齊觀察啟震葺而新之，土中得詩碣，署「木蘭山人劉浦題」，不知何時人。其詞曰：「蘚蝕殘碑枕廢池，開元吟客剩荒祠。空庭古柏吹風處，秋草寒泉落日時。誰採澗毛修冷寺我沽村酒讀遺詩。唐宮漢寢無人記，獨有才名到處知。」未幾，巡漕使者和希齋琳閣學入都，河帥李香林尚書祖餞於祠中。希齋和云：「太白樓臨杜老池，此間合祀有專祠。林泉竟屬先生地，風雅剛逢我輩時。梁繞驪歌將進酒，壁留鴻爪共題詩。他年重過應相訪，直與三公作舊知。」香林云：「當年浣筆有清池，此日名泉葺舊祠。花竹新栽游賞地，歌筵初敞餞行時。標題不亞羲之序，重修浣筆泉，和希齋作記。賡韻如吟白也詩。文水堂前風月好，幾人惆悵為心知。」漕帥管公幹珍云：「謫仙人去剩空池，剔蘚疏泉認古祠。宦跡已沉靈武後，筆花猶及盛唐時。入門合進臨波酒，立石重摹出土詩。拊景漫增興廢感，好將觴詠記新知。」中丞惠公齡云：「女牆東處甕方池，上有雲煙罨古祠。誰向寒泉談舊跡空餘文藻憶當時。低徊不少飛觴飲，感慨爭留過客詩。拍檻欲狂呼太白，要從曠世結心知。」進士顧禮琥云：「仙在高樓月在池，池光千載抱遺祠。幸逢元老重開宴，轉惜先生不並時。綠水瀾洄沉彩筆，舊碑林立待新詩。吳都狂客今初到，未要尋常賀令知。」轉運阿公林保云：「謫仙遺跡剩荒池，合祀於今拜古祠。蓋世才名猶在耳，斯人重聚複何時難尋縹緲神仙路，誰補蒼茫客恨詩愧我毫端塵未浣，空憑流水寄心知。」陳公蘭森云：「泅水源流故有池，泉開浣筆闢叢祠。風雲餘墨人千古，仙聖同龕祀一時。勝地從今頻集宴，殘碑自昔紀題詩。漫言興寄形骸外，大雅欣逢盡舊知。」觀察沈公啟震云：「源分泅水闢方池，座列三賢葺舊祠。人地廢興原有數，主賓今古宛同時。新移竹影亭前畫，細辨苔痕壁上詩。樽酒落成兼送別，高情留與後來知。」諸詩俱各清妙，輯而存之，後世想見聖世升平，公卿風雅矣。
三八
桐城汪稼門先生云：「歐陽公《醉翁亭》連用『也』字，仿唐人杜牧《阿房宮賦》『開妝鏡也』、『棄脂水也』；杜牧又仿漢人邊孝先《博寨賦》『分陰陽也』、『象日月也』；不知詩亦有之，《牆有茨》三章，均用『也』字，《桑扈》三章，均用『矣』字，《櫻木》三章，均用『之』字，《細衣》三章，均用『兮』字。又如《螽斯》三章，首句不易一字，《桃夭》、《兔置》皆然。《漢廣》三章，末句不易一字，《麟趾》、《騶虞》皆然。」此論，古人所未有。先生守蘇州，廉聲為一時冠。然公餘不廢吟詠。游棲霞山成六韻云：「探幽臨勝地，慰我廿年思。高節明僧紹，鴻文江總持。寒雲封舊宅，古蘚覆殘碑。佛法青松護，泉源白鹿知。春催花信早，僧訝客來遲。欲採長生藥，靈崖有紫芝。」《詠敝帶》云：「人情交久情愈真，肯輕舍舊複圖新凡物關心亦類此，低徊臨別尤酸辛。憶我初年通仕籍，帶下雙雙垂影帛。左垂刀佩共堅貞，右拂玉環同潔白。學制慚無奪錦才，戔戔拘束准繩來。但期順下如流水，豈肯隨風著點埃。無那星霜歷悴悴，神採漸與當時異。綢繆莫擷繭騰花，暗淡徒存雞肋意。為憑染人施力覃，濃於河畔草拖藍。翻舊從新費裁剪，化兩為一懲奢貪。重加矜惜風塵外，相依仍作脛衣帶。裙履風流我自慚，腰肢瘦損君應怪。個中伸縮有誰知，蘇州猶似霍州時。慚愧香山恩意厚，搜腸難續《故衫》詩。香炮光銷伴岑寂，俯視帶垂增閱歷。物理從來有菀枯，人心底事勞欣戚溫涼異態春複春，惟我與汝臭味親。殷勤什襲藏諸笥，留作衰年老故人。」
三九
鮑步江之女茴香居士，名之蕙，適丹徒張翊和，合刻《清娛閣集》，丐餘為序。舸齋游廣陵，鮑寄云：「秣陵僧院廣陵船，幾日游蹤附彩箋。懷渴得梅濃較酒，詩狂乘興樂於仙。二分新月扶殘醉，四美佳辰媚少年。珍重宵深風露冷，征衫多半未裝綿。」張和云：「卅載休言歲月虛，縹緗差擬茂先車。鬢絲理為茶煙濕，眉嫵成從墨沈餘。到處勝游常背汝，得來佳句轉先餘。何年始踐誅茅願同向湖山賦遂初。」又，《即事》云；「夜雨催歸直到明，草痕新與漲痕平。朝曦十里空瀠路，雙櫓飛如小燕輕。」二人才調相匹，故知秦嘉、徐淑，不得擅美於前。
四O
滿洲伊小尹湯安，相國永公之從子，幼即工詩，來作江防司馬。《春郊即事》云：「春郊攬轡值新晴，騎馬悠悠自在行。雪滿溝塍占歲稔，煙浮村落覺寒輕。清風似剪能裁柳，黃犢初肥好勸耕。猶有村氓知禮數，春醪肯為使君傾。」謝余饋肉云：「捧來西子顰俱美，制自東坡肉亦尊。」
四一
西江曹星湖龍樹，大宗伯地山同年之侄也。出知如皋，與餘未識面，而時時以詩往來。《勸農》云：「九陌乾疇繡錯開，停輿蔭借綠雲槐。羨渠扶杖迎官者，白髮飄蕭領隊來。」農忙翻為看官閒，戴白垂髫喜動顏。莫道使君耕未曉，使君來也自田間。」「鴉鬟小女學當家，阿母教同坐績麻。觸目新紅春似海，抽身偷戴滿頭花。」《桃葉渡》云；「小艇盈盈隔，紅樓處處家。昔時花映水，今日水流花。」數首皆有芬芳悱惻之情。
四二
乾隆戊午科，餘與阿廣庭相公，同出四川鄧遜齋先生之門。榜下一別，於今五十四年矣。公出將入相，以忠勛爵至上公，而餘乞養還山，賣文為活。先生常向人云：「我門生不多，而一文一武，足勝人干百。」余聞之赧然。哭先生有句云：「共說師門原不忝，敢雲文武竟平分」詩載集中。後公在杭州，勾當公事，托今觀察方次耘馳檄見招；而餘適游武夷，無由進謁。今年冬，奇麗川撫軍陛見，公在宮門，垂問余甚殷。奇公於路上吟一絕見寄云：「中侍傳宣遞膳牌，平明待詔立金階。白頭宰相關心甚，問了黃河問簡齋。」



《補遺卷四》
一
餘不信孔子刪《詩》之說，而又不料茅鹿門之選八大家，至今奉為定例也。嘗有句云：「詩亡原只存三百，文古何曾止八家」
二
張古香太守之詩，餘已摘入《詩話》矣。其子玉階孝廉，詩筆清於乃翁。《花殘》云：「花殘一樹系愁思，斷送春光是雨絲。我是主人花是客，縱留他住不多時。」《過趙北口》云；「連天春水晚煙浮，一曲紅欄映碧流。絕似江南好風景，跨驢人去又回頭。」
三
金陵嚴翰鴻，雖行賈嶺南，而性篤風義。餘孤甥汪蘭圃將之肇慶，缺於路資，餘托嚴挈之以行，一路彼此倡和。《晚泊》云：「酒旗挑出屋簷斜，古木蕭疏挂落霞。吹笛牧童歸竟渡，滿頭多插野山花。」
四
姚姬傳太史言：國初有懷寧逸老汪梅湖先生，隱居不仕，詩格甚高；而本朝諸採詩者，竟未收錄，殊可惜也!其《田家雜詠》云：「戴勝鳴中園，社燕棲故巢。田田壟水白，秧針日以高。即事欣有賴，襟顏舒鬱陶。餘其理閒策，步過林塘坳。」蝶子小如葉，沿溪泛藻蕷。系纜甫植杖，柴門見主賓。主賓匪異人，左右一二鄰。科跣各真率，貌簡情乃親。須臾挈酒植，肴核亦具陳。共言禾苗好，瞥眼當食新。」「風日美襟度，釣溪理綸竿。芳餌投文漪，修鱗逝駛湍。眾山一色碧，獨鳥孤光寒。夕陽冥水村，新月上林端。暢好詠而歸，無魚何所嘆」「寒月挾秋氣，孤燈耿清影。寥寥天宇曠，迢迢夜漏水。魚罾響轆轤，雞窗啄苓笤。遙聞犬吠聲，行人楓葉冷。」《秋懷》云：「村靜日當午，雞鳴三兩聲。籬花催野菊，鄰釜熟香粳。讀史數行淚，看天萬種情。浮雲爾何意，只傍隴頭生」《晚步》云：「春雨晚來歇，殘陽湖上峰。人家煙漠漠，田壟水淙淙。小步林塘路，時聞山寺鐘。幽情屬何許古道牛羊蹤。」詩境清遠，是陶、韋家數。又有《寄周櫟園侍郎》三首，因櫟園往訪不值故也。想見當時亦名動公卿云。
五
人常言：某才高，可惜太狂。餘道：非也。從古高才，有過顏子與孔明者乎然而顏子則有若無，實若虛矣。孔明則勤求啟誨，孜孜不倦矣。曾贈德厚庵云：「不數袁羊與範汪，更從何處放真長驥雖力好終須德，人果才高斷不狂。」又有人言：某天分高，可惜不讀書；某精明，可惜太刻。餘又道：非也。天分果高，必知書中滋味，自然篤嗜。精明者，知其事之徹始徹終，當可而止，必不過於搜求；搜求太苦，必致自累其身。故嘗云：「不讀書，便是低天分；行刻薄，真乃大糊塗。」
六
唐待士大夫，失之太厚。選官有小選者，凡流外官，兵部、禮部舉人，得自主之。又念嶺南、黔中人離長安太遠，遣御史郎官就其近地，設為南選、東選，以選官。是移粟以就民也。見《選舉志》。凡使外國者，許其舉州縣十員，為遠行之費，以便其私，謂之「私覿官」。白居易作學士，自稱家貧，求兼領戶曹，上許之。守杭州時，餘俸太多，存貯庫中，後官亦不便領用，直至黃巢之亂，裁用為兵餉。家居後，郡僚太守，猶為之造橋栽樹：不已過乎餘嘗讀《長慶集》而嘲之曰：「滿口說歸歸不肯，想緣官樂是唐朝。」
七
士各有志：邴原與鄭康成同里，而不肯師康成。人尤之，原曰：「人有登山而採玉者，有入海而求珠者，各寶其寶，不必同也。」餘故有詩云：「丁少微，陳希夷，兩個神仙有是非。蘇子瞻，程伊川，兩賢胸中各不然。可惜不見尼山老，狂狷中行盡和好。」
八
偶理舊書，得尹似村斷句云：「有月燈常緩，多餐睡偶遲。愁添雙鬢雪，怕憶少年時。」蓋是似村在京師寄詩囑批；餘就其五律一首，摘而存之者也。又摘其《贖出典裘》斷句云：「老妻見故衣，開箱色先喜。姬人持熱升，殷勤熨袖底。無奈縐痕深，熨之不肯起。」獨寫性靈，清妙乃爾。嗚呼!似村為尹文端公第六子，祖、父宰相，兄、弟皆侍郎、尚書；而似村自號「殿試秀才」，不就官職，賦詩種竹，以林泉終：豈非漢之張長公一流人乎「殿試秀才」者，以丁卯科試，諸生鬧場，上惡之，親自監試，似村獨蒙欽取故也。熨斗名「熱升」，見《庶物異名疏》。
九
閩中楊鏡村太守，歷任三吳，判獄如神，人亦風流儒雅。中年得狂易之疾。餘常鬱鬱，閔天道之無知。今秋，其子學基以詩來，風格雋永：方信善人之有後也。《吳門雜詠》云；「岩桂香飄艷素秋，石湖風靜水悠悠。洞簫吹出山頭月，兩岸輕煙半未收。」「回塘夜火刺船行，銀燭高燒水榭明。兩岸採菱歌不絕，木蘭舟上又吹笙。」「行春橋畔水雲涼，萬頃琉璃映夕陽。霧觳衫輕紈扇薄，卷簾低喚賣花郎。」見贈云：「獨占詞壇五十秋，坡仙老去尚風流。滄桑幾見歸來鶴，花柳常停不系舟。到處逢迎多士女，半生疏懶薄公侯。天教享盡才人福，飽看溪山至白頭。」
一O
諸升之文思繁富，三赴北闈，不售。高翰起司馬贈以詩云：「中原非爾力，患或在才多。」諸旋中庚辰榜眼。辛亥十月，胡少司馬希呂督學金陵，為予誦之。諸名重光。
一一
杭州多閨秀，有張夫人者美而賢。郎主喜狎邪，張不能禁，而慮其染惡疾也，規以詩云；「此去湖山汗漫游，紅橋白社更青樓。攀花折柳尋常事，只管風流莫下流。」
一二
有某公課士，以《賦得「蜻蜓立釣絲」》限「蜻」字、七排四十韻。人以為難。余笑曰；「此之謂鼠穴尋羊，蜂窠唱戲；非以詩學教人之道也。若以多為貴，則豈不知徐樂傳名，一書已足；阮咸作掾，三語猶多乎」
一三
浦柳愚山長云：「詩生於心，而成於手；然以心運手則可，以手代心則不可。今之描詩者，東拉西扯，左支右吾，都從故紙堆來，不從性情流出：是以手代心也。」吳西林處士云：「詩以意為主人，以詞為奴婢。若意少詞多，便是主弱奴強，呼喚不動矣。」二說皆妙。
一四
金陵莊秀才元燮，弱不勝衣，少年綺旎；作《無題》云：「鬢雲撩亂不曾梳，先向池邊飼碧魚。露滴翠荷擎不定，戲分小妹當珍珠。」可謂詩如其人。
一五
李香林尚書，愛才如命。督南河時，詩弟子陳熙，從州停薦用至銅沛同知。而公移督河東矣，猶書扇寄之，云：「握手河梁別緒縈，忍驚月璃已頻更。語憑尺素書難盡，意似層波去又生。風靜珠湖應有夢，雲橫岱嶽總關情。水窗此夕君何處重展鸞箋對短檠。」又，尚書在蘭陽行館，《題竹》云：「幹霄修竹自漪漪，十載相違每系思。笑我塵勞須鬢改，羨君青翠尚如斯。」亦複有纏綿之旨。昔人云：「不俗即仙骨，多情乃佛心。」其公之謂歟1
一六
涇縣，古宣州所屬，故多詩人；梅宛陵之後，本朝愚山先生，其最著者也。近日涇邑孝廉趙元一帥與其弟琴士，俱工吟詠。丁未秋，在丹徒廣文署中，以詩集見示；餘為加墨而去。今五年矣。今冬寄《偉堂詩鈔》來，凡餘所甲乙者、商榷者，無不降心相從，虛懷若谷，宜其造詣之進而彌上也。錄其《宿焦山寺》云：「海國秋初到，山堂氣更清。林昏星有影，江定夜無聲。設席臨嘉樹，論詩對短檠。依然留臥榻，一枕百蟲鳴。」《焦山頂觀月出》云：「為看月上海門東，洞口盤紆石磴崇。行到雙峰多竹樹，不知身在大江中。」《青山晚泊》云：「倒卷長江白浪飛，幽岩鐘磐靜禪扉。秋風極甫雁初下，暮雨空山僧未歸。漢上估檣千樹密，洲前漁火一星微。明朝更約齊安過，載酒題詩赤壁磯。」他如：「夕陽低野樹，秋水斷河橋。」「秋深海國梧桐老，夜靜關山鼓角清。」俱不愧唐人音節。
一七
蔡侍郎觀瀾守江寧時，私宰之禁甚嚴。餘不以為然。一日，餘在府署，蔡公坐堂收呈，有回民之黠者，具呈請釋牛犯。其狀首云：「為恩足以及禽獸，而功不至於百姓事。」蔡遣家人謂餘曰：「君原勸我貴人賤畜，今果惹回民之嗔。然其狀詞，文理甚佳，須君替我強詞奪理。」餘書五絕於紙尾云：「太守非牛愛，心原愛老農。耕牛耕滿野，百姓豈無功」黠回無詞而退。太守牛禁，亦因之稍寬。
一八
余宰江寧時，門下士談毓奇為刻《雙柳軒詩文集》二冊。罷官後，悔其少作，將板焚毀。後《小倉山房集》中，僅存十分之三。辛丑清明，游雨花台，謁方正學祠；夜夢有古衣冠者，揖餘而言曰：「子詩也，《懷古》有：『燕王北下金川日，行到《周官》第幾章』此詩刪之可也。又有句云：『江山忽見開燕闕，風雨原難對孝陵。』此二句甚佳，如何可刪」餘唯唯。其人言畢，有儀從呼唱而去。餘次日語人。或曰：「此莫非正學先生乎」
人有訾餘《詩話》收取太濫者。余告之曰：「余嘗受教於方正學先生矣。嘗見先生手書《贈俞子嚴溪喻》一篇云：『學者之病，最忌自高與自狹。自高者，如峭壁巍然，時雨過之，須臾溜散，不能分潤。自狹者，如甕盎受水，容擔容斗，過其量則溢矣。善學者，其如海乎旱九年而不枯，受八州水而不滿：無他，善為之下而已矣。，D書法《爭坐位》，筆力蒼堅。餘道：「先生精忠貫日，身騎箕尾，何妨高以自待，狹以拒人哉然而以此二字，諄諄示戒；則其平日之虛懷樂善可知。餘與先生，無能為役；然自少至老，恰惡此二字，竟與先生有暗合者。然則《詩話》之作，集思廣益，顯微闡幽，寧濫毋遺：不亦可乎」
一九
近學郊、島詩者最少；獨葑亭給諫，於無意中往往似之。《秋蟲》云：「直使孤燈死，常催白髮生。」又：「瘦篁腰刻字，古樹腹藏人。」風多螢貼樹，月出鷺巡堤。」皆孟、賈集中佳句。《在閘河水淺》云；「不勞畫地還成獄，且喜窺天尚有窗。」何其苦也！及渡江得順風》云；「大江東去月西走，獨客南歸風北來。」又何其樂也!詩人善體物情，往往如是。
二O
餘性通脫，遇繁禮飾貌之人，輒以為苦。嘗詠《桐花》云：「桐花恰也清香甚，瑣碎無人肯耐看。」』
二一
程蓴江晚甘園，屋甚少，而春間游女甚多。主人請餘作對聯，餘提筆云：「好按：原作「時」，據民國本改。花美女有來時；明月清風沒逃處。」主人喜其貼切。香亭以餘年衰，勸勿遠出游山。餘書六言絕句與之云：「看書多擷一部，游山多走幾步。倘非廣見博聞，總覺光陰虛度。」
新陽明府王春溪向餘云：「歲丁酉，課徒山中；夏日偶以陶詩『中夏貯清陰』命題。有族弟名如山者，結句云：『夜深微雨過，積翠滴成音。』餘賞其作意，而嫌有鬼氣。不逾月，病卒。因哭之曰：『難忘翠滴成音句，是我尋簷腹痛時。』益嘆詩讖之說，非漫然也。」餘因記壬申入都，·遇雪途中，有句云：「僕夫與主人，麻衣無短長。」後五月而丁先君憂。己酉秋，餘與金姬同患病，先一月得句云：「好夢醒難尋枕上，落花扶不上枝頭。」已而自嫌不祥。劉霞裳曰：「先生非花也，其應在金夫人乎」已而果然。
二四
金陵吳思忠，字孝侯，善畫工詩，受知於錢南浦觀察。《宿別峰庵》云：「別峰庵結焦山西，庵外諸峰無與齊。雙眼攝盡大江色，入門頓覺青天低。月光欲上水氣白，送鬮鬥酒傾玻璃。不辭酩酊歡清夜，好與楹前松鶴棲。」《檢黃鹿岩遺稿》云：「愴無兒祭荒涼墓，幸有人抄失散詩。」又，《偶興》云：「床頭剩有宣和紙，寫我當時看過山。」
二五
尹文端公公子大半徂謝，去年尹太夫人亡百日，而十二公子又亡。五郎晴村作青州都統，《哭弟》云：「吾家駿足望騰驤，底事青年竟夭亡百日從親歸地府，九原先我侍高堂。枯荊每見花枝折，倦鳥何堪羽翼傷!才隔一程成永別，餘出京之次日。阿兄能不淚乾行」可謂情文雙至。文端公在九泉，亦必嘆賞。
二六
何春巢向餘云：「沙竹嶼，如皋寒士，性孤傲不群；應試不售，遂棄書遠游，足跡遍天下。其所推重者，惟先生一人。」誦其《秋齋》云：「小庭人寂猗蘭開，獨對幽香一舉杯。薄暮閒雲不成雨，冷風吹月上簾來。」《山居》云；「飯罷鐘聲已斷煙，偶來閒倚寺門前。夕陽暝色行人絕，空見群峰亂插天。」又，《讀<隨園詩話>》云：「瓣香好下隨園拜，安得黃金鑄此人」
二七
餘老矣，最喜人說少年舊事。何蘭庭句云：「回思慈母悲今日，最愛山僧說幼時。」為之擊節。何又有《江樓看雨》云：「狂風驟雨逼蕭晨，萬里煙波失遠津。穩坐西窗憑幾望，幾多浪裏著忙人」詩外有詩，深得風人之旨。《游理安寺》云：「不信客從山外入，恰疑僧在樹頭歸。」亦真境也。蘭庭幼時，其父西舫許我為婿，後以路遙不果，惜哉!
二八
熊澹仙女子，不止能詩，詞賦俱佳；以所天非解事者，故詠《螢火》云：「水面光初亂，風前影更輕。背燈兼背月，原不向人明。」作《廣怨賦》云：「文採遭傷，久矣人皆欲殺，蛾眉致妒，何能我見猶憐」《聞笛賦》云：「三更不寐，遙知思婦情深；十指俱寒，想見高樓獨倚。」
二九
《周易》曰；「同聲相應，同氣相求。」《毛詩》曰：「求其友聲。」杜少陵曰：「文章有神交有道。」皆不期其然而然者也。故餘嘗謂文字之交，比骨肉妻孥猶為真摯，非雲泥所能判，關山所能隔者。如惠制府瑤圃、法學士時帆諸公，都已載入《詩話》。近又得何水部道生、劉舍人錫五二賢焉，抱英絕之才，而獨倦倦於隨園，各贈長律數首，以篇幅稍長，故另刻{續同人集》中。而其所心醉之句，有不忍不標而出之者。如劉云：「閒來志怪都根理，語必驚人總近情。」餘道第二句，直指心源，包括小倉山六十四卷《全集》，較勝他人作序萬語乾言矣。何云；「願署隨園詩弟子，此生端不羨封侯。」矜寵一至於斯，使我顏汗！擬作《山右二賢歌》以美之；而年衰才盡，未敢落筆也。
三O
餘行路喜水而惡陸，聞明日站遠，則夜眠不安。·偶見楊次也先生有句云；「車平終日臥，路遠隔宵愁。」可謂先得我心。昔人《罵蚊》云；「滿腹經營飽膏血，可知通夜不眠人」又：「山在鄰家樹上青。」皆能道人意中事。
三一
吳江朱坤隱於市廛，有詩，號《琴思集》，中可採者，如《哭弟》詩一絕云：「尋飴索哺淚雙流，隨少隨多與即休。剩有半盤梨慄在，可憐攜去祭墳頭。」《旅中送春》云；「旅人從此賦歸兮，落絮飛花襯馬蹄。鶯到今朝聲不惜，垂楊陰里盡情啼。」五言絕云：「極憐春意好，隨月入花陰。上有雙棲蝶，行來亦小心。」又：「花霧著人微似濕，柳風吹面不生寒。」皆可誦也。
三二
仁和俞作梅，號天羹，有《潮州竹枝詞》云：「榕樹如郎妾女蘿，朝朝牽挂在枝柯。根須著處成連理，只是怪他頭腦多。，』又，《即事》一絕云；「芳竹園林朱槿笆，銀環穿耳小蠻娃。見人躲入牆陰去，觸墮簪頭金風花。」
三三
吳江女史汪玉軫，有詩才，《偶成》云：「夜靜更闌猶未眠，熏爐香燼不生煙。且推窗看中庭月，影過東牆第幾磚』，「風飄柳絮雨飄花，多少新愁上碧紗。借問過牆雙蛺蝶：春光今在阿誰家」
三四
王葑亭《夜行》云：「殘星雞口落，初日馬頭高。」鄭德基《夜行》云：「蝶夢來驢背，雞聲隔隴頭。」
三五
詩家紅袖多，青衣少。然鮑亨殷胄作楊素家奴，未嘗非名士。白下有鄭德基者，穆太守僕也。《梅雨》云：「窗前一夜聽梅雨，曉看堂前生碧苔。正惜滿城花落盡，偏教殘蕊燕銜來。」《馬嵬》云：「馬嵬坡下草萋萋，過客停車望欲迷。知是太真身死處，馬蹄何忍踏香泥」《朝天寺》云：「朝天山下川流急，短艇孤篷趁順風。絕頂不知還有寺，白雲深處一聲鐘。」《上元無月》云：「星橋火樹滿街紅，微雨疏風過碧空。想是嫦娥開夜宴，云簾深鎖廣寒宮。」《除夕》云：「今夜不眠非守歲，防他有夢到家鄉。」《棧道》云：「馬盤絕頂青霄近，人到中天壑低。」澗水勢催群石走，浮雲如擁亂山行。」《與友黃鶴樓分袂》云：「我如黃鶴去，君似白雲留。」《贈隱者》云：「讀書豈必皆觀國，學佛何須定出家」
三六
從來閨秀及方外詩之佳者，最易流傳。餘編《隨園詩話》，閨秀多而方外少，心頗缺然。方坳塘觀察過訪山中，談及禪僧智朗，號漁陸，上元人，性至孝，母歿出家，住持理安。《歸省母墓》云：「風木驚心二十年，偷生只為學金仙。誰知杖錫歸來日，荒草叢中化紙錢。」「蓬鬢荊釵苧布裙，夕陽影里淚紛紛。趨前欲訊重泉恨，吹過西風一片雲。」《改葬》云；「別後匆匆掩一棺，多年淺土忍重看故衣斷線痕猶在，靜樹搖風骨已寒。西崦可憐通夜夢，南陔空說潔晨餐。慈恩欲報終難報，徙向平原意少安。」又，泰州光寺僧西林有句云：「黃花野徑僧歸寺，紅樹村莊人倚樓。」亦有畫意。
三七
吾鄉金秀才霖，眼旁青色，自號青眼山人；幕游金陵，執贄隨園，拓漢印百方而去。詩古峭可喜。《西塞山》云：「志和揮手去，冷落少微星。蓑笠高風遠，魚龍夜氣腥。江雲走虛白，石壁斷空青。獨有金湖月，年年照翠屏。」《江浪餘生歌贈萬別駕》云：「海莊別駕量如海，生死關頭氣不改。飆風促浪高百尺，別駕氣穩如鼎鼐。風狂浪急船不支，舵工水師無所為。排風挾浪未頃刻，磅礡一聲桅下垂。從人狂叫齊涕泣，船尾向天如壁立。別駕遲徊步慢移，顧謂諸君莫惶急。以手指浪浪即摧，江上風回水倒開。斯須江水幾及膝，艇子恍從天上來。嗟哉海莊性篤厚，先喚從人上岸走。筍輿無恙亦相隨，有如嫂溺能援手。回眸獨剩檣梢動，片舫低昂浪輕送。歸來歌嘯月滿樓，蛟龍影滅秋江空。」他如{郊外》云：「宿雲平接地，新漲遠浮天。」《畫鷹》云：「風邊秋影靜，堂下鳥聲空。」《夜坐》云：「花影一庭蟲四壁，江聲千里月三更。」《春冷》云；「鳥聲著意試空谷，雲影有心低漢江。」皆妙。
三八
番人最重銅鼓，即剝蝕而聲空空者，可易牛千頭；相傳為諸葛亮征蠻所鑄，不知《後漢書·馬援傳》已載之矣。余丙辰至粵，金中丞得鼓二面，命餘作賦，大加稱賞，即命刻廣西志書中。甲辰歲，餘重游桂林，閱《省志·藝文》一門，國朝首載此賦；且驚且感，題一絕云：「五十年前《銅鼓賦》，自家披覽自家憐。不圖漓水《崇文目》，竟冠熙朝第一篇。」
三九
劉撥字文白，湖北沔陽州人；少穎悟，過目成誦。比長，剛正不阿。能驅鬼怪，有某氏女為怪所迷，自稱丁相公。劉訪知是野廟木偶，執而枷之，怪遂絕。詩亦清老。錄其《新堤》云；「鼓柑晨光裏，彎環一港通。林鳩猶喚雨，檣燕欲凌風。帆影江煙外，人家水氣中。誰憐秧李樹，如雪吐晴空」他如：《過白湖》云；「微波不動處，新月自然生。」《詠月》云：「宿樹鴉聲定，侵窗花影移。」俱妙。
四O
餘今歲約女弟子駱綺蘭，同游西湖。餘須看過梅花方出行，而綺蘭約女伴先往；及餘到湖樓，則已先一日歸矣。見壁上題詩，詠《秋燈》云：「獨坐影為伴，閒窗對短檠。照人雖冷淡，觀我自分明。焰小知風急，光寒避月盈。欲挑還住手，無語聽殘更。」《秋扇》云；「暑消新雨後，人困晚涼天。」餘愛其清妙，即手錄以歸。
四一
方藕堂維翰，與程魚門因詩文交好，遂結婚姻。後藕堂補官杭州，年四十無子。其夫人為置一妾，而藕堂於役吳興，竟未知也。歸後驚喜，賦詩謝內云：「中年華髮漸成絲，羞對紅妝入繡帷。冀我免為今伯道，知君曾讀古《螽斯》。剛逢燈月交輝夜，乍見衾稠與抱時。良願早符燕姑夢，春蘭花發正盈墀。」又，《芍藥》云：「豐台十里春如夢，風軟沙平感舊游。悔自南來消息斷，一年春盡一回頭。」
四二
武臣能文，皆太平盛事。，「公侯干城」，見於《周南》；「鬱穀悅禮樂而敦《詩》、《書》」，見於《左傳》。余游貴池齊山，見壁上鐫岳武穆詩云：「年來塵土滿征衣，偶得閒吟上翠微。好水好山看不盡，馬蹄催趁月明歸。」想見名臣落筆，自然超妙，不止曹景宗之能諧競病也。近餘又得二人焉：鎮江都統陽公儉齊春保，《登北固山用唐人孫魴韻》云：「古屋倚蒼冥，呂蟯聳地形。波連湘浦闊，山抱潤城青。遠樹迷江驛，寒煙淡晚汀。故人不可見，嵐翠滿空庭。」《詠敝裘》云：「自是一腔春意滿，故教兩袖盡開花。」可稱趣絕。松江提督陳公樹齋大用《閱兵皖江登大觀亭》云：「浩浩長江天際橫，地連吳楚一波平。蒼茫草樹迷遙浦，歷落帆檣趁晚征。斜日墮城千堞迥，漁燈點水亂星生。不知多少英雄事，都付潮聲徹夜鳴!」《寄懷程也園》云：「今宵夜氣劇清寒，底事逡巡欲睡難。明月滿庭花樹靜，料應詞客也憑欄。」兩公位登極品，而風貌秀整，謙若書生；皆蒙其先來見訪。《毛詩》曰：「惟其有之，是以似之。」其斯之謂歟
四三
餘年十八，受知於浙督程公元章，送入萬松書院肄業。離家二十里，夜不能歸，輒借榻湖州沈謙之、永之寓所。後永之同舉戊午鄉榜，官至糧道，晚年結兒女姻親。而謙之以一孝廉，中年捐館，深可悲也!今春，其子東橋寄《竹翠溪堂詩集》來，讀之，想見當年謦咳。《即席贈嚴崧瞻進士》云：「萍浮梗泛得相親，酒賦琴歌不厭頻。君莫傷時悲不遇，世間多少布衣人！」《釣台》云：「王氣終應在茂陵，菟肩麥飯記飄零。故交貧賤如相忘，帝座何由犯客星」二詩皆有寄托，足以風世。又，《謝僧餉茶》云：「幽絕精藍莫記名，到門惟有老僧迎。烹茶不是在山水，那得一杯如許清」五言如：「雕隨遠山沒，帆帶夕陽飛。」「離情花落後，春病雨聲中。」水闊疑無岸，雲昏不辨山。」皆佳句也；東橋，名鼎生。
四四
東橋設帳永之家，教其幼女全寶，即許配阿遲者。年才十五，娟好閒靜，即已能詩。《寄侄女音保》云：「與君分手忽經年，長自關心望日邊。幾欲寄書魚雁少，今朝才得劈雲箋。」淨幾明窗喜不支，曾同硯席曰親師。而今遠隔三千里，憶否春風並坐時」《即事》云：「首夏天光照眼明，綠楊芳草雨初晴。清陰繞徑渾如畫，閒面窗前聽鳥聲。」嘻1三首一氣卷舒；阿遲與之同年，尚不能作一韻語；豈吾家詩事，將來不傳於兒，要傳兒婦耶
四五
壬子三月，餘與吳門陳鬥泉秀才，同游天台。鬥泉與餘步月雲；「作合在山水，南橋風景清。·灘聲亂人語，岩月隱江城。共有煙霞癖，誰憐羈旅情來朝理筇屐，華頂撥雲行。」又，《雜詠》云：「一行紆回渡翠崖，杳無人跡落蒼苔。白雲抹斷丹台路，知是前峰雨欲來。」鬥泉善畫，雅得二王神韻，故詩中亦含畫意。
四六
餘每下蘇、杭，必採詩歸，以壯行色；性之所耽，老而愈篤。近有聞風而來，且受業者。蔣莘，字於野，年才十九。《游古寺》云：「山外野僧家，孤龕半落霞。磬聲流樹杪，鈴語繞簷牙。波靜魚近鏡，香消佛散花。我來無別事，應許問楞枷。」《山行》云：「村古藤為瓦，溪幽樹作橋。」《佛手》云：「天下援非易，楊枝灑未忘。有心擎法界，彈指過秋光。」《表忠觀》云；「鐵券已分唐土地，璽書曾奉宋春秋。」皆妙。其弟名蔚，字起霞，年才十六。《落梅曲》云：「一樹幽花世外姿，依依水淺月斜時。無端玉骨飄零甚，不怨東風恰怨誰」神山昨夢夜逡巡，花底聞吹紫玉聲。三叩素扉人不見，滿庭殘雪落無聲。」《詠王半山》云；「竟使紅羊成小劫，幾同白馬害群賢。」《偶成》云：「細雨一簾飛燕子，春寒幾日又花朝。」兩昆季皆未易才也。起霞愛趙雲松詩，題七古一章，奇橫譎詭，惜篇長，不能備錄；為錄稿寄與雲松。
四七
吳門戈小蓮培，吾家侄婿也。詩筆清矯。《天平山》云：「不辨翠微色，蒼茫夕照濃。澗喧爭一水，寺近鎖千峰。煙隔雲間月，聲傳花外鐘。近人歸去後，只有白雲封。」《無題》云：「可奈相逢處，翻生落漠愁。人前渾不語，留意在雙眸。」《繡球》云：「團團微雨濕，片片春風冷。蝴蝶窗外來，飄搖亂花影。」
四八
少年之詩，往往有句無篇，能通體完密者最少。京口左墉，字蘭城，年才弱冠，而風格清穩。《舟過無錫》云：「梁溪山色好，向晚放舟行。名酒分泉味，吳歌雜櫓聲。人家多近水，楊柳半遮城。遙見斜陽里，長堤一線平。」《湖樓》云：「夜靜披衣坐，湖光浸滿身。遠山微有月，近岸寂無人。舟小漁成市，村孤樹作鄰。碧天涼似水，鐘鼓報清晨。」《秦淮》云：「客中無酒醉花朝，騎馬閒行過板橋。蝶影亂飛芳草路，歌聲爭送白門潮。重尋舊院人何在，空對斜陽恨未消。惟有春來堤上柳，年年煙雨換長條。」通首音節清蒼。
四九
徐心梅秀才備經，住洞庭西山。辛丑余游石公、飄渺二峰，宿其家凡七日。徐手錄隨園詩成帙。己雖不多作，而落筆甚超。《題一輪上人<禪定圖)》云：「我來看薔薇，高僧正清課。相對寂無言，相看惟對坐。不見天花飛，但見金輪墮。月出三生來，鐘殘一世過。即此是禪機，如來不說破。」
五O
虞山陳葉宮聲和，少年才思艷發，餘嘗謂可與楊蓉裳抗手。惜年未三十，兩耳不聰，想亦學力苦思之故耶。《賀沈芷生領解》云：「沈郎才調領群仙，手種秋香到月邊。未必重來無我分，已將此著讓君先。榜頭喜得真名士，吳下喧傳最少年。莫到旗亭誇畫壁，《霓裳》留奏大羅天。」沈善歌，故調之。《聞景秋浦訃》云：「知否相思不暫停，兩番詩句重叮嚀。苦無人寄封仍在，還想君歸讀與聽。」二詩，可謂不著一字，自得風流。佳句如：《長幹塔》云：「人影長空落，風聲絕頂驕。」《送弟就婚黃平》云：「遠游憐汝小，出贅苦家貧。」《韓侯釣台》云：「王楚王齊無寸土，微時翻有釣魚台。」
五一
餘過太倉，秋帆尚書之從子曉山孝廉裕曾苦留小住，至藏匿行李，不許上船。甚矣，主人之尊賢禮士，綽有家風也!示我《春詞》四首，云：「細雨空庭長綠苔，梅花零落杏花開。叮嚀侍女逢春社，高卷珠簾待燕來。」春光淡蕩愛新晴，高樹鶯啼曉夢驚。紅日滿窗人未起，隔牆風送賣花聲。」自把雙眉柳葉描，曉妝成後最無聊。春來女伴多相問：繡閣新添線幾條」「滿目山川似畫屏，綠楊芳草水邊亭。花時獨愛熏香坐，懶逐鄰姬去踏青。」
五二
近日閨秀能詩者，往往嫁無佳偶，有天壤王郎之嘆。惟吾鄉吳小穀明府之女柔之，適狄小同居士；紹興潘石舟刺史之女素心，適汪潤之解元：皆彼此唱和，如笙磬之調。小同幕游在外，吳寄云：「伊人蹤跡又天涯，小別無端感歲華。千里迢遙此寒夜，一般清瘦共梅花。孤桐入爨聲難辨，美玉求沽願久賒。不為封侯緣底事，紀游詩卷向誰誇」小同答之，有「幾行新句機中錦，一瓣幽香雪後花」之句。潘《寄外》云：「瘦影新痕楊柳枝，杏花十里送春時。須知吟詠無閒筆，那向妝台更畫眉。」《哭姊》云：「彩筆長辭詠絮人，硯池妝閣久生塵。瑤階明月空如水，更有何人立滿身」俱一時傳誦。
五三
吾鄉詩多浙派，專趨宋人生癖一路。惟小同以明七子風格救之。《溫州感舊》云：「十載曾游地，三秋悵別時。郗生仍入幕，謝客舊題詩。潮落沙痕在，舟輕塔影移。霜華今夜白，偏惹鬢邊絲。」
五四
餘過山陰，宿徐小汀秉鑒家七日。小汀，乃貴州方伯紫亭同年之子也。抄詩見示。錄其《陪劉石帆昆季西園雅集》云：「名園高會啟郇廚，詩興還隨酒興俱。人雅不關居有竹，鳥鳴疑喚客提壺。分爭旗鼓憑三雅，領袖詞壇有二蘇。惆悵柴桑陶處士，秋風匹馬獨馳驅。」其他佳句，如；「萬山迎暮靄，一雁下斜陽。」「杏花欲破春將半，竹影初圓月正中。」但使故人長聚首，不妨十日石尤風。」皆可愛也。其友人施漢一政亦耽吟詠，蔣心余弟子也。在僧院懷蔣云：「雲煙飄忽此生浮，去住無端我欲愁。鎮日蕭蕭僧院雨，輕風瑟瑟竹床秋。射師示的弓猶在，戰馬聞鉦旆未收。三十年來生老病，不堪同首識荊州。」五言佳句如；「月明孤棹遠，波動小橋移。驚電招雷至，殘更帶雨移。」七言如：「殘照有餘留水面，淡煙無際到山腰。」
五五
沈石田畫蠶一筐，題云：「題詩勸爾多餐葉，二月吳氓要賣絲。」徐文長畫葡萄，題云：「滿腹珠璣無處賣，閒拋閒擲亂藤中。」
五六
餘編《詩話》，為助刻資者，畢弁山尚書、孫穭田慰祖司馬也。畢公詩，採錄甚多；而孫君不幸早卒。餘向其家昆仲搜得遺稿二卷。《歲暮感懷》云：「雪積乾重鎖翠霞，寒宵戢影悵摶沙。雲中怕聽回峰雁，風裏驚聞過市車。慣趁慵身勤劃草，強扶凍足去尋花。卷簾小閣熏香坐，更向晴窗曬畫叉。」《杏花》云：「十里輕紅罨畫樓，柳絲牽雨作春愁。催花一片東風起，村裏人歸壓滿頭。」調寄《意難忘·贈人》云：「日暮雲遮，聽聲聲孤雁，點點棲鴉。添香燒秘辭，拈韻斗尖叉。風蕭索，月橫斜。臨別轉含嗟。憶舊游不如歸去，我亦久離家。湘江未許乘槎。漫挑燈夜坐，同話桑麻。輕盈低竹葉，屈曲小梅花。三盞酒，一杯茶。這清味堪誇。恨殺了片帆早挂，腸斷天涯。」
五七
華亭吳鈞詩云：「藤梢橘刺胃煙鬟，芍藥捎裙露未幹。昨夜剪刀尋不著，曉來橫在竹欄桿。」思致幽雋，於艷體中，獨闢一境。吳蓋吳松四布衣之一也。
五八
汪研香司馬攝上海縣篆，臨去，同官餞別江滸，村童以馬攔頭獻。某守備賦詩云：「欲識黎民攀戀意，村童爭獻馬攔頭。」馬攔頭」者，野菜名，京師所謂「十家香」也。用之贈行篇，便爾有情。
五九
餘蕭客詠《病馬》云：「旋毛腹下一千里，死骨人間五百金。」汪墨莊詠《老馬》云：「末路料難逢伯樂，壯心猶想出邯鄲。」
六O
詩寫雛姬情態易，寫雛伶情態難。吳玉松進士客河南學使幕，《席上贈顧伶》云：「舞隊《大垂手》，歌曹小比肩。問年羞不語，笑指十三弦。」吳苑折垂楊，驅車向大梁。恐傷孤客意，只道不思鄉。」讀之，覺是兒可愛。
六一
「白水遙連郭，青山直到門。」畏壘山人詩也。「野水白連郭；亂山青到門。」王子乘詩也。二詩各臻其妙。然觀楊誠齋「江欲浮天去，山疑渡水來」，則又瞠乎後矣！
六二
虞山蔣文恪公入相後，門生滿天下。而從前官至學士，尚未持文衡也。己未初次分房，得予與裘文達公。故嘗向公戲引南漢劉鐵語云：「若聚飲同門，枚當執挺，為門生之長。」公為莞然。公家子弟多貴顯，無以詩名者。今年過常熟，見公孫旭亭居士，詩才倜儻。錄其《閨怨》云：「花朝又屆好良時，病骨蕭疏強自支。鸚鵡不知人去後，窗前猶自背郎詩。」「獸火金盆仔細添，繽紛瑞雪壓斜簷。江梅又送春消息，只管沉沉下繡簾。」佳句如：「風透疏窗燈易盡，涼生薄被腳先知。」「銀漢遠涵秋水淡，小樓斜受夕陽多。」俱妙。
六三
蔣於野莘《初夏》云：「小山如畫仿眉青，已潤莓苔雨乍晴。滿戶風來潮未退，卷簾飛入兩蜻蜓。」詠《殘柳》云：「無物可為長壽客，多情難作後凋身。」陳春華暉見贈云：「花無可戀香難舍，書有何讎校不休」餘謂校讎二字，能如此分開用，可稱妙手。又，詠《春信》云：「天上若無雙鯉至，人間那有萬花知」亦善做信字。與蔣生皆少年；詩筆如此，他時何可限量
六四
心梅又有《秋山》一首，云：「秋山靜自古，空翠滿衣裳。矯首看雲岫，支筇過草堂。風清松子落，水動藕花香。中有岩阿樂，欲言意已忘。」《田家》云：「今年春雨足，歡聲動茅屋。新婦助插秧，小兒拾桑落。烏鬼船頭忙，團桑籬下綠。」老翁沽酒猶未來，門前野花笑自開。」俱有王、孟逸趣。
六五
宋軼才中丞，為丁巳翰林前輩。在京中，與予比鄰而居；兩家眷屬往返，如姻婭然。後內遷少司農而卒。其公於思仁、思敬，俱與予交好。今年在蘇，有持其女孫詩來者，讀之清妙。《焚香》云：「一剪清香午夜焚，都梁迷迭靜中分。為憐紫玉成煙去，約住簾鉤護篆云。」佳句如：「綠濃新雨後，紅墮晚風初。」風聲到樹葉初墮，月色窺窗漏正長。」皆可愛。女名靜娟，字守一，好觀史鑒，住蘇州平橋。
六六
陽儉齋先生詩，已採入{詩話》矣。近又見麗川中丞贈陽一律，奇偉可愛。非中丞不能作，非陽公不能當也。詩云：「玉關雙啟動風雷，儒將新從瀚海回。座上舉杯軍令肅，馬前得句陣雲開。劍留回紇人煙外，筆帶單于地影來。公駐回部，多紀其事。移節江南春正好，太平風景供詩才。」
六七
青陽兩詩弟子：一陳蔚，一沈正侯也。二人有五絕句，皆天籟而不自知其佳。餘為表而出之。陳《春閨》云：「春來花滿枝，春去花散飛。幾度花開落，栽花人未歸。」沈《村晚即事》云；「身安萬事閒，日落一村靜。攜兒向月明，壁上看人影。」皆絕妙天籟，非粗心者所知。
六八
方明府於禮從京師來，說高麗國史臣樸齊家以重價購《小倉山房集》及劉霞裳詩，竟不可得，怏怏而去。亡何，金畹香秀才來，又說此事，與前年方公維翰所云相同，但使者姓名不同耳。余按：史稱新羅國請馮定撰《黑水碑》，吐谷渾有《溫子升文集》。外夷慕化，往往有之，況高麗原有箕子之餘風乎霞裳聞之喜，賦詩曰：「劉頒何幸侍歐公姓氏居然海外通。蟬附高枝聲易遠，鶯初調舌語難工。毛萇詩自傳門下，闞澤名疑在月中。多謝蠻姬能識曲，弓衣繡勝碧紗籠。」



《補遺卷五》
一
如皋汪楚白之子為霖，字春田，家故富饒，而性愛風雅。作部郎時，曾隨駕射箭，得中二枝；上喜，賜以花翎。出守思恩府。平生喜讀餘詩，有「先生宗白我推袁，萬古心香共此源」之句。《登獨秀峰》云：「拔地超天起一峰，當空高插碧芙蓉。絕無依倚成孤立，細繹磨崖識舊封。躡級數登三百六，群山遙列幾千重。我來頂上憑欄望，萬戶炊煙暮靄濃。」《游棲霞》云：「乘興尋秋日日來，堤壺攜硯上高台。有官到底難捐俗，畢竟斜陽喝道回。」《厭雨》云：「竟同惡客驅還至，卻共閒愁滅複生。」
二
庚辰餘就醫薛生白家，遇趙君曾益，談論甚洽；忽忽三十餘年。今年，趙官湖北，忽寄詩來，且雲故是尹文端公弟子。尹三公子秉臬楚南時，曾寄詩云：「相國江南開府日，栽培桃李卅餘年。只今老去叨三釜，敢忘文成割半氈。廉使愛才垂下問，書生薄命負前緣。囊中一卷風簷草，手澤於今尚宛然。」其詩一氣呵成，允推老手。其他佳句，如：「小閣飛花春欲去，幼時熟境夢常來。」茅掀屋角添虛白，土缺牆頭見遠青。」皆妙。
三
何蘭庭、張香岩，同余游天台，何有句云：「燈前笑向妻孥別，遇著桃花便不歸、」張在斑竹贈妓云：「勸儂莫向天台去，恐被桃花留住君。」香岩之兄月樓寄弟云：「故園亦有桃千樹，莫戀天台久不回。」三人共用桃花事，而皆有風趣。狄小同亦有句云；「天台山下征人路，不為求仙也再來。」
四
錢林，字曇如，吾鄉瑪沙先生之幼女也，年未及笄。《偶成》云：「獨坐西窗下，蕭蕭雨不成。芭蕉三兩葉，多半作秋聲。」《落花》云：「覓路乍迷三里霧，含情如怨五更風。」皆佳句也。曇如生時，家中夢有嚴大將軍來，及墜地，娟好妍靜，兆乃大奇。其五兄名枚者，戊申孝廉，生於鎮江觀察署中。是日，適余到署，觀察即以我名賜之，長有父風。《題孟廟》云：「楊墨風交煽，儀秦辯複騰。斯文天未喪，夫子道相承。浩氣中能養，微言絕更興。齊、梁無地主，周、孔有雲仍。功業尊同禹，經綸小試滕。介應班柳下，醇目過蘭陵。七國知矜式，千秋肅豆登。秩宗昭祀典，廟貌仰觚棱。畫壁前朝古，豐碑歷代增。岩岩泰山色，相對各峻峭。」又，《無題》云：「蕩漾愁心已倦排，明明月又入空齋。寄將眼淚惟清簟，付與針箱有舊釵。腸到九回偏未斷，人難再得始為佳。無端十一年間事，次第隨風入酒懷。」
五
吳興幼女嚴靜，甫九齡，善書，兼工墨竹。莆田吳荔娘題云；「繡閣遙鄰墨妙亭，開簾煤麝動芳馨。晴窗書破洪兒紙，誰識金鑾未十齡。」琅殲裊裊影縱橫，千尺寒梢一筆成。我看丹青先比較，此君風韻卻輸卿。」賦茗才華總角年，揮毫風致自翩翩。他時理棹若溪上，好結香閨翰墨緣。」荔娘，年亦十有四。
六
餘中年以後，遇妓席無歡。人疑遁入理學，而不知看花當意之難也。偶讀祝芷塘一絕，為之莞然。詞云：「自笑眉愁遞酒波，厭厭長夜奈卿何摩登伽自無神咒，不是阿難定力多。」
七
柳依依者，乩仙也。自言維揚女子，歸方氏，年才十八；遇亂被虜，絕水漿七日，誓死全貞，竟得脫免。書《黃金縷》一闋云：「身裹絮棉難著枕，淡月補窗，亂寫飛花影。莫怪青春歸步緊，枝頭杜宇聲聲請。」又書一絕云：「歸去虛空踏月行，五銖衣重白雲輕。自從飲得銀河水，吐向毫端一色清。」
八
張若瀛詩，好游戲，詠《眼鏡》云：「終日耳邊拉短纖，何時鼻上卸長枷」聞者皆笑。《贈兄竹杖》云：「珍重提攜竹一枝，枯筇也有化龍時。須知手足關心切，不待顛危始助持。」恰有意義。《眼鏡》結句云：「天涯莫道無同調，磨面驢兒是一家。」
九
真州方又暉《春詞》云：「鬢含蟬翼影依微，酒暈紅潮落翠衣。妒殺梁間新燕子，向人只管學雙飛。」又暉少時絕美，今鬃鬟矣；《以所歡讓人》云：「老大啼春真強舌，甘將喬木讓新鶯。」
一O
湘潭張紫峴九鉞年十三，登採石太白樓作歌，人呼「太白後身」。中有數聯云：「乾坤浩蕩日月白，中有斯人容不得。空攜駿馬五花裘，調笑風塵二千石。自從大雅久沉淪，獨立寥寥今古春。待公不來我亦去，樓影蕭蕭愁殺人。」果有青蓮風味。《將發蓼城寄蔡芷衫》云；「寒雲隨落葉，渺渺上征衣。淮水正東下，離鴻猶北飛。逢人得消息，入夢見依稀。尺素聊憑寄，梁園亦倦歸。」《吊西征戰士》云：「裹來馬革心原壯，熏作檀香骨未枯。昨夜魂隨驃騎出，過河還殺五單于。」
一一
陳豹章有別業在廬江，曰小礫山莊。依山結屋，吟嘯其中，作一聯云：「王伯輿終當為情死；孟東野始以其詩鳴。」《山莊》云；「藩草誅茅風嶺東，幾灣流水小橋通。慈菇葉潤簷牙雨，粳稻花香屋角風。不斷情根連理木，暫羈行腳寄居蟲。比鄰晨夕時相過，桑柘陰間載酒筒。」
一二
將軍魁林，提兵塞外，別其兄傳公云：「君去松林莫回首，夕陽天外有孤鴻。」同年成城謫戍塞外，寄詩家人云；「令威縱有歸來日，只恐人民半已非。」讀者皆為愴然。
一三
山東道上妓女最多，佳者絕少，過客題詩壁上者亦多，佳者亦少。獨有無名氏末二句云：「最是低眉可憐處，在山泉水本來清。」用心慈厚，深得風人意旨。
一四
前朝山陰祁忠憫公彪佳，少年美姿容，夫人亦有國色，一時稱為「金童玉女」。後殉國難，赴池而死。余游寓山，為公讀書之地，遺像猶存。園中竹上或題詩云：「孤忠願逐水波清，聞說降幡豎石城。龍種已潛寧惜死，豸冠端坐儼如生。一拳石聳含雲氣，四負堂開照月明。今日豐碑傍古岸，苔斑猶似舊縱橫。」末書「嶽峰」二字，不知何人所作。旁又有無名氏在竹上刻三字，云：「此人通。」
一五
壬子三月，餘游石梁上方廣寺，壁上有詩云：「萬山圍處泉聲急，竹樹森森碧漢齊。兩寺雲分峰上下，一橋水並澗東西。潭深白日雷霆起，秋老蒼松鸛鶴棲。欲向洞天尋舊跡，未離塵網路多迷。」又五古一首，太長不能備錄，摘其尤佳者，如：「人從澗底行，步步踏泉脈。岩同狻猊蹲，怒欲攫人食。幸憑腰腳健，渾忘衣履濕。雖非深冬時，仿佛飛殘雪。」末署「沃洲外史陸以誠題」。餘歸後訪之，方知新昌教官也。悔過新昌，竟未一訪。
一六
有醫者扇上畫李鐵拐，求劉霞裳題。劉調之曰：「星冠霞佩踏雲行，足跛猶嫌路不平。修到神仙無妙藥，世間何處覓醫生」
一七
同年徐芷亭方伯《荊州懷古》云：「英雄爭戰幾時休，巨鎮天開楚上游。月夜與誰游赤壁江山從古重荊州。帆檣影帶巫陽雨，草樹聲含鄂渚愁。憑吊興亡已陳跡，嚴城畫角動人愁。」此詩通首雄偉，而選《越風》者，改第四句為：「伯圖何處問孫劉」是點金成鐵矣。余嘗謂：一切詩文，總須字立紙上，不可字臥紙上。人活則立，人死則臥。用筆亦然。徐之原句是立，改句是臥：識者辨之。
—八
青陽吳文簡公名襄，字七云。《錫老堂詩集》，半多應制之作。其佳者，如：《雨花庵》云：「黃花應笑客，白髮未還家。」《送徐澄齋出使琉球》云：「嗣王冊命今三錫，使者才名第一流。」《金山》云：「海氣籠天橫北固，江濤卷雪走東洋。」
一九
陳明經捷，字露書，文簡公高弟也。《五溪》云：「幾家簾影人沽月，一路鈴聲馬踏冰。」頗能得其師承。
二O
子臣弟友，做得到便是聖人；行止坐臥，說得著便是好詩。余嘗過橋下，則船篷便有須臾之黑，上山轉幾個彎，則路便峻。徐詵若秀才有句云：「犬吠知逢市，篷陰識過橋。」又云：「但覺路幾曲，不知身漸高。」「只因新水綠，愈覺夕陽紅。」徐《阻風燕子磯》云：「隔澗歸來踏淺沙，森森古木亂啼鴉。野人問我居何處，笑指孤篷即是家。」劉曾詠《雪》云：「塔頂松尖消也未，呼童先為出門看。」皆眼前實事，而何以人不能道耶
二一
真州太常卿施朝斡，字鐵如，與餘有世誼。自幼吟詩，熟精《文選》，於漢、魏源流，最為淹貫。《聞曲》云：「琵琶弦急對秋清，彈出關山離別情。借問黃河東去水：幾時流盡斷腸聲」真唐人高調也。餘尤愛其《倚枕》詩，有「平世受凡才」五字，真乃包括「十七史」。試觀三國、南北朝人才，略差一籌，立形優拙。何也用人之際，那容濫竽不比太平時，尸位者多也。又有句云：「山水清音自幽獨，英雄末路即文章。」
二二
姜西溟老而未遇，揆敘《送行》云：「青衫難作還鄉客，白髮偏欺下第人。」姚啟聖尚書《述懷》云：「千里波濤孤枕上，萬家飢溺夢魂中。」一悲一壯。
二三
麗川方伯《和高青丘{梅花詩>》九首，《詩話》第二卷中，僅載數聯。今見全璧，為再錄二首，云：「枝頭何處認輕痕，霜亦精神雪亦溫。一徑曉風尋舊夢，半林寒月失孤村。吟情欲鏤冰為句，離恨應敲玉作魂。寄語溪橋橋上客，莫從香裏誤柴門。」「點額誰教入漢宮，凍雲合處路難通。朦朧斜照月疑路，瓣瓣擎來雪又空。無夢不隨流水去，有香只在此山中。松間竹外誰知己地老天荒玉一叢。」謝蘊山觀察《種梅》詩風調，亦與奇公相埒。詞云：「修得多生到此花，不分山墅與官衙。惜春如命恆支俸，種樹成圍便是家。香色都空寒徹骨，栽培要厚玉生芽。他年留作甘棠愛，何用詩籠壁上紗」
二四
紅粉能詩者多，青衣能詩者最少。近江寧陳方伯有侍者陳鵬，投詩求見。《端午》云：「羈游當令節，隨俗採蘭芽。鑄盡平生錯，飄零何處家吟看松雨細，醉倚竹風斜。插艾兒時事，而今兩鬢華。」又：「殘蟬過雨急，疏磬度風遲。」亦五言佳句。詢其蹤跡，故是舊家子弟。字儀庭，號賓來，武昌人也。
二五
金載羹、聚升昆季，俱有清才。載羹《燕子》云：「呢喃似說綠楊晴，雙剪參差拂水輕。銜得海棠花入壘，畫梁紅雨落無聲。」聚升《水煙》云：「舟向小溪浮，橫空練不收。人喧知近岸，櫓響辨行舟。鳥去棲何處螢飛入遠流。須臾煙滅後，明鏡一輪秋。」《晚起》云：「菜市聲喧眠最穩，餅師叫過日將西。小童已報黃粱熟，倦倚藜床聽鳥啼。」一名忠鼎，一名忠萃。
二六
餘幼作《無題》詩云：「淚珠洗面將毫染，詩句焚灰和酒吞。」胡稚威見而賞之曰：「此少年頗有詩膽。」餘自笑二句皆鑿空：首句用李後主事，尚可拉扯：至次句，則全是杜撰矣。不料今年偶翻張泌《妝樓記》載：姚月華女子慕楊達之詩，讀數過，便燒灰和酒吞之，謂之「款中散」。又，牛應貞女夢裂書而食之，每食一部，則文體一變。楊巨源序其集曰《遺芳》。方知用典，竟有無心而暗合者。
二七
鐵冶亭侍郎選《長白山詩》，皆滿洲已故之人，命餘校勘。餘摘其句之佳者，如：國柱《伊犁》云：「舉頭惟有日，過此便無關。」觀補亭保《路行》云：「雲氣常隨馬，秋聲半在山。」冥心契道妙，謝客養苔痕。」福增格云：「陰崖春色減，廢寺夕陽多。」伊福訥云，「落葉聚空巷，飢烏投遠林。」寨音布云：「風定樹猶怒，日高霜尚飛。」鄂文端云：「山果隨風墜，秋花出葉開。」「一杖立斜日，滿園飛落花。」皆妙。
冶亭侍郎，典試江南，先有人抄其兩絕句來，云：「鎮日丹鉛笑未遑，書生習氣總荒唐。文魔字債輪番應，客到時閒客去忙。」「不信煙霞癖已成，閒游到處結鷗盟。同行盡道山中好，多少山人喜入城。」後冶亭入場，於開門放水菜時，即托監臨以詩幅見寄。佳句如：「水落魚龍依岸近，天高星斗上船紅。」秋懸野色明沙觜，天縱江聲到石頭。」愁裏逢春驚老至，中年得女當兒看。」俱妙。
二八
夢謝山侍郎詩亦奇偉，惜多累句。由中年殂謝，未盡其才故也。惟《廣武原》一首最佳。詞云；「秋高廣武原，日落斷雲奔。天地一龍鬥，風塵千里昏。平沙生朔氣，殘壘駐征魂。撥馬尋遺跡，荒郊戰骨存。」
二九
餘與鰲滄來交好，嘗許寄其曾祖於襄勤公詩來，而至今未到。餘於《白山詩選》中，得其《登萬壽閣》云：「古寺荒涼草木平，十年人到倍傷情。滿城黃葉飛秋色，虛閣寒濤夾雨聲。賦稅何勞頻仰屋，關山行看會休兵。依然故國音書絕，潦倒風塵白雁橫。」《聞笛》云：「繚繞飛空短笛聲，高天露下共淒清。愁來江漢人何處，望里關山月倍明。萬里孤雲隨絕漠，十年羸馬更長征。誰知一曲終宵怨，霜雪無端兩鬢生。」二首皆唐音。
三O
英夢堂相公，生有詩骨，吐屬不同。《除夕》云：「老趣隨時異，流光過眼非。善忘心轉暇，遲聽語因稀。臘酒催拈管，春燈照掩扉。不乾兒輩事：鞍馬六街飛。」《出郊》云：「隔宵意先樂，今日出郊行。風定有禽語，雪消添雨聲。當春山氣重，入夜客身輕。預擬重來日，垂楊聽早鶯。」
三一
德少司空齡在京師，每見餘詩，必加稱許。托張宏勛棟時時致意。因隔內外城，終不得一見。近見其詩，不在夢堂相公之下。《劍州道中》云：「武連坡下亂煙生，劍閣峰頭夕照明。一鳥不喧寒瀨寂，滿山黃葉馬蹄聲。」《琉璃河口占》云：「白髮蒼顏老侍臣，又隨豹尾踏芳塵。琉璃河畔毿毿柳，應識三朝扈蹕人。」
三二
餘與香岩游天台，小別湖樓，已一月矣；歸來幾上堆滿客中來信，花事都殘。香岩有句云：「案前堆滿新來札，牆角開殘去後花。」又，《別西湖》云：「看來直似難忘友，想去還多未了詩。」一片性靈，筆能曲達。
三三
詩有寄托便佳。管松年秀才落第，詠《梳妝》云：「聞說梳妝要入時，不嫌傅粉更塗脂。寄聲虢國夫人道，淡掃蛾眉恐不宜。」祝芷塘太史在長安，詠《燕》云：「野店江村少是非，芹泥春暖試烏衣。如何楚楚紅襟燕，但向雕梁高處飛」小門生汪口口詠《蚊》云：「乍停紈扇便成團，隱隱雷聲夜未闌。漫道紗櫥涼似水，明中易避暗中難。」
三四
有人抄吳江三女詩來：一王素芬夢蘭，《宮詞》云：「寂寞空庭鎖綠苔，長門何日為君開淚珠滴地成鹽汁，底事羊車引不來」宴罷臨春悵落暉，名花無主自芳菲。穿簾怕見尋香蝶，故向愁人作對飛。」袁湘佩蘭貞，《春閨》云：「數竿修竹傍溪栽，零落殘紅帶雨開。正是春愁無奈處，賣花聲過小橋來。」陸蘭奼素心，《即事》云：「曲折籬牆傍水開，落紅一雨點蒼苔。芹泥滿地日初暖，燕子一雙花外來。」更有姚棲霞者，幼即能詩，年十七而卒。其父岱摘其詩中「燕剪剪春愁不剪，翻含愁入小窗來」之句，抄存一冊，名曰《剪春集》。《晚涼》云：「影移深樹亂鴉啼，目送殘陽漸漸低。江有意流涼月去，雲無心托暮山棲。」{寄懷鄰姊》云：「秋老江關落木初，登樓凝望渺愁餘。遙山雨洗螺痕淡，只恐愁眉更不如。」《臨終》云；「永夜沉沉更漏遲，無眠起坐強支持。意中多少難言事，盡在低聲喚母時。」浮生修短總虛花，幻跡拼歸夢裏家。試問窗前今夜月；照人還得幾回斜」他如《黃梅》云：「晴還疑雨昏昏過，天亦如人黯黯愁。」皆系不祥之言。
三五
詩有天籟最妙。尹似村《偶成》云；「嬌兒呼阿爺，樹上捉蝴蝶。老眼看分明，霜粘一黃葉。」陳竹士《山中口占》云：「酌酒松樹陰，醉臥雲深處。人閒雲不閒，松邊自來去。」
三六
松江李硯會刻其亡姊一銘心敬及子婦歸懋儀佩珊二人詩，號《二餘集》，曹劍亭給諫為之作序。一銘嫁常熟歸氏，早卒；懋儀乃一銘所生，仍歸李氏。集中《晚眺》云：「垂柳斜陽外，如眉媚態生。因憐雙黛薄，羞對遠山橫。」懋儀《贈玉亭四姑於歸》云：「聞道雲英下九天，翠蛾新掃倍生妍。定知茂苑無雙士，始配瑤華第一仙。玉鏡曉妝花並笑，金樽夜泛月同圓。徵蘭他日符佳夢，應見雲芝茁玉田。」「詠絮清才擬謝家，神爭秋水貌爭花。雞晨問寢常攜手，雨夜聯詩共品茶。君在瀟湘吟水月，我歸江海玩煙霞。萍蹤重聚知何日回首鄉關感歲華。」《夜泊》云：「曠野秋清夜寂寥，明星幾點望迢遙。雙輪歷碌才停響，又向江頭聽暮潮。」《送糧艘出海》云：「無事量沙成萬斛，但聞挾纊遍三軍。」雄偉絕不似閨閣語。劍亭有女洪珍，詠《月中桂》云；「萬古此秋色，一天生異香。」亦有奇氣，惜不永年。
三七
餘第五女，嫁六合汪氏，家信來云：松江廖織云女史，汪氏戚也，索餘{詩話》，願來受業。餘問其門楣，方知是合肥令廖古檀之女，素以詩畫擅長，嫁馬氏而寡。古檀有《盥香軒詩話》。故是風雅門風。以畫冊見貽。題《白桃花》云；「五更風雨惜穠春，曉起看花為寫真。雙頰斷紅渾不語，可憐最是息夫人。」《杏花》云：「社後春將鬧，風吹蕊欲肥。美人簾外立，初試水紅衣。」織云札來云：其表姊徐磬山莊燾，亦工詩畫，愛隨園詩，有私淑之心。何松江閨秀之多，而老人佛緣之廣耶
三八
自餘作《詩話》，而四方以詩來求入者，如雲而至。殊不知詩話，非選詩也。選則詩之佳者，選之而已，詩話必先有話，而後有詩。以詩來者干人萬人，而加話者，惟我一人。搜索枯腸，不太苦耶松江太守李寧圃先生寄三友人詩來，餘以此言複之。而過後擷看，見其佳者，又不能自已。錄張風揚翔《夜泊》云：「榜歌聲起欲黃昏，初月微茫漏白痕。小泊夜深燈火暗，一叢林影數家村。」{過商州》云；「重關已過數峰西，繞盡羊腸踏盡梯。滿耳水聲千澗曲，四圍山色一城低。」李振聲東皋《早發》云：「宵征雞未唱，夢醒客猶慵。殘月留高樹，深山隱曙鐘。煙團鴉背重，雪襯馬蹄松。漸覺晨光動，郵亭過幾重。」《舟中》云：「暮煙入城郭，燈火作依稀。遠水銜天盡，孤雲抱月飛。簟涼知露重，酒醒覺風微。坐待東方白，輕橈破浪歸。」
三九
同年許紅橋朝謂餘曰：「餘在粵東有句云：『天低冬日猶堪畏，梅早春風不待催。』頗覺真切。《過儀真》云：『蘆飛兩岸白，雁叫一天秋。』自謂佳矣。偶見僧玉峰有句云：『蘆花兩岸白，江水一天秋。』自愧不如僧之高渾。」又云：「有友呼僮烹茶，僮酣睡。厲聲喝之，僮驚撲地。因得句云：『跌碎夢滿地。』五字奇險，酷類長吉。」
四O
京口張石帆工詩，尤善歌詩；每詩成，必拍板高吟，聽者神移。嘗與鮑步江論生平得意詩。鮑以《宿焦山》對，云；「水光終夜曉，海氣不成秋。」張亦以《宿焦山》對，云：「煙鳥去無盡，風潮來不知。」
四一
荊溪任繡懷錦者，《看紅葉》云：「放棹西湖發浩歌，詩情畫意兩如何莫嫌秋老山容淡，山到秋深紅更多。」結二句，為老年人吐氣。
四二
端陽水嬉，姑蘇最盛：乾船鱗列，歌吹喧闐；然嬉游者意不在龍舟也。汪比部秀峰詩云；「暖日烘雲景物新，衣香鬢影漾芳津。少年綺扇篷窗下，不看龍舟只看人。」又，《夜午》云：「半規明月印窗紗，酒醒鄉思更覺賒。堪笑西風無賴甚，吹人殘夢落誰家」秀峰，婺州人，生長杭州，家素饒裕，慕顧阿瑛、徐良夫之為人，愛交名士，少即與吾鄉杭、厲諸公交往。晚刻本朝《閨秀詩》一百卷。趙雲松贈詩云：「論交及見諸前輩，刻集能傳眾美人。」
四三
壬子春，餘在西湖，徐謹庵大耘以詩來謁。有佳句云：「燕語只因尋舊壘，鶯啼卻為別春風。」「自能免俗方知樂，總不關心便是仙。」「世間亦有閒於我，江上輕雲水上鷗。」俱可愛也。又有陳春噓昶明府，誦其《寶石湖樓與明太守夜飲》云：「畫樓窈窕鏡波清，良會無多趁晚晴。北海有容天下量，西湖端為我曹生。梅花香泛杯中酒，楊柳絲牽醉裏情。飲罷不須燒燭照，卷簾春月萬山明。」
四四
近得鄂筠亭敏守杭州《修楔西湖詩》，首唱云：「修楔三春好，風花二月天。黃堂無底事，白髮有諸賢。筆濯西湖水，花搖鷲嶺煙。風光徵往事，不減永和年。」一時作者如云。四十年來，風流歇絕。今年，餘在湖樓，招女弟子七人作詩會。太守明希哲先生保從清波門打槳見訪，與諸女士茶話良久；知是大家閨秀，與公皆有世誼，乃留所坐玻璃畫船、繡褥珠簾，為群女游山之用。而獨自騎馬還衙。少頃，遣人送華筵二席、玉如意七枝，及紙筆香珠等物，分贈香閨為潤筆。一時紳士艷傳韻事，以為昔日筠亭太守所未有也。汪解元潤之夫人潘素心賦排律三十韻，其曰：「欲話天台勝，西湖折簡忙。傳經來繡谷，設帳指山莊。雲母先生座，金釵弟子行。詞宗新染翰，郡伯遠貽筐。白璧光如許，紅裙禮未將。天當桐葉閏，閏四月。人豈竹林狂來者七人。畫舫玻璃嵌，輕簪翡翠妝。逍遙孤嶼外，容與斷橋旁。送別憑圓月，催歸帶夕陽。千秋傳韻事，佳話在錢塘。」孫臬使女云鳳，亦有「羲之虛左推前輩，坡老留船泛夕暉」之句。太守有十二金釵，能琴者名悟桐，能詩者名袖香，最小者名月心：會前一日，皆執贄餘門。
四五
潘石舟明府，素心女子之父也，作官有惠政，詩亦清逸。摘其《市居》云：「人聲春社散，月色夜航開。」《鎮遠》云：「頭纏白布苗人語，馬踏黃花使者來。」《貴陽》云：「十五洞蠻依阿畫，八千里路召奢香。」《吳山》云：「江上風帆湖上酒，總輸高頂坐觀人。」
四六
吳下女子葛秀英，字玉貞，秦澹園鏊之篷室，母夢吞梅花而生，幼時有老尼見而驚，曰：「此青玄宮道貞女也。」勸其出家，父母不許。及長，適秦秀才，二年而卒，年才十九。秦為刻其《澹雲樓詩》。《春夜》云：「碧羅衫子怯餘寒，花向閒階帶月看。我與嫦娥原約定，不教辜負好闌幹。」又有句曰：「人間盡是埋憂地，除卻蓬萊莫寄身。」味其詞，其超凡而去宜也。尤長於詞，《詠楊花·減字木蘭花》云：「柳棉如許，攪碎春魂飄泊去。風約萍開，一半相逢在水涯。漫天飛舞，簾外斜陽粘忽住。詠絮無才，孤負東風為送來。」《聽雨桂殿秋》云：「衣袂冷，上高樓，繁雲遮斷碧山頭。小窗獨坐聽秋雨，荷葉芭蕉各自愁。」
四七
顏鑒堂希源有《百美新詠圖》，邵無恙帆亦有《歷代宮闈雜詠圖》，皆乞餘為序。餘衰老才盡，作散駢兩體文以應之。錄卷中詩之有意趣者。總題，則《呂燕昭》云：「娉婷玉貌是耶非，絕代風姿見亦稀。我欲呼來談往事，春風盡化彩雲飛。」《孫方僅》云：「天生佳麗盡堪傳，遺臭流芳本較然。漫說貞淫編失次，《新台》猶列《柏舟》前。」分題，則鑒堂題《楚蓮香》云；「高卷湘簾出艷妝，不關花氣自聞香。蝶蜂也似纏頭客，亂逐游蹤上下狂。」《薛瑤英》云：「衣著龍綃穩稱身，風鸞吟作滿堂春。可知憔悴西秦道，曾有當時握手人」無恙題《啟母》云：「候野歡歌謝未遑，八年三過感台桑。宮閹欲換唐虞局，生得佳兒嗣夏王。」《妲己》云：「百尺璇台帝寵新，牝雞莫漫怨司晨。宮中也愛歌《櫻木》，曾許宜生進美人。」又，詠《朱希真》云：「袖中空有生花筆，嘉偶常稀怨偶多。」詠《魯仲子》云：「倘教掌上文都有，世上應無誤嫁人。」用意皆翻空出新。又，詠《齊姜》云：「伯業全開一醉中，美人殺妾遣英雄。如何盡迓嬴隗返，不見齊姜入晉宮」余嘗疑晉文不迎齊姜，猶漢高之不封紀信也。恐姜竟先亡，信或無子耶鑒堂官鹽大使，蓋隱於下位者也。《與王甥天津分舟》云：「甥舅欣同一葉舟，渭陽往事記悠悠。想因載得離情重，故使分開兩處愁。」《山塘驛》云：「竹屋夜燈青，山窗秋月白。驛夫多故人，笑認曾來客。」
四八
女弟子金纖纖《病起》詩云：「碧梧移影上林扉，西院無人曉日微。病起名香聞不得，花間小立當熏衣。」
四九
芷塘太史攜夫人及女公子，掃外舅李鶴峰中丞之墓。五律後四句曰：「女小隨娘拜，爺言要汝聞。生前多酌我，莫把酒澆墳。」《望雨》云；「曉傍霞窗度綺朝，夜搴月幌候清宵。無端聽得蕭蕭響，卻是桐花滿院飄。」此二詩，經許多詩流看過，忽而不取。餘獨手錄之，取其真而有味。
五O
洪稚存在史館，得一詩人，必通書相告。今春，盛稱蜀中翰林張船山問陶之才，仿青田《二鬼詩》，作《兩生行》送張還蜀，云：「一生居坊南，一生住坊北。車聲馬聲不得停，十里路中常若織。我馬見君馬，鳴聲一何高。君僮與我僮，望著手即招。我來時多子來少，馬系寺門僮醉倒。青天如磨旋不休，醉裏有時來壓頭。心癡直欲走天外，下瞰日月方開眸。朝沽三升暮盈斗，吸盡東西兩坊酒。朝衣典盡百不憂，尚有身上青羔裘。一生皇然開笑口，那著酒錢街上走一生無聊想更奇，酒盡伏舐壚邊泥。有時忽下床，有時忽出門。人來雪裏衣盡白，疑是送酒柴桑人。幕天席地原無礙，十萬人中兩人醉；醉中分手亦不辭，淚墮黃公酒壚內。君不見：長安莫複輕酒人，酒人腹裏饒經綸。容卿百輩等閒事，爛醉尚複噓《陽春》。一篇我作們臨行曲》，馬帶離聲僮欲哭。從此長安少一生，酒星只照南頭屋。」船山答云：「讀君《兩生行》，涕笑一時作。黑夜關門讀不休，打窗奇鬼爭來攫。懷詩急走心茫然，遠登雲棧如登天。人言彼上即吾上，藏詩可以經千年。莫驚鬼奪詩，我為公呵護。且複立斯須，和此好詩去。是時下界冬已殘，風狂雪虐天漫漫。一生牽衣愁欲絕，一生和詩嘔出血。城南萬柳禿無枝，天詔酒星綰離別。重讀《兩生行》，如見兩生情。句句若吾語，大痛難為賡。翩然一躍入杯底，繞地萬人呼不起。雙丁兩陸偏同時，萬古聲名今日始。酒星抱月來，擲入兩生杯。兩生驚起糟丘台，歡呼轟作隆冬雷。忽聞門外征馬語，兩僮泣下紛如雨。馬聲高朗童聲低，似訴兩生離別苦。一生聞之悲，一生聞之喜。兩生悲喜人不知，天外浮雲地中水。君不見：開天盤古氏，其情最可憐。九州莽莽無人煙，獨坐獨行一萬年。又不見：上帝生平亦孤寂，舉酒招人人不得。九天費盡百神謀，僅奪唐朝一長吉。兩生把盞同軒眉，居然日日相追隨。一生偶送一生去，臨歧何必吞聲悲我馬莫憐君馬獨，君僮莫向我僮哭。雲天萬里好聯吟，共把長空當詩屋。」
五一
閨秀金兌詩，已採入《詩話》矣。今又寄其母毛仲瑛谷詩來，風格清老，足見淵源有自。《新晴》云：「雨歇幹林後，晴開二月天。斷霞明極浦，新綠上平田。野水失溪岸，遠山橫暮煙。忽聞高閣外，幾樹已鳴蟬。」又，《春深》云：「山窗殘夢破，滿樹落花飄。」
五二
餘與吳門蔣元葵進士為己未同年。家業甚富，而中道零落。其子升吉，人尤瀟灑，長於填詞。餘到蘇州，必主其家。其第三女猶孩也。後三十年，族侄孫鴻魁寄其詩來，讀之，不愧謝家風味。《落花》云；「春夢無憑冷夕陽，萬花飄落最堪傷。馬嵬坡遠空垂淚，金谷樓高枉斷腸。吹去未能忘故態，飛來猶自帶餘香。東皇早去鉛華盡，蜂蝶徒勞過粉牆。」《寄蘭如姊》云：「水國重陽近，蒼涼院宇空。千林飄落葉，一雁下西風。念遠書難寄，登高目易窮。遙思故園菊，香滿小樓東。」《送妹》調《賣花聲》云：「剩得幾多春，十二時辰。滿庭飛絮糝花茵。添陣潺潺簾外雨，深院黃昏。獨坐掩重門，愁倒芳樽，便無離別也銷魂。明日那堪南浦去，又送行人。」
五三
戊戌仲春，西泠女子小卿同妹右卿將之楚，再遇皖江，泊大觀亭下。小卿登亭賦詩；右卿病，不克偕，倚枕而和，錄稿於亭壁。至今十餘年，不知何家閨秀。小卿云：「入楚才逢此壯觀，春雲樹杪見朱欄。空亭啼鳥山花早，古殿無人暮雨寒。正苦浮家吊湘水，那能分淚寄長安時兄官關中。小喬況複愁欹枕，每到登臨放眼難。』』右卿云：「晚泊蓬萊江上寒，高亭煙樹雨初殘。今朝萬壑雲中見，昨日孤舟天際看。小病支離空悵望，何時風月倚闌幹片帆西去重回首，寄語青山興未闌。」魯星村過而和云：「空亭游覽尋常事，不意香閨有二難。」
五四
胡小霞者，會稽女子，名雲英，嫁趙連城。夫婦能詩。《誡婢》云：「寶鴨篆煙消，呼奴理茶具。泥飲人未歸，陣陣紗窗雨。」二十字中，深情無限。歿後，趙郎仿元相《雜憶》詩云：「孤燈破壁照黃昏，白雨瀟瀟擾夢魂。憶得夜深同倚檻，花梢一拈尚留痕。」
五五
餘少時游吳山，見道士才八九歲，踞案上，與五六十翁下棋，輒勝。心怪而問之。或曰：「此天生次國手也。」姓錢，名選，字仲舉。此後，餘官京師，與道士別六十餘年矣。今年游吳山，道士亦白髮蒼蒼，出詩見示。《寄張處士》云；「聞說先生負郭居，小橋曲巷路何如稻花蟹大客常滿，竹葉酒香詩有餘。九月山中秋水落，三年海上雁聲疏。知君自是神仙裔，何日來看玉局書」有陳道士名真濂者，來訪之，贈句云：「花影不愁雙履破，江光都被一窗收。」《詠棋》云：「始交猶兩立，既接不俱生。」餘謂此二道人俱善弈，又工詩，亦奇。
五六
西泠詩會，有女弟子某，國色也。香岩必欲見之，著家奴衣，隨餘轎步往。值其病，廢然而返。後信來，招我談詩，香岩喜，仍易服跟轎，冒大雨走五里許，值其家座上有識香岩者，香岩望見大驚奔還，衣服盡濕，身陷坎宮。乃賦詩自嘲云：「聽說凌波有洛神，思量覿面喚真真。誰知兩次成虛往，始信三王少夙因。紅粉得知應笑我，青衣著盡不如人。襄王那有陽台夢，空惹巫山雨一身。」
五七
余丙辰入都，猶及見中州少司農呂公耀曾，長髯鶴立，望而知為正人。後五十餘年，公曾孫仲篤來宰上元；未幾，其叔樹村亦從介休來，與餘交好。已採其詩入《詩話》矣。近又得仲篤《登金山》云：「山自中央出，江從萬里來。秋生揚子渡，人上妙高台。鐵甕潮聲落，金陵霽色開。中泠泉莫辨，汲取試螺杯。」《泛舟城南》云；「野水蒹葭外，飄然一泛舟。波光凌日動，人影帶煙流。自得莊周意，能消宋玉愁。快談忘夜短，長嘯入高秋。」二首，皆不落宋、元以後。其他佳句，如：《和樹村》云：「三徑已荒虛北望，片帆無恙喜南來。」《寓齋即事》云：「汾水南來能到海，華山西去欲齊天。」仲篤，名燕昭。仲篤又有《夜坐》云：「秋入暮天碧，衣沾白露冷。不知山月高，先見梧桐影。」筆意高超，有「羚羊挂角」之意。
五八
「恩怨」二字，聖人不諱。故曰：「以直報怨，以德報德。」是怨未嘗不報也。漢蓋勛怨蘇正和，後蘇受誣，勛救之，蘇因此來謝。勛拒不見，曰：「我為國家，非為君也。」怨之如故。使正和有當殺之罪，勛必殺之。不然，如蘇模棱劉仁軌，匿怨沾名，豈正人哉!偶讀奇麗川方伯題盧湘鹺《美人寶劍圖》一絕，不覺心花怒開。詩云：「美人如玉劍如虹，平等相看理亦同。筆上眉痕刀上血，用來不錯是英雄。」
五九
凡地必須親歷，方知書史之訛。相傳：禹王《岣嶁碑》在衡嶽者為真。餘甲辰十月，親至衡山之巔，見山有粗石一塊，長四尺許，篆刻此文，並非碑也；且有斧鑿新痕，轉不如山下李邕所書《岳麓寺碑》之古。李碑雖斷，背有邕跋語百餘字，如「庭前無訟，堂上有琴」之句，極古雅。被明人以醜劣行書，羼鐫其上，殊可惡也！相傳；江西南昌城隍廟，有吳王孫權銅鼎。餘親至鼎下觀之，乃後五代楊氏太和年民間所鑄，記姓名而已。字陽文歪斜，非孫權所鑄。《廣輿記》載：廣西桂林府開元寺，有褚遂良《金剛經碑》。餘到寺相尋，僅存焦土，中屹然一碑，乃後五代楚王馬殷之弟馬賓所書，非褚公也。字小楷，亦不甚工。又載：天台石梁長數十丈，人不能過。餘往觀，石梁長不滿三丈，闊二尺，厚二丈有餘，山頂瀑布三條，衝梁而下。初行者或未免目眩；山僧及輿夫過往如飛。橋尾有前明鄭妃小銅殿一座，高不滿七尺，平平無奇。石上鐫云：「冰雪三千丈，風雷十二時。」二語殊切。少陵詩稱；「若耶溪，雲門寺，布襪青鞋從此始。」似是一大名勝。壬子三月，餘慕而往游，山在平地，數峰高丈許，溪流不及鏡湖。深悔為少陵詩所誤。蓋少陵亦系耳聞，並未親到也。
六O
和韻詩，有因難而見巧者。張止原居士在蘇州作《白桃花》詩，第八句用「今」字韻。一時和者數十人，押「今」字無一佳者；餘亦知難而退。不料劉霞裳和雲；「劉郎去後情懷減，不肯紅妝直到今。」餘誇為獨絕。使作者不姓劉，亦妙，而況其姓劉乎使不押「今」字，恐反無此巧妙也。顧伴檠孝廉澍有句云：「化去蝶魂終帶粉，重來人面竟消紅。」亦妙。
六一
沈謙之在蔣樹存先生家文宴，坐客王虛舟、杜雪川、沈腧翁、徐葆光等共七人。沈有句云：「松老固應三徑在，竹深只合七賢來。」中笏山在都中，立春後三日，與胡稚威、周元木、姚念茲等共十人小集。申有句云：「春風簾外剛三日，舊雨樽前恰十人。」
六二
金陵有二詩人：一蔡芷衫元春，一燕山南以筠。蔡專主風格渾古，燕專尚心思雕刻：兩家不可偏廢也。余偶作《消夏十二題》，和者甚多，而讀山南詩，為之叫絕。《補竹》云：「小樓西畔曲欄東，新舊琅殲補幾叢天向牆頭加倍綠，日從窗上不教紅。有林便入真高士，乍到還欹是醉翁。畢竟心空能解事，進門先帶一身風。」《採蓮》云；「兒女也知香解暑，不爭蓮子只爭花。」《辭客》云：「就是嫦娥辭不去，囑他來也要黃昏。」能句句不脫「消夏」二字，如此構思，李長吉真欲嘔出心頭血矣!
一時同作者：曹言路《辭客》云；「非關隱者逃名久，惟恐郎官帶熱來。」《把釣》云：「胸無得失渾忘我，影有浮沉一任他。」《曝書》云：「恰羨便便人曬腹，郝隆比我善收藏。」金紹鵬《辭客》云；「竹盡許看休問主，座毋遽集致揮蠅。」陳文富《補竹》云：「忽看林外窗全隱，似覺籬邊徑轉深。」羅春霆《試香》云：「風怕不來煙怕出，湘簾卷處兩躊躕。」王光晟《待月》云：「莫怪嫦娥遲出海，從來怕見早眠入。」俱妙。
毛俟園詠《臨帖》云：「窗開濃綠裏，紙展硬黃時。」《把釣》云：「為貪臨水去，不羨得魚歸。」陶怡雲《待月》云；「疑有樹遮簾預卷，要迎風坐榻頻移。」《曝書》云：「開函忽見乾蝴蝶，藏自何年記得無」王孔翔《待月》云：「松徑日斜移榻早，水亭燈上放簾遲。」嶽樹仁尤長於結句，《待月》云：「徘徊不見姬娥面，樹密牆高最惱人。」《把釣》云：「忽見水中添一影，始知客到把頭回。」《避蚊》云：「營緣有隙爭先入，鑽刺無功更亂嘩。還是青蠅知去就，不來水竹野人家。」
凡學琴者，先和弦必彈「仙」、「翁」二音。山南有句云：「有缺未能成雅樂，不修那得到仙翁。」正喻夾寫，一巧至此。又有《消寒》九首，餘錄其《袖手》云：「嚴寒無事不蹉跎，有手難伸喚奈何。伏案書頻將口揭，吟詩墨亦倩人磨。雖然善舞情都減，未免旁觀事太多。欲折梅花還忍俊，空從樹下一婆娑。」《糊窗》云：「驚飄小雪沙沙響，醜替寒家事事遮。小女戲將針刺破，要從隙裏嗅梅花。」《曝背》云；「曬倦坐幾頭近膝，生寒愁把面朝天。衰年自笑難擔荷，梅影松痕壓一肩。」餘幼時畏冷，以口揭書破，先生呵責；剛糊一窗紙，小妹以針刺破之。山南詩真，所以可愛。芷衫有少陵之風。詠《古道》云：「九折原通蜀，千盤複向秦。可憐嘶老馬，長此怨離人。冰雪關河氣，風塵閱歷身。年年楊柳發，猶自傍前津。」又《古台》云；「項王空戲馬，劉表但呼鷹。」《古松》云：「鶴巢知幾換，龍氣欲盤空。」
六三
丙辰餘薦鴻詞入都，宣州同征士梅華豁兆頤，最為交好。時先生年六旬，而餘才弱冠。因先生授館於文穆公家，以詩獻公。蒙公獎許。至今五十七年矣，詩不省記。其時所教文穆公子數人，皆孩也，其第八子繆有兒名衝者，以詩文受業於餘。才氣橫溢，常嫌其鴻文無範。半年，從新安歸，以詩來，學力大進。《蕪湖遇順風》云：「江行已三日，不遲亦不快。知我將他行，乃示神通大。一聲天樂鳴波中，高浪挾我凌長空。不知兩岸孰鞭叱，一齊倒走如飛龍。洲渚玲瓏樹疏密，層層遮抱如相恤。好峰十里早揖迎，轉瞬已嗟交臂失。中流撫掌同笑歌，天公今日賜太多。我謝天公賜不領，誤我好景當如何」《題畫》云；「青峰如野人，常愛擁蓑笠。蒼然翠滿身，雲開影猶濕。」又，佳句如；「心逐野僧依寺定，夢如芳草入春多。」書聲出寺清於梵，松影來窗信似潮。」俱佳。
六四
癸巳年，餘與蔣心餘、金棕亭游揚州建隆寺，與老僧夢因分韻，賦《送春》詩，忽忽二十年矣。猶記其《探梅》云：「扶筇踏遍千峰秀，忽見溪梅橫數枝。卻怪天寒開未足，想逢月閏故還遲。深棲岩壑塵應遠，歷盡冰霜氣不衰。花落漫隨流水去，出山只恐世人知。」《登金山》云：「一葉乘風白浪堆，維舟獨上妙高台。亂雲時複生虛壁，疑有蒼龍聽法來。」今年，渡江與趙偉堂學博游焦山，見其徒孫巨超以詩見示，追憶疇昔，不覺淒愴。蓋儒釋三人都已化去。而巨超詩筆清超，想見宗風。見贈雲；「廿年前遇古邗溝，複見雙峰雪滿頭。天下騷壇名獨占，越中山水屐重游。詩成只恐蛟龍聽，事往空驚歲月流。相約黃梅時雨節，攜筇還上竹簡樓。」《山居》云：「簾卷西風雨乍晴，閒憑小閣聽流鶯。白雲無事長來往，莫怪山僧不送迎。」其他斷句，則：「一條簾卷窗前月，幾點星搖樹裏天。」「露濃疑是雨，花墮不因風。」
六五
巨超之外，又有僧碧岩悟霈者，《柳枝詞》云：「春風游子唱離歌，楊柳其如送別何。畢竟不知攀折苦，長條更比去年多。」《海雲樓坐雨》云：「曉來細雨落潮初，閒客江城興豈孤隔院漏聽蓮葉轉，壓欄花倩竹枝扶。山亭銘碣殘餘晉，海國風濤怒入吳。不是陰霾阻歸棹，何能信宿此蓬壺！」
六六
焦山釋擔雲，海鹽人，能詩。初至焦山，謂人曰：「此我舊居之地。」人不之信，後游五州山，見壁間《宋故宮》詩云：「玉殿塵埋王氣終，鳳凰已去鳳林空。西湖歌舞浮雲外，南渡江山落照中。古寺有僧吟夜月，野花無主泣春風。劫灰五百餘年後，暮草荒煙思不窮。」曰：「我之舊作也。」山僧驚異。告曰：「此焦山僧郎月之詩，寂去已三十三年矣，其風度語言，與君相似。」後示寂焦山枯木堂。詩稿散失。
六七
圓津庵在河南內丘縣南官道旁。康熙間，呂光祿謙恆曾過其庵，題詩云：「花界濃陰日影微，倦途偶憩發清機。長松匝院僧初飯，曲磴環亭鳥自飛。廿載重來如有悟，百年強半漸知非。路旁車馬勞勞者，磅礡誰能一解衣」後其子耀曾奉命使黔，又題詩云；「昔侍嚴親此地過，重來風木恨如何隨行人憶當年少，相去時驚廿載多。戶外松陰仍冪房，籬邊菊影自婆娑。追思往事渾如夢，敢以《皇華》續《蓼莪》』』乾隆甲申，其孫燕昭赴河南，過其庵，見壁上墨跡猶新，和云：「驛柳參差曉翠勻，尋幽蕭寺不辭頻。非關此地林泉勝，猶見先人手澤新。風木興懷追往事，鶯花如舊正陽春。他年重過長安道，取次紗籠拂壁塵。」事隔百年，詩題三代，亦德門佳話也。
六八
香亭癸未，同年太常寺少卿戴璐，字菔塘，《送徐溉餘、夏渠莊赴伊犁》云：「朝衫乍脫理征軺，惜別無端折柳條。廊望方期偕出谷，壯游何意遠題橋路逾蔥嶺書憑雁，人到榆關學射雕。回首槐陰同調盛，晨星細數最魂消。」香亭稱其音節近唐人，為餘誦之。
六九
觀補亭總憲保，與弟德定圃尚書保，昆季皆丁巳翰林，前餘一科。觀督學皖江，適余宰江寧；每秋闈到省，必長夜深談。餘服其明達，有古大臣風，勖以尹文端公，而先生意猶未愜，其胸襟可想。德公少餘一歲，風採奕奕。都門別後十餘年，丁丑天子南巡，餘以迎駕故，握手宮門，遂成永訣。今抄得觀公{送人守杭州》云：「當年使節小勾留，惜別時時作夢游。何日移家鄰葛嶺，幾人出守得杭州文忠遺跡詩千卷，武穆精靈土一丘。惟有孤山林處士，梅花開落不曾休。」德公{春曉燕郊》云；「初日出嶺晨霞明，一鞭款段春郊行。煮茶野店試新汲，叱犢隔林聞曉耕。前溪浩淼新漲滿，遠塢斷續荒雞鳴。盤山尺咫望不到，浮嵐暖翠生遙情。」壬戌餘與曾南村尚增、黃笠潭樹綸，同以翰林外用。補亭戲品題云：「黃如鹿，只宜野放，不宜鞍轡，非百里才。曾如象，宜馱寶瓶，排班午門，官不離身。君有治才，肯受驅駕，遇孫陽、伯樂，頗堪千里，而其心終在深山大澤間。」後果如其言。
七O
白下布衣張士堂，字月樓，詠《七夕》云：「聞說今宵會女、牛，多情我代數更籌。不知自嫁天孫後，此是千秋第幾秋」銀漢迢迢月影橫，人間天上不分明。如何際此團圓樂，不聽雲中笑語聲」張道渥司馬亦有句云：「待無天地緣方盡，修到神仙會也難。」
七一
京口詩人，皆奉夢樓先生之教，詩多清雅，有世子申生小心清潔之意。高君青士風雅妍靜，耽於道教，而性愛吟詩，近亦出餘門下。《過蘭若看菊》云：「秋事在僧房，詩人覓晚香。沉沉三徑月，淡淡一庭霜。地僻宜花瘦，僧閒笑蝶忙。東籬莫漫採，留取作重陽。」《淨慈寺訪超塵上人》云：「湖灣凡幾曲，幽折到南屏。蘿暗欲無路，松陰落滿庭。自縫雲水衲，手寫《妙蓮經》。一笑相逢處，前山煙靄青。」又：「濤寒響逼歌喉細，茶暖香分酒色濃。」「竹影暗移僧舍午，水聲涼送客衣秋。」亦佳句也。
七二
壬子餘因相士之言不驗，重游天台，舟泊燕子磯，遇唐柘田明府仁植，談詩竟日。將坐船讓我，而己換小舟，尾予而行。別後見寄云：「神仙劫後百無憂，風雨橫江放膽游。公借儂船儂借福，大家安穩到瓜洲。」支筇重到女仙家，笑殺桃源洞口花。劉、阮有知應艷羨，輸公兩度吃胡麻。」
七三
「生面果能開一代，古人原不占千秋。」此餘贈趙雲松詩也。「作宦不曾逾十載，及身早自定千秋。」此雲松見贈詩也。近至揚州書院，見壁上有秀才吳楷集餘第一句，配趙之第二句，作對聯贈掌教雲松，天然雅切。聞吳君亦美少年，惜其病，未得一見。
七四
近日山西多詩人，餘已將何、劉兩公詩，載入《續同人集》矣。今又有胥明府諱繩武者，讀《小倉山房文集》見寄云：「不為韓、柳不歐、蘇，真氣行間闢萬夫。所說盡如人意有，此才豈但近時無掃除理障言皆物，游戲文心唾亦珠。喜是名山藏未得，傳抄今已遍寰區。」聲名在世任推排，自擅千秋著述才。天為斯文留此老，我思親炙待將來。風回海上波爭立，春到人間花怒開。比擬先生一枝筆，迂儒禿管枉成堆。。
七五
署江寧令汪君蒼霖，常為枚道某藩瑤華主人之賢，能詩工畫，愛士憐才；惜枚路遠年衰，不及見天人眉宇，為今生恨事。忽慶大司馬桂以《聽泉圖》屬題，展卷，見其畫筆高妙，直逼雲林，詩亦唐人高調。其詞曰：「主人愛幽僻，坐石聽鳴泉。入耳宛寂若，會心應泠然。屬餘為寫照，結想羲皇前。衣絛靜以古，骨相清且妍。胸襟澹秋水，氣宇和春煙。寫來奈筆拙，布置慚周全。拈花眼前理，指月空中禪。似聞空際音，朱琴彈古弦。臨流發深省，聽響通真詮。何必奏絲竹即景真雲仙。嘗聞謝幼輿，合置丘壑間。君兼知仁樂，而藉圖畫宣。我性本疏曠，山水思靜便。安得常賡歌，同樂堯時天」



《補遺卷六》
一
餘在山陰，徐小汀秀才交十五金買全集》三部，餘歸如數寄之。未幾，信來，說信面改「三」作「二」，有揠補痕，方知寄書人竊去一部矣。林遠峰云：「新建吳某夜被盜，七人明火執仗，捆縛事主，甚鬧，最後有美少年，盛服而至，翻擷架上，見宋板《文選》、《小倉山房詩集》各一部。笑曰：『此富兒能讀隨園先生文，頗不俗；可釋之。』手兩書而去。」余按唐人載李涉遇盜一事，仿佛似之。至於竊書者，則又古人所無。方藕船明府云：高麗進士李承熏、孝廉李喜明、秀才洪大榮等，俱在都中購《隨園集》，問餘起居、年齒甚殷。嘻，餘愧矣！
二
那鑒堂澄為常中丞鈞之第四子，牧通州時，入山見訪；長身玉立，書氣迎人。入都後，寄近作來，讀之，如接謦咳。《步耕堂韻》云：「縱步高岡望禁城，襟懷豁處念俱清。樹排盤磴野花滿，水瀉深溝新漲平。追想風塵為俗吏，何如耕鑿謝浮名。尋幽莫恨無同調，且喜心知共此行。」《悼亡》云：「謝家風味最難忘，不愛濃妝愛淡妝。惜福如何偏減算，生憎檢點舊衣箱。」「尋常小別尚依依，況複長眠竟不歸。杯酒墓門空一奠，白楊風冷紙錢飛。」
三
毛大瀛海客妻口氏，能詩。初婚時，毛贈云：「他日香閨傳盛事，鏡台先拜女門生。」妻笑曰：「要改一字。」毛問何字。曰：「門』字改先』字方妥。」毛大笑。後寄毛家信云：「出門七年，寄銀八兩。兒要衣穿，女要首飾。『巧婦不能為無米之炊』，此之謂也。至於年年被放，妾面增羞；此皆妾命不齊，累卿如此。夫複何言」
四
吾鄉陳叔毅先生名曾毅，阮亭高弟子也。與湯西崖、姜西溟同時，而至今無人知者。嚴司馬守田寄抄稿來。《東阿道上》云：「嵐光到眼忽清虛，不負吟情兀短驢。石井泉澆行客飯，水田衣挂老僧廬。兩頭雲幄張無數，四面煙鬟畫不如。盡日小車行百里，坐看山色臥看書。」先生尤長於言情。《好風》云；「輕軀細馬獨徘徊，自把絲鞭不敢催。足鐙巧將新月隱，面羅剛被好風開。花如欲折心還怯，路到分歧意屢猜。夫婿不教相伴去，阿誰扶下繡鞍來」《哭妾》云：「水晶簾下玉蘢蔥，十樣新蛾畫未工。留得青銅三尺鏡，更無人影在當中。」半枝樺燭夜熒熒，記得歸遲掩曲屏。比玉能溫比花活，最難忘是夢初醒。」避人洗手作羹湯，不遣郎知試教嘗。直到加餐方笑問，阿儂果否勝廚娘」
五
太常卿伊雲先生朝楝，素未識面，托王葑亭給諫寄稿商榷，詩多雋逸。《喜葑亭移居相近》云；「借得輕車載具遷，宣南坊地雁秋天。桑林我已淹三宿，花徑君初拓一廛。雲抹樓頭宵共月，煙銷井口曉分泉。素心晨夕經過數，佳事應圖主客傳。」《歸舟》云：「殘月銜帆影，長江一葦回。煙寒瓜步樹，潮走海門雷。六代銷波底，三山落酒杯。儒生仗忠信，涉險興悠哉。」其子秉綬進士，見寄云：「魯靈光殿蜀峨嵋，猶在寰中見未期。早歲誦詩同尚友，逢人問訊當親師。名園藏得三山勝，妙筆兼將五色持。聞道朱顏映梅萼，幾時來訪鄭當時」
六
彭太守齎酒饋葛筠亭，路上為僕人所覆，葛調以詩云：「食指而今笑不靈，黃堂佳釀剩空瓶。分甘特教貽『三雅』，束帶忙傳接『五經』。徐氏聖賢來有信，阮家兄弟去無形。路傍破甑公休問，對菊依然我獨醒。」餘為其友何南園刻詩，葛又謝云：「搜得遺編帶淚刊，憐才出自大賢難。鑒空遇物無逃影，花好逢春立改觀。恩到九原知己少，名留千載夜台安。從今不羨方三拜，賞識應同及第看。」餘尤愛其《吊馬湘蘭》云：「天教命薄為官妓，人實誰堪作丈夫」
七
對聯之佳者：或題禪堂云：「無法向人說，將心替汝安。」佛座云：「大護法不見僧過，善知識能調物情。」題春冊云；「一陰一陽之謂道，此時此際難為情。」題戲台云：「做戲何如看戲樂；下場更比上場難。」題書齋云；「無求便是安心法；不飽真為卻病方。」或見贈云：「天上何曾有山水；人間樂得做神仙。」
八
李青蓮《嘲魯儒》，有「未行先起塵」之句。餘少時按：民國本後有「詠霧」二字。云：「張眸始識青盲苦，對面如同學究談。」有童子某嘲其師云：「褒衣大招方矩步，腐氣衝天天亦懼。」有太白《嘲魯儒》之意。
九
劉知幾云：「有才無學，如巧匠無木，不能運斤；有學無才，如愚賈操金，不能屯貨。」餘以為詩文之作意用筆，如美人之發膚巧笑，先天也，詩文之徵文用典，如美人之衣裳首飾，後天也。至於腔調塗澤，則又是美人之裹足穿耳，其功更後矣!
一O
武林女士王樨影姐，嫁虹橋居士麟征，詩才清麗。詠《懶貓》云：「山齋空豢小狸奴，性懶應慚守敝廬。深夜持齋聲寂寂，寒天媚灶睡蘧蘧。花陰滿地閒追蝶，溪水當門食有魚。賴是鼠嫌貧不至，不然誰護五車書」{曉色》云：「殘星天上淡將落，冷露花間滴未唏。」{落花》云：「正值鶯啼春樹曉，那堪雨歇綠陰生」唐時汪倫者，涇川豪士也，聞李白將至，修書迎之，詭云：「先生好游乎此地有十裏桃花。先生好飲乎此地有萬家酒店。」李欣然至。乃告云：「『桃花』者，潭水名也，並無桃花。『萬家』者，店主人姓萬也，並無萬家酒店。」李大笑；款留數日，贈名馬八匹、官錦十端，而親送之。李感其意，作《桃花潭》絕句一首。今潭已壅塞。張惺齋炯題云：「蟬翻一葉墜空林，路指桃花尚可尋。莫怪世人交誼淺，此潭非複舊時深。」惺齋乃詩人棲園汝霖司馬之子，落筆綽有家風。
一二
滿洲嵩孝廉，別字雨韭，聞其玉樹臨風，為長安才子之冠。陶怡雲歸，誦其《懷隨園》云；「名從五十年前盛，交在三千里外論。」餘從未通書，而蒙其推挹如此，以未見其人為恨，賦詩報謝云：「蒹葭倚玉知何日風雨懷人各一天。」
一三
餘冬月渡江過永濟寺，有人題壁云：「梵宇沉沉裊篆煙，人能到此即為仙。犬心尚且閒如許，鎮日如來殿外眠。」末署云：「倘隨園老人過此見之，不以為野狐禪否」末署「松嵐」二字，不知何許人。
一四
葑亭給諫之次子王風書，年十七，孔翔之弟也。噬無題》云：「倚舟春思正徘徊，恰值仙郎覿面來。待要郎看還似怯，半窗斜掩半窗開。」《北渡》云；「北過黃河不見山，誰知此地有峰巒抬頭絕似人離久，分外搴簾要細看。」又；「村僻犬驚車轍響，地高鳥近屋簷飛。」句亦佳。
一五
詠折花者，潘蘭如云：「風枝露蕊夜初開，金剪商量密處裁。為贈美人才折汝，也應笑入手中來。」揚州汪坤云：「手折花枝翠黛顰，殷勤欲寄遠征人。明知到日應憔悴，即此梅花見妾身。」
一六
畫家有讀畫之說。餘謂畫無可讀者，讀其詩也。偶過書鋪，懸楊椒山詩一幅，云；「飲酒看書四十年，烏紗頭上即青天。男兒欲畫凌煙閣，第一功名不愛錢。」又見薄仲文竹筆筒上雕一詩云：「山外清江江外沙，白雲深處有人家。船頭不是仙源近，那得飛來數片花」又，笪江上題畫雲；「雲歸忽帶雨幾點，木落又添山一峰。」
一七
近今夫婦能詩者，《詩話》中已載數人。茲又得孫子瀟妻席佩蘭、字韻芬者，《南歸題上黨官署》云：「一回頭處一淒然，弱質曾經住兩年。呼婢留心檢妝合，莫教人拾舊花鈿。」雨後棠梨片片殘，飛來和淚濕闌幹。一花一草尋常見，到得離時卻耐看。」《春游》云：「放槳如飛落日遲，並船想見好花枝。春游學得新興髻，明日梳頭更入時。」《惜春》云：「十樹花開九樹空，一番疏雨一番風。蜘蛛也解留春住，宛轉抽絲網落紅。」噬陸行》云：「脫卻風波踏地平，穿將珠顆數郵程。明明馬鐸車前響，錯認閨中鐵馬聲。」《酸酒》云：「個中滋味誰嘗遍下第才人被放官。」《哭安兒》云：「一杯涼醞奠靈床，滴向泉台哭斷腸。誰是酒漿誰是淚教兒酸苦自家嘗。」安兒年五歲，能誦唐詩。爺出對云：「水如碧玉山如黛。」應聲曰：「雲想衣裳花想容。」亦奇兒也。
一八
吾杭高怡園景藩觀察之季女淡仙韞珍，詩才清妙，不愧家風。《詠小青》云：「朱門黃土恨年年，草掩孤山墓可憐。消盡紅香如逝水，生來薄命敢違天梨花春夢瀟瀟雨，柳色秋風漠漠煙。多謝檀郎能瘞玉，芳魂流落聖湖邊。」《除夕與淡人郎君同作》云：「殘年已過春三日，一歲猶餘話半宵。」淡人《湖上晚歸》云：「荒村犬吠路冥冥，移上天邊幾個星。山月未高湖面黑，漁燈一點浦煙青。歸來遠樹低飛鳥，遮住橫橋半截亭。隔水人家看不見，但聞笑語出寒汀。」
《客中》云：「病後吟詩多感舊，醉中無夢不還家。」與淡仙琴瑟甚調，而淡仙早卒，可悲也！高公甲辰進士，餘丁巳年主其家三月。後為銘墓，以報其德。
一九
士風卑諂，太史某惡而刺以詩，中有「吮癱舐痔」字樣。餘規之云：「下愚所為，賢者非特不為，亦不能知。譬如鳳凰翔於乾仞，下界有蛄蜣轉糞之蟲；鳳凰未必知也。王公貴人，辱詈其僕從，在僕從未必辱，而自己反損威重矣。原壤，狂士也，故孔子以杖叩之。蔡經，半仙也，故麻姑以鞭笞之。其他庸惡之徒，其能受聖人之杖、仙人之鞭也哉所謂『孔子家兒不知罵，曾子家兒不知愁』，即此意也。」
二O
凡古人用雙字者，如依依、潺潺、悠悠、匆匆之類，指不勝屈。唐、宋名家，從無單用一字者。近今詩人貪押韻，又貪疊韻，遂不得已而往往單用之，此大謬也!作者當以為戒。
二一
吳太史竹橋寄鮑銘山詩來。其人幕游客死，屬余採數語入《詩話》中。《秋夕》云；「颯颯長廊落葉聲，霞光黯淡照簾旌。芙蓉泣露秋塘晚，絡緯吟風小院清。好夢似雲回首散，新愁如水遂潮生。無端觸眼驚陳跡，洗馬茫茫此際情。」他如：「人間不夜皆因月，天上無情豈是仙」「網欹屋角漁人散，犬吠橋邊野棹還。」滿苑落花剛客到，小樓聽雨又春深。」俱佳。
二二
雍正間，孫文定公作總憲，李元直作御史，陳法作部郎：三人嶷嶷自立，以古賢相期，京師號曰「三怪」。餘出孫公門下，採其行略，為作神道碑。後與李公子憲喬交好，為撰墓志。惟陳公觀察淮揚時，餘宰沭陽，隸其屬下，親承風採，平易可親。及河帥白公被罪，公獨以一疏保之，致革職戍邊。信異人哉1僅寄其《臥病》詩云：「高臥新秋及暮秋，酒場文社廢交游。蕭疏鬢髮愁潘令，清瘦形骸笑隱侯。盡日閒書留枕畔，經時殘藥貯床頭。世情肯信吾真懶奈是維摩疾未瘳。」公字世垂，貴州人，癸巳進士。
二三
金孝廉有句云：「病身對妾莊如客。」黃野翁有句云：「老眼看燈大似輪。」此二句，正可作對。
二四
黃蛟門《寄張香岩》云：「接到手書偏不發，先從函外看平安。」又有句云：「浣衣池淺春無雨，糴米人歸屋有煙。」金陵有此詩人，而予不知。
二五
餘園中種芭蕉三十餘株，每早採花百朵，吸其露，甘鮮可愛。恐漢武所謂金莖仙掌，未必有此味也。以一盤飛送香亭。渠謝詩云：「初日瞳瞳燦曉霞，敲門驚起樹棲鴉。平頭奴子飛箋送，一盒芭蕉帶露花。」叮嚀開盒便須餐，略緩須臾露已幹。從古成仙在頃刻，莫教福薄走金丹。」莊周何必賦《逍遙》一飲醍醐萬念消。分與全家兒女吃，也呼雞犬上煙霄。」不是神仙已是仙，兄鋤明月弟耕煙。更期三萬六千日，再乞瓊漿共上天。」
二六
乾隆庚寅，餘在杭州，訪蔣苕生太史；聞寓湖州太守張公處，即具名紙往投。蔣未見，乃有一峨冠者，拱手出。心知是太守，素無交，而其意甚親，未免愕然。太守笑曰：「先生不識我耶我早識先生，並識先生之夫人，貌作何狀，令姊貌作何狀，歷歷如繪。」餘益驚，問故。太守曰：「當年公作翰林，住前門外橫街。我年九歲，與公陸氏二甥同在蒙館讀書。塾師放學後，嬉游公家。公姊及夫人梳頭，常在旁，手進梳篦。公過，猶呼餅餌啖我。公竟忘耶』餘謝曰；「事實未忘，不料昔日聖童，今為公祖也。惜二甥早亡矣！」相與唏噓者久之。從此遂別，更二十年，公子惠堂孝廉來，權知溧水，又是餘改官江南第一次捧檄之所，重重春夢，思之憮然！其前事跡，已作七古一篇贈蔣，梓入集中矣。今年衰，不能再贅，乃作一聯贈惠堂云：「後我冊年，同為南國親民宰，通家兩代，曾見而翁上學時。」蓋實敘平生佳話，非敢挾長也。
二七
張毅齋琰，香岩秀才之兄也，有絕句云：「板橋一望風初晴，映水紅欄分外明。底事簾前香不散晚風吹過賣花聲。」《聞鶯》云：「高士有情頻側耳，香閨無夢亦關心。」
二八
庚戌冬，餘有感於相士壽終七六之言，戲作生挽詩，招同人和之。不料壬子春，竟有傳餘已故者。信至蘇州，徐朗齋孝廉邀王西林、林遠峰諸人，為位以哭，見挽云：「名滿人間六十年，忽聞騎鶴上青天。騷壇痛失袁臨汝，仙界爭迎葛稚川。著作自垂青史後，彭殤早悟黑頭先。望風不敢吞聲哭，但祝遲郎繼後賢。」余讀之，笑曰：「昔範蜀公誤哭東坡，有淚無詩。今諸君誤哭隨園，有詩無淚。然而淚盡數行，詩留千古矣。」
二九
金紹鵬秀才病跛，而詩才清妙，居南門外，甚遠。餘作詩會，輒肩輿迎之。《炙硯》云；「凍合端溪冷倩烘，炙來欣趁暖爐紅。煙雲氣吐陽春外，鐵石心回方寸中。冰釋恰如蘇地脈，筆耕才得展田功。更誇文陣通兵法，即墨城堅仗火攻。」{糊窗》云：「素楮晶瑩賽越綾，書窗面面霽輝凝。不教故紙遮雙眼，自有清光透一層。弄影待看梅襯月，敲詩好映雪挑燈。白生虛室神先爽，篇展《南華》幾試憑。」噬呵筆》云：「中書也感吹噓力，崛強全消聽指揮。」
三O
林竹溪皖{柳絮》云：「一春從未見渠開，只見紛紛點翠苔。忙殺嬌癡小兒女，閒庭捧手待飛來。」懷寧勞崇煦云：「笑指半鉤飛破鏡，戲拋雙釧疊連環。」好夢易離歡喜地，春晴難到兩三天。」俱眼前語，而拈出便新。
壬予冬過淮，嚴司馬歷亭守田，席間誦孫相國士毅《領兵赴台灣》云：「自笑陳琳檄未工，也曾磨盾學從戎。夢驚猛拱濤頭白，渴飲官屯戰血紅。元請一丸封已足，頗遺三矢盼猶雄。感恩何處酬豪末願得浮江比阿童。」《南征》云：「欒城襟帶接重洋，上下思文景物荒。寅霧蛟涎工掩日，丁男鴉嘴慣耕霜。入雲阪洞盤千折，夾道翁茶網四張。土人呼「官」為「翁茶」，出入結網為轎。最是馬前煩慰勞，檳榔滿植當壺漿。」裘帶居然遍百蠻，洱河恩許唱刀環。文淵跡已埋銅柱，定遠心原戀玉關。二月花濃黃木渡，三年香染紫宸班。只因妖鳥巢猶在，夢繞羅平未肯還。」
汪汝弼夢岩《送春》云：「子規啼急客情牽，婪尾花中罷綺筵。飛到楊花春似夢，立殘斜日草如煙。消愁心緒憑杯酒，看好韶光待隔年。我亦欲歸歸未得，數聲長笛暮江天。」又：「夕陽在樹蟬聲遠，涼月墜簾花影生。」皆妙句。其見贈詩，已入{同人集》。
余游天台，離家半載，歸後見幾上有書一封，署名杜情海，不知何許人也。其略云：「惟才人能慕才人，而或關山間隔，貧無以聚糧；駒隙流光，命有如朝露。至於題碑揮涕，抱書嗚咽，詞客有靈，實增遺憾。竊每念及，耿耿終宵。海於海內才人，留意多矣。惟公則才大如天，惟僕則情深如海。自聞名以來，不知何以低徊思慕，朝夕不置。豈三生之說，原有可徵，而一代之才，自應作合耶僕常有句云：除狂幾欲死，不殺定相憐。』倘或相見有阻，而小杜清魂一縷，蕩天入地，有不與劫灰俱滅者。所憑青眼，鑒此丹誠。」餘因其詩有奇氣，姑錄之，待訪其人。
三四
餘作令六年，曾作{俗吏篇》數首，存集中。今讀錢竹初明府《吏不可為》六章，覺從前吏治，尚不至此，特錄之，以俟採風者。其詞曰；「雞初鳴，偵大府。鼓聲隆隆，銜尾疾進如群鼠。坐左箱，日亭午。飢不得餐輪轉肚，口燥唇乾噤無語。須臾手版如葉飛，曰公不遑詰旦來。如是者再四，乃得側身入謁升其階。『無恆暢雨乎民不疾苦乎』口之所咨非所圖，以色示退僂而趨。歸告其賓朋，今日上官遇我殊。」《參謁》「若者縣緊望，若者賦上中，肥瘠揣而知，窶數藏其胸。問吏何所有，一絲一粟民膏脂。交親組褒來，白著顏忸怩。所愛權錙銖，所畏揮沙泥。山中麇鹿川中魚，竟陵四盡古有徒。取彼以與此，海波之瀾乃自濡。令公喜，令公怒，朱提有神作人語。」《饋遺》「官如大魚吏小魚，完糧之民其沮洳。官如虎，吏如貓，具體而微舐人膏。二月絲，八月穀；婦出門，雞登屋。五刑之屬郵麗事，役情追呼罪其罪。心所不怒強威之，投簽鏗然厭且憊。坐堂皇，鞭其尻，役以皮肉更錢刀。彼縱不苦我則勞，署上上考何足高。」《催科》「強者盜，懦者賊，明者劫，暗者竊。盜不易捕賊易得，豺狼伏莽鼠跳壁。此輩民之蟊，五毒宜懲凶。及觀號呼慘，肢體與我同。所起由飢寒，刑之不可止。單辭鞫徒煩，得情無足喜。穿窬內荏而色厲，取非其有賢充類。乃知天下之賊難盡求，竊鉤者誅竊國侯。」《鞠賊》「晨起罷盥漱，僮來促官書。官書日幾何，堆案二尺餘。刊章匡以花，急遞插以羽。歲月加封檢，字句乏蜘蛀。披之兩眸吒，朱墨手倦舉。算事耶算丁耶甲乙丙者著令耶決事之比紛如麻。需頭辭卑累而上，得一大諾自天降。宜底駢，緘其狀。符火速，竿作櫝，尾加恫喝視已熟，大胥之叱守令如叱僕，」《判牘》「樂莫樂兮見故人，苦莫苦兮對惡賓。胸隔千里萬里貌強親，唯唯諾諾不敢嗔。銜杯引手；視蔭不走，使肴核下咽不得腐，嬈腦填腸洩且嘔。何如還鄉獨處扃門庭，所不願見者叩不應。」《酬賓》
三五
乾隆己丑，今亞相劉崇如先生出守江寧，風聲甚峻，人望而畏之。相傳有見逐之信，鄰里都來送行。餘故有世誼，聞此言，偏不走謁，相安逾年。公托廣文劉某要餘代撰《江南恩科謝表》，備申宛款。方知前說，都無風影也。旋遷湖南觀察。餘送行有一聯云：「月無芒角星先避，樹有包容鳥亦知。」不存稿，久已忘矣。今年公充會試總裁，猶向內監試王葑亭誦此二句。王寄信來云，故感而志之。
三六
新安王太守顧亭先生，看《隨園詩話》有得，頓改從前之作。《養生潭觀魚》詩云；「客亦知魚樂，相將坐小舟。水深清見底，沙淨白疑浮。得食依行棹，成群戲涉流。夕陽橫斷岸，紅蓼幾枝秋。」恰有唐人風味。
三七
人間：「詩要耐想。如何而耐人想」餘應之曰：「『八尺匡床方錦褥，已涼天氣未寒時。」狎客淪亡麗華死，他年江令獨來時。」燭花漸暗人初睡，金鴨無煙恰有香。」夢裏不知涼是雨，醒來微濕在荷花。」僧館月明花一樹，酒樓人散雨千絲。』五言如：『夜涼知有雨，庵靜若無僧。」問寒僧接杖，辨語犬銜衣。』皆耐想也。」
三八
唐薛能笑杜少陵不敢作荔支詩，香山有之而不佳，自作一首，誇雲「不愧不負」，而不知庸淺已甚，可笑也1能詩最佳者，詠{蜀柳》云；「高出軍台遠映橋，賊兵曾斫火曾燒。風流性在終難改，依舊春來萬萬條。」
二九
餘九歲時，偕人游杭州吳山，學作五律，得句云：「眼前三兩級，足下萬千家。」至今重游此山，覺童語終是真語。又，《偶成》云：「月因司夜終嫌冷，山到成名畢竟高。」亦似有先知之意。
四O
詩如射也，一題到手，如射之有鵠，能者一箭中，不能者乾百箭不能中。能之精者，正中其心，次者中其心之半，再其次者，與鵠相離不遠，其下焉者，則旁穿雜出，而無可捉摸焉。其中不中，不離「天分學力」四字。孟子曰：「其至爾力，其中非爾力。」至是學力，中是天分。
四一
康節先生有三不出之戒，謂風不出，雨不出，大寒暑不出也。餘七十後，惟暑不出。過中秋裁出，此定例也。今年八月八日，太守松云李公新修莫愁湖成，招餘往飲，且云：「能為莫愁破例否」余答云；「老僧入定，聞釵釧聲便要破戒，況莫愁乎」即往赴之。適王顧亭太守見訪，不值，追至湖上，口號以贈云：「似鏡湖光一葉橫，白頭遙認是先生。·盧家，尚具神通力，竟把閒雲引出城。」
四二
新安胡葆亭有句曰；「千里雄心空似驥，百年衰族可無鳩」餘愛其典雅。後其子雪蕉比部《聞鶯》云；「細雨乍移江上舫，好春又放故園花。」方知胡氏詩學傳家，淵源有自。雪蕉有弟岳見贈云：「隨口篇章皆絕調，及門弟子總傳人。」郭頻伽秀才見贈云：「生不佞人何況佛，事惟欠死恐成仙。」呂仲篤讀《隨園詩話》，贈云：「大海自能含萬派，名山真不負千秋。」範瘦生讀《隨園集》，贈云：「有筆有書有音節，一朝兼者一先生。」
四三
餘不信風水之說。人言：「黃巢、李闖，俱因毀墓而敗，非風水之驗否」餘道：「此等逆賊，雖不毀其墳，亦必敗也。」因口號一詩，以曉世人云：「寄語形家莫浪驕，《葬經》一部可全燒。汾陽祖墓朝恩掘，依舊榮華歷四朝。」
四四
余訪京中詩人於洪稚存。洪首薦四川張船山太史，為遂寧相國之後，寄《二生歌》見示，餘已愛而錄之矣。追憶乾隆丙辰，薦鴻博入都，在趙橫山閣學處，見美少年張君名顧鑒者，彼此訂杵臼之交，疑與船山有瓜葛，寄信問之，不料即其尊人也。垂六十年，忽通芳訊，知故人官至太守，尚無恙，且有子不凡，為之狂喜。蒙以詩稿見寄，名曰《推袁集》，尤足感也。聞亦玉樹臨風，兼仲容之姣。有秀水金筠泉孝繼、無錫馬雲題燦，俱願與來生作妾。船山調之曰；「飛來綺語太纏綿，不獨嫦娥愛少年。人盡願為夫子妾，天教多結再生緣。累他名士皆求死，引我癡情欲放顛。為告山妻須料理，典衣早蓄買花錢。」「名流爭現女郎身，一笑殘冬四產春。擊壁此時無妒婦，傾城他日盡詩人。只愁隔世紅裙小，未免先生白髮新。宋玉年來傷積毀，登牆何事苦窺臣」余聞而神王，亦戲調之曰；「夫妻喻友從蘇、李，賢者憐才每過情。但學房星兼二體，心期何必待來生」
四五
王濯亭廷取別駕，顧亭太守之弟也，。有{瓶花》一首，云：「一枝濃艷膽瓶中，習習春生幾席風。莫怪無根易凋謝，人情只愛眼前紅。」餘道：此詩與翁承贊《詠僧寺牡丹》相同。其詞云：「爛漫香風引貴游，高僧閒步亦遲留。可憐殿角長松色，不得王孫一舉頭。」均有寄托可喜。別駕又有《文殊台》詩，云：「文殊台上日初曛，翠影嵐光看不分。片石尚堪容獨坐，坐寒三十六峰云。」《東溪山莊》有句云：「剩有好山供望眼，自來勝事屬閒身。」俱可愛也。
四六
法時帆學士造詩龕，題云：「情有不容已，語有不自知。天籟與人籟，感召而成詩。」又曰：「見佛佛在心，說詩詩在口。何如兩相忘，不置可與否」余讀之，以為深得詩家上乘之旨。旋讀其《淨業湖待月云：「緩步出柴門，天光隔橋溺。溪雲沒酒樓，林露滴茶籠。秋水忽無煙，紅蓼一枝動。」又：「摳衣踏蘚花，滿頭壓星斗。溪行忽有阻，偃蹇來醉叟。攘臂欲扶持，枕湖一殭柳。」此真天籟也。又，《讀稚存詩奉柬》云：「盜賊掠人財，尚且有刑闢。何況為通儒，靦顏攘載籍。兩大景常新，四時境屢易。膠柱與刻舟，一生勤無益。」此笑人知人籟而不知天籟者。先生於詩教，功真大矣。《詠荷》云：「出水香自存，臨風影弗亂。」可以想其身份。又曰：「野雲荒店誰沽酒，疏雨小樓人賣花。」可以想其胸襟。
四七
餘與和希齋大司空，全無介紹，而蒙其矜寵特隆。在軍中與福敬齋、孫補山兩相國，惠瑤圃制府，各有寄懷之作，已刻{倉山集》中。茲又從黃小松司馬處，得其《西招春詠》云：「莫訝春來後，寒容轉似添。小窗欣日色，大漠渺人煙。風怒沙能語，山危雪弄權。花稀名不識，何處聽啼鵑藏中入春，風雪轉盛。」《中秋德慶道中》云：「山峻肩輿緩，征人夜未休。久忘家萬里，驚見月中秋。去歲姜肱被，今宵王粲樓。喜成充國計，含笑解吳鉤。」《春夜》云：「銀釭閃閃漏迢迢，風送邊聲助寂寥。殘月印窗天似曉，寒雞叫月夢偏遙。頻年客況當春好，一味鄉心易鬢凋。莫以沐猴譏項氏，夜行衣錦笑班超。」三詩，雖吉光片羽，而思超筆健，音節清蒼。方知皋、夔、周、召，本是詩人；非真有才者，不能憐才也。《寄隨園》詩自注云：「當在弟子之列。」與小松札中，又有「久思立雪」之語。虞仲翔得此知己，真可死而無憾。但未知八十衰年，今生尚能一見否，思之黯然！
四八
餘春間返故鄉掃墓，洞庭朱澗東成入山見訪，不值，題壁云：「五十年前父母官，於今八十享清閒。斯民不放袁公去，留得青天在此間。」「四壁琳琅少女辭，山陰應接頗如之。那堪更讀童君畫絕筆梅花絕筆詩。童二樹素未識面，畫梅贈先生，題詩未竟而卒。先生加跋，懸諸壁間。」追余至吳門，於山塘相見，又見贈云：「叨作蒹葭倚，名園紀勝游。笙歌今北海，圖畫古營丘。健合扶紅袖，閒宜伴白鷗。公應是萱草，相對日忘憂。」詠物詩難在不脫不粘，自然奇雅。澗東詠《玉簪花》云：「瑤池昨夜開芳宴，月姊天孫喜相見。醉裏遺簪直等閒，香風吹落墮人間。醒來笑向阿母索，起跨青天白羽鶴。移時搜到野人家，乃知狡獪幻作花。煙中便欲搔頭去，翠袖紛披寶髻斜。」
四九
湘潭張紫峴，老詩人也，於澗東為前輩，仿其體，題渠所畫墨蘭云：「公孫大娘舞劍器，顛旭得之為草書。澗東兼二妙，寫作幽蘭圖。縱橫豈有形與模，天工人巧相與俱。湘妃愁春隔煙水，古雲念雨一十里。《霓裳》玉氏慵斜倚，來降紙窗素瓷里。對之微笑忽通靈，澹無言說天純青。心苞意萼謝俗墨，九畹闢盡畦與町。我欲置之九嶷峰巔四千丈，不可採兮但遙望。」
五0
詠桃源詩，古來最多，意義俱被說過，作者往往有疊床架屋之病，最難出色。朱澗東來誦黃岱洲其仁《過桃源》一絕云：「桃源盤曲小山河，一洞深深鎖薛蘿。行過溪橋雲密處，但聞花外有漁歌。」淡而有味。《滄浪詩話》所謂作詩不貴用力，而貴有神韻（按：《滄浪詩話》並無此語。）：即此是也。



《補遺卷七》
一
餘九日登紫蔭山，見人題句云：「巾子峰前木葉稀，登高望遠思依依。天寒海氣連雲白，風緊城烏作陣飛。紅豆裁書難寄遠，黃花插帽事多違。年來浪跡東西道，慚愧天涯老布衣。」末題「陳濂」二字。訪之，乃餘甥婿陳文水孝廉之三弟也。又，《游石門樓》云：「山風吹松云，岩石明齒齒。猿啼兩三聲，行人盡東視。娟娟山上月，照見山下寺。洞門猶未關，待我游屐至。」他若：「秋聲江甸雨，寒色海門煙。」月冷初浮水，星稀欲近人。」皆清絕也。
二
峽江飛來峰寺僧澄波，告何數峰云：「丙寅有閨秀戴蘊玉，偕郎君某詣潯州府署省父，坐飛來亭題詩，詩成泣下。有句云：『白猿自悟當年事，見說持環返上宮。』人多不解。比至潯州而亡。疑其前身，或猿女耶」
二
二童子放風箏，一童得風，大喜；一童調之曰：「勸君莫訝東風好，吹上還能吹下來。」我深喜之。蓋即孟子所謂「趙孟之所貴，趙孟能賤之」之意。
四
餘至吳門，四方之士送詩求批者，每逢佳句，必向人稱說，非要譽於後進也。掌科許穆堂嫌太丘道廣，見贈一律云：「先生天下望，眉宇照人清。老至通姻婭，兒時識姓名。風流蘇玉局，書卷鄭康成。可惜憐才過，揄揚誤後生。」餘道：史稱龐士元稱許人才，往往有過其分。老人竟犯士元之病，行將改之。
五
游南明寺，見歸愚先生有對聯云：「瓶添澗水盛將月，衲挂松梢惹得云。」未知是成語，或先生所撰耶是夕，風雨暴作，樓柱盡搖。餘有句云：「樓搖松樹頂，人臥海潮中。」
六
京口尼能詩，王碧雲女子贈云：「仙子傳來噬古雪》篇，步虛聲裏絳雲仙。遙知靜對梅花月，鶴聽禪經立晚煙。」
七
直隸遷安縣定例，入學八名，而應試者不過六七人。知縣胡公作宰，忽有馬夫，著紅布履來告假。問何事。曰；「明日要赴縣考。」胡公大笑，口號以贈云：「紅鞋著腳煤磨硯，馬糞熏衣筆換鞭。」
八
金賢村太守潢，性倜儻，通音律；有四姬人，俱善歌，常偕至隨園度曲吹簫，太守親為按板：殆古所雲風流人豪者耶籍系宛平，臨入都時，年逾六十。噬留別》云：「何因執手涕淒然只為分攜各暮年。嘆我已辭歡喜地，多君還上孝廉船。關山滿目新行李，兒女隨身舊管弦。此後隨園花滿日，夢魂還到小倉巔。」
九
程魚門入翰林後，寄語云：「四十年才為後輩，交游若此古來稀。頭銜入手誠清絕，書局羈身未易歸。老景真如冬景淡，梅花又共雪花飛。輸他居士山窗鶴，鎮日從容立釣磯。」嗚呼!魚門家本富商，交結文人，家資蕩盡，直至晚年成進士，作部郎，四庫館議敘，才得翰林，分校春闈，可謂有志者事竟成。然而遽卒於秋帆中丞署中，可悲也！
一O
懷寧諸生勞竹如，詩人也。少年喪偶，里中有陳氏女，美亦能詩，遣媒說之。女窺見竹如，欣然願嫁。兩人已目成矣，為里中富人強聘去。女臨行，寄勞生云；「聞說乘鸞許上天，幾番臨鏡自疑仙。不知淪謫緣何事，便隔蓬山路幾千。」夢見文簫私語時，想花心事要花知。分明匣底雙珠在，不忍還君只淚垂。」
一一
餘幼時同赴童子試者，有申君南屏發祥，權奇倜儻，有溫庭筠之風。代人赴考，致遭斥革；而終成進士，外出為令。見寄云：「隨園居士今方朔，游戲人間作歲星。落筆便同天馬下，無人不踞灶觚聽。略施鴻爪覘為政，妙用詼嘲當說經。笞風鞭鸞三十載，又叨剪拂到頹齡。」寄此詩時，官已報罷，掌教清江。餘未及答，而君已卒。
一二
壬子春，與趙偉堂廣文游焦山，遇詩僧巨超，茶話良久，採其詩入《詩話》。今春，慶大司馬奉旨到江南，勾當公事，渡江之便，拉同游焦山。別後，巨超寄詩云；「曾向金鰲汗漫游，西風久已別荊州。忽陪天使臨香界，卻怪神仙也白頭。海內山川蒙一盼，人間聲價重千秋。須知未滿山靈願，不把琴尊作小留。」
一三
山陰胡稚威天游曠代奇才，丙辰同舉鴻博，終身紆鬱而亡。餘初抄其駢體文三十篇，為楊蓉裳篡取去。乃於別處搜得烈女李三行》一篇，初嫌太長，難入《詩話》；然一序一詩，俱古妙，不忍聽其煬沒，今刻續集，不妨載之。其序曰：「女李三者，河南鹿邑縣人。父某業田，嘗以隱事與邑大豪相恨疾。豪陰謀殺之：使客陽與親，召之酒而藥以飲，遂發病。心知豪所為，將死，女從母泣於前。某蚧齒切叱，曰：『何泣若非我子也！且吾為人殺，幸有兒，俟壯或行能複仇。若渺孑煢稚，無望也，恨終不吐矣！』女時年十餘，聞父言，晝夕憤傷，時時蓄報豪志。更數歲，益長，日誓鬼神，往祝某墓，願魂魄相助，挾利刃，候道上，期乘便刺豪。豪出入乘馬，從僮奴彪彪然，勢不得逞。去，丐人為詞，屢訴有司、大吏咸遍，列於官者三年矣，一人無肯白其事者。女甚恨，曰：『此曹雖官人，實盜隸耳！徒知探金錢，取醉飽；何能為直冤痛者乎』遂辭其母，當奔往京師。鹿邑到京師二千里，女孤弱無相攜挈，暮托逆旅，主人或怪其獨來，疑有他，固不內：往往伏草間。既至，將擊登聞鼓自訟，數為吏所闌。以陳於刑部、都察院，交格之，一如有司、大吏在河南者。久之，會有新任令於鹿邑者，頗強直任事。女聞，乃走還。令方升車出，遮前大呼，且涕且陳，伍伯簍驅不能動。令以某死久歲月，且無驗，意其未信。更詰將死時語，及奔京師狀，乃受牒，縛鞫客與豪，皆自窮服。令已論正豪罪，未即決，豪死牢戶中。豪家滋憎女甚，謗為嘗受污。有邑公子獨心知女賢，請聘之。其母與長老媒媼皆勸之行，矢不許。及母卒殮埋，悉召宗族、親戚、裏鄰，告之曰：『吾痛父見害，楚毒幾十年，幸得雪仇。而名為人垢，忍不早就死者，傷無兄弟終奉老母。今吾事大已，其將有所自明。』室而掩之，遂自絞也。於是豪子暮拍之笑，視其面，倜猶生然。將舉刀斷之，有血激諸口，類噴怒者。豪子駭僕不能動，左右亟扶負歸，亦竟得疾以死。女死康熙中，至今且五十載。歲戊午，予居長安，始聞。感當世無能文章揚洗昭暴之，使家說戶唱，相與勉勸。乃撰述其事，歌而系之，曰：『大海何漫漫，千年不能移。太山自言高，精衛銜石飛。朝見精衛飛，暮見精衛飛：吐血填作嶇，一旦成路蹊。豈惟成路蹊，崔嵬複崔嵬。女面潔如玉，女身濯如脂。十四頗有餘，十五、十六時。婀娜環春風，明月初徘徊。門中姊與姑，鄰舍雜姥婺。人笑女無聲，人歡女長啼。昔昔重昔昔，破痛不得治。有似食大鯁，禍喉連脅臍。阿母喚不應，步出中間閨。女身亦非狂，女心亦非癡。向母問阿爺：「阿爺誰所尸昨者門前望，裂眼寧忍窺爺仇意妍妍，走馬東西街。我無白揚刃，斷作雙虹霓。磨我削葵刀，三寸久在懷。一心願與仇，血肉相齏蘅。」仇人何陸梁，挾隊健如輩。前者為飢狼，後者為怒豺。小雀抵黃鷂，徒恐哺作糜。大聲呼縣官，縣官正聾蚩。宛轉太守府，再三中丞司。堂皇信威嚴，隸卒森柴崖。官知坐中間，一一梗與泥。何由腐地骨，鬼笑回牙款孤小不識事，聞人說京師；京師多貴官，列坐省輿台。頭上鐵柱冠，獬腐當胸棲。獬腐角岳岳，多望能矜哀。局我頭上發，縫我當射衣。手中何所將血帛班斕絲。帛上何所書繁霜慘漾埋。細軀誠艱難，要當自防支。女弱母所憐，請母毋攀持。今便辭母去，出門去如遺。是月仲冬節，殺氣爭驕排。層冰塞黃河，急霰穿矛錐。大風簸天翻，行人色成灰。夜黑不見掌，深林抱枯枝。三更叫軻鵝，四更嗥狐狸；五更道上行，躑躅增羸飢。舉頭望長安，盤盤鳳凰陴。下著十二門，通洞縱橫開。持我帛上書，鬻我囊中桂，跪伏御史府，廷尉三重墀。尚書更峨峨，峨峨唱騶歸；頭上鐵柱冠，獬腐當胸棲。獬腐即無角，豈與群羊齊李女倚柱嘯，白日凋精輝。結怨彌中宵，中宵盛辛悲。有地何博博，有天何垂垂；高城不為崩，高陵不為颮。為遣明府來，明府來何遲!長跪向明府，淚落江東馳：「女今千里還，女憂終身罹，女誠不敢紿，願官無見疑。父冤信沉沉，沉沉痛無期。一日但能爾，井底生朝曦。死父地下笑，生仇市中到。顧此弱賤軀，甘從釜羹炊。」語終難成聲，聲如系庖糜。明府大嗟嘆，嗟嘆仍噓唏。翻翻洞庭波，洞庭非淵洄；嶄嶄邛峽阪，九折無險峨。我今為汝尸，汝去行得知。爺仇得妍妍，舉家忽驚摧。勢似宿疹發，驟劇無由醫。同時惡少年，驅至如連雞。銀鐺押領頭，畢命填牢陛。有馬空馬鞍，永別街西馗。叩頭謝明府，搦骨難相貽。昔為羝乳兒，今為箭還鞭。遙遙望我里，我屋荒蔽萊。寡母倚門唏，唏於杞梁妻。女去母啖柏，啖柏今成飴。雖則今成飴，母悲轉難裁。女顏昔如玉，女發何祁祁，女口含朱丹，女手垂春荑。哭泣親塵沙，面目餘瘢劓；宛宛閨中存，黧瘠疑病羆。姑姊看女來，簪笄不及施；鄰姥看女來，左右相呼攜。各各自流涕，一尺紛漣湎。鄰姥少別去，媒媼從容來，三請得見女，殷勤致言辭；「公子縣南居，端正無匹儕。金銀列兩箱，纖紈不勝披。身當作官人，華榮灼房幃。頗欲得賢女，賢女勝姜姬。」回面答媒媼：「身實寒且微。無弟無長兄，老母心偎依。所願事力作，澀指縫裙鞋。安得隨他人，乖違母恩慈」母年風中燈，女命霜中葵。須臾母大病，死父相尋追。棺槨安當中，起墳遂成堆。一一營事托，姑姊可前來。為我喚長老，長老升堂階；為我召鄉鄰，鄉鄰麋如圍。十歲隨爺娘，幼小惟癡孩。十五銜沉冤，灌鼻承醇醯。二十行報仇，報仇苦且危。三年走大梁，趙北燕南陲。女行本無伴，女止亦有規。皎皎月光明，不墮濁水湄。斑斑錦翼兒，耿死安能翳自此旋入房，重闔雙雙扉。朱繩八九尺，挂向梁間頹。鮮鮮桂華樹，華好葉何奇：葳蕤揚芳馨，生在空山隈。烈火燒昆岡，三日夜未衰。大石屋言言，小石當連輩。蕭芝泣蕙草，萬族合一煤。燒出白玉姿。皎雪光皚皚。玉以為女墳，將桂墳上栽。夜有大星辰，其光何離離；錯落桂樹間，千年照容徽。」
一四
句曲女史，孔靜亭退庵太僕之幼女，王孔翔公子之室也。敷腴窈窕，有大家風。辛亥春，隨其姑潘夫人來園看花，家人交口譽之。性尤愛靜，工詩。記其《寄外》云：「一別看看數月期，孤燈獨坐淚如絲。多情最是天邊月，兩地離愁總得知。」欲寫相思寄錦箋，徘徊無語倚窗前。勸君莫失芙蓉約，辜負香衾獨自眠。」皆性靈獨出。今年六月，忽詠《殘荷》云：「豐姿昨夜尚堪誇，開落無端恨轉加。早識今番摧太急，不如前日不開花。」孔翔訝為不祥。七月間，竟以產難亡。古人所云詩讖，其信然耶孔翔哭以詩云；「怕見秋塵點鏡台，深閨依舊綺窗開。有時忘卻人長往，疑是歸寧尚未回。」
一五
婺源施蘭皋，少有清才，惜弱冠即棄儒就賈；然性頗愛詩，因王孔翔秀才以詩來見。記其《新涼》云，「才聽梧桐一葉聲，瀟瀟秋氣滿江城。羅衣著體初驚薄，羽扇搖時便覺輕。繞榻清風侵簟冷，當階皓月照窗明。詩吟長夜誰為伴啾唧寒蛩四壁鳴。」《冬夜晚步》句云；「柳疏宜月上，水淺覺橋高。」又，《秋懷》云；「高梧帶雨綠侵窗。」七字亦佳。
一六
蔣於野受業師邵晴岩曉，題《美人春睡圖》云：「幾分春色上花枝，雲鬢慵梳睡起遲。鸚鵡簾前空學語，夢中情事自家知。」閨情詩，古人最多，易於重複，餘愛其結句七字蘊藉，得古人所未有。又，《樓中》佳句云：「但得讀書原是福，也能藏酒不為貧。」亦妙。
一七
甲寅花朝前一日，餘赴友人三游天台之約，買棹渡江，在舟中接到福敬齋、孫補山兩公相，和希齋大司空，惠瑤圃中丞見懷詩札，情文雙至。竊念四貴人中，惟孫公同鄉，惠公曾通芳訊，若福、和二公，則雲泥迥隔矣，而何以略分憐才，一至於此。因將來札、來詩潢治一冊，題曰《四賢合璧》，以為光耀。裝成後，又接貝勒瑤華主人寄懷二律，俱為讀《小倉山房詩集》，愛而矜寵之也。因枚有答和之作，故將原唱俱載入《全集》中。茲但錄奇麗川中丞題冊后云：「飛騎急於風，詩筒逐驛筒。遙從三藏外，傳入萬花中。落筆成仙句，開函見上公。從知諸大將，同日憶山翁。」阿雨窗轉運題云；「白髮隨園老，詩名鮑、謝如。寸心千古事，萬里四函書。文採層霄上，交親舊雨餘。虹裝歸棹穩，珍重此瑤瑪。」太湖司馬德臥雲福題云：「天下龍門啟，摳衣入恐遲。上公爭仰鏡，萬里各裁詩。翰墨連環重，聲名絕域知。即看留合璧，文採盛於斯。」
—八
近日滿洲風雅，遠勝漢人，雖司軍旅，無不能詩。福建將軍魁敘齋倫，以指畫墨菊，題云：「淡中滋味意偏長，每愛秋英引巨觴。興到指頭塗抹際，墨香還道是花香。」
一九
揚州張椿齡先生，字鏡莊，立堂孝廉之父也。噬詠桐》云：「春去花始開，秋來葉早落。何日作瑤琴，自訴妾命薄」此二十字，覺詠桐者古未有也。
二O
上海女士朱文毓於歸王氏，《撫孤甥》云：「母死誰憐汝相攜更痛心。呱呱啼不止，猶是姊聲音。」此即元遺山「阿姨懷袖阿娘香」之意。吳蘭雪《到家祝母壽》云：「母曰兒歸好，連朝鵲噪頻。還將生日酒，醉汝到家人。」周琬《到家見母》云：「要見慈親急步行，隔牆先已識兒聲。升堂姊妹一齊問：幾日扁舟出石城」吳夫人《調蘭雪》云：「滿身蝴蝶粉，知是看花回。」四詩，皆天籟也。
二一
江右多宗山谷，而揚州轉運曾賓谷先生獨喜唐音，素未識面，蒙以詩就正。《曉行》云：「白雲渤在地，遠望一川水。行入水雲中，霏霏收不起。」《秋夜宿萬壽寺》云：「幡動微風來，虛堂一鐘悄。階前瘦蛟影，斜月在松杪。」《長生殿》云：「夕殿螢飛星漢流，芙蓉香冷鴛鴦愁。嬌姿侍夜玉階立，月下相看淚痕濕。世緣安得如牛、女，萬古今宵會河渚。生生世世比肩人，牛、女在天聞此語。可憐私語人不知，臨邛道士為傳之。」結句尤蘊藉。
二二
謝蘊山觀察公子學墉，年才十二，《送灶》云；「忽聞爆竹亂書聲，香黍盛盤酒正盈。莫向玉皇言善惡，勸君多食膠牙餳。」
二三
《荀子》云：「善為《易》者不占，善為詩者不說。」唐賢相楊綰能詩，終身不以示人，即此意也。杭州太守李曉園先生，政聲卓越，而於文翰之事，謙讓不遑。偶見方藕堂明府處對聯，瘦挺可愛，而不署姓名。其友姚秋槎誦其{詠裙帶魚》云：「瀟湘六幅已成塵，尺練誰教棄水濱試較瘦肥量帶孔，蛟宮應有細腰人。」
二四
李滄云給諫檠，與餘為三十年前之交。今年信來，敘舊論詩，情文雙至。見贈七古一章，已採入《同人集》矣。茲錄其《曉發信陽》云；「朝暾隱隱逗晴霞，秋色微茫路正賒。渡口馬如鳧浴起，入山人共鳥行斜。療飢但欲新嘗面，子野前輩喜食面，故及之。解渴何須浪削瓜最喜郵程纖翳淨，風光佳處便停車。」《岳陽樓》云：「高樓峭起枕寒流，俯瞰長天萬頃秋。雲氣遠連山影動，浪花時蹴日光浮。毫芒不辨千峰樹，芥末難分一葉舟。領取晴和景正好，重陽風雨再勾留。」
二五
木元虛賦海後，詠海詩佳者甚少。近日奇麗川中丞云；「一片魚龍氣，茫茫匯萬川。誰能量尺寸天獨與周旋。包括如斯耳，虛空本自然。舉頭人共見，何必問張騫」杭州轉運阿雨窗林保云：「絕頂凌滄海，雙眸萬里馳。兩潮分晝夜，一氣混華夷。腳底虹梁直，樽前雨勢奇。恬波通貢道，巨艦集風旗。」二公各有兩首，而餘以為孟浩然、杜少陵詠洞庭，俱只一首，故割愛而刪之。
二六
餘過嘉興，邢魯堂藥太守遺詩箋一束。讀之，知其學杜最深。《灌花》云；「殘月睡鴉起，鳴蛩猶聒耳。披衣到欄前，幽花向人喜。經旬雨未沛，土脈乾無似。呼童轉轆轤，取此清冷水。繞根微微灌，侵表徐及里。急遽少成功，俟沃方容止。澆花使花知，培植非盡美。譬如飲酒人，中自具微理。初飲漸醺然，不使傷性始。鯨吸與牛飲，豈是天全子」《臨川道中》云：「十里平堤野色攢，柳條殘露尚團團。忽看白鳥雙飛起，知有漁舟下淺灘。」《醴泉客次》云：「短後衣衫劍佩橫，三千里外錦官城。多情今夜關山月，才照征人第一程。」《登庾樓》云；「岩疆曾飲當年馬，繡壤閒耕此日牛。」
二七
山陰邵壽民葆祺；即蘇州太守厚庵先生之孫也。厚庵名大業，與餘同官。而壽民從未謀面，年才二十四，已舉孝廉，讀餘《詩話》，見寄雲；「奇才不料人還在，妙論都如我欲言。賴有奚囊收拾盡；世間多少未招魂!」
二八
松江女史莊燾，廖織雲之戚也。《季春歸家》云：「孤帆乍卸夕陽西，青粉牆邊柳線低。正是內街新雨過，鬱金裙上浣春泥。」《詠牡丹》云；「幾番厄雨殿春開，艷影招搖洛浦回。昨夜月明人靜候，舞風疑有佩聲來。」
二九
文以情生，未有無情而有文者。韻因詩押，未有無詩而先有韻者。余雅不喜人以一題排挨上下平作三十首，敷衍湊拍，滿紙浮詞，古名家斷無此種。至於上用「秋」字，下用「花」字，如秋月秋雲、桃花桂花之類，連綿數十首，是作類書《群芳譜》，非詠詩也。
三O
餘少時自負能古文，而苦無題目，娶篷室多不愜意。故集中有句云：「論文頗似升平將，娶妾常如下第人。」不料晚年，四方索文者如麻，不勝其苦。故又有句云：「征銘索序兼題跋，忙殺人間冷應酬。」
三一
三十年前，徐椒林參府在廬州，與餘及蔣心餘二人最交好，常以船載薰蘭干本，為隨園遍栽山中，花開如雪。為人權奇倜儻。餘敘其行事，作《相逢行》贈之。後升任貴州，竟成永訣。今春，餘過嘉興，其子雙桂秋山，宰秀水，述及交情，彼此悲喜。索乃翁詩稿，得其《自普洱寄兒》云；「萬里當關日，葭灰報小陽。三冬稱足用，一線莫虛長。瘴癘身偏健，橇槍氣已藏。上林好春色，努力看花香。」《題淮陰侯廟壁》云：「一飯尚思酬母德，三齊寧忍背君恩」秋山有父風，《題泗亭驛》云：「天子功成一劍中，故鄉雞犬識新豐。英雄未有無情者，老淚尊前唱《大風》。」
三二
近人薛西原詠{月》云：「何處焚香下階拜有人私語並肩行。」雖走西昆一路，而幽雋獨絕。是即「月出皎兮，姣人僚兮」之餘音。
三三
常熟縣試，詩題是《野舍時雨潤》。某童有一聯云；「青沾沽酒肆，紅滴賣花籃。」吳竹橋太史拔為第二。長洲縣試童於詩，題是《綠滿窗前草不除》。陳竹士基有一聯云：「秀色三分雨，春痕一抹煙。祝芷塘給諫見之，拔為第七。二人並非看卷之人，而皆與縣官交好，故能愛才如此。否則，此詩亦被輕輕點過矣。竹士，即金纖纖之夫也。結縭五年，互相唱和。餘到杭州一月，歸，纖纖竟死。先是，纖纖有書上我云：「此日碧雲秋雁，奉一函於明月樓中，他時絳帳春風，當雙拜於海棠花下。」餘到蘇，果受其一拜，遂成永訣。故吊以一聯云；「雙拜花前，已償負笈從游願，五年燈下，未了抽簪勸學心。」竹士在吳江，纖纖寄詩云：「紙樣羅衣秋樣瘦，那能禁得水天涼」其伉儷之篤可想。
三四
餘所到必有日記，因師丹之老而善忘也。其耳受佳句，亦隨記帶歸。翰林前輩沈蒿師先生榮仁詠《墨床》云：「誰雲貪墨無休日，到底磨人有倦時。」詠《鷺鷥》云：「豈有諸君推甲乙可憐公子最風標。」周去華云：「愁生肺腑登臨少，貧入衣冠慶吊疏。」慶似村云：「竹因風靜平安久，花為春寒富貴遲。」王云上云：「舊紗簾額寒先入，新粉牆頭月更明。」劉熙秀才聞高麗國人來索餘詩，並及霞裳詩，故贈劉詩云；「驥尾得名雖較易，人心所好本來公。」龔云洲秀才《領落卷》云：「囊底尚存無效藥，掌中慣畫不靈符。」張瑤英女子謝余索詩稿云：「露沾桃柳乾株樹，次第春風到女蘿。」畢慧珠女子{感事》云；「一樣春風分冷暖，桃花含笑柳含愁。」
三五
女伶虞四官拜姚秋槎居士為師，觀其演{跌霸》一出，贈云：「壯士至今休說項，美人千古最憐虞。」後度為女道士，號空翠庵主人。姚又贈一《探春令》云：「幾番花信暗相催，早自三春暮。杜鵑啼罷東風懶，看滿徑堆紅雨。年年此際歸何處驀地拋人去。裊斜陽煙外，一寸游絲，怎系得韶光住」
三六
劉霞裳夢中得一聯云：「星搖似醉愁他墮，手舉難扶笑我低。」醒後續二句云：「安得仙雲生袖底，御風飛到斗、牛西」我以為醒語終不如夢語。
三七
雲貴總督楊應琚，字秋水，有賢名。入相後，以緬甸僨事，致晚節不終。吾嘗以南朝吳明徹相比，殊不愧也。其孫女瓊華，嫁江寧方伯永公泰之子明新。明受業隨園，而女之父重英、號山齋者，與餘有舊。山齋參贊軍務，兼侍父疾，被緬匪虜去。其子鶴圃，監禁二十餘年。餘過泰州，瓊華以《寄弟詩見示，云：「否泰關天意，乘除運莫爭。弟兄愁失散，身世感零丁。往者家逢難，潢池盜弄兵。韜鈐煩上相，絕域播威名。寵錫從丹禁，旌旗事遠征。七擒功未就，五丈病先生。風詔吳江下，先大人秉臬吳門。金鞍洱海行。監軍隨虎帳，付藥聽雞聲。畫角悲風起，明星大野傾。雄師誰控馭，小醜敢縱橫。孤壘知難守，彎弓竟不鳴。迷途傷李廣，嚙雪感蘇卿。馬革餘生在，魚書萬里驚。天恩猶肆赦，疑獄幸從輕。季弟偏膺難，鶴圃坐獄多年。艱危志不更。珠憐沉漢水，劍恐落豐城。雁影縈離思，鴒原憶舊情。佇看邀雨露，頭角再崢嶸。」
三八
余聞人佳句，即錄入《詩話》，並不知是誰何之作。甲寅三月，餘游華亭，張夢喈先生飲餘古藤花下，其郎君興載耳語曰：「家姊願見先生。」餘為愕然。已而搴簾出拜，執弟子之禮，方知詩話補遺》第一卷中，曾載其所作《秋信》等詩故也。貌亦莊姝。其母夫人汪佛珍詩，久採入《詩話》第四卷中。始信風雅淵源，其來有自。其姑佛繡嫁姚氏，亦才女也。《不寐》云：「欹枕閒吟夢境空，殘燈閃閃影朦朧。梧桐不管人惆悵，翻盡銀塘一夜風。」他如：「一徑泥香飛燕子，滿甌茶熟亂松聲。」何須地僻心方靜，才覺身閒夢亦清。」俱妙。
三九
人仗氣運，運去則人鬼皆欺之。每見草樹亦然，其枝葉暢茂者，蛛不敢結網，衰弱者，則塵絲灰積。偶讀皮日休詩：「水痕侵病竹，蛛網上衰花。」方知古人作詩，無處不搜到也。
四O
顧寧人云：「古不用銀。」餘頗不以為然。近讀張籍《送南遷客》詩云；「海國戰騎象，蠻州市用銀。」以「用銀」與「騎象」對說，可知中國騎馬不騎象，用錢不用銀矣。
四一
白太傅因李留守相公見過，池上泛舟，話及翰林舊事，因贈詩云：「同時六學士，五相一漁翁。」餘己未翰林，亦有兩相三尚書；為之憮然。
四二
吳蘭雪《瞻園坐月云：「林塘幽絕似山家，坐轉欄陰月未斜。仙鶴一雙都睡著，冷香吹遍綠梅花。」徐朗齋《宿泰山》云：「亂石長松路不分，數聲鐘磬隔林聞。山中夜半燒殘燭，自起開窗照白雲。」二詩真清絕矣！
四三
陳少陽與歐陽徹救李綱而死，廟在丹陽。乾隆庚申，廟為火所焚，獨神像不動，袍笏依然。餘過其地，見壁上題云：「兩宮消息正茫茫，廟算徒聞罷李綱。不信九門司虎豹，獨留三疏動風霜。衣冠白晝悲東市，松柏青磷照北邙。過客漫增桑梓感，里居從古說丹陽。」又云：「草野詎幹興複計公卿無奈諫書稀。」余讀而愛之。末書「於震字一川」五字。方知即二十年前負詩來謁，自稱不蒙許可，即要投江死者也。專工明七子一體，未免鳴鉦擂鼓，見賞者稀。然佳處不可泯沒。見贈云：「聲名若不逢元晏，詞賦何由重洛陽」《圃峰秋望》云：「岸走濤聲吞象嶺，樹浮天影出狼山。」《延慶寺》云：「地迥人煙浮水氣，樓高木葉下秋聲。」皆頗雄健。至若《九江》云：「商女至今歌白佇，征人幾度換朱顏。」則稍和緩，且降格而為之。其人亡已二十餘年，憐其一生苦志，為理而存之。
四四
郭頻伽秀才寄小照求詩，憐餘衰老，代作二首來。教餘書之。餘欣然從命，並札謝云：「使老人握管，必不能如此之佳。」渠又以此例求姚姬傳先生。姚怒其無禮，擲還其圖，移書嗔責。餘道：此事與岳武穆破楊麼歸，送禮與韓、張、二王，一喜一嗔。人心不同，亦正相似。劉霞裳曰：「二先生皆是也：無姚公，人不知前輩之尊；無隨園，人不知前輩之大。」
四五
丙辰同召試者，宣州梅兆頤先生，館文穆公家，年六十許，和藹樸誠，與餘為忘年交。今甲子已周，訪其遺稿不可得，近才獲其《游敬亭山》云；「春色忽雲暮，蓊然萬木齊。命駕越市塵，扶杖尋岩棲。白雲停陰嶺，清流貫長溪。碑碣撫殘剩，台榭憑高低。好花磴旁出，時鳥林閒啼。古人不可作，勝地無荒蹊。恐如桃花源，再至漁舟迷。」
四六
尹似村公子，亡後無子。餘《詩話》中有意多存之。今又在破簏中檢得其《哭松兒》二首云：「呻吟不聽有兒音，說起生前感倍深。忍病怕投良藥苦，佯歡且慰阿爺心。悠悠短夢今朝醒，小小孤魂何處尋葬汝劉家丘墓側，添衣調食自能任。劉乃餘之乳母。」東西未辨合游嬉，天性偏生解孝思。繞膝常將梨棗奉，午眠低喚幔簾垂。看栽花竹攜鋤立，愛弄圖書學父為。老淚拋殘作達語，詩人多半見兒遲。末句諷隨園。」《和梅岑<憶舊〉》云：「一聲欸乃蕩歸般，別淚交流灑大江。乙酉北上，梅岑送至浦口。共喜人眠茅店榻，怕聽雞唱五更窗。攀楊難系征車遠，代面全憑尺鯉雙。記得分歧春二月，翠濃驛路正幢幢。」偶逢花市也閒行，老去風懷總不情。舊雨關心推大弟，青雲得路讓諸兄。女為兒子姬為友，竹作屏風書作城。自笑未能除結習，與人爭處是詩名。」
四七
四十年前，余讀鐘伯敬《慰人落第》云：「似子何須論富貴旁人未免重科名。」以為佳絕。不料甲寅七月，偶翻唐詩，姚合送江陵從事》云：「才子何須藉富貴男兒終竟要科名。」鐘先生如此偷詩，傷事主矣。
四八
青衣鄭德基詩云；「春風二月氣溫和，麥草初長綠滿坡。牧豎也知閒便好，橫眠牛背唱山歌。」又，《詠簾內美人》云：「到底春光遮不住，還如竹外看梅花。」此二首，皆天籟也。餘命阿通代為評點，竟忽略看過，終竟詩學不深。
四九
《學記》曰：「不學博依，不能安詩。」博依」注作「譬喻」解。此詩之所以重比興也。韋正已曰：「歌不曼其聲則少情，舞不長其袖則少態。」此詩之所以貴情韻也。古人東坡、山谷，俱少情韻。今藏園，甌北兩才子詩，鬥險爭新，餘望而卻步，惟於「情韻」二字，尚少弦外之音。能之者，其錢竹初乎惜近日學仙，不肯費心矣。
五O
餘親家蔣梅廠三子，有「河東三鳳」之稱。其長子莘之詩，久入《詩話。今春再過蘇州，其弟蔚、夔又以詩來。蔚詠周孝侯射虎歌》云：「將軍射虎如射牛，白額橫死南山頭。將軍縛賊如縛虎，枉說使君兼文武。銜命往討齊萬年，忠孝之道難兩全。草中狐鼠何足盡英雄受制嗟可憐。援兵四絕鼓不止，按劍一呼創者起。猛虎入檻何能為五千健兒同日死。籲嗟乎!於菟之氣能食牛，烈士豈解為身謀不然縛虎莫縛賊，依舊射獵南山頭。」《苦雨》云：「別館深嚴作總持，焚香掃地坐裁詩。朝來嵐氣衝簾入，正是山樓雨過時。」夔《春陰》云：「綠波知共板橋平，香霧霏霏濕落英。寒暖難憑三月候，溟瀠未定片時晴。山齋客過苔仍合，水國潮多草亂生。差喜疏疏添逸響，幾回細雨和茶鐺。」他如：「田中乍熟狙公芋，溪上低開鹿女花。」亦工。
五一
丙辰冬月，餘年二十一歲，初識吳江李蓴溪光運於長安小市：《詩話》中曾載其見贈五律一首。今甲寅秋，六十年矣，其子會恩秋試來園，讀其詩，喜蓴溪之有子。《吊韓蘄王》云；「枉為君王賦式微，中原不複望旌旗。廉頗披甲心猶壯，魏絳和戎事已非。誰使渡江來白馬，竟忘行酒有青衣。千秋遺恨無人識，回首琴台一雁飛。」《詠雪》云：「鋪平萬戶白如海，只有炊煙一縷青。」《新竹》云：「秉節初終才挺幹，入林先後漸忘形。」
五二
君子不以人廢言。嚴嵩{鈐山堂集》頗有可觀，如；「卷幔忽驚山霧入，近村長聽水禽啼。」沙上柳松煙霽色，水邊樓閣雁歸聲。」皆可愛也。又，阮大鋮有句云：「露涼集蟲語，風善定螢情。」後五字頗耐想。
五三
海剛峰嚴厲孤介，而詩卻清和。嘗見鷲峰寺壁上有《贈竹園隱者》云：「寂寂江村路，何煩命駕過。羊求忘地遠，松竹到門多。野外常無酒，田間別有歌。洗杯深酌處，落日在滄波。」末書「海瑞」二字，筆力蒼秀。
五四
餘少時讀《會真記》，嫌元九薄幸，題云：「疑他神女愛行雲，故把鴛鴦抵死分。秋雨臨邛頭雪白，相如終不棄文君。」程魚門恪守程、朱之學，批云；「此詩斷不可存。」餘唯唯否否，而終不能割愛。後讀唐太常寺參軍秦貫所撰《鄭恆及夫人崔氏合拊墓志》，方知唐人小說，原在有無之間，不必深考。余詠詩用意深厚，故可勿刪。
五五
同年許紅橋朝，一字光庭，詩學放翁。歿後，其子小橋攜父詩來謁，無力付梓，摘其{柳州舟次》云：「山戰火龍看野燒，水喧銅鼓渡驚灘。」《虎丘》云：「渡口日斜人散影，柳梢風靜鳥啼煙。」《雁字》云：「殺青須仗摩天翮，飛札疑追逐日人。」《江上》云：「敗蘆藏艇炊煙出，古樹翻鴉落葉頻。」《雜詠》云：「牛後難防燒尾火，馬前還怕打頭風。」蹄輕驕馬嘶風立，聲澀荒雞撲雪啼。」{隨大府勸農》云：「風翻櫻椏皆垂頸，人仰旌旗盡舉頭。」又有《謝孝子詩》。孝子會稽人，名振宗，以申父冤故，袖鐵椎，打碎天安門內石獅子，投冤狀，發黑龍江充軍，而父冤卒白，亦異人也1詩長，不備錄。
五六
餘集中有《佳兒歌》，為同年李竹溪棠之子燧作也。三十餘年，問消息不得。今年在杭州遇李婿陳鴻舉，為仙居令，誦其近日句云：「體因慣病翻忘藥，人不工詩亦自窮。」嗚呼！才則猶是也，而近狀可想矣。
五七
餘在虞山，竹橋太史來，誦其代松云太守贈翩如小詞云：「野芳濱水明如鏡，忽然照見驚鴻影。來也抑何遲，今宵莫反而。芳名才兩字，摹盡真風致。醉眼倒還顛，疑同美少年。翩如男妝。」
五八
人但知詩之新秀者難，而不知詩之奇闢者尤難。鎮江張秉鈞平伯《游老人峰》云：「空洞足誤踏，崩一成眾響。歷險雖十里，炫奇已百賞。」蘇州楊一鴻儀吉《過積溪》云：「路轉孤村明，橋橫一溪渡。雷雨晴亦驚，蛟龍凍猶怒。」嘉興戴光曾《宿淨慈寺》云；「月色下平地，人影上茅屋。湖上諸螺峰，環拱如匍匐。」又，《常山》云：「纜從山脊牽雲去，舟向波中卷雪來。」皆奇峭可喜。五九秀州詩人吳文溥，別十五年，今秋忽來，詩已付梓，讀之，轉多窒礙，不如從前之明秀：信境遇之累人，而師友之功不可少也。錄其新句之可愛者，如：「竹裏不知屋，水邊聞有雞。」問徑花相引，開門鳥亂啼。」風靜溪逾響，雲來樹欲移。」皆佳。又一絕云：「酒後客來重酌酒，飛花留客送殘春。主人醉倒不相勸，客轉持杯勸主人。」
六O
錢瑪沙先生公子名枚者，其初生時，適余到，故仿蔡中郎以名與顧雍故事。後舉孝廉，詩才清妙。《策馬》云：「策馬關門外，蒼茫未識途。一鞭殘照下，回首白雲孤。路險愁冰滑，身欹待樹扶。自憐儂太瘦，髀肉本來無。」《過常州》云：「節過白露寒猶淺，岸近丹陽水漸低。」
六一
太湖有東、西洞庭七十二峰，奇秀可愛。官其地者，事簡民淳，最為樂土。司馬德臥雲先生福招餘往游，小住三日。適司李程前川思樂執贄門下。表侄張碧川琴在幕中，出《新月》、《梅花》兩詩稿見示。想見僚屬多才，主賓風雅，可謂不負此湖山矣。德公詠《新月》云：「一線晶光上畫欄，漫疑素魄本非團。微開玉女奩中鏡，半吐嫦娥臼里丸。曲曲黛眉如淡掃，明明青眼似相看。愛他坐到西山晚，忘卻深閨翠袖寒。」又：「漫收兔魄含全璧，深隱雲鬟只半妝。」《梅花》云：「瘦態每宜輕霧後，殘妝最愛晚香餘。」程前川{新月》云：「剛同翠黛新描後，好比秋波乍轉餘。」蚌珠乍吐仍銜口，寶鏡方開未出奩。」張碧川《新月》云；「似竟怕為天曉別，誰能留到夜深看」斗宿自明如昨夕，樓台先得尚依稀。」無多時別仍相見，若太分明豈乍逢」《梅花》云c「那防觸撥香盈袖，忍掃橫斜影上階。」俱佳。
六二
蔣於野莘從余游洞庭兩山，吟興頗豪，多紀游之作。其《登莫厘峰》云：「草深蒸霧濕，地曠受風多。叢樹陰猶轉，飛禽影不過。」《望太湖》云：「山都包水內，浪欲拍天浮。」《宿石公山禪院》云：「百尺丹梯削翠屏，下蟠曲磴透瓏玲。峰頭礙足前無路，洞腹穿雲上有亭。天闊湖光乾頃白，更深佛火一燈青。我來不敢吟高調，多恐蛟龍出水聽。」又，{和德司馬<新月)》，有「時剛落日半棱多」，七字亦未經人道。
六三
提督楊愷，儀征武進士也。通識懿文，康熙間受知聖祖，召入南書房，與何義門，蔣南沙諸前輩，同校書史。後提督兩湖。晚年歸老。具盛饌招餘文宴。壁挂一器，形如喇叭，長二丈許，糊以黑紗。指示餘曰：「此軍中所用順風耳也。將軍與軍師有密謀則用之。相離甚遠，其語只二人聞，他人不聞也。」壁上見許登瀛觀察贈一聯云：「天祿校書名進士，岳陽持節老將軍。」殊切。
六四
紅蘭主人有句云：「西嶺生云將作雨，東風無力不飛花。」其僕和福有句云：「一雙白鳥東飛急，知是西山暮雨來。」
六五
溧陽狄夢松夢中得句云：「眾鳥歸來托，繁林得所天。」初不解所謂。後會試場題與前詩意相合。韻限「天」字，即用夢中句。試官以其詩暗合聖意，遂入選，旋官翰林。
六六
顧仙根，興化人也，有《買僕》詩云：「我家得一僕，人家失一子。同是父母心，還當慎驅使。」可稱仁言。
六七
湖北蒲圻縣萬羊庵，有吳荊山尚書題壁五律，內有「翻」字、「恩」宇。和者如云。褚筠心學士視學其地，有「魚版空王法，鶯花造物恩」。又：「去路原來路，君恩是佛恩。」吳白華侍郎有「小鳥踏花翻」之句，押「翻」韻極新。盧元琰湘搓過其地，云：「斷雲幹樹暝，殘照一鴉翻。」
六八
奇中丞於蘇藩任內，考紫陽書院《鼠須為筆》題。諸生課卷三百餘本，絕少佳句。止有黃一機「揮毫驚紙嚙，起草憶燈窺」二句，為一時之冠。
六九
盧湘鹺拔貢，朝考被斥，捐州判，赴皖需次。《自嘲》云：「不為折腰吏，權作磕頭蟲。」
七O
吳門多閨秀，近又得袁麗卿椒芳《病起云：「月照欄桿影半斜，夜涼如水挾衣加。經旬臥病紗窗裏，孤負一欄指甲花。」猶自懨懨懶下樓，憑欄閒弄玉搔頭。今朝風自來西北，東面珠簾可上鉤」汪宜秋玉軫《中秋無月》云：「擬向嫦娥訴幽恨，昏昏月又不分明。」《雪》云：「窗外竹梢三兩個，壓低漸近碧欄桿。」金纖纖逸《和同人集耘勉齋》云：「綠綺攜來橫膝上，夜涼彈醒水仙花。」《病起》云；「鸚鵡不知人病久，朝朝樓上喚梳妝。」又，《贈某女士》云：「謝家飛絮蘇家錦，如此才真未見來。」餘以為此句是纖纖自道。
七一
錢塘項墉金門在吾鄉大開壇坫，一時風雅之士，歸之如云。餘到杭州，必主其家。讀其《謝胡葑塘招游湖上》云：「閒於翹足鷺，樂似聚頭魚。」《落葉》四句云；「客徑夜隨寒雨墮，僧窗晴帶白雲飄。繞坡屑宰過群鹿，隔水蕭疏抱一蜩。」不愧老手。



《補遺卷八》
一
鰲滄來刺史，從太倉寄近作見示。《菜花》云：「繞村種萊春環屋，鋪地黃金人住家。若論生材求濟世，萬花都合讓斯花。」《偶成》云；「薄宦頻年鬢欲斑，平生心在水雲間。天憐衰吏無他樂，許看東南一帶山。」想見襟懷，不愧名臣之後。
二
雍正癸丑，餘年十八，受知於吾鄉總督程公元章，送入萬松書院肄業。其時掌教者為楊文叔先生，諱繩武，癸巳翰林，豐才博學，蒙有國士之知。後掌教鐘山，而餘適宰江寧，時時過從。先生歸道山後，音問遂絕，今五十年矣。甲寅春，其孫儀吉孝廉以詩一冊見示。讀之，細膩工整，不愧家風，嘆德門之有後。《諸葛墓》云：「沔水東流繞定軍，秋風遙拜臥龍墳。大星磊落淪荒土，八陣縱橫隔暮雲。共說公才真十倍，可憐天意竟三分。憑高欲下沾襟淚，籌筆樓高日又曛。」《旅思》云：「十度月圓猶作客，一年秋到倍思家。」《吊劉司戶》云：「宦寺豈容操國柄文章原不重科名。」《落第出都》云：「葵藿但知傾曉日，芙蓉何敢怨秋風」孝廉名一鴻。
三
江寧李大紳，號榕莊。《護蘭》詩云：「似離故土非其性，才到人家便作難。」移置幾番遭僕恚，愛憐真當養兒看。」二聯殊有風趣。
四
廣西羅城縣，國初為煙瘴之地。於清端公自記《年譜》云：「同去僕從，死亡殆盡。餘族弟秋江濤署羅城尉，賦詩云：『簇簇奇峰列畫屏，萬山遙護一城青。地因太險田無稅，跡可留仙石有靈。北嶺曉鐘催曙色，西江秋月冷煙汀。參軍未處邊陲慣，蠻語還須仔細聽。』『屋後青山舞鳳凰，簷前奇石學鴛鴦。挈瓶沽酒同墟寺，吹角引牛歸牧場。抱社兩株榕樹古，沿城一帶棗花香。誅茅蓋起三層屋，珍重行人指法堂。」
五
吳江徐君星標善弈秋之技，予既為銘墓。其子山民達源、媳吳珊珊瓊仙俱工詩。山民《春曉》云：「廿四番花算不清，黃鶯杜宇總春聲。傷心只有芭蕉葉，愁雨愁風過一生。」珊珊詠螢火》云：「月黑誰攜星一點，風高吹上閣三層。蒲葵撲墮知何處笑問檀郎見未曾。」《夜坐聞笛》云：「妝樓風影夜蕭蕭，檢點牙簽倦欲拋。何處一聲長笛起隔簾吹月上花梢。」
六
真州鄭鴻，字秋影，張南坨之侍史也。能詩，偶以醉失歡，遠走京師，竟致客死，年僅二十。員帆山抄其遺詩，囑張石民追寫小像。詩云：「閉門卻到夕陽斜，自笑茅簷小小車。偏是西風最多事，書聲偷送到鄰家。」石民寫像畢，題云：「青年誰與頰添毫，惜爾生前未我遭。老去見花都懶畫，多情還寫鄭櫻桃。」
七
杭州沈清任觀察，餘門下門生也，中年殂謝。餘求其詩不得，僅錄其"b園春》一闋云：「天放憨僧，行腳打包，還歸故鄉。笑六十年來，電光倏忽，三生石上，夢影荒唐。小住為佳，長行不得，從此舟車不用忙。生花眼、借一編在手，字字行行。吾家老屋頹牆，只糊壁人兒費忖量。看鄂渚書來，歸舟待泊，錦官收散，花事終場。鶴發朝梳，金經夜課，隨分生涯自主張。閒中趣，寫梅花數點，也送清狂。」
八
甲子年，餘過宏濟寺，見西林相公題壁詩，已錄登{詩話》。甲寅阻風，又至寺中，默默七代孫某抄鄂公父子詩來，皆五六十年前事，餘為之愴然。再錄相公一絕云：「山扉石徑上人家，小住清涼引妙車。欲挽江聲回樹杪，可憐那岸是繁華。」其時公子容安隨行，年尚幼，後總督兩江，重游此寺，讀先人之作，題贈默默云：「少小經行處，江山感舊因。君能重會面，我是再來人。問法心無住，趨庭跡已陳。燃燈覽題句，忍淚對青春。」
九
金陵水月庵有僧鏡澄，頗能詩。閉戶焚修，名場竟不知有此人，殊可敬也。《惜桐》云：「獨樹作僧伴，摧枯傷我情。從今茅屋下，無處聽秋聲。」《落葉》云：「落葉寒生徑，冬蔬秀滿畦。要將茅舍補，試看稻堆齊。窗破宜糊紙，牆穿合補泥。，春風待來歲，也有燕雙棲。」
一O
蘇州胡眉峰量見贈云：「青山供養忘機客，紅粉消磨用世才。」泰州孫虎山廷颺云：「名到驚人何況早，生當並世不嫌遲。」松江劉春橋熙云；「看花興致憐才性，此是先生未了緣。」上海李林松仲熙云；「真才子必得其壽，謫仙人未免有情。」淮上程藹人元吉云：「風流何減白居士，天下不名元魯山。」又：「有福不離花世界，無愁常喜竹平安。」皆可誦也。
一一
女弟子席佩蘭，詩才清妙，餘嘗疑是郎君孫子瀟代作。今春到虞山訪之，佩蘭有君姑之戚，縞衣出見，容貌婀娜，克稱其才。以小照屬題，餘置袖中，即拉其郎君同往吳竹橋太史家小飲。日未暮，而見贈三律來。讀之，細膩風光。方知徐淑之果勝秦嘉也。其詩云：「慕公名字讀公詩，海內人人望見遲。青眼獨來幽閣裏，縞衣無奈浣妝時。蓬門昨夜文星照，嘉客先期喜鵲知。願買杭州絲五色，絲絲親自繡袁絲。」深閨柔翰學塗鴉，重荷先生借齒牙。漫擬劉公知道韞，直推徐淑勝秦嘉。解圍敢設青綾障執贄遙褰絳帳紗。聲價自經椽筆定，掃眉筆上也生花。」南極文昌應一身，幸瞻藜杖拜星辰。一編早定千秋業，片語能生四海春。詩格要煩裁偽體，畫圖敢自秘豐神問公參透拈花旨，可是空王座下人」佩蘭小照幽艷，餘老矣，不敢落筆，帶至杭州，屬王玉如夫人為之布景，孫雲風、雲鶴兩女士題詩詞，餘跋數言，以志一時三絕云。
一二
餘三月間，到狄小同家。柔之夫人挈女兒出見，年才十四，而詩筆清雅，字亦工秀。《贈樓氏姊》云：「巧髻梳成斂翠蛾，芳姿自惜性偏和。婀娜不效楊家舞，婉轉猶能薛氏歌。瓊樹朝朝臨日見，蓮花步步踏春過。誰家種玉人僥幸，得伴新鶯附蔦蘿」
一三
餘飲孫雲風家，飯米粗糲，而價甚昂，知為家奴所紿。歸寓，適有送白粲者，以一斛貽之。雲鳳不受，札云：「來意已悉。」蓋疑老人以米傲之也。餘殊覺掃興，即題其札尾云：「一囊脫粟遠相貽，此意分明粟也知。底事堅辭違長者閨中竟有女原思！」雲風悔之，寄《賀新涼》一詞以自訟云：「傍晚書來速，道原思抗違夫子，公然辭粟。已負先生周急意，敢又書中相瀆。況贄禮未修一束。我是門牆迂弟子，覺囊中所賜非常祿。不敢受，勞往複。寸箋自悔忽忽肅，或其間措辭下筆，思之未熟。本借湖山供笑傲，何翻多怒觸披讀處，難勝躇服。無賴是毫端，今以前愆，仍付毫端贖。容與否望批覆！」
一四
嘗讀劉長卿{重過曲江》詩云：「何事最傷心少年曾得意。」蓋唐時進士登科，多同游曲江之故。餘甲辰到廣西，蒙撫軍吳樹堂先生飲餘於八桂堂，是五十年前金震方中丞拜表薦餘處。追憶少時恩知，為之淒絕，一坐竟不忍起。口號一律云：「森森八桂翠參天，此處曾經謁大賢。知己平生人第一，白頭重到路三千。薦章海內猶存稿，往事風中已化煙。夢自難尋腸自轉，幾回欲起又留連。」當年留別中丞七排十二韻，僅記一聯云：「萬里闕前修薦表，百官座上嘆文章。」
一五
餘過馬嵬，前後題詩八首，自謂發揮盡矣。近見祝芷塘給諫題云：「元之政事廣平參，誰蠱君心逸欲耽若使開元初載入，也同鐘鼓樂《周南》。」不作河東妒女津，九原粉黛有餘春。美人自恨西方少，身死猶教美別人。」第一首猶是拙集「但使姚崇還作相，君王妃子共長生」之意。第二首專指土人取塚土敷面，可去瘢痕之說。可謂斬新日月。
一六
虞山邵松阿先生為其孫婦作傳云：「婦姓趙，名同曜，字洵嫻。幼時學諸姑禮佛，及讀{論語》『攻乎異端』，啃曰：『吾初以為西方聖人，今乃知鑄一大錯也！』其敏悟如此。愛作詩，案置王禮堂、趙雲松及隨園三人詩，謂松阿曰：『兒以為西莊學富，雲松識高，至隨園先生，則各體兼該，學識雙到矣。」余聞之，甚慚。因記芷塘給諫見贈云：「我讀君詩如讀史，能兼才、學、識三長。」與其言相合，然祝公是老作家，而洵嫻一弱女子，竟聆音識曲，尤難得哉！年二十餘，以娩難亡。詠《七夕》云：「拜罷雙星後，穿針上畫樓。一鉤今夜月，萬古此時秋。玉露閒階濕，金風小院幽。更深人未臥，何處笛聲愁」詠《鏡》云：「照人空見影，是我總非真。」《菊花》云：「經霜秋正老，帶月夜初長。」
一七
昆山徐懶雲雲路秀才，買書無錢，而書賈頻至，乃自嘲云：「生成書癖更成貧，賈客徒勞過我頻。聊借讀時佯問值，知非售處已回身。乞兒眼裡來鴉炙，病叟床前對美人。始嘆百城難坐擁，從今先要拜錢神。」餘幼時，有「家貧夢買書」之句，蓋實事也。今見徐生此詩，觸起貧時心事，為之慨然。徐又有句云：「風威兩岸荻，雪意一天雲。」
—八
祝芷塘{詠藥》云；「嘗遍苦甘千百味，活人常少殺人多。」趙雲松《憎蚊》云：「一蚊便攪人終夕，宵小由採不在多。」程荊南《席上》云：「名士庖廚宮氣少，山人冠履古風多。」吳蘭雪見贈云：「三朝白髮題襟遍，一代紅妝立雪多。」四用「多」字，俱妙。餘《春日園中》亦有句云；「晴日不愁游女少，美人終竟大家多。」
一九
虞山趙氏多才，有名同鈺、字子梁者，疑是洵嫻女士之兄。詩善言情，《題若冰妹小照》云：「憶得深閨未嫁年，阿兄把卷妹隨肩。小紅剛報酴醵放，草草梳妝到最先。」《山塘》云：「春風油壁過山塘，雙眼迷離詫艷妝。我亦多情祝飛絮，要他吹上繡衣裳。」《採菱》云：「草草盤頭便出湖，水雲深處笑相呼。儂家不是貪多得，風信明朝知有無。」《消夏》云：「掃眉深淺費工夫，雲髻高低索婢扶。插過珠蘭餘幾朵，不知還夠餉人無。」又，《對鏡》起句云：「憔悴竟如此，非君我莫知。」可稱超絕：惜下半首稍平，故不錄。其室人屈婉仙亦能詩，《七夕》云：「花自輕盈露自淒，碧闌幹外玉繩低。不知何處凡烏鵲，僥幸雲霄一夜棲。」
二O
纖纖亡後，竹士《過婦家有感》云：「愁聽花鈴語繡幃，封題如故笑言違。傷心小女無知識，繞膝詢姑何日歸。」新秋已報海棠開，可奈塵生舊鏡台。莫怪見花拼一慟，去年曾折一枝來。」旅窗蟲語警秋心，小病奄奄奈夜深。記汝當年珍惜意，露涼不敢立花陰。」{題纖纖小照》云；「繡蟆茶煙碧散絲，分明桐院比肩時。乾呼不下卿何忍，一一如生我尚疑。絮語曲欄邀月証，尋詩深夜怯花知。可憐病後伶俜甚，莫怪珊珊玉步遲。」又句云：「仙原暫謫留難住，事太傷心淚轉無。」
二一
吳江閨秀汪宜秋《春夜》詩云：「坐愁換過燭三條，才向妝台卸翠翹。只恐眠遲難早起，明朝記得是花朝。」《掃墓》云：「略慰九原思子意，今朝弱息挈孫來。病軀只恐難重到，家事從頭訴一回。」《夜坐云：「貪涼自啟綠窗紗，風細爐煙縷縷斜。急把殘燈遮護好，方才結得一雙花。」《病起》云；「手戰愈增書格弱，目昏翻厭紙窗明。不知春是何時去，綠滿簾櫳夏景成。」《題玉函女士小照》云：「空階策策墮梧桐，怨笛清砧斷續風。只恐嫦娥也愁絕，良宵深閉廣寒宮。」宜秋家赤貧，夫外出五年，撐拄家務，撫養五兒，俱以針黹供給，而有才如此。
二二
趙子梁《詠白牡丹》云：「斷無富貴能安素，莫笑花枝愛著緋。」陳秋史燮《白雁》云：「平沙夜月空留影，遠水蘆花何處灘」
二三
老友徐靈胎度曲嘲時文及題墓詩，餘已載詩話》中。甲寅八月，其子榆村蠛送其兒秋試，又度曲贈我云：「乾山萬水，裝點了吳越規模。天地又躊躇，須生個奇才異質，風雅超殊。放在中間，空前絕後，著出些三教同參萬古書。更不讓他才華埋沒，又把月中丹桂，天街紅杏，閬苑瓊株，一一都教攀住。略展經綸，便使那萬戶黎民，爭稱慈父。才許他脫卻朝衫，芒鞋竹杖，歷盡了層巒疊嶂，游遍了四海五湖。方曉得花月神仙，詩文宗主。贏得隨園才子，處處家家個個呼。端的是菩薩重來，現身說法，度盡凡夫。咱也乞灑楊枝一滴，洗淨塵心，跳出迷途。」
二四
余雅不喜元遺山論詩，引退之《山石》句，笑秦淮海「芍藥薔薇」一聯為女郎詩。是何異引周公之「穆穆文王」，而斥后妃之「採採卷耳」也。前於《詩話》中已深非之。近見毛西河與友札云：「曾游泰山，見奇峰怪愕，拔地倚天；然山澗中杜鵑紅艷，春蘭幽香，未嘗無倡條冶葉，動人春思。此泰山之所以為大也。大家之詩，何以異此」其言有與吾意相合者，故錄之。
二五
採詩如散賑也，寧濫毋遺。然其詩未刻稿者，寧失之濫。已刻稿者，不妨於遺。
一六
上海明經王梅嶼坤培，淹雅能文，秋試屢薦不售，賦詩云：「蓬鬢依然絕世姿，敢將新樣畫蛾眉鴛鴦欲繡偏難繡，腸斷回針欲刺時。」較之唐人「苦恨年年壓金線，為他人作嫁衣裳」，更覺深婉。
二七
乾隆乙卯春，予游吳下，海上書生王仲堅鈺寄洛花十六株為壽，系詩云：「不羨安期棗似瓜，不須丹鼎煉黃芽。稱觴何物堪同獻洛下飛來第一花。」數叢淺碧間深紅，艷重香多薄日烘。自笑傾心同小草，也隨桃李領春風。」署名稱「私淑弟子仲堅」。於餘素未謀面，而傾倒若此。旦華女史朱秀甫文毓，其室人也，亦工吟詠。前已採其《撫孤甥》詩，茲複錄其《春暮》云：「春去分明有淚痕，絲絲微雨灑黃昏。殘紅落地無人管，蝴蝶飛來也斷魂。」《瓶中海棠》云：「酒後輕紅暈玉肌，百花誰及海棠姿綠窗晝靜嫌無伴，拗取名花當侍兒。」
二八
平江卜蕙階日亨《閒居》詩云：「倚倚松竹絕塵喧，小築青山郭外村。無數落花浮水面，盡隨鷗鳥到柴門。」《偶成》云：「一窩青箬買茶回，忙煮清泉試幾杯。推戶恐驚啼鳥去，卷簾喜見落花來。鄰翁只護穿籬筍，稚子爭偷拂檻梅。詩債為愁多負卻，海棠開到牡丹開。」二詩不減放翁。
二九
《如皋志》；「淳熙中，東孝裏莊園有紫牡丹一本，無種而生。有觀察見，欲移分一株，掘土尺許，見一石，題曰：『此花瓊島飛來種，只許人間老眼看。』遂不敢移。自後鄉老誕日，值花開時，必宴於其下。有李嵩者，三月八日生，自八十看花，至一百九歲。」
三O
鄭魚門志鑰先生督學江南，清廉愛士，所識拔皆一時名流，沈文愨公亦出門下。偶到金陵，游莫愁湖，有句云：「我來湖上愁難了，不信當年有莫愁。」已而落職。行至西湖，《別諸門生》云；「此後相逢明月夜，定知相憶在西湖。」亡何，競歸道山，停柩湖上。人皆以為詩讖。
三一
王元章《西湖》詩云：「湖邊欲買三間屋，問遍人家不要詩。」近有以詩干人而索值者，餘戲書此以示之。
三二
有漢西門袁某賣面筋為業，《詠雪和東坡》云；「怪底六花難繡出，美人何處著針尖。」又，杭州縫人鄭某有句云：「竹榻生香新稻草，布衣不暖舊綿花。」二人皆賤工也，而詩頗有生趣。禮親王世子檀樽主人，年少多才；客春，托桐城吳種芝太史索和《紅豆》詩，餘尚未答。今春，又托尤水村以詩索序，讀之，美不勝收。姑錄其《火盆》十二韻云：「熔鑄因良冶，圍圓制作嚴。候移暄冷易，匠巧實華兼。熾炭熔拳石，飛灰散曰鹽。獸環分四角，銅耳露雙尖。箸撥金莖小，鉗挑玉腕纖。非鐺茶可沸，象鼎器無嫌。刺繡依秋閣，裁衣傍錦帽。暮霜凝北戶，疏雪灑南簷。密室春先到，沉檀燕更添。冰壺初解凍，書案漸生炎。微覺披裘燠，無煩裹手拈。蕭條人靜後，試卷卻寒簾。」以仄韻而能整練若此，是何許才力耶1
三四
閨秀王貞儀字德卿，宣化太守王者輔之女也。隨其父謫戍塞外，《過潼關》云：「重門嚴柝鑰，盤嶺踞咽喉。白日乾岩俯，黃河一線流。」《登岱》云：「穀雲蒸萬岫，海日浴三宮。」女嫁宣城詹枚，《辰沅道中》云：「霧氣昏崖底，猿聲咽樹間。」俱有奇傑之氣，不類女流。同里餘秋農秀才贈詩云；「修到詹何定幾生，吟紅閨裏有雙聲。六朝山色分眉翠，九折黃流沁骨清。海徼宏篇饒健氣，鶯花小制亦多情。自慚同住烏衣巷，不識西鄰道韞名。」
三五
餘壬戌外用，走辭首相鄂文端公，蒙公留飯，論當代名臣，公少所許可。雖以楊江陰、尹望山之賢，公意未滿也。餘再三問。公曰：「汝此去惟有河督顧用方琮一人耳。富貴不能淫，威武不能屈，人稱為鐵牛，我許為鐵漢。汝往見之，但告以是我門生，渠必異目相視。」餘到清江，走謁，覺豐採溫肅，果饒道氣。諄諄以勿好名為戒。未幾，公移節濟寧，遂永訣矣。今五十餘年，長安趙碌亭先生寄手卷來，乃公在夢中懷餘座主留松裔少宰詩也。原唱云：「歲晚偏多興，寒山畫不成，松披雲半嶺，人立月三更。飄渺金台遠，潺諼濟水清。扁舟風雪夜，似聽叩門聲。」吾師和雲；「有夢憑誰寄新詩畫裏成。信隨秋雁遠，魂想御風輕。飲水心常淡，觀河笑比清。《陽春》雖強和，終讓鳳凰聲。」詩成，會稽王祺為作畫，餘加跋後，仍送還。碌亭，松裔先生之戚也。
三六
詩有通首平正，無可指摘，而絕不招人愛。晉人稱王安北相對不厭，去後人亦不思是也。唐霍王元軌有賢名。或問人，「霍王何長」其人曰；「無長。」問者愕然。乃答曰：「人必有所短也，而後見所長。霍王無所短，又何所見其長」二事皆可參悟。
三七
新安王太守廷言偶過隨園，見園丁斫竹補籬，因得句云：「惜花須記把籬編。」苦難於對。一日，獨酌無聊，忽得「嗜酒不妨和影醉」七字，急書以示餘。余覽之，擊節不已。因記範味醇《旅思》云：「夢醒挑燈抱影眠。」亦佳。皆本於六朝「閒行影自隨」五字也。
三八
伊公子繼昌字述之，小尹太守公子也。年少，而詩筆甚佳。今春餘過邗江，出詩見示。《霜信》云：「莫道堅冰意尚遲，新寒料峭已霜期。橋頭可驗惟人跡，鏡裏難期是鬢絲。涼夜豐山鐘暗遞，悲風絕塞草先知。楓林染遍如花樣，消息傳來又幾時」
二九
大興方介亭維祺，藕船主人之弟也。過隨園見訪，適余已赴蘇州，蒙其題壁云：「白門系纜月初生，欲訪隨園坐待明。若使當年戀斗米，安能此地駐長庚著書久讀知風格，好句遙傳見性情。人到蓬山還隔面，追公直下潤州城。」
四O
杭州李堂字允升，不事舉業，為人權參店事。餘到杭州，以詩求見，年才弱冠，貌亦溫雅。記其{早秋即事》云；「鎮日柴扉掩綠陰，久拋雙屐罷登臨。入秋病鶴惟耽睡，經雨涼蟬欲廢吟。揀墨試磨親得研，焚香閒撫舊修琴。謙師煮茗通三昧，興好頻攜短策尋。」佳句如：「雨聲初到樹，寒氣欲侵衣。」蕷牽花片聚，水嚙樹根虛。」凍解空池梅有影，雪鋪幽砌月無痕。」皆清雅可誦。
四一
華公子岑松，秋槎明府之子也。《西湖雜詩》云：「人穿柳絮如衝雪，船傍梨花半入雲。花壓玉樓春至早，月留金管夜歸遲。」
四二
松江陳花南韶官居理問，而卜居西湖梅莊，置身吏隱之間。有{君山尋浮遠亭》詩云；「不識君山路，偏尋浮遠亭。江濤回岸白，樹色接城青。樵響來何處禪扉靜不扃。娟娟修竹裏，何日讀《黃庭》」
四三
吳門樊紹堂善隸書，能畫，工篆刻，年三十而亡。詩稿散失，僅記其《別隨園》一絕云；「西向倉山謁我師，離魂渺渺有誰知真空悟徹三幹界，待索靈根再學詩。」
四四
康熙己卯，史胄斯宮詹公典試浙江，子文靖公年十八，讀書京邸。宮詹令遲歲觀場，不必亟亟。文靖公必欲觀光，私求其母彭太夫人。彭述宮詹之意，且笑曰；「無力措辦考具。」文靖公偷拔太夫人金簪去，曰；「辦卷燭足矣。」太夫人佳其志，許之。遂領鄉薦。次年，入翰林。宮詹公督學浙西，聞捷音，因事出意外，口占七律寄云：「垂髫何意著先鞭且喜書香得再延。事業千秋今日始，聲名一夕滿城傳。登科豈足榮鄉里稽古還須及少年。律己貴嚴人欲恕，昔人明訓有遺編。」從此食祿六十四年，官至相國。家有牙牌云「六部尚書，八省總督」，載餘撰神道碑中。
四五
學然後知不足。張月樓《自懺》云：「自家謾詡便便腹，開卷方知未讀書。最羨兩堤楊柳樹，看他越老越心虛。」
四六
胡進士森字香海，掌教真州，西江人也，而不染西江派，以詩見示。《真州城東水邊》云：「人事難謝絕，我心清且閒。開門送客去，傍水看花還。溪岸春三月，漁家屋半間。橋邊有釣石，分坐聽潺諼。」《舟中》云：「新月看欲上，水程行未休。雁聲沙際起，山色暝中收。心遠偶思畫，身閒時在舟。忘情羨漁者，垂釣坐溪頭。」俱有王、盂遺音。
四七
壬寅，餘游天台，{留別送者琴典史齊公子》云：「七十年華千里路，勸儂還要再來游。」自分無再來之事，而不料庚戌春，又到天台矣。乙酉，餘年五十，題嵇二公子詩云；「者番一別儂衰矣，此後難禁三十年。」亦自料必無八十之壽也。及至乙卯，而又見公子於錫山。屈指計之，剛三十年。
四八
湖南龍陽女史趙玉畦《湖上泛舟》云：「魚鱗江上碧煙開，月影蕭蕭度樹來。一片漁歌何處起蘆花深處小船回。」
四九
丹徒張舸齋之父名堂，字季升，號南原，生有清才，三十歲卒。舸齋以遺稿見示。錄其{晚宿丁角村舍》云：「夕暉將斂照，歸鳥亦依林。平野煙光合，孤村樹色深。倦投茅舍宿，醉拊瓦盆吟。一夕安眠好，來朝向碧岑。」《青山莊》云：「平泉草木徒誇麗，金谷樓台已作塵。剩有斜陽七層塔，天風時複送鈴聲。」《春日雨霽》云：「新月未生影，餘春猶作寒。」《夜過雲陽》云：「秋聲夾岸荻葦動，夜氣入舟衾簟涼。」俱妙。
五O
長洲秀才蔣硯畬耕堂，少有才名，惜不永年而卒。臨終，以詩稿三冊，付其門人陳竹士，中多佳句，如：《欲雪》云：「昨夜風高振林薄，蕭蕭颯颯濤聲作。曉來飢雀啄空簷，寒雲一片松梢落。」{郭外晚眺》云；「初晴攜杖去，郭外望斜暉。野曠寒山出，天清遠樹微。晚煙依水聚，歸鳥背雲飛。寂寞江村暮，人家早掩扉。」佳句如《得陳紅橋楚中書》云：「江衙吏散鼉鳴鼓，山閣燈寒虎叩門。」亦雋。
五一
前輩宋軼才司農，在京師同作翰林，比鄰而居，今已仙去廿餘年矣。春間，小住姑蘇，其郎君藹若觀察執子侄禮來見，並以司農《紅杏齋詩集》屬余作序。因錄其《灣址道中》云：「別路離懷慘不舒，四郊風物自蕭疏。遠山到眼青無數，一片晴光落筍輿。」炊煙如線路如弓，水面吹來楊柳風。舞盡榆錢飛盡絮，菜花黃殺野田中。」
五二
近體詩有前用「花」字，後用「葩」字者，皆名手所無也。初學人不可不知。凡他用韻字義之犯重者，皆可類推。
五三
有人好自贊其詩者，人以為嫌。袁陶村云：「勿怪也。彼自己不贊，尚有何人肯贊耶」又有人常露官氣者，人以為嫌。陶村云：「勿怪也。彼除官外，一身尚有何物耶」其言頗雋，故錄之。
五四
田涵齋文龍宰長洲，政聲廉明。其父香泉先生名玉，以武職告老，就養署中；終日跨驢虎丘、石湖間，賞花玩月，而民間無絲毫瓜李之嫌。其清風高節，可以想見。有《附蓬小草》，涵齋屬余序而梓之。如《虎丘宴集》云：「喧喧歌吹趁時游，雲斂天香正及秋。清客舫依沿岸樹，美人簾卷傍山樓。但看七里花成市，肯信三生石點頭自是江南佳麗地，吳儂知樂不知愁。」《渡江即事》云：「不知帆席轉，只訝市橋移。」《金山夜月》云：「風定鈴無語，江流月有聲。」《海昌塔廟思歸》云：「長魚跋浪飛寒雨，宿鳥驚林墮折枝。」{暮投寒莊旅店》云：「遙從寒水孤村外，一角青旃認酒家。」{樂安莊宴集》云：「林塘得雨鰷魚戲，麥隴連雲布穀飛。」《春興》云，「紅杏埭長回蛺蝶，綠楊牆短出秋千。」寬杯酌酒愁心醉，大字抄詩笑眼花。」俱有夷猶自得之趣。其《晉秩自喜》有云：「少有大言身許國，老無恆產宦為家。」更足以想見其胸次矣。
五五
吳江周秉中尚書元理，餘戊午同年，宰清遠時，餘過其邑，小住三日，極為款洽。後官直隸總督，內遷大司空，而芳訊從茲杳然矣。近訪得其孫名霽、字朗宇者，年才弱冠，詩筆清嘉。得其《新妝》詩云：「新妝時樣髻盤鴉，六幅裙拖越女紗。戲罷秋千身怯怯，倩郎插好鬢邊花。」「深院重簾日影斜，當春桃李鬥芳華。小姑笑拍肩頭問；開否新栽豆蔻花」又《以美人畫障贈屠荻莊賀其納妾》云：「綽約仙姿並藐姑，丹青好手苦為摹。他時打槳迎桃葉，如此人堪作樣無」又，《即事》云：「好詩喜自無心得，小別愁從隔夜生。」
五六
錫山吳省曾，傳神名手也，為尹文端公所推重。三十年前，為餘寫《隨園雅集圖》，五人神採如生。時挈其兒松崖名寶書者來見，年才舞象。別二十餘年，相遇上元署中，知已入泮。詩才清雅，而尤長於詞。《山行》云：「匹練橫空起，光從樹杪分。飛來干尺水，散作萬重雲。鶴唳當風遠，琴聲隔浦聞。此間堪寄傲，載酒一尋君。謂邵無恙明府。」《梅花落》云：「月痕初挂鏡眉新，又見冰梅落砌勻。愁煞江南春雨後，梨花庭院倚欄人。」嵇曼叔誦其《詠蕉》云：「香階小步碧苔侵，葉葉芭蕉展綠陰。看取風前舒複卷，不知心裡又藏心。」詞如《更漏子》云：「嫩寒添，香霧軟，分付畫簾休卷。花漠漠，柳陰陰，夜長閒繡衾。憐瘦影，慵開鏡，又是去年春病。睡未足，酒初醒，黃鸝一兩聲。」《菩薩蠻》云：「無情流水催人去，多情花瓣留人住。今夜酒初闌，教人去住難。明知成遠別，心事無憑說。欲道不相思，淚痕衣上滋。」皆有柳屯田風味。
五七
餘老矣，年來多不識面之交。今秋，山右茹綸常容齋、陝西崔仰舜悟梅是也。複有京江杜童子克俊者，以詩見寄，云：「大雅於今孰典型德星兼是老人星。編成文字五千卷，名著乾坤一草亭。北固江聲流月去，南徐山色向人青。荷衣此日來趨謁，敢望高人啟性靈」《登月華山》云；「孤磬驚飛鳥，微風送落花。」《過擊竹山房》云：「渡口梅花曾有信，門前松柏不知冬。」《偕聞抱蓀抑庵訪蔡芷衫師不遇》云：「忽憶停雲來二妙，未邀明月作三人，」童子年甫十三，而詩已清妙如此。
五八
近時閨秀之多，十倍於古，而吳門為尤盛。茲又得松陵嚴祿華蕊珠女士《春日雜詠》云；「簾鎖爐香盡日垂，曲欄低亞坐題詩。慈親指點桃花笑，憶否當年釀面時」如煙小雨潤苔衣，花塢風酣蛺蝶飛。最是無情堤畔柳，綰將春至放春歸。」《新秋》云：「涼披薤簟卷簾遲，鸚鵡催成《白雪》詩。怪底憑欄魚忽聚，鬢花倒影入清池。」震澤王秋卿蕙芳《病中和麗卿小姑詩》云：「長日懨懨坐小樓，未開奩鏡懶梳頭。負他簾外初三月，眉樣教人畫一鉤。」《送兄公之淮上》云：「才唱鄰雞月尚明，夫君曉起送兄行。逍遙堂後風和雨，千萬今宵莫作聲。」八公山下柳毿毿，漂母祠邊駐客驂。屈指行程容易到，一千里路尚江南。」{病夜》云；「更殘又轉漏漫漫，瘦骨支離未得安。夢醒時聞兒學語，香微便覺夜生寒。垂頭一穗燈花吐，隔帳頻搓倦眼看。落月半鉤清似水，今宵孤負好闌幹。」吳江李風梧《病起探春》云：「輕寒惻側雨如麻，病裏生涯事事賒。起傍闌幹探消息，春紅又到牡丹花。」其他佳句，如：「青知春樹發，紅漏夕陽深。」點硯飛花初著雨，當窗高竹預迎秋。」皆楚楚可誦。風梧為玉洲太史孫女，足徵淵源有自也。
五九
南齊有才女韓蘭英，獻《中興頌》者。吾家侄婦戴蘭英，名與之同，而才貌雙絕，嫁從子口，口赴京兆試，卒於京師。蘭英年才二十餘，慄然婺也，教其孤阿恩，冀他日有陶、歐兩母之望。餘為題其《秋燈課子圖》。蘭英賦長句謝云：「翁昔才名噪天下，惜墨南金重無價；春三聞泛武林舟，急命工師繪圖畫。杖朝今旦客繽紛，欲乞題詞日不暇。辱索收錄付侍史，頓釋從前心膽怕。一回瞻拜一回幸，五月頻煩三枉駕。白門歸棹甫經旬，兔毫躍起珊瑚架。寄來展誦琳琅句，細楷高年真奇詫。九天雲影忽下垂，千里河源驚直瀉。卷中差比無鹽齊，林下慚非詠絮謝。九齡稚子課未成，一盞秋燈貴難卸。蒙公椽筆撰長歌，儼似蓮峰聳太華。濫廁弟子十三行，我較名姝有憑藉。夫婿君家舊竹林，一脈師門非外借。倉山山色晚逾青，道遠楓江阻親炙。讀盡丹鉛萬卷書，弱草也沾時雨化。深閨寂處提唱稀，擬托閒吟輒興罷。從今暗裏度金針，絡繹抽思晝複夜。蛩音豈作許田易鴻藻翻同鄭璧假。敢附齊代韓蘭英，終愧君家袁大舍。」
六O
今人受業於師者，不過學干祿之文，為科第起見。故科第既得，而得魚忘筌者，往往有之。其他勢利之交，更無論矣。獨吾門下有兩君子焉：一韓廷秀，字紹真，金陵人；一吳貽詠，字種芝，桐城人。二人者，與餘相識已久，無師弟稱。韓中庚戌進士，吳入癸丑翰林後，都來執贄稱師。其胸襟迥不凡矣。余按西漢惟於曼倩宮廷尉後，才北面迎師，學{春秋》。二賢可謂有古人風。韓{題劉霞裳兩粵游草云；「隨園弟子半天下，提筆人人講性情。讀到君詩忽驚絕，每逢佳處見先生。經年共領江山趣，一點真傳法乳清。努力更成三百首，《小倉集》定不單行。」餘道此詩，亦隨園派。所云「三百首」者，因餘許其合{毛詩》之數，為代刻也。韓為人溫恭博學，宰廣西馬平縣，七日而亡。惜哉！吳現館禮親王家。平日詩稿，尚未寄來。
六一
溧陽彭賁園先生，因餘有《詩話》之選，寄其友京江許乃揚介山詩來。因錄其《見燕》云：「是向南飛向北飛，津亭楊柳已斜暉。此行倘過秦橋岸，只恐春歸我未歸。」《冬日閒步》云：「一路看山出里門，殘冬天氣比春溫。隔籬犬吠生疏客，始悟吟詩過別村。」又，九十三歲沈培齡文螻《燕山寺》句云：「夕陽人散郵亭冷，夜月僧歸石徑孤。」《石屋山》云：「紫電已飛爐焰熄，青山常在霸圖休。」俱清妙可存也。
六二
門下士孫蓮水秀才，自山左歸，為餘言學使阮蕓台閣學：風雅絕俗，愛士憐才。渠深感栽培之恩。並誦其《小滄浪雅集詩》云：「北渚離塵鞅，明湖浸翠微。濠梁宜客性，山水願人歸。樂趣莊兼惠，吟情孟與韋。孤亭複虛榭，徙倚意無違。」《萊陽試院曉寒》云：「渤獬陽和猶未回，曉聞昕鼓發輕雷。山風入院旆初動，潮氣滿城關未開。昨夜清樽思北海，何人博議似東萊此時頗讓江南客，官閣春深落古梅。」餘為欽遲不已，惜乎未窺全豹。近複持衡兩浙，吾鄉多士，得一宗工，當何如擰慶耶
六三
秋帆尚書家，一門能詩，自太夫人以下，閨閣俱工吟詠。餘已摘所著，梓入《詩話》中。茲又得張恭人絢霄、號霞城者{踏青詞》云：「平原芳草乍芊眠，巷陌人家例禁煙。一陣風來聞笑語，綠楊樓外有秋千。」又，《剪秋羅》詩云：「半晌無言倚竹扉，繞叢蛺蝶故飛飛。秋來也有風如剪，裁出香雲作舞衣。」尚書長女智珠、號蓮汀者{踏青詞》云：「綠窗今日下簾鉤，女伴相邀結勝游。一樣春光分冷暖，桃花含笑柳含愁。」又，《送春詩》云：「韶光九十太匆匆，芳徑香殘蝶影空。一縷游絲無著處，也隨飛絮過牆東。」藻思芊綿，皆不愧大家風範。其他佳句甚多，因《詩話》不能多載，別刻入諸女弟子集中。但老人未接風裁，而遽蹈好為人師之戒，或未免為掃眉才子所笑耶霞城以子鄂珠貴，誥封恭人，曲阜衍聖公口口，其婿也。智珠善寫生，花卉新艷。閒居，與張恭人撰《三唐詩鈔》數十卷，嫁松江陳孝泳通政家。
六四
王孔翔秀才自都中歸，有添香女史馬翠燕者，托其帶寄手札一函，詩詞三種。不料三千里外，閨閣中猶燕隨園一瓣香，尤足感也。來札云，「添香家本維揚，寄居京國。性耽文史，獲事才人。雖三五年華，未工染翰，而四千鄉路，時切依雲。蓋以女子盡識韓康，黃金宜鑄賈島，每恨不獲撰杖捧履，列弟子班也。郎主小山，寧海查聲山之裔。掃眉窗下，許捧盤匝，問字燈前，得窺點畫。猶恨小倉山遠，大雅堂高，執業有心，望塵無分。謹藉雙魚之便，用申積歲之忱。附以塗鴉，敢求點鐵先生樂育為懷，當不揮諸門牆之外。謹呈舊作《鵲橋仙·七夕》詞云；『銀灣斜挂，金波徐展，天上人間今夕。黃姑渚畔路迢迢，何處問支機消息錦屏紅燭，玉窗羅襪，剩喜鵲橋不隔。青鸞休促紫雲車，且良夜倍相憐惜。」
六五
夫婦能詩，古今佳話。近今如張舸齋之與鮑茵香，尤其傑出者也。久載《詩話》中矣。今冬到京口，茵香出其母陳夫人逸仙詩，方知為海門居士皋之妻，詩才英妙。奩具旁一日無筆硯，便索然不樂。《南歸》云：「一載團囤客帝京，兒孫薦酒笑相傾。春風紫陌芳塵軟，秋日金門步輦輕。綬帶薄沾新雨露，自注：京中綬帶花極茂。郵簽重疊舊歸程。朝朝盼斷南來雁，白髮何堪遠別情」《北河舟中》云：「故國京華兩路賒，人從雲水泊天涯。閒尋歸夢篷窗底，小艇撐來叫賣花。」「乍晴乍雨杏花天，帆帶斜陽柳帶煙。正是客心惆悵處，晚風檣尾燕翩翩。」《中秋憶姑》云：「丹鳳城邊轉畫輪，炷香遙祝北堂春。故鄉一樣今宵月，應對清光憶遠人。」夫人抱此才，宜其子女俱以詩鳴。現任部郎雅堂居士，其長子也。夫人長女之蘭、季女之芬，俱耽吟詠。今錄之蘭《落葉》云：「金飆何意太無情，處處園林似落英。疏柳飄殘溝水急，按：下缺。」
六六
鎮江都統成警齋先生策見訪隨園，適余在揚州，未得一見。及餘到京口，小住女弟子駱佩香家：先生晨夕過從，束惰之使無日不往還。將其見贈諸詩，已刻入{同人集》矣。猶記其佳句詠《風箏》云：「遇雨不妨收掌握，乘風仍可至雲端。」《即景》云：「深院飛花隨碧水，畫簾微雨近黃昏。」《遠望》云：「紅杏花嬌堪駐馬，綠楊絲細不遮樓。」《偶成》云；「醇醪飲久翻羨淡，荼蓼嘗多轉覺甘。」俱新妙可喜。



《補遺卷九》
一
班史稱河間獻王云：「夫惟大雅，卓爾不群。」蓋盛稱賢王之難得也。本朝文運昌明，天潢之裔，皆說《禮》敦《詩》。前已載瑤華主人、檀樽世子詩矣。今又接到豫親王世子思元主人詩文四冊，殷殷請益。其好學虛懷之意，尤可敬也。錄其從軍行》云：「拔劍請長纓，從軍古北平。黃雲迷野戍，白雪淡荒城。旗卷龍蛇影，弓爭霹靂聲。燕然勒銘者，投筆本書生。」《詠桂》云：「月里亭亭花發時，天香不散任風吹。繁條細蕊無心折，欲折還須第一枝。」其他佳句，如《觀瀑》云；「氣噴青嶂雨，涼瀉碧天秋。」《秋思》云：「啼蟄欲和相思韻，兒女偏憐薄命花。」草能蠲忿人宜佩，花到將殘蝶競扶。」錄見贈一章，入《同人集》中，以志光寵。記《答謝瑤華主人》七律，有二句云：「宗子久欽龍風質，仙才多出帝王家。」可以移贈。
二
又記瑤華主人《賦得「寒梅著花未」》一律云：「把手問鄉關，來時臘雪間。凍枝猶倔強，老鐵可彎環。數點先胎玉，千重對面山。只應顏色好，無那鬢毛斑。此興誰堪寄，何時夢得閒南樓明月共，東閣綺筵攀。霜菊根難萎，煙蒲綠早刪。憑君勤懇意，消息慰孤鷳。」末自跋云：「此那東甫祭酒課士題也。友人盧藥林請賦之，因見諸人賦此題者，不過一首梅花詩而已。如{隨園詩話》中所謂『相題行事』者，竟無一人。因書此以質之倉山居士。」大道無形，惟在心心相印耳，詩豈易言哉
三
檀樽主人又有《游香界寺》詩云：「暮天微雨歇，松子落深岩。石磴千峰逼，危橋夕照銜。秋聲驚客夢，涼意上吟衫。空際妙香發，天花自不凡。」《黑蝶》云：「譜翻別派寫滕王，蟬翼輕翱墮馬妝。栩栩漆園才入夢，果然身到黑甜鄉。」佳句如《秋柳》云；「夕照村墟殘萬縷，東風樓閣憶三眠。」《寄人》云：「燕台十月清霜冷，江上三春細雨多。」俱能獨寫性靈，迥非凡響。
四
近日金陵多少年英俊之士，年逾弱冠，而落筆清妙者，有五人焉：一嚴小秋文俊，《偶成》云：「無緣飄泊少人知，寓目園林任所之。有節竹能經雪壓，無根萍總受風欺。好花易惹游人夢，衰柳難留宿鳥枝。獨步蒼苔添逸興，月明樓上聽吟詩。」又；「好山當戶青於畫，修竹盈窗綠上書。」青山含月隱深樹，紅葉隨風飛半天。」一金桐軒德榮，《春煙》云：「細草如茵卷翠簾，林陰深處裊輕煙。遠山一角人難畫，新柳千行晝欲眠。花氣小窗風定後，鶯聲兩岸雨餘天。劇憐薄暮長江外，罨靄全迷渡口船。」古寺迷離望不真，晴煙漠漠罩江村。漫山樹色濃無影，隔浦嵐光淡有痕。嫩綠池塘風蕩漾，晚花庭院月黃昏。碧紗剩有熏爐伴，繚繞餘香尚滿軒。」又；「秋生桐葉怯，涼到葛衣知。」一莊穆堂元燮，《閨情》云；「錦幕低隨小院門，闌幹深處月黃昏。醉褰翠袖拈花影，笑把銀燈照酒痕。好夢醒時雲鬢亂，濃香熏罷繡衾溫。更闌玉臂還同看，可有蛇醫舊印存」又：「月階坐久驚花夢，病頰秋深褪粉光。」裹山雲似絮，遠牧馬如羊。」一司馬頤菁高，《閨情》云：「雲情璦譴畫樓西，呼婢熏香翠袖低。不識檀郎千里外，可曾聽見子規啼」《訪白秋水不值》云：「秋風吹我到君家，秋色猶存野菊花。料得高人行未遠，案頭杯有帶煙茶。」又：「酒醉一枕上，船過幾渡頭。」一王西林汝翰，《再宿隨園》云：「昔年身宿蕊珠宮，此日重披立雪風。山鳥多情如識我，騷壇有主合依公。花栽潘令開應早，琴對師襄鼓易工。一幾烏皮書萬卷，分明此景舊時同。」《舟行有見》云：「霧鬢煙鬟水上頭，蘭橈斜倚蓼花洲。眼波欲逐川流去，眉翠如含風色愁。細雨擬教檣燕寄，閒情敢望氏珠投分飛八字帆何駛，還想前途一並舟。」又，《春寒》云：「人間富貴來多晚，天上陽和轉亦難。」山翠濕沾帽，水風涼上衣。」獨笑對花語，卷簾迎明月。」此五人者，離隨園不過二三里。老人不負住秀才村，故錄之，亦以勖其再進也。
五
黃蛟門《重到張香岩家》云：「不到華堂廿載餘，重來還認舊樓居。牆間半漬兒時墨，架上猶存校過書。滿院枇杷陰不改，侵階萱草茂於初。木公金母多情甚，音問頻頻說久疏。」此詩情文雙至，家亦近隨園。
六
和餘《八十自壽》詩者多矣，餘最愛程望川宗落押「愁」字韻云：「百事早為他日計，一生常看別人愁。」和「朝」字韻云：「八千里外常扶杖，五十年來不上朝。」將「杖朝」二字拆開一用，便成妙諦。
七
吾鄉方伯張松園朝縉先生，受知於福敬齋公相、畢秋帆制府，而氣局恢宏，架架大才，亦與兩賢相似。口不談詩，而興到偶作，迥不猶人。《清明後一日和旭亭韻遲隨園不至》云：「天亦多情惜好春，故將春仲閏三旬。花當極盛難評色，水到長流不染塵。偶泛煙波搖畫舫，每因詩酒盼才人。嫦娥忽掩今宵月，鬢影釵光看未真。」方伯九姬，最愛者春芳葉氏，年將四旬，而風貌嫣然，似服仙家苟草者。以扇索詩，餘即席贈云：「一朵仙雲出畫堂，劉楨平視訝神光。牡丹開到三春暮，終是群花隊里王。」八人者皆不悅，而夫人讀而喜之。適余向方伯借車，夫人以肩輿相借，因再續云：「偶向公孫借後車，竟逢王母賜花輿。坐來似欲乘風去，想見天衣重六銖。」
八
溧陽王雲谷，與餘同寓蘇州銅局，代主人楊仁山款待甚殷，誦其《詠秋月》云：「八月西風夜氣寒，桂花香冷露初灣。中庭地白三更後，獨鶴與人相對看。」可謂清絕，不食人間煙火。
九
蘇州陳竹士秀才與餘同游四明，一路吟詠甚多。見贈云：「神仙從古戀煙霞，一首詩成萬口誇。到處探奇逢地主，避人祝壽走天涯。生來不飲偏知酒，先生不飲，而嚴於評酒。老去忘情尚愛花。路走二千年八十，山游不遍不歸家。」《詠蠶》云：「蠶娘辛苦說天晴，聽唱羅敷《陌上行》。蓬底綠雲吹不斷，採桑風送剪刀聲。」《湖莊》云：「曉寒臨水重，春夢近花多。」《錢塘江阻風》云；「水能驅岸走，風不放潮歸。」皆妙。
一O
己未座主留松裔諱保先生，於諸門生中待餘最厚。乾隆七年，今上有保薦陽城馬周之旨，公欲薦餘，疏已定矣。餘以親老家貧，苦辭而出。今公去世已久，幸從趙碌亭先生處得公事略，為之立傳。又採錄其{游天台國清寺》云：「風定幡空月滿廊，悄然鈴鐸梵音長。依依歸鳥尋巢語，淡淡閒花帶露香。籟靜境隨雲共化，心空聲與色俱忘。周圍緩步饒幽趣，微妙還須叩法王。」《西湖斷橋殘雪》云：「湖旁積雪景堪描，點綴春寒屬斷橋。絕似錢塘蘇小小，殘妝剩粉不曾消。」
一一
今年二月，餘小住真州，京江女弟子駱佩香遲餘不至，寄詩云：「柳外江波綠潑醅，高樓延倚首頻回。心憐春雨花朝過，目盼先生桂楫來。新作羹湯儲夕膳，舊眠吟榻掃塵埃。真州底事勾留久不到寒閨舉酒杯。」
一二
香亭弟家居八年，有終老林泉之意。今歲因家事浩繁，治生無策，複作出山之云。恐余尼其行也，不以相告，引見後，方知之。離別之際，黯然神傷：蓋餘年八十，弟亦六十有六矣。別後，寄詩{留別》云：「不忍留行不送行，去留無計共傷情。明知衰朽深憐弟，怕以窮愁更累兄。未歷風波先破膽，欲言離別強吞聲。癡心五載乃尋約，還想重來事耦耕。」嶺嶠分襟昔已傷，此行雙鬢更蒼涼。人當垂老何堪別花到殘枝那得香。誓及來生情可想，會期他日夢偏長。殷勤苦囑雙眶淚，不許臨歧灑一行。」
一三
乙卯二月，在揚州見巡漕謝香泉先生，乃程魚門所拔士也，倜儻不凡。《游泰山》五古數章，直追韓、杜，以篇長不能備載，僅錄其《飛瀑崖》云；「石罅中峰劈，飛濠曳練來。自天張水樂，平地起風雷。題詠此間遍，幽複眾妙該。封巒經七二，御帳望中開。」又，{跨虹橋南，見唐陶山勒石絕句，欣然如見故人，時唐宰荊溪詩以寄之》云：「失喜陶山入望來，丹崖赤字獨徘徊。吟情正憶鳴琴暇，罨畫溪頭日幾回。」陶山名仲冕。余讀之，方知楚南有此詩人，方以不得一見為恨。不料十月間，陶山宰吳江，忽以書至，雲愛而不見，今秋以重價購餘《全集》。方知天涯又得此知己也。以詩賜觀。《掃墓》云：「夢裏瞢騰色笑微，九原長恨隔春暉。羊腸細路通樵徑，馬鬣新阡隱石圍。霧滿藤蘿侵屐濕，草枯蚱蜢傍衣飛。可憐身上拈殘線，游子而今尚未歸。」餘尤愛其五言十字云：「雲開如讓月，風定為留花。」
一四
陶山有二友：一何君煥，一胡君大觀，皆有詩來。何《春望》云：「池館依稀小謝家，每憑朱檻玩春華。巢分院語東西燕，雨過枝添向背花。田樹短籬皆種芋，人歸村塢半收茶。漁童小結甲零網，溪畔衝風一笠斜。」《偶興》云：「風愛約萍行別澗，花如扶檻睡春陰。」胡《客中》云：「鄉心秋雨集，旅況夜燈知。」《登城樓》云；「江浮鴨綠晴方好，山帶螺青雨後來。」二人詩皆可入畫。
一五
曹星湖龍樹，江西孝廉，宰如皋，政尚寬和，邑多瑞應。乾隆癸丑春，有白烏集署，星湖詩云：「曙色遙分小院東，才棲畫戟又簾櫳。哺成巢子頭先白，銜盡桃花口未紅。可到瑤池曾浴羽還疑雛鶴學迎風。生成一種幽閒性，莫怪豐標太不同。」未幾，邑中麥有一莖二穗至八穗及連理者，又賦詩云：「四野農歌作美談，薦隨春韭賽隨蠶。攣生也與人同孕，並種渾如玉出藍。鐮趁日中陰瑣碎，糊喧樹外畝東南。何當寫入丹青裏，共慶民間帝澤覃」一時紳士和者乾餘首。
星湖又有《崇川夜舟》云：「西風吹送一帆斜，樹杪危蹲幾個鴉。兩岸沙灘明似晝，又添霜月與蘆花。」《游棲霞》云：「晴日樹中疑雨至，隔江風裏有雲來。」真乃天機清妙。
六
揚州方立堂孝廉之父繩樓居士，有《盲詩》一首云：「情至不能已，氤氳化作詩。屈原初放日，蔡女未歸時。得句鬼神泣，苦吟天地知。此中難索解，解者即吾師。」數言恰有神悟。又，《與王晴江進士集平山堂》云：「每逢登眺感遺蹤，頓覺塵心似酒濃。不信但聽亭子上，迷人樓打醒人鐘。」末首云：「江左風流聚一壇，無名終恐是方幹。」先生困於巾褐，二句殊可傷也。又，《贈朱草衣》云：「才高雙眼白，吟苦一肩高。」第二句，酷肖詩人窮相。
一七
餘在觀音門阻風，偕小秋訪林鐵簫，晚與諸詩人小集六松山莊。棲碧僧有句云；「樹密聚啼鳥，庵荒住懶僧。」天上若無難走路，世間那個不成仙「有情山鳥啼深樹，無事閒僧掃落花。」董容庵有句云：「鏖尾盡聽前輩語，春風先上酒人顏。」劉壽軒有句云：「蓬門久盼高軒過，蠟屐偏偕好雨來。」棲碧僧夢人出對句云：「月出波微動。」僧答曰：「風生樹漸鳴。」
—八
京江左蘭城嘗云：「凡作詩文者，寧可如野馬，不可如疲驢。凡為士大夫者，寧可在官場有山林氣，不可在山林有官場氣。」有味哉其言！
一九
昆圃外孫訪戚於吳江之梨里鎮，有聞其自隨園來者，一時欣欣相告，爭投以詩，屬其帶歸，採入《詩話》。佳句如邱筆峰《野泛》云：「棹驚歸浦鴨，犬吠過橋僧。」沈雲巢《楊花》云：「夜月不知來去影，征衫偏點別離人。」屠荻莊《醒庵分韻》云：「老衲一龕依古佛，斜陽半壁戀詩人。」汝階玉《即事》云：「寒憶衣裘春日典，貧愁薪米閏年添。」
二0
處州山水清佳，而樸野已甚。餘壬寅春游雁宕山，過縉雲縣，見縣官訟堂養豬，為之一笑。伊小尹太守到任後，寄詩來云；「彈丸十邑宰官分，四野誰歌挾纊溫山地畸零休論頃，人家三五便成村。清秋露冷猿啼樹，黑夜風號虎到門。利用厚生當務急，就中俗吏恐難論。」又：「四面青山秋意早，一城紅葉市聲稀。」皆酷是處州光景。
二一
族弟舒亭知守大同，寄詩冊屬餘為序。餘家有阿連，而竟不知，殊自愧也!錄其《施竹田丈招同泛湖訪恆上人》云；「破曉重湖一望收，段家橋畔系扁舟。山寒無處不宜酒，木落有時還帶秋。煙景落誰佳句裏好風吹我上方游。慈云佛火殊清絕，始信花宮勝十洲。」《閒吟》云：「倦枕餘閒午夢長，蕭蕭梧葉下虛廊。六時且喜得常靜，一雨便成如許涼。花鳥心情閒甲子，湖山風月好家鄉。征程千里懷人處，回首旗亭又夕陽。」又，《游圓通寺》云；「路回依樹曲，屋小抱山幽。」又，《同嚴歷亭、江硯香送李寧圃從江寧移守松江，宴隨園聽孫嘯壑彈琴》云：「六朝風景記當時，伯氏樽開酒敢辭珂馬聲嘶芳草渡，江雲影入綠波池。喜無俗客開三徑，別有清風向七絲。即此仙源欣共到，芳亭倚遍夕陽遲。」其清妙不減樊榭。
二二
青衣鄭德基，久選其詩入《詩話》矣。今秋從邳州歸，又送詩來。再錄其《濠梁題壁》云：「粉壁題詩半有無，好花看遍又非初。十年再到重游路，似理兒時舊日書。」《呈袁椒園先生》云：「奔走天涯歲又闌，孤飛聊借一枝安。琴除自賞知音少，衣代人裁合體難。」吳江唐陶山明府席上，出青衣吳振邦、錢聖達兩人九月同游石湖登上方山詩，吳云：「短棹雙飛漾白蕷，平湖秋淡勝於春。嶺懸一線雲邊路，客倚殘霞畫裏身。石洞黃花留夕照，佛樓清磬送游人。重尋舊日題詩處，蘚壁模糊認不真。」錢云：「策杖登山最上頭，一湖帆影去來舟。蘆花點白明如雪，楓葉烘丹畫出秋。落帽西風傳塔語，如鉤新月挂鐘樓。招邀共舉茱萸會，攜得雙螯酒一甌。」又有「紅蓼灘邊一釣人」，七字可繪作小照。餘謂詩有因貴而傳者，有因賤而傳者，如此等詩，出於士大夫之手，而不出於奴星；則餘反不採錄矣。
昔曹子桓以金幣購孔融文章，韓昌黎以光芒誇李、杜：皆追慕古人，非生同時者也。四川李太史雨村先生，名調元，與餘路隔七千里，素無一面，而蒙其抄得隨園詩，愛入骨髓。時方督學廣東，遂代刻五卷，以教多士。生前知己，古未有也。二十年來，餘雖風聞其說，終不敢信。今秋，先生寄信來，與所刻《隨園詩》、《童山集》。其最擅場者，以七古為第一。噬觀錢塘潮》云：「八月十五錢塘潮，吳儂拍手相呼招。士女雜坐列城下，人聲反比潮聲高。江頭日上潮未起，漁子孥舟泊沙觜。笳鼓乍鳴人競看，一齊東向滄溟指。忽聞江上聲如雷，迢迢一線海門開。萬馬奔騰自天下，群龍踣跳隨波來。潮頭十丈飛霜霰，水氣橫空撲人面。天為破碎城為搖，百萬貔貅初罷戰。迨遇不聞市聲死，群兒誇強弄潮水。小舸顛簸似浮萍，一時出沒煙波里。我是人海中一粟，睹此目眩身局促。明朝風靜渡錢塘，猶恐再遇靈胥纛。」即此一首，可想見先生之才豪力猛矣。又《登峨嵋》有句云：「但見雲堆平地上，始知身在半天中。」方知非有才者不能憐才。
二四
和希齋大司空，為致齋公相之弟，征苗功大，皇上加封伯爵。而公位愈尊，心愈下，寄書黃小松司馬云：「袁簡齋聖世奇才，久思立雪。客中攜《小倉山集》一部，朝夕捧誦，虔等梵經，如親儀範」，云云。又寄隨園札云：「我輩當如生龍活虎，變化不測。宋儒之為道拘，猶士大夫之為位拘也。讀先生之文，知先生之為人。以故願為弟子之心，拳拳不釋。」嗚呼!此丙辰五月間公親筆也。不料至八月，而公竟薨於軍中。餘感知己恩深，傷心一慟。除賦詩哭公外，訪求公詩，僅得《西招雜詠》十餘首，錄其{中秋德慶道中云：「山峻肩輿緩，征人夜未休。久忘家萬里，驚見月中秋。去歲姜肱被，今宵王粲樓。喜成充國計，含笑解吳鉤。」《答瑤圃中丞問客況》云：「遙想歸旌繞亂山，山容新沐簇煙鬟。行人雲際須眉露，恍駕鸞驂拾翠還。」山雲初起電光斜，山雨吹來風力加。一霎小樓雲雨過，最高峰上落梅花。』《西招四時吟》云：「莫訝春來後，寒容似轉添。小窗欣日色，大漠渺人煙。風怒沙能語，山危雪弄權。略存桃李意，塞上也爭妍。」「山陽四五月，嫩綠傍溪生。草長剛盈寸，花稀不識名。開窗紈扇廢，挾纊佇羅輕。樹有濃陰處，都翻弦索聲。藏中婦女，無論貴賤，多於樹陰連臂踏歌。」《春夜》云；「銀釭閃閃漏迢迢，風送邊聲助寂寥。殘月印窗天似曉，寒雞驚夢酒初消。頻年客況春尤甚，一片鄉心鬢易凋。莫以沐猴譏項氏，夜行衣錦笑班超。」
二五
趙子昂云：「詩用虛字便不佳。」余按曹盂德亦有此論。不知歌必曼其聲裁韻多，舞不長其袖則態少：此《三百篇》中所以多「兮」字也。然唐人恰有詩曰：「險覓天難問，狂搜海亦枯。不同文易賦，為著也之乎。」則又虛字不可多用之明証矣。
二六
余曾詠《夏姬》云：「國色當年出楚宮，自餐苟草泣東風。誰知殺過三夫後，竟與巫臣共始終。」後見宋孫爽《孟子》「伯夷目不視惡色」《疏》引「史記》云：「晉殺巫臣而娶夏姬。」遂刪此詩。後考{史記》，並無此語。再按晁公武《讀書志》言：孫爽《疏》兼取陸善經之說，如云：「於莫執中，教人不可執中也。」此解尤奇，而今本無之。蓋此《疏》乃邵武士人偽作，見《朱子語錄》。
二七
漢平、勃安劉之功，起兵誅諸呂，不誅審食其。唐五王起兵複唐室，不誅諸武，而徒誅豎於無能為之二張，宜其留後患也。餘幼時嘗作詩曰：「我為五王謀，興唐欲滅周。全家誅產、祿，遠謫闢陽侯。」同學徐鑒元笑曰：「君愛其貌似蓮花耶」
二八
陳季常作龜軒。東坡詩云；「人言君畏事，欲作龜頭縮。」非譏其懼內也。坡《別季常》云：「家有紅頰兒，能唱綠頭鴨。」是季常有妾矣。又曰：「開門弄添丁，啼笑雜呱泣。」是季常有子矣。
二九
餘出門歸，必錄人佳句，以壯行色。嘉慶初元，小住揚州，得許祥齡《過筱園》云：「樓當曲處疑無地，竹到疏時始見天。」孫光甲《紅葉》云：「偷來花樣山全改，費盡秋心樹不知。」汪蘭圃《夜坐》云：「半夜月明烏鵲噪，一天風急斗星搖。」程贊寧《金山》云：「不知風浪連天湧，只覺樓台盡日浮。」《江塔》云：「曉風斷渡鈴先語，落日中流影漸斜。」鄭奇樹《遣興》云：「花落有人常閉閣，風來無客自開門。」林遠峰《登大觀台》云：「遙看萬戶炊煙起，一個人家一朵雲。」嚴翰鴻《舟行》云：「船頭水響知風順，林際鐘來識寺深。」顧雲亭《大江遇風》云：「不信山頭還有岸，但看人面總無魂。」亦有七字甚佳者，如汪硯香之「開到桃花雨便多」、張紫珍之「雲壓炊煙勢不高」，皆佳。
三O
石門孝女聞璞以無兄弟，故不嫁，訓蒙養母，有齊嬰兒之風。《春暮》云：「桃花落盡柳花飛，啼鴆聲中綠又肥。愁絕新來雙燕子，簾前相對說春歸。」錢塘徐紫珊詩未刻而人死矣。有人記其{過亡姬墓》詩云：「傷心人出武林城，隴上松間鳥雀聲。地下想來無日月，人間愁殺是清明。一杯冷酒梨花謝，二月春寒細草生按：原作「共」，據民國本改。。老淚無多收拾起，赤山橋畔聽彈箏。」《贈謀吉地卜葬者》云：「踏遍千山與萬山，尋龍不見又空還。算來此去無多路，只在靈台方寸間。」
三二
餘在揚州，年家子方維璋、楊兆品兩郎舅，各以詩來，皆翩翩少年。方《踏春詞》云；「一層層燦赤城霞，亞字闌幹曲曲遮。行過長堤忽回首，碧桃深處阿誰家」《虹橋修楔》云：「名園此日小勾留，蕩漾春風意未休。風雨不來波不起，採蘭人上木蘭舟。」楊《詠美人梳頭》云；「低頭才理發鬈鬈，待月臨風獨倚欄。偶墮鬢邊花點點，隔宵抹麗不曾幹。」絲絲委地怕沾塵，忙握牙梳半欠身。如鑒發光如玉指，未成雲鬢也憐人。」蘭膏潤後綠油油，蜿若游龍繞指柔。分付小鬟合雙鏡，要從三面看梳頭。」伶人天然官，色藝俱佳，而天性跳蕩，如野馬在御，躁躞不能自止。餘贈云：「何必當筵舞鬢斜，但呼小字便妍華。萬般物是天然好，野卉終勝剪彩花。」我欲憐卿先自憐，春蠶老去枉纏綿。摩挲便了三生願，與汝同超色界天。」
三四
古無別號，所稱「五柳先生」、「江湖散人」者，高人逸士，偶然有之，非若今之市儈村童，皆有別號也。作俑自史衛王家紈挎子弟，閒居無俚，創為「雲麓十洲」之號，此後，好事者從風而靡。前朝黃東發、本朝姜西溟兩先生辨之詳矣。近日士大夫凡遇歌場舞席，有所題贈，必諱姓名而書別號，尤可嗤也！伶人陳蘭芳求題小照，餘書名以贈云：「可是當年陳子高風姿絕勝董嬌嬈。自將玉貌丹青寫，鏡裏芙蓉色不凋。」叔子何如銅雀妓古人諧語最分明。老夫自有千秋在，不向花前諱姓名。」
三五
以詩受業隨園者，方外緇流，青衣紅粉，無所不備。人嫌太濫。余笑曰：「於不讀《尚書大傳》乎東郭於思問子貢曰：『夫子之門，何其雜也』子貢曰：『醫門多疾，大匠之門多曲木，有教無類，其斯之謂歟」近又有伶人邱四、計五亦來受業。王夢樓見贈云：「佛法門牆真廣大，傳經直到鄭櫻桃。」布衣黃允修客死秦中，臨危，囑其家人云：「必葬我於隨園之側。」自題一聯云：「生執一經為弟子，死營孤塚傍先生。」
三六
青浦邵明經西樵圮，餘甲子分房之薦卷也。後三十年，《過隨園》云：「白首再投前薦主，絳帷寧拒老門生」余讀而感焉，問其年登八十，家有園林，在朱家角。餘甲寅到松江，順道訪之，擬師生再作盤桓，而西樵歿矣I所鐫出游山居詩甚多，僅記其《病足》一聯云：「跬步疑分域，同居悵各天。」《梧巢》云：「高樹送聲疑雨至，虛窗弄影怯燈孤。」
三七
山陰王梅卿女子，能詩，精音律。自伊父被議歿後，煢煢無依。餘慮名門之女，竟至流落，故認為繼女，而教陳竹士秀才聘為繼室。合巹後，子固、叔姬雙雙歸寧。梅卿獻詩，情詞悱側。並云：「俟干阿奶百年之後，願持三年之服。」餘感其天良，為之淚下。詩曰：「等閒扶上碧雲端，得遂依依膝下歡。風力盡催花絮墮，日光能破雪冰寒。回生法試慈悲大，入骨恩深報答難。願化銜環雙喜鵲，為爺百歲報平安。」梅卿有詩稿百餘首，餘選其尤佳者，交梓人刊入《閨秀集》中。竹士兩娶才女，先纖纖，後梅卿，亦奇1梅卿初名雅三。
三八
雅三父名謀文，字達溪，為交河令，《獄中寄女》詩云：「尋常小別已牽愁，況我年衰作楚囚。勸飲花前何日再課詩燈下此生休。舟傾宦海真如夢，柝攪離魂又到秋。料得閨中垂發女，也應北望淚雙流。」此詩梅卿記之，而誦與余聽者也。
三九
兩雄相悅，如變風變雅，史書罕見。餘在粵東，有少艾袁師晉，見劉霞裳而悅之，誓同衾枕；忽為事阻，兩人涕泗漣如。餘賦詩詠之。不料事隔十載，偕嚴小秋秀才游廣陵，遇計五官者，風貌儒雅，亦慕嚴不已；竟得交歡盡意焉。為嚴郎貧故，轉有所贈。餘書扇贈云：「計然越國有精苗，生小能吹子晉簫。哺啜可觀花欲笑，芳蘭竟體筆難描。洛神正挾陳思至，嚴助剛為宛若招。自是人天歡喜事，老夫無分也魂消。」臨別，彼此灑淚。小秋作{離別難》詞云；「花落鳥啼日暮，悲流水西東。悔從前意摯情濃。問東君仙境許依通，為底事玉洞桃花，才開三夕，偏遇東風最堪憐，任有游絲十丈，留不住飛紅。春去也，五更鐘。隔雲煙、十二巫峰。恨春波一色搖綠，曲江頭明日挂孤篷。偏逢著杜宇啼時，將離花放，人去帷空。斷腸處，灑盡相思紅淚，明月二分中。」
四O按：本卷以下十餘條原缺，據乾隆本補。
前人《吊張江陵相公》云：「恩怨盡時方論定，封疆危日見才難。」張船山太史題其曾祖遂寧相國祠堂云：「功名立後田園盡，恩怨消時俎豆公。」餘哭西林相公云：「邊疆功過青天在，將相榮華碧水沉。」三詩意境，不謀而合。
四一
揚州巨商汪令聞，餘姻戚也。己卯、庚辰間，餘及見其盛時，招致四方名士徐友竹、方南塘、曹學賓諸公，有琴歌酒賦之歡，然其徽言佳句，竟不傳也。今三十餘年矣，餘過揚州，其孫號源波者，以詩來見。有句云，「高峰匿景晝如晦，野草作花秋似春。」又云：「特地篷窗高卷起，不辭風露為看山。」皆清峭可愛。問其近況，久不名一錢矣。籲！家產盡而後詩人生，異哉！
四二
李松云太守修莫愁湖，游者題詠甚多。有姑蘇名士朱滋年題三首云：「亭台好占水雲涯，水上雕窗透碧紗。愛煞梁間雙燕子，棲來猶恐是盧家。」傳神妙筆等分香，霧鬢雲鬟淺淡妝。道是洛神生劫後，題詩合寫十三行。」玉勒金鞍幾輩過，看詩人比看潮多。爭呼十五雙鬟女，教唱隨園《水調歌》。」蓋牆上見餘詩而作也。
四三
乾隆乙卯，秋闈榜發。主試劉雲房、錢雲岩兩先生入山見訪。余告之曰：「今科第二名孫原湘，餘之詩弟子也。渠癸卯落第時，室人席佩蘭以詩慰之，有『人間試官不敢收，讓與李、杜為弟子』之句。今孫郎出二公門下，唐錢、劉與李、杜並稱，伊婦之詩，竟成讖耶」二公大喜。餘將此語札致佩蘭。渠覆書云：「讀先生札，夫婦笑吃吃不休，因蘭《賀外》詩，與老人心心相印也。」其詩載《女弟子集》中。
四四
餘憎人自稱別號，前已論之詳矣。偶翻《楊升庵集》，有《譏別號》詩，云：「曾子名參字未傳，如今別號轉紛然。子規本是能言鳥，恰又教人喚杜鵑。」
四五
聖祖南巡，偶覓《樂府解題》一書，出乾金，竟不可得。後見郭茂倩解樂府云：」槁砧』者，砍也。『山上山』者，出也。『大刀頭』，擐也。『破鏡飛上天』，半月也。言夫在何處，『山上複有山』，已出門也。『何當大刀頭』，還期不過半月。蓋隱語也。」余按：漢景帝時，夏侯寬為樂府令。武帝乃立樂府採詩。鄭樵云：「樂府有因聲而造歌者，有因歌而造聲者，亦有聲有歌者，無聲無歌者。崔豹以義說名，吳兢以事解目，其失傳一也。」
四六
丁酉二月，陳竹士秀才寓吳城碧風坊某氏。一夕，夢有女子傍窗外立，泣且歌曰：「昨夜春風帶雨來，綠紗窗下長莓苔。傷心生怕堂前燕，日日雙飛傍硯台，」東風幾度語流鶯，落盡庭花鳥亦驚。最是夜闌人靜後，隔窗悄聽讀書聲。」及曉，告知主人。主人泫然曰：「此亡女所作。」
四七
餘過觀音門，有《題燕子磯》詩，不知何人之作，雖刻畫「燕子」二字，有傷大方，然其苦心難沒。詩云：「滿岸蒹葭伴侶稀，金陵化石影依依。潮回似欲銜泥去，浪急還疑貼水飛。絕似謝安高第在，還猜杜甫片帆歸。磯邊莫怪春風冷，歲歲蒼苔換羽衣。」又：「山峻喜添龍虎勢，台空懶傍鳳凰飛。」
四八
香亭在南安舟中書《所見》云：「沿灘魚網列西東，十網扳來九網空，能狎風波無耐性，也難江上作漁翁。」又：「每到急流爭捷處，大船讓與小船先。」俱詩外有詩。
四九
乙卯春，餘偕陳竹士游四明，渠《路上》詩云：「風外潺潺識壩來，百夫纜曳客船回。波心一擲如飛弩，怒把春江水劃開。」
五0
梅卿與竹士別後寄餘詩云：「一春邗上侍清游，賞盡名花掃盡愁。明月招人騎白鶴，輕風先我別紅樓。」無端小病孤清興，寄父原約送至蘇州，以病不果。獨唱驪歌上釣舟。擬遣夢魂隨膝下，奈他潮水不西流。金陵在江之東。」
五一
王符《潛夫論》曰：「脂蠟所以明燈，太多則晦，書史所以供筆，用滯則煩。」近今崇尚考據，吟詩犯此病者尤多。趙雲松觀察嘲之云：「莫道工師善聚材，也須結構費心裁。如何絕艷芙蓉粉，亂抹無鹽臉上來」
五二
詩空談格調，不主性情，楊誠齋道是「鈍根人所為」。近又有每動筆專摹古樣者。不知鑄錢有範，而人之求之者，買錢不買範也。遺腹子祭墓，備極三牲五鼎，而終不知乃翁之聲音笑貌在何所，豈不可笑！
五三
六朝人稱詩之多而能工者沈約也；少而能工者謝眺也。余讀二人之詩，愛謝而不愛沈。佛書性理，俱疊床架屋，至數十萬言，不若《論語》、《大學》數章之有味。記某有句云：「聞香知夢醒，見性覺經煩。」
五四
初，相士胡文炳決我六十三而生子，七十六而考終。六十三果生阿遲，心以為神，故臨期自作生挽詩索和。不料過期不驗，乃又作《告存》詩以解嘲。奇麗川中丞撫蘇州，鐫白玉印見贈，一曰「倉山叟」，一曰「乾隆壬子第一歲老人」。其見愛甚篤，而落想尤奇。
五五
餘四妹嫁揚州汪氏，以娩難亡。妹夫楷亭為梓《繡餘吟稿》。丙辰春，見女士程友鶴雲著《綠窗遺稿》，有磽岩老人序云；「其詩不在家楷亭室人之下。」余讀之憮然。《詠蝴蝶》云：「東風為剪五銖衣，覓葉尋香伴亦稀。未必鄰家春獨好，如何偏欲過牆飛」《冬夜》云；「簾垂小閣夜生寒，睡鴨香消漏已殘。獨有梅花心耐冷，一枝和月上闌幹。」斷句如：「柳飛三徑雪，花落一庭煙。」一灣流水下孤鶩，幾點遠峰橫落霞。」俱佳。
五六
乾隆丙辰，餘覓館京師，蒙徵士蘧云墀先生，薦與河南張太守諱學林者司書記事，聘定矣，以路遠不果行。乃書扇贈云：「十年獨坐早知名，又見星軺奉使旌。入謁過蒙追夙好，先生任粵西，與家叔有舊。攀車無那動離情。寒花偶有難開色，德水長流不斷聲。此日漁陽禾正好，期公一笑比河清。」今又嘉慶丙辰矣，在揚州遇其孫口口，出前扇見示。詩雖不佳，而音塵若夢，乃錄而存之。
五七
鄭夾潦詆昌黎《琴操》數篇為《兔園冊子》，語似太妄，然《羨裏操》一篇，文王稱紂為「天王聖明」。餘心亦不以為然，與《大雅》諸篇不合，不如古樂府之《琴操》曰：「殷道涸涸，浸濁煩兮，炎炎之虐，使我愆兮。」其詞質而文。要知大聖人必不反其詞以取媚而沽名。餘《文集》中辨之也詳。
五八
劉賓客詩云：「集中惟覺祭文多。」余按：劉公本傳，七十七而薨，宜其祭文之多也。今餘年又過之，而平生樂道人之善；凡王侯、公卿及交厚者，不忍其湮沒，《文集》中碑志、墓銘、哀詞之類，不止二三百首。在當日諸公必不料餘為後死之人，而餘亦不料天為諸公身後事，而使我後死也。嗚呼！
五九
余雅不喜詩壇、吟社之說，大概起於前明末年鴟張門戶之惡習。李、杜、韓，蘇，壇築何處社結何方惟劉文房有句云：「遙聞詩將會河南。」以詩稱「將」，似為壇坫先聲。
六O
布衣劉南廬死四十年矣，墓在通州。林鐵簫來，誦其佳句云；「溪冷鹿馱紅葉雨，門閒犬有白雲心。」又曰；「茶烹雨裏煙俱濕，笑向風前齒亦涼。」鐵簫誦畢別去，不十日而病死於觀音門僧寺中。餘為葬於瑤坊門外，題石碣云「清故詩人林鐵簫之墓」。猶記其《龍江關》云：「一帶寒山入暮煙，風帆沙鳥尚依然。回思歲月如流水，再過江頭十五年。」
六一
「貌將花自許，人與影相憐。」又：「欲語先為笑，將歸又轉身。」此種綺語，非六朝人不能。唐人李建勛《毆妓》詩云c「當時心已悔，徹夜手猶香。」只此十字，勝羅虯之《比紅》百首遠矣！
六二
趙雲松觀察渡江見訪，曰：「一幅蒲帆兩草鞋，借名送考到秦淮。老夫別有西來意，半為棲霞半簡齋。」余請其小飲，以詩辭云：「靈山五百阿羅漢，一個觀音請客難。」
六三
《瀟湘錄》：「高宗患頭風，宮人穿地置藥爐，有金色蝦蟆跳出，頭戴『武』字。」此杜詩所云「王母顧之笑」是也，以為刺楊妃者，誤。
六四
余詠宋子京有句云：「人不風流空富貴，兩行紅燭狀元家。」家香亭襲之，贈張船山雲；「天因著作生才子，人不風流枉少年。」似青出於藍。余詠桂林山云：「奇山不入中原界，走入窮邊才逞怪。桂林天小青山大，山山都立青天外。」某太史襲之，作《高黎貢山歌》云：「巨靈開荒劃世界，奇峰驅出中原外。走入窮邊絕徼中，掀天負地逞雄怪。」似青出於藍而不如藍。
六五
潤筆之說，始於陳皇后以黃金丐相如作{長門賦》。而《北史》所載：高穎笑鄭譯草上柱國制詞曰「筆幹」是也。宋湯思退草劉婉仙制詞，高宗賜金數萬。君之於臣，尚且如此，則劉叉所攫者，何足算哉王安石制誥，以所得潤筆錢制中書省，欲表廉也。後祖無擇代其職，盡取為公費。安石大怒，乃文致其罪而竄之。第古人以有韻者謂之文，無韻者謂之筆，見《文心雕龍》。故謝元善為詩，任隨工於筆，稱「任筆沈詩」。又，劉孝綽「三筆六詩」。皆見《南史》。
六六
嘗讀《古詩紀》，而嘆六朝之末，詩教大衰：凡吟詠者，皆用古樂府舊題，而語意又全不相合。甚至二陸之仿{三百篇》，傅長虞之《孝經詩》、《論語詩》、《周易、周官詩》，編抄經句，毫無意味。其他《飲馬長城窟》，而並無一字及「馬」，《秋胡行》，而反稱堯、舜：尤可笑也！至於「妃呼希」、「伴阿那」，則本來有音無樂矣。初唐陳子昂起而掃空之。杜少陵、白香山創為新樂府，以自寫性情。此三唐之詩之所以盛也。
六七
駱佩香孀居後，詠《月》云：「不是嫦娥甘獨處，有誰領袖廣寒宮」餘喜其自命不凡，大為少婦守寡者生色。



《補遺卷一O》
一
六朝詩有足法者。寫景則《詠雨》云：「細落疑含霧，斜飛為帶風。」《詠月》云：「山明疑有雪，岸白不關沙。」雨住便生熱，雲晴時作峰。」言情則：「莫嫌春繭薄，猶有萬重絲。」若不信儂來，請看霜上跡。摘門不安橫，無複相關意。」又：「回黃轉綠無定期，世事反複君所知。」人壽百年能幾何後來新婦變為婆。」
二
左思之才，高於潘岳，謝眺之才，爽於靈運。何也以其超雋能新故也。齊高祖云：「三日不讀謝眺詩，便覺口臭。」宜李青蓮之一生低首也。
三
詩家兩題，不過「寫景、言情」四字。我道：景雖好，一過目而已忘，情果真時，往來於心而不釋。孔子所云「興、觀、群，怨」四字，惟言情者居其三。若寫景，則不過「可以觀」一句而已。因取閒時所錄古人言情佳句，如吳按：民國本作「哭」。某云：「平生不得意，泉路複何如」《贈友》云：「乍見還疑夢，相悲各問年。」《寄遠》云：「路長難計日，書遠每題年。無複生還想，還思未別前。」七盲如；「相見或因中夜夢，寄來都是隔年書。」重來未定知何日，欲別殷勤更上樓。」「涼月不知人散盡，殷勤還下畫簾來。」餞雖難忍臨期淚，詩尚能傳別後情。」三尺焦桐七條線，子期、師曠兩沉沉。」最怕酒闌天欲曉，知君前路宿何村」願將雙淚啼為雨，明日留君不出城。」「垂老相逢漸難別，大家期限各無多。」若比九原泉路隔，只多含淚一封書。」
四
或《瘞旅客》云：「半面為君申一慟，不知何處是家鄉。」無情之情，轉覺深遠。
五
近時孫廷揚送客之楚》云：「落日蒼苔正晚鐘，送君聊複坐從容。亦知少駐終成別，畢竟權留勝再逢。黃葉亭空聽絡緯，白蕷江冷夢芙蓉。倘經回雁峰頭過，珍重平安信一封。」此詩亦複情深。
六
詩不能作甘盲，便作辣語、荒唐語，亦複可愛。國初閻某有句云：「殺我安知非賞鑒，因人決不是英雄。」《詠漢高》云：「能通關內風雲氣，不諱山東酒色名。」英雄本不羞貧賤，歌舞何曾損帝王」可以謂之辣矣!或《贈道士》云：「煉成雲母堪炊飯，收得雷公當吏兵。」或《自述》云：「我向大羅看世界，世界不過手掌大。當時只為上升忙，不及提向瀛洲賣。」可以謂之荒唐矣!
七
宋人絕句有補採者，如：「人老簪花不自羞，花應羞上老人頭。醉中扶過平康里，十里珠簾半上鉤。」「一百二十四門生，春風初長羽毛成。衰翁漸老兒孫小，他日知誰略有情。」「暮鼓晨鐘自擊撞，關門欹枕有殘缸。白灰撥盡通紅火，臥聽蕭蕭雪打窗。」沙軟波清山路微，手持筇杖著深衣。白鷗不信忘機久，見我猶穿岸柳飛。」塚上為亭鬼莫嗔，塚頭人是塚中人。憑欄莫問興亡事，除卻虛空總是塵。」天一峰前是我家，滿床書籍舊生涯。春城戀酒不歸去，老卻碧桃無限花。」閒把羅衣泣鳳凰，先朝曾教舞衣裳。春來卻羨庭花落，得逐晴風出苑牆。」
八
每見今人知集中詩缺某體，故晚年必補作此體，以補其數：往往吃力而不討好。不知唐人：五言工，不必再工七言也；古體工，不必再工近體也；是以得情性之真，而成一家之盛。試觀李、杜、韓、蘇全集，便見大概。
九
詩有見道之言，如梁元帝之「不疑行舫往，惟看遠樹來」，庾肩吾之「只認己身往，翻疑彼岸移」：兩意相同，俱是悟境。王梵志云：「昔我未生時，冥冥無所知。天公忽生我，生我複何為無衣使我寒，無食使我飢。還你天公我，還我未生時。」八句是禪家上乘。陳後山云：「美人梳洗時，滿頭間珠翠。豈知兩片雲，戴著幾村稅」四語是《小雅》正風。
一O
胡書巢太守官罷，兩次捐複，家資搜括已盡，第三次再捐。余寄宋人《詠被虜女子》詩云；「到底不知顏色誤，馬前猶自買胭脂。」胡卒不聽以行，未及補官而卒。餘為刻其《碧腴齋詩集》，而葬之於金陵瑤坊門外。有童子作《討蚊檄》云：「成群結隊，渾家流賊之形，鼓翅高吟，滿眼時文之鬼。」蓋憎其師之督責時文故也。語雖惡，恰有風趣。
一二
余曾兩題漂母祠，後有所感，又作一首，云：「莫說英雄解報恩，也須早貴似王孫。倘教漂母身先死，誰輦千金到九原」
一三
吾鄉厲太鴻與沈歸愚，同在浙江志館，而詩派不合。餘道：厲公七古氣弱，非其所長，然近體清妙，至今為浙派者，誰能及之如：「身披絮帽寒猶薄，才上籃輿趣便生。」壓枝梅子多難數，過雨楊花貼地飛。」白日如年娛我老，綠陰似水送春歸。」《入都會試途中除夕》云：「荒村已是裁春帖，茅店還聞索酒錢。」「燭為留人遲見跋，雞防失旦故爭先。」皆絕調也。
一四
唐人最重五律，所以劉長卿有「長城」之號。近日吳門何豈匏錦專工此體。《聽鐵師彈琴》云：「抱琴來幾年，孤寺夕陽天。往往輟殘課，泠冷調古弦。未秋先落葉，無壑忽鳴泉。自覺疏慵甚，來聽輸鶴先。」通首一氣呵成，殊難得也。其他佳句如：「衣著舊棉重，窗糊新紙明。」呈詩多越座，避酒或憑欄。」皆是作詩，不是描詩。
一五
田實發進士詠《曉鐘》云：「雨雲魂夢初驚後，名利心思未動前。」亦妙。
一六
揚州陳又群實孫{秋閨月》云：「欲眠初卷幔，月已到床前。因怯衾稠冷，依然不敢眠。」又，《遣興》云；「遠山明向斜陽後，春睡濃於細雨時。」甘肅吳承禧有句云：「收心強學人端坐，改字頻忘墨倒磨。」又曰：「卻笑山居人懶甚，落花不掃待風來。」
一七
乙卯春，餘在揚州。巡漕謝香泉侍御移尊寓所，有夢樓侍講、香岩秀才、歌者計賦琴。門下士劉熙即席云：「謝公清興軼雲霄，賓館移尊慰寂寥。地足騁懷寧厭小，客仍是王不須招。無邊煙景剛三月，蓋世才人聚一宵。定有德星占太史，千秋高會續紅橋。」「一枝玉樹冠群芳，入座題襟興倍長。從古佳人是男子，見《東漢書，。於今問字有歌郎。計郎學詩於隨園。酒傾長夜真如海，燈照名花別有光。細數平生游宴處，幾回似此最難忘」
一八
離隨園數武，地名小桃源，有東岳道院羽士徐景仙直青，頗愛吟詠。《溪上》云：「野塘深柳夕陽斜，斷岸無人噪晚鴉。風滿綠荷香不定，蜻蜓飛上水藻花。」《漫興》云：「藥爐丹鼎伴閒身，山似屏遮樹作鄰。自得桃源為地主，不成仙也勝凡人。」他如：「鶴聲帶月啼蕭寺，樹裏開山對蔣山。」皆佳。
一九
枚少時雖受知於傅文忠公，而與福敬齋公相從未侔面。前年，蒙其在西藏軍中通書問訊，見懷四詩，情文雙美。今年五月，在楚征苗薨逝。枚不禁泣下，賦二詩哭之。後見外孫陸昆圃代作四章，更覺莊重，遂加潤色，遠寄京師，而自己所撰，又不忍割舍，故留於《詩話》中。云：「銅柱勛名萬口傳，騎鯨人去未華顛。馬援力疾猶臨陣，祖逖英年早著鞭。底事三軍剛洗甲，忽教一柱不擎天聖恩加到難加處，王爵追封到九泉。」塞外高吟詩四章，遠教驛使寄袁羊。未曾識面成知己，才得通書便斷腸。萬里魂歸憑馬革，九重親到奠椒漿。誰知朝野銜哀外，別有閒鷗泣數行」
二O
王荊公行新法，自知民怨沸騰，乃詠《雪》云：「勢大直疑埋地盡，功成才見放春回。村農不識仁民意，只望青天萬里開。」祖無擇笑曰：「待到開時，民成溝中瘠矣!」荊公初召用度支判官，不就，修起居注，不就。齎冊吏拜而求之，乃逃於廁。授知制誥，方起。故有人見其《雪》詩而刺之，云：「不知落得幾多雪，作盡北風無限聲。」又，詠《泉》云：「流到前溪無一語，在山作得許多聲。」餘少時讀《荊公傳》云：「寡識不知《周禮》偽，好諛忘卻仲尼尊。」
二—
弟香亭詩才清婉，而近日從澳門寄詩來，殊雄健，信乎江山之助，不可少也!《渡海》云：「萬頃碧琉璃，雙瞳忽淨洗。內洋水色碧如翡翠，至大洋則黑。數點山浮空，四面天垂水。騰身登巨航，漸入重洋里。雨細風不生，水搖浪自起。變態出須臾，奇光閃黃紫。濺沫潑頭上，埋舟入井底。尾低頭倏昂，左仄右複欹。人若釜內魚，身作箕中米。惴惴忍顛危，頻頻問遐邇。出險試凝眸，得岸已在彼。拂拭濕衣裾，檢點舊行李。回首一長籲，已渡海來矣。」《越嶺至深澳》云：「海風大於天，海山橫截浪。山裹風輪中，人行山頂上。風欲拔山飛，山怒與風抗。業已路斷絕，強就天依傍。頭仰方懼壓，踵旋頓迷向。細徑曲沿邊，側身與石讓。心共懸旌搖，輿作紙鳶放。崎嶇萬千盤，變幻頃刻狀。恥為楊朱泣，強學王尊壯。五體及百骸，安放難穩當。官途竟至此，嗒然神氣喪。」又，《憶隨園》云：「十年杖履暢追尋，花裏彈棋月下吟。過去何曾嫌日永，別來倏已及春深。畫非共賞難娛目，詩未經看不放心。萬里漫言歸路遠，夢魂常到舊山林。」
二二
余嘗有句云：「水常易涸終緣淺，山到成名畢竟高。」偶閱《詞科掌錄》載：沈歸愚詠《北固山》云：「鐵甕日沉殘角起，海門月暗夜潮收。」《渡江》云：「帆轉猶龍衝岸出，水聲疑雨挾舟飛。」嚴遂成《曲谷》云；「雕盤大漠寒無影，冰裂長河夜有聲。」《太行山》云：「孕生碧獸形何怪，壓住黃河氣不驕。」二人四詩，皆氣體沉雄，畢竟名下無虛。
二三
燕以均年雖老，而詩極風趣。近詠《七夕》云：「相看只隔一條河，鵲不填橋不敢過。作到神仙還怕水，算來有巧也無多。」
二四
人但知滿口公卿者為俗，而不知滿口不趨公卿者為尤俗，必也。素其位而行，不忮不求，無適無莫，其斯謂之君子乎{唐闕史》載；中書舍人路群之高淡，給事中盧宏正之富貴，雪中相過，所服不同，所言不同，而兩意相忘，相好特甚。時人兩美之。余嘗與亞相莊滋圃赴尹文端公小飲，賦七古，有句云：「赤也端章點也狂，夫子難禁莞爾笑。」
二五
宋人詩云；「梧桐直不甘凋謝，數葉迎風尚有聲。」又云；「曾經玉貌君王寵，還擬人看似昔時。」此四句，皆為失時者言，恰有餘味。
二六
餘少年時，最怕早起。國初人有句云：「從來甘寢處，最是欲明天。」凡種松者，初往上長，到五六十年後，便不銳上，而枝葉平鋪。六朝人有句云：「泉高下溜急，松古上枝平。」每見雀鬥，必一齊下地。李鐵君有句云；「斗禽雙墜地，交蔓各升籬。」游天台，夜聞雨，自覺敗興，不料早起，而路已乾，可游。查他山有句云：「夢裏似曾聽雨過，曉來仍不礙山行。」方知物理人情，無有不被古人說過者。
二七
代人悼亡，最難落筆。然古人有亡於禮者之禮，則自有亡於情者之情。吳蘭雪《過竹士瘦吟樓哭纖纖夫人》云：「片紙吹來已斷腸，青青潘鬢乍成霜。今生文字因緣重，此去人天離別長。三島舊游雲慘綠，一樓殘夢月昏黃。羅衣單薄仙風冷，鶴背先愁怯晚涼。」書奩藥裹亂成堆，日日題箋傍鏡台。一代紅妝歸間氣，九閨彩筆杖仙才。生前手草教親定，病裏心花更怒開。聞說前宵猶強坐，挑燈為和一詩來。」文採誰傳絳幔經，寄生小鳳乍梳翎。夫人繼沈散花女史女風珍為女。床前詩卷拋猶滿，畫裏眉峰慘不青。蝴蝶飄來秋影瘦，水仙夢到夜涼醒。旁人只賞流傳句，不管酸心不要聽。」
二八
金陵燕子磯有永濟寺，往來士大夫，往往阻風小泊，輒有題句。國朝相國張文端英、鄂文端爾泰，墨跡淋漓，尚存僧舍。老僧默默，曾刻一集，竟被火焚。餘二十七歲游此寺，今八十一矣。今春又為風阻，遣家人抄存。尹少宰會一云：「芙蓉幾朵領花宮，鐘磐聲高遞遠風。一嶺白雲歸老納，半潭秋水住漁翁。香林鳥語天機活，古塔龍吟地勢雄。為問攢眉陶處士，可能大醉與禪通」收纜停舟燕子磯，穿雲拾級叩僧扉。遠公卓錫閒隨鶴，惠海蓬頭自補衣。欲向三乘窺妙相，卻因一語悟真機。此間早識黃梅熟，何必風幡問是非」張宗伯廷璐云：「一徑秋陰蹋蘚苔，翠蘿深處寺門開。懸岩石色窗中出，繞閣江聲樹杪來。露有禪房容徙倚，尚留先澤重徘徊。流光五十餘年事，又到蒲公舊講台。康熙壬戌，先公有《贈蒲公和尚，詩。」李炯云：「偶因江水阻，散步過林巔。霧隱三台洞，雲生一線天。倚松驚戲鼠，坐石盥流泉。惟愛鐘山色，朝朝作紫煙。」又：「山開榆力健，橋仄柳身支。」亦佳。
二九
金纖纖女子詩才既佳，而神解尤超。或問曰；「當今詩人，推兩大家，袁、蔣並稱，何以袁詩遠至海外，近至閨門，俱喜讀之，而能讀蔣詩者寥寥」纖纖曰：「樂有八音，金、石、絲、竹、匏、土、革、木，皆正聲也。然人多愛聽金，石、絲、竹，而不甚喜聽匏，土、革，木。於試操此意，以讀兩家之詩，則任、沈之是非，即邢、魏之優劣矣。」人以為知言。纖纖又語其郎君竹士云：「聖人曰，『《詩》三百，一言以蔽之，曰思無邪。』余讀袁公詩，取《左傳》三字以蔽之曰：『必以情。』古人云：情長壽亦長。其信然耶」
三O
禮親王世子汲修主人能詩念舊，近致書王夢樓太史，以故人賈虞龍孝廉詩，屬其轉寄隨園，刻入《詩話》，因夢樓與賈君本系舊交故也。其詩尤工七古，篇長不能備錄，錄其《夢樓齋中夜話》云；「黃葉愁風雨，青衫感歲華。年來貧到骨，久住即成家。奇數真三黜，吟情尚八叉。多君車笠意，深夜笑言嘩。」《別內》云；「莫訝頻斟金叵羅，匆匆馬首欲如何已遲婚嫁歡情少，為歷飢寒絮語多。聊向左家供杖屨，休疑王粲滯關河。他時譜就《房中》曲，留得金徽好和歌。」又句云：「夜月故人千里夢，他鄉詩思一天秋。」
方大章秀才詩，初學明七子，後受業門下，幡然改轍，專主性靈，可謂一變至道。近命其門人王鼎來謁，詩頗清新。《過陳山人崖居》云：「為有殭佟癖，誅茅古洞根。山泉飛過屋，崖石巧為門。灶冷青苔長，雲屯白晝昏。我來相揖罷，唏發淡忘言。」《過野寺》云：「片片閒雲傍水限，方知香界少塵埃。路於紅樹叢中出，門向青山缺處開。老衲偶然行藥去，游人都為聽泉來。偶留鴻爪題新句，一掃空廊壁上苔。」又句云：「詩思因春長，歸心在臘先。」行盡深山方見寺，參完古佛未逢僧。」俱佳。
三二
餘過同里與從子湘湄、笛生談詩，其二子皆髫也，倚膝而聽，若領解者。餘問，「能詩否」其長者陶姓，呈其《詠秋海棠》云：「初過涼雨拓窗紗，綠葉淒淒映晚霞。秋夜月明如水好，上階先照海棠花。」其弟陶容《舟行》云；「遠望青山似白雲，忽聞岸上有人聲。夜深那有人來到卻見扳罾一盞燈。」
三三
阮蕓台學士提學浙中，嘗制團扇一柄，自寫折枝於上，命多士詠之。錢塘諸生陳文傑賦《團扇詞》一篇，末句云：「歌得《合歡詞一曲，想教留贈合歡人。」學士大加稱賞，批其旁云：「不知誰是合歡人。」即以團扇贈之。
三四
餘過吳江梨里，愛其風俗醇美；家無司閽，以路無乞丐也，夜戶不閉，以鄰無盜賊也，行者不乘車，不著屐，以左右皆長廊也。士大夫互結婚姻，絲蘿不斷。家制小舟，蕩搖自便，有古桃源風。詩人徐山民邀餘住其家三日，率其妻吳珊珊女士，雙拜為師。二人詩，天機清妙，已分刻《同人集》及《女弟子集》中矣。又見山民《寄內書》云：「心隨書至，何嫌十里之遙，船載人歸，當在一更以後。」想見其唱隨風致，有劉綱夫婦之思。隨放棹吳江，訪唐陶山明府。同行者陳秋史、徐懶雲、陳竹士、侄笛生。行至八坼，大風阻舟，四人聯句云：「荒荒月色逼人寒，頭壓低篷擁被看。一夜北風吹作雪，天教於此臥袁安。」如吼風聲浪欲奔，篷窗人語聽昏昏。東船西舫相依住，一夜真成水上村。」笛生《調山民》云：「妝樓上有女門生，應怨先生太不情。已過一更程十里，奪人夫婿一齊行。」懶云《調竹士》云；「留人今夕且團囤，明日分飛雁影單。君欲尋梅問消息，我能替竹報平安。」時懶云先欲辭歸，竹士托寄內子梅卿書，故有此詩。時嘉慶丙辰十一月十三日。
三五
吳江多閨秀。徐秀芳，彩霞，山民堂姊也，俱歸李氏，以姊妹為妯娌，唱酬無虛日，惜皆早卒。山民僅記秀芳《重九》云；「滿簾秋色正重陽，懶去登高倚繡床。舊日愁懷盡拋卻，近時詩思已全荒。庭梧葉落寒初動，籬菊花開晚更香。一卷殘書聊自遣，消閒此外別無方。」彩霞《讀秀芳姊遺稿》云：「一卷叢殘稿，蹉跎錄未成。開緘雙落淚，看殺不分明。」又，陳素芳《春雨次韻》云；「到地初融絮點殘，灑空兼潤鵲聲幹。暗添芳草迷香徑，盡洗新花出藥闌。簾閣夜吟窮百箭，池塘幽夢失三竿。遙山斷浦皆生色，未怕春衫有薄寒。」{新綠》云：「煙景乍驚梅實七，風情多學柳眠三。」素芳，即吳江茂才李會恩之聘室，未嫁而卒。又，潘掌珍字湘蘋，《寒食對雪》云；「今年寒食雪連綿，偏遇佳辰三月天。應是司霜憐好景，故將美玉種春田。難分飛絮盈階白，只覺殘花點地鮮。卻笑城南游玩客，春衫空典買舟錢。」《哭豐兒》云：「苦雨淒風暑氣微，忍寒扶病啟窗扉。偶然想到亡兒話，掩淚回身換袷衣。兒病中常囑母當保重。」
三六
又有朱文虎字荔生者，慣作無題詩。《閨情》云：「融字闌幹白石街，自挑花虱拔金釵。新晴微覺莓苔滑，獨自閨房換繡鞋。」好風連夜小桃開，雌蝶雄蜂次第來。採得盆中紅豆子，嬌憨捉臂要人猜。」又有句云：「蘆隨小港綠三里，雲漏斜陽紅半天。」
三七
又有朱爾澄字春池者，《冬夜客舍》云：「客舍燈殘淡月斜，夜深岑寂感年華。故園手植梅千樹，每到花開不在家。」《過孫明府潢寓齋》云：「攜屐盤盤松徑回，疏鐘遠渡寺門開。茶煙透處棋聲落，傲吏閒時冷客來。山擁翠鬟羅卷軸，湖浮明鏡倒樓台。眼前便覺紅塵隔，竹下談詩坐石苔。」
三八
詩往往有畸士賤工脫口而出者，如成容若青衣某有詩云：「一杯一杯又一杯，主人醉倒玉山頹。主人大醉卷簾起，招入青山把客陪。」又，蘆墟縫人吳鯤有詩云：「小雨陰陰點石苔，見花零落意徘徊。徘徊且自掃花去，花掃不完雨又來。」
三九
無錫楊某妻薛氏，有色，嘗以詩答夫之從弟，夫疑之，訟於府。太守巴公焚其詩，不以奸科，而許其離異。婦有予尚幼，乃托為子之詞，呈府求複合，太守許之。楊有族某利其財，勿許婦歸，轉訟於金匱縣尹邵無恙。邵置筆札於庭，命婦賦詩見志。成絕句云：「人間無路事茫茫，欲訴哀衷已斷腸。一曲琵琶千古恨，願郎留妾妾歸郎。」尹大喜，追償器用，許其複合，而令族弟他徙，以絕後侮。判云：「因母子而夫婦重諧，不過體太守全倫之意，遠兄弟而男女有別，亦以絕小人漁色之心。」有周生者，詠其事云：「忍使文君怨白頭蘼蕪許為故夫留。使君身是圓通佛，消盡人間棄婦愁。」葛洪何處返仙鳧，曾為憐才護薛姝。從此雙魚仍比目，銜珠應傍賀家湖。」
四O
滿洲王公耐溪敬作江寧固山府，好賢禮士。金陵詩人蔡芷衫、曹淡泉、餘秋農諸人，俱從之游。詩才清妙，雅有唐音。今春，袖其稿來。《秦淮泛舟》云：「青鬟雅小發垂髫，戲倚雕欄學語嬌。最是系人幽興處，絳紗窗裏篆煙飄。」《贈詩會諸友》云：「錦繡篇成妙入神，西園清夜絕微塵。歸遲莫慮無燈月，自有文光照見人。」
四一
吳江嚴蕊珠女子，年才十八，而聰明絕世，典環簪為束惰，受業門下。餘問：「曾讀倉山詩否」曰：「不讀不來受業也。他人詩，或有句無篇，或有篇無句。惟先生能兼之。尤愛先生駢體文字。」因朗背《於忠肅廟碑》乾餘言。餘問：「此中典故頗多，汝能知所出處乎」曰：「能知十之四五。」隨即引據某書某史，歷歷如指掌。且曰：「人但知先生之四六用典，而不知先生之詩用典乎先生之詩，專主性靈，故運化成語，驅使百家，人習而不察。譬如鹽在水中，食者但知鹽味，不見有鹽也。然非讀破萬卷、且細心者，不能指其出處。」因又歷指數聯為証。餘為駭然。因思虞仲翔云：「得一知己，死可無恨。」餘女弟子雖二十餘人，而如蕊珠之博雅，金纖纖之領解，席佩蘭之推尊本朝第一：皆閨中之三大知己也。蕊珠扶其母夫人出見，年六十二歲矣。白髮飄蕭，呼餘為伯父。餘愕然。夫人曰：「伯父抱我懷中，賜果，而忘記乎」詢之，乃李玉洲先生之女孫，餘嘗住其家故也。記抱時夫人才四歲耳。方知人果壽長，便有呼彭祖為小兒之意。滿座為之囅然。
四二
餘二十七歲，權知溧水。離任時，吏民泣送，有以萬民衣披我身者，金字輝煌，皆合郡人姓名也。車中感成一律云；「任延才學種甘棠，不料民情如許長。一路壺漿擎父老，萬家兒女繡衣裳。早知花縣此間樂，何必玉堂天上望更喜雙親同出境，白頭含笑說兒強。」此詩，《全集》忘載，故載之《補遺》及《詩話》中，
四三
聖祖不飲酒，最惡吃煙。南巡，駐蹕德州，傳旨戒煙。蔣陳錫《往水恭記》云；「碧碗水漿瀲灩開，肆筵先已戒深杯。瑤池宴罷雲屏敞，不許人間煙火來。」
四四
嘲嗜煙者，董竹枝云；「不惜千金買姣童，口含煙奉主人翁。看他呼吸關情甚，步步相隨雲霧中。」又，《嘲女子吃煙者》云：「寶奩數得買花錢，象管雕鍍估十千。近日高唐增妾夢，為雲為雨複為煙。」
四五
德清蔡石公先生會試，有妓愛而狎之，蔡賦{羅江怨》詞以謝云：「功名念，風月情，兩般事，日營營，幾番攪擾心難定。待要倚翠偎紅，舍不得黃卷青燈，玉堂金馬人欽敬。欲待要附風攀龍，舍不得玉貌花容，芙蓉帳裏恩情重。怎能兩事兼成：遂功名，又遂恩情，三杯御酒嫦娥共。」後竟中康熙九年狀元。其詞正而不腐，故錄之。
四六
古無自刻文集者，惟五代和凝以其文鏤板行世，人多譏之。至今庸夫淺士，多有集行世，殊為可嗤。然素無一面，而為之代刻其詩文以行世者，古未有也。近日滿洲趙碌亭氟德侍御，絕無交往，而為我鐫《自壽詩》十四首，自以隸、楷二體書之，備極精工，與李調元太史同有嗜痂之癖。二人者，吾沒齒不能忘也。至於書之改卷為頁，則始於唐，見《萬物原始》。不可不知。
四七
周青原侍郎未第時，夢為九天玄女召去，命題公主小像。周有警句云：「冰雪消無質，星辰系滿頭。」玄女愛其奇麗，為周治心疾而醒。
四八
秦松齡太史詠《鶴》云：「高鳴常向月，善舞不迎人。」世祖賞其有身份，即遷學士。
四九
餘摘近人五言可愛之句，如費榆村之「水清魚可數，樹禿鳥來稀」，「苔新初過雨，石古欲生云。」岑振祖《過丹陽》云：「鄉心隨落雁，帆影過奔牛。」可稱巧對。
五O
榆村又有句云：「讀書不知味，不如束高閣。蠹魚爾何如終日會糟粕。」此四句，可為今之崇尚考據者，下一神針。
五一
餘年逾八十，偶病河魚之疾。醫者連用大黃，人人搖手，餘斗膽服之，公然無恙。又病中無事，好吟自家《詩集》。嚴歷亭司馬寄詩相嘲云：「醫學都憑放膽為，將軍專斷敵方摧。休論功業文章事，病也無人學得來。」自家詩稿自長吟，元氣淋漓病敢侵從此雞林論價值，少須十倍紫團參。」追算當年求挽日，重生今始七齡人。不禁惹我疑心起，逃學兒童病不真。」
五二
豫親王扈蹕灤河，佳句已梓入前卷中矣。其時蒲快亭孝廉從行，得詩十章。茲錄其《過青石梁》云：「梁亙長虹起，危峰駕六鰲。不知牛、斗近，但覺馬蹄高。嵐翠沾衣袂，岩花拂佩刀。白雲渾似海，南望首頻搔。」《廣仁嶺》云：「飛磴盤雲上，青天豹尾懸。五丁開不到，雙峽斷何年亭倚高霞出，山圍大漠圓。灤陽看咫尺，瑞靄落吟邊。」
五三
嚴小秋丁巳二月十九夜，夢訪隨園。過小桃源，天暗路滑，滿地葛藤，非平日所行之路。不數武，見二碑，苔蘚斑然，字不可識。時半鉤殘月，樹叢中隱約有茅屋數間，一燈如豆。急趨就之，隔窗聞一女郎吟曰：「默坐不知寒，但覺春衫薄。偶起放簾鉤，梅梢纖月落。」又一女郎吟曰：「瘦骨禁寒恨漏長，勾人腸斷月茫茫。傷心怕聽旁人說，依舊春風到海棠。」方欲就窗窺之，忽聞犬吠驚覺。此殆女鬼而能詩者耶
五四
小秋妹婿張卓堂士淮，弱冠，以瘵疾亡。彌留時，執小秋手曰：「子能代理吾詩稿，擇數句刻入隨園先生{詩話》中，吾雖死猶生也。」餘憐其志而哀其命，選其《春雨》云：「雨聲淋瀝響空庭，釀就輕寒洗盡春。一夜聽來眠不得，那禁愁煞惜花人。」《病中》云：「病真空蓄三年艾，夢醒忙溫一卷書。」夜深還累妻煎藥，僕懶翻勞客請醫。」小秋哭之云：「心高徒隕命，身死不忘名。」小秋妹佩秋潤蘭亦能詩，贈小秋雲；「梅能傲雪香能永，楓不經霜色不紅。」哭夫云：「身在眾中嫌贅物，心期地下伴亡人。」果不一年，亦以疾亡。